
„Forvardas“ 


„RYTOJ, PRASIDĖJUS ATOSLŪGIUI, brigas „Forvardas“, 
vadovaujamas kapitono K. Z. ir jo padėjėjo Ričardo Šandono, 
išplauks iš Naujųjų Princo dokų nežinoma kryptimi.“ 

Tokią žinutę buvo galima perskaityti „Liverpul Herald“ laik- 
raštyje 1860 metų balandžio 5 dieną. 

Didžiausiame prekybiniame Anglijos uoste paprasto brigo 
išplaukimas nėra jau toks svarbus įvykis. Kas tokį brigą galė- 
tų pastebėti tarp daugybės visokio dydžio ir įvairioms tautoms 
priklausančių laivų, kurie vos sutelpa milžiniškuose dokuose, 
turinčiuose dvi mylias ilgio? 

Bet vis dėlto balandžio 5 dieną jau iš pat ryto didžiulė 
smalsuolių minia užplūdo Naujųjų Princo dokų krantinę, ta- 
rytum čia būtų susirinkusi kone visa gausi Liverpulio jūri- 
ninkų korporacija. Aplinkinėse laivų statyklose krovikai metė 
darbą, komersantai paliko niūrias kontoras, pirkliai — ištuštė- 
jusias krautuves. Palei dokus einą įvairių spalvų omnibusai į 
krantinę nuolat atveždavo vis naujus smalsuolių būrius; atro- 
dė, visas miestas nieko daugiau netroško, tik pasižiūrėti, kaip 
išplauks brigas „Forvardas“ 


„Forvardas“ buvo šimto septyniasdešimt registrinių tonų 
talpos sraigtinis brigas ir turėjo šimto dvidešimt arklio jėgų ga- 
lingumo mašiną. Pažiūrėti jis mažai kuo tesiskyrė nuo kitų uos- 
te stovinčių brigų. Tačiau taip atrodė tiktai paprastai publikai, 
o žinovai jame pastebėjo tam tikrų ypatingų savybių, dėl kurių 
jūrininkas niekuomet neapsiriks. 

Antai „Nautiliaus“ laive, kuris netoliese stovėjo išmetęs in- 
karą, keletas jūrininkų visaip spėliojo, kokia brigo paskirtis. 

— Ir kuriam galui jam reikalingi tokie stiebai? klausė 
vienas jūrininkas. = Kur matyta, kad garlaivis turėtų tiek 
daug burių? 

— Turbūt brigas labiau pasikliauja vėju, nei savo mašina, — 
atsakė plačiaveidis raudonskruostis bocmanas, — viršutinės jo 
burės tokios didelės, kad apatinės dažnai gali būti niekam ne- 
reikalingos. Esu tikras, kad „Forvardas“ išplaukia į šiaurines ar 
pietines poliarines jūras, kur ledkalniai dažnai sulaiko vėją, o 
tuomet laivui gana sunku plaukti. 

— Taip, jūsų tiesa, misteri Kornhili, — pritarė trečias jūrinin- 
kas. — O ar pastebėjote, koks statmenas jo forštevenis*? 

— Be to, — pridūrė Kornhilis, — jis dar su plienine, aštria 
kaip skustuvas, briauna, kuri gali pusiau perskrosti bet kokį tri- 
jų denių laivą, jeigu „Forvardas“ ant jo užlėktų visu greičiu. 

— Nėra jokios abejonės, — patvirtino Mersio upe plaukiojan- 
tis locmanas, — juk šis brigas sraigto varomas lekia po keturio- 
lika mylių per valandą. Kad jūs būtumėte matę, kaip jis plaukė 
prieš srovę išbandymo metu, — tiesiog gražu pažiūrėti! Galiu jus 
užtikrinti, kad šis laivas yra puikus plaukikas. 


* Forštevenis — priekinis laivo galas, kuriuo jis skrodžia vandenį (čia ir to- 
liau — vert. past.). 


— Bet jis ir vienomis burėmis nepadarys sau gėdos, —- kalbėjo 
Kornhilis: — Jis lengvai plaukia prieš vėją ir puikiai klauso vairo. 
Ne aš būsiu, jei brigas nedums į poliarines jūras! Tiesa, štai dar 
kas! Ar pastebėjote, koks platus jo helmportas*, pro kurį eina 
vairo galvutė? 

— Kas tiesa, tai tiesa, — pritarė Kornhilio bičiuliai. — Bet ką 
gi visa tai reiškia? 

— Ogi tą, mano mieli, — išdidžiai ir su panieka atšovė Korn- 
hilis, — kad jūs akių kaktoj neturite ir nieko neišmanote. Tai 
reiškia, jog vairui palikta daug laisvos vietos, kad prireikus būtų 
galima lengvai jį nuimti ir vėl uždėti. Patys žinote, kad tarp 
ledų gana dažnai taip daroma. 

— Teisybė! — vienu balsu sušuko „Nautiliaus“ jūrininkai. 

— Ir pats brigo krovinys rodo, kad misteris Kornhilis sako 
tiesą, — pridūrė vienas jūrininkas. — Sužinojau iš Kliftono, ku- 
ris paskubom parsisamdė į tą brigą, kad „Forvardas“ pasiėmė 
penkeriems ar šešeriems metams maisto ir didžiules atsargas 
anglies. Visą jo krovinį ir sudaro anglis bei maistas, be to, dar 
vilnoniai drabužiai ir ruonių kailiai. 

— Na, tuomet nėra ko nė abejoti, — tarė Kornhilis. — Bet 
jeigu tu, vyruti, pažįsti Kliftoną, tai gal jis tau sakė, kur plauks 
laivas? 

— Nieko nesakė, nes ir pats to nežino. Taip pasamdyta ir visa 
įgula. Kur plaukia laivas, kiekvienas sužinos tik nuvykus į vietą. 

— Kaipgi, sužinos! Velniui į nasrus — štai kur! — pasakė vie- 
nas skeptikas. 

— Bet užtat koks atlyginimas, — karštai sušuko Kliftono bi- 
čiulis, — koks puikus atlyginimas! Penkis kartus didesnis negu 


* Helmportas — anga užpakalinėje laivo dalyje, pro kurią eina vairo ašis. 


paprastai! Jei ne toks atlyginimas, Ričardas Šandonas nebūtų 
pasamdęs nė vieno žmogaus. Ir iš tikrųjų: kažkoks keistas lai- 
vas, plaukia dievai žino kur ir, matyt, nelabai ketina grįžti! Ne, 
aš jokiu būdu nesutikčiau! 

— Ar sutiktum, drauguži, ar nesutiktum, — atkirto Kornhi- 
lis, — tavęs vis tiek nepriimtų į „Forvardą“ 

— O kodėl? 

— Kadangi tu neatitinki reikalaujamų sąlygų. Man sakė, kad 
vedusieji į brigą nepriimami, o tu juk iš tokių. Todėl tau nėra 
ko riesti nosies, ji ir taip jau užsirietusi. 

Visi nusikvatojo, net ir užkabintasis jūrininkas. 

— Ir pats brigo pavadinimas pernelyg jau drąsus, — vėl pra- 
šneko Kornhilis. — „Forvard“ — „Pirmyn“! Tačiau iki kurios vie- 
tos? Be to, niekas nežino, kas jo kapitonas. 

— Kaipgi nežinos — žino, — tarė jaunas gana naivaus veido 
jūrininkas. 

— Ką tu sakai? Argi žino? 

— Taip, žino. 

— Klausyk, vaikine, — tarė Kornhilis, — ar tik nemanai, kad 
Šandonas yra brigo kapitonas? 

— Betgi... — pradėjo jaunasis jūrininkas. 

— Na, tai žinok, kad Šandonas tėra tik kapitono padėjėjas, 
ir daugiau nieko. Jis šaunus ir drąsus jūrininkas, banginių me- 
džiotojas, puikiai užsirekomendavęs, patikimas žmogus, tikrai 
sugebąs vadovauti laivui. Bet vis dėlto brigui jis nevadovauja; 
jis toks pat kapitonas, kaip tu arba aš, tebūnie leista man tatai 
pasakyti. O apie tą žmogų, kuris po Dievo turi būti vyriau- 
sias laive, nieko nežino nė pats Šandonas. Kai bus reikalin- 
ga, tikrasis kapitonas prisistatys, tik nežinau, kada ir kurioje 
pakrantėje — ar Naujajame, ar Senajame pasaulyje. Ričardas 


Šandonas nieko nesakė, be to, ir neturi teisės sakyti, kur pa- 
suks brigą. 

— Tačiau galiu jus užtikrinti, misteri Kornhili, — atkirto jau- 
nasis jūrininkas, — kad brige kai kas paskelbtas kapitonu; jis 
paminėtas laiške, kurį gavo Šandonas ir kuriame jam buvo siū- 
loma kapitono padėjėjo vieta. 

— Kaip! — suraukęs kaktą šūktelėjo Kornhilis. — Ar tik neno- 
ri pasakyti, kad brige yra pats kapitonas? 

— Be abejonės, misteri Kornhili. 

— Ir kam tu tai sakai? Man? 

— Žinoma, nes taip man sakė brigo bocmanas Džonsonas. 

— Misteris Džonsonas? 

— Taip, jis pats man sakė. 

— Pats Džonsonas? 

— Ne tik sakė, bet ir parodė kapitoną. 

— Parodė kapitoną? — paklausė priblokštas Kornhilis. 

— Taip, parodė! 

— Ir tu jį matei? 

— Savo akimis. 

— Tai kas jis toks? 

— Šuo. 

— Kaip — šuo?.. 

— Šuo keturiomis kojomis? 

— Taip! 

„Nautiliaus“ jūrininkai didžiai nustebo. Kitokiomis aplin- 
kybėmis jie būtų tik nusikvatoję. Šuo kapitonas, vadovaująs 
šimto septyniasdešimt tonų brigui! Tiesiog plyšk iš juoko! Bet 
„Forvardas“ buvo toks keistas laivas, kad prieš juokiantis ar ką 
nors neigiant reikėjo gerokai pagalvoti. Netgi pats Kornhilis 
nebesijuokė. 


— Ir Džonsonas tau parodė tą keistą kapitoną — šunį? — pa- 
klausė jis jaunojo jūrininko. — Ir tu jį matei? 

Mačiau, lygiai kaip dabar jus matau, neužsigaukite dėl 
mano žodžių. 

— Na, ką pasakysite? — paklausė jūrininkai Kornhilio. 

— Nieko nepasakysiu, — atšovė šis, — ničnieko, nebent tai, 
kad „Forvardui“ vadovauja pats šėtonas arba bepročiai, kuriuos 
reikėtų uždaryti į pamišėlių namus. 

Jūrininkai tylėdami žiūrėjo į brigą, kuris buvo baigiamas 
ruošti į kelionę. Niekam nė į galvą neatėjo, kad bocmanas 
Džonsonas galėjo iš jauno jūrininko pasijuokti. 

Gandas apie šunį jau aplėkė visą miestą, ir smalsuolių mi- 
nioje daug kas ieškojo akimis to keisto šuns kapitono, tardami 
jį esant beveik antgamtiška būtybe. 

Beje, „Forvardas“ jau seniai traukė visų dėmesį. Neįprasta jo 
konstrukcija, kelionės paslaptingumas, kapitono inkognito, tas 
būdas, kuriuo Ričardui Šandonui buvo pasiūlyta prižiūrėti bri- 
go statybą, kruopštus įgulos parinkimas, nežinoma, daug kam 
vargu net ar numanoma laivo paskirtis — visa tai atrodė labai 
keista ir paslaptinga. 

Niekas taip nejaudina svajotojo, poeto, ypač tilosoto, kaip 
besiruošiąs išplaukti laivas. Jų vaizduotė skrieja paskui laivą, 
kai jis grumiasi su bangomis ir vėju, kai drąsiai leidžiasi į to- 
limas keliones, ne visada ramiai pasibaigiančias uoste. Bet vos 
tik pasitaiko kokia nors nepaprasta aplinkybė, ir laivas jau 
iškyla fantastišku pavidalu net labai nepaslankios vaizduotės 
žmonėms. 

Taip buvo ir su „Forvardu“ Žinoma, dauguma žiūrovų ne- 
galėjo reikšti apie jį tokių autoritetingų pastabų kaip Kornhilis, 
tačiau kiekvienas pasakydavo savo nuomonę, ir per tris mėne- 


sius pasklido nemaža visokiausių gandų; mieste tik ir buvo šne- 
kama apie „Forvardą“ 

Brigas buvo statomas Bekenhedo laivų statykloje, Liverpu- 
lio priemiestyje, kuris buvo kairiajame Mersio upės krante ir 
turėjo nuolatinį susisiekimą su uostu, nes čia į abi puses be 
paliovos plaukiojo gariniai kateriai. 

Brigo statytojai „Skotas ir Ko“ — viena geriausių Anglijos 
laivų statybos firmų — gavo iš Šandono sąmatą ir smulkų pro- 
jektą, kuriame kuo tiksliausiai buvo nurodytas laivo tonažas ir 
visi dydžiai, taip pat pridėti kruopščiai nubraižyti laivo brėži- 
niai. Viskas rodė, kad projektą darė įžvalgus ir prityręs inžinie- 
rius. Šandonas savo žinioje turėjo didelių lėšų; darbai tučtuojau 
buvo pradėti ir, kaip to reikalavo nežinomasis laivo savininkas, 
vyko sparčiais tempais. 

Laivas buvo nepaprastai tvirtos konstrukcijos. Matyt, 
buvo statomas taip, kad galėtų atlaikyti didžiulę spaudimo 
jėgą, nes jo liemuo, padarytas iš indiško ąžuolo, pasižymin- 
čio be galo dideliu kietumu, buvo dar sustiprintas geležiniais 
španhautais* Kai kurie jūrininkai stebėjosi: kodėl laivo lie- 
muo nedaromas vien iš geležies kaip daugelio garlaivių, o tik 
apkaustomas visais tais sustiprinimais? Atsakymas tebuvo vie- 
nas: paslaptingasis inžinierius taip darydamas, matyt, turėjo 
svarbių priežasčių. 

Pamažu laivų statykloje brigas įgijo aiškią formą, ir jo tvir- 
tumas bei daili išvaizda žavėjo visus laivininkystės žinovus. Kaip 
pastebėjo „Nautiliaus“ jūrininkai, brigo forštevenis, sudaręs su 
kiliu statų kampą, turėjo ne bangolaužį, o plieninę briauną, nu- 
lietą Hotorno dirbtuvėse Niukasle. Tas forštevenis brigui teikė 


* Spanhautai — laivo liemens griaučiai. 


nepaprastą išvaizdą, nors neturėjo nieko bendro su karo laivais. 
Vis dėlto jame ant škancų* stovėjo šešiolikos svarų patranka; 
įtaisyta ant vertikalios ašies, ji lengvai sukiojosi į visas puses. Ta- 
čiau nepaisant patrankos ir savotiško forštevenio, brigas tikrai 
nebuvo panašus į karo laivą. 

1860 metų vasario 5 dieną tas keistas laivas buvo sėkmin- 
gai nuleistas į vandenį. Pasižiūrėti šio reginio suplaukė didžiulė 
minia žmonių. 

Bet jeigu brigas nebuvo nei karinis, nei prekybinis laivas, 
nei pramoginė jachta — juk niekas neplaukia pasivažinėti prisi- 
krovęs į triumus šešeriems metams maisto! — tai kas gi pagaliau 
jis buvo? 

Gal jis plaukė ieškoti sero Džono Franklino ir jo laivų — 
„Erebuso“ ir „Teroro“? Bet juk praėjusiais 1859 metais leite- 
nantas Maklintokas grįžo iš ekspedicijos, iš poliarinių jūrų, ir 
pateikė nesugriaunamų įrodymų, kad nelaimingoji Franklino 
ekspedicija žuvo. 

O gal „Forvardas“ ketino dar kartą pabandyti atrasti garsųjį 
Šiaurės vakarų kelią? Bet juk kapitonas Makliuras jį atrado jau 
1853 metais, o jo leitenantui Kresveliui pirmajam teko garbė 
apiplaukti Amerikos žemyną nuo Beringo sąsiaurio iki Deivio 
sąsiaurio. Tik nusimanantiems žmonėms nekėlė abejonių, kad 
„Forvardas“ vyksta į poliarines jūras. Gal jis kartais pasiryžęs 
keliauti į Pietų ašigalį ir nuplaukti toliau negu banginių me- 
džiotojas Vedelis, toliau negu kapitonas Džeimsas Rosas? Bet 
kokį tikslą turėdamas? 

Nors daug ką buvo galima atspėti iš brigo konstrukcijos, 
tačiau kiek sklido visokių keisčiausių spėliojimų! 


* Skancai — viršutinio denio dalis tarp vidurinio ir užpakalinio stiebo. 


Nuleidus brigą į vandenį rytojaus dieną iš Niukaslo, iš Ho- 
torno dirbtuvių, į laivą buvo atgabenta garo mašina. 

Toji šimto dvidešimties arklio jėgų mašina su svyruojančiais 
cilindrais užėmė nedaug vietos. Tokio jos pajėgumo visiškai už- 
teko šimto septyniasdešimt tonų laivui, kuris dar turėjo daug 
burių ir pasižymėjo greitumu. 

Brigas puikiai išlaikė bandymus, ir bocmanas Džonsonas ta 
proga rado reikalą pasakyti Kliftono bičiuliui: 

— Kai „Forvardas“ tuo pat metu plaukia su burėmis ir su 
garo mašina, su burėmis jis plaukia greičiau. 

Iš teisybės Kliftono bičiulis nelabai suvokė šios sentencijos 
prasmę, bet jam atrodė, kad iš tokio laivo, kuriam vadovauja 
šuo, galima visko tikėtis. 

Įrengus laive mašiną, buvo pradėtos krauti maisto atsargos. 
Šis darbas užtruko gana ilgai, nes brigas ėmėsi maisto ištisiems 
šešeriems metams. Maistą sudarė sūdyta ir džiovinta mėsa, rū- 
kyta žuvis, džiūvėsiai ir miltai; sukrovus maišus kavos bei dėžes 
arbatos, triume išaugo tikri kalnai. Ričardas Šandonas pats rū- 
pestingai prižiūrėjo, kaip kraunamos tos gėrybės. Viskas buvo 
kuo griežčiausiai suskirstyta, klijuota etiketėmis ir sunumeruo- 
ta. Į laivą taip pat buvo prikrauta daug indėniško pemikano*, 
kompaktinio produkto, kuriame yra labai daug maistingųjų 
medžiagų. 

Toks maisto atsargų parinkimas aiškiai rodė, kad numatoma 
ilga kelionė. Pamatęs statinaites citrinų sulčių, paketus garsty- 
čių, kalcio preparatus, rūgštynių sėklas ir krienažoles**, — žodžiu, 


* Pemikanas — džiovintos mėsos milteliai. 
** Krienažolė (Cocblearia) - kryžmažiedžių šeimos augalas, paplitęs arktinėje 
zonoje, vartojamas kaip vaistas nuo skorbuto. 


išvydęs didelę daugybę priemonių nuo skorbuto, taip. reikalin- 
gų plaukiojant pietinėse bei šiaurinėse poliarinėse jūrose, nuo- 
vokus žmogus iš karto galėjo atspėti, kad „Forvardas“ iškeliauja 
į amžinų ledynų sritis. Be abejo, Šandonui buvo pavesta į šiuos 
krovinius atkreipti ypatingą dėmesį, nes jis rūpinosi jais ne ma- 
žiau kaip vaistine. 

Brige ginklų buvo nedaug, ir bailiuosius žmones tatai šiek 
tiek ramino; bet užtat parako kamera buvo kupina, o tai ne- 
žadėjo nieko gero. Vienintelė patranka, stovinti laivo denyje, 
tiek daug parako sunaudoti negalėjo, taigi čia buvo pagrindas 
rimtiems apmąstymams, 

Brige taip pat buvo milžiniškų pjūklų, įvairių galingų me- 
chanizmų, svertų, švininių kūjų, rankinių pjūklų, didžiulių 
kirvių ir kitko, taip pat daugybė cilindrų su sprogstamąja me- 
džiaga, kuria būtų buvę galima išsprogdinti Liverpulio muitinę. 
Visa tai buvo labai keista ar net baisu. Savaime suprantama, 
brige netrūko raketų, signalinių aparatų ir žibintų. 

Gausūs žiūrovai, susirinkę dokų krantinėse, taip pat gėrėjosi 
ilgu raudonmedžio velbotu, gutaperčia padengta skardine piro- 
ga ir pripučiamomis valtimis: tai buvo guminiai maišai, kuriuos 
lengvai galėjai pripūsti ir taip paversti nedidelėmis baidarėmis. 

Tą dieną žiūrovus vis labiau kamavo smalsumas ir netgi ne- 
rimas, nes prasidėjus atoslūgiui „Forvardas“ turėjo išplaukti į 
paslaptingą kelionę. 

Netikėtas laiškas 


ŠTAI KOKĮ LAIŠKĄ GAVO Ričardas Šandonas prieš aštuo- 
nis mėnesius: 

„Aberdinas, 1859 m. rugpjūčio 2 d. 
Ričardui Šandonui 
Liverpulis 

Gerbiamas pone! 

Šiuo laišku pranešu jums, kad į Markvarto ir Ko banką 
Liverpulyje perduota šešiolika tūkstančių svarų sterlingų. Čia 
pridedami mano pasirašyti orderiai įgalins jus disponuoti nu- 
rodyta suma. 

Jūs manęs nepažįstate, bet tai ir nesvarbu. Aš jus pažįstu, tai 
svarbiausia. 

Siūlau jums kapitono padėjėjo vietą „Forvarde“, kuris 
plauks, galimas daiktas, į pavojingą ir ilgą kelionę. 

Jeigu atsisakysite, tuomet visas reikalas atkrinta. O jeigu su- 
tiksite, tai kasmet gausite po penkis šimtus svarų sterlingų; be 
to, po kiekvienų metų per visą kelionės laiką jūsų atlyginimas 
vienu dešimtadaliu bus didinamas. 

Brigas „Forvardas“ dar neegzistuoja. Jūs turėsite rūpintis jo 
statyba su tokiu išskaičiavimu, kad 1860 metais, pirmosiomis 
balandžio mėnesio dienomis, jokiu būdu ne vėliau, jis galėtų 
išplaukti į jūrą. Prie šito laiško pridedamas smulkus projektas ir 
sąmata, kurių jūs turėsite griežtai laikytis. Brigas bus statomas 
Skoto ir Ko laivų statykloje, su kuria ir sudarysite sutartį. 

Ypač atkreipiu jūsų dėmesį į „Forvardo“ įgulą. Ją sudarys 


aš — kapitonas, jūs — kapitono padėjėjas, antrasis padėjėjas, boc- 


manas, du mechanikai, poliarinis locmanas, aštuoni jūrininkai 
ir du kūrikai — iš viso aštuoniolika žmonių, tarp jų ir daktaras 
Klobonis, kuris jums prisistatys reikiamu laiku. 

Pageidautina, kad asmenys, kurie plauks „Forvardu“, būtų 
anglai, savarankiški žmonės, be šeimų, nevedę, pasiryžę viską 
nuveikti ir viską ištverti, kad jie būtų santūrūs, nes brige nebus 
leidžiama vartoti svaigiųjų gėrimų, net alaus. Parinkdami įgulą 
pirmenybę teikite sangviniško temperamento žmonėms, pasi- 
žymintiems didele energija. 

Jūs pasiūlysite jiems penkis kartus didesnį atlyginimą negu 
paprastai; po kiekvienų tarnybos metų jis bus padidintas vie- 
nu dešimtadaliu. Pasibaigus kelionei visiems jūreiviams bus 
išmokėta po penkis šimtus, jums — du tūkstančiai svarų ster- 
lingų. Šie pinigai bus įnešti į anksčiau minėtą Markvarto ir 
Ko banką. 

Kelionė užtruks ilgai ir bus sunki, tačiau atneš jums garbę, 
taigi jūs, misteri Šandonai, galite nesvyruoti! 

Atsakykite šiuo adresu: Geteborgas (Švedija), iki pareikala- 
vimo K. Z. 

P. S. Vasario 15 dieną jūs gausite didelį danų veislės dogą 
nukarusiomis lūpomis, tamsiai rudos spalvos, su skersiniais 
juodais dryžiais. Paimkite jį į laivą ir įsakykite maitinti miežine 
duona ir riebia jautienos tyre. Kai gausite šunį, teikitės pranešti 
į Livorną (Italija) anksčiau nurodytais inicialais. 

„Forfardo“ kapitonas atvyks reikiamu laiku. Išplaukdami 
gausite naujas instrukcijas. 

„Forvardo“ kapitonas K. Z.“ 


||] 
Daktaras Klobonis 


RIČARDAS ŠANDONAS buvo tikras jūrininkas; ilgą laiką 
jis vadovavo banginių medžiojimo laivams arktinėse jūrose ir 
turėjo gerą reputaciją visame Lankasteryje. Toks laiškas Šando- 
ną, aišku, nustebino, bet jis buvo daug ko matęs žmogus, todėl 
apsvarstė blaiviai ir šaltakraujiškai. 

Šandonas atitiko visas reikalaujamas sąlygas: jis neturėjo 
nei žmonos, nei vaikų, nei giminių — buvo laisvas paukštis. 
Pasitarti nebuvo su kuo, taigi jis tučtuojau išvyko į Markvarto 
ir Ko banką. 

„Jeigu pinigai ten yra, — galvojo jis, — visa kita savaime su- 
sitvarkys.“ 

Banke jis buvo sutiktas su pagarba, kaip ir pridera sutik- 
ti žmogų, kuriam kasoje priklauso šešiolika tūkstančių svarų 
sterlingų. Išsiaiškinęs dėl pinigų Šandonas pareikalavo lakšto 
popieriaus ir plačiu jūrininko braižu parašė nurodytu adresu 
laišką pareikšdamas, kad sutinka priimti pasiūlymą. 

Tą pačią dieną jis sudarė sutartį su Bekenhedo laivų statyto- 
jais, o po dvidešimt keturių valandų „Forvardo“ kilis jau gulėjo 
ant statyklos stapelio* 

Ričardas Šandonas turėjo apie keturiasdešimt metų ir buvo 
stiprus, energingas, narsus vyras. Šios trys savybės būtinos kie- 
kvienam jūrininkui, nes jos žadina pasitikėjimą, suteikia drąsos 
ir šaltakraujiškumo. Buvo manoma, kad jis yra pavydus ir ne- 
sugyvenamas žmogus; jūrininkai jo labiau bijojo, negu mylėjo. 


* Stapelis — pagrindas, ant kurio statomas laivas. 

Tačiau tokia reputacija Šandonui nė kiek nekliudė sėkmingai 
verbuoti įgulą, nes visi žinojo, kad jis moka išsipainioti iš bet 
kokios keblios padėties. 

Šandonas tik būgštavo, kad jūrininkų neatbaidytų kelionės 
paslaptingumas. 

„Geriausia laikyti liežuvį už dantų, — tarė jis sau. Visada 
atsiras jūros vilkų, kurie norės sužinoti visas paslaptis: kam, gir- 
di, ir kodėl; kadangi aš pats nieko gerai nežinau, tai nelengva 
bus jiems atsakyti. Tasai K. Z. turbūt yra koks nors keistuolis; 
tačiau jis pažįsta mane ir pasikliauja mano patyrimu, ir to visiš- 
kai užtenka. O laivą padarysime puikų, ir aš būsiu ne Ričardas 
Šandonas, jei brigas neplauks į poliarines jūras. Tik tegu viskas 
lieka paslaptyje tarp manęs ir mano padėjėjų. 

Paskui Šandonas ėmė verbuoti įgulą laikydamasis kapitono 
reikalavimų dėl šeimyninės jūrininkų padėties ir sveikatos būklės. 

Jis pažino vieną puikų vyruką, labai patikimą ir prityrusį 
jūrininką — Džeimsą Volą, kuris turėjo apie trisdešimt metų ir 
ne kartą jau buvo plaukiojęs šiaurinėse jūrose. Šandonas jam 
pasiūlė antrojo padėjėjo vietą. Džeimsas Volas nė trupučio ne- 
svyravo, nes karštai mėgo savo amatą ir troško tik kuo grei- 
čiausiai išplaukti į jūrą. Šandonas jam papasakojo visa, ką pats 
žinojo; viską papasakojo taip pat ir tokiam Džonsonui, kuris 
stojo tarnauti į brigą bocmanu. 

— Ką gi, — tarė Volas, - pabandysime laimę. Ar ne vis tiek, 
kur plaukti? Jei galvojama net apie Šiaurės vakarų kelią... ką gi, 
grįždavo Žmonės ir iš tenai! 

— Galima drąsiai pasakyti, — kalbėjo Šandonas, kad mūsų 
kelionės sąlygos yra kuo palankiausios. „Forvardas“ — puikus 
laivas ir su savo mašina gali toli nuplaukti. Aštuoniolika žmo- 
nių įgulos —- daugiau mums ir nereikia. 

— Aštuoniolika žmonių! — tarė Džonsonas. — Kaip tik tiek 
buvo amerikiečio Keino laive, kai jis rengė garsiąją ekspediciją 
į Šiaurės ašigalį. 

— O vis dėlto keista, — vėl prašneko Volas, — kad dar atsirado 
žmogus, pasiryžęs nuplaukti iš Deivio sąsiaurio į Beringo sąsiau- 
rį. Ekspedicijos, pasiųstos ieškoti admirolo Franklino, Anglijai 
atsiėjo daugiau kaip septynis šimtus šešiasdešimt tūkstančių sva- 
rų sterlingų, o jokios praktinės naudos nedavė. Po velnių, įdo- 
mu žinoti, kas ryžtasi tokiam reikalui rizikuoti savo turtais? 

— Pirmiausia, Džeimsai, čia yra tik spėjimas, — atsakė Šando- 
nas. — Kur mes plauksime — į šiaurės ar į pietų jūras, — ir pats ne- 
žinau. Galbūt turima galvoje nauji atradimai. Beje, šiomis dieno- 
mis turi atvykti kažkoks daktaras Klobonis, kuris tikriausiai žino 
daugiau už mus ir viską paaiškins. Pagyvensim — pamatysim. 

— Ką gi, pamatysim, — atsakė Džonsonas. — O aš tuo tarpu 
pasistengsiu surasti patikimų vyrukų. Kad jie energingi, kaip 
pageidauja kapitonas, tai jums iš anksto garantuoju. Čia galite 
manimi visiškai pasitikėti. 

Džonsonas buvo tiesiog neįvertinamas žmogus, įgijęs didelį 
patyrimą plaukiodamas arktinėse jūrose. Jis tarnavo bocmanu 
„Fenikso“ laive, kuris dalyvavo ekspedicijose, 1853 metais vy- 
kusiose ieškoti Franklino. Drąsusis jūrininkas lydėjo prancūzų 
leitenantą Belo, kai šis keliavo per ledynus, ir buvo jo mirties 
liudytojas. Džonsonas pažinojo kone visus Liverpulio jūrinin- 
kus, taigi tučtuojau ėmė verbuoti įgulą. 

Šandonas, Volas ir Džonsonas veikė taip sėkmingai, jog pir- 
mosiomis gruodžio mėnesio dienomis jau buvo pasamdyta visa 
įgula. Sunkumų vis dėlto nebuvo išvengta: daug ką viliojo dide- 
lis atlyginimas, bet kartu ir baugino ekspedicijos likimas. Vie- 
nas kitas jūrininkas drąsiai priėmęs pasiūlymą, po keleto dienų 


atsiimdavo savo žodį ir grąžindavo rankpinigius, nes draugai 
juos atkalbinėjo, kad nedalyvautų paslaptingoje ekspedicijoje. 
Ir visi kaip vienas stengėsi įspėti paslaptį, neduodami ramybės 
savo klausimais Šandonui, kuris juos kiekvieną kartą siųsdavo 
pas Džonsoną. 

— Ką gi aš tau galiu pasakyti, mano mielas? — visuomet at- 
šaudavo Džonsonas. — Aš ir pats ne daugiau už tave žinau. Šiaip 
ar taip, tu būsi geroje draugijoje, su narsiais vyrukais, o tatai šį 
tą reiškia! Vadinasi, nėra ko ilgai svarstyti: sutinki ar ne? 

Ir dauguma jūrininkų sutikdavo. 

— Suprask gi pagaliau, — pridurdavo kartais bocmanas, — aš 
turiu didelį pasirinkimą. Tokio atlyginimo dar niekuomet ne- 
gavo nė vienas jūrininkas. O kai sugrįši, papildomai gausi ap- 
valią sumelę. Tai, broliuk, gardus kąsnelis! 

— Ka čia kalbėti, gardus kąsnelis, — pritardavo jūrininkas. 
Būsi apsirūpinęs visam gyvenimui! 

— Neslėpsiu nuo tavęs, — aiškindavo Džonsonas, — kad ke- 
lionė bus ilga, sunki ir pavojinga. Mūsų instrukcijose taip ir 
pasakyta. Vadinasi, privalai iš anksto pagalvoti, kam ryžtiesi. 
Mavyr, teks dirbti iš visų jėgų, o gal ir dar daugiau. Taigi jei tau 
neužtenka drąsos, jei nesi perėjęs per ugnį ir vandenį, jei neturi 
velniškos ištvermės, jei nesi viskam pasiryžęs — žodžiu, jei drebi 
dėl savo kailio, tai apsisukęs žygiuok sau ir užleisk vietą drąses- 
niems vyrukams. 

— Betgi, misteri Džonsonai, — klausdavo priremtas prie sie- 
nos jūrininkas. — Ar jūs pažįstate kapitoną? 

— Kol kas mūsų kapitonas — Ričardas Šandonas. 

Reikia pasakyti, kad taip galvojo ir pats Šandonas: širdies 
gilumoje jis tikėjosi, kad paskutinę akimirką bus gautos tikslios 
instrukcijos, nurodančios kelionės maršrutą, ir jis liks „Eorvar- 


do“ kapitonu. Jis ne kartą užsiminė apie tai kalbėdamasis su 
savo padėjėjais arba bičiuliais Bekenhedo laivų statykloje, nu- 
vykęs pasižiūrėti, kaip statomas brigas, kurio španhautai tarsi 
banginio griaučiai jau riogsojo ant stapelių. 

Šandonas ir Džonsonas griežtai laikėsi instrukcijos dėl jū- 
reivių parinkimo. Pasamdytieji jūrininkai buvo tvirti vyrai ir 
turėjo tiek energijos, kad būtų įstengę varyti „Forvardo“ maši- 
ną. Viskas rodė, kad jie galės atsispirti smarkiausiems šalčiams. 
Tai buvo pasitikį savimi, energingi, ryžtingi, tvirto sudėjimo 
žmonės. Tačiau ne visi atrodė žaliūkai. Kai kuriuos iš jų, pa- 
vyzdžiui, jūrininkus Griperį, Garį ir žeberklininką Simpsoną, 
Šandonas iš pradžių nelabai norėjo priimti, nes šie jam pasirodė 
truputį per liesi. Bet buvo tvirti, drąsūs ir stiprūs vyrai, taigi 
galų gale juos priėmė. 

Visą įgulą sudarė tos pačios krypties protestantai. Ekspe- 
dicijose bendra malda ir Biblijos skaitymas suvienija įvairaus 
būdo žmones ir stiprina juos liūdesio valandomis; laive negali- 
ma leisti skirtingos galvosenos tikėjimo klausimais. Šandonas iš 
patyrimo žinojo, kokie naudingi yra tokie susirinkimai ir kaip 
jie pakelia įgulos nuotaiką; todėl ilgų poliarinių ekspedicijų 
metu jie laivuose visuomet praktikuojami. 

Pasamdę visą įgulą, Šandonas, Džonsonas ir Volas ėmė 
ruošti maisto atsargas griežtai laikydamiesi kapitono instruk- 
cijų, kurios buvo tikslios, aiškios, smulkiai nurodančios įvai- 
rių produktų kiekį ir kokybę. Naudodamasis turimais orderiais 
Šandonas už viską mokėjo grynaisiais su aštuonių procentų 
nuolaida, kurią jis kiekvieną kartą sąžiningai pažymėdavo. 

1860 metų sausio mėnesį viskas buvo galutinai parengta: 
įgula, maistas ir krovinys. Brigo statyba ėjo į pabaigą. Šandonas 


kasdien lankėsi Bekenhede. 


Sausio 23 dienos rytą Šandonas kaip paprastai stovėjo de- 
nyje, viename iš tų plačių garinių katerių, kurie turi vairą prie- 
šakyje ir užpakalyje, kad galėtų išvengti staigių posūkių; tie ka- 
teriai nuolatos plaukioja tarp abiejų Mersio upės krantų. Upę 
gaubė čia įprastas tirštas rūkas, ir jūrininkai buvo priversti nau- 
dotis kompasu, nors kiekvienas reisas trukdavo ne ilgiau kaip 
dešimt minučių. 

Kad ir koks tirštas buvo rūkas, Šandonas vis tiek pastebėjo 
žemutį, gana storą, protingo, linksmo veido ir malonių akių 
žmogelį. Jis priėjo prie Šandono, sugriebė jį už abiejų rankų ir 
ėmė jas kratyti, kaip pasakytų prancūzas, su „grynai pietietiš- 
ku“ įkarščiu, guvumu ir familiarumu. 

Bet šis žmogus, kad ir kaip keista, buvo gimęs ne Pietuose; 
jis berte bėrė žodžius ir smarkiai mostagavo rankomis; atrodė, 
jeigu jo mintys nepasireikš žodžiais ir mostais, jos gali susprog- 
dinti kiaušą. Mažutės, protingos jo akys ir didelė judri burna 
buvo nelyginant apsauginiai vožtuvai, per kuriuos išeidavo vi- 
dinės energijos perteklius; jis kalbėjo tiek daug ir taip greitai, 
jog Šandonas nieko negalėjo suprasti. 

Ir nors jis nė karto nebuvo matęs šio žmogaus, bet tuojau 
suprato, su kuo turi reikalą; nutaikęs progą, kada nepažįstama- 
sis akimirką nutilo, Šandonas skubiai paklausė: 

— Daktaras Klobonis? 

Tas pats, kaip mane matote! Jau daugiau kaip ketvirtį 
valandos visur jūsų ieškau, visur klausinėju. Supraskite mano 
nekantrumą! Dar penkios minutės — ir būčiau išėjęs iš proto! 
Taigi jūs esate kapitono padėjėjas Ričardas Šandonas? Vadinasi, 
jūs iš tikrųjų esate? Jūs ne mitas? Duokite ranką, duokite ranką! 
Leiskite man dar kartą ją paspausti! Taip, čia Ričardo Šandono 
ranka! Bet jeigu yra Ričardas Šandonas, tai yra ir brigas „For- 


vardas“, kuriam jis vadovauja; o jeigu jis vadovauja brigui, tai 
plauks į jūrą; o jeigu plauks į jūrą, tai kartu paims ir daktarą 
Klobonį! 

— Taip, daktare, aš esu Ričardas Šandonas, brigas „Forvar- 
das“ iš tiesų yra ir tikrai plauks į kelionę. 

— Visai logiška, — smarkiai atsikvėpęs atsakė daktaras, — visai 
logiška. Aš labai džiaugiuosi, jaučiu didžiausią palaimą! Kaip 
seniai laukiau šitokios progos, kaip seniai norėjau leistis į tokią 
kelionę! Esu tikras, kad su jumis... 

— Atleiskite... — nutraukė Šandonas. 

— Esu tikras, — kalbėjo toliau daktaras neklausydamas Šan- 
dono, - kad su jumis toli nukeliausime ir nesitrauksime nė 
žingsnio... 

— Tačiau... — prieštaravo Šandonas. 

— Juk esate įrodę savo patyrimą, aš žinau visas jūsų keliones. 
Taip, jūs puikus jūrininkas! 

— Jeigu jūs... 

— Argi galima nors akimirksnį abejoti jūsų drąsa, jūsų nar- 
sumu, jūsų sumanumu! Kapitonas paskyręs jus savo padėjėju 
neapsiriko, užtikrinu jus! 

— Bet juk ne tai svarbu, — tarė Šandonas nebetekęs kantrybės. 

— O kas gi? Dėl Dievo, nekankinkite manęs! 

— Po velnių, betgi jūs neleidžiate man nė žodžio pasaky- 
ti! Pirmiausia, daktare, kas jus paskatino dalyvauti „Eorvardo“ 
ekspedicijoje? 

— Laiškas, labai malonus laiškas, — štai tas geriausiojo kapi- 
tono laiškas, labai lakoniškas, bet visai įtikinamas! 

Taip sakydamas daktaras padavė Šandonui tokio turinio 
laišką: 


„Invernesas, 1860 m. sausio 22 d. 
Daktarui Kloboniui 
Liverpulis 


Jei, daktare Kloboni, pageidautumėte plaukti „Forvardu“ į 
tolimą kelionę, tai galite prisistatyti kapitono padėjėjui Ričardui 
Šandonui, kuris šiuo reikalu yra gavęs atitinkamus nurodymus. 

„Forvardo“ kapitonas K. Z.“ 


Laiškas gautas šį rytą, ir aš pasirengęs šiandien pat kraustytis 
į „Forvardą“ 

— Ar žinote, daktare, bent jau šios ekspedicijos tikslą? — pa- 
klausė Šandonas. 

— Nė kiek! Tačiau tai neturi jokios reikšmės, svarbiausia - kur 
nors keliauti. Kalbama, jog aš mokytas žmogus. Tai netiesa, sere, 
aš ničnieko neišmanau, o jei ir parašiau kokių knygelių, kurios 
turi neblogą pasisekimą, tai vis dėlto man nevertėjo to daryti. 
Tiesiog per daug jau atlaidi publika, jeigu jas perka. Sakau jums, 
kad nieko nežinau, išskyrus tai, jog esu didžiausias nemokša. 
O dabar man suteikiama galimybė papildyti arba, tikriau sa- 
kant, patikslinti savo medicinos, chirurgijos, istorijos, geogra- 
fijos, botanikos, mineralogijos, konchiologijos, geodezijos, che- 
mijos, fizikos, mechanikos ir hidrogratijos mokslų žinias. Na ką 
gi, aš sutinku ir užtikrinu jus, kad ilgai manęs prašyti nereikės! 

— Vadinasi, jūs nežinote, kur plauks „Forvardas“? — paklausė 
Šandonas nusivylęs. 

— Priešingai, žinau! Jis plauks tenai, kur galima ko nors iš- 
mokti, ką nors atrasti, palyginti, kur galima užtikti kitus kraštus 
ir kitokius papročius, tyrinėti kitas tautas ir jų gyvenimo būdą, — 
žodžiu, brigas plauks tenai, kur man dar niekados neteko būti. 


— Bet sakykite tiksliau! - sušuko Šandonas. 

Galiu ir tiksliau, atsakė daktaras. = Girdėjau brigas 
plauksiąs į Šiaurės jūrą. Ką gi, jei į šiaurę, tai į šiaurę! 

— Bet ar jūs pažįstate brigo kapitoną? — paklausė Šandonas. 

— Neturiu nė mažiausio supratimo! Bet, patikėkite, jis pui- 
kus žmogus! 

Kai juodu išlipo Bekenhede, Šandonas paaiškino daktarui, 
kaip viskas iš tikrųjų yra, ir kelionės paslaptingumas tučtuojau 
uždegė Klobonio vaizduotę. Pamatęs brigą jis tiesiog susižavėjo. 
Nuo tos dienos daktaras jau nebesiskyrė su Šandonu ir kas rytą 
apžiūrėdavo „Forvardo“ korpusą. 

Beje, jam buvo pavesta įrengti brige vaistinę. 

Klobonis buvo gydytojas, ir geras gydytojas, bet mažai tesi- 
vertė praktika. Turėdamas dvidešimt penkerius metus jis, kaip 
ir daugelis, tapo medicinos daktaru, o sulaukęs keturiasdešim- 
ties — jau tikru mokslininku, žinomu visame mieste; jis buvo 
pasižymėjęs Liverpulio literatūrinės ir filosofinės draugijos na- 
rys. Daktaras turėjo nedidelį turtą, todėl galėjo veltui gydyti 
ligonius, tačiau jo patarimai dėl to nė kiek nenustodavo vertės. 
Visų mylimas kaip malonus ir lipšnus žmogus, jis niekados ne- 
kenkė nei kitiems, nei sau. Šiaip jis buvo gyvas, gal kiek plepus, 
bet atviros širdies ir dosnus žmogus. 

Kai tik mieste pasklido žinia, kad daktaras persikėlė į brigą, 
draugai visaip mėgino jį atkalbėti nuo tos ekspedicijos, bet tatai 
dar labiau sustiprino mokslininko pasiryžimą: jeigu jau dakta- 
ras suleisdavo kur nors šaknis, ne taip lengva būdavo išjudinti 
jį iš vietos. 

Nuo to laiko visokios šnekos, spėliojimai, prielaidos ir būgš- 
tavimai ėmė gausėti ne dienomis, bet valandomis; tačiau tai nė 
kiek nesukliudė 1860 metų vasario 5 dieną nuleisti „Forvardą“ 

į vandenį. O po dviejų mėnesių brigas jau buvo pasiruošęs iš- 
plaukti į jūrą. 

Vasario 15 dieną, kaip rašė kapitonas savo laiške, Edinburgo 
geležinkeliu į Liverpulį, Ričardo Šandono adresu, buvo atvežtas 
danų veislės dogas. Šuo atrodė piktas, baikštus ir niaurus, keis- 
tomis akimis. Variniame jo antkaklyje buvo išgraviruotas žodis 
„Forvardas“ "Tą pačią dieną Šandonas priėmė šunį į laivą ir apie 
tai pranešė tokiu adresu: „Livornas, K. Z.“ 


„Forvardo įgulą sudarė: 


1. Kapitonas K. Z.; 

2. Ričardas Šandonas, kapitono padėjėjas; 
3. Džeimsas Volas, antrasis padėjėjas; 
4. Klobonis, daktaras: 

5. Džonsonas, bocmanas; 

6. Simpsonas, žeberklininkas; 

7 Belas, dailidė; 

8. Brantonas, pirmasis mechanikas; 
9. Ploveris, antrasis mechanikas; 
10. Strongas (negras), virėjas; 
11. Fokeris, poliarinis locmanas; 
12. Volstenas, artileristas; 
13. Boltonas, jūrininkas; 
14. Garis, jūrininkas; 
15. Kliftonas, jūrininkas; 
16. Griperis, jūrininkas; 
17 Penas, jūrininkas; 


18. Vorenas, kūrikas. 


Neskaitant kapitono, įgula buvo pilnos sudėties. 


= 


IV 


Suo kapitonas 


PAGALIAU ATĖJO balandžio 5 diena, ir „Forvardas“ turėjo 
išplaukti. Tai, kad brige buvo daktaras, žmones šiek tiek rami- 
no: nors ir kur garbingasis mokslininkas keliautų, buvo galima 
drąsiai paskui jį sekti. Tačiau didžioji jūreivių dalis vis dėlto 
jautė nerimą, ir Šandonas bijodamas, kad kai kurie nepabėgtų, 
skubėjo kuo greičiau išplaukti: dingus iš akių krantui jūreiviai 
noromis nenoromis turės atsiduoti savo likimui. 

Daktaro Klobonio kajutė buvo viršutiniame denyje ir užė- 
mė visą užpakalinę brigo dalį. Kapitono ir jo padėjėjo kajutės 
su langais į denį buvo įrengtos viena priešais kitą. Kapitono ka- 
jutė, aprūpinus ją, kaip buvo nurodyta smulkiame sąraše, įvai- 
riais prietaisais, baldais, kelionės drabužiais, knygomis, rakan- 
dais ir baltiniais, buvo gerai užrakinta. Šios kajutės raktas, kaip 
to reikalavo paslaptingasis kapitonas, buvo išsiųstas į Liubeką; 
vadinasi, į ją tegalėjo įeiti tiktai pats kapitonas. 

Ši aplinkybė nedavė Šandonui ramybės, nes šansai vadovau- 
ti brigui visai sumažėjo. O savo paties kajutę jis puikiai įsirengė, 
nes gerai žinojo poliarinių ekspedicijų sąlygas. 

Volo kajutė buvo šalia kubriko, kuris jūrininkams atstojo 
miegamąjį. Ten buvo labai erdvu, ir vargiai jie būtų galėję ras- 
ti kuriame nors kitame laive patogesnę patalpą. Jais čia buvo 
rūpinamasi kaip vertingu kroviniu; vidury kubriko stovėjo 
didelė krosnis. 

Daktaras Klobonis, užėmęs savo kajutę vasario 6-ąją — ry- 
tojaus dieną, kai tik brigas buvo nuleistas į vandenį, — tuoj įsi- 
traukė į darbą. 

„Jeigu sraigė galėtų pagal savo norą įsirengti kriauklę, ji 
būtų visų laimingiausias gyvūnas, — samprotavo jis. — Todėl aš 
pasistengsiu būti protinga sraigė. 

Iš tikrųjų daktaro kajutė kaip kriauklė, kurioje jam buvo lem- 
ta išbūti ilgą laiką, pamažu įgijo labai jaukią išvaizdą. Tvarkyda- 
mas savo mokslinį bagažą Klobonis džiaugėsi kaip mažas vaikas 
ar kaip mokslininkas. Jo knygos, herbarai, tikslieji mechanizmai 
ir fizikos prietaisai, termometrų, barometrų, hidrometrų, lie- 
tmačių, žiūronų, kompasų, sekstantų, žemėlapių bei planų ko- 
lekcijos, įvairūs milteliai, stiklinaitės ir buteliukai, kurie sudarė 
gana turtingą kelioninę vaistinę, — viskas buvo taip pavyzdingai 
tvarkoma, kad tokios tvarkos galėjo pavydėti Britų muziejus. Ir 
visi šie nesuskaičiuojami turtai buvo sutalpinti kajutėje, turin- 
čioje šešias pėdas* ilgio ir tiek pat pločio. Daktarui tereikėjo tik 
ištiesti ranką, ir jis galėjo bematant pasidaryti mediku, matema- 
tiku, astronomu, geografu, botaniku ar konchiologu. 

Tiesą sakant, jis didžiavosi savo ūkiu ir jautėsi laimingas 
toje plaukiojančioje šventovėje, kurioje vargiai būtų galėję iš- 
sitekti vos trejetas liesiausių jo bičiulių. Beje, netrukus pa- 
sirodė ir bičiuliai, ir tiek jų prisirinko, jog net nuolankusis 
daktaras nebeištvėrė ir perfrazuodamas garsųjį Sokrato posakį 
pagaliau pareiškė: 

— Mano namas nedidelis, bet, duok Dieve, kad jis niekuo- 
met nebūtų pilnas draugų. 

Norėdami išsamiai aprašyti „Forvardą“, dar pridursime, 
kad didelio danų veislės dogo būda buvo kaip tik ties paslap- 
tingosios kapitono kajutės langu, bet piktas būdos šeimininkas 
labiau mėgo slampinėti po apatinį denį ir triumą. Matyt, ne- 


* Pėda - ilgio matas, lygus 1/7 sieksnio, arba 30,5 centimetro. 


buvo jokios galimybės jo prijaukinti; ničniekas neįstengė suval- 
dyti to niauraus šuns, paveikti jo keisto būdo. Naktimis laivo 
viduje klaikiai aidėdavo gūdus jo kauksmas. 

Gal šuo ilgėjosi savo šeimininko? O gal instinktyviai jautė 
būsimosios kelionės pavojus? Arba gal pranašavo artėjančias 
nelaimes? Jūrininkai labiau buvo linkę tikėti pastaruoju spė- 
jimu. Tiesa, kai kurie šaipėsi iš to, bet širdyje visi laikė šunį 
velnio išpera. 

Jūrininkas Penas, labai šiurkštus žmogus, kartą puolė šunį 
norėdamas jį apkulti, bet suklupo, parkrito ant špilio ir prasi- 
skėlė galvą. Suprantama, dėl šio atsitikimo taip pat buvo apkal- 
tintas nelabasis šuo. 

Kliftonas, prietaringiausias žmogus iš visos įgulos, paste- 
bėjo, kad šuo, būdamas jute*, visą laiką slankioja vėjo pusėje; 
vėliau, kai brigas jau buvo jūroje ir jam teko laviruoti, keistasis 
gyvulys po kiekvieno posūkio pereidavo į kitą vietą, atkakliai 
laikydamasis vėjo pusės, tarytum tikras kapitonas. 

Daktaras Klobonis, kuris savo romumu ir lipšnumu, rodos, 
būtų galėjęs sutramdyti net tigrą, veltui darbavosi ir gaišo laiką, 
stengdamasis laimėti šuns palankumą. 

Kadangi šuo neatsiliepdavo nė į vieną šunišką vardą, jūrinin- 
kai pagaliau ėmė jį vadinti „Kapitonu“, nes jis puikiai pažino 
visą laivo tvarką ir, matyt, jau ne kartą buvo plaukiojęs jūrose. 

Dabar aišku, kodėl taip juokingai bocmanas atsakė Klifto- 
no bičiuliui, ir nenuostabu, kad dauguma jūrininkų jo žodžius 
rimtai priėmė. Tiesa, kai kurie, prisiminę bocmano atsakymą, 
šypsojosi, bet slapta vis laukė, jog vieną gražią dieną šuo virs 
žmogumi ir brige nuskambės garsi kapitono komanda. 


* Jutas — laivo viršutinio denio užpakalinė dalis. 


Nors Ričardas Šandonas tos prietaringos baimės nejautė, 
bet vis dėlto ir jis nebuvo visiškai ramus. Vakare, prieš išplau- 
kiant, jis sėdėjo bendroje kajutėje draugiškai šnekučiuodamasis 
su daktaru, Volu ir Džonsonu. 

Visi keturi jau baigė tuštinti po dešimtą stiklinę grogo il- 
gam laikui atsisveikindami su šiuo gėrimu, nes pagal instrukci- 
jas, išdėstytas laiške iš Aberdyno, kelionėje visa įgula, pradedant 
kapitonu ir baigiant kūriku, neturėjo gauti nei vyno, nei alaus. 
Stiprūs gėrimai galėjo būti duodami tik ligoniams ir tiktai gy- 
dytojo nurodymu. 

Jau gerą valandą jie kalbėjosi apie išplaukimą. Jeigu bus 
įvykdyti visi kapitono nurodymai, tai rytojaus dieną Šandonas 
turi gauti laišką su paskutinėmis instrukcijomis. 

— Jei tame laiške, — kalbėjo Šandonas, — ir nebus pasakyta, 
kas yra kapitonas, tai bent turi būti nurodytas brigo maršrutas. 
Antraip kur mums plaukti? 

— O aš išplaukčiau nelaukdamas laiško, — atsakė nekantrusis 
daktaras. — Garantuoju, tas laiškas pasivys mus kelionėje. 

— Jūs taip manote, daktare? Tad įdomu žinoti, kurgi jūs pa- 
suktumėte laivą? 

— Suprantama, Šiaurės ašigalio linkui! Dėl to visai netenka 
abejoti. 

— Netenka abejoti? — prieštaravo Volas. — Bet kodėl ne į 
Pietų ašigalį? 

— Į Pietų? — šūktelėjo daktaras. - Niekuomet! Nejaugi kapi- 
tonas būtų sumanęs plaukti per visą Atlanto vandenyną? Pagal- 
vokite apie tai, mielas drauge. 

— Daktaras visada randa ką atsakyti, — tarė Volas. 

— Na, tegu ir į šiaurę, — prašneko vėl Šandonas. — Bet saky- 
kite tuomet, daktare: į Špicbergeną, Grenlandiją, Labradorą ar 


pagaliau į Bafino įlanką? Jeigu visi keliai eina į tą pačią vietą, į 
nepralaužiamus ledus, tai, šiaip ar taip, tų kelių yra labai daug, 
ir man būtų gana sunku pasirinkti vieną ar kitą. Ar jūs galite į 
tai atsakyti visai aiškiai? 

Ne, — atsiliepė Klobonis pykdamas pats ant savęs, kad 
negali nieko pasakyti. — Bet kaip jūs vis dėlto pasielgsite, jei 
negausite laiško? 

— Ogi niekaip: lauksiu. 

Neplauksite? — sušuko daktaras smarkiai kratydamas 
stiklinę. 

— Žinoma, ne. 

Taip bus protingiausia, ramiai prašneko Džonsonas, 
tuo tarpu daktaras, nenustygdamas vietoje, susijaudinęs ėmė 
vaikščioti aplink stalą. — Taip užvis protingiausia, nors per ilgas 
laukimas taip pat gali turėti nemalonių pasekmių. Visų pirma, 
dabar yra palankiausias metų laikas, ir jeigu mes iš tikrųjų ke- 
liausime į šiaurę, tai reikia pasinaudoti tuo laikotarpiu, kada 
tirpsta ledai, ir perplaukti Deivio sąsiaurį. Antra, įgula kasdien 
vis labiau nerimauja; draugai kursto mūsų jūrininkus palikti 
brigą, ir jie gali mums iškrėsti piktą pokštą. 

— O be to, — pridūrė Džeimsas Volas, — jei tarp jūrininkų 
kils panika, tai jie išbėgios visi iki vieno, ir kaip jūs tuomet 
surinksite naują įgulą? 

— Tai ką gi daryti! - sušuko Šandonas. 

— Laukti, kaip kad jūs sakėte, — prašneko daktaras, — bet 
laukti tiktai iki rytojaus ir nenusiminti. Iki šiol kapitonas visus 
avo pažadus tesėjo nepaprastai tiksliai, todėl nėra jokio pagrin- 
do būgštauti, kad tada, kai reikės, galime negauti nurodymų, 
kur turi plaukti brigas. Aš pats nė kiek neabejoju, kad rytoj 


būsime jau Airijos jūroje, todėl, mieli bičiuliai, siūlau išgerti 


paskutinę stiklinę grogo už laimingą mūsų kelionę. Tiesa, ji 
prasideda keistokomis aplinkybėmis, tačiau su tokiais jūrinin- 
kais kaip jūs yra tūkstantis šansų, kad ji gerai baigsis! 

Ir visi keturi paskutinį kartą susidaužė. 

— O dabar, - kreipėsi Džonsonas į Šandoną, - leiskite duoti 
jums patarimą: pasiruoškite išplaukti. Įgula turi būti įsitikinusi, 
kad jūs nė trupučio neabejojate savo veiksmais. Ar gausite ry- 
toj laišką, ar negausite, vis tiek pakelkite inkarą. Garo mašinos 
nekurkite; vėjas, rodos, nusistovėjo, taigi išplaukti į jūrą bus 
visiškai nesunku. Paimkite locmaną, atoslūgio metu išplaukite 
iš doko ir išmeskite inkarą už Bekenhedo kyšulio: mūsų jūrei- 
viai tokiu būdu bus atkirsti nuo kranto, o jeigu tam velniškam 
laiškui yra lemta patekti mums į rankas, tai, patikėkite, jis suras 
mus už kyšulio ne blogiau kaip bet kur kitur. 

— Protingai pasakyta, mano šaunusis Džonsonai! — sušuko 
daktaras paduodamas senajam jūrininkui ranką. 

— Tebūnie, kaip jūs sakote! — sutiko Šandonas. 

Po to kiekvienas nuėjo į savo kajutę. Tą naktį mintys apie 
kelionę nedavė jiems ramybės ir miegant. 

Kitą dieną su pirmuoju paštu Ričardas Šandonas negavo 
jokios žinios. 

Tačiau jis vis tiek uoliai ruošėsi išplaukti. Gandas apie tai 
pasklido po visą Liverpulį, ir, kaip jau žinome, prie Naujųjų 
Princo dokų krantinės suplūdo didžiulė žiūrovų minia. 

Daugelis ėjo tiesiai į brigą: vieni — paskutinį kartą apkabinti 
draugo, kiti — patarti bičiuliui, kad nedalyvautų paslaptingoje 
ekspedicijoje, treti — pažiūrėti keistojo laivo, ketvirti — norėda- 
mi sužinoti kelionės tikslą. Daug kam nepatiko, kad Šandonas 
tą dieną buvo dar tylesnis ir santūresnis negu visuomet. 

Bet tam jis turėjo rimtų priežasčių. 


— 34 


Štai išmušė dešimt valandų, paskui vienuolika... Apie pirmą 
valandą turėjo prasidėti atoslūgis. Šandonas stovėjo ant tiltelio 
ir nerimaudamas žvalgėsi į minią ieškodamas žmogaus, kuris 
išblaškytų jo abejones. Tuščios viltys! Jūrininkai tyliai vykdė ka- 
pitono padėjėjo įsakymus nenuleisdami nuo jo akių ir įtemptai 
laukė kokios nors žinios. Bet jokios žinios nebuvo. 

Džonsonas baigė paskutinius pasiruošimus išplaukti. Diena 
buvo rūškana; jūra smarkiai bangavo, pūtė gana stiprus pietry- 
čių vėjas, bet išplaukti iš Mersio upės nebuvo jokių sunkumų. 

Dvylikta valanda. O laiško vis dar nėra. Daktaras Klobonis 
neramus vaikščiojo po denį, žvalgėsi, mostagavo rankomis ir, 
kaip jis savotiškai moksliškai ir elegantiškai pareiškė: „troško 
jūros“ Jis buvo smarkiai susijaudinęs, nors ir stengėsi valdytis. 
Šandonas iki kraujo kramtė lūpas. 

Tuo metu priėjo Džonsonas. 

— Jeigu norite pasinaudoti atoslūgiu, — tarė jis, — tai nebėra 
ko delsti. Kol išplauksime iš dokų, sugaišime ne mažiau kaip 
valandą. 

— Plaukite! — tarė jis škiperiui. 

— Ei jūs visi, marš iš laivo! — šūktelėjo Džonsonas įsakyda- 
mas pašaliniams pasitraukti nuo „Forvardo“ denio. 

Minia sujudo, visi nubėgo prie laiptelių. Tuo tarpu jūrinin- 
kai baigė atrišti paskutinius lynus. 

Kilo sambrūzdis, nes jūrininkai be jokios atodairos stūmė 
nuo denio smalsuolius; tarp minios klegesio girdėjosi šuns urz- 
gimas. Staiga dogas įnirtingai ėmė spraustis per tirštą minią. Jis 
dusliai urzgė. 

Minia prasiskyrė; dogas liuoktelėjo į jutą, ir tada visi išvydo 
neįtikėtiną dalyką: šuo kapitonas dantyse turėjo įsikandęs laiš- 
ką. Tatai galėjo paliudyti šimtai žmonių. 

— Laiškas! — suriko Šandonas. — Vadinasi, kapitonas yra brige? 

— Be abejonės, buvo, bet dabar jau nebėra, — atsakė Džon- 
sonas rodydamas į ištuštėjusį denį, kur nebeliko nė vieno dyki- 
nėjančio smalsuolio. 

— Kapitone, Kapitone, eik šen! — šaukė daktaras norėdamas 
paimti laišką, bet šuo liuoksėjo dideliais šuoliais ir laiško jam 
nedavė. Atrodė, norėjo įteikti jį tik pačiam Šandonui. 

— Šen, Kapitone! — pašaukė jūrininkas. 

Šuo priėjo. Šandonas paėmė iš jo laišką, tada Kapitonas tris 
kartus garsiai sulojo suardydamas gilią tylą brige ir krantinėje. 

Šandonas laikė laišką neatplėšdamas. 

— Nagi, skaitykite! —- nekantriai šūktelėjo daktaras. 

Šandonas pažvelgė į voką. Jame nebuvo nei datos, nei adre- 
so, tiktai parašyta: 


-)o-o-o 


Šandonas arplėšė laišką ir perskaitė: 

— „Plaukite prie Farvelo kyšulio*, ten nuvyksite balandžio 
20 dieną. Jei kapitonas nepasirodys, perplauksite Deivio sąsiau- 
rį ir Bafino įlanka pasieksite Melvilio įlanką. 

„Forvardo“ kapitonas K. Z. 


Šandonas rūpestingai sulankstė šį lakonišką laišką, įsidėjo į 
kišenę ir įsakė išplaukti. Jo balsas stūgaujant rytų vėjui skambė- 
jo itin iškilmingai. 

Netrukus „Forvardas“ išplaukė iš doko ir vedamas Liverpu- 
lio locmano, kurio maža valtelė yrėsi netoliese, pasuko į Mersio 


* Farvelo kyšulys — pietinis Grenlandijos kyšulys. 

upės farvaterį. Minia siūbtelėjo į išorinę Viktorijos dokų kran- 
tinę, norėdama paskutinį kartą pažvelgti į paslaptingąjį laivą. 


*** ir „Forvar- 


Bematant buvo iškelti marseliai*, fokas**, bizanis 
das“, visiškai vertas savo vardo, sparčiai aplenkęs Bekenhedo 


kyšulį, visu greičiu išnėrė į Airijos jūrą. 


V 
Atviroje jūroje 


PŪUTĖ SMARKUS, gūsingas, bet palankus vėjas. „Forvar- 
das“ sparčiai skrodė bangas; jo sraigtas nesisuko. 

Trečią valandą jis sutiko garlaivį, plaukiojantį tarp Liverpu- 
lio ir Meno salos. Garlaivio kapitonas šūktelėjo brigą, ir tatai 
„Forvardo“ įgulai buvo paskutinis „sudie“ 

Penktą valandą locmanas perdavė brigo vadovybę Ričardui 
Šandonui, o pats persėdo į savo valtį, kuri vikriai laviruodama 
dingo pietvakariuose. 

Vakarop brigas aplenkė kyšulį pietiniame Meno salos pa- 
kraštyje. Naktį jūra ėmė smarkiai banguoti, bet „Forvardas“ sė- 
kmingai plaukė tolyn. Šiaurės vakaruose jis paliko Eiro kyšulį 
ir pasuko į Šiaurės sąsiaurį. 

Džonsonas spėjo teisingai: atviroje jūroje jūreiviškas ins- 
tinktas nugalėjo visokius būgštavimus. Matydami, koks puikus 
yra brigas, jie pamiršo, kad ši kelionė tokia nepaprasta. Laive 


greitai nusistovėjo normalus jūreiviškas gyvenimas. 


* Marseliai — antrosios iš apačios tiesiosios burės. 
** Fokas — burė ant fokstiebio. Fokstiebis — priekinis laivo stiebas. 
*** Bizanis — apatinė įstriža burė ant užpakalinio stiebo. 


Daktaras mėgaudamasis alsavo jūros oru. Kilus viesului jis 
žvaliai vaikštinėjo po denį; kaip mokslo žmogus, laive jis gana 
tvirtai laikėsi ant kojų. 

— Kad ir ką sakytumėte, o jūra — puikus dalykas, — tarė 
kartą Klobonis Džonsonui po pusryčių lipdamas į denį. — Aš 
vėlokai su ja susipažinau, bet pasistengsiu dabar atsigriebti už 
prarastą laiką. 

— Jūsų teisybė, daktare. Už dalelę vandenyno galėčiau ati- 
duoti visus žemynus. Sakoma, jūrininkams greitai nusibostąs 
jų amatas, bet aš jau keturiasdešimt metų plaukioju jūra, o ji 
vis taip pat man patinka, kaip ir tuomet, kada pirmą kartą į ją 
išplaukiau. 

— Kaip smagu, kai po kojomis jauti tvirtą laivą, o kiek aš 
galiu spręsti, „Forvardas“ toks ir yra. 

Jūs neapsirikote, daktare, pasakė Šandonas prieida- 
mas. — „Forvardas“ — puikus brigas, ir turiu jums pasakyti, kad 
dar niekuomet joks laivas, skirtas plaukiojimui poliarinėse jū- 
rose, nebuvo taip gerai įrengtas ir aprūpintas. Tai man primena, 
kaip prieš trisdešimt metų kapitonas Džeimsas Rosas keliauda- 
mas ieškoti Šiaurės vakarų kelio... 

— Jis plaukė „Viktorija“, — gyvai nutraukė daktaras, - kuri buvo 
beveik tokios pat talpos kaip „Forvardas“ ir taip pat su mašina. 

— Kaip? Jūs tatai žinote? 

— Kaip matote, — atsakė daktaras. - Anuomet mašinos dar 
tebegyveno kūdikystės amžių, taigi toji mašina „Viktorijai“ tik 
sudarė daugybę visokių kliūčių. Ir veltui kapitonas Džeimsas 
Rosas taisė vieną jos dalį po kitos; viskas baigėsi tuo, kad jis 
išardė mašiną ir paliko pirmojoje žiemovietėje. 

— Po šimts pypkių! — sušuko Šandonas. — Kaip matau, jūs 
žinote visas smulkmenas! 


— Kas gi Čia nepaprasta! — atsiliepė daktaras. — Esu skaitęs 
Pario, Roso, Franklino rašinius ir Makliuro, Kenedžio, Keino, 
Maklintoko pranešimus, — taigi šis tas ir įstrigo į atmintį. Ga- 
liu dar pridurti, kad tasai Maklintokas plaukdamas „Foksu“, 
panašiu į mūsiškį sraigtiniu brigu, daug lengviau ir sėkmingiau 
pasiekė savo tikslą negu jo pirmtakai. 

— Tikra tiesa, — tarė Šandonas. - Maklintokas — drąsus jūri- 
ninkas: man yra tekę su juo plaukioti. Galite taip pat dar pri- 
durti, kad balandžio mėnesį ir mes, panašiai kaip jis, būsime 
Deivio sąsiauryje; ir jeigu mums pavyks prasiskverbti tarp ledų, 
tai mes pasistūmėsime toli į šiaurę. 

— Jeigu tik jau pirmaisiais metais mūsų nesuspaus ledai Ba- 
fino įlankoje, — pridėjo daktaras, — ir jeigu mes nebūsime pri- 
versti ten žiemoti tarp vientiso ledo, kaip tatai atsitiko „Foksui“ 
tūkstantis aštuoni šimtai penkiasdešimt septintais metais. 

— Tikėsimės, mums labiau seksis, misteri Šandonai, — atsakė 
Džonsonas. — Jeigu jau tokiu laivu kaip „Forvardas“ negalima 
nuplaukti kur nori, tai belieka tik ranka į viską numoti. 

— Be to, — vėl prašneko daktaras, — jeigu atsiras kapitonas, 
tai jis geriau žinos, ką daryti; juk laiškas toks lakoniškas — jokiu 
būdu neatspėsi, koks mūsų ekspedicijos tikslas. 

Užtenka jau to, — guviai atsakė Šandonas, — kad žino- 
me, kuria kryptimi keliauti. Manau, visą mėnesį galime apsieiti 
be nepažįstamojo instrukcijų ir antgamtinio jo įsikišimo. Beje, 
mano nuomonė šiuo klausimu jums jau žinoma. 

— Taip! Aš maniau, kaip ir jūs, - pasakė daktaras, — kad tas žmo- 
gus paliks jums brigo vadovybę, o pats visai nepasirodys, bet... 

— Bet kas? — truputį nepatenkintas paklausė Šandonas. 

— Kada jūs gavote antrąjį laišką, pradėjau manyti kitaip. 

— Kodėl, daktare? 


— Ogi todėl, kad ir nurodyta laiške, kuria kryptimi turime 
plaukti, tačiau jame dar nieko nepasakyta, koks mūsų kelionės 
tikslas; tuo tarpu reikia žinoti, kur būtent mes keliaujame. Da- 
bar esame atviroje jūroje, ir aš jūsų klausiu: ar yra kokia nors 
galimybė gauti trečią laišką? Grenlandijoje paštas pavyzdinga 
tvarka nepasižymi. Taigi matote, Šandonai? Mano manymu, 
kapitonas mūsų laukia kurioje nors danų gyvenvietėje, Holstei- 
borge arba Upernavike. Galbūt jis ten nuvyko apsirūpinti ruo- 
nių kailiais, šunimis bei rogėmis — žodžiu, visu tuo, kas būtina 
poliarinėms ekspedicijoms. Ir todėl aš nė kiek nenustebsiu, jei- 
gu vieną gražų rytą kapitonas išeis iš savo kajutės ir lyg niekur 
nieko pradės vadovauti brigui. 

— Gali būti, — šaltai atsakė Šandonas. — Tačiau vėjas eina 
smarkyn, ir tokiu oru neverta rizikuoti bramseliais* 

Šandonas paliko daktarą ir įsakė nuleisti viršutines bures. 

— Jis atkakliai laikosi savo nuomonės, — tarė daktaras boc- 
manui. 

— Taip, — atsakė Džonsonas, — ir tatai itin nemalonu, dakta- 
re, nes, matyt, vis dėlto jūsų teisybė. 

Šeštadienio vakare „Forvardas“ aplenkė Galovėjaus kyšulį, 
kurio švyturys tvieskė šiaurės rytuose. Naktį brigas praplaukė 
Kentairo kyšulį, paskui Fero kyšulį rytiniame Airijos krante. 
Trečią valandą nakties jie aplenkė Ratlino salą ir Šiaurės sąsiau- 
riu išplaukė į vandenyną. 

Buvo sekmadienis, balandžio 8 diena. 

Anglai, ypač jūrininkai, pedantiškai švenčia sskmadienius. 
Todėl iš ryto visi kalbėjo maldas ir klausėsi Biblijos, kurią skai- 
tyti mielai apsiėmė daktaras. 


* Bramselis — trečioji burė iš apačios. 


Vėjas virto tikru uraganu, ir atrodė, kad nublokš brigą prie Ai- 
rijos kranto; kilo didžiulės bangos, laivą smarkiai supo. Jei daktaras 
ir nesusirgo jūros liga, tai tik todėl, kad stengėsi jai nepasiduoti. 

Vidudienį pietuose iš akių dingo Melinhedo kyšulys. "Tai 
buvo paskutinis drąsiųjų jūrininkų matytas Europos plotelis; 
daugeliui iš jų nebebuvo lemta vėl išvysti tėvynės, jie ilgai lydė- 
jo akimis horizonte dingstančią žemę. 

Su sekstantu ir chronometru buvo nustatyta brigo padėtis: 
55* 57' platumos ir 7* 40' ilgumos. 

Devintą valandą vakaro uraganas nurimo; „Forvardas“ vis 
tokiu pat greičiu plaukė į šiaurės vakarus. Toji diena aiškiai pa- 
rodė, kokiais jūriniais privalumais pasižymi brigas; Liverpulio 
žinovai neapsiriko: „Forvardas“ buvo puikus burlaivis. 

Keletą dienų brigas sparčiai lėkė į šiaurės vakarus; vėjas da- 
bar pūtė iš pietų; jūra smarkiai bangavo; „Forvardas“ plaukė 
iškėlęs visas bures. Viršum juto būriais skraidė audrašaukliai ir 
mormonai. Daktaras labai mikliai vieną audrašauklį nušovė, ir 
paukštis nukrito ant denio. 

Žeberklininkas Simpsonas jį paėmė ir padavė Kloboniui. 

— Prastas paukštis, daktare, — pasakė Simpsonas. 

— Tačiau iš jo galima pagaminti puikų patiekalą. 

— Kaip? Jūs valgysite šitą šlykštynę? 

— Ir jūs neatsisakysite, mano mielas, — tarė Klobonis. 

— Brr! — susiraukė Simpsonas. — Šio paukščio mėsa karti ir 
atsiduoda žuvimi kaip ir visų jūrinių paukščių. 

— Tai niekis! — tarė daktaras. — Aš gerai moku gaminti šią 
paukštieną, ir jeigu jūs paskui atspėsite, kad čia jūros paukštis, 
aš sutinku visą gyvenimą nebenušauti nė vieno audrašauklio. 

Vadinasi, daktare, jūs dar esate ir virėjas? paklausė 
Džonsonas. 


— Mokslininkas turi apie viską po truputį nusimanyti. 

— Na, tada saugokis, Simpsonai, — tarė bocmanas, — Dakta- 
ras — apsukrus žmogus; ko gero, jis privers mus patikėti, kad tai 
ne audrašauklis, o puiki kurapka! 

Klobonis anaiptol nesigyrė. Jis sumaniai nulupo audrašau- 
kliui poodinį taukų sluoksnį, itin storą kulšyse, ir taip pašalino 
kartoką skonį ir šleikštų žuvies kvapą. Paragavę taip pagamin- 
to audrašauklio, visi, net ir pats Simpsonas, pripažino, kad jo 
mėsa labai skani. 

Praėjusio uragano metu Ričardas Šandonas galėjo puikiai 
įvertinti savo įgulos privalumus. Jis stebėjo kiekvieną jūreivį 
atskirai, nes taip visuomet turi daryti protingas laivo viršinin- 
kas, norįs išvengti nenumatytų keblumų ateityje. Dabar jis ži- 
nojo, kuo gali pasikliauti. 

Džeimsas Volas, visa siela ir kūnu atsidavęs Šandonui, labai 
gerai išmanė savo darbą ir uoliai vykdė įsakymus, tačiau jam 
stigo iniciatyvos. Kaip antraeilis pareigūnas, jis buvo visiškai 
nepakeičiamas. 

Džonsonas įgijęs didelį patyrimą beplaukiodamas šiaurės 
jūrose, pasižymėjo šaltakraujiškumu ir drąsa. 

Žeberklininkas Simpsonas ir dailidė Belas buvo patikimi, 
drausmingi ir pareigingi žmonės. Daug ekspedicijai galėjo pa- 
sitarnauti poliarinis locmanas Fokeris, išauklėtas Džonsono 
mokykloje. 

Iš jūrininkų geriausi turbūt buvo Garis ir Boltonas. Bolto- 
nas, linksmas ir šnekus vyrukas, garsėjo kaip pašaipūnas; Garis, 
kokių trisdešimt penkerių metų vyras, buvo energingas, bet at- 
rodė pablyškęs ir šiek tiek susimąstęs. 

Jūrininkai Klitonas, Griperis ir Penas buvo, matyt, ne tokie 
energingi ir ryžtingi, kai kada linkę ir pamurmėti. Prieš pat iš- 


plaukiant, Griperis net norėjo pasitraukti iš brigo ir tik iš gėdos 
nuo to susilaikė. Kada viskas gerai seksis, nebus reikalo lįsti 
į labai didelius pavojus ir per daug sunkiai dirbti, šiais trim 
jūrininkais bus galima visiškai pasitikėti. Reikėjo tik gerai juos 
maitinti, nes kelias į jų širdį ėjo, taip sakant, per pilvą. Sunku 
jiems buvo ištverti ir be svaigiųjų gėrimų; per pietus jie visuo- 
met ilgėdavosi degtinės ar džino ir stengdavosi atsigauti nors 
arbata ar kava, kurios galėjai gerti iki valiai. 

O abudu mechanikai Brentonas ir Ploveris bei kūrikas Vo- 
renas iki šiol ničnieko neveikė, tik vaikštinėjo po denį arba sė- 
dėjo sunėrę ant krūtinės rankas. 

Taigi Šandonas apie savo pavaldinius žinojo visa, ko jam 
reikėjo. 

Balandžio 14 dieną „Forvardas“ perplaukė didžiąją Golfo 
srovę, kuri eina palei rytinius Amerikos krantus iki Niufaun- 
dlendo, paskui pakrypsta į šiaurės rytus prie Norvegijos krantų. 
Brigas buvo 51* 37' platumos ir 22* 58' ilgumos, per du šimtus 
mylių nuo Grenlandijos. Darėsi šalta; termometras nukrito iki 
+32* Farenheito, taigi pasiekė užšalimo tašką. 

Daktaras dar nenešiojo žieminių drabužių ir vilkėjo taip, 
kaip ir visi jūrininkai. Gražu buvo pažiūrėti į jį su aukštais ba- 
tais, į kuriuos, taip sakant, jis visas tilpo, plačia klijuotės skry- 
bėle ir tokiomis pat kelnėmis bei švarku. Kai smarkiai lydavo 
arba kai bangos risdavosi per denį, daktaras atrodydavo pana- 
šesnis į ruonį. Reikia pasakyti, kad šis panašumas nepaprastai 
glostė jo savimylą. 

Dvi dienas jūra siautėjo: šiaurės vakarų vėjas gerokai truk- 
dė brigui plaukti. Nuo balandžio 14 iki 16 dienos vis šniokštė 
didžiulės bangos, bet staiga pirmadienį smarkiai palijo ir jūra 
bematant nurimo. 


Šandonas atkreipė daktaro dėmesį į šią aplinkybę. 

— Ką gi, — tarė daktaras, — tai patvirtina įdomius stebėji- 
mus, kuriuos darė banginių medžiotojas Skorsbis, priklausąs 
Liverpulio karališkajai draugijai, kurios nariu korespondentu ir 
aš turiu garbės būti, pažymi, kad lyjant bangavimas nurimsta 
net ir smarkiam vėjui pučiant. Priešingai, kada sausas oras, jūra 
banguoja ir nuo silpno vėjo. 

— Ber kaipgi, daktare, aiškinamas šis reiškinys? 

— Labai paprastai: jis niekaip neišaiškinamas. 

Tuo metu poliarinis locmanas, ėjęs sargybą ant salingo*, už 
kokių penkiolikos mylių nuo laivo, dešinėje pusėje, pastebėjo 
plaukiant pavėjui didžiulį ledo luitą. 

Ledkalnis šioje geografinėje platumoje! šūktelėjo 
daktaras. 

Šandonas pažvelgė pro žiūroną nurodyta kryptimi ir patvir- 
tino locmano žodžius. 

— Tai graži istorija! —- sušuko daktaras. 

— Jus tatai stebina? — juokdamasis paklausė Šandonas. — Ne- 
jaugi mums taip pasisekė, kad galime jus kuo nors nustebinti? 

Iš pradžių tai mane nustebino, nors, tiesą sakant, Čia 
nėra ko stebėtis, — šyptelėjęs atsakė daktaras. — Juk tūkstantis 
aštuoni šimtai tryliktais metais brigas „En de Pulis“ iš Gris- 
pondo įstrigo tarp ledų keturiasdešimt ketvirtame laipsnyje 

aurės platumos, ir kapitonas Deimentas ten suskaičiavo šim- 
tus ledkalnių. 

Vadinasi, — pareiškė Šandonas, — ir šiuo atžvilgiu galima 
iš jūsų šio to pasimokyti? 


* Salingas — tam tikri rėmai ant laivo stiebo, padaryti iš skersinių ir išilginių 
sijų ir naudojami viršutinėms virvėms geriau pritvirtinti. 

— Labai nedaug, — kukliai atsakė daktaras. — Galiu tik pri- 
durti, kad ledkalnių yra pasitaikę aptikti ir labiau į pietus. 

— Aš tą gerai žinau, mielas daktare: tarnaudamas junga ka- 
nonieriniame laive „Flajus“ 

— Tūkstantis aštuoni šimtai aštuonioliktais metais, kovo mė- 
nesio pabaigoje, — tęsė daktaras, — jūs praplaukėte tarp dvie- 
jų milžiniškų plaukiojančių ledo salų keturiasdešimt antrame 
laipsnyje šiaurės platumos. 

— Na, to jau per daug! - sušuko Šandonas. 

— Tačiau tai tikra tiesa. Vadinasi, nėra ko stebėtis, kad „For- 
vardas“ aptiko ledo kalną dviem laipsniais toliau į šiaurę. 

— Daktare, — tęsė Šandonas, — jūs tikras mokslingumo šalti- 
nis, iš kurio belieka tik semtis išminties. 

— O, aš išseksiu daug greičiau, negu jūs manote. Bet jeigu 
man pavyktų iš arti stebėti tą įdomų reiškinį, būčiau laimin- 
giausias iš visų daktarų. 

— Galiu tatai įsivaizduoti... Džonsonai, — kreipėsi Šandonas 
į bocmaną, — rodos, vėjas pradeda stiprėti? 

— Taip, - atsakė bocmanas. — Bet mes plaukiame labai lėtai, 
ir netrukus parodys savo galią Deivio sąsiaurio srovė. 

— Jūsų tiesa, Džonsonai. Jeigu norime balandžio dvidešimtą 
dieną būti prie Farvelo kyšulio, reikia plaukti su garo mašina, 
antraip mus nuneš prie Labradoro krantų... Volai, įsakykite pa- 
leisti garą! 

Šandono įsakymas buvo įvykdytas; po valandos garas pa- 
siekė reikiamą spaudimą, ir burės buvo nuleistos. Emė suktis 
sraigtas sparnais plakdamas vandenį, ir brigas nuplaukė prieš 
šiaurės vakarų vėją. 

VI 


Didžioji poliarinė srovė 


NETRUKUS PASIRODĖ didžiuliai pulkai audrašauklių ir 
mormonų, besiveisiančių šiose nykiose vietose; tai buvo žen- 
klas, kad nebetoli Grenlandija. „Forvardas“ greitai lėkė į šiaurę 
užpakaly palikdamas ilgą juodų dūmų juostą. 

Antradienį, balandžio 17 dieną, apie vienuoliktą valandą 
ryto, locmanas pirmą kartą pastebėjo danguje ledinį atspindį. 
Ledo laukas turėjo būti bent už dvidešimties mylių į šiaurę. 
Nors buvo gana apsiniaukę, horizontas baltai, tiesiog akinamai 
švytėjo. Prityrę jūrininkai negalėjo apsirikti dėl šio reiškinio: 
spręsdami iš šviesos ryškumo, jie nustatė, kad tą blizgesį sukelia 
platus ledų laukas, esąs už matomumo ribų, per kokias trisde- 
šimt mylių nuo brigo. 

Vakarop ėmė pūsti palankus pietų vėjas; Šandonas įsakė iš- 
kelti bures ir sustabdyti mašiną, kad nebūtų be reikalo eikvoja- 
mas kuras. Iškėlęs marselius, kliverį ir foką „Forvardas“ greitai 
leidosi link Farvelo kyšulio. 

Balandžio 18 dieną, trečią valandą, jūrininkai pastebėjo ledų 
srautą; jūros paviršiuje, dangaus fone, aiškiai buvo matyti siau- 
a ryškiai balta juosta. Matyt, srautas ėjo ne iš Deivio sąsiaurio, 
o nuo rytinių Grenlandijos krantų, nes ledai daugiausia telkiasi 
vakarinėse Bafino įlankos pakrantėse. Po valandos „Forvardas“ 
jau slinko tarp ledo lyčių; tose ledų srauto vietose, kur lyčių 
buvo net tiršta, jos siūbavo ant bangų, nors šios tarpusavyje 
buvo kietai sušalusios. 

Rytojaus dieną auštant budėtojas išvydo kažkokį laivą: tai 
buvo danų korvetas „Valkirija“ plaukęs kontrhalsu Niufaund- 


lendo link. Jau buvo smarkiai jaučiama sąsiaurio srovė; norint 
jai atsispirti, teko iškelti daugiau burių. 

Šandonas, daktaras, Džeimsas Volas ir Džonsonas stovėjo 
jute stebėdami srovės greitį ir kryptį. 

— Ar įrodyta, — paklausė daktaras, — kad Batino įlankoje 
teka pastovi srovė? 

— Žinoma, — atsakė Šandonas, — juk garlaiviai gana sunkiai 
prieš ją tegali plaukti. 

— Juo labiau, — pridūrė Džeimsas Volas, — kad srovė aptin- 
kama rytinėse Amerikos pakrantėse ir vakarinėse Grenlandijos 
pakrantėse. 

Vadinasi, šis faktas patvirtina jūrininkų nuomonę, — tarė 
daktaras, — kad turi būti Šiaurės vakarų kelias. Šios srovės grei- 
tis — maždaug penkios mylios per valandą, taigi sunku patikėti, 
kad ji prasidėtų įlankoje. 

— Jūsų samprotavimas, daktare, labai įtikinamas, — atsakė 
Šandonas, — kadangi ši srovė teka iš šiaurės į pietus, o Beringo 
sąsiauryje yra kita srovė, tekanti iš pietų į šiaurę ir, matyt, duo- 
da pradžią pirmajai. 

Vadinasi, ponai, tarė daktaras, reikia manyti, kad 
Amerika visiškai atskirta nuo poliarinių žemių ir kad Ramio- 
jo vandenyno vandenys aplenkę šiaurinius jos krantus išsilieja 
į Atlanto vandenyną. Tiesą sakant, Ramiojo vandenyno lygis 
aukštesnis, todėl vandenys iš ten turi plūsti į Europos jūras. 

— Bet, — atkirto Šandonas, — juk turi būti kokių nors faktų 
tokiai teorijai patvirtinti. O jeigu jų yra, - pridūrė jis truputį su 
ironija, — tai visa žinantis mūsų mokslininkas turi juos žinoti. 

— Kaip galima nežinoti! Ir jeigu jums tai įdomu, — malo- 
niai atsiliepė daktaras, — galiu pasakyti, kad banginius, sužeis- 
tus Deivio sąsiauryje, po kurio laiko yra pavykę nukauti Rytų 

Avijos pakrantėse, jų kūnuose dar tebesmygsojo europietiški 
žeberklai. 

— Jeigu jie neapiplaukė Horno kyšulio arba Gerosios vilties 
kyšulio, tai būtinai turėjo apsukti aplink šiaurinius Amerikos 
krantus. Tatai nenuginčijama, daktare, — atšovė Šandonas. 

— Norėdamas galutinai jus įtikinti, mielas Šandonai, — šyp- 
sodamasis tarė Klobonis, — aš galiu pateikti ir daugiau faktų. 
Pavyzdžiui, Deivio sąsiauryje randama daug plaukiančių me- 
(!žių: drebulių, maumedžių bei kitų šiltųjų kraštų augmenų. 
Aišku, Golfo srovė šių medžių į sąsiaurį nepraleistų, o jeigu jų 
ten randama, matyt, jie pateko tik per Beringo sąsiaurį. 

Jūs mane įtikinote, daktare; beje, sunku būtų nepatikėti 
tokiais jūsų argumentais. 

— Beje, — įsiterpė Džonsonas, — antai plaukia toks daiktas, 
kuris mums daug ką paaiškins. Jūroje matau gana didelį medį, 
ir jeigu misteris Šandonas leis, mes jį įkelsime į laivą ir pažiūrė- 
sime, iš kurio krašto jis atkeliavęs. 

— Puiku! — šūktelėjo daktaras. — Pirmiau taisyklė, paskui ją 
patvirtinantis faktas. 

Šandonui įsakius brigas pasuko prie pastebėto medžio, kurį 
jūreiviai gana sunkiai įkėlė į laivą. 

Tai buvo raudonmedžio kamienas, iki pat šerdies išvarpytas 
kirminų ir dėl to plūduriuojąs viršum vandens. 

— Štai puikiausias įrodymas! — entuziastingai sušuko dak- 
taras. — Šis medis negali būti atneštas į Deivio sąsiaurį Atlanto 
vandenyno srovių; antra vertus, ir Šiaurės Amerikos upės ne- 
palėjo jo atplukdyti į poliarinį baseiną, nes raudonmedis auga 
tiktai prie pusiaujo. Aišku kaip dieną, kad jis čia pateko tiesiai 
per Beringo sąsiaurį. Pažiūrėkite, ponai, į šituos kirminus: jie 
veisiasi tik šiltuosiuose kraštuose. 


— Iš tikrųjų tai suduoda smūgį tiems mokslininkams, kurie 
neigia, kad yra garsusis jūrų kelias, — pridūrė Volas. 

Tai tiesiog nuginkluoja juos! — atsakė daktaras. — Pasi- 
stengsiu jums nubrėžti šio medžio maršrutą. Į Ramųjį vande- 
nyną jį nunešė kuri nors Panamos sąsmaukos arba Gvatema- 
los upė; paskui srovė jį nuplukdė palei Amerikos krantus iki 
Beringo sąsiaurio, ir medis norint nenorint pateko į poliarines 
jūras. Atsižvelgiant į tą aplinkybę, kad medis dar gana tvirtas ir 
neišakijęs, galima manyti, jog jis neseniai paliko savo gimtinę 
ir laimingai perplaukęs visus sąsiaurius pateko į Bafino įlan- 
ką. Pagautas šiaurinės srovės medis išplaukė Deivio sąsiauriu ir 
pagaliau pakliuvo į „Forvardą“, o tuo labai džiaugiasi daktaras 
Klobonis ir prašo poną Šandoną, kad leistų pasilaikyti atmini- 
mui gabalėlį šio medžio. 

— Labai prašom, — tarė Šandonas. — Bet leiskite man savo 
ruožtu pasakyti, kad ne jūs vienas turėsite šitokį radinį. Danų 
valdomos Disko salos gubernatorius... 

Neginčiju, mielas Šandonai, — nutraukė jį daktaras. 
Grenlandijoje yra stalas, padarytas iš raudonmedžio, kuris 
išgriebtas iš jūros tokiomis pat aplinkybėmis. Bet šiaurės di- 
džiūnui aš nepavydžiu, jeigu nebūtų taip sunku graibyti 
tuos medžius, galėčiau jais išdailinti visą miegamąjį, — juk čia 
jų tiek daug. 

Visą trečiadienio naktį pūtė smarkus vėjas. Plaukiojančių 
medžių pasitaikydavo vis dažniau. Artintis prie kranto buvo 
pavojinga, nes tuo metų laiku būna daug ledo lyčių, todėl Šan- 
donas įsakė nuleisti dalį burių, ir „Forvardas“ ėmė plaukti kiek 
lėčiau, su foku ir stakseliu. 

Temperatūra nukrito žemiau nulio. Šandonas įsakė išduoti 
įgulai šiltus drabužius: vilnonius švarkus bei kelnes, flanelinius 


vatinukus ir šiltas kojines, kokias mūvi norvegų valstiečiai. Kie- 
kvienas jūrininkas taip pat gavo neperšlampamus jūreiviškus 
aulinius batus. 

O Kapitonas tenkinosi įgimtais savo kailiniais. Maryt, jis 
buvo nelabai jautrus temperatūros svyravimams; galimas daik- 
tas, jam ne kartą jau buvo tekę taip vargti. Be to, kaip danų 
veislės dogas, jis neturėjo nė teisės būti per daug reiklus. Jį retai 
kas matė, nes beveik visą laiką jis lindėjo tamsiausiuose laivo 
užkampiuose. 

Vakarop rūko prošvaistėje pasirodė Grenlandijos krantai — 
379 2" 7" ilgumos. Daktaras pasiėmęs žiūroną keletą minučių 
stebėjo grandinę viršukalnių, kurias buvo užgriozdę ledynai; bet 
netrukus kalnus uždengė tirštas rūkas, tartum teatro uždanga, 
nusileidusi įdomiausioje pjesės vietoje. 

Balandžio 20 dienos rytą „Forvardas“ atsidūrė netoli ledo 
kalno, turinčio šimtą penkiasdešimt pėdų aukščio, jis nuo ne- 
atmenamų laikų buvo čia užplaukęs ant seklumos. Atlydžiai 
nieko negalėjo padaryti, išsaugodami keistas jo formas. Jį matė 
jau Snou; 1829 metais Džeimsas Rosas nupiešė jo kontūrus, 
1851 metais jį visai aiškiai galėjo įžiūrėti prancūzų leitenantas 
Belo, plaukęs laivu „Princas Albertas“ Suprantama, daktaras 
pageidavo turėti to nuostabaus kalno atvaizdą ir labai vykusiai 
ji nupiešė. 

Visai nenuostabu, kad ledkalniai kartais užplaukia ant se- 
klumos ir tvirtai nugula ant jūros dugno; iš vandens paprastai 
būna iškilusi maždaug trečioji dalis ledkalnio tūrio, taigi minė- 
tasis ledkalnis buvo įstrigęs jūros dugne kokių aštuoniasdešimt 
jūros sieksnių gylyje. 

Kai jūrininkai pagaliau išvydo Farvelo kyšulį, temperatūra 
vidudienį neprašoko +12* (-11 *C), dangus buvo rūškanas, ap- 


sitraukęs migla. Į paskirtą vietą „Forvardas“ atplaukė nustatytu 
laiku, ir jeigu paslaptingasis kapitonas būtų užsimanęs tokiu 
velnišku oru prisistatyti, tai nebūtų galėjęs skųstis Šandono ne- 
rūpestingumu. 

„Tar štai jis, - pagalvojo daktaras, — tas garsusis, taip taikliai 
pavadintas kyšulys* Daug kas, kaip ir mes, praplaukė pro jį, 
bet nedaugeliui buvo lemta vėl jį išvysti. Nejaugi čia reikia am- 
žinai atsisveikinti su Europoje likusiais draugais? Jūs keliavote 
pro čia — Frobišeris, Naitas, Barlou, Vogemas, Skrogsas, Baren- 
cas, Hadsonas, Blosvilis, Franklinas, Krozjė, Belo, tačiau jums 
nebebuvo lemta vėl išvysti gimto židinio, ir šis kyšulys jums iš 
tikrųjų buvo Atsisveikinimo kyšulys.“ 

Islandijos jūrininkai Grenlandiją atrado dar 970 metais. Se- 
bastianas Kabotas 1498 metrais nuplaukė iki 56* šiaurės platu- 
mos; Gasparas ir Mišelis Kotrealiai 1500-1502 metais pasiekė 
60*, Martinas Frobišeris 1576 nuplaukė iki įlankos, kuri ir da- 
bar vadinama jo vardu. 

Džonui Deiviui teko garbė 1585 metais atrasti sąsiaurį; 
po dvejų metų išvykęs į trečiąją ekspediciją tas drąsusis jūri- 
ninkas ir pagarsėjęs banginių medžiotojas pasiekė septynias- 
dešimt trečiąją lygiagretę, esančią tik per septyniolika laipsnių 
nuo ašigalio. 

1596 metais Barencas, 1602 metais Veimutas, 1605 ir 
1607 metais Džeimsas Holas, 1610 metais Hadsonas, kurio 
vardu pavadinta plati įlanka, giliai įsiskverbusi į Amerikos že- 
myną, 1611 metais Džeimsas Pulis daugiau ar mažiau pasistū- 
mėjo sąsiauriu, ieškodami Šiaurės vakarų kelio, kuris turėjo ge- 
rokai sutrumpinti susisiekimą tarp Naujojo ir Senojo pasaulio. 


* Farewell — lik sveikas, sudie (zngl.). 


1616 metais Batinas atrado jo vardu vadinamoje įlankoje 
Lankasterio sąsiaurį; 1619 metais jo pėdomis iškeliavo Džeim- 
sas Mankas, 1719 metais — Naitas, Barlou, Vogemas ir Skrog- 
sas, jie dingo be žinios. 

1776 metais leitenantas Pikersgilis, išsiųstas pasitikti kapi- 
tono Kuko, mėginusio prasiskverbti tolyn į šiaurę per Beringo 
sąsiaurį, pasiekė 68“; kitais metais Jungas turėdamas tokį pat 
tikslą nuplaukė iki Moterų salos. 

1818 metais Džeimsas Rosas apkeliavo Bafino įlankos pa- 
krantes ir ištaisė hidrografines savo pirmtakų klaidas. 

Pagaliau 1819 ir 1820 metais garsusis Paris išplaukė į Lankas- 
terio sąsiaurį; nugalėjęs daugybę kliūčių jis pasiekė Melvilio salą 
ir gavo penkių tūkstančių svarų sterlingų premiją, parlamento pa- 
skirtą tam anglų jūrininkui, kuris perkirs šimtas septyniasdešimtą- 
jį dienovidinį aukščiau septyniasdešimt septintosios lygiagretės. 

1826 metais Bičis pasiekė Šamiso salą; Džeimsas Rosas nuo 
1829 iki 1833 metų žiemojo Princo Regento sąsiauryje ir, be 
daugelio kitų svarbių tyrinėjimų, atrado magnetinį polių. 

Tuo tarpu sausumoje Franklinas ėmė tyrinėti šiaurinius 
Amerikos krantus nuo Makenzio upės iki Ternageimo (Grį- 
žimo) kyšulio. Nuo 1823 iki 1835 metų jo pėdomis keliavo 
kapitonas Bekas, kurio tyrinėjimus 1839 metais papildė Dizas, 
Sompsonas ir daktaras Rėjus. 

Pagaliau 1845 metais iš Anglijos dviem laivais, „Erebusu“ ir 
„Teroru“ išplaukė seras Džonas Franklinas atrasti Šiaurės vaka- 
rų kelio. Franklinas prasiskverbė į Bafino įlanką, praplaukė pro 
Disko salą, ir nuo to laiko žinių apie jį negauta. 

Ieškoti Franklino buvo pasiųsta daug ekspedicijų; jos atrado 
Šiaurės vakarų kelią ir nuodugniai ištyrė poliarines žemes, ku- 
rių krantai nepaprastai raižyti. 


Drąsiausi Anglijos, Prancūzijos ir Jungtinių Valstijų jūrinin- 
kai keliavo į tuos atšiaurius kraštus, ir jų pastangomis ankstesnį 
supainiotą ir klaidų pilną poliarinio žemyno žemėlapį dabar ga- 
lima pamatyti tiktai Londono karališkosios geografinės draugi- 
jos archyve. 

Maždaug taip daktaras įsivaizdavo įdomią poliarinių kraš- 
tų istoriją, kai stovėjo atsirėmęs į turėklus ir akimis sekė ilgą 
juostą, brigo paliekamą jūros paviršiuje. Jo atmintyje spietėsi 
drąsiųjų jūrininkų vardai, ir jam atrodė, kad po vaiskiais led- 
kalnių skliautais šmėkščioja blyškūs šešėliai tų žmonių, kurie 
nebegrįžo į tėvynę. 


VII 


Deivio sąsiauris 


VISĄ DIENĄ „FORVARDAS“ lengvai skynėsi kelią tarp su- 
dužusių ledo lyčių. Vėjas buvo palankus, bet temperatūra labai 
žema; nuo ledo laukų dvelkė žvarbus šaltis. 

Naktį buvo imtasi didžiausių atsargumo priemonių, nes siau- 
rame pračjime telkėsi nepaprastai daug ledkalnių; neretai akira- 
tyje buvo galima jų priskaityti ištisus šimtus. Atsiskyrę nuo sta- 
čių krantų jie tirpo arba grimzdo į vandenyno gelmes naikinami 
bangų ir balandžio saulės spindulių. Teko taip pat saugotis susi- 
dūrimų su dideliais plaukiojančių medžių telkiniais. Tam tikslui 
fokstiebio viršūnėje buvo įstatyta statinė su judamu dugnu, va- 
dinamoji „varnos gūžta“, kurioje sėdėdamas poliarinis locmanas, 
iš dalies apsaugotas nuo vėjo, stebėdavo jūrą, pranešdavo, kada 
artinasi ledai, o prireikus ir nurodinėdavo brigui kelią. 


Naktys ėjo trumpyn. Dėl refrakcijos saulė pasirodė jau 
sausio 31-ąją; diena po dienos ji vis ilgiau laikėsi virš horizon- 
to. Tačiau smarkiai drėbė sniegas, ir dėl to buvo daug sunkiau 
plaukti. 

Balandžio 21 dieną pro tirštą rūką išniro Nevilties kyšulys. 
Įgula baigė visai nusikamuoti. Įplaukus brigui į ledų sritį jūri- 
ninkai neturėjo nė valandėlės poilsio; norint praskinti „Forvar- 
dui“ kelią tarp daugybės susigrūdusių ledų teko paleisti į darbą 
garo mašiną. 

Daktaras ir Džonsonas šnekučiavosi brigo užpakalyje, Šan- 
donas nuėjo į savo kajutę keletą valandų pamiegoti. Klobonis 
mėgo pasikalbėti su senuoju jūrininku, kuris iš daugelio savo 
kelionių buvo pasisėmęs įdomių ir pamokomų dalykų. Dakta- 
ras pradėjo jausti jam didelę simpatiją, ir bocmanas atsilygino 
tuo pačiu. 

— Iš tiesų, — kalbėjo Džonsonas daktarui, — juk šis kraštas 
nepanašus į kitus? Jis pavadintas Žaliąja Žeme“, tačiau savo var- 
dą pateisina vos keletą savaičių per metus. 

— Kaip čia pasakius, mielas Džonsonai, — atsiliepė dakta- 
ras. — Gal dešimtame amžiuje šis kraštas turėjo pilną teisę taip 
vadintis. Žemės rutulyje įvyko nemaža visokių perversmų, ir aš 
manau, kad jūs gerokai nustebsite sužinojęs, jog prieš aštuonis 
ar devynis šimtus metų, pasak Islandijos metraštininkų, šiame 
žemyne buvo apie du šimtus gyvenviečių. 

— Tikrai, aš taip nustebęs, daktare, jog net sunku patikėti. 
Per daug jau nykus kraštas toji Grenlandija. 

— Kad ir koks nykus, tačiau vis dėlto teikia prieglobstį savo 
gyventojams ir net civilizuotiems europiečiams. 


* Grenlandija - žalioji žemė (nuo Green Land). 


— Be abejonės. Disko saloje ir Upernavike mes sutiksime 
žmonių, pasiryžusių apsigyventi tose niūriose vietose. Bet man 
visuomet atrodo, kad jie ten gyvena ne tiek savo noru, kiek iš 
būtino reikalo. 

— Mielai tikiu. Tačiau žmogus prie visko pripranta, ir gren- 
landiečiai, mano manymu, ne tokie verti pasigailėjimo kaip di- 
delių mūsų miestų darbininkai. Galbūt jie ir nelaimingi, bet, 
šiaip ar taip, nėra skriaudžiami. Aš sakau — nelaimingi, tačiau 
šis žodis ne visai išreiškia mano mintį. Iš tikrųjų jeigu jie ir ne- 
sinaudoja gėrybėmis, kurių apstu vidutinės klimato juostos ša- 
lyse, tai tokie žmonės, apsipratę su atšiauriu klimatu, turi savo 
malonumų, kurių mes negalime nė įsivaizduoti. 

— Reikia manyti, kad tikrai taip, nes dangus yra teisingas. 
Bet aš gana dažnai plaukiojau Grenlandijos pakrantėmis, ir kas 
kartą, vos tik pamatydavau tas niūrias dykumas, man suspaus- 
davo širdį. Reikėtų nors truputėlį pagražinti visus tuos kyšulius, 
ragus ir įlankas, pavadinti malonesniais vardais, nes Atsisveiki- 
nimo ar Nevilties kyšulys vargu ar gali privilioti jūrininkus. 

— Ir man tatai buvo atėję į galvą, - atsakė daktaras. — Tačiau 
šie pavadinimai turi geografinę reikšmę, kurios negalima nepai- 
syti. Jei greta Deivio, Bafino, Hadsono, Roso, Pario, Franklino, 
Belo vardų aš užtinku Nevilties kyšulį, tai netrukus taip pat 
randu Gailestingumo įlanką; Apvaizdos kyšulys kaip tik pri- 
tinka Sielvarto uostui; Neprieinamoji įlanka mane nuveda prie 
Edeno kyšulio; aš palieku Grįžimo kyšulį, kad galėčiau pailsėti 
Prieglobsčio įlankoje. Prieš mano akis praslenka ištisa virtinė 
pavojų, kliūčių, nesėkmių, laimėjimų bei negandų, kurie susiję 
su didžiųjų mano tėvynainių vardais, ir šie pavadinimai, ne- 
lyginant senovinių medalių kolekcija, atgaivina visą poliarinių 
jūrų istoriją. 


— Tikra teisybė, daktare, ir duok Dieve, kad mes šioje kelio- 
nėje užtiktume daugiau Pasisekimo įlankų ir mažiau Nevilties 
kyšulių. 

— Aš pats nuoširdžiai to trokštu, Džonsonai. Bet sakykite, ar 
įgula nors kiek susiprotėjo, užmiršo savo baimę? 

— Gal truputį ir užmiršo. Tiesą sakant, kai įplaukėme į są- 
siaurį, jūrininkai vėl pradėjo šnekėti apie fantastiškąjį kapitoną. 
Jie vis laukė, kad jis atvyks į brigą Grenlandijos pakrantėse, bet 
jo iki šiol dar nėra... Tarp mūsų kalbant, daktare, ar jums tai 
neatrodo šiek tiek keista? 

— Iš teisybės, taip. 

— Ir jūs tikite, kad tas kapitonas iš tikrųjų yra? 

— Na, žinoma! 

— Tai kodėl jis taip keistai elgiasi? 

— Atvirai sakant, Džonsonai, manau, jog tas žmogus norėjo 
kuo toliau nuvesti įgulą, kad grįžti atgal būtų nebeįmanoma. 
Jeigu jis būtų buvęs brige prieš kelionę, kiekvienas būtų norė- 
jęs sužinoti, kur plaukia laivas, o tatai kapitoną būtų pastatę į 
keblią padėtį. 

— Kodėl? 

— Sakysim, jis nori atlikti kokį nors žygį, viršijantį žmogaus 
jėgas, gal nori, pavyzdžiui, prasiskverbti ten, kur dar niekas 
nėra buvęs, — kaip jūs manote, ar tokiomis sąlygomis jis būtų 
įstengęs suverbuoti įgulą? O jau išplaukus į jūrą galima nuklysti 
taip toli, jog tolesnė kelionė pasidarys neišvengiama. 

— Gali būti, daktare. Aš pažinau daug drąsių avantiūristų, 
kurių vien vardas visiems keldavo siaubą ir kurie niekuomet ne- 
būtų radę žmonių, pasiryžusių kartu su jais leistis į pavojingas 
ckspedicijas... 


— Išskyrus mane, Džonsonai! — šūktelėjo daktaras. 


— Ir mane taip pat, - atsakė Džonsonas. — Iaigi manau, kad 
mūsų kapitonas priklauso kaip tik tokiems avantiūristams. Pa- 
galiau pamatysime patys. Man rodos, Upernavike arba Melvilio 
įlankoje tas šaunuolis kuo ramiausiai prisistatys į brigą ir praneš 
mums, kur jo vaizduotė ketina pasukti laivą. 

— Aš irgi taip manau, Džonsonai. Tačiau nuplaukti iki Mel- 
vilio įlankos mums vis dėlto bus sunkoka. Tik pažiūrėkite: ledai 
supa iš visų pusių, ir „Forvardas“ vos slenka į priekį. Pažvelkite 
į šią begalinę ledo lygumą. 

— Mes, banginių medžiotojai, daktare, tokią lygumą vadi- 
name ledo lauku. 

— O štai anoje pusėje tas laukas suskilęs. Ar matote ilgas 
ledo lytis, prisišliejusias viena prie kitos? Kas tai? 

— Tai pakas — tokie ledujai; jeigu susigrūdę ledai yra apvalios 
formos, juos vadiname tiesiog paku, jei pailgos — strimu. 

— O kaip vadinamos atskirai plaukiojančios lytys? 

— Tai dreifuojantys ledai; jeigu jie būtų kiek aukštesni, tuo- 
met juos vadintume aisbergais, arba ledkalniais. Su jais susidur- 
ti labai pavojinga, todėl laivai rūpestingai jų vengia. Pažvelkite 
į aną aukštumą, atsiradusią dėl ledų spaudimo, - anakur, tame 
ledo lauke, — tatai mes vadiname ledujais; jeigu jų pagrindas 
būtų užlietas vandeniu, toji aukštuma vadintųsi ledo rifas. No- 
rint poliarinėse jūrose lengviau orientuotis, įvairiems ledams 
reikėjo duoti tam tikrus pavadinimus. 

Koks nepaprastai įdomus reginys! — šūktelėjo daktaras 
žiūrėdamas poliarinių jūrų stebuklus. Koks keistas, įvairus 
gamtovaizdis, kaip jis veikia vaizduotę! 

— Be abejonės, — pritarė Džonsonas. — Kartais ledai įgyja 
tiesiog fantastiškas formas, ir jūrininkai savaip jas aiškina. 

— Pasigrožėkite, Džonsonai, šitų ledo masių panorama! Ta- 
rytum koks įstabus Rytų miestas su minaretais ir mečetėmis, 


nužertas blyškios mėnulio šviesos! O va ten, kiek toliau, — ilga 
cilė gotiškų arkų, panašių į Henriko VII varpinę arba į parla- 
mento rūmus. 

— Taip, daktare, čia kiekvienas gali ką nors rasti pagal savo 
skonį. Tačiau gyventi šiuose miestuose ir šventovėse pavojinga, 
prie jų neverta net artintis. Kai kurie iš šių minaretų svyruoja 
ant savo pagrindo, ir mažiausias iš jų lengvai galėtų sutriuškinti 
tokį laivą kaip „Forvardas“ 

O juk atsirado žmonių, kurie išdrįso čionai leistis be 
garo mašinos! — kalbėjo Klobonis. — Argi galima patikėti, kad 
buriniai laivai įstengė skverbtis tarp visų šitų plaukiojančių 
ledo uolų? 

— Ir vis dėlto jie skverbėsi, daktare! Kai imdavo pūsti prie- 
šinis vėjas, kaip ne kartą ir man teko patirti, tuomet į vieną 
tokią ledo lytį būdavo numetamas inkaras, ir laivas kartu su 
ja klajodavo po jūrą, laukdamas tinkamos progos leistis toliau. 
Tiesa, taip keliaujant reikėdavo sugaišti ištisus mėnesius, kol 
laivas nuplaukdavo tokį kelią, kurį mes lengvai įveikiame per 
keletą dienų. 

Man rodos, — pareiškė daktaras, — kad temperatūra vis 
krinta. 

— Tai būtų labai nemalonu, — atsakė Džonsonas. — Norint, 
kad ledų masės suirtų ir išplauktų į Atlanto vandenyną, reika- 
lingas atlydys. Deivio sąsiauryje ledų pasitaiko daug daugiau, 
nes tarp Volsingemo ir Holsteinborgo kyšulių krantai smarkiai 
suartėja. Bet už šešiasdešimt septinto laipsnio gegužės ir birželio 
mėnesiais rasime laivams labiau prieinamas vietas. 

— Taip, bet pirmiau reikia perplaukti sąsiaurį. 

— Aišku, daktare. Birželio ar liepos mėnesį mes būtume radę 
laisvą nuo ledų praėjimą, kaip dažnai jį randa banginių me- 
džiotojų laivai; tačiau mūsų instrukcijos labai tikslios: mums 


įsakyta čia būti jau balandžio mėnesį. Jei neapsirinku, mūsų 
kapitonas — ne iš bailiųjų, kuriam į galvą tvirtai įstrigusi kokia 
nors mintis. Dėl to jis anksčiau ir išplaukė į jūrą, kad galėtų 
toliau nukeliauti. Na, bet pagyvensim — pamatysim. 

Daktaras neapsiriko — temperatūra iš tikrųjų nukrito; vi- 
dudienį termometras rodė +6* (-14 *C). Šiaurės vakarų vėjas 
išblaškė debesis ir padėjo srovei užgriozti kelią didžiuliais plau- 
kiojančiais ledais. Bet ne visos ledo lytys slinko į vieną pusę; 
daugelis aukščiausių lyčių, varomų povandeninės srovės, judėjo 
priešinga kryptimi. 

Visa tai labai apsunkino plaukimą. Mechanikai neturėjo nė 
valandėlės poilsio. Mašina buvo valdoma nuo denio tam tikrais 
svertais; budinčio karininko įsakymu brigo greitis būdavo čia 
padidinamas, čia sumažinamas. Kartais tekdavo skubėti, kad 
būtų galima prasmukti tarp ledo lyčių, kartais eiti lenktynių su 
ledkalniu, grasinančiu užtverti vienintelį laisvą praėjimą. Nere- 
tai pasitaikydavo, kad kuri nors ledo lytis, netikėtai nugriuvusi 
į jūrą, priversdavo brigą greitai trauktis atgal, antraip jam grėsė 
neišvengiama pražūtis. Šiaurinė srovė varė begales ledų, kurie 
susibrukę užgriozdė visą sąsiaurį; šalčio sukaustyti, jie būtų vir- 
tę brigui neįveikiama užtvara. 

Tose vietose nuolat pasitaikydavo išvysti didžiausius pulkus 
paukščių: skardžiai klykaudami skraidė audrašaukliai ir žuvė- 
dros; ilgais sparnais raižydami orą, nepaisydami audros sukel- 
tų sniego sūkurių, nardė storagalviai kirai trumpais kaklais ir 
plokščiais snapais. Visi tie sparnuočiai šiek tiek gyvino niūrų 
ledų viešpatijos gamtovaizdį. 

Pasroviui plaukė daugybė medžių, kurie trinksėjo daužy- 
damiesi vieni į kitus. Dažnai prie pat brigo prisiartindavo ka- 
šalotai didžiulėmis, storomis galvomis, bet niekas nė nemanė 

jų persekioti, nors žeberklininkas Simpsonas ir labai to norėjo. 
Vakarop tarp didelių plaukiojančių ledų buvo pastebėta ruo- 
nių, kurie plaukė iškišę iš vandens apskritas galvas. 

Balandžio 22 dieną temperatūra dar labiau nukrito. „For- 
vardas“ ėmė plaukti greičiau, skubėdamas patekti į laisvesnius 
vandenis; priešinis šiaurės vakarų vėjas galutinai nusistovėjo, ir 
bures teko nuleisti. 

Sekmadienį įgulai pasitaikė laisva diena. Šį kartą maldas ir 
Šventąjį Raštą skaitė Šandonas. Paskui jūrininkai ėmė medžioti 
audrašauklius ir nemažai jų prišaudė. Pagaminti daktaro Klobo- 
nio metodu tie paukščiai buvo skanus papildomas patiekalas. 

Tądien trečią valandą „Forvardas“ priplaukė Kin de Selį ir 
Sukertopo kalną; jūra smarkiai bangavo; retkarčiais iš ūkanoto 
dangaus nusileisdavo tirštas rūkas. Vis dėlto vidudienį pavyko 
tiksliai nustatyti laivo padėtį. Brigas buvo 65* 20' platumos ir 
54 22' ilgumos; vadinasi, norint pasiekti laisvą nuo ledų jūrą, 
kur būtų palankesnės sąlygos plaukti, reikėjo nukeliauti dar du 
laipsnius. 

Balandžio 24, 25 ir 26 dieną teko be paliovos grumtis su 
ledais; manevruoti darėsi vis sunkiau, nuolat reikėjo čia staigiai 
mažinti greitį, čia duoti daugiau garo, kuris švilpdamas veržda- 
vosi pro vožtuvus. 

Rūkas buvo toks tirštas, jog apie ledkalnių artėjimą būdavo 
galima numanyti tiktai iš duslaus dundesio jiems susidūrus. Bri- 
gui nuolat grėsė pavojus atsitrenkti į gėlo vandens ledkalnius, 
kurie buvo nuostabiai skaidrūs ir kieti kaip granitas. Ričardas 
Šandonas nepraleisdavo progos papildyti gėlo vandens atsargų 
ir kasdien į brigą įkeldavo keletą tonų tokio ledo. 

Daktaras niekaip negalėjo priprasti prie optinių apgaulių, 
kurias šiose geografinėse platumose dažnai sukelia šviesos spin- 


dulių lūžimas. Ledkalnis už dešimties ar dvylikos mylių nuo 
brigo jam atrodydavo tiktai maža lytis, plūduriuojanti visai ne- 
toliese. Klobonis atkakliai stengėsi pripratinti akis prie šio keis- 
to reiškinio, kad paskui sugebėtų greitai orientuotis. 

Kartais laivą tekdavo traukti virve išilgai ledo laukų arba 
kartimis atstumti nuo jo pavojingas lytis, — visa tai galutinai 
nukamavo įgulą, o penktadienį, balandžio 27 dieną, „Forvar- 
das“ vis dar nebuvo perplaukęs speigiračio. 


VIII 


Jūrininkų šnekos 


VIKRIAI SKVERBDAMASIS laisvomis protakomis „For- 
vardas“ vis dėlto spėjo šiek tiek pasistūmėti į šiaurę. Bet ne- 
trukus teko skinte skintis kelią. Artinosi kelių mylių ilgio ledo 
laukai, o kadangi tų slenkančių masių spaudimo jėga dažnai 
esti lygi dešimčiai milijonų tonų, tai atsidurti tarp jų buvo la- 
bai pavojinga. Jūrininkai į denį atnešė pjūklus ledui pjauti, kad 
prireikus būtų po ranka. 

Dalis jūrininkų, kad ir sunkiai dirbdami, buvo ištvermingi, 
tačiau kiti murmėjo, nors atvirai priešintis ir nedrįso. Garis, 
Boltonas, Penas ir Griperis statydami denyje ledo pjūklus šne- 
kučiavosi. 

— Po velnių! — linksmai šūktelėjo Boltonas. — Nežinau ko- 
dėl, bet man dabar dingtelėjo mintis, kad Vandens gatvėje yra 
puiki smuklė, kurioje smagu būtų išmesti inkarą tarp stiklinės 
džino ir butelio porterio. O tau, Griperi, ar nesivaidena Čia 
smuklė? 

— Teisybę sakant, man ničniekas nesivaidena, — atsakė Gri- 
peris, kuris buvo gana niūraus būdo. 

— Ber juk aš tik šiaip, drauguži, pasakiau. Aišku kaip diena, 
kad šiuose ledo miestuose, kuriais taip žavisi daktaras, nerasi nė 
vieno rūsio, kur šaunus jūrininkas galėtų bent pinta* degtinės 
praplauti sau gerklę. 

— Dėl to gali būti tikras, Boltonai. Dar pridėk, kad čia nėra 
kuo net kaip reikiant pasistiprinti. Na, ar ne kvailas sumany- 
mas: neduoti svaigiųjų gėrimų žmonėms, plaukiojantiems po- 
liarinėse jūrose! 

— O argi tu užmiršai, Griperi, ką sakė daktaras? — paklausė 
Garis. — Jeigu nori būti sveikas ir toliau nuplaukti, reikia susi- 
laikyti nuo svaigalų. 

— Bet aš, Gari, neturiu jokio noro toli plaukti. Man rodos, 
jau užtenka, kad mes čionai atsidanginome. Ir ko taip užsispy- 
rus veržtis tolyn, jeigu čia pats velnias gali koją nusilaužti? 

— Na ką gi, ir neplauksime! — sušuko Penas. — Kai pagalvoji, 
kad užmiršai net džino skonį, graužia maudulys! 

— Atsimink, ką tau sakė daktaras! — tarė Boltonas. 

— Ar maža kas sakoma? — storu balsu atšovė Penas. — Gal 
apie sveikatą šnekama tik akims apdumti, o iš tikrųjų norima 
sutaupyti svaigiuosius gėrimus. 

— Kas žino, gal ir to velnio Peno teisybė, — pritarė Griperis. 

— Gana! — atkirto Boltonas. — Argi galima su tokia raudo- 
na nosimi sveikai samprotauti? Jeigu Peno nosis nuo blaivumo 
šiek tiek pabals, iš tiesų neverta dėl to sielotis. 

— Ko tau užkliuvo mano nosis? — įsižeidęs atrėžė Penas. - Jai 
visiškai nereikalingi tavo patarimai, ir ji neprašo jų. Nekišk savo 
nosies kur nereikia! 


* Pinta — skysčių saikas Anglijoje, apie 0,5 litro. 

— Na, nepyk, Penai. Nežinojau, kad tavo nosis tokia opi. Aš 
ir pats mielai išmesčiau stikliuką viskio, ypač kai taip spigina 
šaltis; bet jeigu iš to yra daugiau žalos negu naudos, galiu apsi- 
eiti be viskio. 

— Tu gal ir apsieisi, — tarė kūrikas Vorenas prisidėdamas prie 
bendros kalbos, — tačiau kiti galbūt neapsieis. 

— Ką nori tuo pasakyti, Vorenai? — įdėmiai žiūrėdamas į jį 
paklausė Garis. 

— Ogi tą, kad brige, šiaip ar taip, yra stipriųjų gėrimų, ir man 
rodosi, jog laivugalyje neatsisakoma išlenkti taurelę džino. 

— Iš kur žinai? — paklausė Garis. 

Vorenas nieko neatsakė; jis tik šiaip plepėjo norėdamas ką 
nors pasakyti. 

— Juk tu matai, Gari, - kreipėsi į jį Boltonas, - kad Vorenas 
nieko nežino. 

— Ką čia daug šnekėti! — tarė Penas. — Imsime ir paprašysime 
Šandoną porcijos džino, — atrodo, to nusipelnėme. Pažiūrėsi- 
me, ką jis sakys. 

— Nepatariu, - pridūrė Garis. 

— Kodėl? — sušuko Penas ir Griperis. 

— Ogi todėl, kad jums vis tiek neduos. Stodami į brigą žino- 
jote Šandono sąlygas. Reikėjo anksčiau apie tai galvoti. 

— O beto, - pritarė Boltonas Gariui, kurio būdas jam pati- 
ko, - Ričardas Šandonas nėra tikrasis brigo šeimininkas; jis pats 
pavaldus kitam, lygiai kaip ir mes. 

— Kam taip? — paklausė Penas. 

— Kapitonui! 

— Na ir įsikando tą patį: kapitonas ir kapitonas! — šūktelėjo 
Penas. — Argi nemanote, kad tarp šių ledų nėra nei smuklių, 
nei kapitonų? Jie tik sugalvojo, kaip mandagiai galėtų neduoti 
mums to, ko reikalauti turime visišką teisę. 

— Kapitonas yra, — pareiškė Boltonas. — Kertu iš dviejų mė- 
nesių algos, kad netrukus mes jį pamatysim! 

— Ir labai puiku! — atsiliepė Penas. — Aš baisiai norėčiau pa- 
sakyti jam porą meilių žodelių. 

— Kas čia kalba apie kapitoną? — paklausė dar vienas į pašne- 
kesį įsiterpęs jūrininkas. 

Tai buvo Kliftonas, gana prietaringas, be to, pavydus žmogus. 

— Gal sužinojote ką nors nauja apie kapitoną? — paklausė jis. 

— Ne! - sutartinai atsakė jūrininkai. 

— Paminėsite mano žodį: vieną gražų rytą jis pasirodys besąs 
savo kajutėje, ir niekas nežinos, iš kur ir kaip jis atsirado. 

— Gana niekus taukšti! - atsakė Boltonas. — Ką gi, tavo ma- 
nymu, Kliftonai, mūsų kapitonas yra koks vilkolakis ar girinis, 
kokių nemaža Škotijos kalnuose? 

— Juokis kiek tik patinka, bet aš nepakeisiu savo nuomonės. 
Eidamas pro kajutę, kasdien pasižiūriu pro rakto skylutę ir ku- 
rią nors dieną, turbūt papasakosiu jums, į ką panašus kapitonas 
ir kaip jis atrodo. 

— Po šimts pypkių! — burbtelėjo Penas. — Nagi, turbūt atro- 
do taip kaip ir visi. Ir jeigu jis ketina mus velniaižin kur nudan- 
ginti, tai mes jam išdėsime teisybę kaip pridera. 

— Oho! Penas dar nepažįsta kapitono, bet jau nori su juo 
kivirčytis, — tarė Boltonas. 

— Kaip tat nepažįsta? — paklausė Kliftonas su tokia išraiška, 
tartum jam būtų kas žinoma. — Tai dar klausimas — ar jis pa- 
Žįsta jį, ar ne! 

— Ką, po velnių, tu nori pasakyti? — paklausė Griperis. 

— Tiek to! Kaip kas nori, taip tegu supranta. 

— Ber tavęs mes nesuprantame. 


— O argi Penas su juo dar nesusivaidijo? 


— Su kapitonu? 

— Žinoma! Su šunimi kapitonu, juk tai tas pat. 

Jūrininkai susižvalgė, bet nieko neatsakė. 

— Ar jis Žmogus, ar šuo, — sumurmėjo Penas pro dantis, — 
tačiau patikėkite, kad šiomis dienomis su juo bus susidorota! 

— Klausyk, Kliftonai, — rimtai tarė Boltonas, — juk Džonso- 
nas pajuokavo. Nejaugi tu iš tiesų manai, kad tas šuo yra tikras 
kapitonas? 

— O kaipgi? - įsitikinęs atsakė Kliftonas. — Jeigu jūs turėtu- 
mėte nuovokos, kiek aš, tai būtumėte pastebėję, kokie keisti to 
šuns įpročiai. 

— O kokie jo įpročiai? Papasakok! 

— Argi nepastebėjote, kaip išdidžiai jis vaikšto po jutą ir 
žvalgosi į bures, nelyginant koks budėtojas? 

— Tikra tiesa, — patvirtino Griperis. — Aš net pats savo aki- 
mis mačiau, kaip vieną vakarą tas prakeiktas dogas kojomis 
buvo atsirėmęs į šturvalą! 

— Negali būti! - sušuko Boltonas. 

— Arba štai dar kas, — vėl prabilo Kliftonas: — Argi naktimis 
jis nepasišalina iš brigo ir neslampinėja po ledą, visai nepaisy- 
damas nei šalčio, nei lokių? 

— Teisybė, — pritarė Boltonas. 

— O ar jūs bent sykį matėte, kad tas šuo, kaip pridera ge- 
ram šuniui, ieškotų žmogaus draugijos, slankiotų apie virtuvę 
arba nenuleistų akių nuo Strongo, kai tasai neša Šandonui 
kokį nors gardų kąsnelį? O naktimis, kai dogas nueina porą 
ar trejetą mylių nuo brigo, argi negirdite jo taip staugiant, 
kad net šiurpas nukrečia, tarsi nuo žvarbaus vėjo? Pagaliau, 
ar matėte kada nors tą šunį ėdant? Kad ir kas jam ką duotų, 
jis neima nė kąsnio, ėdalas visuomet lieka nepaliestas, ir jeigu 

tik kas nors slapta jo nešeria, tai galiu tiesiai pasakyti, kad jis 
nieko neėda. Ir tegu aš būsiu visiškas kvailys, jei tas šuo ne 
šėtono veislės! 

— Labai gali būti, — sutiko dailidė Belas, įtikintas Kliftono 
argumentų. 

Tačiau kiti jūrininkai tylėjo. 

— Ber kurgi mes plaukiame? — paklausė Boltonas. 

— Nežinau, — atsakė Belas. — Kai reikės, Ričardas Šandonas 
gaus papildomų instrukcijų. 

— Bet per ką? 

— Taigi, per ką? 

— Ir kokiu būdu? — vėl klausė Boltonas. 

— Nagi sakyk, Belai! - kamantinėjo jūrininkai. 

— Per ką ir kokiu būdu? O iš kur aš žinau? — atsakė prirem- 
tas prie sienos dailidė. 

— Ogi per šunį kapitoną! — šūktelėjo Kliftonas. — Vienąkart 
jis jau parašė laišką, taigi gali parašyti ir dar kartą. Jei aš žino- 
čiau nors pusę to, ką žino tas šuo, tai man būtų vieni juokai 
tapti pirmuoju admiraliteto lordu! 

— Vadinasi, tu laikaisi savo nuomonės, — vėl pradėjo Bolto- 
nas, — ir tau atrodo, kad tas šuo yra kapitonas? 

— Savaime aišku. 

— Tokiu atveju, — pusbalsiu prabilo Penas, - jeigu jis nenori 
padvėsti šuns kailyje, tegu skuba pasiversti žmogumi, nes pri- 
siekiu jums, kad nusuksiu jam sprandą. 

— Kodėl? — paklausė Garis. 

— O kad man taip patinka, — šiurkščiai atrėžė Penas. — Da- 
rau, kaip noriu, ir niekam neketinu aiškintis! 

— Gana plepėti, vyručiai! — šūktelėjo Džonsonas, pasirodęs 


kaip tik tuo akimirksniu, kai pokalbis pradėjo krypti į blogą- 


ją pusę. — Prie darbo! Greičiau paruoškite pjūklus! Reikia per- 
plaukti susigrūdusius ledus. 

— Dar ko užsimanys! Kitąmet! — burbtelėjo Kliftonas gūž- 
čiodamas pečiais. — Patikėkite manimi, kad perplaukti speigira- 
tį ne taip jau lengva! 

Šiaip ar taip, visos jūrininkų pastangos tą dieną buvo tuš- 
čios. „Forvardas“ visu greičiu varomas prieš ledus neįstengė jų 
pralaužti; naktį teko nuleisti inkarą. 

Šeštadienį, pakilus rytų vėjui, temperatūra dar labiau nukri- 
to, oras pragiedrėjo; į visas puses, kiek tik akys aprėpia, plytėjo 
ledo lygumos, akinamai nužertos poliarinės saulės spindulių. 
Septintą valandą ryto termometras rodė +8* (-21 *C). 

Daktarui labai norėjosi ramiai pasėdėti savo kajutėje ir pa- 
skaityti apie arktines keliones, bet jis, kaip jau buvo įpratęs, 
pats savęs paklausė: kas šiuo metu jam būtų nemaloniausia? Ir 
tučtuojau atsakė sau, kad tokiame šaltyje išeiti į denį ir prisidėti 
prie įgulos darbo — nelabai viliojantis dalykas. Taigi ištikimai 
laikydamasis visam amžiui nusistatytos taisyklės Klobonis iš- 
ėjo iš šiltos kajutės ir atsistojo prie jūrininkų padėdamas virve 
traukti laivą. 

Žali akiniai, apsaugantieji akis nuo kenksmingo atsimušu- 
sių šviesos spindulių veikimo, teikė daktarui labai geraširdišką 
išvaizdą. Su tais akiniais jis nesiskyrė visą ekspedicijos laiką: jie 
saugojo akis nuo uždegimo, kurį poliariniuose kraštuose labai 
lengva gauti. 

Visa įgula uoliai dirbo, o Šandonas sumaniai išnaudojo nors 
ir menkiausią palankią aplinkybę, todėl iki vakaro „Forvardas“ 
pasistūmėjo keletą mylių į šiaurę. Vidunaktį brigas perkirto še- 
šiasdešimt šeštąją lygiagretę. Svambalas parodė dvidešimt tris 
sieksnius gylio, taigi kapitono padėjėjas iš to padarė išvadą, 

kad „Forvardas“ yra netoli seklumos, ant kurios kadaise buvo 
užplaukęs „Jos didenybės“ laivas „Viktorija“ Krantas buvo už 
trisdešimties mylių į rytus. 

Staiga ledų masė, iki tol buvusi nejudri, suskilo į dvi dalis 
ir pradėjo slinkti; netrukus ledkalniai užgriuvo iš visų pusių, ir 
brigas atsidūrė tarp plaukiojančių kalnų, kurie lengvai galėjo jį 
sutriuškinti. Valdyti laivą pasidarė taip sunku, jog prie šturvalo 
buvo pastatytas Garis, geriausias vairininkas. Atrodė, ledkalniai 
tuoj už brigo susiglausdavo. Būtinai reikėjo prasiskverbti per šį 
ledų labirintą; protas ir pareiga reikalavo plaukti tiktai pirmyn! 
Padėtį dar labiau sunkino tą aplinkybė, kad buvo neįmanoma 
nustatyti laivo krypties: tarp visų tų judančių ledo masių buvo 
sunku orientuotis. 

Įgula pasidalijo į dvi grupes ir išsirikiavo prie dešiniojo ir 
kairiojo borto. Kiekvienas jūrininkas pasiėmęs ilgą kartį su gele- 
žiniu antgaliu stumdė nuo laivo pavojingas lytis. Netrukus „For- 
vardas“ įplaukė į tokią siaurą protaką tarp dviejų aukštų kalnų, 
jog rėjų galais pradėjo kliudyti ledines, kietas kaip akmuo, ka- 
nalo sienas. Po kurio laiko brigas atsidūrė vingiuotame tarpekly- 
je, kur siautėjo sniego pūga, o plaukiojantys ledai, grėsmingai 
dundėdami, atsitrenkdavo vieni į kitus ir subyrėdavo. 

Netrukus paaiškėjo, kad iš to tarpeklio nėra kur išplaukti; 
į kanalą patekusi milžiniška lytis sparčiai skriejo tiesiai į „For- 
vardą“; atrodė, nebuvo jokios galimybės nuo jos išsisukti arba 
grįžti atgal ledų užgrioztu keliu. 

Šandonas ir Džonsonas stovėdami brigo pirmagalyje nera- 
miai sekė artėjantį ledkalnį. Šandonas dešine ranka nurodinėjo 
vairininkui, kurios krypties reikia laikytis, kairiąja signalizavo 
Džeimsui Volui, kuris jo įsakymus tučtuojau perduodavo maši- 
ną valdančiam mechanikui. 


— Kuo visa tai baigsis? — paklausė daktaras Džonsoną. 

— Kaip Dievas duos, — atsakė bocmanas. 

Tuo tarpu didžiulis šimto pėdų ledkalnis, buvęs tik per vie- 
ną kabeltovą* nuo „Forvardo“, slinko vis artyn ir grėsė jį su- 
triuškinti. 

— Prakeikimas! — šūktelėjo Penas ir dar bjauriau nusikeikė. 

— Tylėt! — suriko kažkas galingu balsu, bet per pūgą sunku 
buvo jį pažinti. 

Ledo milžinas, atrodė, bemat užgrius brigą; visus apėmė ne- 
apsakomas siaubas. Numetę kartis ir nebeklausydami Šandono 
įsakymų jūrininkai puolė į užpakalinį laivo galą. 

Staiga kažkas baisiai padrioksėjo. Milžiniška banga pametė- 
jo brigą aukštyn, per denį praūžė tikras vandens viesulas. Įgula 
iš siaubo suriko, bet Garis stovėdamas prie vairo vedė brigą rei- 
kiama kryptimi, nors „Forvardą“ smarkiai mėtė į šalis. 

Praslinko keletas kankinamų akimirkų, ir kai jūreivių žvilgs- 
niai vėl nukrypo į ledo kalną, jo niekur nebesimatė, praėjimas 
buvo laisvas, o toliau nutviekstas įžambesnių saulės spindų- 
lių tyvuliavo ilgas kanalas, taigi brigas be jokių kliūčių galėjo 
plaukti pirmyn. 

— Ar negalėtumėte, daktare, paaiškinti man šio nuostabaus 
reiškinio? — paklausė Džonsonas. 

— Tai labai paprasta, mano mielas, — atsakė daktaras, — taip 
atsitinka gana dažnai. Plaukiojančios ledų masės per atlydžius 
suskyla į luitus, kurie išlaikydami pusiausvyrą klaidžioja po 
jūrą. Pamažu ledai slenka į pietus, kur vanduo, palyginti, yra 
šiltesnis. Jų pagrindas, krečiamas susidūrimų su kitais ledais, 


* Kabeltovas — dešimtoji dalis jūrų mylios, lygi 185,2 metro; kabeltovais 
matuojami nedideli atstumai jūroje. 


pradeda tirpti ir trupėti; pagaliau ateina toks laikas, kai tų ledų 
luitų svorio centras pakeičia savo vietą, ir jie apvirsta. Jeigu šis 
kalnas būtų apvirtęs pora minučių vėliau, krisdamas, aišku, 
būtų sutriuškinęs brigą... 


IX 


Naujiena 


PAGALIAU BALANDŽIO 30 DIENĄ, vidudienį, „Forvar- 
das“ netoli Holsteinborgo kyšulio perplaukė speigiratį. Rytuose 
dunksojo vaizdingi kalnai. Jūra atrodė laisva, arba, tikriau sakant, 
buvo galima lengvai išvengti ledų. Vėjas ėmė pūsti iš pietryčių, 
ir brigas iškėlęs foką, bizanį, marselius bei bramselius įplaukė į 
Bafino įlanką. 

Diena pasitaikė rami, ir įgula galėjo keletą valandų atsikvėp- 
ti. Aplink laivą skraidė ir plaukiojo daugybė paukščių. Tarp jų 
daktaras pastebėjo į krykles panašius juoduosius narus juodais 
kaklais, sparnais bei nugaromis ir baltais gurkliais. Jie vikriai 
nardė ir dažnai išbūdavo po vandeniu daugiau kaip keturiasde- 
šimt sekundžių. 

Toji diena nebūtų buvusi kuo nors žymi, jeigu brige nebūtų 
atsitikęs vienas nepaprastai keistas dalykas. 

Šešrą valandą ryto, po budėjimo įėjęs į savo kajutę, Šando- 
nas ant stalo rado laišką su tokiu užrašu: 
įlanka. 

Šandonas tiesiog netikėjo savo akimis. Dar neatplėšęs voko 
ir neperskaitęs to keisto laiško jis pasikvietė daktarą, Džeimsą 
Volą su Džonsonu ir parodė jiems laišką. 


— Keista, — tarė Džonsonas. 

„Stebėtina“, — pagalvojo daktaras. 

— Na, - sušuko Šandonas, — pagaliau mes sužinosime pa- 
slaptį!.. 

Jis skubiai atplėšė laišką ir perskaitė: 


„Forvardo“ kapitonas patenkintas jūrininkų, jūsų padėjėjų 
ir jūsų paties šaltakraujiškumu, sumanumu bei drąsa, parodyta 
sunkiomis aplinkybėmis, ir prašo jus pareikšti įgulai padėką. 

Plaukite tiesiai į šiaurę, Melvilio įlankos link, o iš ten sten- 
kitės prasiskverbti į Šmito sąsiaurį. 

„Forvardo“ kapitonas K. Z. 
Pirmadienis, balandžio 30 diena, 


netoli Holsteinborgo kyšulio. 


— Ir daugiau nieko? — sušuko daktaras. 

— Nieko, — atsakė Šandonas. 

Laiškas iškrito jam iš rankų. 

— Tas fantastiškas kapitonas, — tarė Volas, — net nemini, ar 
jis ketina atvykti į brigą. Iš to aš sprendžiu, kad mes niekuomet 
jo nepamatysime. 

— Ber kaip čia pateko šis laiškas? — paklausė Džonsonas. 

Šandonas tylėjo. 

— Misteris Volas sako tiesą, — atsiliepė daktaras paėmęs laiš- 
ką ir žiūrėdamas jį iš visų pusių. — Kapitonas neatvyks į brigą 
dėl labai paprastos priežasties... 

— Dėl kokios būtent priežasties? — gyvai paklausė Šandonas. 

— Ogi dėl to, kad jis jau yra brige, — ramiai atsakė daktaras. 

— Brige? — šūktelėjo Šandonas. — Ką norite tuo pasakyti? 

Džonsonas pritardamas linktelėjo galvą. 


— Bet tai neįmanoma! — energingai atkirto Šandonas. — Aš 
pažįstu visą įgulą; jeigu tikėsime jumis, galima pagalvoti, kad 
kapitonas yra tarp jūrininkų nuo pat kelionės pradžios. Tai ne- 
įmanoma, sakau jums! Per pastaruosius dvejus metus aš bent 
šimtą kartų esu kiekvieną iš jų sutikęs Liverpulyje. Jūsų spėji- 
mas, daktare, nelogiškas. 

— Tai ką gi jūs, Šandonai, apie tai manote? 

— Ką norite, bet tik ne šitai. Sutinku, kad kapitonas arba 
jam atsidavęs žmogus, pasinaudojęs tamsa, rūku — kuo tik pa- 
geidaujate, galėjo prasigauti į brigą. Mes netoli nuo kranto; kas 
nors galėjo eskimų kajaku nepastebimai prasiirti tarp ledų, pri- 
plaukti prie brigo ir palikti laišką... Tirštas rūkas buvo palankus 
tokiam planui... 

„ir kliudė įžiūrėti brigą, — pridūrė daktaras. Jei mes 
nepastebėjome lipant į laivą nepažįstamojo, tai kaip jis galėjo 
pamatyti „Forvardą“, kada toks rūkas? 

— Aišku, negalėjo, — pritarė Džonsonas. 

— O ašvis dėlto neatsisakau savo spėjimo, — tęsė daktaras. 
Ką jūs, Šandonai, apie tai manote? 

— Aš sutinku su viskuo, išskyrus tai, kad tas žmogus yra 
brige, — karštai atsakė Šandonas. 

— Galimas daiktas, - pridūrė Volas, - kad tarp jūrininkų yra 
žmogus, gavęs iš kapitono instrukcijas. 

— Gali būti, — tarė daktaras. 

— Bet kas gi toks? — paklausė Šandonas, — Aš jau seniai pa- 
žįstu visus savo jūrininkus. 

— Kad ir kas jis būtų, — atsakė Džonsonas, — ar žmogus, 
ar nelabasis, bet jis bus priimtas su. pagarba. Tačiau jo laiške 
galima įžiūrėti kitokio pobūdžio įsakymą, arba, tikriau sakant, 
nurodymą. 

— Kokį? — paklausė Šandonas. 

— Ogi tai, kad mes turime plaukti ne tik į Melvilio įlanką, 
bet ir į Šmito sąsiaurį. 

— Tikrai, — patvirtino daktaras. 

— Į Šmito sąsiaurį... - nesąmoningai pakartojo Šandonas. 

— Vadinasi, — toliau kalbėjo Džonsonas, — kad „Forvardas“ 
vyksta visai ne Šiaurės vakarų kelio ieškoti, nes kairėje paliksime 
Lankasterio sąsiaurį, o juo vienu tegalima į tą pusę nuplaukti. 
Tuomet mūsų laukia pavojinga kelionė neištirtomis jūromis. 

— Taip, Šmito sąsiauris yra tas kelias, kuriuo tūkstantis aš- 
tuoni šimtai penkiasdešimt trečiais metais plaukė amerikietis 
Keinas, — tarė Šandonas. — Ir su kokiais pavojais buvo susijusi 
jo kelionė! Ilgą laiką buvo manoma, kad Keinas tuose atšiau- 
riuose kraštuose žuvo... Bet pagaliau, jeigu jau reikia ten keliau- 
ti, ką gi — keliausime! Tačiau įdomu žinoti, ligi kurios vietos? 
Nejaugi iki pat ašigalio? 

— O kodėl ne? - šūktelėjo daktaras. 

Vien tik pagalvojęs apie tokį beprotišką žygį Džonsonas 
gūžtelėjo pečiais. 

Bet grįžkime prie mūsų kapitono, — pradėjo Džeimsas 
Volas. — Jeigu jis iš tikrųjų yra, tai gali mūsų laukti tiktai Disko 
saloje arba Upernavike, Grenlandijos pakrantėse. Tiesą sakant, 
po kelių dienų tatai paaiškės. 

— Ar jūs pranešite įgulai šio laiško turinį? — paklausė dakta- 
ras Šandono. 

— Man regis, neverta to daryti, — tarė Džonsonas. 

— Kodėl? — nustebo Šandonas. 

— O kad čia viskas taip paslaptinga ir fantastiška, tai gali la- 
bai prislėgti jūrininkus. Jie ir taip jau susirūpinę, kuo baigsis ši 
keista ekspedicija. O jeigu dar prisidės kas nors antgamtiška, tai 


kritišku momentu mes visiškai negalėsime pasikliauti įgula... 
Ką jūs į tai pasakysite, pone Šandonai? 

— Ojūs, daktare, kaip manote? — paklausė Šandonas. 

— Man rodos, Džonsonas sako tiesą, — atsakė daktaras. 

— O jūs, Džeimsai? 

— Man nieko daugiau nebelieka, — tarė Volas, — kaip tik 
prisidėti prie šių ponų nuomonės. 

Šandonas truputį pagalvojo, paskui atidžiai perskaitė laišką. 

— Ponai, — tarė jis, — nors jūsų nuomonė labai pagrįsta, bet 
aš negaliu jos priimti. 

— Kodėl gi, Šandonai? — paklausė daktaras. 

— Nes laiške išdėstytos instrukcijos yra nepaprastai tikslios. 
Man įsakyta pareikšti įgulai kapitono padėką. Iki šiol aš aklai 
vykdžiau visus jo įsakymus, nepaisydamas to, kaip juos gauda- 
vau, todėl ir šį kartą negaliu... 

— Tačiau... — nutraukė Džonsonas būgštaudamas, kad toks 
pranešimas gali blogai paveikti jūrininkus. 

— Aš gerai suprantu, mielasis Džonsonai, kodėl jūs toks at- 
kaklus, — nutraukė jį Šandonas, — bet malonėkite perskaityti: 
„„..1r prašo jus pareikšti įgulai padėką. 

— Tuomet vykdykite gautąjį įsakymą, — nusileido Džonso- 
nas, kuris apskritai griežtai žiūrėjo drausmės. — Ar įsakysite su- 
šaukti įgulą? 

— Taip, malonėkite, — tarė Šandonas. 

Žinia apie kapitono laišką greitai pasklido visame brige. 
Jūrininkai tučtuojau susirinko denyje, ir Šandonas garsiai per- 
skaitė paslaptingąjį laišką. 

Įgula jo išklausė niūriai tylėdama ir išsiskirstė spėliodama 
šimtus įvairiausių dalykų. Kliftonas davė valią prietaringai savo 
vaizduotei. Tardamas, kad prie to yra prisidėjęs šuo kapitonas, 
dabar jį susitikęs atiduodavo pagarbą. 

— Na, ar aš jums nesakiau, kad šitas šuo moka rašyti? — kar- 
tojo jis jūrininkams. 

Niekas jam neprieštaravo; netgi dailidė Belas nežinojo, ką į 
tai atsakyti. 

Ber vis dėlto visiems buvo aišku: nors pats kapitonas ir ne- 
sirodo, tačiau brige yra jo šešėlis arba jo dvasia. Protingesnieji 
jūrininkai nuo to laiko pradėjo vengti bet kokių spėliojimų. 

Gegužės 1 dieną, vidudienį, buvo nustatyta, kad brigas yra 
68* platumos ir 56* 32' ilgumos. Oras atšilo, termometras rodė 
+257 (-4*C). 

Daktaras susirado pramogą: žiūrėjo, kaip ant pakrantės 
ledo, pačiame pakraštyje, krečia išdaigas baltoji lokė ir du lo- 
kiukai. Lydimas Volo ir Simpsono, Klobonis buvo sumanęs iš 
valties juos pamedžioti, bet lokė, matyt, nepasižymėjo narsumu 
ir su jaunikliais vikriai pasišalino, taigi daktarui teko medžio- 
klės atsisakyti. 

Pučiant palankiam vėjui naktį brigas praplaukė pro Čidlio 
kyšulį, ir netrukus horizonte iškilo aukšti Disko kalnai; God- 
hauno įlanka, kur buvo danų generalgubernatoriaus rezidenci- 
ja, pasiliko kairėje. Šandonas nerado reikalo sustoti, ir „Forvar- 
das“ užpakalyje paliko eskimų luotelius, kurie norėjo priplaukti 
prie brigo. 

Disko sala taip pat dar vadinama Banginio sala. 1845 metų 
liepos 12 dieną seras Džonas Franklinas iš čia pasiuntė admira- 
liretui paskutinį pranešimą. Prie šios salos 1859 metų rugpjūčio 
27 dieną, grįždamas į Angliją, taip pat buvo sustojęs kapitonas 
Maklintokas, atgabenęs neabejotinus įrodymus, kad Franklino 
ekspedicija žuvo. 

Daktaras atkreipė dėmesį į šių dviejų faktų sutapimą; jį 
užplūdo liūdni prisiminimai. Tačiau netrukus Disko kalnai 
dingo iš akių. 


Pakrantėse buvo susigrūdę didžiuliai ledkalniai, kurių net 
atlydžiai neįstengia atplėšti nuo žemyno; jų viršūnės kuo keis- 
čiausių formų. 

Kitą dieną, apie trečią valandą, šiaurės rytuose pasirodė San- 
derson Haupas; žemynas liko į dešinę nuo brigo, už penkio- 
likos mylių. Kalnai buvo nusidažę tamsiai raudonu atspalviu. 
Vakare tarp plaukiojančių ledų nardė finvalų šeimos banginiai, 
su pelekais ant nugaros, švirkšdami vandens fontanus. 

Naktį iš gegužės 3 dienos į 4-ąją daktaras pirmą kartą pa- 
matė, kad spinduliuojantis saulės skritulys vidunaktį tik užkliu- 
dė akiračio liniją, bet nenusileido. Danguje apskriejamas saulės 
lankas ėmė didėti jau nuo sausio 31 dienos, ir štai dabar ji švie- 
tė ištisą parą. 

Toji nuolatinė šviesa neįpratusius žmones stebina, net var- 
gina. Sunku įsivaizduoti, kaip nakties tamsa reikalinga akims. 
Daktaras be galo kentėjo nuo tos nesiliaujančios šviesos, ku- 
rią dar labiau sustiprino saulės spinduliai, atsimušę nuo ledo 
lygumų. 

Gegužės 5 dieną „Forvardas“ perkirto septyniasdešimt an- 
trąją lygiagretę. Dviem mėnesiais vėliau jis čia būtų sutikęs 
daug laivų, šiose atšiauriose platumose medžiojančių bangi- 
nius, bet dabar sąsiauris dar nepakankamai buvo išsivadavęs 
nuo ledų, ir banginių medžiotojų laivai negalėjo prasiskverbti 
į Bafino įlanką. 

Kitą dieną aplenkęs Moterų salą brigas priplaukė Uperna- 
viką — toliausiai šiaurėje esančią danų gyvenvietę Grenlandijos 
pakrantėje. 


X 


Pavojingas plaukiojimas 


ŠANDONAS, DAKTARAS KLOBONIS, Džonsonas, Foke- 
ris ir virėjas Strongas susėdo į valtį ir išplaukė į krantą. 

Gubernatorius, jo žmona ir penketas vaikų, visi grynakrau- 
jai eskimai, svečius mandagiai pasitiko. Daktaras būdamas šioks 
toks filologas truputį mokėjo kalbėti daniškai, ir to visiškai už- 
teko draugiškiems santykiams su čiabuviais užmegzti. Be to, 
Hokeris — ekspedicijos vertėjas, o kartu ir poliarinis locmanas — 
mokėjo apie dvidešimt žodžių eskimų kalba, o su dvidešimčia 
žodžių apsukrus žmogus gali toli nueiti. 

Gubernatorius gimė Disko saloje ir niekur nebuvo išvykęs 
iš savo krašto. Keliautojams jis aprodė visą miestą: jame buvo 
tik trys mediniai nameliai, kuriuose gyveno gubernatorius it 
liuteronų pastorius, be to, dar buvo mokykla ir sandėliai, iš kur 
imdavo maistą avarijos ištikti laivai. Visi kiti miesto pastatai 
buvo ledinės lūšnos, į kurias eskimai šliaužte įšliaužia pro vie- 
nintelę angą. 

Beveik visi gyventojai suplūdo pasižiūrėti „Forvardo'; dau- 
gelis čiabuvių išplaukė į vidurį įlankos savo apie penkiolikos 
pėdų ilgio ir ne daugiau kaip dvi pėdos pločio kajakais. 

Daktaras žinojo, kad žodis „eskimas“ reiškia „valgantis ža- 
lią žuvį“, bet jam taip pat buvo žinoma, kad tas žodis šiame 
krašte laikomas pravardžiavimu, todėl čiabuvius jis vadino 
grenlandiečiais. 

Tačiau taukų prisigėrę drabužiai, ruonių odos batai, bliz- 
gantys ir nešvarūs, tiesiog keistai panašūs vyrų bei moterų vei- 
dai iškalbingai bylojo, kokį maistą vartoja šie žmonės. Be to, 


Fo kai 


juos, kaip ir visas padermes, mintančias vien tik žuvimi, kama- 
vo odos ligos, tačiau jie vis tiek buvo žvalūs ir jautėsi gerai. 

Liuteronų pastorius ir jo žmona, su kuriais Klobonis norėjo 
pasikalbėti jį dominančiais klausimais, buvo išvykę į Proveną, 
į pietus nuo Upervinako; tad daktarui beliko pasišnekėti su gu- 
bernatoriumi ir tuo pasitenkinti. Tačiau tas aukštas pareigūnas 
buvo ne itin išsilavinęs: truputėlis mažiau išsilavinimo — ir jis 
būtų buvęs tikras asilas; — truputėlis daugiau — ir jis būtų buvęs 
raštingas. 

Daktaras gestų kalba klausinėjo gubernatoriaus apie eskimų 
gyvenimą ir papročius, apie prekybą ir sužinojo, kad Kopenha- 
gos rinkoje ruonis kainuoja apie keturiasdešimt svarų; už lokeną 
paprastai mokama keturiasdešimt daniškų talerių, už melsvos 
šiaurinės lapės kailį — keturi, už baltosios — du ar trys taleriai. 

Norėdamas geriau pažinti eskimų gyvenimą, Klobonis taip 
pat pageidavo apsilankyti jų namelyje. Sunku net įsivaizduoti, 
kam gali ryžtis mokslininkas, trokštąs ką nors nauja patirti! Ta- 
čiau ledinio namelio anga buvo tokia siaura, jog uolusis dakta- 
ras niekaip neįstengė pro ją prasisprausti. 

Jo laimė, kad jis ten nepakliuvo! Nėra nieko šlykščiau, kaip 
Grenlandijos eskimų būstas, kur be jokios tvarkos guli paskersti 
gyvuliai ir taukuoti drabužiai, kur nepakenčiamai dvokia ruo- 
niena, supuvusia žuvimi ir neplautu žmogaus kūnu; galima tie- 
siog užtrokšti nuo tos smarvės, kadangi nėra nė vieno lango, 
tiktai skylė lubose, pro kurią išeina dūmai. 

Fokeris visas tas pasibaisėtinas smulkmenas papasakojo dak- 
tarui. Tačiau mokslo vyras vis tiek keikė savo apkūnumą: jis 
pats norėjo patirti, kokie yra tie savotiški kvapai. 

— Esu tikras, — pareiškė jis, — kad ir prie tos smarvės galima 
priprasti. 


Šie žodžiai kuo geriausiai apibūdino garbingąjį daktarą 
Klobonį! 

Kol Klobonis buvo užsiėmęs etnografiniais tyrinėjimais, 
Šandonas vykdydamas instrukcijas rūpinosi priemonėmis, rei- 
kalingomis keliaujant po ledynus. Jam teko sumokėti keturis 
svarus sterlingų už roges ir šešis šunis, kuriuos tik vargais nega- 
lais pavyko iš eskimų išprašyti. 

Šandonas taip pat norėjo pasamdyti Hansą Kristianą, su- 
manų šaunų varovą, dalyvavusį kapitono Maklintoko ekspedi- 
cijoje, bet Hansas tuo metu buvo Grenlandijos pietuose. 

Pagaliau atėjo eilė išsiaiškinti svarbiausią klausimą: ar yra 
Upernavike koks nors europietis, kuris būtų laukęs arplau- 
kiant „Eorvardo“? Ar gubernatoriui teko girdėti, kad kas nors 
iš svetimšalių, tiksliau sakant — anglas, būtų apsigyvenęs šiame 
krašte? Ar seniai į uostą buvo užsukę banginių medžiotojų arba 
kitokių laivų? 

Į šiuos klausimus gubernatorius atsakė, kad jau daugiau 
kaip dešimt mėnesių šioje Grenlandijos dalyje nebuvo išsikėlęs 
nė vienas svetimšalis. 

Šandonas paprašė parodyti sąrašą banginių medžiotojų, ku- 
rie pastaruoju metu čia lankėsi, tačiau nė vienas iš jų nebuvo 
jam pažįstamas. Dėl to buvo galima visiškai nebetekti vilties. 

— Prisipažinkite, daktare, kad čia ničnieko neįmanoma su- 
prasti, — kalbėjo kapitono padėjėjas. — Prie Farvelo kyšulio — 
nieko! Disko saloje — nieko! Upernavike — nieko! 

— Po kelių dienų man dar pakartokite: „Melvilio įlankoje — 
nieko“, ir aš jus pasveikinsiu kaip „Forvardo“ kapitoną, mielas 
mano Šandonai. 

Pavakare valtis grįžo į brigą. Iš šviežio maisto Strongui pa- 
vyko gauti tik keliasdešimt gagų kiaušinių, kurie buvo žalsvos 


spalvos ir dvigubai didesni už vištų kiaušinius. To buvo mažo- 
ka, bet vis dėlto šioks toks paįvairinimas: sūdyta mėsa įgulai 
buvo jau gerokai nusibodusi. 

Kitą dieną pūtė palankus vėjas, tačiau Šandonas nedavė įsa- 
kymo išplaukti. Sąžinei nuraminti jis nusprendė dar dieną pa- 
lūkėti, tikėdamasis, kad per tą laiką į brigą atvyks kelyje užtru- 
kęs kapitonas. Šandonas įsakė kas valandą šaudyti iš patrankos. 
Šūviai griaudėjo tarp ledo kalnų ir tik gąsdino kirus, albatrosus 
ir kurapkas. Naktį iš brigo be paliovos buvo leidžiamos raketos, 
tačiau viskas veltui! Teko plaukti toliau. 

Gegužės 8 dieną, šeštą valandą ryto, „Forvardas“ iškėlė mar- 
selius, foką ir grotbramselį; netrukus iš akių dingo Upervina- 
kas ir pakrantėje šmėkšančios kartys, ant kurių buvo iškabinėti 
šlykštūs jūros vėplių viduriai ir elnių skrandžiai. 

Pūtė pietryčių vėjas, temperatūra pakilo iki +327 (0 *C). 
Saulės spinduliai skverbėsi pro rūką, ir ledo lytys nuo jų pama- 
žu jau pradėjo irti. 

Tačiau nepakenčiamas ledų blizgėjimas ir sniegynų baltu- 
mas greitai pakenkė jūreivių akims. Artileristas Volstenas, Gri- 
peris, Kliftonas ir Belas susirgo akių uždegimu. Poliariniuose 
kraštuose ši liga labai paplitusi, ir eskimai nuo jos dažnai apan- 
ka. Ligoniams, taip pat ir visiems savo bendrakeleiviams dakta- 
'as patarė užsidengti veidus permatomu žaliu šydu. 

Šunys, kuriuos Šandonas pirko Upernavike, buvo gana lau- 
kinio būdo; tačiau Kapitonas su naujaisiais savo draugais gyve- 
no gražiuoju ir, rodės, žinojo jų įpročius. Kliftonas pirmutinis 
pastebėjo, kad dogas, matyt, jau ir anksčiau buvo draugavęs 

grenlandiškais savo giminaičiais. Žemyne visiškai išbadėję 
grenlandiški šunys brige greitai sustiprėjo, nes čia jie buvo gerai 
maitinami. 


Gegužės 9 dieną „Forvardas“ už kelių kabeltovų praplau- 
kė pro pačią vakarinę Bafino salą. Įlankoje tarp žemyno ir 
salų daktaras pastebėjo keletą uolų, kurios vadinamos Rau- 
donosiomis uolomis; jas dengė tamsios karmino spalvos snie- 
gas. Daktaras Keinas tą sniego spalvą laikė esant grynai au- 
galinės kilmės. Klobonis labai norėjo šį įdomų reiškinį ištirti 
iš arti, bet ledai sukliudė priplaukti laivui prie kranto. Nors 
kasdien darėsi vis šilčiau, nesunku buvo pastebėti, kad šiau- 
rinėje Bafino įlankos dalyje pasitaiko vis daugiau ledkalnių ir 
ledo laukų. 

Už Upervinako krantai atrodė visai kitaip: pilkšvame dan- 
gaus skliaute aiškiai buvo matyti milžiniškų ledynų kontūrai. 
Gegužės 10 dieną „Forvardas“ dešinėje paliko Hingstono įlan- 
ką, esančią beveik 74“ šiaurės platumos; vakaruose pasirodė ke- 
lių šimtų mylių ilgio Lankasterio sąsiauris. 

Šis didžiulis vandens plotas dabar buvo apsitraukęs ledo 
danga, virš kurios šen bei ten stūksojo taisyklingos formos le- 
dujai, panašūs į gigantiškus kristalus. Šandonas įsakė paleisti 
garą, ir „Forvardas“ iki gegužės 11 dienos plaukė vingiuotais 
kanalais savo kelią nužymėdamas juoda dūmų juosta danguje. 

Netrukus brigas susidūrė su naujomis kliūtimis: plaukiojan- 
čios ledų masės vis labiau užgriozdė neužšalusias protakas, taigi 
bet kurią akimirką brigo priekyje galėjo nebelikti laisvo van- 
dens. Patekus į ledo gniaužtus „Forvardui“ būtų buvę nelengva 
ištrūkti. Visi tatai žinojo ir buvo ne juokais susirūpinę. 

Laivas su beprotišku užsispyrimu veržėsi į šiaurę, į nežino- 
mą tikslą, bet jame jau pasirodė svyravimo požymiai. Jūrų vil- 
kai dažnai užmiršdavo, kokią naudą gali turėti iš tos kelionės, 
ir jau pradėjo gailėtis, kad taip toli nuklydo. Brige ėmė reikš- 
tis demoralizacija. Prietaringasis Kliftonas užkrėsdavo draugus 

savo nuogąstavimais, o kurstytojai Penas, Griperis ir Volstenas 
savo kalbomis dar įpildavo aliejaus į ugnį. 

Varginantis darbas dar labiau pakirto moralines įgulos jėgas. 
Gegužės 12 dieną brigas buvo visiškai suspaustas ledų, nieko 
nebegalėjo padėti net mašina. Teko didžiausiomis pastangomis 
skintis kelią tarp ledo laukų. Darbas su pjūklais buvo be galo 
sunkus: ledas siekė šešias septynias pėdas storio. Jame reikėdavo 
daryti du lygiagrečius pjūvius iki šimto pėdų ilgio, o ledą tarp 
jų išlaužti kirviais bei handšpugais* Paskui į dideliu grąžtu iš- 
gręžtą skylę būdavo nuleidžiamas inkaras: jūrininkai plušėdavo 
prie suktuvo ir laivą traukdavo rankomis. Sunkiausia buvo nu- 
valyti laivui kelią ir sugrūsti po ledu sudaužytas lytis; jūrininkai 
jas atstumdavo ilgomis kartimis su geležiniais antgaliais. 

Visas šis darbas pjūklais, suktuvu, kartimis, laivo tempimas 
rankomis, tas nuolatinis, skubus ir pavojingas darbas tirštame 
rūke, drebiant sniegui, šaltame ore, be to, akių ligos ir baimė 
dėl ateities mažino „Forvardo“ jūreivių energiją ir blogai veikė 
jų nuotaiką. 

Jeigu jūrininkai leidžiasi į kelionę su energingu, drąsiu, 
įsitikinusiu žmogumi, gerai žinančiu, ko jis nori, kur veržiasi, 
kokio tikslo siekia, tai kapitono pasitikėjimas suteikia jėgos ir 
įgulai. Jūrininkai dvasiškai suartėja su savo viršininku, semiasi 
iš jo stiprumo ir ramybės. Tačiau brige visi jautė, kad Šandonas 
nepasitiki savimi, kad jis svyruoja, nes nežino nei ekspedicijos 
tikslo, nei to, kur plaukia „Forvardas“ 

Kapitono padėjėjas iš prigimties buvo ryžtingas žmogus, 
bet neretai ir jis atsidurdavo keblioje padėtyje: pasitaikydavo, 


* Handšpugas — tam tikras svertas sunkumams kilnoti, naudojamas bangi- 
nių medžioklėje. 


kad jis atšaukdavo savo įsakymus, duodavo nelabai tikslius 
nurodymus, ir jo svyravimas bei svarstymai nepraslysdavo pro 
jūrininkų akis. 

Be to, Šandonas nebuvo brigo kapitonas — aukščiausias lai- 
vo valdovas. To visiškai užteko, kad jo įsakymai būtų svarstomi. 
O nuo svarstymų iki nepaklusnumo - tik vienas žingsnis! 

Nepatenkintiesiems greitai pavyko į savo pusę palenkti vy- 
resnįjį mechaniką, kuris iki tol aklai klausė pareigos balso. 

Gegužės 16 dieną, praslinkus šešioms dienoms, kai „Forvar- 
das“ atsidūrė prie ledo laukų, Šandonas nepasistūmėjo į šiaurę 
nė dviejų mylių. Grėsė pavojus, kad brigą gali suspausti ledai ir 
jam teks išstovėti iki kitos vasaros. Padėtis darėsi kritiška. 

Apie aštuntą valandą vakaro Šandonas ir daktaras kartu su 
jūrininkų Gariu išėjo pasižvalgyti po begalinius ledo laukus. Jie 
stengėsi nuo brigo per daug nenutolti, nes buvo labai sunku 
orientuotis tose baltutėlėse dykumose, kurių išvaizda be palio- 
vos keitėsi. Daktarą stebino keisti reiškiniai, čia sukeliami švie- 
sos spindulių lūžimo. Kartais atrodydavo, kad užtenka strykte- 
lėti tiktai vieną pėdą, o iš tikrųjų reikėdavo nušokti net penketą 
ar šešetą pėdų. Būdavo ir priešingai, tačiau abiem atvejais šuolis 
baigdavosi nors ir nepavojingai, bet vis dėlto nemaloniai: žmo- 
gus parkrisdavo ant kietų ir aštrių kaip stiklas ledo luitų. 

Šandonas ir jo draugai bergždžiai ieškojo laivui patogaus 
kelio. Nuėję trejetą mylių jie gana sunkiai užkopė ant apie tris 
šimtus pėdų aukščio ledkalnio. Prieš jų akis atsivėrė liūdnas 
vaizdas — tarytum didžiulio miesto griuvėsiai su išvartytais obe- 
liskais, sugriautais bokštais ir aukštyn apverstais rūmais. Tikras 
chaosas! Atrodė, saulė vargiai slenka palei laužytą horizonto li- 
niją; jos spinduliai beveik nešildė, tarsi būtų skverbęsi per ne- 
matomą, šilumos nepraleidžiančią medžiagą. 


Kiek tik akys galėjo aprėpti, jūra visur buvo užšalusi. 

— Ir kaip čia galima perplaukti? — paklausė daktaras. 

— Nežinau, — atsakė Šandonas, — bet mes vis dėlto perplauk- 
sime, nors reikėtų ir kalnus sprogdinti! Aš jokiu būdu neleisiu, 
kad mus čia suspaustų ledai iki kitos vasaros. 

— Kaip vienąkart jau buvo atsitikę brigui „Foksui“ maždaug 
šitose pat vietose... Taip, — pridūrė daktaras, — mes perplauksi- 
me pasitelkę į pagalbą šiek tiek... filosofijos, nes filosofija, kaip 
pats pamatysite, yra verta visų pasaulio mašinų! 

Reikia pasakyti, — atsiliepė Šandonas, kad šie metai 
mums prasideda nelabai sėkmingai. 

Be abejonės! Ir aš pastebiu, Šandonai, kad Bafino įlan- 
ka įgyja tokią pat išvaizdą, kaip ji atrodė iki tūkstantis aštuoni 
šimtai septynioliktų metų. 

— Argi jūs, daktare, manote, kad šios įlankos išvaizda tam 
tikrais laiko tarpais keičiasi? 

— Iš tikrųjų taip ir yra, mano mielas Šandonai. Kartkartėmis 
ledai čia žymiai pakeičia savo vietą, o mokslininkai šio reiškinio 
net nebando aiškinti. Pavyzdžiui, iki tūkstantis aštuoni šimtai 
septynioliktų metų ledai buvo užgriozdę visą Bafino įlanką, bet 
staiga kažkoks baisus karaklizmas nubloškė ledkalnius į vande- 
nyną, ir dauguma jų užplaukė ant seklumos prie Niufaundlen- 
do krantų. Nuo to laiko Bafino įlanka beveik išsivadavo nuo 
ledų ir tapo banginių medžiotojų susirinkimo vieta. 

— Vadinasi, — paklausė Šandonas, — nuo to laiko kelionės į 
šiaurę pasidarė lengvesnės? 

— Kur kas lengvesnės. Tačiau pastebėta, kad jau keletas metų 
įlanka, rodos, pradeda užšalti ir net gresia ilgam laikui pasida- 
ryti jūrininkams neprieinama. Kaip tik dėl to mes turime kuo 
toliau pasistūmėti į priekį, nors tuomet esame šiek tiek panašūs 

į Žmones, einančius nežinomomis galerijomis, kurių durys iš 
paskos vis užsidaro. 

— O gal jūs patarsite man grįžti atgal? — paklausė Šandonas 
įdėmiai žiūrėdamas daktarui į akis. 

— Ne, aš niekuomet nemokėjau trauktis atgal, ir net jeigu 
mums nebūtų lemta grįžti, aš vis tiek tvirtinčiau, kad reikia 
plaukti pirmyn. Tačiau turime veikti apdairiai, nes kiekvienas 
neapgalvotas žingsnis gali mums brangiai atsieiti. 

— O jūs, Gari, kaip manote? — paklausė Šandonas jūrininko. 

— Aš irgi plaukčiau pirmyn, viršininke! Visiškai sutinku su 
daktaru; tačiau jūs galite veikti savo nuožiūra. Įsakykite — mes 
paklusime. 

— Bet ne visi taip kalba, Gari, kaip jūs, — tarė Šandonas, — 
ne visi yra linkę klausyti. O jeigu įgula nebenorės vykdyti mano 
įsakymų? 

— Aš pasakiau savo nuomonę, nes jūs to reikalavote, — šaltai 
atsakė Garis. — Tačiau jūs galite su manim nesutikti. 

Šandonas nieko neatsakė. Jis atidžiai apžvelgė akiratį, pas- 
kui visi trys nusileido nuo kalno. 


Al 


„Velnio pirštas“ 


IŠĖJUS ŠANDONUI įgula dirbo įvairius darbus, kurių tiks- 
las buvo apsaugoti brigą nuo ledo masių spaudimo. Sunkiai 
plušo Penas, Kliftonas, Boltonas, Griperis ir Simpsonas; kūri- 
kas ir abu mechanikai padėjo savo draugams; kai nereikėdavo 
stovėti prie mašinos, jie tapdavo paprastais jūrininkais ir turė- 
davo kartu su visais dirbti bet kokius darbus. 


Bet įsakymus jie vykdė murmėdami. 

— Viskas man velniškai įgriso, — kalbėjo Penas. — Jeigu per 
tris dienas ledas nepajudės, dievaži, aš nuleisiu rankas ir nieko 
nebedirbsiu! 

— Nuleisi rankas? — paklausė Griperis. — Geriau kaip tik 
smarkiai jomis dirbti, kad galėtume greičiau sugrįžti. O gal ma- 
nai, kad kas nori čia žiemoti iki kitos vasaros? 

— Taip, nekoks būtų žiemojimas, — atsakė Ploveris, juk 
brigas neapsaugotas nė iš vienos pusės. 

— O be to, - pridūrė Brentonas, - kas žino, ar pavasarį jūra 
išvarys ledus. 

— Niekas apie pavasarį ir nekalba, — atšovė Penas. — Šiandien 
ketvirtadienis, ir jeigu sekmadienio rytą jūra nebus laisva, mes 
pasuksime į pietus. 

— Čia tai puiku! — sušuko Kliftonas. 

— Sutinkate? — paklausė Penas. 

— Sutinkame! — atsakė draugai. 

— Ir teisingai, — tarė Vorenas. — Jeigu jau reikia kamuotis ir 
tempti brigą už lyno, tai aš manau, kad geriau jį traukti atgal. 

— Pažiūrėsime, kas bus sekmadienį, — tarė Volstenas. 

— Tegu tiktai man įsakys, — pareiškė Brentonas, — aš tučtuo- 
jau paleisiu mašiną. 

— Ir be tavęs paleisime, — atsakė Kliftonas. 

— O jei kas nors iš vyresnybės norės čia žiemoti — labai pra- 
šom, — pridūrė Penas. — Tegu sau lieka; galės pasistatyti ledo 
trobelę ir gyventi kaip tikras eskimas. 

— Ne, šitaip negerai, Penai, — tarė Brentonas. — Palikti nė 
vieno negalima, ar jūs tai suprantate, ar ne? Be to, man atrodo, 
kad Šandonas ir taip sutiks; matyt, jis nekaip jaučiasi, ir jei gra- 


žiai su juo pasišnekėtume... 


- Tai, brolau, dar nežinia, — atkirto Ploveris. — Šandonas yra 
griežtas ir labai atkaklus žmogus. Žinoma, pašnekinti jį galima, 
tik atsargiai. 

— Pagalvokite, — atsiduso Boltonas, — po mėnesio mes galė- 
tume būti jau Liverpulyje! Pietinę ledų ribą bematant peršok- 
sime. Birželio pradžioje Deivio sąsiauris būna laisvas, ir mes 
lengvai išplauksime į Atlanto vandenyną. 

— Be to, — įsiterpė atsargusis Kliftonas, — jei grįšime kartu su 
Šandonu, jis už viską prisiims atsakomybę, mes gausime savo 
pinigus ir dar premiją. O jei grįšime be jo, labai abejotina, kaip 
viskas susiklostys. 

— Išmintingų kalbų malonu ir klausyti, — tarė Ploveris. - Tas 
velnias Kliftonas šneka kaip koks mokslinčius. Neverta mums 
pyktis su ponais iš admiraliteto, taigi nieko čia nepaliksime, — 
taip bus geriau. 

— O jei vyresnybė nenorės plaukti atgal? — suktai paklausė 
Penas, kuris kiekviena proga vis kurstė draugus. 

Klausimas buvo gana opus, bet jūrininkai nieko aiškaus ne- 
atsakė. 

— Apie tai pašnekėsime, kai ateis laikas, — sumurmėjo Bol- 
tonas. — Reikia tiktai palenkti į savo pusę Ričardą Šandoną, o 
tai, man rodos, ne taip jau sunku. 

— Bet vis dėlto kai ką aš paliksiu čia, — pasakė Penas ir sti- 
priai nusikeikė, — nors jis man net ranką nukąstų. 

— Turbūt šunį? 

— Taip, šunį! Aš vis tiek jį nudobsiu! 

— Čia tai puiku! — Sušuko Kliftonas grįždamas prie savo mėgs- 
tamos temos. — Juk tas prakeiktas padaras dėl visko yra kaltas. 

— Jis mus apkerėjo, — tarė Ploveris. 

— Atvedė į šias nelemtas vietas! — įsiterpė Griperis. 

— Ir mūsų kelyje prigrūdo tokią daugybę ledų, ko niekas 
niekuomet tokiu laiku čia nėra matęs, — pridūrė Volstenas. 

— O man užleido ant akių ligą, — pasiskundė Brentonas. 

— Ir uždraudė duoti mums degtinės ir džino, — pridėjo Penas. 

— Dėl visko jis vienas tėra kaltas! — šūktelėjo pasipiktinę jū- 
rininkai. 

— Negana to, jis dar ir kapitonas! — tarė Kliftonas. 

— Nagi palauk tu, nelabasis kapitone! — sušuko Penas baisiai 
įtūžęs. — Labai jau norėjai čia patekti, taigi galėsi ir pasilikti! 

— Ber kaip jį sugauti? — paklausė Ploveris. 

— Dabar patogiausias laikas, — atsakė Kliftonas. - Šandono 
brige nėra; antrasis padėjėjas drybso savo kajutėje; rūkas toks 
tirštas, nors į akį durk, ir Džonsonas mūsų nepastebės... 

— O kur šuo? — paklausė Penas. 

— Miega triume prie anglių duobės, — atsakė Kliftonas, — ir 
jeigu kas nori... 

— Tai jau mano reikalas! — įnirtęs suriko Penas. 

— Saugokis, Penai! Jam nieko nereiškia perkasti geležinę siją. 

— Tegu tik jis pasijudina, aš jam tuoj perrėšiu pilvą! — išsi- 
traukęs peilį pagrasino Penas. 

Ir jis puolė prie durų, paskui išbėgo ir Vorenas norėdamas 
padėti savo draugui. 

Netrukus abu jūrininkai sugrįžo nešdami ant rankų šunį, 
kuriam virve stipriai buvo surištos kojos ir snukis. Penas ir Vo- 
renas jį užklupo bemiegantį, ir nelaimingas gyvūnas nespėjo 
išsigelbėti. 

— Valio! Vyras, Penai! — sušuko Ploveris. 

— O ką dabar tu jam darysi? — paklausė Kliftonas. 

— Prigirdysiu! Pažiūrėsim, ar jam pasiseks sugrįžti! — su įžū- 
lia pašaipa atsakė Penas. 


Per du šimtus žingsnių nuo brigo lede buvo apskrita anga, 
kurią ruonis iš apačios pragraužia dantimis. Pro tą angą ruonis 
išlenda ant ledo pakvėpuoti oru ir neleidžia jai užšalti, nes jo 
žandikauliai įtaisyti taip, kad jis negali pragraužti angos iš lauko 
pusės ir kilus pavojui pasislėpti nuo priešų. Penas ir Vorenas 
nuėjo prie tos angos: nors šuo įnirtingai priešinosi, jie be jokio 
pasigailėjimo įmetė jį į vandenį, o angą užvertė didele lytimi, 
tad gyvūnas buvo tvirtai užmūrytas lediniame kalėjime. 

— Laimingos kelionės, pone Kapitone! — triumfuodamas su- 
šuko Penas. 

Po kelių minučių Penas su Vorenu jau buvo brige. Džonso- 
nas taip nieko ir nesužinojo; rūkas aplink laivą ėjo vis tirštyn, 
pradėjo smarkiai snigti. 

Po valandos Ričardas Šandonas, daktaras ir Garis sugrįžo į 
„Forvardą“ 

Šiaurės rytuose jie užtiko laisvą protaką. Šandonas ryžosi ja 
pasinaudoti ir davė atitinkamus nurodymus. Įgula buvo gana 
paklusni, matyt, norėdama įtikinti Šandoną, jog toliau keliau- 
ti nebeįmanoma. Tiesą sakant, dar tris dienas jūrininkai buvo 
pasiryžę klausyti. 

Beveik kiaurą naktį ir kitą dieną visi sutartinai dirbo pjūklais 
ir tempė laivą rankomis; „Forvardas“ pasistūmėjo dvi mylias į 
šiaurę ir gegužės 18 dieną atsidūrė netoli kranto, per penkis ar 
šešis kabeltovus nuo uolos, kuri dėl keistos savo formos buvo 
pavadinta „Velnio pirštu“ 

Čia 1851 metais, ledų suspaustas, keletą savaičių išstovėjo 
„Princas Albertas“, 1853 metais — Keino laivas „Edvansas“ 

Keista „Velnio piršto“ forma, tuščia ir nyki aplinka, gausiai 
susigrūdę ledkalniai, kurių daugelis turėjo per tris šimtus pėdų 
aukščio, grėsmingai aido atkartojamas ledynų poškėjimas — visa 


tai kėlė niūrią nuotaiką. Šandonas suprato, kad „Forvardą“ rei- 
kia kuo greičiau išvesti iš tų gūdžių vietų. Jo apskaičiavimu, per 
parą būtų buvę galima nuplaukti dar bent dvi mylias. Bet ir to 
buvo per mažai. 

Šandonas jautė, kad jį pradeda imti baimė; netikra padėtis, 
kurioje jis buvo atsidūręs, paralyžiavo energiją. Pagal instruk- 
ciją skverbdamasis į priekį, jis statė brigą į nepaprastai didelį 
pavojų. Lynu traukdama laivą įgula visiškai nusikamavo; norint 
keturių ar penkių pėdų storio lede iškirsti dvidešimties pėdų 
kanalą, reikėdavo sugaišti daugiau kaip tris valandas; įgulos jė- 
gos seko. Jūrininkų tylėjimas ir nepaprastas uolumas stebino 
Sandoną, ir jis būgštavo, kad ši ramybė pranašauja tikrą audrą. 

Koks buvo Šandono nustebimas, apmaudas ir netgi neviltis, 
kai jis pastebėjo, kad naktį iš gegužės 18 dienos į 19-ąją dėl ne- 
žymaus ledo laukų slinkimo „Forvardas“ buvo nublokštas atgal 

visas jūreivių triūsas nuėjo niekais. 

Šeštadienio rytą jis buvo dar kritiškesnėje padėtyje ir vėl 
netoli grėsmingojo „Velnio piršto“ Ledkalnių dar padaugėjo; 
rūko apgaubti jie plaukė pro šalį tarsi šmėklos. 

Šandonas visiškai neteko galvos; šio drąsaus žmogaus širdį 
sukaustė baimė, kuri apėmė ir visą „Forvardo“ įgulą. Kapitono 
padėjėjas sužinojo apie šuns dingimą, bet kaltininkų nubausti 

siryžo, bijodamas, kad brige nekiltų maištas. 

Visą dieną siautėjo baisi dargana; šėlo pūga, sniego sūku- 

ai gaubė brigą lyg nepermatomas šydas. Retkarčiais uraganas 
praplėšdavo rūko uždangą, ir tada visas baisingas savo didybe 
nelyginant koks vaiduoklis iškildavo „Velnio pirštas 

„Forvardas“ numetė inkarą ant didelės ledo lyties, nes dau- 
piau nebebuvo ką daryti. Pasidarė taip tamsu, jog vairininkas 


negalėjo įžiūrėti net laivo priešakyje budinčio Džeimso Volo. 


Šandonas nulipo žemyn į savo kajutę; daktaras tvarkė kelio- 
nės užrašus; dalis jūrininkų buvo denyje, kiti - kubrike. 

Uraganas ėmė siautėti su dvigubu įniršiu; audringo vėjo 
blaškomame rūke „Velnio pirštas“ tarytum išaugo iki pasibai- 
sėtino dydžio. 

— O Viešpatie! — staiga sušuko Simpsonas ir pasibaisėjęs at- 
šoko atgal. 

— Kas atsitiko? — paklausė Fokeris. 

Iš visų pusių nuaidėjo šauksmai: 

— Mus sutriuškins! 

— Galas mums! 

— Misteri Volai! Misteri Volai! 

— Pražuvome! 

Viršininke! Viršininke! beviltiškai klykė budintieji 
jūreiviai. 

Volas puolė į jutą; Šandonas kartu su daktaru išbėgo į denį 
ir ėmė dairytis. 

Rūko prošvaistėje atrodė, kad „Velnio pirštas“ greitai skrieja 
prie brigo; jis baisiai didėjo, o jo viršūnėje siūbavo kitas apvers- 
tas kūgis; stovėdamas ant smailiojo galo, jis suposi iš vienos 
pusės į kitą ir galėjo kas akimirką griūti ir sutriuškinti laivą. 

Reginys buvo siaubingas! Jūreiviai instinktyviai puolė į šalį, 
keletas žmonių net iššoko iš brigo. 

Nė iš vietos! — griežtai šūktelėjo Šandonas. — Nedrįskit 
palikti savo posto! 

— Nebijokite, mano bičiuliai, — ramino jūrininkus dakta- 
ras, — nėra jokio pavojaus! Žiūrėkit, Šandonai, žiūrėkit, Volai: 
tai miražas, — ir daugiau nieko! 

— Jūsų teisybė, daktare, — atsakė Džonsonas. — Šie tamsūs 
žmonės išsigando šešėlio. 

Daktaro žodžiai daugumą jūrininkų nuramino. Jie grįžo į 
savo vietas; jų siaubas virto nustebimu: jie negalėjo atsistebėti 
tuo keistu reiškiniu, kuris netrukus pranyko. 

— Mat kaip! Jie tai vadina miražu! — tarė Kliftonas. — Bet 
patikėkit, vyručiai, čia nelabasis bus nagus prikišęs! 

— Taip ir yra! — pritarė Griperis. 

Rūko prošvaistėje Šandonas staiga pastebėjo didelį, laisvą 
nuo ledų kanalą, apie kurį pirmiau netgi nenumanė. Tuo kana- 
lu brigas galėjo nuplaukti tolyn nuo krantų. Šandonas nutarė 
pasinaudoti šia aplinkybe: žmones sustatė abipus kanalo, pada- 
vė jiems lyną, ir įgula ėmė tempti brigą į šiaurę. 

Daugel valandų jūrininkai dirbo uoliai, visiškai tylėdami. 
Šandonas įsakė paleisti garo mašiną, norėdamas išnaudoti taip 
laiku atrastą kanalą. 

— Mums labai pasisekė, — tarė jis Džonsonui, - ir jeigu pavyks 
nuplaukti dar keletą mylių, tai visos mūsų negandos pasibaigs... 
Brentonai, smarkiau pakurkite ugnį; kai tik garas pasieks rei- 
kiamą spaudimą, praneškite man. Tuo tarpu įgula turi dvigubai 
padidinti savo pastangas. Jūrininkai nori kuo toliau nuplaukti 
nuo „Velnio piršto“ — ir puiku! Pasinaudosime gerais jų norais. 

Staiga brigas sustojo. 

— Kas atsitiko, Volai? — paklausė Šandonas. — Nejaugi trū- 
ko lynai? 

— Ne, — atsakė Volas persisvėręs per bortą. — Ehė! Ogi jūri- 
ninkai bėga atgal! Žiūrėkit, jie lipa į brigą! Jie kažko mirtinai 
persigandę. 

Ką tai reiškia? riktelėjo Šandonas bėgdamas į laivo 
pirmagalį. 

— Į brigą, į brigą! — šaukė jūrininkai, ir jų balse skambėjo 
tikras siaubas. 


Šandonas pažvelgė į šiaurę ir nejučiomis krūptelėjo. 

Per kabeltovą nuo brigo iš milžiniškų garuojančių nasrų 
iškišęs liežuvį dideliais šuoliais liuoksėjo kažkoks siaubingas 
žvėris. Jis turėjo bent dvidešimt pėdų aukščio; jo plaukai buvo 
pasišiaušę; jis persekiojo jūrininkus, retkarčiais stabtelėdavo ir 
dešimties pėdų ilgio uodega pasiausdavo ištisus sniego sūku- 
rius. Išvydus tokią baisenybę, net drąsiausius apėmė siaubas. 

— Tai lokys! — sušuko vienas jūrininkas. 

— Jūros pabaisa! 

— Gelmių žvėris! 

Šandonas puolė į kajutę atsinešti šautuvo, kurį visada laikė 
užtaisytą. Daktaras taip pat stvėrė karabiną, rengdamasis šauti į 
žvėrį, kuris savo didumu buvo panašus į prieštvaninius gyvūnus. 

Tuo tarpu pabaisa didžiuliais šuoliais lėkė artyn. Šandonas 
ir daktaras vienu metu iššovė, ir jų šūviai, sudrebinę atmosferos 
sluoksnius, padarė netikėtą poveikį. 

Daktaras atsidėjęs ėmė žiūrėti ir staiga nusikvatojo. 

— Refrakcija*, — tarė jis. 

— Miražas! — šūktelėjo Šandonas. 

Bet siaubingas riksmas nuaidėjęs denyje nutraukė jų žodžius. 

— Šuo! — suriko Kliftonas. 

— Šuo kapitonas! — pakartojo jo draugai. 

— Šuo! Vėl tas prakeiktas šuo! — riktelėjo Penas. 

Tai iš tikrųjų buvo Kapitonas. Jis nutraukė virves, kuriomis 
buvo surištas, ir pro skylę išlindo ant ledo. Dėl šviesos lūžimo, 
kaip dažnai atsitinka poliariniuose kraštuose, šuo atrodė milži- 
niško dydžio; sudrebinus orą tas reginys išnyko. Šiaip ar taip, 


* Refrakcija — spindulių lūžimas Žemės atmosferoje, dėl to daiktai atrodo 
esą aukščiau tikrosios savo padėties. 

šis atsitikimas jūrininkams padarė blogą įspūdį, nes jie nelabai 
norėjo tikėti, kad tas keistas reiškinys galėtų būti išaiškintas gry- 
nai fizinėmis priežastimis. „Velnio pirštas“, šuns pasirodymas 
tokiomis paslaptingomis aplinkybėmis — visa tai juos galutinai 
pribloškė. 


Įgula pradėjo murmėti... 


XII 


Kapitonas Hateras 


GARO MAŠINOS VAROMAS „Forvardas“ sparčiai plaukė 
pirmyn sumaniai laviruodamas tarp ledkalnių ir ledo laukų. 
Džonsonas stovėjo prie vairo. Šandonas užsidėjęs apsauginius 
akinius tylėdamas stebėjo horizontą. Bet neilgai teko jam džiaug- 
tis; netrukus jis pamatė, kad praėjimas uždarytas ledkalnių. 

Tačiau grįžti atgal būtų buvę labai sunku, todėl Šandonas 
nutarė plaukti į priekį. 

Šuo bėgo ledu iš paskos, gana atokiai nuo brigo. Kai tik 
jis pradėdavo atsilikti, pasigirsdavo kažkoks keistas švilpimas, 
tartum kas būtų šaukęs Kapitoną. 

Pirmą kartą išgirdę taip švilpiant jūrininkai susižvalgė. De- 
nyje nieko daugiau nebuvo, tik jie vieni, tačiau švilpimas pasi- 
kartojo keletą sykių. 

Pirmas sunerimo Kliftonas. 

— Ar girdite? — paklausė jis. — Žiūrėkit, kaip liuoksi šuo iš- 
girdęs švilpimą. 

— Tiesiog nesinori tikėti! — atsakė Griperis. 

— Baigta! — sušuko Penas. — Toliau aš nebeplauksiu! 

— Penas sako tiesą, — įsiterpė Brentonas. — Toliau plaukti — 
tai tik Dievą rūstinti. 

— Ne Dievą, o velnią! - pridūrė Kliftonas. — Aš verčiau atsisa- 
kysiu viso savo uždarbio, negu žengsiu dar bent žingsnį pirmyn. 

Ne, matyt, mes jau nebegrįšime... liūdnai pasakė 
Boltonas. 

Įgula visai nusiminė. 

— Vadinasi, nutarta? Toliau nė žingsnio! — šūktelėjo Volstenas. 

— Nė žingsnio! — atsakė jūrininkai. 

— Tad einam pas Šandoną, — tarė Boltonas. — Aš su juo pa- 
kalbėsiu. 

Ir jūrininkai visu būriu patraukė į jutą. 

„Forvardas“ tuo metu yrėsi į didelį baseiną, turintį apie aš- 
tuonis šimtus pėdų pločio; išskyrus tą protaką, kuria plaukė bri- 
gas, baseiną iš visų pusių supo ledai, ir kito kelio iš jo nebuvo. 

Šandonas suprato esąs pats kaltas, jog pateko į ledų gniauž- 
tus. Ką gi dabar reikėjo daryti? Kaip grįžti atgal? Jis jautė, kaip 
sunkiai jį slegia atsakomybės našta; jo ranka mėšlungiškai spau- 
dė žiūroną. 

Sunėręs ant krūtinės rankas daktaras tylėdamas žiūrėjo į 
ledines sienas, kurios siekė tris šimtus pėdų aukščio. Viršum 
prarajos kybojo tiršto rūko skraistė. 

Staiga į kapitono padėjėją kreipėsi Boltonas. 

— Misteri Šandonai, — susijaudinęs prašneko jis, — toliau 
plaukti mes negalime! 

Kas yra? — paklausė Šandonas, ir kraujas suplūdo jam 
į veidą. 

— Aš sakau, — tęsė Boltonas, — kad mes jau užtektinai pa- 

tarnavome nematomam kapitonui, todėl nutarėme toliau ne- 


beplaukti. 

— Nutarėte?.. — suriko Šandonas. — Ir jūs, Boltonai, drįstate 
taip sakyti? Saugokitės! 

— Grasinimai nieko nepadės, — burbtelėjo Penas. — Mes vis 
tiek toliau nebeplauksime! 

Šandonas žengė prie maištaujančių jūrininkų, bet tą akimir- 
ką priėjo Džonsonas ir pusbalsiu jam pasakė: 

— Jeigu norite iš čia ištrūkti, negalima gaišti nė vienos mi- 
nutės. Prie kanalo artėja ledkalnis. Jis nori užtverti vienintelį 
išėjimą iš baseino ir mus čia uždaryti kaip kalėjime. 

Šandonas tuojau suprato, koks pavojus gresia. 

— Su jumis aš paskui atsiteisiu, balandėliai, — šūktelėjo jis 
maištininkams, — o dabar — klausykit komandos! 

Jūrininkai puolė į savo vietas. „Eorvardas“ greitai pakeitė 
kryptį. Krosnies pakura buvo iki viršaus prigrūsta anglies, kad 
padidėtų garo spaudimas ir laivas spėtų aplenkti plaukiantį led- 
kalnį. Prasidėjo varžybos tarp brigo ir ledkalnio: brigas lėkė į 
pietus skubėdamas išplaukti kanalu, ledkalnis slinko priešais ir 
grėsė uždaryti išėjimą. 

— Daugiau garo! — šaukė Šandonas. — Visu greičiu pirmyn! 
Girdite, Brentonai! 

„Forvardas“ lyg paukštis skriejo tarp ledo lyčių trupindamas 
jas savo foršteveniu; sraigtas taip smarkiai sukosi, jog drebėjo 
visas laivo liemuo. Manometras rodė milžinišką garo spaudimą; 
garo pertekliaus švilpimas veržėsi pro apsauginius vožtuvus. 

— Prislėkite vožtuvus! — šūktelėjo Šandonas. 

Mechanikas įsakymą įvykdė, nors laivui grėsė pavojus iš- 
lėkti į orą. 

Bet visos pastangos buvo bergždžios: povandeninės srovės 
varomas ledkalnis sparčiai artėjo į kanalą. Brigas dar buvo per 
trejetą kabeltovų nuo kanalo žiočių, o ledkalnis staiga lyg pleiš- 

tas įsispraudė į laisvą protaką, glaudžiai prisišliejo prie ledinių 
jos sienų ir uždarė vienintelį išėjimą iš baseino. 

— Mes žuvę! — nejučiomis sušuko Šandonas. 

— Žuvę! — lyg aidas pakartojo jūrininkai. 

— Gelbėkitės, kas galite! — šaukė vieni. 

— Nuleiskime valtis! — siūlė kiti. 

Vyrai, daužykite degtinės statines! — rėkavo Penas. — Jei 
mums lemta paskęsti, tai verčiau paskęsime džine! 

Jūrininkai nebeklausė įsakymų, kilo didžiausias sąmyšis. 
Šandonas jautė, kad jam iš po kojų slysta pagrindas; jis norėjo 
komanduoti, bet neryžtingai kažką tik murmėjo; atrodė, jis ne- 
teko žado. Daktaras susijaudinęs vaikštinėjo po denį. Džonso- 
nas susinėręs ant krūtinės rankas šaltakraujiškai tylėjo. 

Ir staiga sugriaudėjo kažkieno energingas ir įsakmus balsas: 

— Visi į vietas! Vairą dešinėn! 

Džonsonas krūptelėjo ir nesąmoningai pasuko šturvalo ratą. 

Ir kaip tik laiku: visu greičiu plaukęs brigas būtų jau atsi- 
trenkęs į ledines savo kalėjimo sienas ir sudužęs į šipulius. 

Džonsonas instinktyviai paklausė komandos. Tuo tarpu 
Šandonas, Klobonis ir visa įgula, netgi kūrikas Vorenas pali- 
kęs mašiną ir negras Strongas palikęs viryklą susirinko denyje ir 
staiga pamatė, kad iš kapitono kajutės, kurios raktą turėjo tik 
pats kapitonas, išėjo vyriškis. 

Tai buvo jūrininkas Garis. 

— Ką tai reiškia, meldžiamasis! — sušuko išbalęs Šandonas. 
Gari... tai jūs... Kokią teisę turite čia įsakinėti? 

— Dekai! — šūktelėjo Garis, ir tuo pat metu pasigirdo jo švil- 
pimas, kuris anksčiau stebino įgulą. 

Tikruoju vardu pašauktas šuo vienu šuoliu stryktelėjo ant 
tiltelio ir ramiai atsigulė prie šeimininko kojų. 

Jūreiviai tylėjo. Raktas, kurį galėjo turėti tiktai kapitonas, jo 
atsiųstasis šuo, taip sakant, liudijantis jo asmenybę, ir įsakmus 
tonas, kurio nepripažinti nebuvo galima, — visa tai jūrininkams 
padarė stiprų įspūdį ir pakėlė Gario autoritetą. 

Beje, Garį sunku buvo bepažinti: jis buvo nusiskutęs tan- 
kias žandenas, ir jo veidas įgijo dar energingesnę, šaltesnę ir val- 
dingesnę išraišką. Kajutėje spėjęs persirengti, įgulai jis pasirodė 
su visais kapitono valdžios ženklais. 

Staigaus entuziazmo pagauti jūreiviai vienu balsu ėmė šaukti: 

— Valio! Valio! Tegyvuoja kapitonas! 

Šandonai, tarė kapitonas savo padėjėjui, — sušaukite 
įgulą apžiūrai. 

Šandonas pakluso ir susijaudinusiu balsu davė įsakymą. Jū- 
rininkai išsirikiavo, kapitonas priėjo prie padėjėjų bei jūrininkų 
ir kiekvienam pasakė keletą žodžių įvertindamas jų elgesį. 

Baigęs apžiūrą jis palypėjo ant tiltelio ir ramiu balsu pra- 
šneko: 

— Karininkai ir jūrininkai! Aš esu toks pat anglas kaip ir jūs 
visi; savo šūkiu pasirinkau admirolo Nelsono žodžius: „Anglija 
tikisi, kad kiekvienas atliks savo pareigą.“ Kaip anglas, nenoriu, 
mes visi nenorime, kad kiti, drąsesni žmonės, apsilankytų ten, 
kur mes dar nebuvome. Kaip anglas, nepakęsiu, mes visi nepa- 
kęsime, kad kitiems atitektų garbė pasiekti kraštutines šiaurės 
ribas. Jei žmogaus kojai lemta atsistoti ašigalyje, tatai turi būti 
tiktai anglo koja! Štai mūsų tėvynės vėliava! Aš parengiau šį bri- 
gą, tam reikalui paaukojau savo turtą ir esu pasiryžęs paaukoti 
savo bei jūsų gyvybę, kad tik mūsų vėliava suplevėsuotų Šiaurės 
ašigalyje! Tikėkite manimi! Nuo šios dienos už kiekvieną laips- 
nį, nuplauktą į šiaurę, jūs gausite po tūkstantį svarų sterlingų. 
Dabar esame ties septyniasdešimt antruoju laipsniu, o iš viso jų 

yra devyniasdešimt. Taigi paskaičiuokite. Beje, už mane laiduo- 
ja mano vardas: jis reiškia — energija ir patriotizmas. Aš — kapi- 
tonas Hateras! 

— Kapitonas Hateras! — sušuko Šandonas. 

Šis puikiai visiems anglų jūrininkams žinomas vardas dus- 
liai nubangavo jūreivių eilėmis. 

— O dabar, — kalbėjo Hateras, — numeskite ant ledo lyčių 
inkarus, užgesinkite mašinoje ugnį, ir kiekvienas tegu imasi 
savo darbo. Šandonai, norėčiau pasikalbėti su jumis apie brigo 
reikalus. Užeikite į mano kajutę su daktaru, Volu ir Džonsonu. 
Džonsonai, paleiskite įgulą. 

Ir Hateras, ramus ir šaltakraujis, nulipo nuo tiltelio, o Šan- 
donas įsakė nuleisti inkarus. 

Kas gi buvo tasai Hateras ir kodėl jo vardas visiems padarė 
tokį didelį įspūdį? 

Džonas Hateras, 1852 metais mirusio Londono aludario 
multimilijonieriaus vienturtis sūnus, dar jaunas įstojo į preky- 
bos laivyną, nors jo laukė puiki ateitis. Bet jūrininku tapo visai 
ne iš palinkimo į prekybą, — ne, jį viliojo geografiniai atradi- 
mai. Hateras svajojo apsilankyti ten, kur dar nebuvo žengusi 
žmogaus koja. 

Sulaukęs dvidešimties metų jis jau pasižymėjo tvirtu kūno 
sudėjimu, kokie paprastai esti liesoki sangviniško temperamen- 
to žmonės. Jo veidas buvo energingas, geometriškai taisyklingų 
nejudrių bruožų; kakta aukšta, stati; akys gražios, bet šaltos; 
lūpos plonos, šykščios žodžių. Jis buvo vidutinio ūgio, miklus, 
turėjo geležinius raumenis — žodžiu, iš viso stuomens atrodė 
tvirto būdo žmogus. Vos tik į jį pažvelgęs galėdavai pasakyti, 
kad jis yra drąsus vyras; vos tik jo pasiklausęs galėdavai įsitikin- 
ti, kad jis šalto, bet kartu ir aistringo temperamento. Tai buvo 

natūra, nesitraukianti prieš jokias kliūtis, žmogus, su tokiu pat 
pasitikėjimu statąs ant kortos ne tik savo, bet ir kitų gyvybę. 
Trumpai tariant, jis buvo iš tų žmonių, su kuriais galima ke- 
liauti tik rimtai apsisprendus. 

Džonas Hateras buvo išdidus kaip ir visi anglai. 

Kartą vienas prancūzų karininkas norėdamas jam pasakyti 
komplimentą tarė: 

— Jei nebūčiau prancūzas, tai norėčiau būti anglas. 

— O jeigu aš nebūčiau anglas, tai norėčiau būti tiktai an- 
glas, — atsakė Hateras. 

Iš atsakymo galima buvo spręsti ir apie patį žmogų. 

Hateras norėjo žūtbūt įtvirtinti savo tautą tarpe geografinių 
atradimų monopolio, bet jam teko labai apgailestauti, nes per 
pastaruosius šimtmečius anglai šioje srityje pernelyg mažai te- 
buvo nuveikę. 

Ameriką atrado genujietis Kristupas Kolumbas, Indiją — 
portugalas Vasko de Gama, Kiniją portugalas Fernandas 
d'Andrada, Ugnies Žemę — portugalas Magelanas, Kanadą — 
prancūzas Žakas Kartjė; Zondo salas, Labradorą, Braziliją, 
Gerosios Vilties kyšulį, Azorų salas, Maderą, Niufaundlendą, 
Gvinėją, Kongą, Meksiką, Baltąjį kyšulį, Grenlandiją, Islandi- 
ją, Pietų vandenyną, Kaliforniją, Japoniją, Kambodžą, Peru, 
Kamčiatką, Filipinų salas, Špicbergeną, Horno kyšulį, Berin- 
go sąsiaurį, Iasmaniją, Naująją Zelandiją, Naująją Britaniją, 
Naująją Olandiją, Luizianą, Jen Majeno salą atrado ispanai, 
skandinavai, rusai, portugalai, danai, islandai, genujiečiai, 
olandai. Tarp jų nebuvo nė vieno anglo, ir Hateras baisiai 
krimtosi, kad jo tautiečiai išskirti iš šlovingosios tų jūrininkų 
falangos, kurie XV ir XVI amžiuje pagarsėjo tokiais dideliais 


atradimais. 

Naujausieji laikai Haterui teikė šiek tiek paguodos, nes at- 
radimų padarė ir anglai: Stertas, Donal Stiuartas, Barkas, Vil- 
sas Kingas, Girėjus — Australijoje; Palizeris - Amerikoje; Sivilas 
Grehemas, Vodingtonas, Kamigamas — Indijoje; Bartas, Berto- 
nas, Spikas, Grantas ir Livingstonas — Afrikoje. 

Bet Haterui to buvo per maža: visi tie drąsūs keliautojai šioje 
srityje padarė, taip sakant, tik šiokių tokių patobulinimų, bet 
nebuvo išradėjai. Hateras svajojo apie didesnį žygį, jis buvo pasi- 
ryžęs net išgalvoti naują šalį, kad tik jam tektų garbė ją atrasti. 

Taigi per praėjusius šimtmečius anglai ne daug ką atrado, jei 
neskaitysime Naujosios Kaledonijos, kurią atrado Kukas 1774 
metais, ir Sandvičo salų, kurias taip pat atrado Kukas 1778 me- 
tais, ten jis žuvo. Vis dėlto žemės rutulyje anglus labai viliojo 
tam tikra sritis. 

Tai buvo kaip tik poliariniai kraštai ir Šiaurės Amerikos jūros. 

Štai chronologinė lentelė, kur surašyti anglų atradimai po- 
liariniuose kraštuose: 


Naująją Žemę atrado Vilobis 1552 metais 
Vaigačo salą atrado = Baru 1556 metais 
Vakarinį Grenlandijos krantą atrado Deivis 1585 metais 
Deivio sąsiaurį atrado Deivis 1587 metais 
Špicbergeną atrado Vilobis 1596 metais 
Hadsono įlanką atrado Hadsonas 1610 metais 
Bafino įlanką atrado Bafinas 1616 metais 


Pastaruoju metu šiuos mažai žinomus kraštus tyrinėjo Hernas, 
Makenzis, Džonas Rosas, Paris, Franklinas, Ričardsonas, Bičis, 
L)žeimsas Rosas, Bekas, Dizas, Sompsonas, Re, Ingkfildas, Belče- 


ris, Ostinas, Keletas, Muras, Makliuras, Kenedis ir Maklintokas. 

Ir nors šiauriniai Amerikos krantai buvo gerai ištirti, o Šiau- 
rės vakarų kelias beveik atrastas, tačiau tai buvo dar ne viskas; 
liko svarbesnis uždavinys, kurį Džonas Hateras jau du kartus 
bandė įgyvendinti ir abu kartus savo lėšomis parengė tam tiks- 
lui laivus. Jis norėjo pasiekti ašigalį ir tuo šauniausiu žygiu ap- 
vainikuoti visus anglų atradimus. 

Pasiekti ašigalį — tatai buvo vienintelis jo gyvenimo tikslas! 

Po gana sėkmingų kelionių į pietines jūras Hateras 1846 
metais pirmą kartą pamėgino plaukti į šiaurę Bafino įlanka, 
bet toliau kaip iki septyniasdešimt ketvirto laipsnio prasiverž- 
ti neįstengė. Tuomet jis vadovavo laivui „Halifaksas“; jo įgula 
patyrė tiek baisių vargų, o Hateras būdamas beprotiškai drąsus 
nuklydo taip toli, jog nuo to laiko jūrininkai pradėjo vengti jo 
vadovaujamų ekspedicijų. 

1850 metais Haterui vis dėlto pavyko pasamdyti į škuną 
„Farvelą“ apie dvidešimt drąsių vyrų, kuriuos daugiausia su- 
viliojo jiems pažadėtas didelis atlyginimas. Daktaras Klobonis 
taip pat norėjo dalyvauti toje kelionėje ir susirašinėjo su Džo- 
nu Hateru, su kuriuo asmeniškai nebuvo pažįstamas. Klobonio 
laimė, kad laivo gydytojo vieta buvo jau užimta. 

Plaukdamas tuo keliu, kurį 1817 metais buvo praskynęs 
„Neptūnas“ iš Aberdino, „Farvelas“ pasistūmėjo į šiaurę nuo 
Špicbergeno ir pasiekė septyniasdešimt šeštą laipsnį platumos. 
Čia jam teko žiemoti. Jūreiviai tiek prisikentėjo, spigino tokie 
baisūs šalčiai, jog iš visos įgulos, išskyrus patį Haterą, į Angliją 
nebegrįžo nė vienas žmogus. Hateras ledynais nuėjo daugiau 
kaip du šimtus mylių, ir į tėvynę jį pargabeno danų banginių 
medžiotojų laivas. 

Šis įvykis, kada iš visos ekspedicijos begrįžo vienas žmogus, 
padarė slegiamą įspūdį. Ir kas gi po to būtų drįsęs leistis su Ha- 

teru į beprotiškus jo žygius? Bet jis neprarado vilties. Jo tėvas 
aludaris mirė, ir Hateras paveldėjo milžiniškus turtus, prilygs- 
tančius Indijos nabobo turtams. 

Tuo tarpu vienas įvykis labai užgavo Hatero ambiciją. 

Brigas „Edvansas“ su septyniolikos žmonių įgula, parengtas 
komersanto Grinelio ir vadovaujamas daktaro Keino, išplau- 
kė ieškoti Džono Franklino. 1853 metais jis per Bafino įlanką 
prasiskverbė į Šmito sąsiaurį ir perkirto aštuoniasdešimt antrą 
laipsnį šiaurės platumos, taigi nuplaukė link ašigalio toliau, 
negu kas nors iš jo pirmtakų. 

Ir tas brigas buvo Amerikos laivas, o pats Grinelis ir dakta- 
ras Keinas — amerikiečiai! 

Nesunku suvokti, kad įprasta anglo panieka jankiams Ha- 
tero širdyje virto neapykanta. Jis ryžosi žūtbūt nuplaukti dar 
toliau negu drąsusis jo varžovas ir pasiekti ašigalį. 

Jau dvejus metus jis gyveno Liverpulyje inkognito, kaip 
jūrininkas. Jis matė, kad Ričardas Šandonas yra kaip tik toks 
žmogus, kokio jam reikia, ir anoniminiame laiške jam ir dak- 
tarui Kloboniui pasiūlė savo sąlygas. „Forvardas“ buvo pasta- 
tytas, viskuo aprūpintas ir parengtas į kelionę. Savo vardo Ha- 
teras nepasisakė, antraip niekas nebūtų sutikęs su juo keliauti. 
Hateras nutarė paimti brigo vadovybę į savo rankas tiktai ypa- 
tingomis aplinkybėmis arba tada, kai „Forvardas“ nuplauks 
taip toli, jog grįžti bus per vėlu. Be to, kaip jau matėme, jis 
galėjo įgulai pažadėti tokias naudingas pinigines sąlygas, kad 
nė vienas jūreivis nebūtų atsisakęs vykti su Hateru nors į pa- 
saulio kraštą. 

O iš tikrųjų Hateras ir norėjo vykti į pasaulio kraštą! 

Matydamas brigą tokioje kritiškoje padėtyje Hateras nesvy- 


ruodamas pasiskelbė įgulai kas esąs. 

Pirmasis šeimininką pažino jo šuo Dekas — ištikimas visų jo 
kelionių draugas, o netrukus ir visiems paaiškėjo, kad „Forvar- 
do“ kapitonas iš tikrųjų yra Džonas Hateras; drąsieji jūreiviai 
dėl to apsidžiaugė, bailiai be galo nusiminė. 

Hatero planai 


ŠIO DRĄSAUS ŽMOGAUS pasirodymas brige įgulos buvo 
sutiktas nevienodai. Vieni jūrininkai, suvilioti pinigų, visiškai 
stojo į Hatero pusę; kiti, drąsesnieji, pritarė jo sumanymams; 
treti pakluso, bet prieš savo norą, ir buvo pasiruošę pirma pato- 
gia proga maištauti. Gyvenimas brige įėjo į savo vėžes. Sekma- 
dienis, gegužės 20 diena, buvo skirta poilsiui. 

Kapitono kajutėje į pasitarimą susirinko Šandonas, Volas, 
Džonsonas ir daktaras. 

— Ponai, — tarė kapitonas jam būdingu švelniu, bet kartu ir 
įsakmiu balsu, — jūs žinote, kad esu pasiryžęs pasiekti ašigalį, todėl 
norėčiau išgirsti jūsų nuomonę. Ką apie tai manote, Šandonai? 

— Man nėra ko galvoti, kapitone, — šaltai atsiliepė Šando- 
nas, — aš privalau tik klausyti. 

Atrodė, toks atsakymas Hatero nė kiek nenustebino. 

— Aš prašau jus, Ričardai Šandonai, — tokiu pat šaltu tonu 
kalbėjo kapitonas, — pasakyti savo nuomonę, ar gali būti sėk- 
mingas mūsų žygis. 

— Už mane atsakys faktai, kapitone, — tarė Šandonas. — Visi 
panašūs mėginimai iki šiol buvo nesėkmingi. Norėčiau, kad 
mes būtume laimingesni. 

— Mes ir būsime laimingesni. Kaip jums atrodo, ponai? 

— Na, aš manau, - atsakė daktaras, — kad jūsų sumanymas, 
kapitone, yra vykdomas. Juk kada nors jūrininkai vis tiek turi 
pasiekti ašigalį, ir aš nematau priežasties, kodėl mes negalėtume 
to padaryti! 

— Mums tatai bus daug lengviau, — pritarė Hateras, — kadan- 
gi imtasi visų reikalingų priemonių ir mes galime pasinaudoti 
savo pirmtakų patyrimu... Beje, Šandonai, dėkoju jums už rū- 
pesčius įrengiant brigą. Tarp jūrininkų yra keletas karštagalvių, 
bet aš sugebėsiu juos pažaboti. Apskritai galiu jus tiktai pagirti. 

Šandonas šaltai nusilenkė. Jo padėtis brige, kuriam jis tikė- 
josi vadovauti, darėsi labai netikra. Hateras tučtuojau tai supra- 
to ir daugiau jo nebeklausinėjo. 

— Kalbant apie jus, ponai, — tarė jis kreipdamasis į Volą ir 
[DDžonsoną, — aš esu laimingas, kad užsitikrinau tokių drąsių ir 
prityrusių žmonių paramą. 

— Kiek galėdamas stengsiuosi jums patarnauti, kapitone, — 
atsakė Džonsonas, — ir nors man atrodo, kad jūsų žygis truputį 
rizikingas, galite manimi visiškai pasikliauti. 

— Ir manimi taip pat, — pridūrė Džeimsas Volas. 

— O jus, daktare, aš gerai pažįstu ir žinau, ko esate vertas. 

— Na, vadinasi, jūs žinote daugiau negu aš pats, — guviai 
atsiliepė daktaras. 

— Aš manau, ponai, — vėl prašneko Hateras, — kad reikia 
jums paaiškinti, kokiais nenuginčijamais faktais remiasi mano 
projektas pasiekti ašigalį. Tūkstantis aštuoni šimtai septynio- 
liktais metais laivas „Neptūnas“ iš Aberdino nuplaukė iki aš- 
tuoniasdešimt antro laipsnio į šiaurę nuo Špicbergeno. Tūks- 
tantis aštuoni šimtai dvidešimt šeštais metais garsusis Paris po 
trečiosios ekspedicijos į poliarines jūras išvyko ant rogių pri- 

taisytomis valtimis iš Špicbergeno ir nukeliavo šimtą penkias- 
dešimt mylių į šiaurę. Tūkstantis aštuoni šimtai penkiasdešimt 
antraisiais metais kapitonas Inglfildas Šmito sąsiauryje pasiekė 
septyniasdešimt aštuonis laipsnius trisdešimt penkias minutes 
platumos. Tai vis buvo anglų laivai, kuriems vadovavo mūsų 
tautiečiai — anglai. 

Hateras stabtelėjo. 

— Turiu pridurti... — sunkiai kalbėjo jis toliau, tarsi kiekvie- 
nas žodis būtų reikalavęs didelių pastangų, turiu pridurti, 
kad tūkstantis aštuoni šimtai penkiasdešimt ketvirtais metais 
amerikietis Keinas, vadovavęs brigui „Edvansui“, nuplaukė dar 
toliau, o jo padėjėjas leitenantas Mortonas, nukeliavęs ledo lau- 
kais, iškėlė Jungtinių Valstijų vėliavą už aštuoniasdešimt antro 
laipsnio platumos. Daugiau prie šio dalyko aš nebegrįšiu. Ta- 
čiau reikia žinoti, kad „Neptūno“, „Enterpraizo“, „Izabelės“ ir 
„Edvanso“ kapitonai nustatė, jog už šių atšiaurių platumų pra- 
sideda poliarinis baseinas, visiškai laisvas nuo ledų. 

— Laisvas nuo ledų! - šūktelėjo Šandonas nutraukdamas ka- 
pitoną. — Negali būti! 

— Įsidėmėkite, Šandonai, — ramiai tarė kapitonas, ir jo akys 
trumpai blykstelėjo, — kad aš pateikiu tikslius faktus ir nurodau 
tikrus vardus. Dar pridursiu, kad tuo metu, kai kapitonas Penis 
tūkstantis aštuoni šimtai penkiasdešimt pirmais metais stovėjo 
Velingtono sąsiauryje, jo padėjėjas Stiuartas taip pat matė laisvą 
nuo ledų jūrą, jo parodymus patvirtina seras Edvardas Belče- 
ris, tūkstantis aštuoni šimtai penkiasdešimt trečiais metais žie- 
mojęs Nortumberlendo įlankoje, septyniasdešimt šeši laipsniai 
penkiasdešimt dvi minutės platumos ir devyniasdešimt devyni 
laipsniai dvidešimt minučių ilgumos. Šie faktai nekelia jokių 
abejonių, ir juos neigti gali tik nesąžiningi žmonės. 

— Bet vis dėlto, kapitone, — tarė Šandonas, — šie faktai tokie 
prieštaringi, jog... 

Apsirinkate, Šandonai, apsirinkate! sušuko daktaras 
Klobonis. — Tie faktai nė kiek neprieštarauja mokslo duome- 
nims. Tikiuosi, kapitonas leis man tatai įrodyti? 

— Malonėkite, daktare, — pasakė Hateras. 

— Taigi klausykite, Šandonai. Geografiniai duomenys ir izo- 
termos* nenuginčijamai įrodo, kad didžiausių šalčių sritis Že- 
mės rutulyje yra ne aplink ašigalį, bet panašiai kaip magnetinis 
Žemės polius nukrypusi nuo Šiaurės ašigalio keletą laipsnių. 
Briusteris, Berghamas ir kiti fizikai tyrinėdami nustatė, kad 
mūsų pusrutulyje yra du šalčio poliai: vienas Azijoje, septynias- 
dešimt devyni laipsniai trisdešimt minučių šiaurės platumos ir 
šimtas dvidešimt laipsnių rytų ilgumos, kitas Amerikoje, septy- 
niasdešimt aštuoni laipsniai šiaurės platumos ir devyniasdešimt 
septyni laipsniai vakarų ilgumos. Šiuo metu mus domina antra- 
sis šalčio polius, ir kaip matote, Šandonai, jis yra nuo ašigalio 
per dvylika laipsnių. Taigi kyla klausimas: kodėl jūra prie ašiga- 
lio negali būti taip pat laisva nuo ledų, kaip vasarą šešiasdešimt 
šeštoje lygiagretėje, kur nors pietinėje Bafino įlankos dalyje? 

Tikra tiesa, — pritarė Džonsonas. — Daktaras apie šiuos 
dalykus kalba kaip specialistas. 

— Iš tikrųjų taip ir turėtų būti, — sutiko Džeimsas Volas. 

Chimeros ir spėliojimai! Grynos hipotezės!  spyrėsi 
Šandonas. 

— Pasvarstykime abu atvejus, Šandonai, — tarė Hateras. 
Jūra arba laisva nuo ledų, arba nelaisva; tačiau ir vienu, ir kitu 


* Izotermos — linijos, jungiančios žemėlapyje žemės paviršiaus taškus su vieno- 
da vidutine temperatūra per kurį nors laiko tarpą, pavyzdžiui, per metus. 


atveju niekas negali mums sukliudyti pasiekti ašigalio. Jeigu 
jūra laisva, „Forvardas“ lengvai mus nugabens į tikslą; jeigu ne, 
pamėginsime nukeliauti į ašigalį rogėmis. Sutikite, toks žygis 
yra įmanomas. Kada brigu pasieksime aštuoniasdešimt trečią 
laipsnį, iki ašigalio beliks tik keturi šimtai dvidešimt mylių. 

— Ką reiškia tie keturi šimtai dvidešimt mylių! — gyvai įsi- 
terpė daktaras. — Juk žinome, kad kazokas Aleksejus Markovas 
šunų rogėmis nukeliavo Arkties vandenynu, palei šiaurinius 
Rusijai priklausančius Azijos krantus, aštuonis šimtus mylių, ir 
nukeliavo per dvidešimt keturias dienas! 

Girdite, Šandonai? tarė Hateras. = Dabar sakykite 
man: ar gali būti, kad anglams nepavyktų padaryti to, ką pa- 
darė tas kazokas? 

— Žinoma, pavyks! — sušuko karštasis daktaras. 

— Pavyks! — pakartojo bocmanas. 

— Tai kaip, Šandonai? — paklausė Hateras. 

— Kapitone, — šaltai atsakė Šandonas, — galiu tik pakartoti, 
ką jau sakiau: aš būsiu paklusnus! 

— Gerai. Dabar apsvarstykime mūsų padėtį, — kalbėjo to- 
liau Hateras. - Mus suspaudė ledai, ir man atrodo, kad šiais 
metais į Šmito sąsiaurį nepavyks įplaukti, todėl mums reikia 
štai ką daryti. 

Hateras patiesė ant stalo vieną iš tų puikiųjų žemėlapių, ku- 
rie 1859 metais buvo išleisti admiraliteto nurodymu. 

— Gal teiksitės, ponai, kartu su manimi pažiūrėti? Jei Šmito 
sąsiauris bus uždaras, tai Lankasterio sąsiauris vakarinėje Bafino 
įlankos pakrantėje turi būti laisvas. Aš manau, kad mes turime 
tuo sąsiauriu plaukti iki Baru sąsiaurio, iš ten — iki Bičio salos. 
Tuo keliu jau tūkstantį kartų yra plaukioję buriniai laivai, taigi 
ten prasiskverbti sraigtiniu brigu bus visai nesunku. Pasiekę Bi- 


čio salą, Velingtono sąsiauriu pasistūmėsime kuo toliau į šiaurę, 
į Žiotis tos protakos, kuri jungia Velingtono sąsiaurį su Karalie- 
nės sąsiauriu, kaip tik į tą vietą, kur buvo pastebėta laisva nuo 
ledų jūra. Šiandien — gegužės dvidešimtoji, vadinasi, palankio- 
mis aplinkybėmis per mėnesį mes pasieksime tą vietą, o iš ten 
keliausime į ašigalį. Ką jūs į tai pasakysite, ponai? 

— Mavyt, tai vienintelis kelias, kuriuo galima plaukti, — at- 
sakė Džonsonas. 

Taigi mes plauksime, ir ne vėliau kaip rytoj! Šiandien 
sekmadienis, tebūnie jis skirtas poilsiui. Šandonai, prašau jus 
žiūrėti, kad reguliariai būtų skaitoma biblija. Religija sustiprina 
žmogaus sielą, o jūrininkui reikia visiškai pasitikėti Dievu. 

— Klausau, kapitone, — pratarė Šandonas ir kartu su Džon- 
sonu bei Volu išėjo iš kajutės. 

— Daktare, — pasakė Hateras, kai juodu liko vieni, - mano 
padėjėją Šandoną pražudė užgauta ambicija. Daugiau juo pasi- 
kliauti nebegaliu. 

Kitą dieną, anksti rytą, kapitonas įsakė nuleisti į vande- 
nį valtį, ketindamas apžiūrėti ledines baseino sienas. Baseinas 
turėjo ne daugiau kaip du šimtus jardų pločio. Hateras paste- 
bėjo, kad dėl nežymaus ledų spaudimo kanalas ėmė siaurėti. 
Nenorint patekti į ledkalnių gniaužtus, reikėjo pralaužti ka- 
nale spragą. Sprendžiant iš to, kaip Hateras ėmėsi šio darbo, 
buvo galima neapsirinkant pasakyti, kad jis yra energingas 
Žmogus. 

Pirmiausia jis liepė iškirsti ledo sienoje laiptelius, įkopė į 
kalno viršūnę ir įsitikino, kad bus nesunku prasiskinti kelią į 
pietvakarius. Jam įsakius beveik pačiame ledkalnio centre buvo 
iškalta skylė minai padėti. Darbas ėjo sparčiai ir pirmadienį 


buvo jau baigtas. 

Sprogstamosios medžiagos cilindrai su aštuoniais ar dešim- 
čia svarų parako tokiai didžiulei ledo masei netiko; jais buvo 
galima susprogdinti tiktai ledo laukus. Todėl Hateras įsakė 
padėti į ledus tūkstantį svarų parako; jo sprogimo jėga buvo 
tiksliai apskaičiuota. Nuo minos į lauko pusę ėjo ilga virvutė 
su guminiu apdangalu. Kalne iškirstas plyšys buvo užverstas 
sniegu ir ledo nuolaužomis, kurios ateinančią naktį nuo šalčio 
turėjo sukietėti kaip granitas. Iš tikrųjų pučiant rytų vėjui oro 
temperatūra nukrito iki +12* (-11 *C). 

Kitą dieną, septintą valandą ryto, „Forvardas“ stovėjo su 
paleista garo mašina, pasiruošęs pasinaudoti pirmu atsiradusiu 
praėjimu. Susprogdinti miną buvo pavesta Džonsonui. Virvutės 
ilgis buvo apskaičiuotas taip, kad prieš uždegdama miną virvutė 
degtų pusę valandos. Vadinasi, Džonsonas turėjo pakankamai 
laiko sugrįžti į brigą. Ir tikrai uždegęs virvutę po dešimties mi- 
nučių jis buvo jau savo vietoje. 

Visa įgula susirinko denyje. Oras buvo sausas ir gana gie- 
dras, nustojo snigti. Hateras stovėdamas ant tiltelio su daktaru 
ir Šandonu pagal chronometrą žiūrėjo laiką. 

Aštuntą valandą trisdešimt penkios minutės pasigirdo dus- 
lus sprogimas, bet vis dėlto ne toks smarkus, kokio buvo galima 
laukti. Ledkalnių profilis bematant pasikeitė tarsi nuo žemės 
drebėjimo; aukštai į padangę iškilo tirštų baltų dūmų stulpas; 
ledkalnio šlaitus išvagojo ilgi plyšiai, o jo viršūnė, išblaškyta toli 
į šalis, luitais krito aplink „Forvardą“ 

Bet praėjimas vis dėlto nebuvo išvalytas; didžiuliai ledo luitai 
atsirėmę į gretimus kalnus kabojo ore, ir buvo pagrindas būgš- 
tauti, kad krisdami jie gali uždaryti ledų žiedą aplink brigą. 

Hateras akimirksniu suprato susidariusią padėtį. 

— Volstenai! — sušuko jis. 

Artileristas tučtuojau prisistatė. 

— Ką įsakysite, kapitone? — paklausė jis. 

— Užtaisykite patranką trigubu užtaisu, — tarė Hateras, — ir 
stipriai jį užkimškite. 

Vadinasi, apšaudysime kalną patrankų sviediniais? — pa- 

klausė daktaras. 

— Ne, — atsakė Hateras. — Tatai nieko nepadės. Sviedinių 
nereikia, Volstenai, tiktai trigubo parako užtaiso. Vikriau! 

Po keleto minučių patranka buvo jau užtaisyta. 

— Įdomu žinoti... ką jis čia be sviedinio padarys? — pro dan- 
tis iškošė Šandonas. 

— Pažiūrėsim, — atsakė daktaras. 

— Užtaisyta, kapitone! — pranešė Volstenas. 

— Gerai, — atsakė Hateras. — Brentonai! — šūktelėjo jis me- 
chanikui. — Dėmesio! Palengva pirmyn! 

Brentonas atidarė vožtuvus, sraigtas ėmė suktis, ir „Forvar- 
das“ pamažu artinosi prie susprogdinto ledkalnio. 

— Pasukite patranką tiesiog į praėjimą! — sušuko kapitonas 
artileristui. 

Šis padarė, kas buvo liepta. Kai brigas priplaukė prie kalno 
per pusę kabeltovo, Hateras sukomandavo: 

— Ugnis! 

Trenkė skardus šūvis, ir ledo luitai, sukrėsti oro drebėjimo, 
akies mirksniu suvirto į jūrą. 

— Visu greičiu pirmyn, Brentonai! — riktelėjo Hateras. — Tie- 
siog į praėjimą, Džonsonai! 

Džonsonas stovėjo prie vairo; sraigtas gręžė putojančias 
bangas, ir jo varomas brigas nuskriejo į laisvą protaką. 

Vos tik „Forvardas“ spėjo prasmukti, ledinio kalėjimo sie- 
nos vėl susiglaudė. 

Tai buvo grėsminga akimirka. Ir tik viena rami ir drąsi širdis 
nesudrebėjo brige — kapitono širdis. Įgula, sužavėta tokio drą- 
saus manevro, negalėjo susilaikyti nesušukusi: 


— Valio! Tegyvuoja kapitonas Džonas Hateras! 

Ekspedicija, pasiųsta ieškoti Franklino 


TREČIADIENĮ, GEGUŽĖS 23 DIENĄ, „Forvardas“ toliau 
plaukė pavojingu savo keliu, garo mašinos padedamas sumaniai 
laviruodamas tarp ledo laukų ir ledkalnių. O kiek jūrininkų, 
plaukusių į poliarines jūras, neturėjo tos paklusnios jėgos! Brigas 
tarsi laigyte laigė tarp plaukiojančių ledinių uolų ir kaip koks 
žirgas, mitraus raitelio valdomas, klausė savo kapitono valios. 

Oras ėjo šiltyn: šeštą valandą ryto termometras rodė +26“ 
(-3 *C), šeštą valandą vakaro +29* (-2 *C), o vidunaktį +25“ 
(-4 *C). Pūtė silpnas pietryčių vėjas. 

Ketvirtadienį, trečią valandą ryto, „Forvardas“ praplaukė 
pro Valdymo įlanką Amerikos pakrantėje, netoli Lankasterio 
sąsiaurio. Netrukus pasirodė Bernėjaus kyšulys; brigo link ėmė 
irtis kajaku keletas eskimų, bet Hateras jų nelaukė. 

Bajamo Martino viršukalnės Liverpulio kyšulyje pasiliko 
kairėje pusėje ir ištirpo vakaro prieblandoje, dėl kurios nebuvo 
matyti ir Hėjaus kyšulio. Tiesa, šis kyšulys labai žemas ir susi- 
lieja su pakrantės ledynais, — ši aplinkybė gerokai apsunkina 
hidrogratinius tyrinėjimus poliarinėse jūrose. 

Aplinkui didžiuliais pulkais skraidė mormonai, antys ir bal- 
tieji kirai. Stebėjimas parodė 749 1' platumos, chronometras — 


77" 15' ilgumos. 

Viršum debesų stūksojo snieguotos Katerinos ir Elizabetos 
kalnų viršūnės. 

Penktadienį, šeštą valandą, brigas aplenkė Vorenderio kyšulį 
dešiniajame sąsiaurio krante, kairiajame — Admiraliteto įlanką, 
mažai dar teištirtą jūrininkų, kurie visuomet skuba tolyn į va- 
karus. Jūra gana smarkiai bangavo, ir bangos dažnai persiris- 
davo per brigo denį palikdamos jame ledo gabalus. Šiaurinia- 
me krante buvo matyti nepaprastas reginys: lygios kaip stalas 
plokštikalnės atmušė ryškius saulės spindulius. 

Hateras norėjo plaukti išilgai šiaurinių krantų ir taip grei- 
čiau pasiekti Bičio salą bei Velingtono sąsiaurio žiotis, taigi jį 
paėmė didelis apmaudas, kada ištisinės ledų virtinės privertė 
pasukti pietiniais sąsiauriais. 

Pagaliau gegužės 26 dieną „Forvardas“ plaukdamas per rūką 
drebiant sniegui atsidūrė prie Jorko kyšulio, gerai matomo dėl 
jame stūksančio labai aukšto, beveik stataus kalno. Dangus šiek 
tiek pragiedrėjo, apie vidudienį keletą akimirkų nušvito saulė, 
ir pavyko gana tiksliai nustatyti geografinę padėtį. „Forvardas“ 
buvo 74“ 4' platumos ir 84* 23' ilgumos, vadinasi, Lankasterio 
sąsiaurio gale. 

Hateras parodė žemėlapyje daktarui kelią, kuriuo atplaukė 
„Forvardas“ ir kuriuo jam reikėjo toliau plaukti. Brigo padėtis 
tuo metu buvo labai įdomi. 

— Aš norėčiau būti toliau šiaurėje, — tarė Hateras, — bet jei 
neįmanoma, tai neįmanoma... Žiūrėkite, dabar esame štai Čia. 

Ir kapitonas parodė žemėlapyje tašką netoli Jorko kyšulio. 

— Mes esame kryžkelėje, atviroje į visas keturias puses; ją 
sudaro Lankasterio bei Baru sąsiaurių, Velingtono sąsiaurio ir 
Regento sąsiaurio žiotys. Čia lankėsi visi jūrininkai, plaukusieji 
į poliarinius vandenis. 

— Taip, — atsakė daktaras, — ir, matyt, jie čia jautėsi labai 
kebliai. Tai iš tikrųjų kryžkelė, kur susikerta keturi dideli keliai, 
tuo tarpu aš niekur nematau kilometrinių stulpų, rodančių ti- 
krą kelią. Įdomu, kaip veikė Paris, Rosas ir Franklinas? 

— Jie nieko neveikė, daktare, tik nusilenkdavo aplinkybėms. 
Patikėkite, pasirinkimo jie neturėjo. Atsitikdavo, kad Baru są- 
siauris vienam kuriam iš jų užsidarydavo, o kitam ateinančiais 
metais jau būdavo atviras; pasitaikydavo ir taip, kad laivą nuneš- 
davo į Regento sąsiaurį. Taip jūrų labirintas buvo gerai ištirtas. 

— Koks nuostabus kraštas! — žiūrėdamas į žemėlapį sušuko 
daktaras. Jis visas sudarkytas, suskaldytas, išraižytas, matyt, 
be jokios tvarkos ir logikos. Atrodo, tarytum žemės prie ašiga- 
lio, norint jį padaryti sunkiai prieinamą, tyčia taip išraižytos, o 
Pietų pusrutulyje žemynai baigiasi lygiais, pailgais trikampiais, 
kaip Horno bei Gerosios Vilties kyšuliai ir Indijos pusiasalis. 
Galbūt tokie žemynų kontūrai susidarė dėl to, kad Žemės pu- 
siaujas labai greitai sukasi. Galbūt toli nuo pusiaujo esančios 
žemės besikuriant pasauliui būdamos dar skystos dėl nepakan- 
kamai greito sukimosi negalėjo susilieti draugėn. 

— Matyt, taip ir yra, nes pasaulyje viskas vyksta pagal logi- 
kos dėsnius ir nieko neatsitinka be priežasčių, kurias moksli- 
ninkams Dievas kartais leidžia atspėti. Todėl, daktare, naudo- 
kitės jo malone. 

— Deja, esu priverstas labai atsargiai daryti savo išvadas... 
Betgi koks baisus vėjas siautėja šiame sąsiauryje! — pridūrė dak- 
taras užsimaukšlindamas kepurę ant ausų. 

— Taip, čia itin šėlsta šiaurys, kuris mus nukreipia nuo tie- 
saus maršruto. 

— Tokiu atveju jis turėtų nublokšti ledus į pietus ir išvalyti 
mums kelią. 

— Tikra tiesa, daktare, bet vėjas ne visuomet daro tai, ką jam 
reikėtų daryti. Pažvelkite, ši ledkalnių virtinė, matyt, nepraei- 
nama. Ką gi, mes pasistengsime pasiekti Grifito salą, paskui 
aplenksime Kornvalio salą ir įplauksime į Karalienės sąsiaurį, 
palikę Velingtono sąsiaurį nuošalyje. Bet aš būtinai noriu susto- 
ti prie Bičio salos ir ten apsirūpinti anglimi. 

— Apsirūpinti anglimi? — paklausė nustebęs daktaras. 

— Žinoma. Admiraliteto įsakymu Bičio saloje buvo paliktos 
didelės anglies atsargos, skirtos būsimoms ekspedicijoms aprū- 
pinti, ir nors Maklintokas tūkstantis aštuoni šimtai penkiasde- 
šimt devintų metų rugpjūčio mėnesį dalį anglies paėmė, esu 
tikras, daktare, kad užtenkamai dar liko ir mums. 

— Iš tikrųjų, — tarė Klobonis, — šios sritys buvo tyrinėjamos 
penkiolika metų, ir kol dar nebuvo nustatyta, kad Franklino 
ekspedicija žuvo, admiralitetas poliarinėse jūrose nuolat laikė 
penketą ar šešetą laivų. Jei neapsirinku, Grifito sala, kurią ma- 
tau štai čia žemėlapyje, yra beveik pačiame šio rajono centre ir 
tuomet tapo jūrininkų susirinkimo vieta. p 

— Jūsų teisybė, daktare, nelaimingoji Franklino ekspedicija 
privertė mus susipažinti su tolimais poliariniais kraštais. 

— Tikrai taip, kapitone, nes nuo tūkstantis aštuoni šimtai 
keturiasdešimt penktų metų ekspedicijos į poliarines jūras buvo 
siunčiamos viena po kitos. Tiktai tūkstantis aštuoni šimtai ke- 
turiasdešimt aštuntais metais visuomenei pradėjo kelti nerimą, 
koks likimas ištiko Eranklino vadovaujamus laivus „Erebusą“ 
ir „Ierorą“ Tuomet senas admirolo draugas, daktaras Ričard- 
sonas, nors ir turėdamas jau septyniasdešimt metų, išsiskubi- 
no į Kanadą ir Kopermaino upe išplaukė į Arkties vandenyną. 
O) Džeimsas Rosas, vadovavęs laivams „Enterpraizui“ ir „In- 
vestigeitoriui“, išplaukė tūkstantis aštuoni šimtai keturiasde- 

šimt aštuntais metais iš Upernivako ir atvyko prie Jorko kyšu- 
lio, kur mes dabar esame. Kasdien jis metė į jūrą statinaitę su 
dokumentais, nurodydamas, kurioje vietoje yra laivai; tvyrant 
ūkanotam orui laivuose buvo šaudoma iš patrankų, naktimis 
deginamos bengališkos ugnys ir leidžiamos raketos, o laivai visą 
laiką plaukė iškėlę tik mažąsias bures. Pagaliau tūkstantis aštuo- 
ni šimtai keturiasdešimt aštuntų — keturiasdešimt devintų metų 
žiemą Džeimsas Rosas praleido Leopoldo uoste. Prigaudęs ten 
daugybę šiaurės lapių jis uždėjo joms varinius antkaklius juose 
pažymėdamas, kur yra laivai bei maisto atsargos, ir tas lapes 
paleido į laisvę. Pavasarį jis su bendrakeleiviais išvyko rogėmis 
Somerseto salos pakrante; keliaudami jie patyrė daugybę pavo- 
jų bei vargo, daugelis susirgo arba nušalo rankas ir kojas. Visu 
keliu jie statė iš akmenų piramides, jose palikdami varinius 
cilindrus su reikalingais nurodymais dingusiai ekspedicijai. Iš- 
vykus Džeimsui Rosui, jo padėjėjas leitenantas Makliuras ėmė 
tyrinėti, nors ir nesėkmingai, šiaurinius Baru sąsiaurio krantus. 
Įsidėmėkite, kapitone, kad Džeimso Roso vadovybėje tuomet 
buvo du karininkai, kuriems vėliau buvo lemta išgarsėti: Ma- 
kliuras, perėjęs visą Šiaurės vakarų kelią, ir Maklintokas, sura- 
dęs Franklino ekspedicijos liekanas. 

— Šiuo metu jie abu yra garbingi, drąsūs kapitonai, tikri an- 
glai. Pasakokite toliau, daktare, jūs taip gerai žinote poliarinių 
jūrų tyrinėjimo istoriją. Iš pasakojimų apie tuos drąsius žygius 
visuomet galima pasisemti ką nors naudingo. 

— Taigi grįždamas prie Džeimso Roso pridursiu, jog jis ban- 
dė iš vakarų priplaukti prie Melvilio salos. Taip vos nepražudė 
savo laivų, buvo suspaustas ledų ir noromis nenoromis atsidūrė 
Bafino įlankoje. 

— Noromis nenoromis, - suraukęs kaktą pakartojo Hateras. 

— Tačiau jis nieko nerado, — kalbėjo toliau daktaras. — Nuo 
tūkstantis aštuoni šimtai penkiasdešimtų metų anglų laivai be 
atvangos vis raižė poliarines jūras. Buvo pažadėta dvidešimties 
tūkstančių svarų sterlingų premija tam, kas suras „Erebuso“ ir 
„Teroro“ įgulą. Dar tūkstantis aštuoni šimtai keturiasdešimt 
aštuntais metais kapitonai Keletas ir Muras vadovavę laivams 
„Heraldui“ ir „Ploveriui“ bandė prasiskverbti į Beringo sąsiau- 
rį. Pridursiu, jog tūkstantis aštuoni šimtai penkiasdešimtais ir 
tūkstantis aštuoni šimtai penkiasdešimt pirmais metais kapito- 
nas Ostinas žiemojo prie Kornvalio salos; kapitonas Penis plau- 
kiodamas „Asistentu“ ir „Rizolitu“ ištyrė Velingtono sąsiaurį; 
jau nukaršęs senis Džonas Rosas, magnetinio poliaus didvyris, 
taip pat neiškentė ir jachta „Feliksu“ išplaukė ieškoti savo drau- 
go; ledi Eranklin išrengė brigą „Princas Albertas“, kuris išplau- 
kė į pirmąją ekspediciją. Reikia dar paminėti ir du amerikie- 
čių laivus, vadovaujamus kapitono Heveno, kuriuos pasiuntė 
Grinelis; ledai juos nunešė iš Velingtono į Lankasterio sąsiaurį. 
Tais pačiais metais Maklintokas, kapitono Ostino padėjėjas, 
nuplaukė iki Melvilio salos ir Dandaso kyšulio, tų tolimiau- 
sių vietų, kurias tūkstantis aštuoni šimtai devynioliktais metais 
buvo pasiekęs Paris. Ten, Bičio saloje, buvo rasta pėdsakų, kad 
tūkstantis aštuoni šimtai keturiasdešimt penktais metais joje 
žiemojo Franklinas. 

Taip, — tarė Hateras, — ten palaidoti trys jo jūrininkai, 
laimingesni už savo draugus. 

— Tūkstantis aštuoni šimtai penkiasdešimt pirmais ir tūks- 
tantis aštuoni šimtai penkiasdešimt antrais metais, tęsė 
daktaras mostu patvirtindamas kapitono pastabą, „Princas 
Albertas“ antrą kartą išplaukė į poliarinius vandenis; jam va- 
dovavo prancūzų leitenantas Belo, jis praleido žiemą Bačio 

įlankoje, Princo Regento sąsiauryje, tyrinėjo Somerseto pietva- 
karius ir jo pakrantėmis nukeliavo iki Volkerio kyšulio. Tuo 
tarpu į Angliją grįžę laivai „Enterpraizas“ ir „Investigeitorius“ 
patekę Kolinsono ir Makliuro vadovybėn išplaukė į Beringo 
sąsiaurį susitikti su kapitonais Muru ir Keletu. Kolinsonas su- 
grįžo žiemoti į Honkongą, o Makliuras leidosi tolyn į šiaurę, 
kur praleido tūkstantis aštuoni šimtai penkiasdešimtų — pen- 
kiasdešimt pirmų — penkiasdešimt antrų ir tūkstantis aštuoni 
šimtai penkiasdešimt antrų — penkiasdešimt trečių metų žie- 
mas, atrado Šiaurės vakarų kelią, bet nieko nesužinojo, koks 
likimas ištiko Franklino ekspediciją. Nuo tūkstantis aštuoni 
šimtai penkiasdešimt antrų iki tūkstantis aštuoni šimtai pen- 
kiasdešimt trečių metų keliavo dar viena ekspedicija, sudary- 
ta iš trijų burinių laivų — „Asistento“, „Rizoliuto“ bei „Nort 
Staro“ — ir dviejų garlaivių — „Pionieriaus“ bei „Interpido“; jai 
vadovavo seras Edvardas Belčeris ir jo padėjėjas, kapitonas Ke- 
letas. Seras Edvardas prasiskverbė į Velingtono sąsiaurį, per- 
žiemojo Nortumberlando įlankoje ir apiplaukė jos pakrantes, 
o Keletas pasiekęs Melvilio saloje Bridportą, nesėkmingai ty- 
rinėjo tą poliarinių žemių dalį. Tuo metu Anglijoje pasklido 
gandas, kad du tarp ledų palikti laivai buvo pastebėti netoli 
Naujosios Škotijos krantų. Ledi Eranklin tučtuojau parengė į 
kelionę nedidelį sraigtinį garlaivį „Izabelė“ Kapitonas Ingfil- 
das juo nuplaukė Bafino įlanka iki Viktorijos kyšulio, esančio 
aštuoniasdešimtoje lygiagretėje, paskui be jokių rezultatų grįžo 
į Bičio salą. Tūkstantis aštuoni šimtai penkiasdešimt penktų 
metų pradžioje amerikietis Grinelis surengė naują ekspediciją, 
ir daktaras Keinas stengdamasis pasiekti ašigalį... 

— Ačiū Dievui, kad jis nepasiekė! — sušuko Hateras. — Ir mes 
padarysime tai, ko jis neįstengė padaryti! 


I22 


— Žinau, kapitone, — atsakė daktaras, — ir aš tą faktą pa- 
minėjau tik todėl, kad jis susijęs su Franklino ieškojimais. Bet 
Keino ekspedicija nebuvo sėkminga. Aš vos neužmiršau pasa- 
kyti, kad admiralitetas būdamas tos nuomonės, jog Bičio sala 
yra visų ekspedicijų susirinkimo vieta, tūkstantis aštuoni šimtai 
penkiasdešimt trečiais metais pavedė kapitonui Ingfildui garlai- 
viu „Feniksu“ nugabenti į salą maisto atsargų. Ingtildas ten iš- 
plaukė su leitenantu Belo ir poliarinėse jūrose neteko to drąsaus 
karininko, kuris jau antrą kartą dalyvavo anglų ekspedicijose. 
Apie šią katastrofą galime smulkiai sužinoti, nes jos liudytojas 
buvo mūsų bocmanas Džonsonas. 

— Leitenantas Belo buvo šaunus prancūzas, ir jo atminimą 
gerbia visa Anglija! — tarė Hateras. 

Pamažu Belčerio ekspedicijos laivai pradėjo grįžti at- 
gal, — pasakojo toliau daktaras. — Tiesa, ne visi, kadangi seras 
Edvardas buvo priverstas tūkstantis aštuoni šimtai penkiasde- 
šimt ketvirtais metais palikti „Asistentą“, lygiai kaip Makliuras 
tūkstantis aštuoni šimtai penkiasdešimt trečiais metais paliko 
„Investigeitorių“ Tuo tarpu daktaras Re laiške, datuotame 
tūkstantis aštuoni šimtai penkiasdešimt ketvirtų metų liepos 
dvidešimt devinta diena ir pasiųstame iš Neprieinamosios įlan- 
kos, kur buvo nuvykęs iš Amerikos, pranešė admiralitetui, jog 
Karaliaus Viljamo Žemėje eskimai turi įvairių daiktų iš „Tero- 
ro“ bei „Erebuso“ laivų. Po to jau nebebuvo jokių abejonių, 
koks likimas ištiko ekspediciją. „Feniksas“, „Nort Staras“ ir Ko- 
linsono laivas grįžo į Angliją, taigi arktinėse jūrose nebeliko nė 
vieno anglų laivo. Atrodė, jog vyriausybė neteko jokios vilties 
surasti Frankliną, bet ledi Franklin vis dar nenuleido rankų ir 
už savo turto likučius parengė laivą „Foksą“, kuriam vadovavo 
Maklintokas. Iškeliavęs tūkstantis aštuoni šimtai penkiasde- 

šimt septintais metais Maklintokas praleido žiemą tose vietose, 
kur jūs, kapitone, mums prisistatėte. Tūkstantis aštuoni šim- 
tai penkiasdešimt aštuntų metų rugpjūčio vienuoliktą dieną 
jis priplaukė Bičio salą, antrą kartą peržiemojo Belo sąsiauryje, 
tūkstantis aštuoni šimtai penkiasdešimt devintais metais atnau- 
jino savo ieškojimus, gegužės šeštą dieną surado dokumentą, 
nepaliekantį jokios abejonės, kas ištiko „Erebusą“ bei „Terorą“, 
ir tų pačių metų pabaigoje sugrįžo į Angliją... Visa tai įvyko 
per penkiolika metų, ir nuo to laiko, kai sugrįžo „Foksas“, nė 
vienas laivas nebandė laimės šiose pavojingose jūrose. 
— Na, o mes pabandysime! — sušuko Hateras. 


XV 


„Forvardas“ nublokštas į pietus 


VAKAROP ORAS PRAGIEDRĖJO, ir krantas aiškiai buvo 
matyti tarp Sepingo bei Klarenso kyšulių, kurių pastarasis iš 
pradžių eina į rytus, paskui į pietus, o vakaruose jį su krantu 
jungia žema sąsmauka. 

Įplaukiant į Princo Regento sąsiaurį jūra buvo laisva nuo 
ledų, bet už Leopoldo uosto užkirsdami „Forvardui“ kelią į 
šiaurę plytėjo nepralaužiami ledo laukai. 

Nuslėpęs savo apmaudą Hateras buvo priverstas panaudoti 
sprogstamuosius užtaisus, kad galėtų įplaukti į Leopoldo uostą. 
Sekmadienį, gegužės 27 dieną, brigas įplaukė į uostą ir numetė 
inkarus ant didelių ledkalnių, tvirtų ir kietų kaip uolos. 

Lydimas Džonsono, daktaro ir šuns Deko kapitonas tuojau 
pat išlipo ant ledo ir netrukus jau buvo krante. Dekas šokinėjo 

iš džiaugsmo; beje, kai Hateras buvo pripažintas kapitonu, šuo 
pasidarė labai meilus, romus ir pykdavo tik ant keleto jūrinin- 
kų, kurių nelabai mėgo ir pats Hateras. 

Užutėkis buvo laisvas nuo ledų, nors gana dažnai jų čia pri- 
varydavo rytų vėjai. Didinga, graži, tarsi banguota skardingų 
kalnų grandinė buvo apnešta sniegu. Džeimso Roso pastatytas 
namas ir švyturys dar gana gerai tebesilaikė, bet maisto atsargas 
tikriausiai išgrobstė šiaurės lapės ir lokiai: sniege visur buvo ma- 
tyti naujos jų pėdos. Be to, ir žmonės prisidėjo prie grobstymo: 
įlankos pakrantėje dar teberiogsojo eskimų lūšnų liekanos. 

Čia buvo palaidoti šeši jūreiviai iš „Enterpraizo“ ir „Investi- 
geitoriaus“ laivų. Jų kapai, pastebimi iš nedidelių žemės kaubu- 
rėlių, išliko nepaliesti. Žvėrys ir žmonės jų pasigailėjo. 

Daktaras susijaudinęs įžengė į poliarinę žemę. Sunku įsi- 
vaizduoti, kokie jausmai apima žmogų, kai jis pamato išlikusius 
namukus, palapines, lūšnas, sandėlius, kuriuos gamta amžino 
šalčio kraštuose taip stebėtinai išsaugo. 

— Štai toji vieta, kurią Džeimsas Rosas pavadino Prieglau- 
dos Stovykla, — pasakė daktaras savo draugams. — Jei Franklino 
ekspedicijai būtų pavykę čionai atkeliauti, ji būtų išsigelbėjusi. 
O štai jo palikta mašina. Antai krosnis jo pastatyta ant pamato; 
prie jos tūkstantis aštuoni šimtai penkiasdešimt pirmais metais 
šildėsi „Princo Alberto“ įgula. Viskas išlikę kaip buvo; galima 
pagalvoti, jog kapitonas Kenedis tik vakar paliko šį svetingą 
kampelį. Štai valtis, kurioje jis pats ir jo jūreiviai keletą die- 
nų buvo prisiglaudę. Palikęs savo laivą Kenedis buvo tikra to 
žodžio prasme išgelbėtas leitenanto Belo, kuris nepaisydamas 
smarkių spalio šalčių išvyko ieškoti kapitono. 

— Aš pats pažinau tą drąsų ir garbingą karininką, — tarė 
L)žonsonas. 

Kol daktaras su archeologo įkarščiu ieškojo buvusiųjų žiemo- 
viečių liekanų, Hateras rinko maisto ir kuro atsargas; nedidelis 
jų kiekis buvo užtiktas sandėliuose. Rytojaus dieną tos atsargos 
buvo pergabentos į brigą. Daktaras darė trumpas ekskursijas 
per daug nenutoldamas nuo laivo ir piešė įdomiausius vaizdus. 
Oras pamažu ėjo šiltyn; sniego pusnys pradėjo tirpti. Klobonis 
suskubo prišaudyti kirų, albatrosų, narų, gagų ir sudarė gana 
pilną poliarinių paukščių kolekciją. Gagos buvo panašios į na- 
mines antis: baltas gurklys ir nugarėlė, melsva papilvė ir tokia 
pat melsva galvutė, kitos plunksnos baltos kaip sniegas, su ža- 
liais šlakeliais. Daugeliui jų papilvėje buvo jau išpešioti gražūs 
pūkai, kuriais patelė ir patinėlis iškloja savo lizdą. Daktaras taip 
pat pastebėjo didelių ruonių, išlendančių ant ledo pakvėpuoti 
oru, bet jam nepavyko nė vieno nušauti. 

Savo ekskursijų metu Klobonis rado akmenį, kuriame 
buvo išrėžta: 


E IĮ 
1849 


Šie ženklai liudijo, kad čia praplaukė „Enterpraizas“ ir „In- 
vestigeitorius Daktaras nuėjo net iki Klarenso kyšulio, iki tos 
vietos, kur Džonas ir Džeimsas Rosai 1833 metais taip nekan- 
triai laukė, kada pradės slinkti ledai. Visa žemė čia buvo nusėta 
gyvulių kaukolėmis ir kaulais, dar gana aiškiai buvo matyti es- 
kimų būstų žymės. 

Daktaras norėjo Leopoldo uoste pastatyti iš akmenų nedi- 
delę piramidę ir po ja padėti dokumentą nurodantį, kad čia pri- 
plaukė „Forvardas“ ir koks yra ekspedicijos tikslas. Bet Hateras 
nenorėdamas palikti jokių pėdsakų, kuriais galėtų pasinaudoti 


126 


kas nors iš jo varžovų, griežtai tam pasipriešino, ir daktaras, kad 
ir kokie pagrįsti buvo jo argumentai, vis dėlto turėjo nusileisti. 
Šandonas taip pat peikė Hatero užsispyrimą, nes tuo atveju, jei 
ištiktų katastrofa, nė vienas laivas negalėtų atplaukti „Forvar- 
dui“ į pagalbą. 

Taigi Hateras su daktaro argumentais nesutiko. Pirmadienio 
vakarą baigęs krauti į laivą atsargas, jis dar kartą bandė veržtis 
į šiaurę ir praskinti kelią tarp susigrūdusių ledų, bet po keleto 
rizikingų mėginimų buvo priverstas pasukti į Regento sąsiaurį. 
Kapitonas jokiu būdu nenorėjo likti Leopoldo uoste, kuris tuo 
tarpu nors ir buvo laisvas nuo ledų, tačiau bet kurią dieną ne- 
tikėtai pradėjus slinkti ledo laukams galėjo būti uždarytas, nes 
poliarinėse jūrose taip neretai atsitinka ir jūrininkai turi labiau- 
siai to saugotis. 

Pažiūrėti Hateras atrodė ramus, bet iš tikrųjų buvo smarkiai 
susirūpinęs. Jis troško prasiveržti į šiaurę, o turėjo trauktis į 
pietus. Kurgi jis pagaliau nukeliaus? Nejaugi teks grįžti atgal, į 
Viktorijos uostą, į Butijos įlanką, kur seras Džonas Rosas pra- 
leido 1833 metų žiemą? Bet ar šiuo metu Belo sąsiauris bus 
laisvas nuo ledų ir ar galima apiplaukus Somerseto salą keliauti 
tolyn į šiaurę Pilo sąsiauriu? O kas bus, jeigu jo laivą keliems 
metams suspaus ledai, tarp kurių, panašiai kaip jo pirmtakai, jis 
veltui išeikvos savo jėgas ir maisto atsargas?.. 

Štai kokios neramios mintys lindo jam į galvą. Reikėjo vis 
dėlto kam nors ryžtis, ir Hateras pakeitęs kryptį pasuko į pietus. 

Beveik visas Princo Regento sąsiauris — nuo Leopoldo uosto 
iki Adelaidės įlankos — yra vienodo pločio. „Forvardas“ spar- 
čiai stūmėsi tarp ledų; jis buvo laimingesnis už savo pirmtakus, 
kurių dauguma, išskyrus brigą „Foksą“, sugaišo daugiau kaip 
mėnesį netgi palankesniu metų laiku, kol perplaukė tą sąsiaurį. 

Neturėdami garo mašinos tie laivai daug priklausė nuo nepa- 
stovaus, dažnai priešinio vėjo užgaidų. 

Įgula matydama, kad brigas pasuko į pietus, ėmė džiūgauti; 
matyt, mažai kas tepritarė kapitono sumanymui pasiekti aši- 
galį; jūrininkai būgštavo dėl garbės siekiančių Hatero planų, 
nes visiems žinoma kapitono drąsa nežadėjo nieko gero. Ka- 
pitonas naudojosi mažiausia proga pasistūmėti į priekį, kad ir 
su kokiais pavojais tai buvo susiję. Poliarinėse jūrose plaukti 
pirmyn — geras dalykas, bet taip pat reikia išlaikyti iškovotas 
pozicijas, kurias labai lengva prarasti. 

„Forvardas“ plaukė visu greičiu, ir juodi dūmai kamuoliais 
virsdami iš jo kamino vingiuotai raitėsi aplink spindinčias led- 
kalnių viršūnes. Oras buvo nepastovus: žvarbų šaltį pakeisdavo 
speiguotos ūkanos. Brigas negiliai įgrimzdęs į vandenį galėjo 
plaukti palei pat krantą; Hateras nenorėjo praleisti Belo sąsiau- 
rio žiočių, nes iš Butijos įlankos į pietus eina tik vienas kelias, 
nepakankamai ištirtas „Fjuri“ ir „Heklos“ laivų. Vadinasi, jei 
Belo sąsiauris liktų nepastebėtas ar būtų uždarytas ledų, iš šios 
įlankos nebūtų galima išplaukti. 

Vakare „Forvardas“ buvo prie Elvino įlankos, kurią jūreiviai 
pažino iš aukštų skardingų uolų. Antradienio rytą pasirodė Ba- 
čio įlanka, kur 1851 metų rugsėjo 10 dieną „Princas Albertas“ 
nuleido inkarą ilgam žiemojimui. Daktaras pro žiūroną įdėmiai 
stebėjo krantus. Iš čia įvairiomis kryptimis keliavo visos eks- 
pedicijos, nustačiusios geografinius Somerseto salos kontūrus. 
Oras buvo giedras, todėl aiškiai matėsi gilios lomos, iš visų pu- 
sių įsirėžusios į įlanką. 

Bet šie nykūs kraštai, matyt, domino tiktai daktarą ir Džon- 
soną. Hateras, amžinai įsikniaubęs į žemėlapį, kalbėjo mažai; 
brigui plaukiant tolyn į pietus, jis darėsi vis tylesnis. Dažnai jis 

palypėdavo į jutą, susinerdavo ant krūtinės rankas ir įsmeigęs 
akis į tolumą ištisas valandas stebėdavo horizontą. Jo įsakymai 
buvo trumpi ir griežti. Šandonas taip pat buvo tylus, užsida- 
ręs ir su Hateru kalbėdavo tik tiek, kiek to reikalavo tarnyba. 
Džeimsas Volas visiškai atsidavęs Šandonui sekė jo pavyzdžiu. 
Kiti jūreiviai laukė tolesnių įvykių, pasiryžę jais pasinaudoti, jei 
jiems bus naudinga. Brige jau nebebuvo nei minčių vienybės, 
nei idėjų bendrumo, taip reikalingo kiekviename dideliame žy- 
gyje, ir Hateras tai puikiai žinojo. 

Dieną įgula pastebėjo du banginius, sparčiai plaukiančius 
pietų link, ir baltąjį lokį, į kurį keletą kartų šovė, bet, matyt, 
nepataikė. Kapitonui buvo brangi kiekviena valanda, todėl žvė- 
ries persekioti jis neleido. 

Trečiadienio rytą brigas perplaukė Princo Regento sąsiau- 
rį; už stataus iškyšulio vakarinis krantas sudarė gilią užuolan- 
ką. Pažvelgęs į žemėlapį daktaras pažino Somerset Hauzo, arba 
Fjuri, kyšulį. 

— Štai toji vieta, — pasakė jis savo bičiuliui, — kur žuvo pir- 
masis anglų laivas, išplaukęs į poliarines jūras tūkstantis aštuoni 
šimtai penkioliktais metais, kada įvyko trečioji Pario ekspedici- 
ja ašigalio link. Antrą kartą žiemodamas „Fjuri“ taip nukentėjo 
nuo ledų, jog įgula buvo priversta palikti laivą ir į Angliją grįžo 
jį lydėjusiu brigu „Hekla“ 

— Tai aiškiai rodo, kad naudinga turėti apsauginį laivą, — pa- 
sakė Džonsonas. — Apie tai reikėtų pagalvoti kiekvienam, kas 
tik plaukia į poliarines jūras. Bet kapitonas Hateras linkęs išsi- 
versti be palydovų. 

— Jūs manote, jis elgiasi neprotingai? — paklausė daktaras. 

— Nieko aš nemanau, daktare... Bet kas tai? Ar matote pakran- 
tėje kartis, ant kurių maskatuoja apipuvusios palapinės skutai? 

— Taip, Džonsonai, ten Paris iškrovė visas savo atsargas, ir 
jeigu aš gerai atsimenu, jo pastatytas namelis buvo apdengtas 
marseliu ir „Fjuri“ laivo takelažu. 

— Nuo tūkstantis aštuoni šimtai dvidešimt penktų metų ten 
turbūt viskas labai pasikeitė. 

— Nelabai, Džonsonai. Tūkstantis aštuoni šimtai dvidešimt 
devintais metais šiame menkame namelyje Džonas Rosas rado 
prieglaudą savo įgulai, ir tai ją išgelbėjo. Tūkstantis aštuoni 
šimtai penkiasdešimt pirmais metais, kai princas Albertas čia 
atsiuntė ekspediciją, namelis dar tebebuvo; prieš devynerius 
metus jį pataisė kapitonas Kenedis. Įdomu būtų jame apsilan- 
kyti, bet Hateras neketina čia sustoti. 

— Be abejonės, jis turi tam savų priežasčių, daktare. Angli- 
joje laikas — pinigai, o čia laikas — gyvybė. Viena uždelsta diena 
ar viena valanda gali pražudyti visą ekspediciją. Tegu kapitonas 
veikia savo nuožiūra. 

Penktadienį, birželio 1 dieną, „Forvardas“ įstrižai perplaukė 
Kresvelio įlanką. Nuo Ejuri kyšulio į šiaurę krantą sudarė stati 
uolų siena, siekianti tris šimtus pėdų aukščio, bet į pietus kran- 
tas buvo kiek žemesnis. Kai kurie kalnai atrodė lyg nupjauti 
kūgiai, kiti turėjo keisčiausius kontūrus; smailios viršukalnės 
skrosdamos miglą šaute šovė į padangę. 

Oras buvo švelnus, bet ūkanotas. Žemynas dingo iš akių; 
termometras pakilo iki +32* (0 *C). Bet šen bei ten viršum 
vandens skraidė jerubės; laukinių žąsų virtinės traukė į šiau- 
rę. Jūreiviams teko nusirengti dalį šiltų drabužių: ir arktiniuose 
kraštuose buvo jaučiama vasaros įtaka. 

Vakarop „Forvardas“ aplenkė Gario kyšulį per ketvirtį my- 
lios nuo kranto, .kur buvo nuo dešimties iki dvylikos jūros 
sieksnių gylio, ir pakrante nuplaukė iki Brenttordo įlankos. 

Šioje platumoje yra Belo sąsiauris, apie kurio egzistavimą Džo- 
nas Rosas pirmojoje savo ekspedicijoje net nenumanė. Jo suda- 
rytame žemėlapyje pavaizduota nenutrūkstama krantų linija, ir 
net mažiausius krantų vingius Rosas kruopščiai žymėjo. Matyt, 
jo tyrinėjimų metu įplaukimas į šį sąsiaurį buvo visiškai ledų 
uždarytas, ir jo nebuvo galima atskirti nuo kranto. 

Belo sąsiaurį atrado kapitonas Kenedis per ekspediciją 
1852 metų balandžio mėnesį ir pavadino leitenanto Belo vardu 
„atminti, — kaip sako Kenedis, — toms svarbiausioms paslau- 
goms, kurias mūsų ekspedicijai suteikė prancūzų karininkas“ 


AVI 
Magnetinis polius 


BRIGUI ARTĖJANT Į SĄSIAURĮ Hatero nerimas vis didė- 
jo. Bet ir buvo ko nerimauti: sprendėsi visos ekspedicijos liki- 
mas. Iki šiol Haterui sekėsi labiau negu jo pirmtakams, kurių 
pats laimingiausias, Maklintokas, tik per penkiolika mėnesių 
pasiekė šią poliarinių jūrų sritį. Tačiau to buvo dar per ma- 
žai: viskas nueitų niekais, jei Haterui nepavyktų greitai pasiekti 
Belo sąsiaurio. Grįžti atgal jis negalėjo, nes iš visų pusių jį supo 
ledai, iš kurių vargu ar būtų galima ištrūkti iki kito pavasario. 

Kaip tik todėl jis pats norėjo apžiūrėti krantus ir įlipęs į 
stiebą — „varnos gūžtą“, išbuvo joje keletą valandų žvalgydamas 
apylinkes. 

Įgula gerai suprato, kokioje keblioje padėtyje yra brigas; lai- 
ve viešpatavo niauri tyla, mašina vos sukosi; „Forvardas“ laikėsi 
kaip galima arčiau žemyno, kurio krantai buvo nusėti ledais, 


netirpstančiais net šilčiausią vasarą. Norint tarp jų įžiūrėti pra- 
ėjimą, reikėjo turėti labai prityrusią akį. 

Hateras pagal žemėlapį sekė žemyno kontūrus. Vidudienį 
keletą akimirkų sušvito saulė, ir Hateras pavedė Volui bei Šan- 
donui tiksliai nustatyti geografinę padėtį; stebėjimo rezultatai 
buvo pranešami kapitonui į stiebą. 

Pusė dienos praėjo visiems įtemptai belaukiant. Staiga apie 
antrą valandą nuo fokstiebio nuaidėjo garsi komanda: 

— Į vakarus! Visu greičiu pirmyn! 

Brigas akimirksniu klusniai pasuko nurodyta kryptimi; nuo 
sraigto sparnų ėmė putoti jūra, ir „Forvardas“ visu greičiu nu- 
plaukė tarp dviejų ledo laukų. 

Kelias buvo surastas. Hateras nulipo nuo stiebo į jutą, loc- 
manas grįžo į savo postą. 

— Taigi, kapitone, — tarė daktaras, — pagaliau mes įplaukėme 
į garsųjį sąsiaurį! 

— Taip, — dusliu balsu atsakė Hateras, — bet to per mažai: 
dar reikia iš jo išplaukti. 

Taip taręs Hateras nuėjo į savo kajutę. 

„Jo tiesa, — pagalvojo daktaras. Mes atsidūrėme spąstuose. 
Laivui manevruoti čia labai nedaug vietos. O kas bus, jeigu teks 
šiame sąsiauryje žiemoti?.. Ką gi, mes ne pirmi ir ne paskuti- 
niai. Kur kiti išsipainiojo iš bėdos, ir mes išsipainiosime. 

Daktaras neklydo. Kaip tik šioje vietoje, nedideliame už- 
darame užutekyje, Maklintoko pavadintame Kenedžio vardu, 
1853 metais žiemojo brigas „Foksas“ Šiuo metu buvo galima 
įžiūrėti aukštą granitinių kalnų keterą ir skardingas uolas, stūk- 
sančias užutėkio pakrantėmis. 

Belo sąsiauris, turįs vieną mylią pločio ir septyniolika mylių 
ilgio, iš šonų suspaustas didžiulių kalnų, siekiančių tūkstantį 

septynis šimtus pėdų aukščio, skiria Somerseto salą nuo Buti- 
jos. Suprantama, laivams čia nėra kur manevruoti. Srovės grei- 
tis sąsiauryje — nuo šešių iki septynių mylių per valandą. „For- 
vardas“ plaukė iš lėto ir atsargiai, bet vis dėlto stūmėsi į priekį. 
Siauroje protakoje dažnai siautėja audros, ir brigui teko patirti 
jų įniršį. Haterui įsakius, bramrėjos, marso rėjos ir bramsten- 
gos buvo nuleistos, tačiau brigą vis tiek smarkiai supo; kartais 
užlėkdavo viesulas ir prapliupdavo liūtis; dūmai stebėtinai greit 
skriejo į rytus. Brigas beveik aklai plaukė tarp slenkančių ledų; 
barometras vis krito. Denyje buvo sunku išsilaikyti ant kojų, ir 
didžioji įgulos dalis slėpdamasi nuo darganos sėdėjo kubrike. 

Nepaisydami sniego ir lietaus, Hateras, Džonsonas ir Šan- 
donas buvo jute. Pridursime, kad daktaras, paklausęs savęs, 
kas šiuo momentu jam būtų nemaloniausia, tučtuojau užlipo 
į denį. Ber kadangi nebuvo įmanoma nei girdėti, nei matyti 
vienam kito, tad daktaras pats sau vienas mąstė. 

Hateras stengėsi akimis prasiskverbti pro rūko uždangą, 
nes, jo paskaičiavimu, šeštą valandą vakaro brigas turėjo būti 
sąsiaurio gale. Bet išėjimas iš sąsiaurio, atrodė, buvo uždarytas. 
Haterui teko sustoti ir išmesti inkarus ant ledkalnio. Kiaurą 
naktį brigas stovėjo su veikiančia garo mašina. 

Oras buvo baisus. Kiekvieną akimirką „Forvardas“ galėjo 
sutraukyti savo grandines; reikėjo bijoti, kad ledkalnis, stipraus 
vakarų vėjo nublokštas nuo savo pagrindo, nepasijudintų ir ne- 
nuneštų su savim brigo. Budėtojai visą laiką buvo budrūs, nes 
grėsė didžiausias pavojus. Ėmė šėlti pūga, uraganas nuo atitir- 
pusių ledų paviršiaus siauste siautė ledines skeveldras. 

Per šią naktį temperatūra gerokai pakilo; termometras rodė 
+57* (+14 *C). Daktaras labai nustebęs pietuose pamatė blyk- 
sint žaibus, po kurių sekė tolimas griaustinio dundėjimas. Šis 

faktas, rodės, patvirtino tai, ką liudijo banginių medžiotojas 
Skrobsis panašų reiškinį pastebėjęs už šešiasdešimt penktosios 
lygiagretės. Kapitonas Paris 1821 metais taip pat matė šį keistą 
meteorologinį fenomeną. 

Penktą valandą ryto oras nuostabiai greit pasikeitė; tem- 
peratūra nukrito iki užšalimo taško, vėjas pasisuko į šiaurę ir 
nurimo. Vakaruose jau aiškiai buvo galima įžiūrėti išėjimą iš 
sąsiaurio, bet, deja, jis buvo užsigrūdęs ledais. Hateras tiriamai 
žiūrėjo į krantus klausdamas pats savęs: ar galima ištrūkti iš 
sąsiaurio? 

Pagaliau brigas pakėlė inkarą ir palengva ėmė stumtis į prie- 
kį tarp slenkančių ledų; lytys su trenksmu daužėsi į laivo lie- 
menį. Tuo metu ledas siekė šešetą ar septynetą pėdų storio, ir 
reikėjo saugotis jo spaudimo: nors brigas jį būtų atlaikęs, vis 
dėlto grėsė pavojus, kad ledai gali jį kilstelėti ir apversti. 

Vidudienį įgula pirmą kartą galėjo pasigrožėti didingu opti- 
niu reiškiniu — spalvotais ratais danguje ir dviem netikrom sau- 
lėm. Daktaras nustatė tų ratų dydį. Viršutinio lanko galai buvo 
pakilę trisdešimt laipsnių nuo horizontalaus skersmens. Abi 
saulės buvo aiškiai matyti; šviesos ratų spalvos ėjo nuo centro į 
periferiją tokia tvarka: raudona, geltona, žalia, šviesiai žydra ir 
pagaliau balta, palengva susiliejanti su dangaus tonu. 

Daktaras prisiminė išradingą Tomo Jungo teoriją. Tas tizi- 
kas spėja, kad atmosteroje yra debesų, susidedančių iš smul- 
kutėlių ledo prizmių; saulės spinduliai eidami pro tas prizmes 
lūžta 60-90" kampu. Vadinasi, saulės žiedai negali atsirasti gie- 
drame danguje. Daktaro manymu, toks aiškinimas buvo labai 
protingas. 

Su poliariniais kraštais susipažinę jūrininkai paprastai yra 
tos nuomonės, kad šis keistas reiškinys pranašauja gausų sniegą. 

Jei iš tikrųjų taip atsitiktų, „Forvardo“ būklė taptų labai kebli. 
Todėl Hateras nusprendė plaukti pirmyn. Visą dieną ir visą at- 
einančią naktį jis neturėjo nė valandėlės poilsio, be paliovos ste- 
bėjo horizontą, vis lipo ant vantų ir visaip stengėsi prisiartinti 
prie tų sąsiaurio žiočių. 

Bet rytą jis buvo priverstas sustoti prieš neįveikiamą ledų 
užtvarą. Daktaras užlipo į jutą pas kapitoną. Hateras jį nusive- 
dė į laivo galą, kur jie galėjo ramiai šnekučiuotis, nes čia niekas 
negirdėjo. 

— Mes patekome į spąstus, — tarė Hateras. — Toliau plaukti 
neįmanoma. 

— Neįmanoma? — paklausė daktaras. 

— Taip, neįmanoma! Net panaudoję visą brige esančią para- 
ko atsargą nepasistūmėtume į priekį nė ketvirčio mylios. 

— Tai ką gi daryti? 

— Nežinau. Prakeikti šie nelemtieji metai prasidėję nepalan- 
kiomis aplinkybėmis! 

Ką gi, kapitone, jeigu jau būtinai reikia žiemoti, tai ir 
žiemosime... Ar čia, ar kitur — ar ne vis tiek? 

— Suprantama, — nuleidęs balsą atsakė Hateras. — Bet aš ne- 
norėčiau žiemoti nuo birželio mėnesio. Žiemojimas susijęs su 
fiziniais ir moraliniais sunkumais. Ilgai neturėdama ką veikti ir 
sunkiai vargdama įgula nusimena. Dėl to aš ir buvau numatęs 
sustoti kur nors arčiau ašigalio. 

— Taip, bet likimas lėmė, kad Batino įlanka būtų uždaryra... 

— Bet kodėl ji buvo atvira kitam, — piktai sušuko Hateras, — 
tam amerikiečiui, tam... 

— Klausykite Haterai, — nutraukė daktaras kapitoną, — šian- 
dien tik birželio penktoji. Taigi nenusiminkime. Kelias mums 
gali netikėtai atsidaryti. Juk žinote, kad ledai lengvai skeldėja 

net tada, kai ramus oras, tarytum ledą sudarančios įvairialytės 
masės turėtų kokią nors ypatingą ardomąją jėgą. Todėl mes vi- 
suomet galime tikėtis, kad rasime laisvą nuo ledų jūrą. 

— Kad tik ji išvarytų ledus, ir mes ją perplauksime! Galimas 
daiktas, už Belo sąsiaurio mums pavyks prasiveržti į šiaurę Pilo 
sąsiauriu arba Maklintoko protaka, o tada... 

— Kapitone, — tarė tuo metu priėjęs Džeimsas Volas, — dėl 
susidūrimų su ledais mums gresia pavojus netekti vairo. 

— Ką gi, rizikuosime vairu, — atsakė Hateras, — tačiau jo 
nuimti aš neleisiu! Bet kurią valandėlę, naktį ir dieną, mes 
turime būti visiškai pasiruošę. Stenkitės išsaugoti vairą, Volai, 
tegu jūrininkai stumia ledo lytis šalin. Bet vairas turi likti savo 
vietoje. Girdite? 

— Tačiau... — buvo bepradedąs Volas. 

Jūsų pastabos man nereikalingos, griežtai tarė Hate- 
ras. — Galite eiti! 

Volas grįžo į savo vietą. 

— O! - įpykęs sušuko Hateras. — Aš atiduočiau penkerius 
metus gyvenimo, kad tik galėčiau pasistūmėti toliau į šiaurę! 
Pavojingesnio kelio nežinau. O be visų kitų negandų, mes dar 
esame taip arti magnetinio poliaus, jog kompasas neveikia, 
strėlė arba visai nejuda, arba blaškosi kaip pašėlusi ir nuolat 
keičia kryptį! 

Tikrai, kapitone, čia plaukioti pavojinga, — tarė dakta- 
ras. — Bet juk žmonės, kurie tam ryžosi, iš anksto žinojo, kokie 
sunkumai jų laukia, todėl niekas neturėtų jiems kelti nepasi- 
tenkinimo! 

— Ak, daktare, įgulos nuotaika per tą laiką vėl pasikeitė; pats 
matote, kad padėjėjai pradeda man prieštarauti. Į brigą jie stojo 
tik dėl to, kad jiems buvo pažadėtos labai naudingos sąlygos. 

Bet tai turi ir blogąją pusę, nes jie trokšta kuo greičiau grįžti į 
tėvynę. Mano žygis, daktare, neranda pritarimo, ir jeigu man 
nepavyks pasiekti tikslo, tai ne dėl jūrininkų kaltės, su jais vi- 
suomet galima susitvarkyti, o dėl to, kad geros valios stinga 
mano padėjėjams... Bet už tai jie brangiai užmokės! 

— Jūs perdedate, Haterai. 

— Nė kiek! Gal manote, kad įgula nepatenkinta tomis kliū- 
timis, su kuriomis aš susiduriu kelionėje? Priešingai! Ji tikisi, 
kad tai mane privers atsisakyti savo sumanymų. Jūreiviai ne- 
murma ir nemurmės, kol „Forvardas“ plaukia į pietus. Bepro- 
čiai! Jie mano, kad artėja prie Anglijos! Bet vos tik aš pasuksiu 
į šiaurę, pamatysite, kaip pasikeis jų nuotaika. Tačiau prisiekiu 
jums, niekas pasaulyje neprivers manęs nukrypti nuo užsibrėž- 
to tikslo! Duokite man nors mažiausią praėjimą, nors plyšį, pro 
kurį galėtų prasisprausti brigas, kad ir netekdamas dalies vari- 
nių savo šarvų, — ir aš viską nugalėsiu! 

Kapitono troškimas iš dalies išsipildė. Kaip buvo numatęs 
daktaras, vakare įvyko staigus pasikeitimas: vėjo, srovių ir tem- 
peratūros veikiami ledo laukai prasiskyrė, ir „Forvardas“, plie- 
niniu foršteveniu skrosdamas plaukiojančias lytis, drąsiai leidosi 
pirmyn. Jis plaukė visą naktį ir antradienio rytą, šeštą valandą, 
išsikasė iš Belo sąsiaurio. 

Bet kaip įtūžo Hateras pamatęs, kad kelias į šiaurę užkirstas! 
Tačiau jis turėjo tiek valios, jog neparodė nusivylimo ir pasuko 
į Franklino sąsiaurį, tartum tą vienintelį atvirą kelią būtų laikęs 
geresniu už kitus kelius. Negalėdamas prasiveržti į šiaurę Pilo 
sąsiauriu Hateras nutarė apiplaukti aplink Velso Princo salą, o 
paskui leistis į Maklintoko sąsiaurį. Bet jis labai gerai žinojo, 
kad Volo ir Šandono apgauti negalima, nes šie suprato, kaip 
viskas iš tikrųjų yra. 

Birželio G dieną neatsitiko nieko ypatingo; dangus apsitraukė 
sniego debesimis — matyt, pradėjo pildytis saulės žiedų prognozė. 

„Forvardas“ trisdešimt šešias valandas plaukė vingiuoto- 
mis Butijos pakrantėmis vis negalėdamas prisiartinti prie Velso 
Princo salos. Didindamas greitį Hateras negailestingai degino 
anglį: jis tikėjosi kuro atsargą papildyti Bičio saloje. Ketvirta- 
dienį brigas priplaukė Franklino sąsiaurio žiotis, bet kelias į 
šiaurę ir čia buvo užkirstas. 

Kapitonas visai nusiminė. Atgal grįžti jis nebegalėjo, ledai 
vertė jį plaukti pirmyn, nes už laivo jie netrukus susiglausdavo, 
tarytum ten, kur prieš valandą praplaukė brigas, niekuomet ne- 
būtų buvę laisvos jūros. 

Tad „Forvardas“ ne tik neįstengė prasiveržti į šiaurę, bet jam 
nebuvo įmanoma nė valandėlei sustoti, nes galėjo suspausti le- 
dai. Jis skriejo, tarsi audros vejamas. 

Penktadienį, birželio 8 dieną, brigas buvo netoli Butijos 
krantų, kur prasideda Džeimso Roso sąsiauris; šio sąsiaurio rei- 
kėjo žūtbūt vengti, nes jis eina tiesiog prie Amerikos žemyno. 

Vidudienį atlikti stebėjimai parodė 707 5' 177 platumos ir 
96* 46' 45" ilgumos. Daktaras šiuos skaitmenis pažymėjo že- 
mėlapyje ir pamatė, kad brigas atsidūręs toje vietoje, kur yra įsi- 
dėmėtinas Žemės rutulio taškas —- magnetinis polius, kaip tatai 
nustatė Džono Roso sūnėnas Džeimsas Rosas. 

Krantai čia buvo lėkšti ir tiktai per mylią nuo jūros iškilę 
apie šešiasdešimt pėdų. 

Kadangi reikėjo išplauti „Forvardo“ katilą, kapitonas liepė 
numesti į ledo lauką inkarą ir leido daktarui su bocmanu išsi- 
kelti į krantą. O pats Hateras būdamas abejingas viskam, kas 
neturėjo tiesioginio ryšio su jo planais, užsidarė savo kajutėje ir 
tylėdamas rijo akimis poliarinių kraštų žemėlapį. 


Daktaras ir jo palydovas lengvai pasiekė krantą. Ketindamas 
daryti bandymus ir patikrinti Džeimso Roso tyrinėjimus Klo- 
bonis pasiėmė kompasą. Jis nesunkiai surado iš kalkakmenių 
sukrautą piramidę. Skubiai prie jos pribėgęs daktaras pro angą 
pamatė alavinę dėžutę, kurioje buvo įdėtas protokolas apie 
Džeimso Roso atradimą. Rodėsi, kad šiose nykiose pakrantėse 
per pastaruosius trisdešimt metų nebuvo apsilankiusi nė viena 
gyva būtybė. 

Šioje vietoje atitinkamai pakabinta magnetinė strėlė, Že- 
mės magnetizmo veikiama, tučtuojau pakrypo beveik vertika- 
liai. Vadinasi, traukos šaltinis buvo labai arti, gal net tiesiog 
po strėle. 

Daktaras kruopščiai atliko bandymą. 

Džeimsas Rosas neturėdamas tobulų prietaisų nustatė, jog 
strėlė pakrypsta 89“ 59'; taip atsitiko todėl, kad magnetinis po- 
lius iš tikrųjų buvo per vieną minutę nuo tos vietos. Daktaras 
už Rosą buvo laimingesnis: labai patenkintas, netoliese jis sura- 
do tokią vietą, kur strėlė pakrypo lygiai 90“ 

— Vadinasi, šioje vietoje yra magnetinis Žemės polius! — su- 
šuko jis koja treptelėdamas į žemę. 

— Ar kaip tik čia? — paklausė Džonsonas. 

— Taip, mano mielas, čia! 

Vadinasi, — tarė Džonsonas, — reikia atmesti visas kalbas 
apie magnetinį kalną arba magneto mases. 

— Visa tai, brangusis Džonsonai, — šypsodamasis atsakė dak- 
taras, — yra tik nemokšų prasimanymas. Kaip matote, čia nėra 
jokio kalno, kuris trauktų į save laivus plėšdamas nuo jų visas 
geležines dalis — inkarą po inkaro, vinį po vinies ir taip toliau. 
Jūsų batams čia gresia ne didesnis pavojus, negu bet kur kitur. 

— Ber kaipgi tuomet paaiškinti tą faktą, kad... 

— Dar ne viskas yra išaiškinta, kadangi mes dar nepakan- 
kamai žinome. Tačiau matematiškai tiksliai įrodyta, kad ma- 
gnetinis polius yra kaip tik čia, — tai neabejotinas ir nepanei- 
giamas faktas! 

— Ak, misteri Kloboni! Koks laimingas būtų kapitonas, jei 
tą patį galėtų pasakyti apie Šiaurės ašigalį! 

— Duok Dieve! — atsiliepė daktaras. 

Daktaras su savo palydovu magnetiniame poliuje pasta- 
tė akmenų piramidę. Tuo tarpu iš brigo signalizavo, kad jie 
grįžtų; penktą valandą vakaro daktaras ir Džonsonas jau buvo 

Kaip žuvo Džono Franklino ekspedicija 


„FORVARDAS“ VARGAIS NEGALAIS perplaukė Džono 
Roso sąsiaurį, — teko panaudoti pjūklus ir sprogstamuosius už- 
taisus. Įgula labai išvargo. Dar laimė, kad buvo pakenčiama tem- 
peratūra — trisdešimt laipsnių aukštesnė, nekaip tuo pačiu metų 
laiku čia rado Džeimsas Rosas. Termometras rodė +34* (+2 *C). 

Plaukdamas palei nedidelę poliarinio baseino salą Ka- 
raliaus Viljamo Žemę šeštadienį brigas aplenkė Felikso kyšulį 
šiauriniame jos pakraštyje. 

Įgula smalsiai ir liūdnai žiūrėjo į tą salą, kuri visiems jūrei- 
viams padarė slogų įspūdį. 

Iš tikrųjų brigas plaukė pro Karaliaus Viljamo Žemę, kur 
įvyko baisiausia Naujųjų laikų drama: kažkur už keleto mylių į 
vakarus žuvo „Erebusas“ ir „Teroras“ 

„Forvardo“ jūreiviai žinojo, kuo baigėsi bandymai surasti 
admirolą Frankliną, bet katastrofos smulkmenos įgulai nebuvo 
žinomos. Kloboniui pagal žemėlapį sekant, kur plaukia brigas, 
priėjo Belas, Boltonas bei Simpsonas ir ėmė jį klausinėti. Ne- 
trukus degdami smalsumu susirinko ir kiti jūrininkai. O brigas 
tuo tarpu skriejo dideliu greičiu, ir krantas su savo kyšuliais bei 
įlankomis slinko prieš akis tartum milžiniška panorama. 

Hateras sparčiai vaikštinėjo po jutą. Daktaras atsisėdo de- 
nyje, ir netrukus jį apstojo būrys jūrininkų. Suprasdamas, kad 
esamomis aplinkybėmis pasakojimas yra ne tik įdomus, bet ir 
svarbus, daktaras atnaujino dar su Džonsonu pradėtą pokalbį. 

Jūs žinote, mano bičiuliai, kad Franklinas pradėjo savo 
tarnybą panašiai kaip Kukas ir Nelsonas — jis įstojo į laivyną 
junga. Jaunystę praleidęs didelėse jūrų ekspedicijose tūkstantis 
aštuoni šimtai keturiasdešimt penktais metais jis nutarė keliauti 
į šiaurę ieškoti Šiaurės vakarų kelio. Jo žinioje buvo išbandyti 
laivai „Erebusas“ ir „Teroras“, kuriems tūkstantis aštuoni šim- 
tai keturiasdešimtais metais vykdamas ekspedicijon į Pietų aši- 
galį vadovavo Džeimsas Rosas. „Erebusas“, kuriuo plaukė pats 
Franklinas, turėjo septyniasdešimties žmonių įgulą; jam vado- 
vavo kapitonas Ficdžeimsas, tarp įgulos buvo leitenantai Goras 
ir Leveskontė, bocmanai Devė, Sardžentas bei Kaučas ir gydy- 
tojas Stenlis. „Terore“ buvo šešiasdešimt aštuoni žmonės; jam 
vadovavo kapitonas Krozjė, tarp įgulos narių buvo leitenantai 
Litlis Hodžsonas bei Irvingas, bocmanai Horsbis bei Tomas ir 
gydytojas Pedis. Nė vienas šių nelaimingųjų nebeišvydo savo tė- 
vynės; daugumos jų vardais pavadinta poliarinių kraštų įlankos, 
kyšuliai, sąsiauriai, kanalai bei salos. Iš viso — šimtas trisdešimt 
aštuoni žmonės. Mes žinome, kad paskutiniai Franklino laiškai, 
pasiųsti iš Disko salos, buvo datuoti tūkstantis aštuoni šimtai 

keturiasdešimt penktų metų liepos dvyliktą dieną. „Tikiuosi, — 
rašė jis, — šiąnakt išplaukti į Lankasterio sąsiaurį.“ Bet kas atsiti- 
ko po to, kai jis išplaukė iš Disko įlankos? Banginių medžiotojų 
laivų — „Velso Princo“ ir „Enterpraizo“ — kapitonai paskutinį 
kartą Eranklino laivus matė Melvilio įlankoje, ir nuo to laiko 
apie juos nieko nebuvo girdėti. Tačiau mes galime pasekti, kaip 
Franklinas keliavo į vakarus. Lankasterio ir Baru sąsiauriais jis 
priplaukė Bičio salą, kur ir praleido tūkstantis aštuoni šimtai 
keturiasdešimt penktų — keturiasdešimt šeštų metų žiemą. 

— O kaip buvo sužinotos visos tos smulkmenos? — paklausė 
dailidė Belas. 

— Pirma, šios smulkmenos paaiškėjo tada, kai Ostino ekspe- 
dicija tūkstantis aštuoni šimtai penkiasdešimtais metais aptiko 
tris kapus, kuriuose buvo palaidoti trys Franklino jūreiviai, o be 
to, kai „Fokso“ leitenantas Hobsonas rado dokumentą, datuo- 
tą tūkstantis aštuoni šimtai keturiasdešimt aštuntųjų metų ba- 
landžio dvidešimt septintą dieną. Taigi mes žinome, kad „Ere- 
busas“ ir „Teroras“ peržiemoję nuplaukė Velingtono sąsiauriu 
iki šešiasdešimt septintosios lygiagretės, bet tada, užuot keliavę 
toliau į šiaurę, nors tiesą sakant, tasai kelias buvo tiesiog neįvei- 
kiamas, jie pasuko į pietus... 

— Ir tai juos pražudė! —- nuskambėjo rūstus balsas. — Išsigel- 
bėjimas buvo šiaurėje! 

Visi atsigręžė. Prieš juos atsirėmęs į juto turėklus stovėjo 
Hateras. Tai jis sviedė įgulai tuos rūsčius žodžius. 

— Be abejonės, — pasakojo toliau daktaras, — Franklinas no- 
rėjo pasiekti Amerikos krantus. Šiame pražūtingame kelyje jį 
užklupo audra, o tūkstantis aštuoni šimtai keturiasdešimt šeš- 
tų metų rugsėjo 12 dieną per keletą mylių nuo čia, į šiaurės 
vakarus nuo Felikso kyšulio, jo laivai buvo suspausti ledų ir 

vėliau nublokšti į šiaurės vakarus nuo Viktorijos kyšulio, va te- 
nai, — pridūrė daktaras rodydamas į jūrą. — Bet įgula savo lai- 
vus paliko tik tūkstantis aštuoni šimtai keturiasdešimt aštuntų 
metų balandžio dvidešimt antrą dieną. Kas atsitiko per tuos 
devyniolika mėnesių? Ką veikė tie nelaimingieji? Be abejo, jie 
bastėsi po apylinkes ir kaip įmanydami stengėsi išsigelbėti, nes 
admirolas buvo energingas žmogus, ir jeigu jam nepasisekė... 

..tai galbūt todėl, kad įgula liko jam neištikima, — niūriai 
įterpė Hateras. 

Jūrininkai nedrįso pažvelgti į kapitoną: jo žodžiai lyg sun- 
kus akmuo slėgė jų sąžinę. 

— Lemtingas dokumentas mums praneša, kad tūkstantis aš- 
tuoni šimtai keturiasdešimt septintų metų birželio vienuoliktą 
dieną seras Džonas Franklinas nebeatlaikė visų kančių ir mirė. 
Pagerbkime jo atminimą! — tarė daktaras nusiimdamas kepurę. 

Jūrininkai tylėdami pasekė jo pavyzdžiu. 

— Ką gi dešimt mėnesių veikė tie nelaimingieji netekę savo 
viršininko? Jie gyveno savo laivuose ir juos paliko tik tūkstantis 
aštuoni šimtai keturiasdešimt aštuntų metų balandžio mėnesį. 
Iš šimto trisdešimt aštuonių jūreivių gyvi dar tebebuvo šimtas 
penki žmonės. Trisdešimt trys mirė! Tuomet kapitonai Krozjė 
ir Ficdžeimsas Viktorijos kyšulyje sukrovė piramidę ir joje pa- 
liko paskutinį pranešimą. Žiūrėkite, mes kaip tik plaukiame 
pro tą kyšulį. Dar matyti apgriuvusi piramidė, pastatyta, ga- 
lima sakyti, tolimiausioje vietoje, iki kurios tūkstantis aštuoni 
šimtai trisdešimt pirmais metais buvo nukeliavęs Džonas Ro- 
sas. Antai Džein Franklin kyšulys! Antai Erebuso įlanka, kur 
buvo rasta valtis, padaryta iš vieno laivo likučių ir uždėta ant 
pavažų! Ten pat rasta sidabrinių šaukštų, didelis kiekis maisto 
atsargų, šokolado, arbatos, šventraščių. Šimtas penki žmonės, 

kurie buvo išlikę gyvi, kapitono Krozjė vadovaujami iškelia- 
vo prie Didžiosios Žuvų Upės. Ligi kurios vietos jie nuėjo? 
Ar jiems pavyko pasiekti Hadsono įlanką? Kas juos ištiko? Ar 
bent vienas liko gyvas? 

— Aš galiu papasakoti, kas juos ištiko, — garsiai tarė Džonas 
Hateras. — Taip, jie stengėsi pasiekti Hadsono įlanką, pasidalijo 
į kelias grupes ir iškeliavo į pietus. Viename savo laiške daktaras 
Re rašo, kad tūkstantis aštuoni šimtai penkiasdešimtais metais 
Karaliaus Viljamo Žemėje eskimai sutiko keturiasdešimt žmo- 
nių, kurie medžiojo ruonius, ėjo ledu ir tempė valtį. Jie buvo 
sulysę, išblyškę, nusilpę nuo darbo ir ligų. Vėliau eskimai rado 
trisdešimt lavonų žemyne ir penkis lavonus gretimoje saloje. 
Vieni iš jų buvo šiaip taip palaidoti, kiti nepalaidoti; vieni gu- 
lėjo po apversta valtimi, kiti —- po palapinės skutais; suspaudęs 
žiūroną ir užtaisytą šautuvą gulėjo karininkas; atokiau kėpsojo 
katilai su šlykštaus maisto likučiais. Gavęs tokias žinias admi- 
ralitetas kreipėsi į Hadsono įlankos bendrovę prašydamas į ka- 
tastrofos vietą pasiųsti geriausius savo agentus. Šie Beko upe 
nusileido iki pat jos žiočių, tyrinėjo Monrealio salas, Makono- 
chį ir Oglio kyšulį, tačiau nieko nerado. Visi tie nelaimingieji 
žuvo nuo vargų, bado ir ligų; stengdamiesi pratęsti apgailėtiną 
savo egzistenciją jie valgė net žmogieną! Štai kas juos ištiko be- 
keliaujant į pietus, — tas kelias nusėtas subjaurotais jų lavonais! 
Na kaip, ar po to jūs norite vykti jų pėdomis? 

Stiprus Hatero balsas, energingi mostai, liepsnojantis veidas 
klausytojams padarė didžiausią įspūdį. Nepaprastai sujaudinta 
šių fatališkų vietų reginio įgula vienu balsu ėmė šaukti: 

— Į šiaurę, į šiaurę! 

— "Taip, į šiaurę! Ten išsigelbėjimas ir garbė! Į šiaurę! Pats 
dangus su mumis! Vėjas pasikeitė! Kelias laisvas! Pirmyn! 

Jūrininkai puolė į savo vietas. Ledo laukai pamažu pradėjo 
skirstytis; „Forvardas“ skubiai pakeitė kryptį ir visu greičiu lei- 
dosi į Maklintoko sąsiaurį. 

Tikėdamasis rasti laisvesnę nuo ledų jūrą Hateras neapsiri- 
ko. Jis plaukė tuo keliu, kuriuo, kaip spėjama, keliavo ir Fran- 
klinas, — palei gerai jau žinomus Velso Princo salos krantus; ta- 
čiau priešingi šios žemės krantai buvo dar neištirti. Matyt, ledai 
į pietus slinko rytine protaka, nes sąsiauris, rodės, liko visiškai 
laisvas. Taigi „Forvardas“ galėjo sparčiau pasivaryti už sugaištą 
laiką. Padidinęs greitį birželio 14 dieną jis praplaukė Osborno 
įlanką ir tas tolimiausias vietas, iki kurių buvo nukeliavusios 
1851 metų ekspedicijos. Sąsiauryje vis dar buvo daug ledo, bet 
„Forvardui“ plaukti jis nekliudė. 


AVIII 


Į šiaurę 


ĮGULA, MATYT, vėl kaip paprastai tapo drausminga ir pa- 
klusni. Darbo buvo nedaug, jis nelabai vargino, ir jūrininkai tu- 
rėjo užtektinai laisvo laiko. Temperatūra buvo vis aukščiau nu- 
lio, ir atlydžiai turėjo pašalinti svarbiausius kelionės sunkumus. 

Dekas pasidarė labai meilus ir lipšnus; jis susidraugavo 
su daktaru, ir dabar juodu gražiai sugyveno. Bet kiekvienoje 
draugystėje vienas iš draugų visuomet aukojasi kitam, ir kaip 
tik toks draugas buvo daktaras. Dekas su juo darė visa, ką 
tik norėjo, o daktaras klausė šuns, kaip kad šuo klauso savo 
šeimininko. Dekas, matyt, buvo palankus daugumai jūrinin- 
kų bei padėjėjų, tačiau instinktyviai vengė Šandono, taip pat 


— 146 


nemėgo — ir dar kaip! — Peno ir Fokerio, kuriems artinantis 
reikšdavo neapykantą tyliu urzgimu. Bet Fokeris ir Penas ne- 
drįso šuns užkabinėti, nes, anot Kliftono, jis buvo „gerasis 
Hatero genijus“ 

Žodžiu, įgulos nuotaika pakilo, ir jūreiviai elgėsi pakenčiamai. 

— Man rodosi, — tarė kartą Džeimsas Volas Ričardui Šan- 
donui, —- kad mūsų jūrininkai patikėjo kapitono šnekomis ir 
neabejoja kelionės sėkme. 

Jie smarkiai klysta, — atsakė Šandonas. Jeigu jie gerai 
pagalvotų ir pažiūrėtų blaiviomis akimis, tai pamatytų, kad mes 
žengiame vieną beprotišką žingsnį po kito. 

— Bet juk dabar esame beveik laisvoje jūroje ir plaukiame 
jau ištirtu keliu... Man atrodo, jūs perdedate, Šandonai. 

— Nė kiek, Volai. Gal sakysite, kad jaučiu Haterui neapy- 
kantą ir pavydą, — tebūnie taip, bet tie jausmai manęs neapaki- 
na. Sakykite, ar jūs žiūrėjote į anglių duobę? 

— Ne, — atsakė Volas. 

— Tai pažiūrėkite. Pamatysite, kaip greit mažėja kuro atsar- 
gos. Iš teisybės reikėtų plaukti vien burėmis, o sraigtą paleisti 
tiktai būtiniausiais atvejais, veržiantis prieš srovę ar prieš vėją. 
Kurą reikia taupyti; juk galbūt šiuose kraštuose mums teks iš- 
būti kelis metus. Bet Hateras beprotiškai lekia pirmyn, norėda- 
mas žūtbūt pasiekti neprieinamą ašigalį, ir tokios smulkmenos 
jam nerūpi. Ar pučia palankus vėjas, ar priešinis, Hateras lei- 
džia garo mašiną visu smarkumu. Jeigu šitaip bus ir toliau, mes 
atsidursime labai keblioje padėtyje, o gal ir visai žūsime. 

— Iš tiesų, Šandonai? Negi jau taip blogai? 

— Taip, Volai, labai blogai. Aš turiu galvoje ne tik mašiną, 
kuri kritiškų momentu be kuro nė kiek negalės mums padėti, 


bet svarbiausia — žiemojimą, nes anksčiau ar vėliau vis tiek to 

neišvengsime. O juk reikia imtis priemonių prieš šaltį tokiuose 
kraštuose, kur termometre dažnai užšąla gyvsidabris. 

Jei neapsirinku, Šandonai, kapitonas tikisi kuro atsargą 
papildyti Bičio saloje. Juk ten turi būti daug anglies. 

— Ber argi šiose jūrose visuomet nuplauki ten, kur nori, Vo- 
lai? Ar gali būti tikras, kad vienas arba kitas sąsiauris bus laisvas 
nuo ledų? O jeigu mes Bičio salos nepasieksime, jeigu nebus 
įmanoma prie jos priplaukti — kaip tada? 

— Jūsų teisybė, Šandonai. Iš tikrųjų Hateras elgiasi nepro- 
tingai. Bet kodėl gi jūs nieko jam apie tai nesakote? 

— Ne, Volai, — atkirto Šandonas suirzęs. — Nutariau tylėti; 
už brigą aš neatsakau. Palauksiu, kaip toliau klostysis; man įsa- 
ko — aš vykdau, o savo nuomonės reikšti neprivalau. 

— Leiskite pastebėti, Šandonai, kad jūs elgiatės neteisingai. 
Juk čia mūsų visų interesas, — už kapitono neatsargumą mes 
visi galime brangiai užmokėti. 

— Ber argi jis manęs klausys, Volai? 

Volas buvo priverstas su tuo sutikti. 

Tai gal kapitonas skaitysis su visos įgulos nuomone? — 
tarė jis. 

— Įgulos! — gūžtelėjęs pečiais atšovė Šandonas. — Argi nema- 
tote, brangusis Volai, kad įgula dabar apie savo saugumą visai 
negalvoja? Jūrininkai žino, kad artinasi prie septyniasdešimt 
antrosios lygiagretės ir kad už kiekvieną laipsnį, nuplauktą į 
šiaurę nuo tos platumos, jie gaus po tūkstantį svarų sterlingų. 

— Jūsų teisybė, Šandonai, — pritarė Volas. — Kapitonas sura- 
do patikimiausią būdą, kaip palenkti jūrininkus, kad jie būtų 
paklusnūs. 

— Žinoma, — atsakė Šandonas, — bet tiktai ligi tam tikro laiko. 

— Ką jūs norite pasakyti? 

Ogi tai, kad viskas gerai klosis, kol darbas nesunkus, 
pavojai nelabai dideli, o jūra laisva nuo ledų. Hateras nori 
jūrininkus papirkti, bet visa, kas remiasi tiktai pinigais, yra 
netvirta. Na, pamatysite, ar jiems berūpės premija, kai atsi- 
dursime kritiškoje padėtyje, kai mus užgrius pavojai, vargai, 
ligos, šalčiai ir visokios baisybės, kurių pasitikti galvotrūkčiais 
lekiame. 

— Vadinasi, jūs manote, kad Haterui nepasiseks? 

— Ne, Volai, nepasiseks! Toks atsakingas žygis reikalauja, kad 
visi viršininkai sutartų ir būtų vieningi. O juk to nėra nė žymės. 
Pasakysiu tiesiai: Hateras — pamišėlis; tai rodo ir visa jo praeitis. 
Gal viskas taip susiklostys, kad brigo vadovybę teks pavesti ki- 
tam žmogui, ne tokiam papaikusiam kaip mūsų kapitonas. 

Bet vis dėlto, tarė Volas su nepasitikėjimu pakraipęs 
galvą, — jo pusėje visada bus... 

— Pirmiausia, — nutraukė Šandonas, — daktaras Klobonis, 
mokslininkas, vien apie savo mokslą ir tegalvojąs; paskui Džon- 
sonas, senas jūrininkas, kuris nemėgsta svarstyti; be to, gal dar 
Belas ir Simpsonas, taigi daugiau kaip keturi nesusidarys. O juk 
brige aštuoniolika žmonių! Ne, Volai, Hateras neturi įgulos 
pasitikėjimo ir pats gerai tą žino. Jis įsiteikė įgulai pinigais ir 
gudriai pasinaudojęs Franklino ekspedicijos žuvimo istorija su- 
žadino jūreivių vaizduotę; bet ilgai taip būti negali, ir jeigu jam 
nepavyks išsikelti Bičio saloje, jis žuvęs. 

— Jei įgula tai numatytų... 

— Labai prašau jus, — karštai tarė Šandonas, — jūrininkams 
apie tai nieko nekalbėti! Jie ir patys susiprotės. Tiesą sakant, 
šiuo metu geriausia keliauti į šiaurę. Bet kas garantuos, kad 
Hateras plaukdamas ašigalio link iš tikrųjų nesitraukia atgal? 
Maklintoko sąsiauriu mes išplauksime į Melvilio sąsiaurį, iš ku- 

rio eina keletas sąsiaurių į Bafino įlanką. Saugokitės, kapitone 
Haterai! Į šiaurę ne taip jau lengva prasiveržti, — žiūrėkit, kad 
neatsidurtumėt rytuose! 

Kalbėdamas su Volu Šandonas išsidavė, ko siekia, taigi Ha- 
teras ne be pagrindo įtarė jį išdavyste. 

Tačiau Šandonas teisingai sakė, kad įgula tik todėl taip gerai 
nusiteikusi, jog tikisi greit perplaukti septyniasdešimt antrąją 
lygiagretę. Jūrininkus apėmė troškimas pasipelnyti, kuris teikė 
drąsos net patiems bailiesiems. Kliftonas visiems savo draugams 
smulkiai apskaičiavo uždarbį. 

Daktarui premija nepriklausė, taigi „Forvarde“ ją turėjo 
gauti šešiolika žmonių. Premija buvo tūkstantis svarų sterlin- 
gų, todėl kiekvienam turėjo tekti po šešiasdešimt du su puse 
svaro už kiekvieną nuplauktą laipsnį. Laivui pasiekus ašigalį, 
už aštuoniolika laipsnių kiekvienas būtų gavęs po tūkstantį 
šimtą dvidešimt penkis svarus sterlingų, taigi nemažą turtą. Ši 
fantazija kapitonui būtų atsiėjusi aštuoniolika tūkstančių svarų 
sterlingų, bet Hateras buvo gana turtingas ir už kelionę į ašigalį 
tiek sumokėti galėjo. 

Aišku, šie apskaičiavimai nepaprastai sužadino įgulos godu- 
mą, ir daugelis jūreivių, prieš dvi savaites džiūgavę, kad bri- 
gas pasuko į pietus, dabar karštai troško perplaukti viliojančią 
„auksinę lygiagretę 

Birželio 16 dieną „Forvardas“ aplenkė Avorto kyšulį. Aukš- 
tai į padangę stiebėsi balta Rolinsono kalno viršūnė; apsigaubęs 
sniegu bei migla kalnas atrodė daug didesnis, tiesiog milžiniš- 
kas. Temperatūra laikėsi keletu laipsnių aukščiau nulio. Kalno 
šlaitais čiurleno upeliai, garmėjo kriokliai; dundėdamos lyg 
sunkiosios artilerijos salvės be paliovos krito sniego lavinos. 
Tartum baltos ilgos drobulės prieš saulę akinamai blizgėjo le- 


dynai. Atbudusi poliarinė gamta pasirodė visa savo grožybe. 
Brigas plaukė palei pat krantą; ant apsaugotų iš šiaurės uolų 
stirksojo skurdūs viržiai, kurių rausvi žiedeliai nedrąsiai kalėsi 
iš po sniego; kur ne kur augo rausvos kerpės, pažeme driekėsi 
žemaūgių gluosnių krūmeliai. 

Pagaliau birželio 19 dieną pasiekęs įžymųjį septyniasde- 
šimt antrą laipsnį platumos brigas aplenkė Minto kyšulį, esantį 
Omanio įlankos pabaigoje. „Forvardas“ įplaukė į Melvilio są- 
siaurį, kurį Boltonas praminė „Pinigų jūra“ Ta proga links- 
masis jūreivis žerte Žėrė sąmojus, o geraširdis daktaras iš visos 
širdies juokėsi. 

Nors pūtė smarkus šiaurės rytų vėjas, „Forvardas“ plaukė la- 
bai sėkmingai ir birželio 23 dieną pasiekė 747 platumos. Brigas 
dar buvo Melvilio sąsiauryje — viename didžiausių poliarinių 
baseinų. Pirmąkart šį sąsiaurį perplaukė kapitonas Paris 1819 
metų ekspedicijoje, ir jo įgula tuomet gavo Anglijos vyriausy- 
bės skirtą premiją — penkis tūkstančius svarų sterlingų. 

Kliftonas su pasitenkinimu pasakė, kad nuo septyniasdešimt 
antrosios lygiagretės jie nuplaukė jau du laipsnius: vadinasi, jam 
priklauso šimtas dvidešimt penki svarai sterlingų premijos! Bet 
kiti jam į tai atkirto, kad poliariniuose kraštuose pinigai neturi 
reikšmės, kad jūrininkas tik tuomet gali jaustis iš tiesų turtin- 
gas, kai savo kapitalą gali pragerti. Taigi dar nėra ko džiaugtis ir 
trinti rankas; reikia sulaukti to laiko, kai bus galima nuvirsti po 
stalu kurioje nors Liverpulio smuklėje. 


ISI 


AIX 


Banginio medžioklė 


NORS MELVILIO SĄSIAURIS nebuvo laisvas nuo ledų, jie 
nelabai kliudė plaukti. Iki pat akiračio plytėjo didžiuliai ledo 
laukai; vienur kitur pasitaikydavo ledkalnių, kurie stovėjo vie- 
toje, tartum ant inkaro. „Forvardas“ visu greičiu skriejo pla- 
čiomis protakomis; manevruoti jose buvo lengva. Vėjas nuolat 
kaitaliojosi staigiai peršokdamas nuo vieno rumbo prie kito. 

Vėjo nepastovumas arktinėse jūrose yra labai stebėtinas reiš- 
kinys; neretai per keletą minučių visiškas štilis virsta baisiausia 
audra. Birželio 23 dieną vidury didžiulio sąsiaurio tai teko pa- 
tirti ir Haterui. 

Pastoviausi ir šalčiausi vėjai paprastai pučia nuo ledynų į 
atvirą jūrą. Tą dieną oras keliais laipsniais atšilo; vėjas pasisuko į 
pietus, virš ledo laukų dažnai praūždavo smarkus viesulas, ėmė 
smarkiai snigti. 

Hateras liepė tučtuojau nuleisti bures, kurios iki šiol padėjo 
sraigtui varyti laivą. Jūrininkai šoko vykdyti komandos, bet tuo 
akimirksniu vėjo gūsis nuplėšė mažąjį bramselį ir nunešė į jūrą. 

Kapitonas įsakinėjo su didžiausiu šaltumu per visą audros 
laiką nepasitraukdamas nuo denio. Jam teko nuo darganos bėg- 
ti į vakarus. Vėjas kėlė milžiniškas bangas, tarp kurių blaškėsi 
įvairiausios formos ledo lytys, atplėštos nuo pakrantės ledyno. 
Brigą mėtė į šalis tartum kokį žaisliuką, į bortus trankėsi le- 
dynų nuolaužos. Kartais „Forvardas“ statmenai užlėkdavo ant 
vandens kalno viršūnės, tada plieninis jo priešakys atmušda- 
mas išsklaidytą šviesą žėrėdavo lyg įkaitintas metalas; čia vėl pa- 
knopstomis krisdavo į bedugnę visas paskendęs dūmų kamuo- 

liuose. Sraigto sparnai skrosdavo orą ir net kaukdami sukdavosi 
viršum vandens. Lietus sumišęs su sniegu pylė kaip iš kibiro. 

Daktaras, žinoma, pasinaudojo proga ir permirko ligi pa- 
skutinio siūlo. Jis stovėjo denyje susijaudinęs ir didžiai suža- 
vėtas, kaip kad žavisi mokslininkas matydamas gamtos gaivalų 
kovą. Susikalbėti buvo visai neįmanoma, todėl daktaras tylėjo 
ir tiktai žiūrėjo. Ir čia jam teko savo akimis pamatyti keistą reiš- 
kinį, būdingą vien arktiniams kraštams. 

Audra siautėjo tik nedideliame jūros plote, vos trejetą ar 
ketvertą mylių. Pralėkdamas virš ledo platybių vėjas greit nu- 
silpsta ir negali nusiaubti didelių plotų. Retkarčiais pro miglos 
properšas daktaras išvysdavo giedrą dangų ir ramią jūrą, tyvu- 
liuojančią už ledo laukų. Plaukdamas laisvomis protakomis 
brigas neišvengiamai turėjo patekti į ramią jūrą. Tiesa, grėsė 
pavojus susidurti su pasroviui plaukiančiais povandeniniais led- 
kalniais. Po keleto valandų Haterui vis dėlto pavyko pabėgti 
nuo audros, kuri dar tebešėlo horizonte keldama didžiules ban- 
gas ir rimo tiktai per kelis kabeltovus nuo „Forvardo“ 

Melvilio sąsiauris dabar atrodė jau visai kitaip. Bangos ir vėjas 
nuo krantų atplėšė daugybę ledkalnių, kurie grūsdamiesi, užlėk- 
dami vienas ant kito plaukė į šiaurę. Jų galėjai priskaityti keletą 
šimtų, bet sąsiauris buvo labai platus, todėl brigas lengvai lavira- 
vo. Tie plaukiantys kalnai sudarė puikų reginį: jie lėkė nevieno- 
du greičiu, tartum eidami lenktynių didžiuliame hipodrome. 

Daktaras buvo sužavėtas. Staiga priėjo žeberklininkas Simp- 
sonas ir atkreipė jo dėmesį į nepaliaujamai besikaitaliojančias 
jūros spalvas: tai buvo visa spalvų gama, pradedant skaisčiai mė- 
lyna, baigiant gelsvai žalia; įvairiaspalvės juostos tęsėsi iš šiaurės 
į pietus ir buvo tokios ryškios, jog matėsi iki pat akiračio. Kai 
kur šviesios vandens juostos ribojosi su tamsiomis. 


153 


— Ką jūs apie tai manote, daktare? — paklausė Simpsonas. 

— Tą patį, — atsakė daktaras, — ką apie šias taip keistai nuda- 
žytas juostas galvojo banginių medžiotojas Skrosbis. Jo nuomo- 
ne, žaliasis vanduo net perpildytas smulkių paprasčiausių gyvū- 
nėlių bei medūzų, kurių nėra mėlynajame vandenyje. Skrosbis 
padarė daugybę bandymų, ir aš juo mielai tikiu. 

— Taip. Bet tokia jūros spalva ir daugiau ką parodo. 

— Būtent? 

— Taip, daktare! Patikėkite žeberklininko žodžiu! Jei „Forvar- 
das“ būtų banginių medžiotojų laivas, turėtume daug šansų. 

— Bet čia aš nematau jokių banginių, — atsakė daktaras. 

— Truputį palaukite, ir užtikrinu, kad greitai juos pamatysi- 
me! Tokioje geografinėje platumoje užtikti žalias vandens juos- 
tas — radinys banginių medžiotojams! 

— O kodėl? - paklausė daktaras, kuris visuomet labai domė- 
josi specialistų nuomone. 

— Todėl, kad žaliuose vandenyse dažniausiai pasitaiko ban- 
ginių, — atsakė Simpsonas. 

— O kodėl, Simpsonai? 

— Banginiai čia randa daugiau maisto. 

— Ar jūs esate tikras? 

— Juk aš pats šimtą kartų tai patikrinau Bafino įlankoje. Rei- 
kia manyti, kad taip bus ir Melvilio sąsiauryje. 

— Jūsų teisybė, Simpsonai. 

— Nagi štai, — šūktelėjo žeberklininkas persisvėręs per turė- 
klus, — pažiūrėkite, daktare! 

— Tartum laivo kilio paliktas pėdsakas! — tarė daktaras. 

— Tai banginio pėdsakas, — paaiškino Simpsonas, — to gyvū- 
no išmetamas riebiai blizgantis skystis. Vadinasi, ir pats bangi- 
nis turi būti netoli. 

Iš tikrųjų virš jūros pasklido specifinis kvapas. 

Daktaras atsidėjęs žvalgė jūros paviršių. Simpsono pranaša- 
vimas netrukus išsipildė. Nuo stiebo pasigirdo Fokerio balsas: 

— Banginis pavėjui! 

Visi pasižiūrėjo nurodyta kryptimi: už mylios žydro dan- 
gaus fone aiškiai buvo matyti neaukštas vandens stulpas. 

— Antai jis! Antai jis! — sušuko Simpsonas prityrusia akimi 
greitai įžiūrėjęs banginį. 

— Pasislėpė! — atsakė daktaras. 

— Jei bus reikalas, mes jį surasime, — tarė Simpsonas, kuriam 
niežėte niežėjo rankos. 

Ir kaip jis nustebo, kada Hateras įsakė nuleisti į vandenį 
banginių medžiojimo valtį, nors niekas nedrįso to prašyti. Ka- 
pitonas mielai suteikė įgulai pramogą, kartu norėdamas gauti 
keletą statinaičių banginio taukų. Radę progą pamedžioti, visi 
labai apsidžiaugė. 

Dvejetas jūreivių sėdo prie irklų, Džonsonas — prie vairo, o 
Simpsonas su žeberklu atsistojo priešakyje. Būtinai užsispyręs 
dalyvauti medžioklėje prie šios ekspedicijos prisidėjo ir dakta- 
ras. Jūra buvo gana rami. Valtis greitai nuplaukė ir po dešimties 
minučių buvo jau per mylią nuo „Forvardo“ 

Banginis įkvėpęs naują oro atsargą pasinėrė, bet netrukus 
vėl iškilo ant bangų išmesdamas į penkiolikos pėdų aukštį van- 
dens ir gleivių stulpą. 

— Tenai, gyviau! — sušuko Simpsonas, rodydamas į jūrą už 
aštuonių šimtų jardų nuo valties. 

Valtis sparčiai plaukė banginio link; tai pastebėjęs palengva 
prisiartino ir brigas. 

Jūrai banguojant milžiniškas gyvūnas čia pradingdavo, čia 
vėl pasirodydavo. Vandens paviršiuje iškišdamas tamsią nugarą, 

panašią į povandeninę uolą vidury jūros. Banginiai greit plau- 
kia tik persekiojami. Nenujausdamas pavojaus didžiulis gyvū- 
nas tingiai ir nerūpestingai suposi ant bangų. 

Valtis tyliai sliuogė žalio vandens juosta; vanduo čia buvo 
neskaidrus ir kliudė banginiui matyti savo priešus. Menkas luo- 
telis, drįstąs pulti jūros pabaisą, — tai nepaprastai jaudinantis 
vaizdas. Banginis turėjo apie šimtą trisdešimt pėdų ilgio; tarp 
septyniasdešimt antro ir aštuoniasdešimto laipsnio pasitaiko 
banginių, turinčių daugiau kaip šimtą aštuoniasdešimt pėdų il- 
gio. Senovės rašytojai mini net septynių šimtų pėdų banginius, 
bet tokius tenka priskirti prie „įsivaizduojamųjų“ rūšies. 

Netrukus valtis prisiartino prie banginio. Simpsonas ranka 
davė ženklą - irklai sustojo. Smarkiai užsimojęs jis vikriai svie- 
dė žeberklą į banginį. Žeberklas dantimis giliai įsmigo į pabai- 
sos nugarą. Sužeistas banginis pliaukštelėjo uodega ir pasinėrė. 
Irklai tuojau pakilo aukštyn; prie žeberklo pririšta virvė, kurios 
didžiulis vytulas buvo valties pirmagalyje, pradėjo baisiu grei- 
čiu vyniotis, ir banginis ėmė nešti Džonsono sumaniai vairuo- 
jamą valtį. 

Vis toldamas nuo brigo gyvūnas gerą pusvalandį nėrė plau- 
kiančių ledų link. Protarpiais teko vilgyti virvę, kad nuo smar- 
kios trinties neužsidegtų. Kai nusilpęs gyvūnas ėmė plaukti lė- 
čiau, jūreiviai pradėjo virvę pamažu traukti ir vynioti. Netrukus 
banginis vėl išniro į jūros paviršių ir pašėlusiai ėmė mataškuoti 
didžiule uodega; jo švirkščiami vandens fontanai lyg lietus pylė 
į greit artėjančią valtį. Simpsonas pačiupo ilgą žeberklą ruošda- 
masis stoti į dvikovą su jūros milžinu. 

Bet staiga banginis greitai nėrė tarp dviejų ledkalnių. Jį per- 
sekioti darėsi labai pavojinga. 


— Po velnių! — išsprūdo Džonsonui. 

— Pirmyn, pirmyn! Drąsiau, vyrai! — šaukė Simpsonas, ap- 
imtas medžioklės svaigulio. — Banginis mūsų! 

— Argi galima leistis tarp ledkalnių? — abejojo Džonsonas 
stabdydamas valtį. 

— Galima! Galima! — šaukė Simpsonas. 

— Ne! Ne! — rėkavo vieni. 

— Galima! — tvirtino kiti. 

Jiems besiginčijant, banginis įplaukė tarp dviejų ledkalnių; 
vėjo ir bangų varomi jie artėjo vienas prie kito. 

Banginis tempė valtį į pavojingą protaką. Umai Džonsonas 
puolė į valties pirmagalį ir vienu kirvio smūgiu perkirto virvę. 
Ir kaip tik laiku, nes abu ledkalniai staigiai susidūrė ir sutraiškė 
banginį. 

— Banginis žuvo! — šūktelėjo Simpsonas. 

— Bet užtat mes išgelbėti! — atsakė Džonsonas. 

— Garbės žodis, buvo verta pažiūrėti į tokią medžioklę! 
tarė daktaras nė nemirktelėjęs. 

Ledkalniai susiduria su baisia jėga. Banginis tapo atsitikti- 
numo auka, o tokių atsitiktinumų poliarinėse jūrose pasitaiko 
gana dažnai. Skrosbis sako, kad tik per vieną vasarą Bafino įlan- 
koje taip žuvo trisdešimt banginių. Jis pats matęs, kaip tristiebį 
laivą vienu akimirksniu sutriuškino dvi didžiulės ledinės sienos, 
kurios susidūrė baisiai greit ir paskandino laivą su visa įgula. 
Du kitus laivus jam bežiūrint kiaurai perskrodę tartum ietimis 
aštrios šimto pėdų ilgio lytys; kiaurai persmeigę laivo liemenį 
lyčių smaigaliai susijungę. 

Po keleto minučių valtis prisiyrė prie brigo ir buvo pakelta 
Į savo vietą. 

— Tai gera pamoka neatsargiems žmonėms, drįstantiems plauk- 
ti į protakas tarp ledkalnių, —- pamokomai pasakė Džonsonas. 

Bičio sala 


BIRŽELIO 25 DIENĄ „Forvardas“ atsidūrė netoli Dandaso 
kyšulio, Velso Princo salos šiaurės vakarų pakraštyje. Čia tarp 
daugybės ledų plaukti pasidarė sunkiau. Šioje vietoje jūra eina 
siauryn, ir eilė salų — Krozjė, Jango, Dėjaus, Lauterio ir Gare- 
to, kurios išsirikiavusios kaip fortai prieuostyje, — čia padeda 
susitelkti ledams. Nuo birželio 25 iki 30 dienos brigas nuplau- 
kė tokį kelio galą, kokį kitomis aplinkybėmis būtų galėjęs nu- 
plaukti per vieną dieną. „Forvardas“ čia sustodavo, čia grįždavo 
atgal, čia laukdavo patogios progos priplaukti prie Bičio salos, 
eikvojo daug anglies ir sustojęs tik mažiau kūrendavo garo ma- 
šiną, bet nesustabdydavo jos nei dieną, nei naktį. 

Hateras ne blogiau už Šandoną žinojo, kad anglis baigiasi, 
tačiau jis tikėjosi pakankamai kuro rasti Bičio saloje, todėl an- 
glies negailėjo. Pasitraukimas į pietus gerokai jį sutrukdė; nors 
iš Anglijos jis išplaukė balandžio mėnesį, tačiau iki birželio pa- 
baigos nukeliavo ne toliau už savo pirmtakus. 

Birželio 30 dieną Velso Princo salos šiaurės rytuose buvo 
pastebėtas Volkerio kyšulys. Tai tolimiausias punktas, kurį 
1852 metų gegužės 3 dieną grįždami iš žygio per Somerseto 
salą matė Kenedis ir Belo, 1851 metais kapitonui Omaniui, 
Ostino ekspedicijos dalyviui, čia pasisekė aprūpinti savo būrį 
maistu. 

Šis labai aukštas kyšulys pasižymi tamsiai raudona spalva; 
kai giedras oras, nuo jo matyti Velingtono sąsiaurio žiotys. Va- 
karop pasirodė Belo kyšulys, kurį nuo Volkerio kyšulio skiria 
Makleono užutėkis. Belo kyšulys taip pavadintas prancūzų ka- 

rininko garbei. Išgirdę šį vardą jūreiviai pasveikino kyšulį tris 
kartus sušukdami „valio“ 

Šioje vietoje krantą sudaro labai gruoblėtos gelsvos kalkinės 
uolienos. Pakrantėse susigrūdę didžiuliai ledynai, kuriuos Čia 
atvarė šiaurės vėjas. Netrukus kyšulys dingo iš akių, ir „For- 
vardas“ tarp suaižėjusių ledo lyčių dabar skynėsi kelią per Baru 
sąsiaurį Bičio salos link. 

Nutaręs plaukti tiesiai, kad brigas kokiu nors būdu neap- 
lenktų salos, Hateras kelias dienas nė valandėlės nesitraukė iš 
savo posto. Jis dažnai lipo į „varnos gūžtą“ ir ieškojo patogaus 
kelio; kol laivas plaukė sąsiauriu, jis padarė visa, ką gali padary- 
ti sumanus, šaltakraujis, drąsus ir talentingas jūrininkas. Tiesa, 
aplinkybės jam buvo nepalankios, jūrą dengė ledai, nors tokiu 
metų laiku paprastai ji esti beveik laisva. Ir vis dėlto nesigailė- 
damas nei anglies, nei įgulos, nei pats savęs, Hateras pagaliau 
pasiekė tikslą. 

Liepos 3 dieną, vienuoliktą valandą ryto, locmanas pranešė, 
kad šiaurėje pasirodė žemė. Atlikęs stebėjimus Hateras pažino 
Bičio salą, kur apsistodavo visi arktinių kraštų tyrinėtojai. Prie 
šios salos buvo išmetę inkarą beveik visi laivai, kurie tik plaukė 
į poliarines jūras. Prieš leisdamasis į Velingtono sąsiaurį, čia pir- 
mąkart žiemojo Franklinas. Makliuro padėjėjas Kresvelis nu- 
keliavęs ledais keturis šimtus septyniasdešimt mylių čia sutiko 
„Feniksą', kuriuo ir grįžo į Angliją. Paskutinis laivas, apsilankęs 
Bičio saloje, buvo brigas „Foksas“ 1858 metų rugpjūčio 11 
dieną Maklintokas čia apsirūpino maistu ir sutvarkė sandėlius 
bei gyvenamuosius būstus. Tai buvo tik prieš dvejus metus. Vi- 
sos šios smulkmenos Haterui buvo gerai žinomos. 

Kai Džonsonas išvydo salą, jam smarkiai ėmė plakti širdis: 
čia jis buvo tuomet, kai tarnavo „Fenikse“ bocmanu. Hateras 

ėmė klausinėti Džonsoną, kokie čia krantai, kur galima išmesti 
inkarą, ar sunku priplaukti prie salos. Oras buvo puikus; ter- 
mometras rodė +57* (+14 *C). 

— Na kaip, Džonsonai, ar pažįstate šią vietą? — paklausė 
kapitonas. 

— Taip, kapitone, tai Bičio sala! Bet mums reikia dar pa- 
plaukti kiek toliau į šiaurę, nes ten nuožulnesni krantai. 

— O kur namai ir sandėliai? — paklausė Hateras. 

— Juos galima pamatyti tik išlipus į krantą. Jie va tenai, už 
tos aukštumos. 

— Ir jūs ten palikote dideles atsargas? 

— Dideles, kapitone. Tūkstantis aštuoni šimtai penkiasde- 
šimt trečiais metais admiralitetas mus čia pasiuntė garlaiviu 
„Feniksu“, kuriam vadovavo kapitonas Ingltildas; mus lydėjo 
maistu pakrautas transportinis laivas „Bredalbanas“ Tomis at- 
sargomis būtų galėjusi apsirūpinti visa ekspedicija. 

Bet juk daug tų atsargų tūkstantis aštuoni šimtai pen- 
kiasdešimt penktais metais paėmė „Fokso“ kapitonas; — pasakė 
Hateras. 

— Nesirūpinkit, kapitone, - nuramino Džonsonas, — dar už- 
teks ir jums. Šaltyje maistas nuostabiai išsilaiko, ir mes jį rasime 
tokį pat šviežią, koks jis buvo iškrautas į krantą. 

— Svarbiausia man ne maistas, kurio mums užteks keliems 
metams, bet anglis, — tarė Hateras. 

— Saloje mes palikome daugiau kaip tūkstantį tonų anglies, 
kapitone. Dėl šito galite būti ramus. 

— Tada į salą! — tarė Hateras pro žiūroną atidžiai stebėda- 
mas krantus. 

— Ar matote aną kyšulį? — paklausė Džonsonas. — Jį api- 
plaukę atsidursime netoli tos vietos, kur patogu išmesti inkarą. 

Tai iš čia mes iškeliavome į Angliją su leitenantu Kresveliu ir 
dvylika sergančių „Investigeitoriaus“ jūreivių. Mums pasisekė 
pargabenti į Angliją Makliuro padėjėją, bet prancūzų karinin- 
kas Belo, plaukęs su mumis „Feniksu“, taip ir nebeišvydo savo 
tėvynės! Liūdna tai prisiminti... Aš manau, kapitone, kad inka- 
rą reikėtų išmesti štai Čia. 

— Gerai, — atsakė Hateras ir davė reikiamą įsakymą. 

„Forvardas“ buvo per kabeltovą nuo kranto, nedideliame 
užutėkyje, apsaugotame nuo šiaurės, rytų ir pietų vėjų. 

— Misteri Volai, — tarė Hateras, — paruoškite valtį ir pasiųski- 
te ją į krantą su šešiais irkluotojais: reikės gabenti į brigą anglį. 

— Klausau, kapitone, — atsakė Volas. 

— Aš su daktaru ir bocmanu vykstu į krantą laiveliu. Misteri 
Šandonai, ar malonėsite mus palydėti? 

— Kaip įsakysite, — atsiliepė Šandonas. 

Po keleto minučių daktaras pasiėmęs šautuvą ir mokslinius 
prietaisus, sėdo su savo draugais į laivelį. Dar po dešimties mi- 
nučių jie išlipo į gana žemą uolėtą krantą. 

Veskite mus, Džonsonai, — tarė Hateras. — Ar pažįstate 
šią vietą? 

— Kuo puikiausiai, kapitone. Tik štai šito paminklo dar nesu 
čia matęs. 

— Aš žinau, kas čia! - šūktelėjo daktaras. — Prieikime arčiau! 
Šis akmuo pats mums pasakys, kaip jis čia pateko. 

Keleiviai priėjo prie paminklo. Daktaras nusiėmęs kepu- 
rę tarė: 

— Mano bičiuliai, tai paminklas Franklinui ir jo draugams. 

Iš tikrųjų 1855 metais ledi Eranklin perdavė vieną juodojo 
marmuro plokštę daktarui Keinui, kitą — 1858 metais — Ma- 
klintokui, kad jas nugabentų į Bičio salą. Maklintokas šventai 

įvykdė jam pavestą uždavinį ir pastatė plokštę netoli antkapio, 
kurį Džonas Baru buvo įrengęs leitenanto Belo atminimui. 
Plokštėje buvo toks įrašas: 


ATMINTI FRANKLINUI, KROZJĖ, FICDŽEIMSUI 
žr visiems šauniesiems jų draugams, karininkams bei jūrininkams, 
nukentėjusiems ir žuvusiems mokslo labui ir tėvynės šlovei. 
Šis paminklas pastatytas netoli tos vietos, kur jie praleido pirmąją arktinę 
žiemą ir iškeliavo toliau pasiryžę nugalėti visas kliūtis arba mirti. 

Jis liudija, kad jų draugų bei tautiečių širdyse gyvas atminimas ir 
pagarba, liudija apie tikėjimo malšinamą žmonos sielvartą, netekus jai 
ekspedicijos viršininko asmenyje atsidavusio ir karštai mylimo savo vyro. 

Viešpats atvedė juos į uostą, kur visų laukia amžina ramybė. 

Šie žodžiai akmenyje, kuris buvo toks vienišas tolimiausios 
šiaurės pakrantėje, jūrininkams sunkiai suspaudė širdį, o dakta- 
ro akyse, kai jis skaitė šį graudų ir liūdną įrašą, pasirodė ašaros. 
Toje vietoje, kur keliavo Franklinas ir jo draugai, kupini vil- 
čių bei jėgų, nieko daugiau neliko, tik tas marmuro luitas. Vis 
dėlto, kad ir koks niūrus atrodė likimo įspėjimas, „Forvardas“ 
buvo pasiryžęs vykti „Erebuso“ bei „Teroro“ pėdsakais. 

Hateras pirmas nusikratė sunkių minčių ir ėmė sparčiai 
kopti į gana aukštą, sniego vos dengiamą kalvą. 

— Iš ten pamatysime sandėlius, kapitone, — pasakė Džonso- 
nas eidamas jam iš paskos. 

Jiems įkopus į kalvos viršūnę, priėjo Šandonas ir daktaras. 
Jų akys klaidžiojo po neaprėpiamą lygumą, kurioje nebuvo ma- 
tyti nė menkiausių žymių, kad čia būtų gyvenę Žmonės. 

— Kaip keista! — tarė bocmanas. 

— Na, kurgi sandėliai? — skubiai paklausė Hateras. 

— Nežinau... Nieko nematau... —- murmėjo Džonsonas. 

— Jūs turbūt apsirikote, — pasakė daktaras. 

— Ne, — susimąstęs pratarė Džonsonas, — man rodos, kaip 
tik Čia... 

Tai kurgi pagaliau mums eiti? nekantriai nutraukė 
Hateras. 

— Nusileiskime žemyn, — tarė bocmanas. — Gal aš apsiri- 
kau... Per septynerius metus nesunku vietovę ir pamiršti. 

Ypač kai vietovė tokia baisiai monotoniška, pridūrė 
daktaras. 

— O vis dėlto... - sumurmėjo Džonsonas. 

Šandonas nepratarė nė žodžio. 

Po kelių minučių Džonsonas sustojo. 

— Ne, aš neapsirikau! — sušuko jis. 

— Kas yra? — paklausė Hateras dairydamasis. 

— Ką jūs norite pasakyti, Džonsonai? — pasiteiravo daktaras. 

— Pažvelkite į šį kauburį, — tarė bocmanas statydamas koją 
ant nedidelės aukštumėlės, kurioje buvo matyti trys vagos. 

— O kas čia nepaprasta? 

— Tai trijų Franklino jūreivių kapai, — atsakė Džonsonas. 
Aš esu tuo įsitikinęs. Ne, aš negalėjau apsirikti. Už šimto žings- 
nių turi būti namukas, o jeigu jo nėra, tai... tai... 

Jis nesiryžo pasakyti iki galo. Hateras puolė į priekį; jį ap- 
ėmė neviltis. Iš tikrųjų ten turėjo būti taip laukti sandėliai su 
įvairiomis atsargomis, į kurias kapitonas dėjo tiek vilčių. Bet 
didžiuliai ištekliai, civilizuotų žmonių atgabenti vargstantiems 
jūrininkams pagelbėti, buvo išplėšti, išgrobstyti, visiškai sunai- 
kinti. Kas gi padarė šį nusikaltimą? Gal šių kraštų žvėrys — vil- 
kai, lokiai ar lapės? Ne, jie būtų sunaikinę tik maisto atsargas, 

o juk čia nebebuvo nei palapinės skutelio, nei jokio pagaliuko, 
nei geležies ar kito metalo gabalėlio ir — kas užvis baisiausia 
„Forvardo“ įgulai — nė gabaliuko anglies! 

Matyt, eskimai, kuriems tekdavo susidurti su europiečiais, 
pagaliau suprato, kam yra skirti čia palikti daiktai, kurie jiems 
patiems buvo labai reikalingi. Išplaukus iš čia „Foksui“ jie nuo- 
lat grįždavo prie šio gausybės rago ir viską grobstė turėdami 
aiškų tikslą — nepalikti iš čionykščių sandėlių nė mažiausios 
žymės. Aplinkui buvo tuščia — iki pat akiračio plytėjo lygūs 
sniegynai. 

Hateras buvo visiškai priblokštas. Daktaras tylėdamas krai- 
pė galvą. Šandonas nepratarė nė žodžio, bet akylas stebėtojas jo 
lūpose būtų galėjęs įžiūrėti pikto džiaugsmo šypsnį. 

Tuo metu atplaukė Volo pasiųsti žmonės. Jie tuojau viską 
suprato. Šandonas priėjo prie Hatero ir pasakė: 

Kapitone, man rodos, nusiminti neverta. Laimė, mes 
dar esame prie Baru sąsiaurio, kuriuo galime išplaukti į Bati- 
no įlanką. 

— Misteri Šandonai, — atsakė Hateras, — laimė, kad mes esa- 
me prie Velingtono sąsiaurio, kuriuo keliausime tolyn į šiaurę. 

— Ber kaipgi mes plauksime, kapitone? 

— Su burėmis, gerbiamasis! Kuro mums užteks dar dviem 
mėnesiams, o būsimajam žiemojimui daugiau nė nereikia. 

— Leiskite pastebėti... — buvo bepradedąs Šandonas. 

— Aš jums leidžiu, gerbiamasis, sekti paskui mane į brigą, — 
atsakė Hateras. 

Pasisukęs nugara į savo padėjėją kapitonas grįžo į laivą ir 
užsidarė kajutėje. 

Ištisas dvi dienas pūtė priešinis vėjas; kapitonas visai nesi- 
rodė denyje. Daktaras pasinaudojo tuo, kad „Forvardas“ buvo 

priverstas stovėti vietoje, ir tyrinėjo Bičio salą. Jis rado šiokių 
tokių augalų. Vasarą atšilus orui, ant uolų vietomis kalėsi viržių 
krūmeliai, keletas rūšių kerpių, geltonasis vėdrynas, kažkoks į 
rūgštynes panašus augalas keleto linijų* pločio lapais ir gana 
stambios uolaskėlės. 

Salos gyvūnija buvo daug turtingesnė už augmeniją. Dak- 
taras matė ilgas virtines žąsų ir gervių, kurios traukė į šiaurę. 
Užtiko jis ir daugiau paukščių: čia veisėsi kurapkos, juosvai mė- 
lyni narai, poliarinės kryklės smarkiai ištįsusiu liemeniu, labai 
skanios poliarinės jerubės, juodi albatrosai baltomis dėmelėmis 
išmargintais sparnais ir raudonomis kaip koralas kojomis bei 
snapais, pulkai rėksmingų islandiškų kirų ir stambūs baltagur- 
kliai kragai. 

Daktarui pasisekė nušauti keletą pilkųjų kiškių, dar nespė- 
jusių persirengti baltais žieminiais kailiniais, ir melsvą šiaurės 
lapę, kurią labai sumaniai arvarė Dekas. Lokiai žmogaus, ma- 
tyt, bijojo ir per šūvio atstumą neprisileido; ruoniai taip pat 
pasidarė labai atsargūs — turbūt dėl tos pat priežasties, kaip ir 
amžini jų priešai lokiai. 

Įlankoje buvo labai daug malonaus skonio moliuskų. Na- 
riuotakojų klasė (dvisparnių šeima) irgi turėjo savo atstovą — 
paprastą uodą, kurį daktaras, didžiam savo pasitenkinimui, vi- 
kriai sugavo, nors uodas jį vis dėlto įgylė. Kaip konchiologas jis 
buvo ne toks laimingas: terado vos keletą valgomųjų kiaukutų 
bei geldučių. 


Ž Linija — senovinis ilgio matas, apie 2,5 milimetro. 

XAI 


Belo mirtis 


LIEPOS 3 IR 4 DIENĄ termometras rodė +57* (+14 *C); 
tai buvo aukščiausia temperatūra per visą ekspedicijos laiką. 
Tačiau ketvirtadienį, liepos 5 dieną, ėmė pūsti pietryčių vėjas, 
pradėjo smarkiai snigti. Per naktį temperatūra nukrito 23* Ne- 
paisydamas to, kad įgula buvo blogai nusiteikusi, Hateras įsa- 
kė ruoštis į kelionę. Per trylika dienų, praėjusių nuo to laiko, 
kai jie praplaukė Dandaso kyšulį, „Forvardas“ nepasistūmėjo 
į šiaurę nė vieno laipsnio. 

Dalis jūrininkų, susibūrusių apie Kliftoną, jau pradėjo mur- 
mėti, bet Hatero nutarimas plaukti Velingtono sąsiauriu jiems 
patiko, todėl visi mielai ėmėsi darbo. 

Gana sunku buvo iškelti bures, bet naktį jūreiviai pagaliau 
vis dėlto iškėlė foką, marselius ir bramselius. Hateras drąsiai 
leidosi plaukti tarp ledų, srovės nešamų į pietus. Laivas plaukė 
vingiuotomis protakomis, ir įgula baisiai išvargo, nes reikėjo 
dažnai perstatinėti bures. 

Velingtono sąsiauris nelabai platus, ypač suspaustas tarp 
Šiaurės Devono krantų iš rytų pusės ir Kornvalio salos — iš va- 
karų. Ši sala anksčiau buvo laikoma pusiasaliu, bet 1846 metais 
seras Džonas Franklinas grįždamas iš šiaurinės sąsiaurio dalies 
apiplaukė ją iš vakarų į rytus. 

Velingtono sąsiaurį ištyrė 1851 metais kapitonas Penis plau- 
kiodamas banginių medžiotojų laivais „Ledi Franklin“ ir „Sofi- 
ja“ Vienas iš jo padėjėjų, Stiuartas, pasiekė Bičerio kyšulį, esan- 
tį 767 20' platumos, ir iš ten matė laisvą nuo ledų jūrą. Laisva 


jūra! Tai buvo karščiausia Hatero svajonė. 


167 — 


— Ką rado Stiuartas, tą rasiu ir aš, - pasakė kapitonas dakta- 
rui, — ir tuomet su burėmis plauksiu į ašigalį. 

— Ber ar jūs nebijote, — atsakė daktaras, — kad įgula... 

— Kas man įgula! - šiurkščiai atkirto Hateras. 

Paskui pritildęs balsą, be galo nustebindamas daktarą su- 
šnibždėjo: 

— Vargšai!.. 

Daktaras pirmą kartą pastebėjo atšiauraus kapitono širdyje 
tokius jausmus. 

— Ber ne! — energingai sušuko Hateras. — Jie turi keliauti su 
manimi — ir keliaus! 

Nors „Forvardui“ nebegrėsė pavojus susidurti su dreifuo- 
jančiais ledais, plačiai prasiskyrusiais į šalis, tačiau į šiaurę jis 
stūmėsi vis dėlto labai lėtai, nes priešiniai vėjai priversdavo daž- 
nai sustoti. Vargais negalais brigas aplenkė Spenserio ir Iniso 
kyšulius, o liepos 10 dieną, antradienį, didžiausiam Kliftono 
džiaugsmui, pagaliau perplaukė septyniasdešimt penktą laipsnį 
platumos. 

Dabar „Forvardas“ buvo toje pačioje vietoje, kur amerikie- 
čių laivai „Reskiu“ ir „Edvansas“ vadovaujami kapitono Heve- 
no patyrė baisius pavojus. Toje ekspedicijoje dalyvavo ir dakta- 
ras Keinas. 1850 metais, rugsėjo pabaigoje, jų laivus suspaudė 
ledai ir nubloškė į Lankasterio sąsiaurį. 

Šandonas apie šią katastrofą papasakojo Džeimsui Volui ir 
keliems jūrininkams. 

— „Edvansą“ ir „Reskiu“, — kalbėjo jis, - ledai taip smarkiai 
daužė, blaškė į visas puses ir mėtė aukštyn, jog buvo nutarta 
laivuose nekūrenti ugnies, nors temperatūra nukrito aštuo- 
niolika laipsnių žemiau nulio. Nelaiminga įgula visą žiemą 
išbuvo ledų nelaisvėje nuolat pasiruošusi palikti savo laivus. 

Tris savaites žmonės miegojo nenusivilkę. Tokiomis baisiomis 
sąlygomis laivai dreifavo tūkstantį mylių ir buvo nunešti į Ba- 
fino įlankos vidurį. 

Galima įsivaizduoti, kokį įspūdį šis pasakojimas padarė nu- 
siminusiems jūreiviams! 

Kol Šandonas pasakojo, Džonsonas šnekučiavosi apie vieną 
įvykį, atsitikusį tose vietose. Daktaras pranešė Džonsonui, kad 
brigas tuo metu buvo 75* 30' platumos. 

— Ber juk tai atsitiko čia! Kaip tik čia! —- sušuko Džonso- 
nas. — Štai ta nelemtoji žemė! 

Ir senojo bocmano akyse sužibo ašaros. 

— Jūs kalbate apie leitenanto Belo mirtį? — paklausė daktaras. 

— Taip, daktare, apie to kilnaus, narsaus, drąsaus karininko 
mirtį! 

— Ir katastrofa atsitiko kaip tik šioje vietoje? 

— Taip, kaip tik čia, šioje Šiaurės Devono pakrantėje! O! Tai 
buvo lemtis. Reikėjo kapitonui Pulenui šiek tiek anksčiau grįžti 
į savo laivą, ir viskas būtų buvę gerai. 

— Ką norite tuo pasakyti, Džonsonai? 

— Išklausykite manęs daktare, ir pamatysite, nuo ko kartais 
priklauso žmogaus gyvybė. Jūs žinote, kad leitenantas Belo da- 
lyvavo ekspedicijoje, kuri tūkstantis aštuoni šimtai penkiasde- 
šimtais metais išvyko ieškoti Franklino? 

— Taip, Džonsonai, jis plaukė „Princu Albertu“ 

— Taigi štai. Tūkstantis aštuoni šimtai penkiasdešimt trečiais 
metais atvykęs iš Prancūzijos Belo gavo leidimą plaukti „Fenik- 
su, kuriame aš tarnavau jūrininku kapitono Ingltildo vadovy- 
bėje. Transportiniu laivu „Bredalbanu“ mes atgabenome į Bičio 
salą maisto atsargas. 

— Ar tas, kurių mes, deja, neberadome? 

— Tas pačias, daktare. Į Bičio salą atplaukėme rugpjūčio pra- 
džioje, o to paties mėnesio dešimtą dieną kapitonas Inglfildas 
paliko „Feniksą“ ir iškeliavo ieškoti kapitono Puleno, — šis jau 
prieš mėnesį buvo palikęs savo laivą „Nort Starą“, ir apie jį ne- 
buvo jokių žinių. Sugrįžęs Inglfildas tikėjosi išsiųsti Velingtono 
sąsiauryje žiemojusiam serui Edvardui Belčeriui admiraliteto 
telegramas. Mūsų kapitonui išvykus netrukus į savo laivą grįžo 
kapitonas Pulenas! Ak, kodėl jis negrįžo prieš išvykstant kapi- 
tonui Inglfildui!.. Leitenantas Belo būgštaudamas, kad mūsų 
kapitonas kelionėje gali ilgai užtrukti, taip pat žinodamas, kad 
admiraliteto telegramos yra labai skubios, nutarė pats jas nu- 
gabenti. Jis paliko kapitoną Puleną vadovauti abiem laivams ir 
pasiėmęs roges bei guminę valtį rugpjūčio dvyliktą dieną leido- 
si į kelionę. Kartu su juo iškeliavo „Nort Staro“ bocmanas Har- 
vėjus ir trys jūrininkai —- Medenas, Deividas Hukas ir aš. Mes 
manėme, kad seras Edvardas Belčeris yra kur nors netoli Bičio 
kyšulio, į šiaurę nuo sąsiaurio, todėl ir iškeliavome į tą pusę ro- 
gėmis palei rytinius žemyno krantus. Pirmąją dieną sustojome 
per tris mylias nuo Iniso kyšulio, o rytojaus dieną — ant ledo 
lyties, per trejetą mylių nuo Baudeno kyšulio. Naktis buvo švie- 
si kaip diena, krantas — vos už trejeto mylių, ir leitenantas Belo 
nutarė pernakvoti žemyne. Jis bandė ten nuplaukti gumine val- 
timi, bet stiprus pietryčių vėjas du kartus jį nunešė tolyn nuo 
kranto. Harvėjus ir Medenas buvo už leitenantą laimingesni ir 
pasiekė žemę. Jie turėjo pasiėmę virvę ir nutiesė ją nuo kranto 
iki rogių. Ta virve į krantą buvo jau nugabenti trys daiktai, 
bet ketvirtąjį kartą pajutome, kad mūsų lytis pajudėjo iš vietos. 
Leitenantas Belo liepė savo draugams paleisti virvę, ir mus vi- 
sus — leitenantą, Deividą Huką ir mane — bematant nunešė toli 
nuo krantų. Tuo metu pūtė smarkus pietryčių vėjas, snigo. Bet 

didelis pavojus mums dar negrėsė, ir leitenantas tikrai galėjo 
išsigelbėti, — juk mes išsigelbėjome! 

Džonsonas susimąstęs žiūrėjo į tą lemtingąjį krantą, truputį 
patylėjo, paskui vėl prašneko: 

— Dingus iš akių mūsų draugams, bandėme prisiglausti pa- 
lapinėje, bet nieko iš to neišėjo; tada ėmėm peiliais kirsti lede 
sau priedangą. Leitenantas dar pasėdėjo kokį pusvalandį kalbė- 
damas su mumis apie gresiantį pavojų. Aš jam pasakiau, kad 
nieko nebijau. „Be Dievo valios, — atsakė jis, — nė plaukas nuo 
galvos nenukris.“ Tuomet aš jo paklausiau, kelinta valanda. 
„Maždaug ketvirtis. septintos“, — atsakė leitenantas. Tai buvo 
rugpjūčio aštuonioliktą dieną, ketvirtadienio rytą, penkiolika 
minučių septintos. Surišęs savo knygas Belo pasakė norįs pažiū- 
rėti, kur plaukia ledo lytis. Nepraslinkus nė keturioms minu- 
tėms išėjau jo ieškoti; apėjau aplink visą lytį, bet niekur jo ne- 
radau. Grįždamas atgal kitapus properšos, kuri turėjo penketą 
sieksnių pločio, pamačiau jo lazdą; ledas properšoje buvo visas 
suskeldėjęs. Ėmiau šaukti leitenantą, bet niekas neatsiliepė. Tuo 
metu pūtė labai smarkus vėjas. Aš dar kartą apėjau visą lytį, 
bet negalėjau rasti nė menkiausių pėdsakų, kur dingo vargšas 
leitenantas. 

— Kas gi jam atsitiko, kaip manote? — paklausė sugraudintas 
daktaras. 

— Aš manau, kai leitenantas išėjo iš mūsų priedangos, vėjas 
jį nunešė į properšą. Paltą jis buvo užsisagstęs, taigi plaukti ir 
iškilti į vandens paviršių negalėjo. O, daktare, tai buvo didžiau- 
sias sielvartas mano gyvenime! Tiesiog nesinorėjo tikėti... Tas 
jaunas karininkas žuvo kaip savo pareigos auka: klausydamas 
kapitono Puleno įsakymo jis norėjo pasiekti krantą prieš pa- 
judant ledams. Jis buvo garbingas žmogus, laive taip visų my- 

limas, toks malonus ir drąsus. Jį apraudojo visa Anglija. Kada 
iš Paundo įlankos grįžo kapitonas Inglfildas, net eskimai iš jo 
sužinoję apie leitenanto mirtį verkė, kaip aš dabar verkiu, 
kalbėjo: „Vargšas Belo, vargšas Belo!“ 

— Ber kaipgi jums su savo draugu pavyko pasiekti krantą? — 
paklausė daktaras, didžiai sujaudintas to liūdno pasakojimo. 

— Mums pasisekė, daktare. Dvidešimt keturias valandas mes 
išbuvome ant lyties be ugnies ir maisto. Pagaliau prisiartinome 
prie ledo lauko, kuris buvo užplaukęs ant seklumos. Greit per- 
šokome ant to ledo ir su vieninteliu mums likusiu irklu prisi- 
traukėme nedidelę lytį, kurią buvo galima vairuoti kaip plaustą. 
Štai taip ir prisikasėme iki kranto, tačiau... vieni, be garbingojo 
savo karininko. 

„Forvardas“ tuo metu jau praplaukė nelemtą krantą, ir 
Džonsonas pametė iš akių tą vietą, kur įvyko katastrofa. Ry- 
tojaus dieną dešinėje pusėje pasiliko Grifino įlanka, o dar po 
dviejų dienų — Grinelio ir Helpmano kyšuliai. Pagaliau liepos 
14 dieną „Forvardas“ aplenkė Osborno kyšulį, o 15-ąją nuleido 
inkarą Beringo užutėkyje, sąsiaurio gale. Plaukti buvo nelabai 
sunku: Hateras čia rado beveik tokią pat laisvą jūrą, kaip ir 
Belčeris „Pionieriaus“ ir „Asistenso“ laivais nukeliavęs žiemo- 
ti kone iki septyniasdešimt septinto laipsnio šiaurės platumos. 
Tai buvo pirmasis jo žiemojimas — 1852-1853 metais. O kitą 
žiemą jis praleido Beringo užutėkyje, kur dabar stovėjo išmetęs 
inkarą „Forvardas“ 

Išgyvenęs baisiausius vargus, vos išvengęs pražūties Belčeris 
buvo priverstas palikti „Asistensą“ amžinuose ledynuose. 

Šandonas papasakojo demoralizuotai įgulai ir apie šią karas- 
trofą. Ar žinojo Hateras apie savo vyresniojo padėjėjo išdavystę? 
Sunku pasakyti, — kapitonas apie tai nieko nekalbėjo. 

Toje pat geografinėje platumoje kaip Beringo užutėkis yra 
siauroka protaka, jungianti Velingtono sąsiaurį su Karalienės są- 
siauriu. Ten buvo susigrūdę be galo daug ledų. Hateras tuščiai 
mėgino apiplaukti iš šiaurės Hamiltono salą, — jam sukliudė 
audringas vėjas. Teko pasukti į sąsiaurį tarp Hamiltono ir Kor- 
nvalio salų, kur buvo veltui sugaištos penkios brangios dienos. 

Oras tuo tarpu atšalo; liepos 19 dieną temperatūra nukrito 
iki +26* (-4 *C); tiesa, rytojaus dieną vėl atšilo. Tai buvo pir- 
mieji ženklai, kad nebetoli žiema. Reikėjo skubėti. Nusistovėjęs 
vakarų vėjas trukdė brigui plaukti, tačiau Hateras stengėsi kuo 
greičiau pasiekti tą vietą, kur Stiuartas matė laisvą jūrą. Lie- 
pos 19 dieną kapitonas nutarė žūtbūt prasiveržti laisva protaka. 
Vėjas pūtė priešais; paleidus garo mašiną, laivas, aišku, būtų 
įstengęs grumtis su užlekiančiais sniego viesulais, tačiau reikėjo 
taupyti kurą. O traukti brigą už lyno jūrininkai negalėjo, nes 
per plati buvo protaka. Nors įgula jautė didelį nuovargį, Hate- 
ras nutarė imtis tokios priemonės, kurią panašiomis aplinky- 
bėmis naudoja banginių medžiotojai. Jis įsakė nuleisti iki pat 
vandens valtis, pakabintas ant talių* abiejuose brigo šonuose. 
Valtys buvo gerai pritvirtintos iš priekio ir iš užpakalio; vienų 
irklai buvo dešinėje pusėje, kitų — kairėje; jūrininkai sėdo prie 
irklų ir iš visų jėgų yrėsi varydami laivą prieš vėją. 

Taip „Forvardas“ palengva stūmėsi protaka. Aišku, toks dar- 
bas buvo baisiai sunkus. Įgula pradėjo murmėti. Keturias die- 
nas brigas taip slinko į priekį ir pagaliau liepos 23-ąją priplaukė 
Karalienės sąsiauryje Beringo salą. 

Vėjas visą laiką pūtė priešais. Įgula visiškai nusikamavo. 
Daktarui rodėsi, kad pradėjo šlyti jūreivių sveikata, kai kuriems 


* Taliai - skridinių sistema sunkumams pakelti. 

išryškėjo skorbuto simptomai. Su šia baisia liga jis ėmė kovoti 
visomis priemonėmis pasinaudodamas tuo, kad jo žinioje buvo 
didelė atsarga citrinų sulčių ir kalcio preparatų. 

Hateras suprato, kad įgula pasikliauti nebegalima. Įkalbi- 
nėjimais dabar jau nieko nelaimėsi. Todėl jis nutarė vadovauti 
kietai, o prireikus imtis ir kuo griežčiausių priemonių. Labiau- 
siai jis bijojo Ričardo Šandono ir Džeimso Volo, kuris nedrįso 
atvirai rodyti nepasitenkinimą. Hatero pusėje buvo daktaras, 
Džonsonas, Belas ir Simpsonas, atsidavę jam kūnu ir siela. Prie 
svyruojančių jis priskyrė Fokerį, Boltoną, artileristą Volstemą ir 
vyresnįjį mechaniką Brentoną, jausdamas, kad bet kuriuo mo- 
mentu jie gali atsisukti prieš jį. O Penas, Griperis, Kliftonas 
bei Vorenas jau ir dabar garsiai reiškė maištingas savo užmačias 
norėdami priversti „Forvardo“ kapitoną grįžti į Angliją. 

Hateras labai gerai žinojo, kad iš nusikamavusių, drąsos ne- 
tekusių jūreivių nebegalima reikalauti tokio darbo kaip seniau. 
Dvidešimt keturias valandas jis išbuvo netoli Beringo salos, ne- 
pasistūmėjęs nė žingsnio į priekį. Tuo tarpu oras ėjo šaltyn, liepos 
mėnesį šiose atšiauriose platumose jau reiškėsi artėjančios žiemos 
įtaka. Liepos 24 dieną termometras nukrito iki +22* (-6 *C). 
Naktimis jūra užšaldavo, ledas siekdavo šešias aštuonias linijas 
storio; apsnigtas toks ledas netrukus būtų galėjęs išlaikyti žmo- 
gų. Jūra pasidarė blausi, įgijo drumzliną atspalvį, — tai reiškė, 
kad vandenyje jau atsirado ledo kristalų. Šie grėsmingi ženklai 
Haterui kėlė didelį susirūpinimą. Užšalus protakoms jam būtų 
tekę čia žiemoti — toli nuo tikslo, net akimi nepažvelgus į laisvą 
jūrą, kuri, jo pirmtakų liudijimu, turi būti kažkur visai netoli. 
Todėl jis nutarė žūtbūt pasistūmėti keletą laipsnių į šiaurę. Ma- 
tydamas, kad įgula nebepajėgia irti ir kad priešinis vėjas neleis 
plaukti su burėmis, Hateras įsakė paleisti garo mašiną. 

XXII 


Maišto pradžia 


ŠIS NETIKĖTAS ĮSAKYMAS „Forvardo“ įgulą be galo nu- 
stebino. 

— Paleisti mašiną! — šūktelėjo vieni. 

— Kuo? - stebėjosi kiti. 

— Juk anglies triume bėra vos porai mėnesių! — sušuko Penas. 

— O kuo mes kūrensim žiemą? — paklausė Kliftonas. 

— Mavyt, teks sudeginti brigą iki pat vaterlinijos, — atsakė 
Griperis. 

— Ir krosnis kūrenti stiebais, pradedant bramstenga ir bai- 
giant bugšpritu, — niauriai pridūrė Vorenas. 

Šandonas prisispyręs žiūrėjo į Volą. Suglumę mechanikai 
nesiryžo lipti žemyn. 

— Ar girdėjote, ką sakiau? — suirzęs šūktelėjo Hateras. 

Brentonas žengė prie liuko, bet priėjęs sustojo. 

— Neik, Brentonai! — nuskambėjo kažkieno balsas. 

— Kas taip pasakė? — suriko Hateras. 

— Aš! — atrėžė Penas eidamas prie kapitono. 

— Ką pasakysite? — paklausė kapitonas. 

— Aš sakau... aš sakau, — burbtelėjo Penas pridėdamas ne- 
švankų žodelį, — kad jau gana, toliau mes nebeplauksime, kad 
mes nenorime žiemą pastipti nuo šalčio ir nepakeliamo darbo 
ir kad katilo niekas nekurs! 

— Misteri Šandonai, ramiai tarė Hateras, — įsakykite šį 
žmogų suimti. 

— Bet, kapitone, — atsiliepė Šandonas, — šis žmogus pasakė... 

— Jeigu jūs pakartosite, ką jis pasakė, aš ir jus uždarysiu ka- 
jutėje, — tarė Hateras. — Suimti jį! Girdite? 

Džonsonas, Belas ir Simpsonas žengė prie jūrininko, kuris 
iš įsiutimo atrodė kaip pamišęs. 

— Tik pamėginkit mane paliesti!.. - sušuko Penas. Jis griebė 
handšpugą ir ėmė grasinamai mosuoti virš galvos. 

Priėjo Hateras. 

— Penai, — tvirtu balsu tarė kapitonas, — dar vienas jude- 
sys — ir aš paleisiu kulką tau į kaktą! 

Taip pasakęs, jis atlaužė revolverio gaiduką ir nutaikė į jū- 
rininką. 

Pasigirdo murmėjimas. 

— Ei jūs ten, nė žodžio, — riktelėjo Hateras, — arba šis žmo- 
gus žuvęs! 

Džonsonas ir Belas nuginklavo jau nebesipriešinantį Peną ir 
nuvedė į triumą. 

— Eikite, Brentonai, — tarė Hateras. 

Mašinistas kartu su Ploveriu ir Vorenu nuėjo į savo postą. 
Hateras grįžo į jutą. 

— Tas Penas — tikras niekšas, — prašneko daktaras. 

— Jis buvo per plaukelį nuo mirties, — ramiai atsakė kapitonas. 

Netrukus garas pasiekė reikiamą spaudimą. „Forvardas“ pa- 
kėlė inkarą ir pakrypęs truputį į rytus, foršteveniu trupindamas 
ploną ledą nuplaukė link Bičio kyšulio. 

Tarp Beringo salos ir Bičio kyšulio yra daugybė salų, ta- 
rytum įstrigusių ledo laukuose. Čia gausu neplačių sąsiaurių, 
kuriuose telkėsi vis daugiau ledų; atšalus orui jie jau pradėjo 
jungtis į vientisą masę. Vienur kitur atsirado gūbrių, ir buvo 
gana aišku, kad pirmieji šalčiai tas sunkias, tankiai susigrūdu- 
sias lytis tvirtai sukaustys ir sudarys neįveikiamą užtvarą. 

Siaučiant pūgai „Forvardas“ labai sunkiai stūmėsi protako- 
mis. Oras buvo nepastovus kaip ir visuomet šiuose kraštuose. 

Retkarčiais horizonte sušvisdavo saulė, keletu laipsnių pakilda- 
vo temperatūra; tartum kam pamojus stebuklinga lazdele visos 
kliūtys išnykdavo, ir ten, kur dar neseniai buvo susigrūdę ledai, 
atsiverdavo žavinga, jūrininko akis glamonėjanti vandens ply- 
numa. Dangus spindėdavo puikiais oranžiniais atspalviais, kur 
rasdavo sau poilsį amžino sniegynų baltumo išvargintos akys. 

Ketvirtadienį, liepos 26 dieną, praplaukęs pro Dandaso salą 
„Forvardas“ pasuko į šiaurę, bet netrukus kelią užstojo aštuonių 
ar devynių pėdų aukščio vientisas ledas, susidaręs iš atitrūku- 
sių nuo kranto nedidelių ledkalnių. To ledo pakraščiu brigas 
ilgai plaukė į vakarus. Nepaliaujamas ledų poškėjimas ir gū- 
dus takelažo girgždesys skambėjo tarsi kokia liūdna melodija, 
lyg atodūsiai ar dejonės. Pagaliau „Forvardas“ įplaukė į laisvą 
protaką ir sunkiai ėmė varytis į priekį. Kartais laivą daugel va- 
landų sulaikydavo milžiniška ledo lytis; rūkas dengė tolumas, ir 
locmanas vargiai galėjo įžiūrėti kelią. Nesunku išvengti kliūčių, 
kada matai nors per mylią; bet pūgai siaučiant akiratis dažnai 
neprašoka vieno kabeltovo. 

Brigą smarkiai supo. 

Lengvi, permatomi debesys retkarčiais įgydavo keistą atspal- 
vį, tartum atmušdami ledo laukų spindėjimą. Pasitaikydavo ir 
tokių dienų, kai gelsvi saulės spinduliai negalėdavo prasiskverb- 
ti pro tirštą rūko uždangą. 

Daugybė paukščių rėksmingais balsais skardeno orą; ant 
plaukiančių lyčių tingiai gulėjo ruoniai, — jie baikščiai pakel- 
davo galvas ir atsigręžę akimis lydėdavo laivą. „Forvardas“ už- 
kliudydavo plaukiojančius jų būstus ir neretai juose palikdavo 
gabalus varinių savo šarvų. 

Pagaliau rugpjūčio 1 dieną, po sunkios šešių dienų kelionės, 
šiaurėje pasirodė Bičio kyšulys. Hateras keletą valandų išbuvo 

ant bramsalingo. Laisva jūra, kurią 1851 metų gegužės 30 die- 
ną Stiuartas matė 76? 20' platumos, turėjo būti nebetoli, tuo 
tarpu, kiek tik akys galėjo aprėpti, niekur nesimatė laisvo nuo 
ledų baseino. Kapitonas tylėdamas nulipo nuo stiebo. 

— Ar jūs tikite, kad yra ta laisva jūra? — paklausė Šandonas 
Volą. 

— Pradedu smarkiai abejoti, — atsakė Volas. 

— Ar ne mano buvo teisybė, kai tą „atradimą“ pavadinau 
hipoteze ir chimera? Tačiau niekas nenorėjo manimi tikėti, o ir 
jūs pats, Volai, buvote prieš mane. 

— Dabar jumis tikėsime, Šandonai. 

— Taip, — atsakė vyresnysis padėjėjas, — bet bus jau per vėlu... 

Ir Šandonas nuėjo į savo kajutę, — po kivirčo su kapitonu jis 
beveik niekada iš jos neišeidavo. 

Vakarop ėmė pūsti pietų vėjas. Hateras įsakė iškelti bures 
ir sustabdyti garo mašiną. Keletą dienų įgulai vėl teko daug 
dirbti. Vėjas kartais ginte ginė laivą, ir reikėjo nuolat mažin- 
ti bures, kad brigas plauktų lėčiau; skridiniai buvo išbrinkę, 
apledėjusios virvės jais vargiai slankiojo, dėl to darbas buvo 
dar sunkesnis. Praėjo daugiau kaip savaitė, kol brigas pasiekė 
Baru kyšulį; per dešimt dienų jis nenuplaukė nė trisdešimties 
mylių. 

Staiga vėjas vėl pasisuko iš šiaurės, ir teko vėl paleisti sraig- 
tą. Hateras vis dar tikėjosi už septyniasdešimt septinto laipsnio 
šiaurės platumos rasti laisvą nuo ledų jūrą, kurią buvo matęs 
seras Edvardas Belčeris. 

Pagal Penio nurodymus, toji jūros dalis, kur dabar plau- 
kė „Forvardas“, turėjo būti laisva, nes Penis pasiekęs ledų ribą 
valtimi ištyrė Karalienės sąsiaurį iki septyniasdešimt septinto 
laipsnio platumos. 

Nejaugi Penio parodymai klaidingi? O gal poliariniuose 
kraštuose šiemet anksti prasidėjo Žiema? 

Rugpjūčio 15 dieną rūkuose iškilo Persio kalnas; jo viršūnę 
dengė amžini sniegynai; žvarbus vėjas lyg karteče daužė brigą 
ledo kruša. Kitą dieną saulė pirmą kartą pasislėpė už horizon- 
to. Pasibaigė ilga virtinė dienų, trunkančių dvidešimt keturias 
valandas. Žmonės pagaliau priprato prie nuolatinės šviesos; ne- 
labai dėl jos jaudinosi ir gyvuliai. Grenlandiški šunys guldavo 
įprastu laiku, net Dekas užmigdavo kas vakarą, tartum užslin- 
kus nakties tamsai. 

Vis dėlto po rugpjūčio 15 dienos naktys buvo dar nelabai 
tamsios: nors saulė ir nusileisdavo, tačiau dėl refrakcijos būdavo 
dar gana šviesu. 

Rugpjūčio 19 dieną jūreiviai po kruopščių stebėjimų ry- 
tiniame krante pamatė Franklino kyšulį, vakariniame — Ledi 
Franklin kyšulį. Dėkingi admirolo tautiečiai pageidavo, kad 
tolimiausioje vietoje, iki kurios buvo nukeliavęs tas drąsus jū- 
rininkas, greta jo vardo būtų ir atsidavusios jo žmonos vardas. 
Jaudinanti nuoširdžios ir amžinos jų meilės emblema! 

Daktarą sugraudino šis suartėjimas, šis, taip sakant, morali- 
nis ryšys tarp dviejų žemės sklypelių tolimoje šiaurėje. 

Klausydamas Džonsono patarimų daktaras jau pradėjo pra- 
tintis prie žemos temperatūros ir kone visą laiką buvo denyje 
visai nepaisydamas šalčio, vėjo ir sniego. Jis truputį sulyso, bet 
atšiaurus klimatas jo sveikatai nekenkė. Tiesą sakant, jis buvo 
pasiryžęs ištverti dar didesnes negandas ir atrodė patenkintas 
matydamas artėjančios žiemos ženklus. 

— Žiūrėkit, — tarė jis kartą Džonsonui, — žiūrėkit: paukščių 
pulkai išskrenda į pietus! Kaip sparčiai jie lekia, kaip atsisvei- 
kindami jie klykauja! 

— Taip, daktare, nuojauta jiems pasakė, kad jau laikas skris- 
ti, ir jie iškeliauja. 

— Man rodos, Džonsonai, kad daugelis iš mūsų mielai pa- 
sektų jų pavyzdžiu. 

— Tik bailiai, daktare. Po šimts pypkių! Juk paukščiai neturi 
maisto atsargų, kaip mes, ir jiems noromis nenoromis tenka 
ieškoti peno. Tuo tarpu jūrininkai jausdami po savo kojomis 
tvirtą laivą gali keliauti nors į pasaulio kraštą. 

— Jūs manote, kad Haterui pavyks įgyvendinti savo planus? 

— Pavyks, daktare. 

— Ir aš taip manau, Džonsonai, netgi tuomet, jei beliks tik 
vienas jam ištikimas draugas... 

— Mes būsime dviese! 

Taip, Džonsonai! — atsakė daktaras, spausdamas doram 
jūrininkui ranką. 

Princo Alberto Žemė, kurios pakrantėmis plaukė „Forvar- 
das“, dar vadinama ir Grinelio Žeme. Hateras neapkęsdamas 
jankių niekuomet jos nevadino šiuo vardu, nors jis yra visiems 
žinomas. Toks dvejopas vardas atsirado dėl to, kad anglas Penis 
ją praminė Princo Alberto Žeme, o „Reskiu“ laivo vadas leite- 
nantas Hevenas beveik tuo pat metu pavadino Grinelio Žeme, 
pagerbdamas amerikiečių komersantą iš Niujorko, savo lėšomis 
parengusį ekspediciją. 

Aplenkdamas šios žemės krantus „Forvardas“ susidūrė su 
daugeliu sunkių kliūčių ir plaukė tai su burėmis, tai su garo 
mašina. Rugpjūčio 18 dieną brigas buvo netoli Britanijos kal- 
no, vos įžiūrimo pro miglą, o rytojaus dieną išmetė inkarą Nor- 
tumberlando įlankoje. Iš visų pusių grūdosi ledai. 

Grumtynės su ledais 


HATERAS PATS KOMANDAVO nuleidžiant inkarą, paskui 
nuėjo į savo kajutę, pasiėmė žemėlapį ir rūpestingai pažymėjo 
tą vietą, kur dabar buvo brigas: pasirodo, jis stovėjo 76“ 57 
platumos ir 99* 20' ilgumos, taigi vos per trejetą minučių nuo 
septyniasdešimt septintosios lygiagretės. Kaip tik šiose vietose 
seras Edvardas Belčeris „Pionieriaus“ ir „Asistenso“ laivuose 
praleido pirmąją arktinę žiemą. Iš čia jis rogėmis ir valtimis 
darė ekskursijas, kurių metu atrado Stalo salą, Šiaurės Kornva- 
lio, Viktorijos archipelagą ir Belčerio sąsiaurį. Jis pastebėjo, kad 
už septyniasdešimt aštunto laipsnio krantai krypsta pietryčių 
link ir, matyt, siekia Džonso sąsiaurį, kuris eina į Bafino įlanką. 
Bet šiaurės vakaruose, pasak Belčerio, kiek tik akys užmato, ty- 
vuliuoja laisva jūra. 

Hateras susijaudinęs žiūrėjo į tą jūrų žemėlapio vietą, kur 
didele balta dėme buvo pažymėti dar neištirti kraštai, ir jo 
žvilgsnis nuolat krypo į poliarinį baseiną, kurį jis tikėjosi rasti 
laisvą nuo ledų. 

„Abejoti negalima, — tarė jis sau: — Juk taip liudija Stiu- 
artas, Penis ir Belčeris. Taip ir turi būti! Tie drąsūs jūrininkai 
patys savo akimis matė laisvą jūrą. Ar galima abejoti jų paro- 
dymais? Žinoma, ne! Bet gal tuomet jūra buvo laisva tik dėl 
to, kad vėlai prasidėjo žiema? Ne, tatai buvo pastebėta keletą 
kartų, įvairiais metų laikais. Toks baseinas egzistuoja, ir aš jį 
rasiu! Aš jį pamatysiu! 

Hateras palypėjo į jutą. „Forvardą“ gaubė tirštas rūkas: nuo 
denio vos buvo galima įžiūrėti stiebų viršūnes. Hateras įsakė 

locmanui lipti žemyn ir pats užėmė jo vietą „varnos gūžtoje'; 
jis stengėsi išnaudoti mažiausią prošvaistę ir apžiūrėti horizontą 
šiaurės vakaruose. 

Šandonas ta proga pasakė antrajam padėjėjui: 

— Na, Volai, o kur laisva jūra? 

— Jūs teisybę tada sakėte, Šandonai, — atsakė Volas. — O juk 
anglies mums beliko vos šešetui savaičių. 

— Daktaras sugalvos kokią nors gudrią priemonę, kaip kū- 
renti krosnis be anglies, — tarė Šandonas. — Girdėjau, kad nau- 
dojant anglį dabar gaminamas dirbtinis ledas; gal jis sugebės iš 
ledo išgauti ugnį. 

Ir Šandonas gūžtelėjęs pečiais nuėjo į savo kajutę. 

Kitą dieną, rugpjūčio 20-ąją, rūkas prasisklaidė vos keletui 
minučių. Hateras, sėdėdamas „varnos gūžtoje“ ilgai ir godžiai 
žiūrėjo į tolumą, paskui netaręs nė žodžio nulipo ant denio ir 
įsakė plaukti toliau. Iš jo veido buvo matyti, kad jis nebeteko 
jokios vilties. 

„Forvardas“ pakėlė inkarą ir neryžtingai leidosi tolyn į šiau- 
rę. Dėl smarkaus supimo marso rėjos ir bramrėjos buvo nuleis- 
tos su visu takelažu. Buvo nuleistos ir stengos, nes jūrininkai 
negalėjo pasikliauti nuolat besikeičiančiu vėju, — vingiuotuose 
kanaluose iš jo beveik nebuvo jokios naudos. Jūroje kai kur 
jau atsirado didelių balkšvų lopų, panašių į alyvos dėmes, — tai 
buvo ženklas, kad greit užeis šalčiai. Vos tik vėjui nurimus, jūra 
beveik akimirksniu užšaldavo, bet šis plonas ledas lengvai lūž- 
davo ir nuo vėjo tuojau suirdavo. Vakarop termometras nukrito 
iki +17* (-7 *C). 

Plaukdamas į ledų užkimštą protaką brigas imdavo veikti 
nelyginant taranas: visu greičiu lėkdavo tiesiai į kliūtį ir ją su- 
daužydavo. Kartais jau atrodydavo, kad „Eorvardas“ galutinai 

pakliuvo į spąstus, bet netikėtas ledynų poslinkis jam atidary- 
davo naują praėjimą, į kurį brigas tuojau ir pasukdavo. Jam 
sustojus pro vožtuvus besiveržiąs garas šaltame ore kondensuo- 
davosi ir kaip sniegas krisdavo ant denio. Brigas lėtai plaukė ir 
dėl kitos priežasties: neretai tarp sraigto sparnų pakliūdavo kieti 
kaip akmuo ledo gabalai, kurių sudaužyti mašina nepajėgdavo. 
Tuomet tekdavo brigą pavaryti atgal, o jūrininkai laužtuvais 
ir handšpugais trupindavo tarp sraigto sparnų įstrigusias lyčių 
nuolaužas. Kova su šiomis kliūtimis jūrininkus labai vargino; 
brigui teko nuolat stoviniuoti. 

Tokia varginga kelionė truko ištisas trylika dienų; „Forvar- 
das“ sunkiai stūmėsi pirmyn Penio sąsiauriu. Įgula murmėjo, 
bet buvo paklusni, nes suprato, kad grįžti atgal nebėra jokios 
galimybės, kad plaukti į šiaurę ne taip pavojinga, kaip grįžti į 
pietus. Reikėjo pagalvoti apie žiemojimą. 

Jūrininkai savo tarpe svarstė padėtį, kurioje buvo atsidūręs 
brigas. Kartą jie ėmė apie tai kalbėti net su Ričardu Šandonu, 
nes gerai žinojo, kad jis palaiko jų pusę. Nusižengdamas savo 
pareigai bei drausmei Šandonas leido jūrininkams savo akivaiz- 
doje svarstyti kapitono veiksmus. 

— Taigi jūs manote, misteri Šandonai, — paklausė Griperis, — 
kad grįžti nebegalima? 

— Dabar jau per vėlu, - atsakė Šandonas. 

Vadinasi, — prašneko kitas jūrininkas, — mums reikia pa- 
galvoti apie žiemojimą? 

— Tai vienintelis mūsų išsigelbėjimas! Tačiau manim niekas 
nenorėjo tikėti... 

Kitą kartą mes jumis tikėsime, — atsakė jau paleistas iš 
triumo Penas. 

— Bet juk aš čia ne šeimininkas... — tarė Šandonas. 

Tai dar kažin! prieštaravo Penas. Džonas Hateras 
gali keliauti, kur tik jam patinka, bet kas mums liepia paskui 
jį sekti? 

— Tik atsiminkite pirmąją jo kelionę į Bafino įlanką ir kuo 
ji pasibaigė, — tarė Griperis. 

— Ir kaip jis plaukė „Farvelu“, — pridūrė Kliftonas. — Juk jis 
pražudė laivą Špicbergeno vandenyse? 

— Iš ten tik vienas Hateras ir begrįžo, — įsiterpė Griperis. 

— Su savo šunimi, — pridūrė Kliftonas. 

— Mes neturime jokio noro rizikuoti savo kailiu, kad įtiktu- 
me šiam žmogui! — sušuko Penas. 

— Ir netekti premijos, kurią dorai uždirbome, — tarė Klifto- 
nas, kaip visada užsiėmęs gobšiais apskaičiavimais. — Kai per- 
plauksime septyniasdešimt aštuntą laipsnį, kuris jau nebetoli, — 
pridūrė jis, — tada kiekvienam iš mūsų priklausys po tris šimtus 
septyniasdešimt penkis svarus sterlingų. 

— O jei grįšime be kapitono, ar tada jų neprarasime? — pa- 
klausė Griperis. 

— Žinoma, ne, jeigu bus įrodyta, kad grįžti būtinai reikė- 
jo, - atsakė Kliftonas. 

— Bet juk... kapitonas... 

— Nesirūpink, Griperi, — pasakė Penas, — mes turėsime ka- 
pitoną, ir dar kokį šaunų kapitoną! Misteris Šandonas jį pažįs- 
ta. Jei laivo vadas išeina iš proto, į jo vietą paskiriamas kitas. Ar 
ne taip, misteri Šandonai? 

— Mano bičiuliai, — išsisukinėdamas atsakė Šandonas, — aš 
visuomet būsiu iš vien su jumis... Lauksime, kas toliau dėsis. 

Taigi viršum Hatero galvos tvenkėsi audra. Bet nepalaužia- 
mas, energingas, savimi pasitikįs kapitonas drąsiai veržėsi į prie- 
kį. Tiesa, jis negalėjo kiekvieną kartą pakreipti laivo pagal savo 

norą, bet reikia pripažinti, kad „Forvardas“ išlaikė bandymą: 
per penkis mėnesius jis nuplaukė tokį kelią, kokį kiti jūrininkai 
nuplaukdavo tik per porą ar trejetą metų. Aplinkybės vertė Ha- 
terą čia žiemoti, bet ką tai reiškė drąsiems ir ryžtingiems, išban- 
dytiems ir tvirtiems žmonėms, bebaimiams ir užsigrūdinusiems 
jūrininkams? Argi seras Džonas Rosas ir Makliuras nepraleido 
arktiniuose kraštuose iš eilės trijų žiemų? Ką jie padarė, tą gali 
padaryti ir kiti. 

— Be abejonės, — samprotavo Hateras, — jei reikės, ir mes 
peržiemosime. Kaip gaila, — kalbėjo jis daktarui, - kad mums 
nepavyko įplaukti į Šmito sąsiaurį Šiaurinėje Bafino įlankos da- 
lyje. Dabar tikriausiai būčiau jau netoli ašigalio. 

— Tai niekis, — visad atsakydavo daktaras truputį su perdėtu 
įsitikinimu. — Mes vis tiek pasieksime ašigalį, tik ne septynias- 
dešimt penktuoju, bet devyniasdešimt devintuoju meridianu. 
Ar ne vis tiek? Jei visi keliai veda į Romą, tai lygiai taip pat 
neabejotina, kad visi meridianai eina į ašigalį. 

Rugpjūčio 31 dieną termometras rodė +13* (-10 *C). Artėjo 
navigacijos pabaiga; „Forvardas“ dešinėje paliko Eksmuto salą, o 
po trijų dienų praplaukė pro Stalo salą, esančią vidury Belčerio 
sąsiaurio. Šiek tiek anksčiau tuo sąsiauriu būtų buvę galima iš- 
plaukti į Bafino įlanką, bet dabar apie tai nebuvo ko nė galvoti. 
Visas sąsiauris buvo prisigrūdęs ledų, ir „Forvardas“ nebūtų ra- 
dęs nė sprindžio laisvo vandens. Aplinkui plytėjo begaliniai ledo 
laukai, kurie dabar aštuonis mėnesius nepajudės iš vietos. 

Laimė, dar buvo galima pasistūmėti keletą minučių į šiaurę 
smarkiai įsibėgėjus daužant nestorą ledą arba sprogdinant jį už- 
taisais. Kai žema temperatūra, labiausiai reikia bijoti ramaus oro, 
nes tuomet protakos greitai užšąla. Todėl įgula džiaugėsi net pu- 
čiant priešiniam vėjui. Tik viena rami naktis — ir jūra užšaldavo. 

Tačiau „Forvardas negalėjo žiemoti vidury sąsiaurio, atvi- 
roje vietoje, kur iš visų pusių košė vėjas, kur grėsė pavojus susi- 
durti su ledkalniais; be to, jį galėjo nunešti sąsiaurio srovė. Rei- 
kėjo pagalvoti apie saugią prieglaudą. Hateras tikėjosi pasiekti 
Kornvalio krantus ir už Alberto kyšulio rasti pakankamai saugų 
užutėkį, todėl jis atkakliai veržėsi į šiaurę. 

Bet rugsėjo 8 dieną brigui kelią į šiaurę užkirto neįveikiama 
ledų užtvara; temperatūra nukrito iki +10* (-12 *C). Susirūpi- 
nęs Hateras veltui ieškojo kokio nors praėjimo ir šimtą kartų 
statė į pavojų savo laivą, bet labai sumaniai išsisukdavo iš bė- 
dos. Buvo galima jį apkaltinti, kad jis elgiasi neprotingai, neap- 
galvotai, apkaltinti beprotiška drąsa ir apakimu, bet vis dėlto jis 
buvo puikus kapitonas. 

„Forvardo“ padėtis pasidarė nepaprastai pavojinga. Jūra už- 
pakaly jo užšalo, ir po keleto valandų ledas taip sutvirtėjo, jog 
jūrininkai galėjo kuo ramiausiai po jį vaikščioti ir traukti brigą 
už lyno. 

Matydamas, kad kliūčių apiplaukti negalima, Hateras nu- 
sprendė jas atakuoti ir tam panaudojo stipriausius užtaisus su 
aštuoniais ar dešimčia svarų parako. Per visą ledą buvo iškerta- 
ma skylė ir prigrūdama sniego, įdėjus į jį gulsčią užtaisą, kad 
sprogimas suardytų kuo didesnį ledo plotą, ir pagaliau uždega- 
mas gutaperčiniu vamzdeliu apsaugotas dagtis. 

Taip jūreiviai mėgino susprogdinti ledo lauką; jo pjauti bu- 
vo neįmanoma, nes perpjautos dalys ko ne prie pat pjūklo tuo- 
jau vėl užšaldavo. Tačiau Hateras vis tiek tikėjosi rytojaus dieną 
pralaužti sau kelią. 

Naktį pakilo smarkus vėjas; ledo pluta siūbavo, tarsi po ja 
būtų siautėjusi audra. Staiga nuo stiebo pasigirdo išgąstingas 
locmano balsas: 

— Žiūrėkite atgal! Žiūrėkite atgal! 

Hateras pažvelgė nurodyta kryptimi. Nakties tamsoje jis iš- 
vydo tokį vaizdą, jog nejučiomis sudrebėjo. 

Milžiniškas ledo kalnas, vėjo varomas į šiaurę, tarytum ko- 
kia lavina greitai skriejo į brigą. 

— Visi į viršų! —- sukomandavo kapitonas. 

Ledkalnis buvo ne toliau kaip per pusmylį nuo „Eorvardo“ 
Lytys grūdosi, šliaužė viena ant kitos, maišėsi lyg uragano siau- 
čiamos baisingos smiltys; griausmingas dundėjimas drebino orą. 

— Su tokiu baisiu pavojumi, daktare, mums dar nė karto 
neteko susidurti, — tarė Džonsonas. 

— Taip, gana baisu, — ramiai atsakė Klobonis. 

— Mums teks atremti tikrą ataką, — vėl tarė bocmanas. 

— Iš tiesų! Tai nelyginant banda prieštvaninių siaubūnų, ku- 
rie, kaip spėjama, kadaise gyveno prie ašigalio. Žiūrėkit, kaip 
jie grūdasi! Jie stengiasi vienas kitą aplenkti. 

— Kai kurie iš jų ginkluoti smailiomis ietimis, ir aš jums 
patarčiau jų saugotis, — pasakė Džonsonas. 

— Tikras šturmas! — sušuko daktaras. — Ką gi, skubėsime į 
bastionus! 

Ir jis nubėgo į laivagalį, kur įgula, ginkluota kartimis, ge- 
ležinėmis dalbomis ir handšpugais, ruošėsi atremti grėsmingą 
puolimą. 

Lavina artėjo, pagriebusi nešė aplinkinius ledus ir ėjo vis 
smarkyn. Hatero įsakymu laivo priekyje stovinti patranka šau- 
dė sviediniais daužydama grėsmingą ledų frontą. Bet ledkalnis 
atsidūręs jau visai šalia užgriuvo brigą. Kažkas baisiai sutraškė- 
jo, ir ledai nunešė dalį dešiniojo talšborto* 


* Falšbortas — išsikišusi laivo borto dalis aukščiau viršutinio denio. 

— Nė iš vietos! — sušuko Hateras. — Saugokitės! 

Ledo lytys nesulaikomai veržėsi aukštyn, didžiuliai kelių 
šimtų kilogramų svorio luitai brigo bortais grūdosi į viršų; ma- 
žesnės lytys užlėkdavo net iki marso, ir aštrios jų skeveldros kris- 
damos kapojo vantus bei virves. Besigrumdami su ledų armija, 
kuri lengvai būtų galėjusi sutriuškinti šimtą tokių laivų kaip 
„Forvardas“, jūreiviai visiškai nusikamavo. Visi stengėsi atremti 
ledinių uolų puolimą, ne vienas jūrininkas buvo jau sužeistas. 
Boltonui smarkiai sutrenkė kairįjį petį. Tuo tarpu dundėjimas 
ėjo vis stipryn. Dekas kaip pasiutęs lojo. Nakties tamsoje viskas 
atrodė dar baisiau, nors ledo lytys gana aiškiai buvo matyti, nes 
baltas jų paviršius atmušė atmosferoje išsisklaidžiusią šviesą. 

Vykstant šiai antgamtinei, baisingai, fantastinei žmonių ko- 
vai su ledais, nuolat nuskambėdavo Hatero komanda. Nuo mil- 
žiniško spaudimo brigas pakrypo ant kairiojo šono, didžiojo stie- 
bo skersinis galu įsirėmė į ledkalnį ir galėjo nulaužti patį stiebą. 

Hateras suprato, koks pavojus gresia. Tai buvo baisi akimir- 
ka: brigas smarkiai pakrypo, kiekvienu momentu ledai galėjo 
nunešti jo stiebus. 

Staiga prie pat borto pasirodė milžiniškas ledo luitas, ne 
mažesnis už patį brigą; vis didėdamas, jis nesulaikomai kilo 
aukštyn ir jau pakibo virš juto. Užgriuvęs ant brigo tas luitas 
būtų jį visai suplojęs. Šrai jis atsistojo statmenai ir grėsmingai 
siūbuodamas iškilo aukščiau bramrėjų. 

Visi iš siaubo suriko. Persigandę jūrininkai puolė prie deši- 
niojo borto. 

Bet tuo metu brigą kažkas pamėtėjo aukštyn. Keletą akimir- 
kų jis kybojo ore, paskui smarkiai pakrypo ir nukrito ant ledo 
visas braškėdamas. 

Kas gi atsitiko? 


Besigrūdančių ledų pakylėtas ir iš užpakalio spaudžiamas lai- 
vas peršoko nepereinamą užtvarą. Po valandėlės, užtrukusios tary- 
tum visą amžinybę, „Forvardas“ nukrito kitapus užtvaros ant ledo 
lauko, savo sunkumu jį pralaužė ir atsidūrė įprastoje stichijoje. 

— Perėjom! — sušuko Džonsonas stovėdamas laivo priešakyje. 

— Ačiū Dievui! — išsprūdo Haterui. 

Iš tikrųjų brigas buvo vidury ledinio baseino. Iš visų pusių jį 
supo ledai, ir nors jo kilis buvo vandenyje, tačiau plaukti brigas 
negalėjo. Jis įstrigo vietoje, užtat slinko pats ledo laukas. 

— Dreifuojam, kapitone! — šūktelėjo Džonsonas. 

— Ką gi darysi, — atsiliepė Hateras. 

Tiesą sakant, argi buvo įmanoma tam pasipriešinti? 

Rytą jūrininkai pastebėjo, kad ledo laukas varomas povan- 
deninės srovės sparčiai slenka į šiaurę. Plaukianti ledų masė 
kartu nešė ir „Forvardą“, įstrigusį begaliniuose ledynų plotuose. 
Bijodamas kokios nors nelaimės, kadangi brigas lengvai galėjo 
būti apverstas ant šono arba ledų spaudimo sutriuškintas, Ha- 
teras įsakė išnešti ant denio kuo daugiau maisto atsargų, sto- 
vyklos reikmenis, drabužius bei antklodes. Imdamas pavyzdį iš 
kapitono Makliuro, kuris taip pat buvo atsidūręs tokioje padė- 
tyje, Hateras liepė brigą apjuosti oro pripūstais maišais, kad jie 
apsaugotų jo liemenį nuo didesnių apgadinimų. Temperatūra 
buvo +7* (-14 *C), ir netrukus aplink „Forvardą“ prisigrūdo 
daugybė ledų, kurie jį apsupo iš visų pusių; virš ledų sienos 
buvo išsikišę tik brigo stiebai. 

Taip brigas plaukė septynias dienas. Rugsėjo 10 dieną jū- 
rininkai pastebėjo vakariniame Kornvalio pakraštyje Alberto 
kyšulį, bet netrukus jis dingo iš akių. Nuo to laiko ledo laukas 
ėmė slinkti į rytus. Kur jis plaukė? Kur sustos? Kas galėjo atsa- 
kyti į šiuos klausimus?.. 

Įgula nieko neveikė, tiktai laukė tolesnių įvykių. Pagaliau 
rugsėjo 15 dieną, apie trečią valandą po pietų, ledo laukas tur- 
būt susidūrė su kitu tokiu pat lauku ir staiga sustojo. Brigas 
smarkiai sudrebėjo. Atlikęs tikslius stebėjimus Hateras pažvel- 
gė į žemėlapį: „Eorvardas“ buvo tolimoje šiaurėje — 95* 35' 
ilgumos ir 78* 15' platumos. Niekur nesimatė jokių ženklų, 
kad arti būtų žemė. Laivas stovėjo pačiame viduryje tos sri- 
ties, tos neištirtos jūros, kur, geografų nuomone, yra šalčio 


polius. 

Pasiruošimas žiemojimui 


PIETŲ PUSRUTULYJE tose pat platumose, vidutiniškai 
imant, yra šalčiau kaip Šiaurės pusrutulyje. Bet Naujojo pasau- 
lio temperatūra net penkiolika laipsnių žemesnė už kitų pasau- 
lio dalių temperatūrą, ir nieko negali būti baisiau už sritį, kuri 
vadinama šalčio poliumi. 

Vidutinė metinė tos srities temperatūra neprašoka —2“ 
(-19 *C). Daktaras Klobonis buvo lygiai tokios pat nuomo- 
nės kaip ir mokslininkai, kurie aiškina taip: Amerikos šiaurėje 
vyrauja gana pastovūs pietvakarių vėjai; pūsdami nuo Ramio- 
jo vandenyno, jie neša vienodą vidutinišką temperatūrą. Bet, 
kol pasiekia arktines jūras, tie vėjai turi pereiti sniegynų den- 
giamą didžiulį Amerikos žemyną, dėl to atvėsta ir į tolimosios 
šiaurės kraštus atneša žvarbų šaltį. 

Taigi Hateras buvo prie pat šalčio poliaus, už tų kraštų, ku- 
riuos ištyrė jo pirmtakai. Artinosi atšiauri žiema, — ją reikėjo 

praleisti ledų suspaustame laive su maištinga įgula, todėl buvo 
ko susimąstyti! Bet Hateras, kaip visada energingas, pasiryžo 
kovoti su visomis negandomis. Jis drąsiai žvelgė į pavojus ir 
nenuleido galvos. 

Poliarinėse kelionėse prityrusio Džonsono padedamas Ha- 
teras pirmiausia ėmėsi reikalingų priemonių paruošdamas brigą 
žiemojimui. Jo apskaičiavimu, „Forvardą“ nunešė du šimtus 
penkiasdešimt mylių nuo paskutinės ištirtos žemės, nuo Kor- 
nvalio salos. Ledo laukas suspaudė brigą iš visų pusių tarytum 
granitinėmis sienomis, ir jokia žmogaus jėga nebūtų įstengusi 
išvaduoti laivo iš tų gniaužtų. 

Arktinės žiemos šaltis sukaustė neaprėpiamus jūros plotus, 
nebuvo nė lašelio laisvo vandens. Aplinkui plytėjo begaliniai 
ledo laukai, bet niekur nesimatė lygaus paviršiaus. Tarp snie- 
gynų stūksojo begalė ledkalnių. Iš trijų pusių „Forvardą“ sau- 
gojo didžiausi ledkalniai, taigi jį galėjo užpūsti tiktai pietryčių 
vėjas. Įsivaizduokite vietoj ledų — uolas, vietoj sniegynų — ža- 
lius krantus; įsivaizduokite, kad jūra įgijo įprastą išvaizdą, - ir 
tuomet atrodys, kad brigas stovi išmetęs inkarą žavingame, 
nuo atšiaurių vėjų apsaugotame užutėkyje. Bet čia, poliarinė- 
je platumoje, kaip čia viskas buvo liūdna, kokia nyki gamta, 
koks gūdus reginys! 

Nors brigas negalėjo nė pajudėti, vis dėlto teko jį pritvirtin- 
ti inkarais, taip galima buvo apsisaugoti nuo netikėto ledų slin- 
kimo ir jūros bangavimo po ledo pluta. Džonsonas sužinojęs, 
kad „Forvardas“ yra netoli šalčio poliaus, dar kruopščiau ėmė 
ruoštis žiemojimui imdamasis visų atsargumo priemonių. 

— Na ir turėsime vargo! — pasakė jis daktarui. — Ir sekasi gi 
mūsų kapitonui — įstrigti bjauriausioje Žemės rutulio vietoje! 
Bet niekis! Pamatysite, kaip nors išsisuksime iš bėdos! 

Tačiau daktaras širdies gilumoje džiūgavo. Jis nieku gyvu 
nebūtų sutikęs keisti esamos padėties. Tik pamanyk, kokia lai- 
mė: peržiemoti prie pat šalčio poliaus! 

Pirmiausia įgula ėmė tvarkyti brigo išorę. Burės buvo pa- 
liktos ant rėjų, nors pirmieji jūrininkai žiemoję poliariniuose 
varidenyse paprastai jas nuimdavo ir sunešdavo į triumą. „For- 
vardo“ jūrininkai bures tik suvyniojo ir apmaustė apvalkalais, 
kurie netrukus apšalo kieta ledo pluta. Nebuvo nuleista netgi 
bramstenga; „varnos gūžta“ taip pat liko savo vietoje. Jūreiviai 
nuėmė tik takelažą. 

Aplink brigą reikėjo apkapoti ledą, nes „Forvardo“ liemuo 
buvo apšalęs sunkiais ledo luitais ir vos beatlaikė spaudimą. 
Laivas įsispraudė į ledus žemiau normalios grimzdos linijos. 
Prieš akis buvo vargingas ir ilgas darbas. Per kelias dienas nuo 
povandeninių brigo dalių pagaliau pavyko nudaužyti apšalą; 
pasinaudoję šia aplinkybe jūreiviai apžiūrėjo kilį. Dėl tvirtos 
laivo konstrukcijos jis nebuvo nukentėjęs, tik neteko beveik 
visų varinių savo šarvų. Palengvėjęs brigas iškilo kone devynis 
colius. Paskui aplink visą laivą pagal jo liemens formą jūrinin- 
kai įstrižai iškirto ledą, dėl to jis susijungė po brigo kiliu ir 
neutralizavo savo spaudimo jėgą. 

Daktaras veikliai prisidėjo prie visų darbų; jis puikiai valdė 
ledkirtį ir savo linksmumu drąsino jūrininkus. Klobonis mo- 
kėsi pats ir mokė kitus. Jis labai gyrė, kad buvo imtasi tokių 
atsargumo priemonių. 

— Kaip išmintingai sugalvota! — pasakė jis. 

— Be to, laivas jokiu būdu neatlaikytų ledų spaudimo, dak- 
tare, — atsiliepė Džonsonas. — O dabar galime drąsiai statyti 
aplink brigą nors ir dešimties pėdų storumo sniego sieną iki pat 


denio; medžiagos tam — kiek tik nori. 

— Labai gera mintis, — pritarė daktaras. — Sniegas yra blogas 
šilumos laidininkas, todėl šiluma iš brigo negalės išeiti; užuot 
sugėręs spindulius sniegas juos atmuša. 

— Teisingai, — tarė Džonsonas. — Mes pastatysime tikrą tvir- 
tovę apsiginti nuo šalčio ir laukinių žvėrių, jeigu jie sumany- 
tų pas mus apsilankyti. Pamatysit, kaip puikiai viskas atrodys, 
kada baigsime darbus. Sniege iškasime dvejus laiptelius: vieni 
eis į priešakinę brigo dalį, kiti — į užpakalinę; palaistysime juos 
vandeniu, kuris bematant sušals į kietą kaip akmuo ledą, — ir 
laiptai bus kaip kokiuose rūmuose! 

— Puiku! - atsakė daktaras. — Kokia laimė, kad šaltis padeda 
atsirasti sniegui ir ledui, tokioms priemonėms, kurios apsaugo 
nuo šalčio. Antraip atsidurtume labai keblioje padėtyje. 

Brigui iš tikrųjų buvo lemta dingti po storu ledo sluoks- 
niu, kuris turėjo sulaikyti šilumą. Viršum denio per visą laivą 
jūrininkai ištiesė storą dervuotą kiltinį audeklą, — netrukus jis 
apsiklojo sniegu. Kiltas buvo nukaręs žemyn ir dengė brigo šo- 
nus. Taip apsaugotas nuo atmosferos veiksnių, denis virto tikra 
pasivaikščiojimų vieta. Jis buvo padengtas dviejų su puse pėdų 
storio sniego sluoksniu; sniegą jūrininkai sumynė ir suplūkė, 
taigi jis virto kieta, šilumos nepraleidžiančia mase. Paskui aikš- 
telė buvo pabarstyta smėliu; sušalęs su sniegu smėlis sudarė la- 
bai tvirtą grindinį. 

— Bereikia tik pasodinti čia keletą medžių, — pasakė dak- 
taras, — ir aš pagalvočiau, kad vaikštau Haid Parke arba net 
kabančiuose Babilono soduose. 

Netoli brigo ledo lauke buvo iškirsta apskrita eketė, panaši 
į tikrą šulinį; kas rytą jūrininkai ją atnaujindavo iškapodami 
per naktį paviršiuje užsitraukusį ledą. Tas šulinys buvo reika- 
lingas, kad būtų kur pasisemti vandens kilus gaisrui, taip pat 

dažnoms vonioms, rekomenduojamoms įgulai higienos sume- 
timais. Kad mažiau išeikvotų kuro, vandenį sėmė iš jūros gilu- 
mos, kur jis ne toks šaltas. Tai buvo daroma su aparatu, išrastu 
prancūzų mokslininko Fransua Arago. Panardintas į tam tikrą 
gilumą aparatas prisisemdavo vandens per cilindrą su dvigubu 
judamu dugnu. 

Paprastai žiemojant visi nereikalingi daiktai iš laivo buvo 
išnešami, kad būtų daugiau laisvos vietos; kur nors krante jiems 
įrengiami sandėliai. Bet argi įmanoma taip padaryti, kada laivas 
stovi išmetęs inkarą vidury ledo lauko? 

Brigo vidus buvo pritaikytas kovai su dviem pavojingais 
žmogaus priešais poliarinėse platumose — prieš šaltį ir drėgmę. 
Paskui pirmąjį neišvengiamai seka ir antrasis. Atsispirti šalčiui 
dar galima, bet drėgmė žmogų visuomet įveikia. Todėl reikėjo 
apsisaugoti, kad šis pavojingas priešas nepasirodytų. 

„Forvardas“, skirtas plaukioti arktinėse jūrose, buvo puikiai 
pritaikytas žiemojimui. Labai tikslingai įrengtame didžiulia- 
me kubrike visai nebuvo kampų, kuriuose pirmiausia pasiro- 
do drėgmė. Iš tikrųjų nukritus temperatūrai pertvarose, ypač 
kampuose, atsiranda ledas, kuris tirpdamas ir skleidžia drėgmę. 
Geriausia, kada kubrikas yra apvalios formos. Bet ir brige jis 
atrodė labai patogus gyventi, nes buvo apšildomas didele kros- 
nimi ir gerai vėdinamas. Jo sienos buvo apmuštos ne vilnoniu 
audeklu, bet elnių kailiais, kadangi audeklas sulaiko garus, ku- 
rie kaupdamiesi prisotina orą drėgmės. 
rėjo didelę, šiltą, gerai vėdinamą bendrąją kajutę. Prieš tą kajutę, 
lygiai kaip ir prieš kubriką, buvo tarytum koks prieškambaris, 
kad prie gyvenamosios patalpos neprieitų šaltas lauko oras. Taip 
iš vidaus neišeidavo šiluma, ir žmonės galėjo pamažu pereiti iš 

vienokios temperatūros į kitokią. Prieškambariuose jūrininkai 
palikdavo apsnigtus drabužius, kojas valydavo prie slenksčio į 
geležines grandykles, kad į vidų neprineštų drėgmės. 

Brezentiniais vamzdžiais ateidavo krosnims reikalingas oras, 
kad besikūrenant būtų trauka; pro kitus vamzdžius išeidavo į 
lauką vandens garai. Be to, abiejose kajutėse buvo įtaisyti kon- 
densatoriai, kurie sutraukdavo garus neleisdami jiems nusėsti 
ant sienų. Du kartus per savaitę kondensatoriai būdavo ištuš- 
tinami; kai kada juose prisirinkdavo po keletą kibirų vandens. 
Tai jau šioks toks laimėjimas kovoje su tuo priešu! 

Ventiliaciniai vamzdžiai padėjo labai lengvai reguliuoti kros- 
nių kūrenimą. Norint patalpoje palaikyti +50* (+10 *C) tempe- 
ratūrą reikėjo labai nedaug anglies. 

Hateras liepė patikrinti anglies atsargas; paaiškėjo, kad kuro, 
net griežčiausiai jį taupant, užteks tik porai mėnesių. 

Buvo taip pat įrengta drabužių džiovykla, nes juos reikė- 
jo dažnai skalbti. Džiovinti drabužius lauke buvo neįmanoma, 
nes jie greit sušaldavo ir lengvai lūždavo. 

Svarbiausios mašinos dalys buvo atsargiai išardytos ir suneš- 
tos į hermetiškai uždaromą patalpą. 

Jūrininkai rimtai apsvarstė, kokio režimo teks laikytis bri- 
ge. Hateras pats kruopščiai sudarė dienotvarkę ir įsakė iškabinti 
kubrike. Įgula keldavosi šeštą valandą ryto. Patalynės tris kartus 
per savaitę buvo vėdinamos; gyvenamųjų patalpų grindys kas 
rytą šveičiamos karštu smėliu. Po pusryčių, pietų ir vakarienės 
jūrininkai gerdavo karštą arbatą; maistas kasdien buvo duoda- 
mas kaip galima įvairesnis. Jį sudarė duona, miltai, galvijų tau- 
kai, razinos pudingams, cukrus, kakava, arbata, ryžiai, citrinų 
sultys, mėsos konservai, sūdyta mėsa, acte marinuoti kopūstai 
ir daržovės. Virtuvė buvo izoliuota nuo gyvenamųjų patalpų; 

teko atsisakyti jos šilumos, kadangi virtuvė, gaminant joje val- 
gius, yra nuolatinis garų ir drėgmės šaltinis. 

Žmogaus sveikata daug priklauso nuo to, kuo jis maitina- 
si. Poliariniuose kraštuose reikia vartoti kuo daugiau gyvuli- 
nių produktų. Svarstant mitybos režimą lemiamą žodį turėjo 
daktaras. 

— Reikia imti pavyzdį iš eskimų, — sakydavo jis, — nes jų 
įpročius išugdė pati gamta, ir mes šiuo atžvilgiu galime iš jų 
pasimokyti. Arabai ir afrikiečiai tenkinasi keliomis datulėmis ir 
sauja ryžių; bet čia reikia valgyti, daug valgyti. Eskimai kasdien 
suvartoja nuo dešimties iki penkiolikos svarų taukų. Jeigu toks 
maistas jums nepatinka, tada teks vartoti kitokius produktus, 
kuriuose gausu cukraus ir riebalų. Žodžiu, mums reikalingi an- 
gliavandeniai! Taigi gaminkime angliavandenius! Dar neužten- 
ka pripilti anglies į krosnį, reikia taip pat aprūpinti šiuo kuru tą 
brangiąją krosnį, kurią mes nešiojamės savyje. 

Be to, iš įgulos buvo reikalaujama kuo griežčiausiai laikytis 
švaros. Kiekvienas turėjo kas antrą dieną maudytis pusiau užša- 
lusiame vandenyje, pasemtame iš šulinio, — tai buvo puiki prie- 
monė išsaugoti natūralią kūno šilumą. Daktaras visiems rodė 
pavyzdį; iš pradžių jis maudėsi dėl to, kad tai jam buvo labai 
nemalonu, bet netrukus tokia higieniška maudyklė jam pradėjo 
teikti tikrą pasitenkinimą. 

Jei bedirbant, išėjus medžioti ar pasižvalgyti, spigindavo 
dideli šalčiai, žmonės labiausiai rūpindavosi, kad nenušaltų 
veido ir galūnių. Nušalus kraujo apytaka būdavo atgaivinama 
trinant tą vietą sniegu. Beje, visi nuo galvos iki kojų buvo ap- 
sirengę vilnoniais drabužiais, o eidami į lauką dar apsivilkda- 
vo elnenų kailiniais ir užsimaudavo vėjo neperpučiamas jūros 
vėplio odos kelnes. 

Įvairūs darbai ir pertvarkymai brige užtruko apie trejetą sa- 
vaičių ir iki spalio 10 dienos buvo sėkmingai baigti. 


XXV 


Senoji Džeimso Roso lapė 


TĄ DIENĄ TERMOMETRAS RODĖ -3* (-19 *C). Oras 
buvo palyginti ramus; vėjas nuščiuvo, todėl įgula gana lengvai 
pakentė šaltį. Naudodamasis giedru oru Hateras išėjo pasižval- 
gyti; perėjęs sniegynus, jis užkopė į aukščiausią ledkalnį šiaurė- 
je, bet nieko daugiau pro žiūroną nepamatė, tik begalinius ledo 
kalnus bei laukus. Niekur nė plotelio žemės; aplinkui viešpata- 
vo nykiausias ledų chaosas. Grįždamas į brigą kapitonas svarstė, 
kiek laiko teks išbūti jų nelaisvėje. 

Medžiotojai, tarp jų daktaras, Džeimsas Volas, Simpsonas, 
Džonsonas ir Belas, aprūpindavo brigą šviežia mėsa. Paukščiai 
pradingo — išskrido į pietus, kur ne tokie atšiaurūs kraštai. Vien 
tik baltosios poliarinės kurapkos nebėgo nuo žiemos šalčių. Ku- 
rapkas šaudyti buvo nesunku; jų čia veisėsi tiek daug, jog įgula 
galėjo tikėtis gausių paukštienos atsargų. 

Netrūko taip pat lokių, šiaurės lapių, šermuonėlių ir vilkų. 
Prancūzų, anglų ar norvegų medžiotojas nebūtų galėjęs skųstis, 
kad čia maža žvėrių; tačiau žvėrys medžiotojų arti neprisileisdavo. 
O, be to, tarp akinamai baltų sniegynų buvo sunku juos pastebė- 
ti. Prieš užeinant dideliems šalčiams šie žvėrys keičia savo spalvą 
ir apsitaiso žieminiais drabužiais. Paneigdamas kai kurių gamti- 
ninkų nuomonę ir remdamasis savo paties stebėjimais, daktaras 
teigė, kad ši metamorfozė nėra žymaus atšalimo padarinys, nes 

ji įvyksta dar prieš spalio mėnesį. Tad ji neturinti jokios fizinės 
priežasties ir esanti ypatingo pobūdžio įrodymas, kad apvaizda 
rūpinasi kūriniais, iš anksto ruošia juos arktinei žiemai. 

Dažnai pasitaikydavo ir jūros karvių, jūros šunų, — šie gyvū- 
nai bendrai vadinami ruoniais. Jie buvo itin vertingi ir dėl savo 
kailių, ir dėl taukų, visiškai tinkamų kūrenimui. Be to, ruonių 
kepenys prireikus galėjo būti puikus maistas. Šių didžiulių am- 
fibijų čia buvo šimtai, o už dviejų ar trijų mylių į šiaurę nuo 
brigo visas ledo laukas buvo graižyte išgraižytas eketėmis, pro 
kurias ruoniai išlenda pakvėpuoti. Tik bėda, kad jie stebėtinu 
instinktu jautė medžiotojus ir sužeisti greit panerdavo po ledu. 

"Tačiau spalio 19 dieną Simpsonui pavyko nušauti vieną 
ruonį per keturis šimtus jardų nuo laivo. Pirmiausia jis vikriai 
užkišo eketę, todėl gyvūnas atsidūrė visiškoje medžiotojo val- 
džioje. Ruonis ilgai priešinosi; tik suvarius jam keletą kulkų, 
pagaliau pavyko jį nudėti. Jis buvo devynių pėdų ilgio, turė- 
jo buldogišką galvą, didžiulius žandikaulius su šešiolika dan- 
tų, tvirtus sparnų pavidalo priekinius plaukmenis ir trumpą 
uodegą su antra pora plaukmenų. Tai buvo puikus ruonis iš 
jūros šunų šeimos. Daktaras norėdamas išsaugoti ruonio galvą 
savo zoologinei kolekcijai, o dėl visa ko pasilaikyti ir kailį, savo 
laimikį preparavo labai paprastu ir pigiu būdu. Išskrostą gyvū- 
ną jis panardino į eketę, kur tūkstančiai smulkių jūros vėžiukų 
švarutėliai nugraužė jo mėsą; per keletą valandų jų darbas buvo 
baigtas taip mikliai, jog jiems būtų galėjęs pavydėti geriausias 
garbingosios Liverpulio odininkų korporacijos atstovas. 

Rugsėjo 23 dieną saulei praėjus rudens ekvinokcijos tašką 
prasideda arktinė žiema. Gaivinantis šviesulys krypo vis že- 
miau prie horizonto, o spalio 23 dieną įžambiais spinduliais 
nutvieskęs ledkalnių viršūnes visai dingo. Daktaras jam pasakė 

paskutinį „sudie“ kaip mokslininkas ir kaip keliautojas — iki 
vasario mėnesio jis jau nebematys saulės. 

Bet nereikia manyti, kad poliarinės nakties metu arktiniuo- 
se kraštuose viešpatauja visiška tamsa. Saulę čia atstoja mėnulis; 
be to, ryškiai spindi žvaigždės ir planetos, neretai švyti šiaurės 
pašvaistės, o sniego lygumos atmuša šviesą. Būdama labiausiai 
nukrypusi į pietus gruodžio 21 dieną saulė yra tik trisdešimt 
laipsnių žemiau horizonto, ir kasdien keletą valandų matyti tar- 
si prieblanda. Tik rūkas ir pūgos dažnai apgaubia tuos šaltuo- 
sius kraštus juodžiausia tamsos skraiste. 

Tačiau iki šiol buvo gana gražus oras; vien tiktai kurapkos 
ir kiškiai galėjo skųstis, nes medžiotojai nedavė jiems ramybės. 
Buvo paspęsta daug spąstų šiaurės lapėms, bet šie gudrūs žvėre- 
liai į juos nelindo; kartais jie iškasdavo sniegą po spąstais ir kuo 
ramiausiai suėsdavo jauką. Daktaras siųsdavo juos velniop, vis 
dėlto labai apgailestaudamas, kad yra priverstas dalyti nelaba- 
jam tokias dovanas. 

Spalio 25 dieną termometras rodė —4* (-20 *C). Kilo bai- 
si pūga; drėbte drėbė sniegas viską aptraukdamas baltu šydu. 
Gana ilgą laiką brige buvo nerimaujama dėl Belo ir Simpsono, 
kurie bemedžiodami nuklydo labai toli. Į laivą jie grįžo tiktai 
kitą rytą. Visą dieną jie išgulėjo ant ledo susisupę į elnių kailius, 
o viršuje kaukdama siautėjo pūga, apnešusi juos penkių pėdų 
storio sniego sluoksniu. Jie vos nesušalo, ir daktarui teko gero- 
kai pasidarbuoti, kol atgaivino normalią jų kraujo apytaką. 

Pūga šėlo ištisas aštuonias dienas. Nebuvo galima net nosies 
į lauką iškišti. Temperatūra paros laikotarpiu svyravo penkioli- 
ka ir net dvidešimt laipsnių. 

Negalėdami nusitverti jokio darbo jūrininkai laiką leido kiek- 
vienas savaip. Vieni miegojo, kiti rūkė, treti pusbalsiu šnekučia- 

vosi; vos tik pamatę Džonsoną arba daktarą jie tuojau nutildavo. 
Įgulos tarpusavy jau niekas nebesiejo. Žmonės drauge susirink- 
davo tik vakarais —- bendrai sukalbėti maldos, taip pat sekmadie- 
niais — skaityti biblijos ir išklausyti pamaldų. 

Kliftonas apskaičiavo, kad už septyniasdešimt aštunto laips- 
nio jo premija pasieks tris šimtus septyniasdešimt penkis svarus 
sterlingų; toji suma, jo manymu, buvo gana padori, ir tai visiš- 
kai patenkino jo ambiciją. Kiti jūrininkai buvo lygiai tokios pat 
nuomonės tikėdamiesi savo malonumui išleisti pinigus, įgytus 
per tokį vargą ir sunkumus. 

Hateras beveik visai nesirodė. Jis nedalyvavo nei medžioklė- 
je, nei pasivaikščiojimuose ir nė kiek nesidomėjo meteorologi- 
niais reiškiniais, kurie taip žavėjo daktarą. Jis gyveno tik viena 
mintimi, išreiškiama dviem žodžiais: „Šiaurės ašigalis“, ir tik 
laukė tos minutės, kada laisvas „Forvardas“ vėl galės leistis į 
pavojingą kelionę. 

Apskritai brige buvo labai slogi nuotaika. Iš tikrųjų sun- 
ku įsivaizduoti liūdnesnį dalyką, kaip tas sukaustytas laivas, 
išplėštas iš įprastos stichijos ir nebetekęs savo pavidalo po 
storu ledo sluoksniu. „Forvardas“ buvo nebepanašus pats į 
save; užuot plaukiojęs, jis negalėjo pajudėti iš vietos; jis pavir- 
to mediniu namu, sandėliu, nejudamu gyvenamuoju būstu, 
jis - nepabūgęs nei vėjų, nei audrų. Tokia nenatūrali, absur- 
diška padėtis jūrininkus nenoromis slėgė ir žadino jiems liū- 
dnas mintis. 

Neturėdamas daugiau ko veikti daktaras tvarkė savo kelio- 
nės užrašus, kurie čia tiksliai ir atpasakoti. Jis nė valandėlės 
nesėdėjo be darbo, ir jo niekuomet neapleido gera nuotaika. 
Pastebėjęs, kad pūga jau baigiasi, jis labai patenkintas ėmė 
ruoštis į medžioklę. 

Lapkričio 3 dieną, šeštą valandą ryto, termometrui rodant 
—5* (-21 *C), Klobonis išėjo medžioti kartu su Džonsonu ir 
Belu. Tartum lygi staltiesė aplinkui plytėjo ledo laukai. Per ke- 
letą dienų buvo daug prisnigta; nuo šalčio sniegas sukietėjo, ir 
eiti buvo lengva. Spigino sausas, žvarbus šaltis. Nepaprastai aiš- 
kiai švietė mėnulis, nuostabiai žaismingais atšešėliais išmargin- 
damas ledo nelygumus; iš kraštų nušviestos medžiotojų pėdos 
tiesėsi kaip kokia žibanti juosta, o ant sniego ryškiai atsimušė 
didžiuliai žmonių šešėliai. 

Daktaras pasiėmė ir savo bičiulį Deką visiškai pagrįstai jį 
vertindamas labiau už grenlandiškus šunis, nes iš jų medžio- 
klėje mažai tėra naudos; matyt, jie ne tokie temperamentingi 
kaip vidutinės klimato juostos šunys. Dekas lakstė po sniegą 
uostinėdamas ir retkarčiais staiga sustodavo priešais naujas lo- 
kių pėdas. Tačiau, nepaisant viso jo sumanumo, medžiotojai 
vaikščiojo jau dvi valandas, bet neužtiko nė vieno kiškio. 

— Nejaugi visi žvėrys nusikėlė į pietus? — tarė daktaras susto- 
damas prie vienos kalvelės. 

— Labai galimas daiktas, — atsakė Belas. 

— O aš kitaip manau, — prieštaravo Džonsonas. — Juk kiš- 
kiai, lapės ir lokiai pripratę prie šio klimato. Man rodos, juos 
išvaikė toji pūga. Bet pamatysit, kai tik vėjas atsisuks iš pietų, 
jie vėl pasirodys. Kas kita, jei kalbėtume apie elnius arba mus- 
kusinius jaučius. 

— Ir vis dėlto Melvilio saloje sutinkamos didelės šių gyvulių 
bandos, — tarė daktaras. — Tiesa, toji sala kiek toliau į pietus. 
Paris žiemodamas ten visuomet turėjo pakankamą atsargą pui- 
kiausios tų gyvulių mėsos. 

— Na, bet mes ne tokie laimingi, — atsakė Belas. — Gerai 
būtų, jei pavyktų apsirūpinti nors lokiena. 

— Tai kaip tik užvis sunkiausia, — pasakė daktaras. — Man 
atrodo, kad lokių čia labai maža, be to, jie tikri laukiniai; jie 
per daug atsargūs ir dar nėra civilizuoti, kad savo noru lįstų po 
kulkomis. 

— Belas kalba apie lokieną, — tarė Džonsonas, — bet šiuo metu 
mums daug svarbiau tų gyvulių taukai, o ne mėsa ir kailiai. 

— Tavo teisybė, Džonsonai, — atsakė Belas. — Tu vis galvoji 
apie kurą? 

— O kaip negalvosi? Kad ir kaip taupytum, anglies mums 
užteks ne daugiau kaip trim savaitėms. 

— Taip, — tarė daktaras, — ir tai didžiausias pavojus. Dabar 
tik lapkričio pradžia, o juk poliariniuose kraštuose šalčiausias 
yra vasario mėnuo. Tačiau, jei pristigsime lokio taukų, galėsime 
naudoti ruonio taukus. 

— Ber irgi neilgai, daktare, — atsakė Džonsonas, — nes greitai 
ir ruoniai pasislėps nuo mūsų. Užėjus dideliems šalčiams, o gal 
iš atsargumo, jie nebelįs iš vandens ant ledo. 

— Jei taip, — tarė daktaras, — belieka lokiai. Iš teisybės, tai 
naudingiausi šių kraštų gyvūnai: jie tiekia žmogui visa, kas rei- 
kalinga — maistą, drabužius, apšvietimą ir kurą... Girdi, De- 
kai, — pridūrė daktaras glostydamas šunį; mums reikalingi 
lokiai; ieškok, mano drauguži, ieškok! 

Dekas tuo metu uostė ledą; daktaro paskatintas, jis staiga 
kaip strėlė šovė į priekį. Šuo garsiai lojo, ir medžiotojai, kad ir 
toli būdami, jo lojimą aiškiai girdėjo. 

Kai temperatūra žema, nepaprastai gerai viskas girdėti, — tai 
labai įdomus reiškinys, kuriam gali prilygti tiktai ryškus žvaigž- 
džių spindėjimas poliariniame danguje. Šviesos spinduliai ir 
garso bangos sklinda be galo toli, ypač tolimoje šiaurėje sauso- 


mis ir šaltomis naktimis. 

Klausydami tolimo lojimo medžiotojai nusekė Deko pėdo- 
mis. Nuėję mylią jie vos begalėjo kvapą atgauti, nes plaučiai to- 
kiame šaltyje greitai pavargsta. Dekas buvo per penkiasdešimt 
žingsnių nuo ledinės aukštumėlės; ant jos keistai krypuodamas 
stovėjo kažkoks žvėris. 

— Mūsų norai išsipildė! — sušuko daktaras atlauždamas šau- 
tuvo gaiduką. 

— Lokys, ir dar koks didelis! — tarė Belas. 

— Tiktai kažkoks keistas, — pridūrė Džonsonas ruošdamasis 
šauti po savo draugų. 

Dekas kaip pasiutęs lojo. Belas priėjo per kokius dvidešimt 
žingsnių ir šovė, bet, matyt, nepataikė, nes žvėris sunkiai tebe- 
muistė galvą. 

Tuo tarpu priėjo Džonsonas. Jis atsidėjęs nutaikė ir paspau- 
dė gaiduką. 

— Vėl pro šalį! — sušuko daktaras. — Ak, ta nelemtoji refrak- 
cija! Juk mes dar neprisiartinome per šūvio atstumą... Matyt, 
niekada prie to nepriprasime! Lokys nuo mūsų daugiau kaip 
per tūkstantį žingsnių! 

— Pirmyn! — šūktelėjo Belas. 

Medžiotojai nuskubėjo artyn prie žvėries, kuris šūvių nė 
kiek nepabūgo. Lokys atrodė milžiniškas; pulti tokį žvėrį buvo 
gana pavojinga, tačiau medžiotojai jau iš anksto triumfavo. Pri- 
ėję arčiau jie vėl iššovė; lokys, matyt, mirtinai sužeistas, smar- 
kiai šoktelėjo ir nusirito į pakalnę. 

Dekas puolė prie jo. 

— Štai lokys, su kuriuo nesunku buvo susidoroti, tarė 
daktaras. 

— Nieko sau lokys! Nukrito po trečio šūvio, — niekinamai 
atkirto Belas. 

— Kaip keista... - sumurmėjo Džonsonas. 

— O gal mes atėjome kaip tik tuo metu, kada jis baigė pa- 
dvėsti iš senatvės, — nusijuokė daktaras. 

— Ar senas, ar jaunas, bet vis vien teisėtas mūsų laimikis! — 
pareiškė Belas. 

Taip šnekėdamiesi medžiotojai priėjo aukštumėlę ir be galo 
nustebo pamatę, kad Dekas taršo... nušautą baltąją lapę! 

— Tai gražiausia! — sušuko Belas. — Na, to jau per daug! 

— Iš tikrųjų! Šovėme į lokį, o nudėjome lapę! — tarė daktaras. 

Džonsonas nežinojo, ką ir besakyti. 

— Žinoma! Vėl miražas, amžinai tas miražas! — šūktelėjo Klo- 
bonis juokdamasis, bet kartu jausdamas ir šiokį tokį apmaudą. 

— Kaip tai, daktare? — paklausė dailidė. 

— Nagi taip, mano mielas. Spindulių lūžimas mus suklaidi- 
no ne tik dėl atstumo, bet ir dėl žvėries dydžio, ir lapę mes pa- 
laikėme lokiu. Tiesą sakant, tokiose sąlygose ir kitiems medžio- 
tojams taip neretai atsitinka. O mes jau kažin ko tikėjomės! 

— Na ką gi! Ar lokys, ar lapė — vis tiek suvalgysime, — tarė 
Džonsonas. — Reikia pasiimti. 

Bocmanas jau norėjo užsimesti lapę ant pečių, bet staiga 
sušuko: 

— O kas čia dabar? 

— Kas yra? — paklausė daktaras. 

— Žiūrėkit, daktare! Lapė su antkakliu! 

— Su antkakliu? — pakartojo Klobonis ir pasilenkė prie 
žvėrelio. 

Iš tikrųjų tarp baltų lapės gaurų matėsi apsitrynęs varinis antka- 
klis; daktarui pasirodė, kad jame išbrėžtas kažkoks įrašas. Daktaras 
bematant nuėmė antkaklį, kuris buvo uždėtas, matyt, jau seniai. 

— Ką tai reiškia? — paklausė Džonsonas. 

— "Tai reiškia, mano bičiuliai, — atsakė Klobonis, — kad mes 
nušovėme lapę, turinčią daugiau kaip dvylika metų, vieną iš 
tų šiaurės lapių, kurias tūkstantis aštuoni šimtai keturiasdešimt 
aštuntais metais paleido Džeimsas Rosas! 

— Argi gali būti? — šūktelėjo Belas. 

Nėra jokios abejonės. Man labai gaila, kad nušovėme 
nelaimingą gyvūnėlį. Džeimsas Rosas žiemodamas sugalvo- 
jo prigaudyti spąstais baltųjų lapių; joms buvo uždėti variniai 
antkakliai, juose pažymėta, kur yra laivai „Enterpraizas“ ir „In- 
vestigeitorius“, taip pat maisto sandėliai. Lapės ieškodamos 
maisto nuklysta nepaprastai toli, taigi Džeimsas Rosas tikėjo- 
si, kad bent vienas iš tų gyvūnų paklius į rankas kam nors iš 
Franklino ekspedicijos. Tai mat kaip viskas buvo! Ir šis vargšas 
gyvūnėlis, kitados galėjęs išgelbėti gyvybę dviem įgulom, dabar 
be jokios naudos žuvo nuo mūsų kulkų! 

— O ne! Valgyti mes jos nevalgysime, — pareiškė Džonso- 
nas. — Ką ir besakyti — dvylikos metų lapė! Tačiau jos kailį pasi- 
laikysime šio įdomaus nuotykio atminimui. 

Džonsonas užsimetė lapę ant pečių, ir medžiotojai, orien- 
tuodamiesi pagal žvaigždes, pasuko atgal į brigą. Vis dėlto jų 
ekspedicija nepraėjo veltui, nes grįždami jie prišaudė gana daug 
baltųjų kurapkų. 

Kada medžiotojams iki brigo beliko valanda kelio, dakta- 
rą didžiai nustebino vienas reiškinys: tai buvo tikra to žodžio 
prasme krintančių žvaigždžių lietus. Tūkstančiai meteorų raižė 
dangų, nelyginant raketos fejerverko metu. Mėnulio šviesa nu- 
blanko. Nebuvo galima atsigrožėti šiuo nuostabiu reginiu, tru- 
kusiu keletą valandų. Tokį pat reiškinį matė Moravijos broliai 
Grenlandijoje 1799 metais. Atrodė, nykiose poliarinėse platu- 


mose dangus suruošė Žemei šventę. 

Sugrįžęs į brigą daktaras visą naktį stebėjo šį didingą re- 
ginį, kuris pasibaigė tik septintą valandą ryto viešpataujant 
visiškai ramybei. 


XAAVI 


Paskutinis anglies gabalėlis 


SUMEDŽIOTI LOKIŲ, RODĖS, nebuvo jokios galimybės, 
užtat lapkričio 4, 5 ir 6 dienomis pavyko nušauti keletą ruonių. 
Vėjas pasikeitė, keliais laipsniais pakilo temperatūra, ir vėl pra- 
sidėjo baisios pūgos. Išeiti iš laivo buvo neįmanoma, darėsi vis 
sunkiau kovoti su drėgme. Kiekvienos savaitės pabaigoje kon- 
densatoriuose susikaupdavo po keletą kibirų ledo. 

Lapkričio 15 dieną oras vėl pasikeitė, termometras nukrito 
iki -247 (-31 *C). Dar nė karto nebuvo tokios žemos tempe- 
ratūros. Kai ramus oras, toks šaltis dar pakenčiamas, bet pasta- 
ruoju metu ėmė siautėti žvarbus vėjas raižydamas veidą tartum 
aštriais peiliais. 

Daktaras labai apgailestavo, kad buvo priverstas sėdėti laive, 
nes nuo šalto vėjo ant sniego užsidėjo kieta pluta, ir jis būtų 
galėjęs leistis kur nors į tolimą ekskursiją. 

Tačiau reikia pasakyti, kad bet koks smarkus judėjimas tokia- 
me šaltyje įvaro dusulį. Žmogus tokiomis sąlygomis negali atlikti 
nė ketvirtos dalies savo įprasto darbo. Naudotis geležiniais daik- 
tais taip pat negalima: kai palieti juos plika ranka, ją deginte nu- 
degina, o ant neatsargiai paimto daikto pasilieka gabalėliai odos. 

Taigi įgula buvo uždaryta brige. Žiemotojai kasdien po dvi 
valandas vaikščiodavo dengtame denyje, kur galėjo rūkyti; ku- 
brike rūkyti buvo draudžiama. 

Vos tik ugnis krosnyje susilpnėdavo, ant sienų ir denio su- 
leidimuose tučtuojau pasirodydavo sniegas, o visi metaliniai 
daiktai — durų rankenos, veržlės, vinys — apšerkšnydavo. 

Daktaras tiesiog stebėjosi, kaip greit tai vyksta. Iškvėpuoja- 
mi vandens garai ore kondensuodavosi ir perėję iš dujinio bū- 
vio į kietą iškrisdavo sniego pavidalu. Už keleto žingsnių nuo 
krosnies jau buvo jaučiamas šaltis, todėl jūreiviai paprastai sė- 
dėdavo susiglaudę prie ugnies. 

Bet daktaras jiems patarė pamažu pratintis prie žemos tem- 
peratūros, kuri galėjo dar labiau nukristi, — patarė grūdinti odą 
šaltyje ir pats duodavo pavyzdį visai įgulai. Tačiau tingulys ar 
sustingimas kiekvieną laikė prikaustęs prie savo vietos, iš kurios 
niekas nenorėjo pasitraukti, nes labiausiai vertino miegą netgi 
nesveikoje šilumoje. 

Daktaro nuomone, perėjimas iš šilto kambario į šaltį nė 
kiek nepavojingas ir kenkia tik suprakaitavusiems žmonėms. 
Patvirtindamas savo žodžius daktaras pateikė daug pavyzdžių, 
bet jo patarimai beveik visuomet nueidavo niekais. 

O Džonas Hateras, matyt, buvo šalčiui visai nejautrus. Jis 
tylomis vaikščiojo po denį vienodais žingsniais. Nejaugi tvirtas 
jo organizmas buvo toks atsparus šalčiui? O gal kapitonas tu- 
rėjo nepaprastai daug tos vidinės energijos, kurios stokojo jo 
jūreiviai? Gal jis buvo taip pavergtas įsikaltos idėjos, jog darė- 
si nejautrus išoriniams reiškiniams? Įgula stebėdamasi žiūrėjo, 
kaip lengvai kapitonas pakelia dvidešimt keturių laipsnių šaltį: 
gana dažnai Hateras kelioms valandoms išeidavo iš brigo, o kai 
sugrįždavo, jo veidas nebūdavo nušalęs. 

— Nuostabus žmogus, — kartą pasakė daktaras Džonsonui, — 
jis mane tiesiog stebina! Jis tarsi nešioja savyje įkaitintą krosnį! 
Tai viena tvirčiausių Žmogaus prigimčių, kokią tik man teko 
kada nors matyti. 

— Iš tikrųjų, — atsakė Džonsonas, - jis vaikšto atvirame lau- 
ke apsirengęs ne šilčiau kaip birželio mėnesį. 

Apsirengimas labai didelės reikšmės neturi, pareiškė 
daktaras. — Iš tiesų kam šiltai rengti tą, kuris pats neduoda šilu- 
mos? Tas pat būtų, jei bandytum sušildyti ledo gabalą, įvynio- 
damas į vilnonę antklodę. Bet Haterui to nereikia. Tokia jau jo 
prigimtis, ir aš nė kiek nesistebėčiau, jeigu nuo jo spinduliuotų 
tokia pat šiluma kaip nuo žarijų. 

Džonsonas, kuriam buvo pavesta kas rytą iškapoti eketę, pa- 
stebėjo, kad ledas jau siekia daugiau kaip dešimt pėdų storio. 

Beveik kas naktį daktaras galėjo stebėti didingą šiaurės paš- 
vaistę. Nuo ketvirtos valandos vakaro dangus šiaurėje pradėda- 
vo nežymiai šviesėti, įgydamas gelsvoką atspalvį. Apie aštun- 
tą valandą dangaus skliautas dar labiau nušvisdavo, ir viršum 
horizonto išryškėdavo auksaspalvė juosta, galais atsirėmusi į 
ledo laukus. Palengva pašvaistė kildavo vis aukštyn slinkdama 
magnetinio meridiano kryptimi. Spinduliuojantį foną perkirs- 
davo juosvesni ruožai. Paskui iš švytinčios zonos į visas puses 
imdavo sklisti įvairiaspalviai spinduliai, kurie čia nutviksdavo, 
čia vėl užgesdavo. Įsiliepsnojus šiaurės pašvaistei, neretai vienas 
po kito atsirasdavo keletas spinduliuojančių lankų, skendinčių 
raudonose, geltonose ir žaliose šviesos bangose. Akinantis, pui- 
kus reginys! Paskui tie lankai imdavo artėti vienas prie kito, 
sudarydami spindulių vainikus, žėruojančius nežemiškomis 
spalvomis. Pamažu jie susiliedavo, švytėjimas imdavo blaustis, 
spinduliai nublankdavo, spalvos užgesdavo, ir nuostabi pašvais- 
tė nežymiai ištirpdavo pietuose, tarp aptemusių debesų. 

Sunku įsivaizduoti, koks žavingas yra tas reginys atšiauriose 
platumose, per kokius aštuonis laipsnius nuo ašigalio. Šiaurės 
pašvaistė, kartais matoma vidutinėje klimato juostoje, neduoda 

nė menkiausio supratimo apie šį grandiozinį gamtos reiškinį. 
Galima pamanyti, kad apvaizda, pasigailėjusi nykiosios šiaurės, 
suteikė jai stebuklingiausią iš visų stebuklų. 

Neretai danguje būdavo matyti netikri mėnuliai, kurie susti- 
prindavo naktinio šviesulio blizgesį. Kartais mėnulį apjuosdavo 
žiedai, ir tuomet jis skaisčiai spindėdavo žibančių ratilų centre. 

Lapkričio 26 dieną po ledais smarkiai šėlo jūra, iš eketės 
verste vertėsi vanduo. Storas ledo sluoksnis siūbavo nuo ban- 
gų ir grėsmingai poškėjo, — vandenų gelmėse vyko baisi kova. 
Laimė, brigas buvo tvirtai įstrigęs tarp ledų, tiktai jo grandinės 
smarkiai žvangėjo. Tačiau Hateras būgštaudamas nelaimingo 
atsitiktinumo įsakė dar stipriau pritvirtinti inkarus. 

Kasdien darėsi vis šalčiau; dangų aptraukė tirštos ūkanos; 
vėjas įnirtingai blaškė sniego pusnis. Sunku buvo suprasti, iš 
kur pusto — iš viršaus ar iš apačios, nuo ledo laukų. Viską ap- 
linkui uždengė siautėjanti balzgana migla. 

Įgula buvo užsiėmusi įvairiais darbais. Svarbiausia, reikėjo 
paruošti ruonių taukų, kurie tučtuojau sušaldavo į ledą. Tas le- 
das buvo kapojamas kirviais į gabalus, kietus kaip marmuras. 
Taip jūreiviai parūpino apie dvylika tonų taukų. Statinių jiems 
nereikėjo, nes sulydyti taukai dėl staigių temperatūros svyravi- 
mų jas vis tiek būtų susprogdinę. 

Lapkričio 28 dieną termometras nukrito iki - 32* (-36 *C). 
Anglies beliko tik dešimčiai dienų, ir visi baisėdamiesi laukė tos 
valandėlės, kada pasibaigs kuras. 

Taupumo sumetimais Hateras įsakė nebekūrenti krosnies 
bendroje kajutėje, todėl Šandonas, daktaras ir pats kapitonas 
buvo priversti persikraustyti į kubriką. Dabar Haterui teko 
nuolat būti tarp jūrininkų, kurie dėbčiodavo į jį niauriais, kai 
kada ir įniršusiais žvilgsniais. Jis girdėjo jų skundus, priekaiš- 

tus ir net grasinimus, tačiau bausti nesiryžo. Atrodė, jis buvo 
kurčias. Jis nereikalavo sau vietos prie ugnies ir netardamas 
nė žodžio, susinėręs ant krūtinės rankas sėdėdavo kur nors 
kampe. 

Nepaisydami daktaro patarimų Penas ir jo draugai nesisten- 
gė judėti; kiauras dienas jie tūnodavo prie krosnies arba įsisupę 
į antklodes drybsodavo savo guoliuose. Jų sveikata greit pašlijo; 
jie net nemanė kovoti su kenksmingu klimatu, todėl nenuosta- 
bu, kad brige netrukus pasirodė skorbutas. 

Daktaras jau seniai pradėjo kas rytą duoti įgulai citrinų 
sultis ir kalcio piliules. Bet šie išbandyti vaistai dabar menkai 
teveikė, liga progresavo, ir netrukus daugeliui pasirodė baisūs 
jos požymiai. 

Liūdnai atrodė iš skausmo besiraitą nelaimingieji. Jų kojos 
smarkiai ištino, jas išmušė tamsiai mėlynos dėmės; dantenos 
kraujavo, o sutinusios lūpos ištardavo tik nesuprantamus gar- 
sus. Visiškai pakitęs, fibrino netekęs kraujas nebegalėjo rankose 
ir kojose palaikyti gyvybės. 

Pirmiausia šia liga susirgo Kliftonas, netrukus atgulė Gripe- 
ris, Brentonas ir Strongas. Tie jūrininkai, kurių liga dar nepalie- 
tė, buvo priversti žiūrėti į savo draugų kančias, nes kitos šiltos 
patalpos nebuvo. Visiems teko gyventi drauge, ir netrukus ku- 
brikas pavirto ligonine, kadangi iš aštuoniolikos žmonių trylika 
per trumpą laiką susirgo skorbutu. Penui, matyt, pavyko ligos 
išvengti, nes jis buvo nepaprastai tvirtos prigimties. Šandonui 
jau buvo pasirodę pirmieji skorbuto simptomai, bet tuo viskas 
ir pasibaigė. Kapitono padėjėjas dažnai eidavo pasivaikščioti, 
todėl jam pavyko išsaugoti sveikatą. 

Daktaras ligonius slaugė su didžiausiu pasiaukojimu, bet 
jam spausdavo širdį matant kančias, kurių jis negalėjo palen- 

gvinti. Jis kaip įmanydamas stengėsi pralinksminti sielvarto 
prislėgtus jūreivius. Jo paguodos žodžiai, filosofiniai sampro- 
tavimai ir linksmi juokai palengvindavo ligoniams taip mono- 
toniškai slenkančias sunkias žiemos dienas. Jis balsu ką nors 
skaitydavo; Klobonis turėjo stebėtiną atmintį ir žinojo daug 
įdomių istorijų, — net ir sveikieji jūrininkai susispietę aplink 
krosnį mielai jų klausydavosi. Bet kartais jo kalbą nutraukdavo 
ligonių dejonės, skundai, beviltiški šauksmai, tuomet daktaras 
nebaigęs pasakojimo vėl grįždavo prie savo pareigų kaip rūpes- 
tingas ir atsidavęs gydytojas. 

Pats daktaras buvo visiškai sveikas ir netgi nesulyso. Nu- 
tukęs kūnas jam atstojo šilčiausius drabužius. Anot jo paties, 
jis buvo labai patenkintas, kad apsirengęs panašiai kaip jūros 
vėpliai ar banginiai, kurių kūną dengia storas taukų sluoksnis, 
todėl jie lengvai pakelia arktinius šalčius. 

O Hateras, rodės, nejautė nei fizinių, nei moralinių kančių. 
Įgulos kančios, matyt, mažai jį tejaudino. O gal jis tik mokė- 
jo tvardyti savo jausmus. Atidus stebėtojas kartais būtų galėjęs 
įžvelgti, kad geležinėje jo krūtinėje plaka karšta širdis. 

Daktaras kapitoną nuolat stebėjo, analizavo būdą, bet nie- 
kaip negalėjo suprasti nuostabios jo prigimties, antgamtinio jo 
temperamento. 

Tuo tarpu temperatūra dar labiau nukrito. Pasivaikščiojimų 
vieta denyje ištuštėjo, vien tik grenlandiški šunys ten slankiojo 
gailiai staugdami. 

Prie krosnies visą laiką kas nors budėjo ir kurstė ugnį. Rei- 
kėjo žiūrėti, kad ugnis neužgestų: vos tiktai ji susilpnėdavo, į 
vidų įsiskverbdavo šaltis, sienos apšerkšnydavo, o garai bema- 
tant kondensuodavosi ir sniego pavidalu krisdavo ant nelaimin- 


gųjų brigo gyventojų. 

Kamuojami tokių neapsakomų kančių jie sulaukė gruodžio 
8-osios. Rytą daktaras kaip paprastai išėjo į denį pažiūrėti ter- 
mometro ir pamatė, kad gyvsidabris jo galvutėje užšalęs. 

Keturiasdešimt keturi laipsniai šalčio! pasibaisėjo 
daktaras. 


Tą dieną į krosnį buvo įmestas paskutinis anglies gabalėlis! 


XXVII 


Kalėdiniai šalčiai 


ATĖJO DIDŽIAUSIOS NEVILTIES DIENOS. Visu baisu- 
mu iškilo mintis, kad teks mirti, sustingti nuo šalčio. Paskutinis 
anglies gabalėlis degė niauriai spragėdamas, ugnis tuoj tuoj tu- 
rėjo užgesti; vidaus temperatūra gerokai nukrito. Bet Džonso- 
nas atnešė naujo kuro, gauto iš sumedžiotų ruonių. Jis primetė 
į krosnį taukų gabalų, pridėjo taukuose sumirkytų pakulų ir 
gana greit vėl pakankamai prišildė kubriką. Degančių taukų 
kvapas buvo šlykštus, bet reikėjo kęsti. Džonsonas pripažino, 
kad naujasis kuras ne kažin koks ir turtinguose Liverpulio na- 
muose, aišku, neturėtų pasisekimo. 

— Bet vis dėlto, — tarė jis, — tas nemalonus kvapas gali turėti 
gerų pasekmių. 

— Kokių būtent? — paklausė dailidė. 

— Jis privilios lokius, kurie tokį kvapą labai mėgsta. 

— O kam mums lokiai? — paklausė Belas. 

— Tu žinai, Belai, kad ruonių mums nebėra ko tikėtis! — at- 
sakė Džonsonas. — Jie ilgam laikui pasislėpė, ir jei negausime 
kuro iš lokių, nežinau, kas bus. 

— Tavo teisybė, Džonsonai, mūsų reikalai nekokie... Visiškai 
prasti! Ir jei nepavyks gauti to kuro... nebežinau, ką ir daryti... 

— Vien tik tas ir belieka... 

— Kas gi? — paklausė Belas. 

— Taip, Belai, blogiausiu atveju... Tačiau kapitonas niekuo- 
met... Bet galbūt teks griebtis tos priemonės. 

Džonsonas liūdnai palingavo galvą ir susimąstė, o Belas ne- 
norėjo nutraukti minčių. Jis žinojo, kad tų taip sunkiai įgytų 
taukų, net ir kažin kaip juos taupant, užteks ne ilgiau kaip aš- 
tuonioms dienoms. 

Bocmanas neapsiriko. Netoli „Forvardo“ buvo pastebėta 
keletas lokių, kuriuos masino degančių taukų kvapas. Sveikieji 
jūreiviai šoko jų vytis, bet lokiai nepaprastai greiti ir turi labai 
gerą uoslę, todėl lengvai išvengia visų medžiotojų gudrybių. 
Prie lokių nebuvo įmanoma prisiartinti, ir geriausių šaulių pa- 
leistos kulkos nuėjo niekais. 

Brigo įgulai grėsė pavojus sušalti. Įsiskverbus į kubriką šal- 
čiui, viešpataujančiam ledynų platybėse, žmonės nebūtų ištvėrę 
nė keturiasdešimt aštuonių valandų. Kiekvienas su pasibaisėji- 
mu matė, kad kuras baigiasi. 

Pagaliau gruodžio 20 dieną, trečią valandą po pietų, ugnis 
užgeso; aplink krosnį sustoję jūreiviai niūriai žvilgčiojo vieni į 
kitus. Tiktai Hateras nejudėdamas kiūtojo savo kampe; dakta- 
ras kaip paprastai susirūpinęs vaikščiojo po kubriką; jis visiškai 
nežinojo, ką daryti. 

Temperatūra kubrike bematant nukrito iki -7* (-22 *C). 

Nors daktaras nematė jokios išeities ir nežinojo, ko dabar 
reikėtų griebtis, tačiau kitiems tatai buvo gana aišku. 

Prie Hatero priėjo šaltas ir ryžtingas Šandonas, Penas iš 
įniršio žibančiomis akimis ir trejetas kitų jūrininkų, kurie dar 
galėjo paeiti. 

— Kapitone! — tarė Šandonas. 

Giliai susimąstęs Hateras jo negirdėjo. 

— Kapitone! — pakartojo Šandonas ranka paliesdamas jo petį. 

Hateras išsitiesė. 

— Kas atsitiko? — paklausė jis. 

— Kapitone, nebėra kuro! 

— Tai ką gi? — atsiliepė Hateras. 

— Jeigu norite, kad mes sušaltume, — su pikta ironija pasakė 
Šandonas, — nuolankiausiai prašom mums tai pranešti! 

— Aš noriu, — rūsčiai atsakė Hateras, — kad kiekvienas atlik- 
tų savo pareigą iki galo. 

— Yra kai kas aukščiau pareigos, kapitone, - atkirto Šando- 
nas, — tai žmonių savisaugos teisė. Kartoju, kad kuras pasibai- 
gė, ir jeigu taip bus dar porą dienų, mes nė vienas neišliksime 
gyvas! 

— Malkų aš neturiu, — dusliai atsakė Hateras. 

— Tuomet jų galima prikirsti ten, kur yra! — įniršęs rikte- 
lėjo Penas. 

Hateras iš pykčio net pabalo. 

— Kur taip? — paklausė jis. 

— Brige! — įžūliai atšovė Penas. 

— Brige? — suspaudęs kumščius ir sužaibavęs akimis pakar- 
tojo kapitonas. 

— Žinoma, — atsakė Penas. — Kai laivas nebegali plaukti, jis 
kūrenamas! 

Šio sakinio pradžioje Hateras pagriebė kirvį, o pabaigoje 
kirvis jau buvo iškeltas viršum Peno galvos. 

— Niekšas! — šūktelėjo Hateras. 

Daktaras puolė prie Peno ir jį atstūmė; kirvis giliai įsmi- 
go į denį. Džonsonas, Belas ir Simpsonas atsistojo šalia Hatero 

pasiruošę jį ginti. Bet staiga iš gultų tarytum iš mirties patalo 
pasigirdo gailūs, kupini širdgėlos, liūdni balsai. 

Ugnies! Ugnies! — dejavo ligoniai po savo antklodėmis 
sustingę ligi kaulų. 

Hateras susivaldė ir keletą minučių patylėjęs ramiu balsu tarė: 

— Jei sunaikinsime brigą, kaip grįšime į Angliją? 

— Galbūt, — atsakė Džonsonas, — galima sukūrenti ne tokias 
jau svarbias laivo dalis, pavyzdžiui, planširą* ir falšbortą. 

Valtys vis dėlto liks, — pritarė Šandonas. — Tiesą sakant, 
kas mums kliudo pasistatyti nedidelį laivą iš brigo likučių? 

— Niekados! - atkirto Hateras. 

— Ber vis dėlto... —- mėgino prieštarauti kai kurie jūrininkai. 

— Mes turime didelę atsargą spirito! — atsakė Hateras. — Su- 
deginkite jį iki paskutinio lašo. 

— Ką gi, jei spiritą, tai spiritą! — tarytum visai nerūpestingai 
šūktelėjo Džonsonas. 

Buvo uždegti spiritu suvilgyti stori dagčiai, ir krosnies siene- 
les ėmė laižyti blanki liepsna; Džonsonui pavyko keliais laips- 
niais pakelti kubrike temperatūrą. 

Keletą dienų po šios liūdnos scenos pūtė pietų vėjas; oras 
truputį atšilo; vėl kilo pūga. Dienos metu, kada nebe taip smar- 
kiai snigdavo, kai kurie jūreiviai trumpam išeidavo iš brigo, ta- 
čiau didžioji įgulos dalis sirgo akių uždegimu bei skorbutu ir 
tūnojo laive kaip prirakinta. Be to, nebuvo įmanoma nei me- 
džioti, nei žuvauti. 

Ber šalčiai krito tik laikinai. Gruodžio 25 dieną vėjas ūmai 
pasikeitė, užšalęs gyvsidabris vėl dingo termometro galvutė- 
je, - teko naudotis spiritiniu termometru, kuris neužšąla net 
per smarkiausius šalčius. 


* Planširas — išilginė sija viršum falšborto. 

Daktaras pasibaisėjo, pamatęs, kad spiritas termometre nu- 
krito iki -66* (-52 *C). Ar teko žmogui kada nors kęsti tokią 
temperatūrą: 

Ant grindų lyg blausus veidrodis žibėjo ledas; kubrike buvo 
tirštas rūkas; visi daiktai nuo drėgmės apsitraukė storu šerkšno 
sluoksniu; žmonės negalėjo įžiūrėti vienas kito; rankos ir kojos 
greit stingo; galvą spaudė tarytum geležinis lankas; neaiškios, 
nusilpusios, stingstančios mintys painiojosi ir virto klejonė- 
mis... Baisus simptomas: liežuvis negalėjo ištarti nė žodžio. 

Nuo tos dienos, kai įgula pagrasino sudeginti brigą, Hate- 
ras kasdien ilgas valandas slankiojo po denį. Jis budėjo ir sekė. 
Brigo medis — tai jo, Hatero, kūnas! Nukirsdami gabalą medžio 
jūreiviai būtų nukirtę dalį jo kūno! Kapitonas buvo ginkluotas 
ir akylai saugojo visai nepaisydamas sniego, ledo ir šalčio, nuo 
kurio jo drabužiai kietai sustingdavo virsdami nelyginant gra- 
nitiniais šarvais. Dekas suprato savo šeimininką ir sekiojo jam 
iš paskos lodamas ir urgzdamas. 

Kai gruodžio 25 dieną Hateras įėjo į kubriką, daktaras su- 
kaupęs likusias jėgas žengė jo pasitikti. 

— Haterai, — pasakė jis, — mes žūvam be kuro. 

— Niekados! — atsakė Hateras, žinodamas, kas slypi už dak- 
taro žodžių. 

— Tai būtina, — pusbalsiu pasakė Klobonis. 

Niekados! — dar ryžtingiau pakartojo Hateras. Jokiu 
būdu nesutiksiu!.. Bet jie gali manęs neklausyti. 

Šiais žodžiais įgulai buvo suteikta laisvė daryti, ką ji nori. 
Džonsonas ir Belas išbėgo ant denio. Hateras girdėjo, kaip nuo 
kirvių smūgių subraškėjo brigo medis. Jis pravirko. 

Tą dieną buvo Kalėdos, šeimos iškilmės Anglijoje, vaikų 
šventė. Ir kaip sunkiai spaudė širdį prisiminus linksmus vai- 

kus, susirinkusius aplink kaspinais išpuoštą eglutę! Kam nesi- 
vaideno gardus rostbifas, iškeptas iš specialiai nupenėtų bulių 
mėsos? O tortai, o pyragaičiai su visokiausiu įdaru, iškepti tai 
dienai, kuri tokia brangi kiekvieno anglo širdžiai! Tuo tarpu 
čia — sielvartas, neviltis, neapsakomas vargas, o vietoj Kalėdų 
eglutės — medžio gabalai, atkirsti iš laivo, nuklydusio į begali- 
nes ledo dykumų tolybes. 

Nuo šilumos jūrininkai greit vėl pasijuto žvalūs ir atgavo 
jėgas: karšta arbata ir kava trumpam sužadino pasitenkinimą. 
Viltis žmogaus širdyje taip giliai įleidusi šaknis, jog įgula pa- 
drąsėjo ir net ėmė vėl tikėtis. Tokiomis aplinkybėmis pasibaigė 
nelemtieji 1860 metai, — ankstyva tų metų žiema sužlugdė am- 
bicingo Hatero planus. 

1861 metų sausio pirmąją netikėtai buvo padarytas vienas 
atradimas. Oras truputį atšilo; daktaras vėl ėmėsi įprasto dar- 
bo ir skaitė sero Edvardo Belčerio pranešimą apie ekspediciją į 
poliarines jūras. Staiga daktarą nustebino vieta, kurios anksčiau 
jis nebuvo įsidėmėjęs; jis porą kartų permetė akimis tas eilutes. 
Abejonių negalėjo būti. 

Seras Edvardas Belčeris savo pranešime rašė, kad priplau- 
kęs Karalienės sąsiaurio žiotis jis radęs pėdsakų, jog ten gy- 
venta žmonių. 

„Tai namukų liekanos, rašė jis, — ir tie namukai buvo 
daug patogesni, nekaip tie, kokius gali pasistatyti nekultūrin- 
gos klajoklių eskimų giminės. Sienos giliai įleistos į žemę; asla 
viršum skaldos sluoksnio išgrįsta akmenimis. Ant sniego pri- 
mėtyta daugybė elnių, ruonių ir jūros vėplių kaulų. Mes ten 
radome anglies... 

Čia daktarui toptelėjo puiki mintis; jis priėjo su knyga prie 
Hatero ir parodė jam tą pranešimo vietą. 

— Anglis! — šūktelėjo kapitonas. 

— Taip, Haterai, anglis, galinti išgelbėti mus visus! 

— Anglis! Šiame nykiame krante! — kalbėjo Hateras. — Ne, 
negalimas daiktas! 

— Kodėl jūs abejojate, Haterai? Belčeris nebūdamas visiškai 
tikras ir nematęs pats savo akimis niekuomet nebūtų pranešęs 
šio fakto. 

— Na, o kas toliau, daktare? 

— Mes esame tik per šimtą mylių nuo to kranto, kur Bel- 
čeris matė anglį. O ką reiškia nukeliauti šimtą mylių? Vieni 
niekai. Ne kartą žmonės klaidžiojo po ledynus, taip pat ko nors 
ieškodami ir per tokius pat šalčius. Taigi keliausime, kapitone? 

— Keliausime! — sušuko Hateras. Jis bematant apsisprendė. Jo 
vaizduotė buvo laki, ir jam jau rodėsi, kad nebetoli išsigelbėjimas. 

Kapitono nutarimas tučtuojau buvo praneštas Džonsonui; 
senasis jūrininkas jam pritarė ir linksmą naujieną pasakė savo 
draugams. Kai kurie apsidžiaugė, kiti į kapitono sumanymą pa- 
žiūrėjo visai abejingai. 

— Anglis šiuose kraštuose! — sumurmėjo Volas gulėdamas 
ligos patale. 

— Tegu daro, kaip išmano, — paslaptingai šnibžtelėjo jam 
Šandonas. 

Prieš pradėdamas ruoštis į kelionę Hateras norėjo nustatyti 
„Eorvardo“ geografinę padėtį. Aišku, kaip buvo svarbu tai pa- 
daryti, kaip tiksliai matematiškai reikėjo nustatyti, kur brigas. 
Antraip keleiviai nutolę nuo laivo nebūtų galėję jo surasti. 

Hateras užlipo ant denio ir keliais veiksmais nustatė mėnu- 
lio atstumus ir svarbiausiųjų žvaigždžių aukštį. 

Daryti šiuos stebėjimus buvo labai sunku, nes prietaisų sti- 
klai bei veidrodžiai šaltyje nuo Hatero kvapo bematant apsi- 

traukdavo ledo sluoksniu. Prisilietęs prie varinių žiūrono aptai- 
sų, kapitonas ne kartą nusidegino akių vokus. 

Vis dėlto jis gavo labai tikslius duomenis ir sugrįžo į kubriką 
jų apskaičiuoti. Baigęs apskaičiavimus kapitonas nustebęs kils- 
telėjo galvą, kažką pažymėjo žemėlapyje ir pažvelgė į daktarą. 

— Kas yra? — paklausė Klobonis. 

— Kurioje platumoje mes buvome, kai sustojome žiemoti? 

— Septyniasdešimt aštuoni laipsniai penkiolika minučių pla- 
tumos ir devyniasdešimt penki laipsniai trisdešimt penkios mi- 
nutės vakarų ilgumos, kaip tik prie šalčio poliaus. 

— Tad štai kas. Mūsų ledo laukas dreifuoja, - pusbalsiu pa- 
sakė Hateras. — Mes esame dviem laipsniais toliau į šiaurės va- 
karus, bent už trijų šimtų mylių nuo to anglies sandėlio! 

— O tie vargšai to netgi nenumano! — šūktelėjo daktaras. 

— Tylėkite! — sušnibždėjo Hateras pridėdamas pirštą prie lūpų. 


XXVIII 


Pasiruošimas kelionei 


APIE SAVO ATRADIMĄ HATERAS įgulai nieko nesakė. 
Ir teisingai darė. Juk tie nelaimingieji sužinoję, kad juos nesu- 
laikomai neša į šiaurę, būtų gal dar labiau nusiminę. Daktaras 
suprato Haterą ir jam pritarė. 

Hateras širdies gilumoje slapta džiūgavo. Tai buvo pirmoji 
laiminga minutė per tuos ilgus mėnesius nuolat besigrumiant 
su gamtos užgaidomis. Brigą nunešė šimtą penkiasdešimt my- 
lių į šiaurę, ir dabar jis buvo tiktai per aštuonis laipsnius nuo 
ašigalio. Bet Hateras taip giliai paslėpė savo džiaugsmą, jog net 

daktaras nieko nenumanė. Tiesa, Klobonis neretai pats save 
klausdavo, kodėl Hatero akys taip neįprastai žiba, bet jam nė į 
galvą neatėjo paprasčiausias atsakymas. 

Artėdamas prie ašigalio „Forvardas“ drauge tolo nuo anglies 
telkinių, kuriuos buvo užtikęs Belčeris; norint juos pasiekti, 
reikėjo nukeliauti į pietus ne šimtą, o net du šimtus penkias- 
dešimt mylių. Trumpai pasitarę daktaras su Hateru nusprendė, 
kad toks žygis yra būtinas. 

Jei Belčeris sakė tiesą, — o tuo abejoti nebuvo pagrindo, - tai 
Kornvalio saloje viskas turėjo būti išlikę taip, kaip jis paliko. 
Po 1853 metų į tolimąją šiaurę nekeliavo nė viena ekspedici- 
ja. Toje platumoje beveik nesutinkama eskimų. Taigi Kornva- 
lio pakrantėse negalėjo pasikartoti tokia nesėkmė, kokia ištiko 
Haterą Bičio saloje. Žemoje temperatūroje puikiausiai išsilaiko 
negesdamos bet kokios atsargos. Vadinasi, buvo rimtas pagrin- 
das leistis į tą kelionę ledo platybėmis. 

Buvo apskaičiuota, kad ekspedicija turi užtrukti ne ilgiau 
kaip keturiasdešimt dienų, ir Džonsonas ėmė ruoštis kelionei. 

Pirmiausia jis pasirūpino rogėmis; jos buvo grenlandiško tipo, 
turėjo trisdešimt penkis colius pločio ir dvidešimt keturias pėdas 
ilgio. Eskimai neretai dirba roges, turinčias daugiau kaip penkias- 
dešimt pėdų ilgio. Abu pavažų galai buvo riesti ir, panašiai kaip 
lankas, sutraukti tvirtomis virvėmis. Rogėms tai teikia stangru- 
mo, ir galima beveik nebijoti kratymo. Rogės lengvai slysta ledu; 
sningant, kai sniegas labai purus, rogių viršus pakeliamas, įstatant 
vertikalius spyrius. Tuomet jos dar lengviau čiuožia, ir nereikia 
kinkyti daug šunų. Eskimų pavyzdžiu jūreiviai pavažas ištrynė su 
sniegu sumaišyta siera, ir rogės skriete skriejo per ledą. 

Į tokias roges jie kinkė šešetą grenlandiškų šunų. Tie gy- 


vuliai, nors ir sulysę, buvo labai ištvermingi ir lengvai pakentė 


— 223 


atšiaurią žiemą. Jų pakinktai, pasiūti iš elnio odos, atrodė kuo 
puikiausiai; apskritai reikmenimis, pirktais Upernavike iš gren- 
landiečių, buvo galima visiškai pasikliauti. Šešetas šunų galėjo 
nelabai sunkiai vežti du tūkstančius svarų krovinio. 

Stovyklai įrengti keliautojai dėl viso ko ėmėsi palapinę, nes 
pasistatyti ledinį namelį ne visada įmanoma. Taip pat pasiė- 
mė didelį brezentą, kuris patiestas ant sniego neleidžia jam nuo 
žmogaus kūno tirpti, keletą vilnonių antklodžių, buivolų kailių 
ir dar pripučiamą valtį. 

Maisto buvo penkios dėžės pemikano, kuris svėrė apie ke- 
turis šimtus penkiasdešimt svarų; kiekvienam žmogui ir kiek- 
vienam šuniui buvo skiriama po svarą pemikano. Šunų kartu 
su Deku buvo septyni, o žmonių turėjo keliauti ne daugiau 
kaip keturi. Buvo taip pat paimta dvylika galonų spirito — iš 
viso apie šimtą penkiasdešimt svarų, reikalingas kiekis arbatos 
ir džiūvėsių, nedidelė lauko virtuvė, daug pakulų, dagčių, para- 
ko, kulkų ir keturi dvivamzdžiai šautuvai. Kaip siūlo kapitonas 
Paris, visi ekspedicijos dalyviai ketino apsijuosti tuščiaviduriais 
guminiais diržais. Į tuos diržus pripilama arbatos, kavos ar van- 
dens, ir skystis nuo žmogaus kūno šilumos ir nuolatinio judė- 
jimo neužšąla. 

Džonsonas labai rūpestingai paruošė slides, pririšamas prie 
kojų dirželiais; jos puikiai šliuožė. Kur sniegas kietai sušalęs, 
slidės galėjo būti pakeistos elnio kailio mokasinais. Kiekvienas 
keliautojas turėjo po dvi poras slidžių ir mokasinų. 

Visas tas pasiruošimas, užtrukęs net keturias dienas, buvo 
labai svarbus, nes mažiausia užmiršta smulkmena galėjo pražu- 
dyti ekspediciją. Kasdien vidudienį Hateras nustatydavo laivo 
padėtį; brigas jau nebedreifavo, tačiau reikėjo gerai įsitikinti, 
kad keliautojai žinotų, kaip į jį sugrįžti. 

Hateras rūpinosi, kaip pasirinkti palydovus. Tai buvo esmi- 
nis klausimas. Kai kurių jūrininkų nebuvo galima imti į kelio- 
nę, bet nelabai derėjo jų palikti brige. Kadangi visų išsigelbėji- 
mas priklausė nuo to, kaip pasiseks kelionė, Hateras nusprendė 
pasirinkti patikimus ir atsidavusius draugus. 

Šandonas, aišku, buvo nušalintas; tiesą sakant, jis pats dėl 
to nė kiek nesigailėjo. Džeimsas Volas sirgo ir taip pat negalėjo 
dalyvauti ekspedicijoje. 

Ligonių būklė nėjo blogyn, ir jų gydymas nesudarė ypatin- 
gų sunkumų, nes ligoniai buvo tik nuolat masažuojami ir gau- 
davo dideles dozes citrinų sulčių, todėl buvo galima apsieiti be 
gydytojo. Klobonis galėjo prisidėti prie ekspedicijos, ir niekas 
tam neprieštaravo. 

— Džonsonai, aš pasitikiu vien tik jumis! Esate vienintelis 
žmogus, kuriam galiu pavesti savo laivą. Reikia, kad jūs liktu- 
mėte čia ir sektumėte Šandoną bei kitus. Žiema juos prikaustė 
prie vietos, bet kas žino, į kokius pragaištingus žygius gali pa- 
stūmėti pyktis. Aš jums duosiu formalias instrukcijas, ir prirei- 
kus jūs paimsite brigo vadovybę į savo rankas. Jūs būsite mano 
antrininkas. Kelionėje užtruksime keturias ar penkias savaites; 
aš būsiu ramus, jei žinosiu, kad jūs mane pavaduojate. Jums 
reikalingos malkos, Džonsonai. Aš tai žinau! Bet, kiek galima, 
pagailėkite vargšo mano laivo! Suprantate, Džonsonai? 

— Suprantu, kapitone, — atsakė Džonsonas, - jeigu taip no- 
rite, aš liksiu. 

— Dėkoju, — tarė Hateras spausdamas bocmanui ranką. 
Jeigu mes ilgai negrįšime, — pridūrė kapitonas, — palaukite, kol 
išeis ledai, ir pasistenkite pasiekti ašigalį. Jei kiti su tuo nesutik- 
tų, apie mus nebegalvokite ir veskite „Forvardą“ į Angliją. 

— Ar tokia jūsų valia, kapitone? 

— Taip, tikrai tokia! — tarė Hateras. 

— Jūsų įsakymas bus įvykdytas, — trumpai atsakė Džonsonas. 

Kai buvo taip nutarta, daktaras ėmė gailėtis, kad jam teks 
išsiskirti su senuoju savo bičiuliu bocmanu, nors ir suprato, kad 
kapitonas elgiasi protingai. 

Į kelionę taip pat turėjo vykti dailidė Belas ir Simpsonas. 
Pirmasis buvo tvirtas, drąsus, atsidavęs žmogus ir galėjo labai 
daug padėti įsirengiant ant sniego stovyklą; antrasis, nors ir ne 
toks ryžtingas, buvo imamas į ekspediciją dėl to, kad galėjo 
duoti naudos kaip medžiotojas ir žvejys. 

Taigi būrį sudarė Hateras, daktaras, Belas, Simpsonas ir iš- 
tikimasis Dekas. Maitintis reikėjo keturiems žmonėms ir šerti 
septynis šunis. Pagal tai buvo apskaičiuotas maisto kiekis. 

Pirmosiomis sausio dienomis vidutinė temperatūra buvo 
—33* (-37 *C). Hateras nekantriai laukė, kada pasikeis oras, 
ir nuolat žiūrėjo į barometrą, tačiau juo tikėti nebuvo galima. 
Atšiauriose platumose šis prietaisas nebėra toks tikslus. Gamta 
poliariniuose kraštuose daugeliu atžvilgių nukrypsta nuo ben- 
drųjų taisyklių: pavyzdžiui, kai giedras dangus, ne visada atšąla 
oras, o kai sninga, nebūtinai pakyla temperatūra. Daugelis po- 
liarinių keliautojų yra pastebėję, kad barometras neretai krinta 
pučiant šiaurės ir rytų vėjams; jam nukritus, būna gražus oras, 
o kai jis pakyla, pradeda lyti arba snigti. Žodžiu, tikėti jo paro- 
dymais nepatariama. 

Pagaliau sausio 5 dieną vėjas pasisuko iš rytų, ir oras truputį 
atšilo — termometras pakilo iki - 18* (-28 *C). Hateras nuspren- 
dė iškeliauti rytojaus dieną; jis negalėjo žiūrėti, kaip jo akivaizdo- 
je griaunamas laivas. Visas juto antstatas buvo jau sukūrentas. 

Taigi sausio 6 dieną, nors šėlo pūga, kapitonas įsakė keliau- 
ti. Daktaras davė paskutinius nurodymus ligoniams; Belas ir 

Simpsonas tylėdami paspaudė rankas savo draugams. Hateras 
norėjo atsisveikindamas pasakyti įgulai keletą žodžių, bet susi- 
laikė, nes pastebėjo, kad iš visų pusių į jį nukreipti nedraugiški 
žvilgsniai. Jam net pasirodė, kad Šandono lūpomis nuslinko 
ironiška šypsena. Kas žino, galbūt žiūrėdamas į tokį brangų jo 
širdžiai „Forvardą Hateras keletą akimirkų svyravo nesiryžda- 
mas išvykti. 

Bet pakeisti savo nutarimo jis nebegalėjo: ledo lauke keliau- 
tojų laukė pakrautos rogės ir į jas pakinkyti šunys. Belas leido- 
si žygiuoti pirmutinis, kiti sekė iš paskos. Bent ketvirtį mylios 
keliautojus lydėjo Džonsonas; paskui Hateras paprašė jį grįžti į 
brigą, ir senasis jūrininkas pamojavęs išvykstantiems ranka pa- 
suko atgal. 

Tuo metu Hateras atsigręžęs paskutinį kartą pažvelgė į bri- 
gą, — jo stiebai jau tirpo balzganuose pūgos sūkuriuose. 


XXIX 
Ledo laukais 


NEDIDELIS BUŪRELIS keliavo į pietryčius. Simpsonas valdė 
šunis. Žeberklininkui uoliai padėjo Dekas; matyt, jis nelabai ste- 
bėjosi savo giminaičių amatu. Hateras ir daktaras ėjo užpakalyje, 
o Belas geležiniu lazdos antgaliu baksnodamas ledą tyrė kelią. 

Oras atšilo, ir tai buvo ženklas, kad greit pradės snigti. Iš 
tikrųjų netrukus sniegas ėmė drėbti didžiuliais tumulais. Pūga 
dengė tolumas ir gerokai sunkino žygį. Keliautojai dažnai iš- 
klysdavo iš tiesaus kelio ir žygiavo pamažu, per valandą nueida- 


mi vidutiniškai po tris mylias. 

Ledo paviršius nuo smarkių šalčių ir vėjų buvo pasidaręs 
grublus ir duobėtas. Roges kratė, nelygiose vietose jos smarkiai 
pakrypdavo į šoną. Bet tuo tarpu viskas sekėsi gerai. 

Hateras ir jo draugai buvo apsigūmoję grenlandiškai pasiū- 
tais kailiniais. Tiesa, jie nepasižymėjo gražumu, bet užtat buvo 
labai gerai pritaikyti klimato sąlygoms. Veidą dengė siauras 
gobtuvas, apsaugąs nuo vėjo bei sniego, ir matėsi tiktai akys, 
burna ir nosis. Tačiau šias veido dalis dengti nuo speigo ne- 
verta, nes stačios apykaklės bei kaklajuostės baisiai nepatogios 
ir nuo šalčio greit sustingsta į ledą, — vakare jį reikėtų kapoti 
kirviu, o toks nusirengimo būdas labai nemalonus netgi ark- 
tiniuose kraštuose! Reikia, kad kvapas galėtų laisvai išeiti, nes 
kvėpuojant garai sutikę kliūtį tuoj sušąla. 

Kiek tik akys aprėpia, plytėjo nykiai vienoda lyguma. Aplin- 
kui buvo susigrūdusios ledo lytys ir įvairiausių formų ledujai, 
kurie apsipratus atrodė visiškai vienodi: ledo luitai buvo tarsi 
nulieti pagal vieną pavyzdį; neretai pasitaikydavo ir ledkalnių, 
tarp kurių vingiavo slėniai. Keliautojai žygiavo su kompasu 
rankose ir tik retkarčiais šnektelėdavo vieną kitą žodį. Prasi- 
čiaupti tokiame šaltyje — tikra kankynė, nes tarp lūpų akimirks- 
niu atsiranda aštrių kristalų, netirpstančių net nuo šilto kvapo. 
Kiekvienas lazda bandė sau kelią. Belas puriame sniege mynė 
gilias pėdas, o kiti ėjo iš paskos; kur praeidavo Belas, ten galėjo 
praciti ir kiti. 

Į visas puses nuolat susikryžiuodamos vingiavo lokių ir šiaurės 
lapių pėdos, bet pirmąją dieną keliautojai nematė nė vieno žvė- 
ries. Juos medžioti būtų buvę pavojinga ir nenaudinga, nes rogės 
buvo sunkiai prikrautos ir nevertėjo dar labiau jas apsunkinti. 

Paprastai tokiame žygyje keliautojai dalį maisto atsargų pa- 
lieka pakeliui ir tas vietas sniegu užmaskuoja nuo laukinių žvė- 

rių, o grįždami maistą pasiima, — tokiu būdu jiems nereikia visą 
laiką vežiotis didelio krovinio. 

Bet Hateras negalėjo griebtis tokios priemonės, nes keliavo, 
matyt, slenkančiais ledo laukais. Sandėlius galima įrengti sau- 
sumoje, bet ne ledo laukuose, be to, kapitonas nebuvo tikras, 
kad grįš tuo pačiu keliu. 

Vidudienį keliautojai ledkalnio priedangoje sustojo pailsėti. 
Pusryčiams buvo pemikanas ir karšta arbata; gaivinantis skystis 
greit visiems pakėlė nuotaiką, todėl daugiausia arbatą ir gėrė. 

Valandą pailsėjęs būrelis iškeliavo toliau. Pirmąją dieną 
nuėjo apie dvidešimt mylių. Iki vakaro žmonės ir šunys visai 
nusikamavo. 

Kad ir kaip pavargę keleiviai turėjo nakvynei pasistatyti snie- 
go namelį, nes palapinės tam buvo per mažai. Namelio statyba 
užtruko pusantros valandos. Labai sumanus statytojas buvo Be- 
las; keleiviai sukietėjusį sniegą peiliais kapojo į luitus ir sparčiai 
krovė juos vieną ant kito; kai iškilo sienos, buvo pradėtas statyti 
kupolas. Viršutinis luitas gerai uždarė skliautą, ir visas namukas 
buvo gana tvirtas. Minkštas sniegas atstojo kalkes, užpildė visus 
plyšius tarp luitų ir kietėdamas tvirtai juos surišo. 

[Į tą improvizuotą olą buvo galima patekti pro siaurą angą, 
tačiau tik ropomis; daktaras vargais negalais įšliaužė į vidų, pas- 
kui jį sulindo ir kiti. Vakarienė greitai buvo pagaminta spiri- 
tu kūrenamoje lauko virtuvėje. Temperatūra sniego namelyje 
buvo visiškai pakenčiama, o lauke siautėjantis vėjas negalėjo 
įsiskverbti. 

— Valgyti patiekta! — linksmai paskelbė daktaras. 

Keliautojai pasistiprino paprastu ir vienodu, bet maistin- 
gu valgiu. Po vakarienės visi tegalvojo apie miegą; ant sniego 
buvo patiestas brezentas, kuris saugojo nuo drėgmės. Prie lauko 

virtuvės keliautojai išsidžiovino kojines bei apavą, paskui visi 
trys susivyniojo į vilnones antklodes ir sugulė; ketvirtasis sau- 
gojo trobelės angą, kad neužpustytų. Toks atsargumas buvo rei- 
kalingas, antraip jie galėjo būti gyvi palaidoti. 

Dekas buvo kartu su žmonėmis, grenlandiški šunys liko lau- 
ke. Pačdę jie įsikasė į sniegą, ir netrukus juos storai užpustė. 

Nuvargę keleiviai greit užmigo. Trečią valandą ryto daktaras 
pakeitė budėtoją. Naktį šėlo pūga. Ir kokia baisi buvo tų žmo- 
nių būklė: vienui vieni begalinėje ledo dykumoje, gyvi palaido- 
ti sniego kape, kurio sienas vis storiau dengė pusnys! 

Kitą dieną, šeštą valandą ryto, būrelis vėl iškeliavo. Aplinkui 
buvo vis toks pat slegiantis vienodas vaizdas: tokios pat lygu- 
mos, tokie pat ledkalniai; orientuotis visiškai neįmanoma! Oras 
vėl atšalo, ir sniegas apsitraukė kieta pluta, todėl keliautojai 
galėjo žygiuoti daug sparčiau. Neretai pasitaikydavo nedidelių 
aukštumėlių, labai panašių į sukrautas piramides arba eskimų 
slaptavietes; daktaras sąžinei nuraminti vieną tokią kalvelę iška- 
pojo, bet nieko daugiau ten neužtiko, tik vientisą ledą. 

— O ką jūs tikėjotės čia rasti, Kloboni? paklausė Hate- 
ras. — Juk prieš mus šioje Žemės rutulio vietoje žmogaus koja 
dar nėra žengusi! 

— Labai galimas daiktas, — atsakė daktaras, — bet vis dėlto 
ką gali žinoti? 

Negaiškime laiko tuštiems ieškojimams, tęsė kapito- 
nas. — Mes turime kuo greičiau sugrįžti į laivą, jeigu net mums 
nepavyktų rasti taip reikalingo kuro. 

— Aš tvirtai tikiu, kad rasime, — pasakė daktaras. 

— Ak, daktare! Be reikalo aš pasitraukiau iš laivo, tai klaida, — 
nuolat kartojo Hateras. — Kapitonas turi būti savo laive - dau- 
giau niekur! 

— Ten liko Džonsonas. 

— Taip, bet... Tačiau skubėkime! Skubėkime! 

Visi sutartinai žygiavo. Šaltame ore aidėjo Simpsono šūks- 
mai: jis ragino šunis. Sniegas švytėjo kaip fostoras, ir šunys bėgo 
tarytum per liepsnojančią žemę, o iš po pavažų žiro debesys 
šaltų kibirkščių. Norėdamas ištirti šį savotišką reiškinį daktaras 
buvo beeinąs į priekį, bet staiga, peršokęs ledujus, dingo drau- 
gams iš akių. Paskui daktarą ėjęs Belas pribėgo prie ledujų. 

— Kur jūs, daktare? — sunerimęs pašaukė Belas. 

Tuo tarpu priėjo Hateras ir Simpsonas. 

— Daktare! — šūktelėjo Hateras. 

— Aš čia! Duobėje! — atsakė ramus balsas. - Numeskite man 
virvę, ir aš tuoj išlipsiu į Žemės rutulio paviršių. 

Pasirodo, daktaras buvo įkritęs į kokių dešimties pėdų gylio 
plyšį; jam nuleido virvę, jis apsirišo apie juosmenį, ir draugai 
vargais negalais jį ištraukė. 

— Ar neužsigavote? — paklausė Hateras. 

— Nė kiek! Ką man tai reiškia! — atsakė Klobonis valydamas 
sniegą nuo malonaus savo veido. 

— Kaip jums čia atsitiko? 

— Tai vis kalta refrakcija, — juokdamasis atsakė daktaras. 
Amžinai toji retrakcija! Man atrodė, kad reikia peršokti plyšį, 
turintį gal kokią pėdą pločio, ir nulėkiau tiesiai į duobę, kuri 
bus bent dešimties pėdų gylio. Oi, tos optinės apgaulės! Tie- 
są sakant, mano mieli, tai vienintelės man likusios iliuzijos. 
Tačiau jų atsikratyti bus gana sunku! Atsiminkite, kad neišty- 
rus kelio negalima žengti nė vieno žingsnio, nes šiame krašte 
pasikliauti pojūčiais būtų labai neišmintinga. Akys čia mato 
ne tą, kas iš tiesų yra, o ausys girdi kažin ką. Nėra ko sakyti, 
malonus kraštas! 

— Ar galime toliau keliauti? — paklausė kapitonas. 

— Keliaujam, Haterai, keliaujam! Tas mažytis kritimas man 
davė daugiau naudos nekaip žalos. 

Būrelis vėl traukė tolyn į pietryčius. Vakare nuėję dvidešimt 
penkias mylias keliautojai sustojo. Visi buvo be galo išvargę, 
tačiau Belas ėmė statyti sniego namelį, o daktaras tuo tarpu 
įkopė į ledkalnio viršūnę. 

Giedrame danguje skaisčiai spindėjo beveik pilnas mėnu- 
lis. Ryškiais spinduliais žaižaravo didelės žvaigždės. Nuo led- 
kalnio viršūnės prieš akis atsivėrė neaprėpiamos ledo platybės. 
Mėnulio spindulių nutvieksti blizgėjo chaotiškai po lygumą 
išsimėtę fantastiškiausių formų ledo kauburiai, aiškiai mato- 
mi dangaus fone; jie metė ilgus tamsius šešėlius. Savo kon- 
tūrais tie ledujai buvo panašūs čia į didingas kolonas, čia į 
paslaptingos šventovės griuvėsius, čia į antkapius, stūksančius 
milžiniškose beribėse kapinėse, kur joks medelis neauga, kur 
taip liūdna ir tylu, kur amžinu miegu miega dvidešimt žmo- 
nijos kartų... 

Užmiršęs šaltį ir nuovargį daktaras ilgai stebėjo šį vaizdą, 
kol draugai jį šiaip taip atitraukė. Reikėjo pagalvoti apie poilsį. 
Sniego namelis buvo jau pastatytas, taigi keliautojai sulindo į jį 
kaip kurmiai ir tuojau sumigo. 

Artimiausiomis dienomis neatsitiko jokio ypatingesnio 
nuotykio. Kelias buvo tai lengvesnis, tai sunkesnis, žygiavo tai 
sparčiau, tai lėčiau, nelygu koks oras, kuris būdavo čia žvarbus 
ir šaltas, čia drėgnas ir darganotas. Keleiviai ėjo apsiavę mokasi- 
nais arba šliuožė slidėmis — kaip kur patogiau. 

Atėjo sausio 15 diena. Mėnulio delčia tik trumpam pasiro- 
dė danguje. Nors saulė dar nepatekėdavo, tačiau kasdien šeštą 
valandą skleisdavo silpną blandžią šviesą. Tiesa, tokioje šviesoje 

buvo gana sunku įžiūrėti kelią, todėl kaip ir anksčiau teko ke- 
liauti pagal kompasą. Belas ėjo priekyje, paskui jį — Hateras, 
galiausiai — daktaras ir Simpsonas. Jie stengėsi eiti tiesia linija, 
kad matytų tiktai Haterą, tačiau, nepaisant visų pastangų, ke- 
leiviai dažnai nukrypdavo nuo tiesaus kelio bent trisdešimt ar 
net keturiasdešimt laipsnių ir tuomet turėdavo vėl patikrinti 
kryptį kompasu. Hatero apskaičiavimu, sausio 15-ąją, sekma- 
dienį, būrelis jau buvo nukeliavęs į pietus apie šimtą mylių. 
Rytmetį visi taisė drabužius ir stovyklos reikmenis. Taip pat 
trumpai sukalbėjo maldas. 

Vidudienį vėl leidosi į kelionę. Šaltis buvo smarkus, dangus 
giedras; termometras rodė -32* (-36 *C). 

Nebuvo jokių ženklų, pranašaujančių oro permainą. Bet 
staiga nuo sniegynų paviršiaus ėmė kilti tirštas speiguotas rū- 
kas. Viską uždengdamas jis kilo vis aukščiau. Pasiekęs devynias- 
dešimties pėdų aukštį rūko šydas sustingo vietoje. Keliautojai 
pametė iš akių vienas kitą. Rūkas kabinosi prie drabužių ir lipo 
prie kailių ilgais aštriais kristalais. 

Šis keistas fenomenas keliautojus užklupo netikėtai. Pir- 
miausia jiems dingtelėjo mintis susirinkti draugėn. Tučtuojau 
pasigirdo šauksmai: 

— Ei, Simpsonai! 

— Belai, eik šen! 

— Kloboni! 

— Daktare! 

— Kapitone, kur jūs? 

Visi keturi atkišę rankas klydinėjo po tirštą nepermatomą 
rūką ieškodami vienas kito. Labiausiai jie nerimavo dėl to, kad 
į šauksmus niekas neatsiliepė. Buvo galima pagalvoti, kad tas 


rūkas nepraleidžia garsų. 

Tuomet kiekvienam į galvą atėjo mintis iššauti ir tokiu būdu 
duoti signalą kitiems, kad susirinktų. Balsas buvo per silpnas, 
o šūviai, priešingai, padrioksėjo labai smarkiai; jų aidas ilgai 
dundėjo viršum sniego lygumos, ir nebuvo įmanoma suprasti, 
iš kur sklinda neaiškus gausmas. 

Tada kiekvienas ėmė veikti pagal savo būdą: Hateras su- 
stojo, susinėrė ant krūtinės rankas ir nutarė laukti; Simpsonas 
nieko daugiau nedarė, tik sustabdė pakinkytus šunis, — tiesa, tai 
jam gana sunkiai pavyko. Belas pasuko atgal ranka rūpestingai 
apčiuopdamas savo pėdas. Daktaras kliūdamas už ledo luitų 
griuvinėjo, kėlėsi, klaidžiojo iš vienos pusės į kitą, vėl grįždavo 
savo pėdomis ir pagaliau visai susipainiojo. 

Po penkių minučių jis tarė pats sau: 

„Vis dėlto nekas, blogi reikalai! Keistas klimatas! Per daug 
jau visokių staigmenų! Net nežinai, ko galima tikėtis! O kaip 
skaudžiai bado tos aštrios ledinės prizmės, kad jas kur galas!“ 

— Uū! Uū! Kapitone! — vėl sušuko jis. 

Bet niekas neatsiliepė. Daktaras dėl viso pikto vėl užtaisė 
šautuvą, tačiau jo vamzdis net pro storas pirštines nusvilino jam 
rankas. Tuo metu Kloboniui pasirodė, kad už keleto žingsnių 
slenka kažkoks didžiulis neaiškus šešėlis. 

— Na, pagaliau! — šūktelėjo jis. — Haterai! Simpsonai! Belai! 
Ar čia jūs? Atsiliepkit gi! 

Kažkas dusliai suriaumojo. 

— „Ehė! O kas čia dabar“, — pagalvojo geraširdis daktaras. 

Didžiulis šešėlis slinko artyn; sumažėjęs jis įgijo aiškesnius 
kontūrus. Daktarui į galvą šovė baisi mintis. 

„Lokys!“ — tarė jis pats sau. 

Lokys buvo, matyt, labai didelis. Paklydęs rūke jis šleivinėjo 
į visas puses rizikuodamas susidurti su keliautojais, nors visai 
nenumanė, kad jų čia ėsama. 

„Tai jau blogiau!“ — pamanė daktaras sustodamas. 

Kartais ant veido jis pajusdavo žvėries kvapą, bet po ke- 
leto akimirkų lokys vėl dingdavo rūke; kai kada jis prieidavo 
kone prie pat daktaro ir mosuodamas letenomis baisiais nagais 
drėksdavo jam kailinius. Tuomet Klobonis traukdavosi atbulas, 
ir judantis milžinas išnykdavo tartum šešėlis. 

Traukdamasis nuo priešo daktaras staiga pajuto, kad pra- 
sideda įkalnė; rankomis kabindamasis už smailių iškyšulių, jis 
užkopė ant ledo luito, paskui ant kito ir lazda ėmė tirti aplink 
save sniegą. 

„Ledkalnis! — tarė jis sau vienas. — Jei tik man pavyks įkopti 
į jo viršūnę, būsiu išsigelbėjęs!“ 

Ir daktaras stebėtinai vikriai užkopė aukštyn beveik aštuo- 
niasdešimt pėdų; jis iškėlė galvą virš sustingusios rūko jūros, 
kurios viršutiniai sluoksniai ryškiai skyrėsi nuo dangaus tono. 

— Puiku! — tarė daktaras ir apsidairęs pamatė, kad visi trys jo 
draugai vienas po kito išniro iš rūko. 

— Haterai! 

— Kloboni! 

— Belai! 

— Simpsonai! 

Tie keturi šūksmai pasigirdo beveik tuo pačiu metu. Dan- 
guje tviskėjo žavinga pašvaistė, ir blyškūs jos spinduliai sidabri- 
no sustingusį speiguotą rūką; ledkalnių viršūnės žaižaravo lyg 
ištirpintas sidabras. Keliautojai stovėjo rūke, sudarydami kokių 
šimto pėdų pločio ratą. Viršutiniai oro sluoksniai buvo skai- 
drūs, spigino smarkus šaltis, todėl balsas girdėjosi nepaprastai 
aiškiai, ir keliautojai galėjo kalbėtis stovėdami ant įvairių ledo 
uolų. Negavę jokio atsakymo į šūvius visi pasistengė užlipti 
aukščiau rūko. 


— Kur rogės? — šūktelėjo Hateras. 

— Apačioje, už aštuoniasdešimties pėdų, — atsakė Simpsonas. 

— Ar viskas gerai? 

— Taip! 

— O lokys? — paklausė daktaras. 

— Koks lokys? — nustebo Belas. 

— Nagi tas, kurį aš sutikau. Kad kiek jis būtų suknežinęs 
man galvą. 

— Lokys! — sušuko Hateras. - Lipkime žemyn! 

— Nereikia, — prieštaravo daktaras, — nes vėl nuklysime kas 
sau, ir tuomet pradėk viską iš naujo! 

— O kas bus, jei lokys užpuls šunis?.. - paklausė Hateras. 

Tą akimirką keliautojai aiškiai išgirdo, kaip kažkur rūke 
ėmė loti Dekas. 

— Tai Dekas! - šūktelėjo Hateras. — Turbūt kas nors atsitiko. 
Aš lipu žemyn! 

Pro rūką buvo girdėti įvairiais balsais urzgiant, lojant ir stū- 
gaujant — tarytum koks baisingas koncertas. Dekas ir grenlan- 
diški šunys kaip pasiutę lojo. Tas triukšmas buvo panašus į skar- 
dų gaudesį, — taip susilieja visi garsai kambaryje, kurio sienos 
išklotos čiužiniais. Nepermatomoje migloje vyko grumtynės; 
rūkas bangavo kaip jūra, kada joje kaunasi vandens pabaisos. 

— Dekai! Dekai! — riktelėjo kapitonas norėdamas jau nerti 
žemyn į rūką. 

— Palaukit, Haterai! Palaukit! — sušuko daktaras. — Atrodo, 
rūkas pradeda sklaidytis. 

Rūkas ne sklaidėsi, bet palengva slūgo žemyn, kaip slūgsta 
tvenkiny nuleidžiamas vanduo. Atrodė, garai grįžta į sniegynų 
paviršių, iš kur jie buvo pakilę. Spindinčios ledkalnių viršūnės 
ėjo didyn; kiti ledkalniai, kurie iki tol buvo paskendę migloje, 
dabar kilo iš rūko tartum naujai atsiradusios salos. Dėl len- 

gvai paaiškinamos optinės apgaulės keliautojams, stovintiems 
ant ledo uolų, atrodė, kad jie kyla aukštyn, bet iš tikrųjų tiktai 
leidosi žemyn rūkas. 

Netrukus pasirodė viršutinė rogių dalis, paskui pakinkyti 
šunys, po to gauja kažkokių nežinomų žvėrių, pagaliau bruz- 
dantys didžiuliai gyvūnai ir aplink juos šokinėjantis Dekas, ku- 
rio galva čia pranykdavo sustingusiame rūko sluoksnyje, čia vėl 
išnerdavo. 

— Lapės! — riktelėjo Belas. 

— Lokiai! - sušuko daktaras. — Vienas, trys, penki! 

— Mūsų šunys! Mūsų maistas! — aimanavo Simpsonas. 

Šiaurės lapių ir lokių gauja supuolusi prie rogių naikino 
maisto produktus. Alkis subūrė visus žvėris; šunys įnirtingai 
lojo, bet plėšikai jų nė kiek nepaisė ir toliau sau šeimininkavo. 

— Ugnis! — suriko kapitonas šaudamas į žvėris. 

Draugai pasekė jo pavyzdžiu. Vos tik padrioksėjus šūviams, 
lokiai pakėlė galvas ir juokingai kriuktelėjo, — tai buvo signalas 
atsitraukti. Jie leidosi bėgti ristele, tačiau daug sparčiau negu 
arklys šuoliais; paskui juos nurūko lapių gauja, ir netrukus visi 
žvėrys dingo šiaurėje, tarp ledų chaoso. 


AXX 


Piramidė 


TAS POLIARINIAMS KRAŠTAMS būdingas fenomenas 
truko tris ketvirčius valandos, taigi lokiai ir lapės galėjo užtekti- 
nai pasisotinti. Atšiaurią žiemą tie žvėrys buvo išbadėję, ir maisto 
atsargos kaip tik laiku juos sustiprino. Tvirtais nagais sudraskytas 

rogių brezentas, sudaužytos pemikano dėžės su išmuštais dugnais, 
ištuštinti džiūvėsių maišai, ant sniego išbarstyta arbata, statinaitė 
su įlaužtais šulais, iš kurios buvo išbėgęs toks brangus spiritas, su- 
plėšyti ir netvarkingai išmėtyti stovyklos reikmenys — viskas rodė, 
kokie įnirtę ir nepasotinamai godūs buvo laukiniai žvėrys. 

Kokia nelaimė! — sušuko Belas žiūrėdamas į šį liūdną 
vaizdą. 

— Ir, matyt, nepataisoma, — pridūrė Simpsonas. 

— Pirmiausia reikia pažiūrėti, kiek čia žalos padaryta, — tarė 
daktaras, — o paskui jau pasišnekėsime. 

Hateras netardamas nė žodžio rankiojo išmėtytas dėžes 
ir maišus. Keliautojai surinko pemikaną ir maistui tinkamus 
džiūvėsius. Labai didelis buvo nuostolis, kad išbėgo visa stati- 
naitė spirito, nes be spirito nebus ir karštų gėrimų — nei arba- 
tos, nei kavos. Daktaras apskaičiavo likusias atsargas ir nustatė, 
kad pražuvo du šimtai svarų pemikano ir šimtas penkiasdešimt 
svarų džiūvėsių. Vadinasi, jeigu jie keliaus toliau, turės tenkintis 
perpus mažesnėmis porcijomis. 

Visi ėmė tartis, ką toliau daryti. Gal grįžti į brigą ir suruošti 
naują ekspediciją? Bet ar negaila grįžti, nukeliavus šimtą pen- 
kiasdešimt mylių? Jeigu jie sugrįš be išganingo kuro, jūreivius 
tatai visiškai prislėgs. Ir kas po to besiryš leistis į naują žygį ledo 
laukais? 

Taigi protingiausia buvo keliauti pirmyn, nepaisant jokių 
sunkumų. 

Daktaras, Hateras ir Belas laikėsi tos nuomonės, jog reikia 
žygiuoti toliau, bet Simpsonas patarė grįžti į brigą. Jo sveika- 
ta sunkioje kelionėje pairo, ir kasdien jis vis labiau silpo; bet 
kadangi jo nuomonei niekas nepritarė, Simpsonas tylėdamas 
atsistojo priešais roges, ir būrelis vėl iškeliavo. 

Kitas tris dienas, nuo sausio 15 iki 17-osios, kelionė buvo 
vis tokia pat monotoniška. Būrelis žygiavo lėtai, keliautojai greit 
pavargdavo ir jausdavo, kad silpsta kojos; šunys sunkiai tempė 
roges. Maisto aiškiai neužteko, todėl ir žmonės, ir gyvuliai greit 
ėjo silpnyn. Oras vis buvo nepastovus, stiprų šaltį staigiai pa- 
keisdavo drėgnos, smelkiančios ūkanos. 

Sausio 18 dieną gamtovaizdis smarkiai pasikeitė. Prieš akis 
iškilo daugybė piramidiškų kalnų; smailios jų viršūnės stiebėsi 
į padangę. Kai kur iš po sniego juodavo žemė; dirvožemį, ma- 
tyt, sudarė gneisas, skalūnai ir putnagas, o vietomis tarp jų ėjo 
klinties klodai. Keliautojai pagaliau įžengė ant tvirtos žemės. Iš 
visko sprendžiant, tai buvo Kornvalio sala. 

Daktaras iš pasitenkinimo net treptelėjo koja į žemę; iki Bel- 
čerio kyšulio beliko tik šimtas mylių. Bet keliauti šia raižyta vieto- 
ve buvo daug sunkiau: nuolat pasitaikydavo smailių uolų, stačių 
pakriaušių, plyšių ir prarajų. Reikėjo prasiskverbti į salos gilumą, 
perkopti pakrantės kalnagūbrį ir skintis kelią siaurais tarpekliais, 
kur sniegas siekė trisdešimt ar keturiasdešimt pėdų gylio. 

Dabar keliautojai ėmė gailėtis, kad pasibaigė gana lygus ir 
lengvas kelias ledo laukais, kur taip patogu važiuoti rogėmis. 
Teko įtempti paskutines jėgas. Nusikamavę šunys jau nebeįsten- 
gė vieni pavežti rogių; į jas įsikinkydavo žmonės ir padėdami 
gyvuliams įsiręžę tempdavo iš paskutiniųjų. Kartais reikėdavo 
net iškrauti iš rogių produktus, kad būtų galima užvažiuoti ant 
stataus kalno, kurio apledėjusiuose šlaituose nebūdavo už ko 
užsikabinti. Kai kada per valandą pavykdavo pasistūmėti vos 
dešimtį pėdų. Tad pirmąją dieną žeme buvo nukeliauta tik pen- 
kios mylios, - Kornvalis buvo visiškai tinkamas pavadinimas šiai 
salai, nes čia tokie pat nelygumai, smailios viršukalnės, statūs 
kalnagūbriai ir chaotiškos uolos kaip ir Anglijos pietvakariuose. 

Kitą dieną keliautojai įkopė į kalnagūbrio viršūnę. Jie buvo 
visai nusikamavę ir nepajėgė pasistatyti sniego namelio; teko 
nakvoti palapinėje, įsisupus į buivolų kailius ir ant krūtinės 
džiovinti šlapias kojines. Netrukus pasirodė ir tokių „higie- 
niškų“ sąlygų pasekmės. Termometras naktį nukrito iki — 44“ 
(-42 *C), ir gyvsidabris užšalo. 

Simpsono sveikata visiškai pašlijo: smarkus peršalimas, aš- 
trus reumatas, nepakenčiami skausmai visame kūne jį galutinai 
palaužė, ir jam teko gultis į roges, kurių jis nebegalėjo valdyti. 
Jo vietą užėmė Belas; jis taip pat negalavo, bet dar laikėsi ant 
kojų. Netgi daktaras pradėjo jausti sunkios kelionės pasekmes 
ir atšiaurios žiemos įtaką, tačiau niekada tuo nesiskundė. Pasi- 
ramsčiuodamas lazda ir rodydamas kelią jis žingsniavo priekyje 
ir kaip visada pirmas puldavo padėti draugams. Hateras, tvirta- 
būdis, nesuvokiamas, nejautrus šalčiui, sveikas kaip ir pirmąją 
kelionės dieną, tylėdamas ėjo paskui roges. 

Sausio 20 dieną spigino toks baisus šaltis, jog keliautojus 
alsino net mažiausias judėjimas. Kelias pasidarė dar sunkesnis. 
Nuo smarkaus trankymosi sulūžo rogių priešakys, ir teko jį tai- 
syti. Taip buvo gaištama kasdien po keletą kartų. 

Keliautojai žygiavo gilia dauba iki juosmens brisdami per 
sniegą, apsipylę prakaitu, nors buvo smarkus šaltis. Visi tylėjo. 
Staiga Belas eidamas šalia daktaro išsigandęs pažvelgė į jį, nieko 
nesakydamas čiupo saują sniego ir ėmė trinti jam veidą. 

— Na, ką jūs, Belai! - šaukė daktaras gindamasis. 

Tačiau Belas iš visų jėgų tebetrynė jam veidą. 

— Klausykit, Belai! — plyšte praplyšo Klobonis, kuriam snie- 
gu buvo užlipdyta burna, nosis ir akys. — Ar jūs iš proto išsi- 
kraustėt?! Kas yra? 

— Ogi tas, — atsakė Belas, — jeigu jūsų nosis dar sveika, tai 
turite būti dėkingas man. 

— Nosis? — pakartojo daktaras čiupinėdamas veidą. 

— Taip, daktare, dar kiek ir ji būtų jau nušalusi. Žiūriu — 
jūsų nosis balta kaip kreida. Jei nebūčiau iš visų jėgų jos tryngs, 
tikriausiai būtumėt netekę to papuošalo; nors poliarinėje kelio- 
nėje jis nelabai patogus, bet gyvenant vis dėlto reikalingas. 

Iš tikrųjų dar keletas minučių, ir daktaras būtų nušalęs nosį. 
Tačiau Belas, energingai trindamas, laiku atgaivino kraujo apy- 
taką, ir nosis buvo išgelbėta. 

— Ačiū, Belai, — pasakė daktaras. — Aš neliksiu jums skolingas. 

— Tikėsiuos, daktare, — atsiliepė dailidė. - Duok Dieve, kad 
mums dar blogiau kas nors neatsitiktų. 

— Taigi, Belai, — tarė daktaras, — jūs turite galvoje Simpsoną! 
Tas vargšas baisiai kenčia! 

— Jūs bijote dėl jo? — guviai paklausė Hateras. 

— Taip, kapitone, — atsakė daktaras. 

— O ko bijote? 

— Aštraus skorbuto. Jam jau tinsta kojos, ant dantenų atsi- 
randa opos. Vargšelis guli rogėse po antklodėmis pusiau sušalęs, 
ir kratymas kas akimirką jam kelia baisų skausmą. Man jo gaila, 
bet aš niekuo negaliu padėti. 

— Vargšas Simpsonas! — sumurmėjo Belas. 

— Reikėtų mums vieną kitą dienelę sustoti, — tarė daktaras. 

— Sustoti! — šūktelėjo Hateras. — Tuo metu, kai aštuonioli- 
kos žmonių gyvybė priklauso nuo mūsų grįžimo! 

— Tačiau... - buvo bepradedąs daktaras. 

— Klausykit, daktare, ir jūs, Belai, maisto mums beliko tik 
dvidešimčiai dienų! Ar galima gaišti bent minutę? 

Daktaras ir Belas nieko neatsakė, ir rogės po trumpo susto- 
jimo traukė toliau. 

Vakare keliautojai sustojo prie ledo kalvos. Belas joje greitai 
iškirto olą, kur visi ir prisiglaudė. Daktaras kiaurą naktį nesi- 

traukė nuo ligonio; jau reiškėsi pražūtingas skorbuto veikimas, 
skausmai buvo baisūs, ligonio lūpos ištino, ir jis nuolat dejavo. 

— Oi, daktare, daktare!.. 

— Nenusiminkit, mano mielas! - ramino jį Klobonis. 

— Galas man ateina, jaučia mano širdis. Nebėra jėgų! Geriau 
jau mirti... 

Girdėdamas šiuos beviltiškus žodžius daktaras be atvangos 
plušėjo apie ligonį. Per visą dieną nusikamavęs naktį jis ruošė 
raminamąjį gėrimą. Bet citrinų sultys jau nebeveikė, o trynimas 
nebegalėjo sustabdyti ligos plitimo. 

Kitą dieną draugai -nelaimingąjį paguldė į roges, nors jis 
maldavo, kad jį paliktų oloje vieną ir leistų ramiai numirti. Ta- 
čiau būrelis vėl išžygiavo į pavojingą kelionę nugalėdamas vis 
naujas kliūtis. 

Žvarbi migla skverbėsi keleiviams iki kaulų; sniegas ir kru- 
ša čaižė veidą; žmonės dirbo kaip kokie gyvuliai ir visą laiką 
buvo alkani. 

Dekas, panašiai kaip ir jo šeimininkas, kad ir pavargęs, vi- 
suomet buvo žvalus ir instinktyviai rasdavo patogiausią kelią, 
todėl žmonės pasikliovė stebėtina jo nuojauta. 

Sausio 23 dienos rytą viešpatavo nepermatoma tamsa: buvo 
jaunas mėnuo. Dekas nubėgo į priekį. Keletą valandų jis nesi- 
rodė, ir Hateras jau pradėjo nerimauti, ypač dėl to, kad sniege 
buvo daugybė lokių pėdų. Jis nežinojo, ką daryti, bet staiga 
pasigirdo skardus lojimas. 

Hateras paragino šunis ir netrukus žemai dauboje išvydo 
ištikimąjį savo Deką. 

Šuo stovėjo kaip įbestas ir garsiai lojo prie piramidės, su- 
krautos iš apledėjusių klinties luitų. 

— Šį kartą, — tarė daktaras atsirišdamas slidžių dirželius, — 


mes neapsirikome — čia tikra piramidė! 

— O kas mums darbo? — atšovė Hateras. 

— Jeigu čia piramidė, Haterai, joje gali būti koks nors svar- 
bus dokumentas. Gal ten paslėpta maisto produktų. Jau vien 
dėl to verta piramidę rūpestingai apžiūrėti. 

— Ber kas gi iš europiečių galėjo čia užklysti? — gūžtelėjęs 
pečiais paklausė Hateras. 

— Jeigu čia nebuvo europiečių, — atsakė daktaras, — tai argi 
eskimai negalėjo įrengti slapto podėlio ir jame palikti savo lai- 
mikio po sėkmingos medžioklės arba žūklės? Kiek žinau, jie 
dažnai taip daro. 

— Na tai išardykite piramidę, Kloboni. Tik bijau, kad jūsų 
darbas bus bergdžias. 

Daktaras ir Belas pasiėmę kirtiklius nuėjo prie piramidės. 
Dekas įnirtingai tebelojo. Ledo kietai sukaustyti klinties luitai 
nuo kelių kirtiklio smūgių subyrėjo į gabalus. 

— Turbūt čia kas nors yra, — tarė daktaras. 

— Ir aš taip manau, — atsakė Belas. 

Jie greitai išardė piramidę ir netrukus užtiko slaptavietę, kur 
buvo padėtas lapas permirkusio popieriaus. Daktarui smarkiai 
pradėjo plakti širdis. Jis čiupo tą popierių, bet pribėgęs Hateras 
jį ištraukė jam iš rankų ir perskaitė: 

— „Altam... „Porpoizas“, 1860 m. gruod... 13 d. 12.“ ilg... 
8.. plat... 

— „Porpoizas“! - sušuko daktaras. 

— „Porpoizas“! — lyg aidas pakartojo Hateras. — Aš niekad 
negirdėjau, kad toks laivas būtų plaukiojęs šiose jūrose. 

— Tačiau nėra abejonės, — tarė daktaras, kad prieš kokį mė- 
nesį čia praėjo keliautojai arba galbūt avarijos ištikti jūrininkai. 

— Matyt, taip ir yra, — sutiko Belas. 

— Ką gi mums dabar daryti? — abejojo daktaras. 

Žygiuoti toliau, — šaltai atsakė Hateras. — Aš nežinau, 
koks laivas yra tas „Porpoizas“, bet žinau, kad mūsų laukia bri- 
gas „Forvardas“ 


XXXI 


Simpsono mirtis 


BURELIS VĖL LEIDOSI Į KELIONEĘ; kiekvienam galvoje 
spietėsi naujos, netikėtos mintys: juk bet koks radinys poliari- 
niuose kraštuose turi labai svarbią reikšmę. Hateras sunerimęs 
raukė kaktą. 

„Porpoizas“? — klausė jis pats savęs. — Koks tai laivas? Ir ko 
jam reikia taip arti ašigalio?“ 

Taip pagalvojus šiurpuliai nukrėsdavo jam nugarą. Dakta- 
ras ir Belas svarstydami, kokių pasekmių gali turėti dokumento 
radimas, priėjo išvadą, kad arba jiems teks gelbėti kitus, arba 
kitiems gelbėti juos pačius. 

Bet kelionės sunkumai, kliūtys ir nuovargis netrukus juos 
privertė galvoti tiktai apie labai apverktiną savo pačių būklę. 

Simpsono sveikata ėjo vis blogyn, ir pro daktaro akis nega- 
lėjo praslysti artimos mirties ženklai. Bet ligoniui padėti Klo- 
bonis neįstengė; jis pats kentėjo nuo smarkios oftalmijos, kuri 
galėjo pasibaigti apakimu, jei daktaras nebūtų ėmęsis reikalingų 
priemonių. Poliarinės sutemos teikė pakankamai šviesos, ir ši 
atsimušusi šviesa tiesiog žlibino akis. Nuo to apsisaugoti buvo 
sunku, nes akinių stiklai apšaldavo ir pro juos nieko nebūdavo 
matyti. Tuo tarpu reikėjo akylai stebėti net mažiausias kliūtis 
ir jas pamatyti kiek galint dar iš tolo. Norom nenorom teko 

oftalmijos nepaisyti. Daktaras ir Belas prisidengę akis gobtuvu 
pasikeisdami valdė roges. 

Nusitrynusios pavažos nelabai šliuožė, roges traukti darėsi vis 
sunkiau, o kelias buvo vis toks pat blogas, nes būrelis žygiavo vul- 
kaninės kilmės žeme, kur stūksojo daugybė smailių uolų ir stačių 
kalnagūbrių. Norint pereiti kalnus, kartais tekdavo kopti aukštyn 
tūkstantį penkis šimtus pėdų. Spigino baisus šaltis; siautėjo vė- 
tros ir pūgos. Nelaimingieji keleiviai baigė visai nusikamuoti. 

Žmones taip pat kankino aplink žėrinti baltuma. Sniegynų 
blizgesys žadino šleikštulį, savotišką svaigimą, alpulį. Atrodė, 
žemė slysta iš po kojų. Begaliniuose sniego plotuose — nė vieno 
įsidėmėtino taško! Žmogus jautėsi taip, kaip jaučiasi smarkiai 
supant laivą, kada denis slysta iš po kojų. Keliautojai niekaip 
negalėjo prie to priprasti. Po kiek laiko jiems pradėdavo svaigti 
galva. Rankos ir kojos stingdavo, apimdavo snaudulys, ir ne- 
retai žmonės eidavo tartum miegodami. Nuo staigaus kreste- 
lėjimo netikėtai įvažiavę į duobę ar parkritę jie pabusdavo iš 
sustingimo, bet po kelių minučių ir vėl imdavo snūduriuoti. 

Sausio 25 dieną būrelis ėmė leistis stačiu apledėjusiu šlaitu. 
Reikėjo įtempti visas jėgas; vienas neatsargus žingsnis, ir keliau- 
tojai galėjo stačia galva nudardėti į bedugnę, į tarpeklį. 

Pavakare snieguotuose kalnuose kilo baisi pūga. Nebuvo 
įmanoma išsilaikyti ant kojų; teko gulti ant Žemės, bet šaltis 
buvo toks smarkus, jog žmonėms grėsė pavojus greit sušalti. 

Belas su Hateru vargais negalais pastatė sniego namelį, ku- 
riame nelaimingieji keleiviai ir prisiglaudė. Kiekvienas suvalgė 
po saują pemikano ir išgėrė po keletą gurkšnių karštos arbatos. 
Beliko vos keturi galonai spirito, su kuriuo būdavo gaminami 
karšti gėrimai. Nereikia manyti, kad sniegas gali atstoti vandenį: 
tose platumose pirmiausia jį būtina ištirpdyti. Vidutinėje klima- 

to juostoje, kur termometras retai nukrinta žemiau nulio, sniegą 
drąsiai galima vartoti vietoj vandens, bet už speigračio yra visiš- 
kai kitaip: sniegas ten toks šaltas, jog paliesti jį ranka taip pat pa- 
vojinga, kaip paimti baltai įkaitintą geležį, nors sniegas ir blogas 
šilumos laidininkas. Skirtumas tarp jo temperatūros ir žmogaus 
kūno temperatūros yra toks didelis, jog nurijęs sniego gali tuo- 
jau uždusti. Eskimai geriau kenčia didžiausią troškulį, bet sniegu 
jo nemalšina, nes sniegas jokiu būdu negali atstoti vandens, - jis 
greičiau ne sumažina, bet padidina troškulį. Taigi keliautojams 
tekdavo sniegą tirpdyti, o tam reikėdavo deginti spiritą. 

Trečią valandą ryto, per patį pūgos siautulį, daktaras stojo bu- 
dėti. Prisišliejęs trobelės kampe jis norėjo snustelėti, bet staiga jo 
dėmesį patraukė Simpsono dejavimas. Daktaras pašoko ant kojų 
ir smarkiai trenkėsi galva į ledinį skliautą; visai pamiršęs skausmą 
jis pasilenkė prie Simpsono ir ėmė trinti ištinusias ir pamėlusias 
jo kojas. Po ketvirčio valandos jis norėjo atsistoti, bet vėl sudavė 
galva į lubas, nors tuo metu buvo atsiklaupęs ant kelių. 

— Keista, — tarė jis pats sau. 

Jis pakėlė ranką viršum galvos: trobelės lubos buvo gerokai 
įdubusios. 

— Dieve mano! - šūktelėjo daktaras. — Kelkitės, mano bi- 
čiuliai! 

Belas ir Hateras greitai pašoko ir taip pat atsitrenkė į lubas. 
Trobelėje buvo visiškai tamsu. 

"Tuojau mus sutriuškins! = suriko daktaras. = Laukan! 
Greičiau laukan! 

Visi trys skubiai ištempė iš trobelės Simpsoną. Ir kaip tik 
laiku, nes blogai sukrauti luitai su trenksmu suvirto ant žemės. 

Nelaimingieji keliautojai atsidūrė be pastogės tarp šėlstan- 
čių viesulų, spiginant smarkiam šalčiui. Hateras bandė pastatyti 

>alapinę, bet nebuvo įmanoma jos pritvirtinti: vėtra būtų ją 
iudraskiusi į skutus. Keliautojai prisiglaudė po brezentu, kurį 
netrukus storai apsnigo; nors tas gerai, kad sniegas sulaikė šilu- 
ną apsaugodamas žmones nuo sušalimo. 

Pūga aprimo tik kitą dieną. Kinkydamas alkanus šunis Be- 
as pastebėjo, kad trejetas gyvulių jau pradėjo graužti šikšninius 
iavo pakinktus. Du šunys buvo, matyt, visai nusilpę ir vos be- 
>avilko kojas. 

Tačiau būrelis šiaip taip keliavo toliau. Iki tikslo buvo dar 
iešiasdešimt mylių. 

Sausio 26 dieną Belas ėjęs priekyje staiga pašaukė savo drau- 
xus. Jie tuoj pribėgo, ir dailidė stebėdamasis parodė jiems šau- 
uvą, atremtą prie ledo lyties. 

— Šautuvas! — sušuko daktaras. 

Hateras paėmė šautuvą; jis buvo užtaisytas ir nė kiek ne- 
iugedęs. 

— „Porpoizo“ įgula turbūt kur nors netoli, — tarė daktaras. 

Apžiūrėdamas šautuvą Hateras pastebėjo, kad jis yra ameri- 
<ietiškos gamybos. Jo rankos sudrebėjo ir mėšlungiškai suspau- 
lė apledėjusį vamzdį. 

— Pirmyn! Pirmyn! — dusliai sušvokštė jis. 

Būrelis vėl ėmė leistis kalnų šlaitais. Simpsonas, rodės, buvo 
e sąmonės ir tiek nusilpęs, jog nebegalėjo net dejuoti. 

Pūga nesiliovė; rogės šliaužė vis lėčiau. Per parą būrelis nu- 
<eliaudavo tik keletą mylių. Maisto atsargos, kad ir kaip griež- 
ai taupomos, sparčiai mažėjo. Jų dar būtų užtekę grįžti atgal, 
et Hateras atkakliai tebežygiavo į priekį. 

Sausio 27 dieną keliautojai po sniegu rado sekstantą ir skar- 
linę, kurioje buvo degtinės ar, tikriau sakant, gabaliukas ledo; 
ridury to ledo visas spiritas buvo susikaupęs kaip sniego rutulė- 
is. Degtinė niekam nebetiko. 

Matyt, Hateras ėjo kažkokios katastrofos pėdsakais, vie- 
ninteliu įmanomu keliu, rinkdamas avarijos liekanas. Daktaras 
bergždžiai ieškojo, ar kur neužtiks naujų piramidžių. 

Jam į galvą skverbėsi liūdnos mintys. Iš tikrųjų, jeigu jis su- 
tiktų tuos nelaiminguosius, kokią pagalbą galėtų jiems suteikti? 
Jis ir jo draugai patys visko stokojo: jų drabužiai buvo suplyšę, 
maistas jau baigėsi. O jeigu avarijos ištiktų žmonių būtų daug, 
visi mirtų badu. Hateras, matyt, norėjo to lemtingo susitikimo 
išvengti. Bet ar ne teisingai jis elgėsi? Jo pareiga buvo gelbėti savo 
įgulą. Ar jis turėjo teisę parsivesti į brigą pašalinius žmones? Juk 
tuomet reikėtų juos maitinti ir sumažinti maistą saviesiems! 

Bet tie pašaliniai vis dėlto yra žmonės, mūsų artimieji ir 
galbūt tautiečiai! Argi galima jiems atimti paskutinę viltį išsi- 
gelbėti, kad ir kokia menka būtų toji viltis? Daktaras norėjo 
sužinoti, ką apie tai mano Belas, bet šis nieko neatsakė: jo širdis 
nuo kančių buvo sudiržusi. Nedrįsdamas to paties klausti Ha- 
tero Klobonis viską paliko apvaizdos valiai. 

Sausio 27 dienos vakarą atrodė, kad Simpsoną apleido pa- 
skutinės jėgos. Ištinusios ir sustingusios jo rankos bei kojos, ne- 
lygus kvėpavimas, aplink galvą garų pavidalu besikondensuojąs 
kvapas, konvulsiški trūkčiojimai — viskas rodė artimą galą. Li- 
gonio veide slypėjo siaubas ir neviltis; su bejėgišku įniršiu jis 
žvilgčiojo į kapitoną. Jo akyse galėjai įžiūrėti nebylius, bet iš- 
kalbingus ir galbūt teisingus priekaištus. 

Hateras prie mirštančiojo nesiartino, visaip jo vengė ir kaip 
niekuomet buvo tylus, susikaupęs ir paskendęs savo mintyse. 

Kita naktis buvo baisi; vėtra ėmė siautėti su dvigubu įnir- 
šiu ir tris kartus nuplėšė palapinę; pūga nešė ant nelaimingųjų 
keliautojų sniegą, lipdė jiems akis, stingdė ir badė smailiomis 
adatomis, kurias vėjas siautė nuo aplinkinių ledo lyčių. Šunys 
gailiai staugė. Simpsonas gulėjo atvirame lauke kentėdamas nuo 

žvarbaus speigo. Belui pavyko vėl pastatyti palapinę; nors šalčio 
ji nesulaikė, vis dėlto saugojo nuo sniego. Tačiau įnirtingas vėjo 
gūsis ketvirtą kartą apvertė palapinę ir grėsmingai kaukdamas 
nunešė į sniego laukus. 

— Oi, kokia kankynė! — sudejavo Belas. 

— Nenusiminkite, nenusiminkite! — drąsino daktaras įsikib- 
damas į dailidę, kad nenukristų į tarpeklį. 

Simpsonas gargaliavo. Staiga jis iš paskutiniųjų jėgų kilste- 
lėjo, ištiesė sugniaužtą kumštį į Haterą, kuris įdėmiai žiūrėjo į 
mirštantįjį, šiurpiai suriko ir krito nebegyvas, neįstengęs ištarti 
savo grasinimo. 

— Mirė! - šūktelėjo daktaras. 

— Mirė! — pakartojo Belas. 

Prie lavono priėjo ir Hateras, bet vėjas jį nubloškė atgal. 

"Taigi Simpsonas pirmas iš jo įgulos tapo baisaus klimato auka, 
pirmas rado sau mirtį toli nuo tėvynės; iškentėjęs neapsakomas 
kančias jis pirmas užmokėjo gyvybe už nepalenkiamą kapitono 
atkaklumą. Mirusysis Haterą laikė savo žudiku, bet šis net tokio 
sunkaus kaltinimo slegiamas nenuleido galvos. Tačiau kapitonui 
iš akių išriedėjo ašara ir sustingo ant blyškaus skruosto. 

Belas ir daktaras baimingai žiūrėjo į Haterą. Jis stovėjo pa- 
sirėmęs ilga lazda, plakamas siautulingo vėjo bei sniego, ir at- 
rodė tartum koks tolimųjų šiaurės kraštų genijus, sustingęs ir 
dėl to baisus. 

Nejudėdamas iš vietos jis stovėjo iki pat aušros — drąsus, 
atkaklus, nepalaužiamas, tarytum šaukdamas į kovą aplink stū- 
gaujančias vėtras. 

XAXXII 


Grįžimas į brigą 


PŪUGA NURIMO šeštą valandą ryto. Vėjas staiga atsisuko 
iš šiaurės ir išblaškė debesis; termometras rodė —33* (-37 *C). 
Pirmieji apyaušrio atšvaitai pasidabrino horizontą; po keleto 
dienų tie atšvaitai turėjo įgyti auksinį atspalvį. 

Hateras priėjo prie nusiminusių draugų ir švelniu, liūdnu 
balsu tarė: 

— Mano bičiuliai, mums liko dar šešiasdešimt mylių iki tos 
vietos, kurią mini Edvardas Belčeris. Maisto mums užteks tiktai 
grįžti atgal. Toliau keliaudami, eitume į tikrą pražūtį, ir iš to 
nebūtų jokios naudos kitiems. Taigi teks grįžti. 

— Čia jūs, Haterai, protingai nutarėte, — pasakė daktaras. 
Aš pasiryžęs keliauti su jumis, kur tik mus vestumėte, tačiau jė- 
gos kasdien vis labiau senka. Mes vos bepavelkame kojas. Todėl 
džiaugiuosi, kad ketinate grįžti į brigą. 

— Jūs, Belai, žinoma, neprieštarausite? — paklausė Hateras. 

— Ne, kapitone, — atsakė dailidė. 

— Jei taip, — tarė Hateras, — mes čia dvi dienas pailsėsime. 
Tai nelabai daug, nes roges reikia iš pagrindų pataisyti. Ma- 
nau, pirmiausia turime pasistatyti namelį, kad galėtume kaip 
reikiant pailsėti. 

Taip nutarę keliautojai uoliai stvėrėsi darbo. Belas ėmėsi 
visų priemonių, kad šį kartą statinys būtų tvirtas, ir netrukus 
slėnyje iškilo gana pakenčiamas namelis. 

Tik po smarkios vidinės kovos Hateras ryžosi nutraukti 
kelionę. Kiek vargo bei kančių — ir viskas perniek! Tas nesėk- 
mingas žygis išplėšė vienam žmogui gyvybę! Ir dar tenka grįžti 

į brigą neradus nė gabalėlio anglies! Kas bus su įgula? Ką dar 
iškrės Ričardo Šandono kurstomi jūreiviai? Tačiau Hateras jau 
nebegalėjo kovoti. 

Taigi jis kuo stropiausiai ėmė ruoštis kelionei atgal. Rogės 
buvo pataisytos; gerokai sumažėjęs krovinys besvėrė tik du šim- 
tus svarų. Keliautojai susilopė drabužius, kurie buvo nudėvėti, 
suplyšę ir nuo šalčio sukietėję. Vietoj senų, nebetinkamų moka- 
sinų bei slidžių jūreiviai pasiėmė naujas. Visas tas pasiruošimas 
užtruko ištisą sausio 29-ąją ir 30-osios rytą. Tiesą sakant, ke- 
liautojai nelabai skubėjo, stengėsi prieš kelionę sukaupti jėgų. 

Kai tik jie čia atvyko, Dekas visą laiką buvo tartum nesa- 
vas; neįprastas jo elgesys labai stebino daktarą. Šuo be atvangos 
lakstė ratu, ir atrodė, kad visi tie ratai turėjo bendrą centrą: 
tai buvo susigrūdusių ledų aukštumėlė ar kauburys. Bėgdamas 
ratu aplink tą vietą Dekas tyliai lodavo, nekantriai viksnoda- 
vo uodegą ir žvilgčiodavo į savo šeimininką, tartum kažko jo 
klausdamas. 

Daktaras manė, kad šuniui nerimą kelia numirėlis, kurio 
draugai dar nebuvo palaidoję. 

Taigi jis nutarė tą pačią dieną atlikti tas liūdnas apeigas, nes 
rytojaus dieną auštant jie turėjo iškeliauti. 

Pasiėmę kirtiklius Belas ir daktaras nusileido į daubos apa- 
čią. Deko aptiktas kauburys buvo tinkama vieta kapui. Bet la- 
voną reikėjo užkasti giliau, kad jo nesudraskytų lokiai. 

Daktaras ir Belas greit nukasė viršutinius puraus sniego 
sluoksnius ir ėmė kirtikliais kapoti ledą. Daktarui smogus trečią 
kartą, jo kirtiklis atsitrenkė į kažkokį kietą daiktą, kuris išlakstė 
šipuliais. Jis surinko skeveldras: tai buvo stiklinio butelio šukės. 
O Belas rado sušalusį maišą su šviežių džiūvėsių likučiais. 

— Kas čia? — sumurmėjo daktaras. 

— Ką visa tai reiškia? — metęs darbą savo ruožtu paklausė 
Belas. 

Daktaras pašaukė Haterą, kuris tučtuojau atėjo. 

Dekas garsiai lojo ir letenomis kasė storą ledo sluoksnį. 

— Nejaugi užtikome maisto sandėlį? — šūktelėjo daktaras. 

— (Galimas daiktas, — atsakė Belas. 

— Kaskite toliau, — tarė Hateras. 

Netrukus jie rado šiek tiek produktų ir ketvirtadalį dėžės 
pemikano. 

— Jei čia sandėlis, — tarė Hateras, — tikriausiai jau anksčiau jį 
bus aptikę lokiai. Kaip matyti, šiuo maistu jau naudotasi! 

— Taip, — atsakė daktaras, — ir reikia bijoti, kad... 

Jis nebaigė kalbėti: jo žodžius nutraukė Belo šūksmas. Nu- 
metęs į šalį gana didelį luitą Belas parodė sustingusią žmogaus 
koją, išlindusią iš po ledo lyčių. 

— Lavonas! — sušuko daktaras. 

— Čia ne slaptavietė, o kapas, — atsiliepė Hateras. 

Prieš juos gulėjo kokių trisdešimties metų jūreivio lavonas; 
jis buvo gerai išsilaikęs. Jo drabužiai buvo tokie, kokiais vilki 
jūrininkai poliariniuose kraštuose. Daktaras negalėjo nustatyti, 
ar jis seniai miręs. 

Netrukus Belas rado antrą lavoną; tai buvo kokių penkias- 
dešimties metų vyriškis, kurio veide dar matėsi priešmirtinių 
kančių žymės. 

— Šių lavonų niekas nepalaidojo! — sušuko daktaras. — Mir- 
tis nelaiminguosius užklupo taip, kaip mes juos čia radome. 

— Jūsų teisybė, daktare, — atsakė Belas. 

— Kaskite, kaskite toliau! — tarė Hateras. 

Tačiau Belas svyravo. Kas galėjo pasakyti, kiek dar lavonų 


yra po tuo lediniu kauburiu? 

— Šitie žmonės žuvo nuo nelaimingo atsitikimo, kuris vos 
nepražudė mūsų pačių, — tarė daktaras: — Juos užgriuvo sniego 
namelis. Pažiūrėkim, gal kuris iš jų liko gyvas. 

Toji vieta buvo greit nuvalyta, ir Belas rado dar vieną kokių 
keturiasdešimties metų vyriškį. Jis dar nebuvo sustingęs, kaip 
kiti, ir neatrodė panašus į numirėlį. Daktaras pasilenkė prie ne- 
pažįstamojo ir pastebėjo jame šiokių tokių gyvybės ženklų. 

— Jis gyvas! Jis gyvas! - sušuko Klobonis. 

Belas ir daktaras tą vyrą nunešė į sniego namelį, o Hateras 
stovėjo nejudėdamas ir žiūrėjo į sugriuvusio būsto nuolaužas. 

Iš po ledų atkastą vyrą daktaras nurengė nuogai. Jo kūne 
nebuvo matyti jokių smurto žymių. Belo padedamas Klobonis 
nelaimingąjį ėmė trinti spiritu suvilgyta vata ir netrukus paste- 
bėjo, kad jis pradeda atgauti gyvybę. Tačiau ligonis buvo visiš- 
kai nusilpęs ir negalėjo kalbėti: jo liežuvis buvo tartum prišalęs 
prie gomurio. 

Daktaras iškratė jo kišenes. Jos buvo tuščios. Jokių dokumen- 
tų! Paprašęs Belą toliau trinti ligonį jis pats sugrįžo pas Haterą. 

Kapitonas buvo jau ištyręs namelio griuvėsius, kruopščiai 
apžiūrėjęs grindis ir dabar ėjo pasitikti Klobonio rankoje lai- 
kydamas apdegusią voko skiautę, kurioje buvo galima įskaityti 
tokius žodžius: 


„„tAaMONtAS, 
„„OTDOIZAS“ 
„„„žujorkas. 


— Altamontas! — sušuko daktaras. — Atplaukęs „Porpoizu ! 


Iš Niujorko! 


Hateras nejučiomis krūptelėjo: 


— Amerikietis! 

— Aš jį išgelbėsiu! — pareiškė daktaras. — Garantuoju! Ir tuo- 
met mes atspėsime tą baisią mįslę. 

Jis sugrįžo prie paslikai gulinčio Altamonto, o Hateras gi- 
liai susimąstęs liko šalia sniego namelio griuvėsių. Daktaras 
rūpestingai slaugė ligonį, ir nelaimingajam amerikiečiui grįžo 
gyvybė, nors jis dar neatgavo sąmonės; jis nieko nematė, nieko 
negirdėjo ir nekalbėjo, bet, šiaip ar taip, buvo gyvas. 

Kitą rytą Hateras pasakė daktarui: 

— Jau laikas keliauti! 

— Galime keliauti, Haterai. Rogėse yra daug laisvos vietos, į 
jas paguldysime tą vargšą ir pargabensime į brigą. 

— Tai galite daryti, — atsakė Hateras. — Bet pirmiau palaido- 
kime numirėlius. 

Dviejų nežinomų jūreivių lavonus jie paguldė po sniego 
namelio griuvėsiais; Simpsoną palaidojo toje vietoje, kur buvo 
rastas Altamontas. Visi trys trumpai pasimeldė už savo draugą 
ir septintą valandą ryto leidosi į kelionę. 

Du šunys nugaišo, todėl Dekas savo noru leidosi įkinkomas 
į roges; naujas pareigas jis ėjo uoliai ir ištvermingai kaip ir gren- 
landiški šunys. 

Ištisas dvidešimt dienų, nuo sausio 31-osios iki vasario 
19-osios, keliautojai žygiavo atgal, susidurdami su tokiais pat 
sunkumais ir kliūtimis, kaip ir keliaudami į priekį. Juos ne- 
apsakomai kamavo šalčiai, tik laimė, nebesiautėjo nei pūgos, 
nei vėjai. 

Saulė pirmą kartą pasirodė sausio 31 dieną ir dabar kasdien 
vis ilgiau švietė virš horizonto. Belas ir daktaras visiškai nusi- 
plūkė; jie beveik apako ir, be to, apšlubo; dailidė be ramentų 


nebegalėjo paeiti. 

Nors Altamontas buvo gyvas, bet vis dar neatgavo sąmonės. 
Keleiviai būgštavo dėl jo gyvybės. Tačiau rūpestingas slaugymas 
ir tvirta prigimtis nugalėjo mirtį. O garbingajam daktarui ir pa- 
čiam jau reikėjo gydytis, nes pernelyg dideli sunkumai pakirto 
jo sveikatą. 

Hateras visą laiką galvojo apie „Forvardą“, apie savo brigą. 
Kokį jį ras? Kas per tą laiką atsitiko laive? Ar Džonsonas įstengė 
suvaldyti Šandoną ir jo bendrininkus? Spigino smarkūs šalčiai. 
Nejaugi nelaimingasis laivas bus jau sukūrentas? Galėjo pasigai- 
lėti bent jau korpuso ir stiebų. 

Taip galvodamas Hateras ėjo būrelio priekyje, tartum norė- 
damas jau iš tolo pirmas pamatyti savo „Forvardą“ 

Vasario 24 dienos rytą jis staiga sustojo. Per tris šimtus 
žingsnių sužėrėjo rausva atošvaistė, o viršum jos siūbavo milži- 
niškas stulpas juodų dūmų, besisklaidančių pilkšvame ūkano- 
tame danguje. 

— Dūmai! — šūktelėjo Hateras. 

Jo širdis ėmė taip smarkiai plakti, jog, rodės, tuoj sprogs. 

— Žiūrėkite! Štai ten! Dūmai! — tarė jis priėjusiems drau- 
gams. — Mano laivas dega! 

— Bet juk mes esame dar per tris mylias nuo brigo, — atsakė 
Belas. — Ten dega ne „Forvardas“ 

— Ne, „Forvardas“, — prieštaravo daktaras. — Dėl refrakcijos 
laivas mums atrodo arčiau. 

— Bėkim! - suriko Hateras aplenkdamas draugus. 

Jo bendrakeleiviai palikę roges saugoti Dekui šoko bėgti 
paskui. 

Po valandos jie išvydo brigą. Siaubingas reginys! Degantis bri- 
gas plūduriavo tarp tirpstančių ledų. Liepsna buvo apėmusi visą jo 
liemenį. Pūtė pietų vėjas, ir Hateras girdėjo grėsmingą traškesį. 

Per penkis šimtus žingsnių nuo liepsnojančio laivo beviltiš- 
kai iškėlęs į dangų rankas stovėjo kažkoks žmogus; jis atrodė 
toks bejėgis prieš gaisrą, kurio liepsnos naikino „Forvardą“ 

Tas vienišas žmogus buvo senasis bocmanas. Prie jo pribėgo 
Hateras. 

— Mano brigas! Mano brigas! — nesavu balsu šaukė jis. 

— Čia jūs, kapitone?! — atsiliepė Džonsonas. — Sustokite! To- 
liau nė žingsnio! 

— Kas atsitiko? — grasinamai paklausė Hateras. 

— O, tie niekšai! — šūktelėjo Džonsonas. — Prieš dvi dienas 
jie padegė brigą ir išėjo. 

— Prakeikimas! — suriko Hateras. 

Staiga trenkė baisus sprogimas; sudrebėjo žemė; ledo lau- 
kuose sudubo ledkalniai; į padangę iškilo dūmų stulpas, ir 
„Eorvardas“, sprogus parako atsargoms, išlakstė į visas puses ir 
dingo ugnies sūkuriuose. 

Daktaras ir Belas priėjo prie Hatero. Nevilties apimtas kapi- 
tonas staiga pasipurtė. 

— Mano bičiuliai! — tarė jis tvirtu balsu..— Bailiai pabėgo, 
bet drąsūs žmonės laimės! Džonsonai ir Belai, jūsų dvasia tvir- 
ta! Daktare, jums teikia stiprybės mokslas! O man - tikėjimas! 
Štai ten yra Šiaurės ašigalis! Į žygį! Į žygį! 

Hatero draugai išgirdę drąsius kapitono žodžius tartum 
naujai atgimė. 

Bet tokioje baisioje padėtyje atsidūrę keturi keliautojai ir 
mirštantis jų draugas, palikti likimo valiai, be jokių reikmenų 
ir maisto, netoli aštuoniasdešimto laipsnio šiaurės platumos, 
poliarinės dykynės gilumoje!.. 


Antroji dalis 


LEDO DYKUMA 


Daktaro inventorizacija 


HATERAS BUVO SUMANES drąsų žygį — pasiekti tolimiau- 
sią šiaurės tašką: jis norėjo atrasti Šiaurės ašigalį ir tuo išgarsinti 
savo tėvynę Angliją. Tas bebaimis jūrininkas padarė visa, ką tik 
žmogus gali padaryti. Devynis mėnesius jis grūmėsi su srovėmis, 
pūgomis ir vėtromis, trupino ledo užtvaras, laužė ledo laukus, 
kovojo su žvarbiais poliarinės žiemos šalčiais; savo ekspedicija 
jis tartum susumavo pirmtakų žygius, praktiškai patikrino ir, 
taip sakant, atgaivino poliarinių atradimų istoriją; „Forvardu“ 
prasiskverbęs į dar neištirtas jūras, jau buvo savo uždavinį pu- 
siau atlikęs — ir staiga drąsūs jo planai sužlugo! Jūreiviai nepakėlė 
sunkių mėginimų, ir dėl jų išdavystės arba, tikriau sakant, dva- 
sios silpnybės, taip pat dėl nusikalstamos jų vadovų beprotybės 
Hateras atsidūrė beviltiškoje padėtyje: iš aštuoniolikos žmonių, 
išplaukusių brigu, beliko tik ketvertas, o ir tie patys buvo be jo- 
kių daiktų, be laivo, už pustrečio tūkstančio mylių nuo tėvynės! 

Kada „Forvardas“ keliautojų akivaizdoje išlėkė į orą, jie ne- 
beteko paskutinių gyvenimo priemonių. 

Tačiau net ši baisi katastrofa nepalaužė Hatero tvirtybės. Su 
juo likę draugai buvo patikimiausi žmonės iš visos įgulos, tikri 

didvyriai. Hateras šaukėsi daktaro Klobonio energijos ir išmin- 
ties, Džonsono ir Belo atsidavimo, savo tikėjimo sumanyto žy- 
gio sėkme; tokioje baisioje padėtyje jis išdrįso kalbėti apie viltį, 
ir šaunūs draugai išgirdo jo balsą. Tų ryžtingų Žmonių praeitis 
buvo laidas, kad ir ateityje jie nepraras drąsos. 

Paskatintas energingų kapitono žodžių daktaras nusprendė 
išsiaiškinti esamą padėtį ir, palikęs savo draugus, sustojusius už 
penkių šimtų žingsnių nuo brigo, nuėjo į katastrofos vietą. 

„Forvardas“, tas puikus, taip rūpestingai pastatytas laivas, 
buvo žuvęs. Koks stiprus buvo sprogimas, rodė suskilusios ledo 
lytys, sudarkytos, pajuodusios, apanglėjusios medžio nuolaužos, 
sulankstytos geležinės sijos, tartum patrankų dagčiai rusenantys 
lynų galai ir ledo laukuose vinguriuojančios dūmų srovelės. De- 
nio priekyje stovėjusi patranka buvo nusviesta už keleto tuazų“ 
ir riogsojo ant lyties kaip ant kokio lafeto. Aplinkui per šimtą 
tuazų buvo sėte prisėta visokiausių nuolaužų; iš po ledo krūvos 
kyšojo laivo kilis. Nuo gaisro aptirpę ledkalniai vėl sukietėjo 
kaip granitas. 

Tik dabar daktaras prisiminė savo nuostolius: sudegė jo ka- 
jutė, žuvo kolekcijos, sudaužyti ir suniokoti brangūs prietaisai, 
knygos virto skutais ir pelenais. Kiek turto žuvo! Su ašaromis 
akyse jis žiūrinėjo baisios katastrofos vietą ir galvojo nebe apie 
ateitį, o apie išlikusią nepataisomą nelaimę. 

Netrukus priėjo Džonsonas. Senojo jūrininko veide buvo 
matyti neseniai patirtų kančių žymės. Jam teko kovoti su maiš- 
taujančiais draugais ir ginti jo apsaugai patikėtą laivą. 

Daktaras padavė ranką, ir Džonsonas liūdnai ją paspaudė. 

— Kas dabar bus, mano bičiuli? — prašneko Klobonis. 


* Tuazas — senovinis prancūzų ilgio matas, lygus 1 m 94,9 cm. 

— O kas gali pasakyti? — atsiliepė Džonsonas. 

— Svarbiausia, — tarė daktaras, — nereikia nusiminti. Būki- 
me vyrai! 

— Jūsų teisybė, daktare, — atsakė senasis jūrininkas, — didžių 
nelaimių momentais reikia ryžtis didiems žygiams. Taip, mes 
pakliuvome į bėdą! Tačiau pasistengsime iš jos išsipainioti. 

Vargšas laivas! — atsiduso Klobonis. — Aš buvau prie jo 
prisirišęs, pamilau jį kaip gimtąjį židinį, kaip namus, kuriuose 
išgyvenau visą savo gyvenimą. O dabar jo nebeliko nė žymės! 

— Kas būtų patikėjęs, daktare, kad visas tas medis ir ta gele- 
žis buvo taip brangūs mūsų širdžiai! 

— O kur valtis? — paklausė Klobonis dairydamasis. — Taip 
pat žuvo? 

— Ne, daktare. Ją pasiėmė Šandonas ir jo draugai. 

— O piroga? 

— Išlakstė šipuliais! Ar matote tuos dar neatšalusius skardos 
lapus? Tai visa, kas iš jos liko. 

— Vadinasi, mums beliko tik pripučiama valtis? 

— Taip, todėl, kad buvote ją pasiėmę. 

— To maža, — tarė daktaras. 

— Prakeikti išdavikai pabėgo! — sušuko Džonsonas. — Tenu- 
baudžia juos dangus, kaip jie to nusipelnė! 

— Džonsonai, — švelniai atsiliepė daktaras, nereikia už- 
miršti, kiek jie iškentėjo. Nelaimėje tik geriausieji žmonės lieka 
tvirti ir nesvyruoja, o silpnieji negali atsispirti. Verčiau pagailė- 
kime savo nelaimės draugų ir nekeikime. 

Daktaras keletą minučių tylėjo ir su nerimu žvalgėsi 
aplink. 

— O kas atsitiko rogėms? — paklausė Džonsonas. 

— Jos stovi už mylios. 

— Jas saugo Simpsonas? 

— Ne, mano mielas! Vargšas Simpsonas nepakėlė kančių. 

— Mirė? — sušuko bocmanas. 

— Mirė! — atsakė daktaras. 

Vargšelis! — tarė Džonsonas. — Tačiau kas žino, ar mums 
neteks pavydėti jo likimo? 

Bet vietoj mirusio mes parsivežėme mirštantį, tarė 
Klobonis. 

— Mirštantį? 

— Taip, kapitoną Altamontą. 

Ir daktaras keliais žodžiais papasakojo bocmanui, kas at- 
sitiko. 

— Amerikietis! — susimąstęs pasakė Džonsonas. 

— Taip, matyt, Jungtinių Valstijų pilietis. Bet įdomu žinoti, 
koks laivas tas „Porpoizas“, kurį tikriausiai ištiko avarija, ir ko 
jis čia atplaukė. 

— Į savo pražūtį, — atsakė Džonsonas. — Jis vežė savo įgulą 
į tikrą mirtį. Toks likimas laukia beveik visų drąsuolių, at- 
klystančių į šias nelemtas vietas. Bet jūs,-daktare, ar pasiekėte 
kelionės tikslą? 

— Ar akmens anglies telkinius? — paklausė Klobonis. 

— Taip. 

Daktaras liūdnai papurtė galvą. 

— Vadinasi, nieko? 

— Nieko! Mums neužteko maisto ir išseko jėgos. Mes net 
nenukeliavome iki to kranto, kurį mini Edvardas Belčeris. 

— Taigi mes be kuro, - tarė Džonsonas. 

— Taip. 

— Ir be maisto? 


— Taip. 

— Be to, neturime laivo grįžti į Angliją... 

Abu nutilo. Norint tiesiai pažvelgti į tokią nelaimę, reikėjo 
turėti nepaprastai daug drąsos. 

— Gerai, kad bent išaiškėjo mūsų padėtis, — tarė Džonso- 
nas. — Dabar žinome, ko galime tikėtis. Pradėsime nuo to, kas 
būtiniausia. Spigina baisus šaltis, todėl pasistarykime sniego 
namelį. 

Kartu su Belu tai nesunku padaryti, atsakė dakta- 
ras. — Paskui nueisime rogių, parvešime amerikietį ir tarsimės 
su Hateru. 

— Vargšas kapitonas! — sušuko Džonsonas užmiršdamas savo 
likimą. — Turbūt jis baisiai kenčia. 

Daktaras ir Džonsonas grįžo pas savo draugus. 

Hateras stovėjo sustingęs, savo papratimu susinėręs ant krū- 
tinės rankas, įsmeigęs žvilgsnį į tolumą, tartum stengdamasis 
atspėti, kas jų laukia ateityje. Jo veidas vėl buvo įgijęs nepalau- 
žiamo tvirtumo išraišką. Ką mąstė tas nuostabus žmogus? Ar jis 
galvojo apie pasibaisėtiną savo būklę ir sudužusias viltis? O gal 
jam atėjo į galvą, kad reikia grįžti, nes aplinkybės, žmonės ir 
stichijos stojo prieš jį... 

Niekas negalėjo atspėti jo minčių. Jo veidas buvo nesuvo- 
kiamas. Ištikimasis Dekas stovėjo šalia kapitono, visai nepaisy- 
damas trisdešimt dviejų laipsnių šalčio (-36 *C). 

Belas nejudėdamas gulėjo ant ledo; atrodė, kad jis buvo ne- 
tekęs sąmonės. Grėsė pavojus jo gyvybei, nes jis galėjo sušalti. 

Džonsonas išjudinęs draugą ėmė skubiai trinti jam veidą 
sniegu ir vargais negalais jį atgaivino. 

Nagi, Belai, judinkis! — murmėjo senasis jūrininkas. 
Negalima, brolau, ištižti! Kelkis! Reikia pasišnekėti apie mūsų 
reikalus ir įsirengti kokią nors prieglaudą. Argi tu užmiršai, 

kaip statomi sniego namai? Einam, padėk man, Belai. Antai 
tas ledkalnis prašyte prašosi, kad mes jį pakrapštytume! Prie 
darbo! Kai pradėsi dirbti, tuojau pažvalėsi ir atgausi drąsą, o be 
to, Čia pražūsi. 

Šių žodžių šiek tiek padrąsintas Belas žengė paskui Džonsoną. 

— Tuo tarpu daktaras, — tęsė bocmanas, — nueis rogių ir par- 
veš jas kartu su šunimis. 

— Tučtuojau einu, — tarė Klobonis, — grįšiu po valandos. 

— Ar jūs eisite su daktaru, kapitone? — paklausė Džonsonas 
priėjęs prie Hatero. 

Kapitonas stovėjo giliai susimąstęs, tačiau išgirdo Džonsono 
žodžius ir švelniu balsu atsakė: 

Ne, mano bičiuli, manau, daktaras ir vienas įstengs tai 
padaryti... Reikia jau šiandien ką nors nuspręsti. Aš turiu likti 
vienas ir kai ką apgalvoti. Eikite! Tvarkykitės, kaip jums atrodo 
reikalinga, o aš pamąstysiu, ką toliau daryti. 

Džonsonas priėjo prie daktaro. 

— Kaip keista! — tarė bocmanas. — Rodos, kapitonas jau ne- 
bepyksta. Dar niekuomet jis nekalbėjo tokiu maloniu balsu. 

— Taip! Jis atgavo šaltą kraują, — atsakė daktaras. — Patikėkit, 
Džonsonai, šis žmogus gali mus išgelbėti. 

Taip taręs Klobonis iki pat akių užsimaukšlino gobtuvą, pa- 
siėmė lazdą su smailiu antgaliu ir per miglos debesis, silpnai 
nušviestus mėnulio spindulių, nužingsniavo rogių link. 

Džonsonas ir Belas tučtuojau ėmėsi darbo. Senasis jūrinin- 
kas krėtė juokus ir drąsino dailidę, o šis dirbo tylėdamas. Sta- 
tyti namelio nereikėjo, užteko tik iškirsti ledkalnyje olą. Kietą 
ledą kirsti labai sunku, bet užtat toks būstas nepaprastai tvirtas. 
Netrukus Džonsonas ir Belas darbavosi jau iškirstoje oloje mė- 
tydami į lauką atskeltus ledo luitus. 

Hateras sparčiai vaikštinėdamas į vieną ir į kitą pusę retkar- 
čiais sustodavo; matyt, jis nenorėjo artintis prie tos vietos, kur 
žuvo nelaimingas jo brigas. 

Daktaras, kaip ir buvo žadėjęs, greit sugrįžo. Jis parvežė Al- 
tamontą, kuris gulėjo rogėse apklotas palapine. Grenlandiniai 
šunys, sulysę, išvargę, alkani, vargais negalais tempė roges ir 
graužė šikšninius savo pakinktus. Reikėjo pavalgydinti žmones, 
pašerti gyvulius ir leisti jiems pailsėti. 

Kol Džonsonas ir Belas kirto lede olą, daktaras surado ne- 
didelę, nuo sprogimo beveik nenukentėjusią ketaus krosnelę; 
sulankstytą jos vamzdį buvo lengva ištiesinti. Po trijų valandų 
ledinis namas buvo jau įrengtas; keliautojai pastatė krosnelę, 
primetė į ją skiedrų, ir ji smagiai ėmė ūžti skleisdama gaivinan- 
čią šilumą. 

Amerikietį įnešė į vidų ir paguldė ant patiestų antklodžių, o 
keturi anglai susėdę prie ugnies ėmė stiprintis iš rogių paimtais 
maisto likučiais, — suvalgė po saują džiūvėsių ir išgėrė karštos 
arbatos. Hateras nieko nekalbėjo, ir visi į jį žiūrėjo su pagarba. 

Po pietų daktaras ženklu paprašė Belą išeiti iš namelio. 

— Dabar, — tarė jis, — darysime likusio turto inventorizaciją. 
Reikia tiksliai žinoti, kaip atrodo visur išmėtytos mūsų gėrybės. 
Turime jas surinkti, nes bet kuriuo momentu gali pradėti snig- 
ti, ir tuomet neberasime nė mažiausių brigo likučių. 

— Taip, gaišti negalima, — sutiko Džonsonas. — Svarbiausia 
mums yra produktai ir medis. 

— Na, tai pradėkime abu ieškoti, — tarė Klobonis, — ir iš- 
tirsime visą sprogimo židinį, pirmiausia patį centrą, o paskui 
pamažu prieisime prie kraštų. 

Džonsonas ir daktaras tuojau nuėjo į tą vietą, kur anksčiau 
stovėjo „Forvardas“ Blankioje mėnulio šviesoje abu atidžiai 

ėmė žiūrinėti laivo likučius, paskui karštai įniko ieškoti. Dakta- 
ras ieškojo beveik su malonumu ar net su medžiotojo įkarščiu, 
ir jam smarkiai plakdavo širdis, vos tik pavykdavo rasti kokią 
nors apysveikę dėžę. Tik visa bėda, kad dauguma dėžių buvo 
tuščios, o jų nuolaužos plačiai išmėtytos po ledo lauką. 

Sprogimo jėga buvo triuškinanti. Iš laivo beliko tik nuo- 
laužos ir pelenai. Tai vienur, tai kitur riogsojo stambios mašinų 
dalys, visos sudarkytos ir iškraipytos; sraigto sparnai, nublokšti 
dvidešimt tuazų nuo brigo, buvo giliai įsmigę į sušalusį snie- 
gą, cilindrai sudarkyti ir išplėšti iš guolių; sutrupintas, per visą 
ilgį sprogęs kaminas su nukarusių grandinių galais kyšojo iš po 
didžiulės ledo lyties; vinys, kabliai, geležinės vairo sąvaržos, va- 
rinių laivo šarvų lapai — metalinės dalys tartum kartečė buvo 
išblaškytos į visas puses. 

Bet šis metalas, kuris būtų galėjęs praturtinti visą eskimų 
giminę, dabar neturėjo jokios reikšmės. Labiausiai buvo reika- 
lingi produktai, o daktaras jų rado mažiausiai. 

„Prasti reikalai, — kalbėjo jis sau vienas. —- Matyt, sprogimas 
visiškai sunaikino sandėlį, buvusį šalia sprogstamųjų medžia- 
gų kameros. Kas nesudegė, tą sudaužė į šipulius. Bjauru!.. Jei 
Džonsonas nebus laimingesnis už mane, tiesiog nežinau, kas 
mūsų laukia. 

Daktaras ieškodamas ėjo vis tolyn ir pagaliau jam pavyko 
surinkti pemikano likučius, apie penkiolika svarų; paskui jis 
rado keturis sveikus molinius butelius, toli nublokštus į purų 
sniegą, kuriuose buvo penkios ar šešios pintos degtinės. 

Taip pat jis rado du paketus krienažolių sėklos, — ji turėjo 
atstoti citrinų sultis, nes buvo neblogas vaistas nuo skorbuto. 

Po dviejų valandų daktaras ir Džonsonas susitiko ir pranešė 
vienas kitam, kaip sekėsi ieškoti. Deja, buvo išlikęs tik menkas 

maisto kiekis: truputis sūdytos mėsos, apie penkiasdešimt svarų 
pemikano, trys maišai džiūvėsių, keletas plytelių šokolado, šiek 
tiek degtinės ir gal pora svarų kavos, po kelias pupeles suran- 
kiotas ant ledo. 

Nebuvo rasta nei antklodžių, nei lovų, nei drabužių: matyt, 
visa tai sunaikino sprogimas. 

Maisto, kurį surinko daktaras ir Džonsonas, taupant galėjo 
užtekti vos trim savaitėm, tačiau to buvo per mažai, kad nusi- 
kamavę žmonės atgautų jėgas. Taip nelemtai susidėjus aplin- 
kybėms Haterui pirma neužteko kuro, o dabar grėsė pavojus 
mirti badu. 

Surinkus brigo liekanas, stiebų ir korpuso nuolaužas, kuro 
taip pat turėjo užtekti maždaug trim savaitėms. Bet prieš kūre- 
nant daktaras paklausė Džonsoną, ar iš tų beformių nuolaužų 
nebūtų galima pastatyti nedidelio laivo ar bent valties. 

— Ne, daktare, — atsakė Džonsonas, — apie tai nėra ko ir 
galvoti. Čia nerasi nė vieno medgalio, iš kurio būtų galima ką 
nors padaryti. Šitas šlamštas duos mums keletą dienų šilumos, 
o paskui... 

— O kas bus paskui? — paklausė daktaras. 

— Kaip Dievas duos, — atsakė Džonsonas. 

Baigę inventorizaciją daktaras ir Džonsonas nuėjo prie ro- 
gių, pakinkė nelaimingus, išvargusius šunis ir grįžo į sprogimo 
vietą. Sukrovę į roges menkus brangių daiktų likučius jie viską 
nuvežė prie ledo namelio; paskui pusiau sustingę susėdo šildytis 
prie židinio šalia bendros nelaimės ištiktų savo draugų. 

Pirmieji Altamonto žodžiai 


AŠTUNTĄ VALANDĄ VAKARO dangus prasigiedrijo, 
sniego ūkanos išsisklaidė; skaisčiai spindėjo žvaigždės, smarkiau 
paspaudė šaltis. 

Naudodamasis oro permaina Hateras pasiėmė prietaisus ir 
nė žodžio netaręs išėjo iš ledo namelio, — norėjo pagal žvaigždes 
nustatyti paskutinę brigo stovėjimo vietą ir sužinoti, ar nebe- 
slenka ledo laukas. 

Po pusvalandžio jis sugrįžo, atsigulė kampe ir taip gulėjo 
tarytum sustingęs, bet, matyt, nemiegojo. 

Kitą dieną gausiai pasnigo. Daktaras galėjo pasidžiaugti, 
kad ieškojimus pradėjo iš vakaro, nes ledo lauką netrukus ap- 
klojo balta danga ir visi sprogimo pėdsakai dingo po storu trijų 
pėdų sniego sluoksnių. 

Ištisą dieną nebuvo įmanoma nė nosies į lauką iškišti; laimė, 
ledo namelis buvo jaukus ar bent išvargusiems keliautojams at- 
rodė jaukus. Nedidelė krosnelė gerai kūrenosi, tik retkarčiais 
vėjo gūsis į vidų privarydavo dūmų. Ant krosnelės žmonės vi- 
rėsi karštą arbatą ir kavą, kuri per tokius smarkius šalčius juos 
labai stiprino. 

Avarijos ištikti keliautojai, kaip drąsiai juos galima pavadin- 
ti, po daugelio varganų dienų vėl jautėsi gana gerai: jie tegal- 
vojo tik apie dabartinę savo būklę ir apie gaivinančią šilumą, 
užmiršdami ateitį ir beveik visai ja nesirūpindami, nors jiems 
grėsė artima pražūtis. 

Amerikietis jau nebe taip kentėjo ir pamažu pradėjo atsi- 
gauti. Jis jau atsimerkdavo, bet kalbėti dar neįstengė. Jo lūpos, 

ant kurių buvo matyti skorbuto žymės, negalėjo ištarti nė žo- 
džio, tačiau klausa nebuvo nukentėjusi, ir keliautojai jam pra- 
nešė, kur jis atsidūręs. Sužinojęs, kad jį ištraukė iš sniego kapo, 
amerikietis padėkojo galvos linktelėjimu. Išmintingasis dakta- 
ras jam nepasakė, kad mirtis atitolinta neilgam, nes po dviejų, 
daugiausia po trijų savaičių turėjo pasibaigti maistas. 

Apie vidudienį Hateras pabudo iš sustingimo ir priėjo prie 
daktaro, Džonsono ir Belo. 

— Mano bičiuliai, — tarė jis, - mes turime bendrai nuspręsti, 
ką toliau daryti. Bet pirmiausia aš paprašysiu Džonsoną papa- 
sakoti, kaip įvyko mus pražudžiusi išdavystė. 

— O kam reikia tai žinoti? — paklausė daktaras. — Rezultatus 
matome, ir ką čia dar aiškintis! 

— Aš negaliu apie juos negalvoti, — atsakė Hateras. - Bet kai 
Džonsonas papasakos, pasistengsiu visam laikui tai užmiršti. 

— Taigi štai kaip buvo, - pradėjo Džonsonas. — Aš pats kiek 
galėdamas stengiausi, kad šis nusikaltimas neįvyktų... 

— Esu tikras tuo, Džonsonai, juo labiau kad maišto kursty- 
tojai jau seniai to siekė. 

— Ir aš taip manau, — tarė daktaras. 

— Aš taip pat, — kalbėjo Džonsonas. — Jums iškeliavus, ka- 
pitone, jau kitą dieną tas niekšas Šandonas, kuris jūsų taip 
nekentė, paėmė brigo vadovybę į savo rankas, tiesą sakant, vi- 
siems kitiems su tuo sutikus. Aš prieštaravau, bet viskas buvo 
veltui. Nuo to laiko kiekvienas darė, ką tik norėjo; Šandonas 
niekam nekliudė siekdamas įgulai parodyti, kad sunkūs dar- 
bai ir vargas pasibaigė. Niekas nieko nebetaupė: krosnį pleš- 
kinte pleškino, brigą negailestingai kūreno. Maisto atsargos, 
taip pat romas ir degtinė buvo atiduota visų žinion. Galite 
įsivaizduoti, kaip be jokio saiko girtavo žmonės jau seniai at- 

pratę nuo svaigalų! Taip buvo nuo sausio septintos dienos iki 
penkioliktosios. 

Vadinasi, — paklausė Hateras, — Šandonas aiškiai kurstė 
įgulą kelti maištą? 

— Taip, kapitone! 

— Daugiau jo nebeminėkite! Pasakokite, Džonsonai. 

— Sausio dvidešimt ketvirtą ar dvidešimt penktą dieną kažkas 
pasiūlė palikti brigą. Buvo nutarta keliauti iki vakarinės Bafino 
įlankos pakrantės, o toliau plaukti valtimi ir ieškoti banginių 
medžiotojų arba pasiekti gyvenvietes rytiniame įlankos krante. 
Maisto buvo pertektinai, ligoniai atgavo viltį vėl išvysti tėvynę 
ir pasijuto smagiau. Visi ėmė ruoštis į kelionę, pasidarė roges 
maistui, kurui ir valčiai vežtis; tas roges paeiliui turėjo tempti 
patys žmonės. Visas tas darbas užtruko iki vasario penkioliktos 
dienos. Aš vis tikėjausi, kapitone, kad jūs tuoj sugrįšite, nors, 
antra vertus, ir būgštavau dėl to. Jūs vis tiek jūreiviams nieko 
nebūtumėt padaręs, nes jie greičiau būtų jus užmušę, negu pa- 
silikę brige. Pajutę laisvę jūrininkai tiesiog apsvaigo. Aš šnekė- 
jausi su kiekvienu atskirai, kreipiausi į jų sąžinę, įkalbinėjau, 
stengiausi išaiškinti, kokia pavojinga tokia ekspedicija, gėdinau, 
prikaišiojau už išdavystę. Tačiau net geriausiųjų nė kiek negalė- 
jau paveikti. Iškeliauti buvo numatyta vasario dvidešimt antrą 
dieną. Šandonas nekantravo. Roges ir valtį jūreiviai iki viršaus 
prikrovė gėrimų ir maisto, pasiėmė didelę atsargą kuro, — deši- 
nysis brigo bortas buvo jau nuardytas iki pat vaterlinijos. Galų 
gale prasidėjo tikra orgija; jūreiviai viską daužė, viską naikino; 
tuo metu Penas ir dar du ar trys jūrininkai įkaušę padegė brigą. 
Aš bandžiau juos sulaikyti jėga, bet mane partrenkė ir primušė. 
Paskui tie niekšai Šandono vedami iškeliavo į rytus ir dingo iš 
akių. Aš likau vienas. Ar galėjau užgesinti ugnį, kuri apėmė visą 

brigą? Eketė buvo užšalusi, neturėjau nė lašo vandens. „Forvar- 
das“ degė ištisas dvi dienas; visa kita jau žinote. 

Džonsonui baigus pasakoti ledo namelyje gana ilgai viešpa- 
tavo tyla. Avarijos ištiktų jūreivių vaizduotėje atkakliai stovėjo 
niūrus gaisro vaizdas, jie tarsi matė, kaip žūva brangus jų brigas. 
Keliautojai suprato, kad nebegalės grįžti į tėvynę. Jie nedrįso 
pažvelgti vienas į kitą bijodami kurio nors veide pastebėti nevil- 
ties išraišką. Buvo tik girdėti, kaip sunkiai kvėpuoja ligonis. 

— Ačiū, Džonsonai, — tarė pagaliau Hateras, — jūs kiek galė- 
damas stengėtės išgelbėti mano laivą. Bet vienas lauke ne karys. 
Dar kartą ačiū! Užmiršime šią katastrofą ir visi bendromis jėgo- 
mis stengsimės kaip nors išsigelbėti. Mes keturiese, mus visus 
sieja draugystė, kiekvieno gyvybė yra brangi. Kiekvienas tegu 
pasako savo nuomonę, ką toliau daryti. 

— Mielai, kapitone, — atsakė daktaras. — Mes visi esame jums 
atsidavę ir atvirai pasisakysime. Bet pirmiausia ar jūs turite kokį 
aiškų planą? 

— Aš negaliu turėti jokio ypatingo plano, — liūdnai atsakė 
Hateras. — Mano norai jums gali atrodyti savanaudiški. Pir- 
miausia aš norėčiau žinoti, ką jūs manote. 

— Kapitone, — tarė Džonsonas, — prieš pasakydamas savo 
nuomonę tokiomis sunkiomis aplinkybėmis, aš norėčiau pa- 
klausti vieno svarbaus dalyko. 

— Klauskite, Džonsonai! 

Vakar buvote išėjęs nustatyti, kurioje vietoje esame. Ar 
ledo laukas dreifuoja, ar tebėra kur buvęs? 

— Jis nepajudėjo iš vietos, kaip ir prieš mūsų kelionę, te- 
bestovi aštuoniasdešimt laipsnių penkiolika minučių šiaurės 
platumos ir devyniasdešimt septyni laipsniai trisdešimt penkios 

— Ar toli artimiausia jūra rytuose? — vėl paklausė Džonsonas. 

— Maždaug už šešių šimtų mylių, — atsakė Hateras. 

— O kuri tai jūra?.. 

— Šmito sąsiauris. 

— Ar tas pats, kurio negalėjome perplaukti balandžio mė- 
nesį? 

— Tas pats! 

— Vadinasi, kapitone, mūsų padėtis dabar aiški, ir mes turė- 
dami viską prieš akis galime ką nors nuspręsti. 

— Kalbėkite, — tarė Hateras nuleisdamas galvą ant rankų. 

Taip jis galėjo klausytis savo draugų, į juos nežiūrėdamas. 

Na, Belai, tarė daktaras, — kaip manai, ką geriausia 
būtų daryti? 

— Čia nėra ko ilgai galvoti, — atsakė dailidė. — Aiškus daik- 
tas, reikia, negaištant nė vienos dienos, nė vienos valandos, ke- 
liauti į pietus arba į vakarus ir pasiekti artimiausią krantą... nors 
tektų eiti du mėnesius. 

— Maisto mums beliko vos trim savaitėms, — nepakeldamas 
galvos pasakė kapitonas. 

Vadinasi, tą kelią reikia nueiti per tris savaites, tarė 
Džonsonas, tai vienintelis mūsų išsigelbėjimas. Žūtbūt tu- 
rime pasiekti krantą per dvidešimt penkias dienas, nors į galą 
reikėtų šliaužti visomis keturiomis. 

— Ši poliarinio žemyno dalis dar neištirta, — prieštaravo Ha- 
teras. — Mes galime susidurti su kliūtimis, kelią gali užkirsti 
kalnai ir ledynai. 

— O kodėl mums neišmėginti laimės? — tarė daktaras. — Ką 
ir bekalbėti, kelionė bus labai sunki. Reikės labai taupyti mais- 
tą, nebent tik medžioklė... 

— Mums beliko tik pusė svaro parako, — nutraukė jį Hateras. 

— Aš suprantu, Haterai, kokie pagrįsti jūsų prieštaravimai, — 
tarė daktaras, — ir nepuoselėju neįgyvendinamų vilčių. Bet, man 
rodos, aš atspėju jūsų mintis. Ar turite kokį nors planą? 

— Ne, - kiek pasvyravęs atsakė kapitonas. 

— Mūsų drąsa galite neabejoti, — vėl prašneko daktaras. — Jūs 
žinote, kad mes pasiryžę paskui jus bet kur eiti. Tačiau keliauti į 
ašigalį dabar nėra ko nė galvoti. Išdavystė suardė jūsų planus. Jūs 
galėjote kovoti su gamtinėmis kliūtimis, galėjote jas įveikti, bet 
prieš žmonių niekšybę ir klastą esate bejėgis. Jūs padarėte visa, 
kas tik buvo įmanoma, ir aš neabejoju, kad būtumėt laimėjęs, 
jeigu ne toji išdavystė. Bet dabartinėje padėtyje ar neverta laikinai 
atidėti mūsų žygio ir grįžti į Angliją, o paskui vėl jį pakartoti? 

— Ką pasakysite, kapitone? — paklausė Džonsonas atkakliai 
tylinčio Hatero. 

Kapitonas kilstelėjo galvą ir pro dantis iškošė: 

— Ir jūs esate tikri, kad pasieksite sąsiaurio krantus? O kur 
jūsų jėgos ir kuo maitinsitės? 

— Anaiptol nesu tikras, — atsakė daktaras, bet juk pats 
krantas pas mus neateis, reikia jo paieškoti. Galbūt pietuose 
sutiksime eskimų, su kuriais nesunku bus susitarti. 

— Pagaliau, — tarė Džonsonas, — ar negalime sąsiauryje už- 
tikti kokio nors žiemojančio laivo? 

Blogiausiu atveju, — ledu perėję sąsiaurį galime pasiek- 
ti vakarinius Grenlandijos krantus, o iš ten keliaudami Prud- 
ho žeme arba per Jorko kyšulį prieiti danų gyvenamas vietas. 
O čia, ledo laukuose, tikrai nieko nesutiksime, Haterai! Kelias 
Anglijon eina į pietus, o ne į šiaurę! 

— Taip, — tarė Belas, — daktaras kalba visiškai teisingai. Rei- 
kia keliauti, kuo greičiausiai keliauti. Iki šiol mes per mažai 

— Ir jūs taip pat manote, Džonsonai? — vėl paklausė Hateras. 

— Taip, kapitone! 

— O jūs, daktare? 

— Ir aš taip pat, Haterai! 

Hateras nutilo, bet jo veide nejučiomis atsispindėjo suau- 
drinti jausmai. Nuo to, kaip jis apsispręs, priklausė visa jo atei- 
tis. Jeigu jis sugrįš į Angliją, drąsūs jo planai amžinai sužlugs: 
apie antrą tokią ekspediciją nėra ko nė galvoti. 

Matydamas, kad Hateras tyli, daktaras pasakė: 

— Turiu pridurti, Haterai, kad negalima gaišti nė minutės. 
Reikia pakrauti į roges maisto atsargas ir pasiimti kuo daugiau 
malkų. Žinoma, nueiti šešis šimtus mylių mums bus labai sun- 
ku, ir toks žygis atrodys be galo ilgas, bet vis dėlto jis įmano- 
mas. Mes turėsime nukeliauti po dvidešimt mylių per dieną, 
vadinasi, po mėnesio, tai yra kovo dvidešimt šeštą dieną, jei 
viskas gerai seksis, galėsime pasiekti trokštamą krantą... 

— Ar negalima palaukti dar keletą dienų? — tarė Hateras. 

— Ko gi jūs tikitės? — paklausė Džonsonas. 

— Nežinau... Kas gali numatyti ateitį? Dar keletą dienų!.. 
Tiesą sakant, mums visiems reikia sustiprėti. Jau po antro žygio 
nuvirsite iš silpnumo; jums neužteks jėgų net ledo nameliui 
pasistatyti. 

— Bet čia mūsų laukia kankinama mirtis! — šūktelėjo Belas. 

— Mano bičiuliai, — maldaujamai pasakė Hateras, — dar 
per anksti nusiminti! Jeigu aš jums pasiūlyčiau ieškoti išsi- 
gelbėjimo šiaurėje, atsisakytumėte su manim keliauti! O juk 
visiškai galimas daiktas, kad prie ašigalio, lygiai kaip ir Šmito 
sąsiauryje, gyvena eskimai. Laisva jūra, kuri neabejotinai yra, 
turi skalauti žemynų krantus. Gamtoje viskas vyksta logiškai. 
Todėl galima spėti, kad ten, kur nebėra smarkių šalčių, įsigali 

augmenija. Šiaurėje mūsų laukia pažadėtoji žemė, o jūs norite 
nuo jos bėgti! 

Susižavėjęs savo paties žodžiais Hateras kalbėjo vis karščiau. 
Suaudrinta jo vaizduotė piešė nuostabią šalį, nors dar buvo abe- 
jotina, ar ji tikrai yra. 

— Dar vieną dieną, dar valandą! —- maldavo jis. 

Jautrus ir į nuotykius linkęs daktaras nenoromis susijaudino 
ir jau norėjo nusileisti, bet Džonsonas, santūresnis ir labiau vis- 
ką apsvarstąs, priminė jam išmintingumą ir pareigą. 

— Einam tvarkyti rogių, Belai, — tarė jis. 

— Einam! — atsakė Belas. 

Ir abu žengė prie namelio angos. 

— Kaip, Džonsonai! Jūs? Jūs? — suriko Hateras. — Ką gi, ke- 
liaukite! O aš lieku! Lieku! 

— Kapitone!.. — nejučiomis šūktelėjo Džonsonas ir sustojo. 

— Aš lieku, sakau jums! Keliaukite! Ką gi, palikite mane vie- 
ną, kaip paliko ir kiti! Eik šen, Dekai! Mudu liksime čia! 

Ištikimasis šuo priėjo prie savo šeimininko ir sulojo. Džon- 
sonas dvejodamas žiūrėjo į daktarą, kuris taip pat nežinojo, ką 
daryti. Pirmiausia reikėjo nuraminti Haterą ir dėl jo paaukoti 
vieną dieną. Daktaras jau ketino nusileisti, bet staiga kažkas 
palietė jam ranką. 

Jis atsigręžė. Amerikietis pakilęs iš savo guolio šliaužė žeme; 
bet štai jis priklaupė ant kelių; žaizdotos jo lūpos krutėjo, jis 
kažką vapaliojo. 

Be galo nustebęs daktaras tylėdamas žiūrėjo į jį. Hateras 
priėjo arčiau ir įsmeigė akis į ligonį stengdamasis suvokti ne- 
aiškius jo žodžius. Po penkių minučių vargšui labai sunkiai pa- 
vyko ištarti: 


— „Porpoizas“ 

— „Porpoizas ! — šūktelėjo kapitonas. 

Amerikietis linktelėjo galvą. 

— Ar šiose jūrose? — nutirpusia širdimi paklausė kapitonas. 

Ligonis vėl linktelėjo. 

— Šiaurėje? 

— Taip! — atsakė amerikietis. 

— Ar žinote, kurioje vietoje? 

— Taip! 

— Tiksliai? 

— Taip! — pakartojo Altamontas. 

Įsivyravo tyla. Šios netikėtos scenos liudytojus ėmė krėsti 
drebulys. 

— Klausykite, — tarė pagaliau kapitonas, — mums reikia Ži- 
noti, kur yra jūsų laivas. Aš balsu skaičiuosiu laipsnius: kai rei- 
kės, jūs mane ženklu sustabdysite. 

Amerikietis linktelėjo galvą. 

Taigi pirmiausia ilgumos laipsniai. Šimtas penki? Ne! 
Šimtas šeši? Šimtas aštuoni? Vakarų ilgumos? 
— Taip, — atsakė amerikietis 
Toliau. Šimtas devyni? Šimtas dešimt? Šimtas dvylika? 
Šimtas keturiolika? Šimtas šešiolika? Šimtas aštuoniolika? Šim- 
tas devyniolika? Šimtas dvidešimt?.. 

— Taip, — tarė Altamontas. 

— Šimtas dvidešimt laipsnių ilgumos? — dar kartą paklausė 
Hateras. — O kiek minučių? Aš skaičiuosiu... 

Hateras pradėjo nuo pirmos minutės. Kai jis ištarė „penkio- 
lika“, Alramontas ženklu jį sustabdė. 

— Taip. O dabar platumos laipsniai, — tarė Hateras. — Ar 
jūs mane supratote? Aštuoniasdešimt? Aštuoniasdešimt vienas? 
Aštuoniasdešimt du? Aštuoniasdešimt trys? 

Amerikietis vėl sustabdė Haterą. 

— Gerai! O kiek minučių? Penkios? Dešimt? Penkiolika? Dvi- 
dešimt? Dvidešimt penkios? Trisdešimt? Trisdešimt penkios? 

Altamontas vėl davė ženklą ir silpnai nusišypsojo. 

— Vadinasi, — pasakė Hateras, — „Porpoizas“ yra šimtas dvi- 
dešimt laipsnių penkiolika minučių ilgumos ir aštuoniasdešimt 
trys laipsniai trisdešimt penkios minutės platumos? 

— Taip, — paskutinį kartą pratarė Altamontas ir parkrito ant 
daktaro rankų. 

Nuo didelių pastangų jis visai nusilpo. 

— Taigi, mano bičiuliai, - sušuko Hateras, - jūs matote, kad 
išsigelbėjimas šiaurėje, tiktai šiaurėje! 

Bet po šių džiaugsmingų žodžių Haterą, rodos, sukrėtė kaž- 
kokia baisi mintis. Jo veidas pasikeitė: pavydo gyvatė įgėlė jam 
į širdį! 

Vadinasi, kitas — ir dar amerikietis! — trimis laipsniais toliau 
už jį pasistūmėjo ašigalio link! Kam? Kokį tikslą turėdamas?.. 

Septyniolika dienų kelionėje 


PIRMIEJI ALTAMONTO ŽODŽIAI gerokai pakeitė ava- 
rijos ištiktų jūrininkų padėtį. Iki tol jie negalėjo tikėtis jokios 
pagalbos, maža tebuvo vilties pasiekti Bafino įlanką, nes išse- 
kusiems Žmonėms tokia kelionė būtų buvusi per daug ilga ir 
sunki, galėjo neužtekti maisto, — ir staiga paaiškėjo, kad už ke- 
turių šimtų mylių nuo ledo namelio yra laivas su visokiausio- 
mis atsargomis, kuriuo jie galbūt galės tęsti drąsią savo kelio- 

nę į ašigalį! Hateras, Džonsonas, daktaras ir Belas, kurie buvo 
jau visiškai nusiminę, vėl atgavo viltį ir negalėjo atsikvošėti iš 
džiaugsmo! Tačiau jie buvo dar labai mažai iš Altamonto tesuži- 
noję. Kai ligonis keletą minučių atsikvėpė, daktaras vėl pradėjo 
jaudinantį pašnekesį klausinėdamas taip, kad amerikietis galėtų 
atsakyti galvos linktelėjimu ar akies mirksniais. 

Netrukus daktaras sužinojo, kad „Porpoizas“ yra amerikie- 
tiškas tristiebis laivas iš Niujorko; jį suspaudė ledai, bet jame 
daug kuro ir maisto. Nors „Porpoizas“ parvirtęs ant šono, tačiau 
ledai jo, matyt, nesutriuškino, ir bus galima išgelbėti krovinį. 

Altamontas ir jo įgula paliko „Porpoizą“ prieš du mėnesius. 
Pasiėmę ant rogių uždėtą valtį jie ketino pasiekti Šmito sąsiaurį, 
tikėdamiesi ten sutikti banginių medžiojimo laivą ir juo grįžti į 
Ameriką. Bet pamažu nelaimingi keliautojai silpo nuo ligų bei 
nuovargio ir kelionėje vienas po kito mirė. Pagaliau iš trisde- 
šimties žmonių įgulos liko tiktai kapitonas ir du jūreiviai, bet 
jūreiviai žuvo, o pats Altamontas tik per stebuklą išliko gyvas. 

Hateras norėjo sužinoti, kodėl „Porpoizas“ taip toli šiaurėje. 

Altamontas davė suprasti, kad laivą į šiaurę nunešė ledai. 

Hateras su nerimu paklausė Altamontą, koks jo kelionės 
tikslas. 

Altamontas atsakė, kad jis ketinęs perplaukti Šiaurės va- 
karų keliu. 

Hateras daugiau nebesispyrė ir liovėsi klausinėjęs. Tada pra- 
šneko daktaras. 

— Dabar, — tarė jis, —- mes turime žūtbūt surasti „Porpoizą“ 
Užuot spėtinai keliavę prie Bafino įlankos, galime trumpesniu 
keliu — tas kelias trumpesnis net trečdaliu! — pasiekti laivą, ku- 
riame rasime visa, ko tik reikia žiemojimui. 


— Nieko kito mums ir nebelieka, — atsakė Belas. 

— O aš dar pridursiu, — įsiterpė bocmanas, — kad negalima 
gaišti nė minutės. Reikia numatyti, kiek dienų išbūsime kelionč- 
je, ir tiksliai apskaičiuoti, kiek produktų galime kasdien suvarto- 
ti, nors paprastai taip ir nedaroma. Ir kuo greičiau į kelionę! 

Jūsų teisybė, Džonsonai, — atsakė daktaras. — Jeigu iške- 
liausime rytoj, vasario dvidešimt šeštą dieną, laivą turime pa- 
siekti kovo penkioliktąją, antraip mums gresia pavojus mirti 
badu. Ką pasakysite, Haterai? 

— Tuojau pat pradėsime ruoštis, ir kuo greičiau į kelionę! — pa- 
reiškė kapitonas. — Galbūt keliauti teks ilgiau, nekaip manome. 

— Kodėl? — paklausė daktaras. — Altamontas, rodos, tiksliai 
žino, kur yra jo laivas. 

— Ojei „Porpoizas“, panašiai kaip „Forvardas“, dreifavo kar- 
tu su ledais? — paklausė Hateras. 

— Iš tikrųjų labai galimas daiktas! — sutiko daktaras. 

Džonsonas ir Belas neginčijo, kad taip galėjo būti, nes iš 
savo patyrimo žinojo, ką reiškia dreifas. 

Altamontas, atidžiai klausęs viso pokalbio, ženklu parodė 
daktarui, kad nori kažką pasakyti. Klobonis priėjo jam padėti. 
Ketvirtį valandos truko visokie klausinėjimai, kol pagaliau dak- 
taras įsitikino, kad „Porpoizas“ netoli kranto užplaukęs ant seklu- 
mos, vadinasi, negalėjo nuslinkti nuo akmeninio savo pagrindo. 

Šita žinia keliautojus nuramino, nors ir atėmė jiems pasku- 
tinę viltį sugrįžti į Europą, nebent tik Belas būtų sugebėjęs iš 
„Porpoizo“ likučių pastatyti nedidelį laivą. Šiaip ar taip, pir- 
miausia reikėjo keliauti į avarijos vietą. 

Daktaras uždavė amerikiečiui paskutinį klausimą: ar aš- 
tuoniasdešimt trečiame laipsnyje platumos jis rado laisvą nuo 
ledų jūrą? 

— Ne, — atsakė Altamontas. 

Tuo visa kalba ir pasibaigė. Keliautojai tučtuojau šoko ruoš- 
tis į žygį. Belas ir Džonsonas pirmiausia ėmė tvarkyti roges, nes 
reikėjo iš pagrindų jas pataisyti. Medžio buvo užtektinai, todėl 
jis kur kas sustiprino rogių viršų. Išnaudodami patyrimą, įgytą 
žygyje į pietus, keliautojai dabar sugebėjo geriau pasiruošti. Ka- 
dangi buvo galima tikėtis daug sniego ir gilių pusnynų, rogių 
viršus buvo gerokai pakeltas. 

Belas rogėse įtaisė Altamontui nelyginant kokį gultą, o ant 
jo patiesė palapinės brezentą. Produktų buvo nedaug, ir jie ne- 
labai apsunkino roges, taigi jos pilnos pilnutėlės buvo prikrau- 
tos medžio. 

Tvarkydamas maisto atsargas daktaras rūpestingai sudarė 
jų sąrašą. Jo paskaičiavimu, per visą trijų savaičių kelionę kiek- 
vienas keliautojas tufėjo gauti po tris ketvirčius davinio. Pilnas 
davinys buvo numatytas duoti tiktai keturiems kinkomiesiems 
šunims. Dekas taip pat turėjo teisę gauti pilną davinį, bet tik 
tuomet, jei bus įkinkytas į roges. 

Tačiau visą ruošą teko nutraukti. Septintą valandą vakaro 
keliautojus pradėjo imti miegas. Bet prieš guldami jie susirin- 
ko aplink krosnį; malkų nebuvo gailima, ir vargšai galėjo kiek 
tinkami mėgautis šiluma, nuo kurios jau seniai buvo atpratę. 
Pemikanas, truputis džiūvėsių ir keletas puodukų kavos pakėlė 
jiems nuotaiką; be to, dabar juos stiprino viltis. 

Septintą valandą ryto visi vėl kibo į darbą ir iki trečios va- 
landos viską baigė. 

Jau pradėjo temti. Nors saulė nuo sausio 31 dienos jau pakil- 
davo virš horizonto, bet dar silpnai tešviesdavo ir neilgai būdavo 
danguje. Laimė, šeštą valandą vakaro patekėdavo mėnulis; kai 
dangus būdavo giedras, jis gerai apšviesdavo kelią. Pastarosiomis 
dienomis oras atšalo. Termometras rodė —33* (-37 *C). 

Atėjo laikas išvykti. Altamontas džiaugėsi kelione, nors kra- 
tymas turėjo padidinti jo kančias. Daktarui jis paaiškino, kad 
„Porpoize“ yra vaistų nuo skorbuto, reikalingų jam išgydyti. 
Amerikietis buvo nuneštas į roges ir kaip galima patogiau pagul- 
dytas. Paskui buvo pakinkyti šunys, taip pat ir Dekas. Keliauto- 
jai paskutinį kartą apžvelgė ledo lauką, kur pirmiau stovėjo „For- 
vardas“ Hatero veidą trumpą akimirką iškreipė pyktis, bet jis 
tučtuojau susitvardė. Nedidelis būrelis iškeliavo šiaurės šiaurva- 
karių kryptimi, guviai žygiuodamas miglos dengiama lyguma. 

Kiekvienas užėmė įprastą vietą: Belas — vilkstinės prieša- 
kyje, daktaras ir Džonsonas žingsniavo greta rogių sekdami, 
kaip jos čiuožia, ir prireikus padėdami šunims, o Hateras ėjo 
iš paskos. Jis tikrino kryptį, žiūrėjo, kad visi eitų tiesia linija 
vienas paskui kitą. 

Keliavo gana sparčiai; smarkus šaltis buvo išlyginęs, tartum 
nuglaistęs sniegynų paviršių, ir rogės lengvai slydo; penki šunys 
nesunkiai vežė krovinį, sveriantį ne daugiau kaip devynis šim- 
tus svarų. Tačiau žmonės greit pavargdavo ir dažnai sustodavo 
atsikvėpti. 

Septintą valandą vakaro iš miglos išniro didelis rausvas mė- 
nulis. Blyškūs jo spinduliai tarsi žiežirbomis nužėrė ledo pa- 
viršių. Ledo laukas plytėjo į šiaurės vakarus lyg neapžvelgiama 
balta marška. Nei kalnelio, nei susigrūdusių lyčių. Atrodė, ši 
jūros dalis buvo užšalusi ramiai, tartum koks ežeras. 

Tai buvo begalinė dykuma, lygi ir vienoda. Daktaras savo 
įspūdžius pasipasakojo Džonsonui. 

— Iš tiesų, daktare, — pasakė senas jūrininkas, — tai tikra dy- 
kuma, bet čia mums negresia pavojus mirti troškuliu. 

— Tai neabejotina teigiamybė! — atsakė daktaras. — Bet šios 
dykumos nė galo nematyti, o tai rodo, kad esame labai toli 

nuo žemyno. Paprastai arti krantų pasitaiko ledkalnių, o čia 
jų nematyti. 

— Horizontas apsitraukęs migla, — tarė Džonsonas. 

— Tai tiesa, bet nuo pat kelionės pradžios mes einame lygiu 
ledo lauku, o prieš akis vis tokia pat lyguma. 

— O ar žinote, daktare, kad mūsų žygis labai pavojingas? 
Prie to kažkaip pripranti ir negalvoji, bet juk mes einame ledo 
pluta, o po ja — bedugnė gelmė. 

— Tikra teisybė, mano mielas, bet mums nėra pavojaus įlūž- 
ti. Trisdešimt septynių laipsnių šaltyje ledas pasidaro nepaprastai 
tvirtas. Įsidėmėkite dar ir tai, kad ledo pluta kasdien vis storėja, 
nes poliariniuose kraštuose devynias dienas iš dešimties sninga, ir 
sninga balandžio, gegužės ir net birželio mėnesį; mano paskaičia- 
vimu, ledo laukas siekia trisdešimt ar keturiasdešimt pėdų storio. 

— Tai didelis padrąsinimas, — tarė Džonsonas. 

Taip, mes nepanašūs į tuos čiuožėjus ant Serpentaino 
upės, kurie čiuožinėja plonu ledu ir gali kas akimirką įlūžti. 
Mums toks pavojus negresia. 

— Ar žinoma, koks yra ledo atsparumas? — paklausė senasis jū- 
rininkas, kuris visada stengdavosi iš daktaro ko nors pasimokyti. 

— Kur nebus žinoma! — atsakė Klobonis. — Šiais laikais žmo- 
nės jau moka viską matuoti, išskyrus savo pačių garbės troški- 
mą! Iš tikrųjų, argi ne garbės troškimas mus traukia į Šiaurės 
ašigalį, kurį žmogus stengiasi žūtbūt pasiekti? Grįždamas prie 
mūsų temos, galiu jums štai ką pasakyti. Dviejų colių storumo 
ledas išlaiko žmogų, pusketvirto colio — arklį su raiteliu, penkių 
colių — aštuonsvarį pabūklą, aštuonių colių — lauko artileriją su 
arkliais, o dešimties colių — visą armiją! Šičia, kur mes dabar ei- 
name, būtų galima drąsiai pastatyti rūmą, tokį kaip Liverpulio 

— Sunku net įsivaizduoti tokią stiprybę, — tarė Džonsonas. 
Jūs, daktare, ką tik sakėte, jog devynias dienas iš dešimties čia 
sninga. Žinoma, tai tiesa, ir aš nemanau ginčytis. Tačiau iš kur 
randasi tokia galybė sniego? Juk užšalusios jūros negali duoti 
tiek garų, iš kurių susidaro debesys. 

Visiškai teisinga pastaba, Džonsonai. Mano manymu, di- 
džioji dalis čia iškrintančio sniego ir lietaus susideda iš vandens, 
išgaruojančio vidutinės klimato juostos jūrose. Toji snaigė, kurią 
matote, galbūt yra vandens lašas iš kurios nors Europos upės, — 
tas lašas pakilo į atmosferą garų pavidalu, įėjo į debesų sudėtį 
ir iškrito šiame lauke. Labai galimas daiktas, kad malšindami 
troškulį šiuo sniegu mes geriame savo tėvynės upių vandenį. 

— Gali būti ir taip, — sutiko Džonsonas. 

Jų pokalbį nutraukė šūksmas: tai Hateras jiems rodė tei- 
singą kelią. Rūkas ėjo tirštyn, todėl buvo sunku išlaikyti tiesią 
kryptį. 

Pagaliau aštuntą valandą vakaro, nužygiavę penkiolika my- 
lių, keliautojai sustojo pailsėti. Oras buvo sausas. Pasistatę pala- 
pinę ir užkūrę krosnį visi pavakarieniavo; naktis praėjo ramiai. 

Oras keliautojams buvo palankus. Keletą dienų jie žygiavo 
be jokių sunkumų, nors pleškino toks speigas, jog termome- 
tre užšaldavo gyvsidabris. Pakilus vėjui keliautojai tokio šalčio 
nebūtų ištvėrę. Ta proga daktaras konstatavo, kokie tikslūs yra 
Pario stebėjimai, kuriuos jis darė keliaudamas į Melvilio salą. 
Tas garsusis jūrininkas tvirtina, kad šiltai apsirengęs Žmogus, 
jei tik nebus vėjo, gali drąsiai pakelti kuo smarkiausius šalčius. 
Tačiau dideliame šaltyje net silpnas vėjas degina veidą, sukelda- 
mas aštrų skausmą; pradeda stipriai skaudėti galvą, ir žmogus 
gali greitai mirti. Daktaras dėl to labai nerimavo: vos tik papū- 
tus vėjui keliautojai būtų sustingę iki pat kaulų. 

Kovo 5 dieną Klobonis stebėjo vieną reiškinį, kurį galima 
pamatyti tik poliariniuose kraštuose. Giedrame danguje spin- 
dėjo žvaigždės, bet staiga ėmė smarkiai snigti, nors nebuvo ma- 
tyti nė mažiausio debesėlio. Žvaigždės mirguliavo pro sniego 
dribsnius, kurie darniai ir rirmingai sukdamiesi krito ant ledo. 
Snigo apie dvi valandas, paskui netikėtai nustojo. Daktarui ne- 
pavyko nuodugniai išsiaiškinti šio reiškinio. 

Mėnulio delčia jau baigė nykti; septyniolika valandų per 
parą viešpatavo juodžiausia tamsa. Reikėjo visiems susirišti ilga 
virve, kad nenuklystų vienas nuo kito. Eiti tiesia kryptimi buvo 
beveik neįmanoma. 

O drąsieji keliautojai jau pradėjo jausti nuovargį. Geleži- 
nė valia juos stūmė į priekį, bet jie žingsniavo gana sunkiai. 
Vis dažniau teko ilsėtis, nors nebuvo galima gaišti nė minutės: 
maistas sparčiai mažėjo. 

Hateras pagal mėnulį ir žvaigždes retkarčiais tikrino, kur 
yra būrys. 

Slinko diena po dienos, o kelionės galo nebuvo matyti. Ha- 
teras kai kada klausdavo pats savęs: „ar „Porpoizas“ tikrai yra? 
Galbūt amerikietis nuo ligos pamišo? O gal jis neapkęsdamas 
anglų ir galvodamas, kad mirties jam vis tiek nepavyks išvengti, 
sumanė juos nuvesti į tikrą pražūtį? 

Savo spėliojimus Hateras pasakė Kloboniui, bet šis juos ryž- 
tingai atmetė. Beje, daktaras seniai suprato, kad abu kapitonus, 
anglą ir amerikietį, skiria nemalonus rungtyniavimas. 

„Šitie du nesugyvens, — nutarė jis. - Sunkoka man bus juos 
taikyti.“ 

Kovo 14 dieną, po šešiolikos dienų kelionės, keliautojai 
pasiekė tik aštuoniasdešimt antrą laipsnį šiaurės platumos. Jų 
jėgos greitai seko, tuo tarpu iki laivo buvo dar šimtas mylių; be 

visų kitų bėdų, žmonėms dabar buvo pradėta duoti tiktai po 
ketvirtį maisto davinio, kad šunys galėtų gauti pilną porciją. 

Visa nelaimė, kad nebuvo ko tikėtis iš medžioklės, nes beliko 
tik septyni parako užtaisai ir šešios kulkos. Baltųjų kiškių ir šiau- 
rės lapių pasitaikydavo labai retai, ir nieko nepavyko nušauti. 

Tačiau penktadienį, kovo 15 dieną, daktarui pasisekė už- 
klupti ant ledo gulintį ruonį. Klobonis jam suvarė keletą kul- 
kų, ir kadangi sužeistas ruonis negalėjo panerti į užšalusią savo 
eketę, keliautojai jį tuoj apsupo ir užmušė. Tai buvo stambus 
gyvūnas. Džonsonas mikliai jį sukapojo į dalis, bet ruonis buvo 
labai liesas, ir iš jo mažai tebuvo naudos, nes keliautojai negalė- 
jo, kaip kad eskimai, vartoti maistui ruonio taukų. 

Daktaras siurbtelėjo to lipnaus skysčio, bet tuojau pat turė- 
jo išspjauti. Pats nežinodamas kam, tikriausiai paskatintas me- 
džiotojo instinkto, jis pasiliko ruonio kailį ir įdėjo į roges. 

Kitą dieną, kovo 16-ąją, horizonte pasirodė ledo kalnai ir 
kauburiai. Gal tai buvo ženklas, kad nebetoli krantai? O gal tik 
susigrūdę luitai vidur ledo lauko? Sunku buvo pasakyti. 

Priėję ledkalnius, keliautojai vienoje oloje ledkirčiais iškirto 
olą. Trejetą valandų atkakliai padirbėję visi sugulė prie karštos 
krosnelės. 


IV 


Paskutinis parako užtaisas 


DŽONSONUI TEKO PRIGLAUSTI ledo namelyje nusi- 
kamavusius grenlandiškus šunis. Kai smarkiai sninga, sniegas 
juos apkloja storu sluoksniu, ir jiems esti šilta kaip po dukno- 


288 


mis. Bet kai giedras oras ir spigina keturiasdešimties laipsnių 
šaltis, jiems visai riesta. 

Džonsonas, prityręs šunų prižiūrėtojas, pamėgino juos šerti 
juosva ruonio mėsa, kurios keliautojai negalėjo valgyti. Jis be 
galo nustebo, kai šunys godžiai supuolė prie ruonienos. Senasis 
jūrininkas nudžiugęs pranešė tai daktarui. 

Klobonis nė kiek nenustebo. Jis žinojo, kad Amerikos šiau- 
rėje arkliai daugiausia minta žuvimi, o tai, kas tinka maitintis 
arkliams, žolėdžiams gyvūnams, kuo puikiausiai gali tikti ir šu- 
nims, kurie viską ėda. 

Nors keliautojams, nuėjusiems ledais penkiolika mylių, la- 
bai reikėjo poilsio ir juos ėmė miegas, tačiau daktaras nuspren- 
dė tą vakarą su draugais apsvarstyti susidariusią padėtį, neslėp- 
damas nuo jų žiaurios tiesos. 

— Mes esame dar tik aštuoniasdešimt antroje lygiagretėje, — 
tarė jis, — o maistas greit pasibaigs. 

— Todėl negalima gaišti nė minutės! — pareiškė Hateras. 
Pirmyn! Sveikieji veš silpnuosius. 

— Bet ar mes rasime laivą nurodytoje vietoje? — paklausė 
Belas, kuris iš nuovargio jau pradėjo netekti vilties. 

— Tuo galima neabejoti, — atsakė Džonsonas. - Amerikietis 
išsigelbės tik tada, jei mes patys išsigelbėsime. 

Norėdamas visiškai įsitikinti daktaras dar kartą išklausi- 
nėjo Altamontą. Šis jau kalbėjo gana lengvai, nors dar sil- 
pnu balsu. Altamontas patvirtino visa, ką jau anksčiau buvo 
sakęs, ir pakartojo, kad laivas ištiktas avarijos ant granitinių 
uolų, negalėjo pajudėti iš vietos ir turi būti 120" 15' ilgumos 
ir 83* 35' platumos. 

— Nėra pagrindo abejoti jo žodžiais, — pasakė daktaras. 
Sunkiausia mums bus ne surasti „Porpoizą“, bet iki jo nueiti. 


289 


— Kelioms dienoms mums dar užteks produktų? — paklausė 
Hateras. 

— Daugiausia trims, — atsakė daktaras. 

— Tad mes turime per tris dienas nueiti iki laivo! — ryžtingai 
pareiškė kapitonas. 

— Jūsų teisybė, — pritarė daktaras, — ir jeigu mums tai pa- 
vyks, bus didelė laimė! Tiesa, oras mums iki šiol palankus. Jau 
penkiolika dienų nesninga, rogės lengvai čiuožia per kietą ledą. 
O, jeigu mūsų rogėse būtų bent du šimtai svarų produktų! 
Mūsų šunys lengvai pavežtų tokį krovinį! Bet viskas susidėjo 
kitaip, ir nieko čia nepadarysi! 

— Kad nors mums pavyktų sėkmingai sunaudoti paskuti- 
nius parako užtaisus! — tarė Džonsonas. — Jei pakliūtų lokys, 
maisto mums užtektų visai kelionei. 

— Tikra tiesa, — atsakė daktaras, — tik visa bėda, kad lokių 
retai tepasitaiko ir žmogaus jie nelabai prisileidžia. Be to, vien 
tik pagalvojus, kad paleidi paskutinę kulką, tau apraibs akys ir 
sudrebės ranka. 

— Tačiau jūs esate taiklus šaulys, — tarė Belas. 

— Taip, bet tik ne tada, kai nuo mano taiklumo priklauso 
keturių žmonių pietūs. Vis dėlto, jei reikia, aš stengsiuosi kiek 
galėdamas. O tuo tarpu, mano bičiuliai, pasitenkinsime šia 
menka vakariene, pemikano likučiais, ir pamėginsime užmigti, 
o rytoj rytą — vėl į kelionę. 

Po keleto minučių visi jau kietai miegojo: nuovargis įveikė 
neramias jų mintis. 

Šeštadienį, anksti rytą, Džonsonas pažadino savo draugus. 
Jie pakinkė šunis, ir būrelis vėl išžygiavo į šiaurę. 

Dangus buvo giedras, oras nepaprastai tyras ir šaltas. Pate- 
kėjusi saulė turėjo pailgos elipsės formą; dėl refrakcijos ji atro- 

dė horizontaliai ištįsusi. Ryškūs, bet šalti jos spinduliai tvieskė 
neaprėpiamas ledo platybes. Šilti orai buvo dar toli, bet dienos 
šviesa visus džiugino. 

Nepaisydamas šalčio daktaras su šautuvu išsiruošė į medžio- 
klę ir nuėjo nuo draugų bent porą mylių. Prieš tai jis patikrino, 
kiek dar turi parako ir švino. Jam buvo likę keturi užtaisai ir 
trys kulkos. To buvo maža, nes tokį stiprų ir gajų žvėrį, kaip 
poliarinis lokys, galima nudėti tik dešimčia ar dvylika šūvių. 

Tiesą sakant, daktaras neketino medžioti tokio didelio žvėries 
ir būtų buvęs labai patenkintas, jeigu jam būtų pavykę nušauti 
nors keletą kiškių ar lapių ir tuo papildyti menkas maisto atsar- 
gas. Ilgai jis klaidžiojo po sniegynus. Per visą laiką užėjo tik vieną 
kiškį, bet refrakcija daktarą suklaidino, ir jis tuščiai paleido kul- 
ką ir išeikvojo parako užtaisą. Tuo visa medžioklė ir pasibaigė. 

Išgirdę šūvį draugai iš džiaugsmo net krūptelėjo, bet kai pa- 
matė, kad daktaras grįžta nuleidęs galvą, nepratarė nė žodžio. 
Vakare prieš guldami jie atidėjo į šalį du ketvirčius normalaus 
davinio, skiriamus dviem ateinančioms dienoms. 

Rytojaus dieną kelionė išvargusiems Žmonėms atrodė sun- 
ki kaip niekuomet. Jie vargais negalais brido per sniegynus, o 
išbadėję šunys suėdė net ruonio vidurius ir jau pradėjo graužti 
šikšninius pakinktus. 

Tolumoje prabėgo keletas šiaurės lapių; jas persekiodamas 
daktaras vėl tuščiai išeikvojo užtaisą ir paskui jau nebesiryžo 
rizikuoti paskutine kulka ir priešpaskutiniu parako užtaisu. 

Vakare keliautojai sustojo pailsėti anksčiau negu paprastai, 
nes vos pavilko kojas; nors puiki šiaurės pašvaistė apšvietė kelią, 
jie nebeturėjo jėgų toliau eiti. 

Liūdnai praslinko sekmadienio vakare paskutinė vakarienė 
apledėjusioje palapinėje. Vargšai suprato, kad jiems gresia ne- 

išvengiama pražūtis, jeigu dangus neatsiųs pagalbos. Hateras 
tylėjo, Belas jau nieko nebegalėjo suvokti. Džonsonas paniuręs 
kažką mąstė, bet daktaras vis dar neprarado vilties. 

Džonsonui atėjo į galvą mintis paspęsti nakčiai spąstus; tie- 
sa, jis nelabai tikėjosi ką nors sugauti, nes nebuvo masalo. Iš ti- 
krųjų nuėjęs rytą apžiūrėti duobių aplinkui pamatė lapių pėdas, 
bet nė vienas žvėrelis nebuvo įkliuvęs į žabangus. 

Džonsonas grįžo atgal prislėgtas, bet staiga daugiau kaip už 
penkiasdešimties tuazų išvydo didžiulį lokį, kuris, matyt, paju- 
to žmones ir uostė orą. Senasis jūrininkas nusprendė, jog pati 
apvaizda siunčia jam tą žvėrį. Nepažadinęs draugų jis stvėrė 
daktaro šautuvą ir nuskubėjo į tą vietą, kur buvo matęs lokį. 

Prisiartinęs per šūvio atstumą jūrininkas nutaikė. Bet tą aki- 
mirką, kai jis jau norėjo spausti gaiduką, jam sudrebėjo ranka; 
storos odinės pirštinės jam kliudė. Jis greitai jas nusimovė ir 
plika ranka čiupo šautuvą. 

Staiga Džonsonas suriko iš skausmo: pirštų oda prišalo prie 
ledinio vamzdžio. Jis išmetė iš rankų šautuvą, kuris atsitrenkęs 
iššovė paleisdamas į orą paskutinę kulką. 

Išgirdęs šūvį tuojau atbėgo daktaras. Jis viską suprato. Lokys 
neskubėdamas šleivojo tolyn. Džonsonas visai nusiminė ir jau 
nebegalvojo apie skausmą. 

— Aš tikra boba! — aimanavo senasis jūrininkas. — Blogiau 
už mažą vaiką! Negalėjau iškęsti tokio menko skausmo. Tai kad 
apsijuokiau senatvėje! 

— Einam, Džonsonai, — tarė daktaras, — nes nušalsite rankas, 
jos jums jau pabalo. Einam! Einam! 

— Iš tiesų, daktare, aš nesu to vertas, kad jūs manimi rū- 
pintumėtės! - atsakė bocmanas. — Palikite mane čia! Taip man 
ir reikia! 

— Nagi einam! Koks užsispyrėlis! Einam, nes bus blogai! 

Daktaras parvedė senąjį jūrininką į palapinę ir liepė jam 
įkišti rankas į puodelį šalto vandens, kuris neužšalo tik todėl, 
kad stovėjo prie pat krosnelės. Vos tik Džonsonas įkišo rankas, 
vanduo tuojau pradėjo šalti. 

— Matote! — pasakė daktaras. —- Laiku parėjome! Jei dar kiek, 
man būtų reikėję amputuoti. 

Daktarui vargais negalais pavyko išgelbėti Džonsonui ran- 
kas. Teko ilgai ir energingai trinti, kol pirštuose buvo atgaivinta 
kraujo apytaka. Po valandos pavojus jau praėjo. Klobonis pa- 
tarė Džonsonui rankas laikyti toliau nuo krosnies, kad karštis 
nepakenktų nušalusiems pirštams. 

Tą rytą keliautojai nepusryčiavo: nebuvo nei pemikano, nei 
mėsos, nei džiūvėsių. Beliko tik apie pusę svaro kavos; reikėjo 
pasitenkinti tuo karštu gėrimu, o paskui būrelis vėl leidosi į 
kelionę. 

— Viskas baigta! — beviltiškai šūktelėjo Belas. 

— Nebėra ko daugiau tikėtis, tik Dievo malonės, — pratarė 
Džonsonas. — Jis vienas begali mus išgelbėti. 

Oi, tas kapitonas Hateras! Koks pamišėlis! Tiesa, jam 
pavyko sugrįžti iš ankstyvesnių savo ekspedicijų, bet iš šitos 
jis nieku būdu nebegrįš! Ir mums nebėra lemta išvysti savo 
tėvynės! 

— Būkite tvirtas, Belai! Aš sutinku, kad kapitonas beprotiš- 
kai drąsus, bet greta jo yra dar ir kitas labai sumanus žmogus. 

— Daktaras Klobonis? — paklausė Belas. 

— Tas pats! — atsakė Džonsonas. 

— O kąjis gali padaryti, kai mus ištiko tokia nelaimė? — gūž- 
telėjęs pečiais atkirto Belas. — Ar jis pavers tuos ledus mėsos 

Ką gali žinoti? — atsakė bocmanas. — Aš vis dėlto juo 
pasitikiu. 

Belas abejodamas pakraipė galvą. Daugiau jis nebepajėgė 
nei kalbėti, nei galvoti ir vėl paniuręs tartum sustingo. 

Tą dieną keliautojai vos nuėjo tris mylias. Vakare jie nieko 
nevalgė; šunys buvo pasirengę suryti vienas kitą; žmonės baisiai 
kentėjo nuo bado. Bekeliaudami jie neaptiko nė vieno žvėries. 
Be to, žvėrys jų ir nebedomino. Argi galima medžioti vien su 
peiliu? Tačiau Džonsonas pavėjui už mylios pastebėjo tą patį 
didžiulį lokį, kuris sekė paskui nelaimingąjį būrį. 

„Jis tyko mūsų, — pagalvojo Džonsonas, — ir yra tikras, kad 
anksčiau ar vėliau pakliūsime jam į letenas. 

Bet draugams Džonsonas nieko nesakė. Vakare būrelis kaip 
paprastai sustojo pailsėti; vakarienės buvo tiktai kava. Nelai- 
mingiesiems keleiviams temo akys, galvą spaudė tarytum gele- 
žiniai lankai; bado kančios buvo tokios didelės, jog nepavyko 
nė valandos užmigti. Juos kamavo niūrūs, košmariški reginiai. 

Atėjo antradienio rytas. Nelaimingieji buvo nevalgę jau tris- 
dešimt šešias valandas, — tokiame krašte, Kur organizmas reika- 
lauja ypač daug maisto! Bet juos stiprino nežmoniška energija, 
ir jie iškeliavo toliau patys įsikinkę į roges, kurių šunys jau ne- 
begalėjo patraukti nė iš vietos. 

Po dviejų valandų visi galutinai nusilpę parkrito ant snie- 
go, tik vienas Hateras dar laikėsi. Kapitonas norėjo eiti toliau. 
Jis prašė, įkalbinėjo, maldavo draugus, bet jie nepajėgė atsistoti 
ant kojų. 

Džonsono padedamas Hateras šiaip taip iškapojo ledkalnyje 
olą. Atrodė, jie kerta sau kapą... 

— Aš sutinku mirti badu, — pasakė Hateras, — bet nenoriu 
sušalti! 

Kai ola pagaliau buvo iškirsta, keliautojai sulindo į ją ir ėmė 
šildytis. 

Taip praslinko diena. Vakare visi penki tartum sustingę gu- 
lėjo ledinėje savo prieglaudoje. Staiga Džonsonas pradėjo klie- 
dėti. Jis nuolat minėjo kažkokį didelį lokį. 

Tie žodžiai patraukė daktaro dėmesį. Atsikvošėjęs Klobonis 
paklausė Džonsoną, apie kokį lokį jis kalba. 

— Apie tą lokį, kuris seka paskui mus, — atsakė Džonsonas. 

— Seka paskui mus? — pakartojo daktaras. 

— Jau dvi dienos! 

— Dvi dienos! Jūs jį matėte? 

— Taip, jis seka pavėjui, per vieną mylią! 

— Ir man nepasakėte, Džonsonai! 

— O kam? 

— "Tai tiesa, — sutiko daktaras. — Mes nebeturime nė vienos 
kulkos. 

— Nei gabalėlio švino, nei gabalėlio geležies, netgi nei vienos 
vinies! — atsakė senasis jūrininkas. 

Daktaras nutilo ir susimąstė, paskui paklausė Džonsoną: 

— Ar jūs tikras, kad lokys seka paskui mus? 

— Taip, daktare. Jis tikisi pasmaguriauti žmogiena. Juk jis 
žino, kad mes nuo jo nepaspruksime... 

— Ką jūs, Džonsonai! — sušuko daktaras. Jis išsigando, kad 
draugo žodžiuose nuskambėjo tokia neviltis. 

— Pietūs jam užtikrinti, — pasakė Džonsonas, vėl pradėda- 
mas kliedėti. — Maryrt, jis išalkęs. Kam mes jį verčiame laukti? 

— Nusiraminkite, Džonsonai! 

— Klausykite, daktare, juk mes vis tiek žūsime, tai kam dar 
kankinti vargšą žvėrį? Lokys juk taip pat nori ėsti. Dievas jam 

2935 


Atrodė, senis visai pamišo. Jis veržte veržėsi į lauką, ir Klo- 
bonis vos begalėjo jį sulaikyti. Paveikė tik daktaro žodžiai, pa- 
sakyti ryžtingu balsu: 

— Rytoj aš nudėsiu lokį! 

— Rytoj! — pakartojo Džonsonas tartum pabudęs iš sunkaus 
košmaro. 

— Taip, rytoj. 

— Jūs neturite kulkos. 

— Aš padarysiu kulką! 

— Jūs neturite švino. 

— Užtat turiu gyvsidabrio. 

Taip taręs daktaras paėmė termometrą, kuris viduje rodė 
+50* (+10 *C), išėjo į lauką ir padėjo jį ant ledo. Gyvsidabris 
nukrito iki —50* (-47 *C). Palikęs termometrą ant ledo, dakta- 
ras sugrįžo į namelį. 

— Labanakt, — tarė jis Džonsonui. — Pasistenkite užmigti, 
palauksime saulėtekio. 

Naktis praslinko besikankinant iš bado; tik daktaras ir boc- 
manas dar neprarado vilties. 

Kitą dieną, sušvitus pirmiesiems saulės spinduliams, dakta- 
ras ir Džonsonas išėjo į lauką, puolė prie termometro ir pama- 
tė, kad visas gyvsidabris susikaupęs jo galvutėje kaip tvirtas ci- 
lindras. Klobonis sudaužė termometrą ir pirštinėta ranka išėmė 
luistelį nepaprastai kieto metalo. Tai buvo tikra kulka! 

— Na ir stebuklai! — sušuko Džonsonas. — Koks jūs apsu- 
krus, daktare! 

— Ne, mano mielas, — atsakė daktaras, — aš tik turiu gerą 
atmintį ir esu daug skaitęs. 

— Kaip tai? 

— Aš prisiminiau vieną taktą, kurį mini kapitonas Rosas ap- 
rašydamas savo kelionę. Jis sako, kad iš šautuvo, užtaisyto gyv- 


296 — 


sidabrio kulka, pramušęs colinę lentą. Jei aš turėčiau migdolų 
aliejaus, tai su juo būtų galima pasiekti tokį pat rezultatą, nes 
Rosas tvirtina, kad migdolų aliejaus kulka pramuša stulpą ir 
nesusiplojusi nukrinta ant žemės. 

— Tiesiog sunku patikėti! 

— Ber taip iš tikrųjų yra, Džonsonai! Šis metalo gabalėlis 
gali mums išgelbėti gyvybę! Tegu jis dar pabūna šaltyje, o mes 
eisime pasižiūrėti, ar nepasišalino lokys. 

Tuo metu iš namelio išėjo Hateras. Parodęs kapitonui ga- 
balėlį gyvsidabrio daktaras jam papasakojo, ką ketina daryti. 
Haceras tylėdamas paspaudė jam ranką; medžiotojai išėjo ap- 
sižvalgyti. 

Oras buvo labai giedras. Priešakyje ėjęs Hateras pirmas pa- 
stebėjo lokį mažiau kaip už šešių šimtų tuazų. 

Lokys tupėjo ant ledo ir ramiai lingavo galvą; atrodė, jis 
pajuto artinantis neįprastus atėjūnus. 

— Antai jis! — šūktelėjo kapitonas. 

— Tyliau! — sustabdė jį daktaras. 

Išvydęs medžiotojus didžiulis žvėris net nepajudėjo. Jis žiū- 
rėjo į juos be jokios baimės ir įniršio. Tačiau prie jo prisiartinti 
buvo nelengva. 

— Mano bičiuliai, — tarė Hateras, — čia yra ne šiaip kokia 
pramoga, nuo to priklauso mūsų išsigelbėjimas. Būkime ap- 
dairūs! 

— Tiktai taip, — atsakė daktaras, — juo labiau kad beturime 
vieną užtaisą. Paleisti lokio jokiu būdu negalima. Jeigu jis nuo 
mūsų paspruks, teks visam laikui su juo atsisveikinti, nes jis 
bėga sparčiau už kurtą. 

— Tad reikia tiesiog jį pulti, - pareiškė Džonsonas. — Žino- 
ma, galima užmokėti gyvybe, bet argi tai svarbu? Aš esu tam 
pasiryžęs! 

— Tai padarysiu aš! — šūktelėjo daktaras. 

— Ne, aš! — ramiai pasakė Hateras. 

— Bet argi jūs ne reikalingesnis visam būriui, kaip aš, toks 
senis? — sušuko Džonsonas. 

— Ne, Džonsonai, — prieštaravo Hateras. — Palikite tai man. 
Aš nerizikuosiu gyvybe daugiau, negu reikia. Bet galbūt man 
bus reikalinga ir jūsų pagalba. 

— Vadinasi, jūs pulsite lokį, Haterai? — paklausė daktaras. 

Jei būčiau tikras, kad jį nudėsiu, pulčiau rizikuodamas, 

nors jis man ir galvą sutriuškintų. Bet jei aš artinsiuos, jis tikrai 
paspruks. Tai toks gudrus žvėris! Bet pasistenkime kaip nors jį 
apgauti. 

— Ką jūs manote daryti? 

— Noriu prisiartinti prie jo per dešimtį žingsnių, bet taip, 
kad jis manęs nepastebėtų. 

— Kaip tai? 

— Aš sugalvojau vieną rizikingą, bet paprastą priemonę. Ar 
tebėra nudobto ruonio kailis? 

— Taip, jis rogėse. 

— Gerai. Einam jo atsinešti, o Džonsonas telieka čia ir 
tesaugo. 

Bocmanas pasislėpė už susigrūdusių ledų. 

Lokys tebetupėjo ant ledo lyties, kažkaip keistai linguoda- 
mas ir prunkšdamas. 

V 


Ruonis ir lokys 


HATERAS IR DAKTARAS grįžo į ledo namelį. 

— Jūs žinote, — tarė kapitonas, — kad poliariniai lokiai me- 
džioja ruonius, tai pagrindinis jų maistas. Kiauras dienas lokys 
tyko ruonio prie eketės krašto ir, vos tik ruonis pasirodo ledo 
paviršiuje, čiumpa jį ir pasmaugia savo glėbyje. Todėl pamatęs 
ruonį lokys neišsigąs. Kaip tik... 

— Aš jau numanau, ką ketinate daryti. Tai labai pavojingas 
sumanymas, — tarė daktaras. 

— Užtat, jei pasiseks, lokys bus mūsų! — atsakė kapitonas. 
Būtinai reikia taip padaryti! Aš užsivilksiu ruonio kailį ir šliaušiu 
sniegu. Tik negaiškime. Užtaisykite šautuvą ir duokite man. 

Daktaras neprieštaravo: jis ir pats mielai būtų taip padaręs. 
Pasiėmęs du kirvius — vieną sau, kitą Džonsonui, jis su Hateru 
nuėjo prie rogių. 

Ten Hateras užsimovė kailį ir pasivertė ruoniu. 

"Tuo tarpu daktaras užtaisė šautuvą, sunaudodamas paskuti- 
nį paraką ir gabalėlį gyvsidabrio, kuris buvo kietas kaip geležis 
ir sunkus kaip švinas; paskui jis padavė šautuvą Haterui, o šis jį 
paslėpė po kailiu. 

— Eikite pas Džonsoną, — tarė kapitonas, — o aš keletą mi- 
nučių palauksiu, kad priešas nieko nesuprastų. 

— Drąsiau, Haterai! - pasakė Klobonis. 

— Manimi nesirūpinkite, o svarbiausia — nesirodykite, kol 
išgirsite šūvį. 

Daktaras nuskubėjo prie susigrūdusių ledų, už kurių stovė- 
jo Džonsonas. 

— Na kaip? — paklausė bocmanas. 

— Pažiūrėsim, kas bus! Hateras aukojasi, norėdamas mus iš- 
gelbėti. 

Be galo susijaudinęs daktaras stebėjo lokį, kuris pradėjo ne- 
rimauti; atrodė, jis jautė gresiantį pavojų. 

Po ketvirčio valandos ruonis jau šliaužė sniegu į tą pusę, 
kur tupėjo lokys. Stengdamasis nesukelti žvėriui jokių įtarimų 
jis šliaužė kreiva linija, tartum slapstydamasis už ledo kau- 
burių. Jis buvo prisiartinęs jau per penkiasdešimt tuazų, kai 
lokys jį pastebėjo. Žvėris visas susitraukė; matyt, norėjo pasi- 
slėpti nuo ruonio. 

Hateras nepaprastai sumaniai pamėgdžiojo ruonio judesius. 
Jei daktaras nebūtų buvęs įspėtas, tikriausiai būtų patikėjęs, kad 
tai ruonis. 

— Taip, taip! Lygiai taip! — pašnibždomis kartojo Džonsonas. 

Artėdamas prie lokio ruonis jo, rodos, visai nematė, — jis ta- 
rytum ieškojo eketės norėdamas pasinerti į gimtąją savo stichiją. 

O lokys slapstydamasis už ledujų palengva sėlino prie ruo- 
nio. Jo akys godžiai blizgėjo. Turbūt jau seniai jis badavo, o čia 
pasitaikė laiminga proga pačiupti tikrą grobį. 

Ruonis buvo jau per dešimtį žingsnių nuo savo priešo. Stai- 
ga lokys išsitiesė, šoko didelį šuolį ir apstulbęs sustingo už trijų 
žingsnių nuo Hatero, kuris nusimetė ruonio kailį, pritūpė ant 
vieno kelio ir nutaikė tiesiai žvėriui į krūtinę. 

Trenkė šūvis, lokys nuvirto ant sniego. 

— Pirmyn! Pirmyn! — sušuko daktaras. 

Ir kartu su Džonsonu nubėgo pas Haterą. 

Didžiulis žvėris atsistojo ant užpakalinių kojų. Viena letena 
jis mėšlungiškai mostagavo, o kita sugriebė gniūžtę sniego ir 
mėgino užsikimšti žaizdą. 

Hateras taikliai paleido kulką: žvėris buvo mirtinai sužeis- 
tas. Keletą akimirkų kapitonas laukė su peiliu rankoje. Nutaikęs 
progą jis suvarė peilį iki pat koto lokiui į krūtinę. Kai atskubėjo 
daktaras ir Džonsonas, žvėris gulėjo nebegyvas. 

— Pergalė! — džiaugsmingai riktelėjo Džonsonas. 

Valio! Valio! - šaukė daktaras. 

Hateras, kaip visada šaltas, susinėręs rankas ant krūtinės, 
žiūrėjo į nudėtą pabaisą. 

— Dabar mano eilė, — pareiškė Džonsonas. — Nuversti tokį 
žvėrį — pagirtina, bet negalima leisti jam sušalti, nes jis pasida- 
rys kaip akmuo, o tuomet jo neįveiksi nei dantimis, nei peiliu. 

Ir senasis jūrininkas ėmė skubiai lupti baisingą žvėrį, kuris 
buvo ne mažesnis už jautį. Jis turėjo devynias pėdas ilgio ir 
šešias pėdas aplink juosmenį. Iš jo nasrų kyšojo dvi didžiulės 
trijų colių iltys. 

Džonsonas lokį išskrodė ir jo pilve nieko daugiau nerado, 
tik vandens. Matyt, žvėris jau seniai nieko nebuvo ėdęs. Bet vis 
dėlto jis buvo labai riebus ir svėrė daugiau kaip tūkstantį penkis 
šimtus svarų. Žvėrį medžiotojai sukapojo į keturias dalis ir iš 
kiekvienos dalies gavo po du šimtus svarų mėsos. Lokieną nu- 
gabeno prie ledinio namelio, neužmiršdami pasiimti ir širdies, 
kuri virpėjo dar geras tris valandas po to, kai žvėris nusibaigė. 

Daktaro draugai buvo bepuolą valgyti žalią lokieną, bet 
Klobonis juos sulaikė žadėdamas netrukus mėsą iškepti. 

Įėjęs į ledo namelį daktaras nustebo, kad jame labai šalta. Jis 
prisiartino prie krosnies: ugnis buvo užgesusi. Dėl rytinės me- 
džioklės ir patirtų išgyvenimų Džonsonas užmiršo savo pareigas. 

Daktaras norėjo įpūsti ugnį, bet tarp ataušusių pelenų nera- 
do nė vienos žarijėlės. 

— Kantrybės! — tarė jis pats sau. 

Jis nuėjo prie rogių atsinešti pinties ir paprašė Džonsoną 
skiltuvo. 

— Užgeso krosnis, — pasakė jis. 

— Tai aš kaltas, — atsiliepė Džonsonas. 

Bocmanas įkišo ranką į kišenę, kurioje visada nešiojosi skil- 
tuvą, ir labai nustebo, nes ten jo nerado. 

Tada jis ėmė ieškoti kitose kišenėse, bet taip pat nesėkmin- 
gai. Sugrįžęs į ledo namelį iškratė antklodę, ant kurios naktį 
miegojo, — skiltuvo ir ten nebuvo. 

— Na, ką? — šūktelėjo daktaras. 

Džonsonas priėjo prie draugų ir tylėdamas, sumišęs žiūrėjo 
į juos. 

— Gal jūs, daktare, turite skiltuvą? — paklausė jis. 

— Neturiu, Džonsonai! 

— O jūs, kapitone? 

— Neturiu, — atsakė Hateras. 

— Bet juk skiltuvą jūs visą laiką turėjote, — pasakė daktaras. 

— Taip... Bet dabar nebeturiu... — išbaldamas atsiliepė sena- 
sis jūrininkas. 

— Kaip nebeturite? — nejučiomis krūptelėjęs sušuko daktaras. 

Kito skiltuvo nebuvo; jį pametę keliautojai galėjo atsidurti 
labai keblioje padėtyje. 

— Gerai paieškokite, Džonsonai, — patarė daktaras. 

Džonsonas nubėgo prie ledo lyties, už kurios pasislėpęs sau- 
gojo žvėrį, paskui nuėjo į grumtynių vietą, kur kapojo lokį į 
dalis, bet skiltuvo niekur nerado. Jis sugrįžo visai nusiminęs. 
Hateras tiktai pažiūrėjo į Džonsoną, bet nė vienu žodžiu ne- 
priekaištavo. 

— Blogi reikalai, — tarė jis daktarui. 

— Netgi labai blogi, — atsakė Klobonis. 

— Kaip tyčia, neturime jokio optinio prietaiso, net žiūrono, 
o su stikliniu lęšiu galėtume užkurti ugnį. 

— Žinau, — tarė daktaras, — ir juo pikčiau, kad saulės spin- 
duliai dabar jau taip smarkiai kaitina, jog tikrai galėtų uždegti 
pintį. 

— Ką gi, - pasakė Hateras, — teks papietauti žalia mėsa. Paskui 
leisimės į kelionę ir pasistengsime kuo greičiau pasiekti laivą. 

— Taip, — susimąstęs pratarė daktaras. — Galbūt ir pavyks. 
O kodėl ne? Galima pabandyti... 

— Ko taip susimąstėte? — paklausė Hateras. 

— Man atėjo į galvą viena mintis... 

— Mintis? —- sušuko Džonsonas. — Jums atėjo į galvą mintis? 
Tada mes išgelbėti! 

Bet dar klausimas, ar pavyks ją įgyvendinti, pridūrė 
daktaras. 

— Ką sumąstėte? — paklausė Hateras. 

— Mes neturime lęšio, taigi pasistengsime jį padaryti. 

— O kaip? — pasiteiravo Džonsonas. 

— Iš ledo. 

— Kaip? Jūs taip manote?.. 

— O kodėl ne? Juk svarbu tik sutelkti saulės spindulius į vie- 
ną židinį, o ledas kuo puikiausiai gali atstoti padegamąjį stiklą. 

— Argi tai įmanoma? — paklausė Džonsonas. 

Visiškai įmanoma, tiktai būtų geriau gėlo vandens ledas. 
Jis yra skaidresnis ir kietesnis už jūros vandens ledą. 

— Jei neklystu, — tarė Džonsonas rodydamas išsišovusią ledo 
lytį už kokių šimto žingsnių, — antai tas tamsiai žalias ledas bus 
visiškai tinkamas... 

Visi trys nuėjo prie tos lyties: tai iš tikrųjų buvo gėlo van- 
dens ledas. 

Daktaras liepė atskelti nedidelį ledo gabalėlį ir ėmė iš pra- 
džių tašyti jį kirviu, o paskui paviršių nulygino peiliu ir pamažu 
nugludino ranka. Taip jis padarė skaidrų optinį lęšį, tarsi nulie- 
tą iš geriausio stiklo. 

Paskui paėmė gabalėlį pinties ir pradėjo daryti bandymą. 

Saulė švietė gana skaisčiai; daktaras atstatė prieš ją ledinį lęšį 
ir sutelktus spindulius nukreipė į pinties gabalėlį. 

Po keleto sekundžių pintis užsidegė. 

Valio! Valio! — sušuko Džonsonas netikėdamas savo aki- 
mis. — Tai bent daktaras!.. 

Senasis jūrininkas nesitvėrė džiaugsmu ir lyg pamišęs puldi- 
nėjo į visas puses. 

Daktaras įėjo į ledo namelį; po kelių minučių ėmė ūžti 
krosnis, ir gardaus kepsnio kvapas pažadino iš niūraus sustin- 
gimo Belą. 

Lengva įsivaizduoti, su kokiu džiaugsmu keliautojai ėmė 
pietauti; tačiau daktaras patarė po badavimo mažiau valgyti ir 
pats mažai tevalgė. 

— Šiandien pasitaikė laiminga dienelė, — tarė jis. — Dabar 
maisto mums užteks iki kelionės galo. Tačiau negalima ilsėtis 
ant laurų. Reikia kuo greičiau keliauti tolyn. 

— Iki „Porpoizo“ mums beliko tik keturiasdešimt aštuonios 
valandos kelio, — įsiterpė Altamontas. 

Tikiuosi, ten rasime skiltuvą, šypsodamasis pasakė 
daktaras. 

— Žinoma, — atsakė amerikietis. 

— Tiesa, dabar mano ledinis lęšis veikia gerai, — kalbėjo dak- 
taras, — tačiau ūkanotomis dienomis iš jo nebus jokios naudos. 
O tokių dienų esti gana daug tose vietose, kur iki ašigalio ma- 
žiau kaip septyni laipsniai. 

Taip, mažiau, kaip septyni laipsniai, — atsidusęs pasakė 
Altamontas. — Mano laivas yra ten, kur dar niekas nebuvo nu- 
plaukęs. 

— Keliaujam! — staiga sukomandavo Hateras. 

— Keliaujam! — pakartojo daktaras su nerimu pažvelgdamas 
į abu kapitonus. 

Keliautojai buvo jau atgavę jėgas; sotūs šunys bėgo guviai, ir 
būrelis sparčiai traukė į šiaurę. 

Daktaras bandė iš Altamonto sužinoti, kas jį privertė nu- 
klysti tokią tolybę, tačiau amerikietis į jo klausimus atsakinėjo 
išsisukinėdamas. 

— Juodu reikia akylai sekti, - sušnibždėjo daktaras Džonso- 
nui į ausį. 

— Taip, - linktelėjo galvą bocmanas. 

— Hateras niekuomet neprakalbina amerikiečio, o tas ne per 
daug rodo savo dėkingumą. Laimė, kad aš visada šalia jų. 

— Žinote, daktare, — pasakė Džonsonas, — dabar, kai tas jan- 
kis pradėjo atgyti, jis vis mažiau man bepatinka. 

— Jei neapsirinku, — atsakė daktaras, — jis nuvokia, koks yra 
kapitono tikslas. 

— Ar tik nemanote, kad amerikiečio tokie pat planai, kaip 
ir Hatero? 

— Ką gali žinoti, Džonsonai? Amerikiečiai yra drąsūs ir vei- 
klūs žmonės; jeigu anglas ryžosi leistis į tokį žygį, tai kodėl ne- 
galėtų ryžtis ir amerikietis? 

— Taigi jūs manote, kad Altamontas... 

— Nieko aš nežinau, — atsakė daktaras, — bet tai, kad jo lai- 
vas yra pakeliui į ašigalį, verčia susimąstyti. 

— Tačiau Altamontas sako, kad į šiaurę jį nunešę ledai! 

— Sužiūrėsi, ką jis sako!.. Bet aš pastebėjau, kad tuomet jis 
kažkaip keistai šypsosi. 


— Tegu juos šimts, daktare! Būtų labai bjauru, jei tokio būdo 
žmonės pradėtų rungtyniauti. 

— Duok Dieve, kad aš būčiau apsirikęs, Džonsonai. O jei- 
gu jie susikivirčys, tai gali blogai pasibaigti ir net mus visus 
pražudyti. 

— Tikiuosi, Altamontas neužmirš, kad mes išgelbėjome jam 
gyvybę. 

— Bet argi jis savo ruožtu negelbsti mums gyvybės? Žinoma, 
jei ne mes, jo jau nebebūtų gyvo, tačiau kas būtų nutikę mums, 
jei ne jis, jei ne jo laivas ir visos tos atsargos, kurios ten yra? 

> Šiaip ar taip, daktare, bet jūs esate su mumis, ir aš tikiuo- 
si, kad jums padedant viskas susitvarkys. 

Keliautojai toliau žygiavo be ypatingų nuotykių. Lokienos 
buvo daug, ir visi valgė sočiai. Nedidelis būrelis buvo žvaliai 
nusiteikęs: žmones linksmino daktaro pokštai ir džiugi filosofi- 
ja. Tas garbingas žmogus savo moksliniame bagaže visada turėjo 
kokią nors pamokomą istoriją arba įdomų faktą. Jis kaip visuo- 
met buvo sveikas, ir draugai iš Liverpulio tuojau būtų pažinę tą 
džiugiai nusiteikusį, geraširdį storulį. 

Šeštadienio rytą vietovės pobūdis smarkiai pasikeitė. Su- 
sprogusios lytys, nuolat pasitaikąs pakas, chaotiškai susigrū- 
dę ledujai — viskas rodė, kad ledo laukas tose vietose smarkiai 
suspaustas. Matyt, ledai buvo taip susigrūdę sąsiauriuose, kur 
juos spaudė nežinomo žemyno ir šalia jo esančių salų krantai. 
Dažnai pasitaikydavo didžiuliai gėlųjų vandenų ledo luitai, ir 
tai buvo ženklas, kad nebetoli krantas. 

Taigi arti buvo nežinoma žemė, ir daktaras labai nekantravo 
trokšdamas praturtinti Šiaurės pusrutulio žemėlapį. Sunku įsi- 
vaizduoti, kaip smagu tyrinėti niekam dar nežinomus krantus 
ir pieštuku braižyti juos popieriuje. Toks ir buvo daktaro tiks- 
las, panašiai kaip kad Hateras turėjo užsibrėžęs uždavinį įžengti 

į Šiaurės ašigalį. Daktaras iš anksto džiaugėsi galvodamas, kaip 
pavadins naujojo žemyno jūras, sąsiaurius, įlankas, mažiausius 
krantų vingius. Aišku, tame garbingame vardų sąraše jis nepa- 
mirš nei savo draugų, nei „maloningosios karalienės“, nei kara- 
liškosios šeimos; taip pat jis negalėjo pamiršti nei pats savęs ir 
su teisėtu pasitenkinimu jau vaizdavosi ateityje kokį nors Klo- 
bonio kyšulį. 

Tokios mintys sukosi jo galvoje visą dieną. Vakare keliau- 
tojai kaip paprastai pasistatė palapinę, ir kiekvienas iš eilės tą 
naktį budėjo — taip netoli nuo nežinomo žemyno. 

Rytojaus dieną, sekmadienį, po maistingų pusryčių, prisival- 
gę virtos lokio kulšies, jie vėl iškeliavo į šiaurę, truputį sukdami 
vakarų link. Kelias ėjo vis sunkyn, bet būrelis žygiavo sparčiai. 

Sėdėdamas rogėse Altamontas su godžiu dėmesiu buvo 
įsmeigęs akis į horizontą; jo draugai taip pat nejučiomis pradė- 
jo nerimauti. Paskutiniai astronominiai stebėjimai parodė 83“ 
35' platumos ir 1207 15' ilgumos; kaip tik šiose vietose turėjo 
būti amerikiečių laivas, vadinasi, gyvybės ar mirties klausimas 
turėjo išsispręsti tą pačią dieną. 

Pagaliau apie antrą valandą dienos Altamontas staiga atsisto- 
jo rogėse visu ūgiu ir garsiai šūktelėjęs sustabdė draugus; pirštu 
rodydamas į kažkokią baltą masę, kurios niekas kitas nebūtų 
atskyręs nuo aplinkinių ledkalnių, jis džiaugsmingai sušuko: 

— „Porpoizas“! 

VI 


„Porpoizas“ 


KOVO 24 DIENĄ buvo didelė šventė — Verbų sekmadienis; 
tą dieną Europos miestų ir kaimų gatvės nubertos gėlėmis ir 
išsprogusiomis šakelėmis; linksmai tilindžiuoja varpai, oras pa- 
kvipęs žiedų aromatais. 

O šiame niauriame krašte — koks liūdesys, kokia mirtina 
tyla! Užauja ledinis žvarbus vėjas, niekur nepamatysi net su- 
džiūvusio lapelio ar žolelės... 

Tačiau šis sekmadienis keliautojams buvo džiaugsmingas, 
nes jie pagaliau surado maisto atsargas, be kurių jiems grėsė 
neišvengiama mirtis. 

Keliautojai vis sparčiau žygiavo, šunys bėgo guviau nei 
paprastai, Dekas iš džiaugsmo lojo, ir netrukus būrelis priėjo 
amerikiečių laivą. 

„Porpoizas“ buvo palaidotas po sniegu. Neišliko nei jo stie- 
bų, nei rėjų, nei lynų: visas takelažas žuvo per katastrofą. Lai- 
vas buvo įstrigęs tarp rifų, kurių dabar nesimatė. Nuo stipraus 
smūgio „Porpoizas“ buvo apvirtęs ant šono, ir gyventi įlaužta- 
me laivo korpuse, matyt, buvo neįmanoma. 

Kapitonas, daktaras ir Džonsonas tuo įsitikino, kai vargais 
negalais įsiskverbė į laivo vidų. Norint prieiti prie liuko, reikėjo 
nukasti sniego sluoksnį, kuris turėjo bent penkiolika pėdų sto- 
rio; bet visi labai nudžiugo, kad laukiniai žvėrys, nors aplinkui 
ledo lauke vingiavo daugybė jų pėdų, nebuvo palietę brangaus 
maisto sandėlio. 

— Čia mums užteks maisto ir kuro, bet laive gyventi, matyt, 


negalima, — pasakė Džonsonas. 

— Ką gi, teks pasistatyti ledo namelį, — atsiliepė Hateras, — ir 
patogiau įsikurti tvirtoje žemėje. 

— Suprantama, — tarė daktaras. — Tačiau nėra ko skubėti, 
būkime apdairūs. Blogiausiu atveju galėsime laikinai prisi- 
glausti laive, tačiau reikia pasistatyti namą apsaugai nuo šalčio 
ir žvėrių. Aš būsiu architektas; pamatysite, kaip man seksis 
darbas! 

— Neabejoju, daktare, jūsų talentais, — atsakė Džonsonas. 
Įsikursime kaip reikiant, o paskui padarysime laivo inventoriza- 
ciją. Deja, aš čia nematau nei valties, nei jokio laivelio, o iš šitų 
nuolaužų vargu ar pavyks pasidirbti kokį laiviūkštį. 

Ką gali žinoti! — atsakė daktaras. — Galbūt ilgainiui ką 
nors sugalvosime. Dabar reikia rūpintis ne tuo, kaip plauksime, 
o kaip pasistatyti nuolatinį būstą, todėl kol kas neužsibrėžkime 
jokių kitų tikslų, — viskam bus laikas! 

— Išmintingai pasakyta! — įsiterpė Hateras. — Pirma padary- 
sime tai, kas būtiniausia. 

Keliautojai išlipo iš laivo, sugrįžo prie rogių ir papasako- 
jo savo planus Belui ir Altamontui. Belas. pasisakė galįs tuojau 
pradėti darbą. Amerikietis, išgirdęs, kad jo laivas niekam ne- 
betinka, tylėdamas papurtė galvą. Tačiau tokiu momentu ne 
ginčai rūpėjo. Visi nutarė laikinai prisiglausti laive ir pradėti 
erdvaus būsto statybą ant kranto. 

Iki ketvirtos valandos po pietų keliautojams pavyko šiaip 
taip įsitaisyti kubrike. Iš atsarginio rangauto ir stiebų nuolaužų 
Belas įdėjo beveik horizontalias grindis; kubrike buvo pastaty- 
tos apledėjusios lovos, ir šiltoje patalpoje jos greitai atitirpo. Al- 
tamontas atsirėmęs į daktaro ranką nuėjo į jam skirtą kampelį. 
Įžengęs į savo laivą jis lengviau atsiduso; Džonsono manymu, 
tai nežadėjo nieko gero. 

„Jis jaučiasi šeimininkas ir tartum kviečia mus į svečius“, — 
pagalvojo senasis jūrininkas. 

Likusią dienos dalį visi ilsėjosi. Pūtė vakarų vėjas, ir oras 
keitėsi; termometras rodė —26* (-32 *C). 

„Porpoizas“ buvo gana atokiai nuo šalčio poliaus, palyginti 
ne tokiose šaltose platumose, nors ir toliau į šiaurę. 

Tą dieną keliautojai suvalgė lokienos likučius su nedideliu 
kiekiu džiūvėsių, kuriuos rado sandėlyje, išgėrė po keletą puo- 
dukų arbatos ir iš nuovargio netrukus kietai sumigo. 

Kitą dieną Hateras ir jo draugai pabudo gana vėlai. Jų min- 
tys dabar pakrypo kita linkme: jiems nebekėlė nerimo nepasiti- 
kėjimas rytojumi, jie rūpinosi vien tuo, kaip patogiau įsikurti. 
Jie jautėsi lyg išeiviai, atvykę į naują gyvenamąją vietą, ir užmir- 
šę kelionės sunkumus stengėsi užsitikrinti pakenčiamą ateitį. 

— O! - sušuko daktaras saldžiai raivydamasis. — Kokia lai- 
mė, kad nebereikia galvoti, kur vakare atsigulsi ir ką kitą die- 
ną valgysi! 

— Pirmiausia surašysime laivo turtą, — pasiūlė Džonsonas. 

„Porpoizas“ buvo puikiai įrengtas ir aprūpintas didelėmis 
maisto atsargomis, skirtomis tolimam plaukiojimui. 

Inventorizacija parodė, kad laive yra toks maisto kiekis: šeši 
tūkstančiai šimtas penkiasdešimt svarų miltų, riebalų ir razi- 
nų pudingams; du tūkstančiai svarų sūdytos mėsos ir kumpio; 
tūkstantis penki šimtai svarų pemikano; septyni šimtai svarų 
cukraus ir tiek pat šokolado; pusantros dėžės arbatžolių, iš viso 
devyniasdešimt šeši svarai; penki šimtai svarų ryžių; kelios stati- 
naitės marinuotų vaisių ir daržovių; didelis kiekis citrinų sulčių, 
krienažolių sėklų, rūgštynių ir salotų; trys šimtai galonų romo 
ir degtinės. Sprogstamųjų medžiagų sandėlyje buvo gana daug 
parako, kulkų ir švino; taip pat buvo užtektinai anglies ir mal- 

kų. Daktaras rūpestingai surinko įvairius fizikos ir jūreivystės 
prietaisus, rado stiprų Bunzeno aparatą, paimtą turbūt daryti 
bandymams su elektra. 

Visų šių atsargų penkiems žmonėms, netgi sočiai valgant, 
lengvai galėjo užtekti dvejiems metams. Taigi keliautojams ne- 
begrėsė nei bado mirtis, nei sušalimas. 

— Dabar mes viskuo apsirūpinę, — kreipėsi daktaras į kapito- 
ną, — ir mums niekas netrukdys keliauti į ašigalį. 

— Į ašigalį? — krūptelėjęs pakartojo Hateras. 

— Na, žinoma, — kalbėjo daktaras. — Kodėl vasarą nenuke- 
liauti ten žemynu! 

— Žemynu galima. Na, o jei prieisime jūrą? 

— Argi negalima iš laivo lentų pasidirbti valties? 

— Amerikietiškos valties! — niekinamai atšovė Hateras. — Ir 
jai vadovaus amerikietis, ar ne taip? 

Daktaras suprato, kodėl taip suirzo kapitonas, ir daugiau 
nebesispyrė skubiai pakeisdamas kalbą. 

— Dabar, kai žinome, kiek yra maisto, — tęsė jis, — reikia pa- 
statyti jam sandėlį, o sau — namą. Statybinės medžiagos užten- 
ka, ir mes galime gana patogiai įsikurti. Na, Belai, — kreipėsi jis 
į dailidę, — tikiuosi, mano mielas, kad nepadarysite sau gėdos! 
Be to, aš mielai jums padėsiu patarimais. 

— Ką gi, aš pasiruošęs, daktare, — atsakė Belas. — Jei reikės, 
galiu iš šitų ledų jums pastatyti nors ir visą miestą! 

— Na, to mums per daug! Imsime pavyzdį iš Hadsono bend- 
rovės agentų, statančių fortus apsaugai nuo laukinių žvėrių ir 
indėnų. Tai ir viskas, ko mums reikia. Būtina gerai įsitvirtinti: 
iš vienos pusės — namas, iš kitos — sandėliai, dengiami tvirtos 
sienos ir dviejų bastionų. Šia proga pasistengsiu prisiminti visa, 
ką žinau apie sustiprintų stovyklų statybą. 

— Dievaži, — tarė Džonsonas, — aš nė kiek neabejoju, daktare, 

kad jūsų vadovaujami pastatysime kokius nors puikius rūmus. 

Tad štai, mano bičiuliai! Svarbiausia yra parinkti vietą. 
Geras inžinierius visų pirma turi ištirti, kur jis statys. Ar jūs, 
Haterai, eisite su mumis? 

— Aš visiškai pasitikiu jumis, daktare, — atsakė kapitonas. 
Dirbkite savo darbą, o aš tuo tarpu apžiūrėsiu krantus. 

Altamontas buvo dar per silpnas ir negalėjo dirbti, todėl 
buvo paliktas laive, o keturi anglai išlipo į krantą. 

Oras buvo apsiniaukęs ir rūškanas. Vidudienį termome- 
tras rodė —11* (-23 *C), tačiau toks šaltis be vėjo buvo visai 
pakenčiamas. 

Sprendžiant iš kranto kontūrų, į vakarus, kiek tik akys ap- 
rėpia, plytėjo ledais nuklota jūra. Keliautojai buvo ant įlankos 
kranto. Rytinę pakrantę buvo smarkiai išraižiusios upių žiotys; 
už poros šimtų jardų nuo paplūdimio vietovė staigiai kilo aukš- 
tyn. Gana didelėje įlankoje buvo pilna grėsmingų uolų, į kurias 
sudužo „Porpoizas“ Tolumoje stūksojo kalnas; daktaras nusta- 
tė, kad jis turi maždaug penkis šimtus tuazų aukščio. Šiaurėje, 
pamažu eidamas žemyn, toli į jūrą buvo išsišovęs kyšulys. Per 
tris mylias nuo kranto tarp ledų dunksojo nedidelė salelė. Įlan- 
koje būtum galėjęs rasti nuo vėjų apsaugotą vietą laivui sustoti, 
bet įplaukti į ją buvo nepaprastai sunku. Kranto linkis sudarė 
laivams patogų užutėkį. Tik nežinia, ar ši poliarinio vandenyno 
dalis kada nors išvarydavo ledus. Tiesa, sprendžiant iš Belčerio 
ir Penio pranešimų, vasaros mėnesiais visa šita jūra turėjo būti 
laisva nuo ledų. 

Kalno atšlaitėje daktaras pastebėjo tarytum apskritą aikštelę 
maždaug dviejų šimtų pėdų skersmens. Toji aikštelė buvo aukš- 
tai virš įlankos, iš vienos pusės prigludusi prie stačios uolos, 

turinčios dvidešimt tuazų aukščio. Į aikštelę buvo galima įkopti 
tiktai iškirtus lede laiptelius. Ta vieta atrodė tinkama tvirtiems 
namams statyti, nes ją buvo nesunku sustiprinti. Viską padarė 
pati gamta, reikėjo tik protingai išnaudoti natūralias sąlygas. 

Daktaras, Belas ir Džonsonas kirviais kirsdami lede laiptelius 
įkopė į aikštelę. Ji buvo visiškai lygi. Įvertinęs gerus vietos savi- 
tumus daktaras nutarė čia įsikurti. Pirmiausia reikėjo nuo aikš- 
telės nukasti sušalusį sniegą, kuris siekė bent dešimt pėdų storio; 
namą ir sandėlius būtina buvo pastatyti ant tvirto pagrindo. 

Pirmadienį, antradienį ir trečiadienį visi dirbo be atvangos 
valydami nuo aikštelės sniegą. Pagaliau pasiekė žemę. Gruntas 
buvo susidėjęs iš labai kieto grūdėto granito, pasižyminčio aš- 
triu kaip stiklo lūžiu; į granitą buvo įsiterpę putnago ir stambių 
lauko špato kristalų, kurie trupėjo nuo kirtiklio smūgių. 

Daktaras apskaičiavo ledinio namo dydį ir sudarė planą; na- 
mas buvo numatytas statyti keturiasdešimties pėdų ilgio, dvi- 
dešimties pėdų pločio ir dešimties pėdų aukščio; jame turėjo 
būti trys kambariai: svetainė, miegamasis ir virtuvė. Daugiau 
nieko ir nereikėjo. Kairėje buvo nuspręsta įrengti virtuvę, deši- 
nėje — miegamąjį, viduryje — svetainę. 

Penkios dienos praėjo įtemptai dirbant. Statybinės medžia- 
gos buvo užtenkamai. Ledinės sienos turėjo būti gana storos, 
kad jų neįveiktų atlydys, nes namas galėjo būti reikalingas ir 
vasarą. 

Namas augo labai dailus. Jame buvo keturi langai: du svetai- 
nėje, vienas virtuvėje ir vienas miegamajame. Eskimų papročiu, 
vietoj stiklų į rėmus buvo įstatytos nudailintos ledo plokštės, 
kurios lyg matinis stiklas praleido blandžią šviesą. 

Iš svetainės į lauką ėjo ilgas koridorius, kurio gale buvo įtai- 
sytos tvirtos durys, atgabentos iš „Porpoizo“ 

Pagaliau statyba buvo baigta. Daktaras tiesiog žavėjosi savo 
kūriniu. Sunku pasakyti, kokio architektūrinio stiliaus buvo tas 
rūmas, nors statytojas pretendavo į anglų gotikos stilių, labai 
paplitusį jo tėvynėje. Kadangi svarbiausia, kad namas būtų tvir- 
tas, daktaras fasadą sutvirtino galingais kontratorsais*, gremėz- 
diškais kaip romaniški stulpai. Labai nuožulnus stogas rėmėsi į 
granitinę uolą, kuri laikė ir dūmtraukius. 

Baigę svarbiausius darbus keliautojai ėmė rūpintis vidaus 
apdaila ir kambarių apstatymu. Į miegamąjį iš „Porpoizo“ atne- 
šė lovas ir sustatė aplink didelę krosnį. Suolus, kėdes, krėslus, 
stalus, spintas sunešė į svetainę, kuri atstojo ir valgomąjį. Paga- 
liau virtuvėje pastatė laivo viryklą su visokiausiais virtuviniais 
rakandais. Ant žemės vietoj kilimų patiesė bures, iš jų padarė 
vidinėms durims portjeras. 

Namo sienos turėjo penkias pėdas storio, langai buvo pana- 
šūs į tvirtovės šaudomąsias angas. 

Pats namas buvo nepaprastai tvirtas, ir atrodė, kad daugiau 
nebėra ko norėti. Tačiau, jei pasiklausytum daktaro, ko tik ne- 
buvo galima padaryti iš sniego, kuriam taip lengva suteikti bet 
kokią formą! Daktaras ištisas dienas kūrė visokius fantastinius 
planus, kurių visai neketino vykdyti, bet, šiaip ar taip, išradin- 
gomis savo išmonėmis giedrino draugams gyvenimą ir palen- 
gvindavo darbą. 

Be kita ko, daktaras buvo bibliotilas ir kadaise skaitė gana 
retą Krafto knygą, pavadintą: „Ledinio namo, pastatyto Sankt 
Peterburge 1740 metų sausio mėnesį, ir visų jame buvusių 
daiktų smulkus aprašymas.“ Visa, kas buvo aprašyta toje kny- 

goje, išmoningam daktarui žadino įkvėpimą. Vieną vakarą jis 
net papasakojo draugams apie tų ledo rūmų stebuklus. 

— O mes argi negalime padaryti to, kas buvo padaryta Sankt 
Peterburge? — klausė jis draugų. — Ko mums trūksta? Užteks ir 
medžiagos, ir kūrybinės vaizduotės! 

— Turbūt ten buvo labai gražu? — paklausė Džonsonas. 

— Pasakiškai gražu, drauguži! Imperatorės Anos įsakymu pa- 
statytas ledinis namas, kuriame ji tūkstantis septyni šimtai ke- 
turiasdešimtais metais kėlė vieno savo juokdario vestuves, buvo 
ne didesnis už mūsų namą. Priešais jo fasadą ant lafetų stovėjo 
šešios ledinės patrankos, iš kurių ne kartą buvo šaudoma tuščiais 
ir koviniais sviediniais, bet patrankos nesprogo. Ten pat stovė- 
jo mortyros, galinčios šaudyti šešiasdešimties svarų bombomis. 
Vadinasi, prireikus ir mes galėtume įsitaisyti artileriją: pabūklinė 
„bronza“ yra čia pat šalimais, pati krinta iš dangaus. Bet me- 
nas ir puikus skonis visu puikumu pasireiškė to namo frontone, 
kuris buvo papuoštas nuostabiomis ledo statulomis. Prieangy- 
je stovėjo iš ledo padarytos vazos su gėlėmis ir apelsinmedžiais. 
Dešinėje pusėje buvo didžiulis dramblys, kuris dienos metu iš 
straublio švirkšdavo vandenį, o naktį — degančią naftą. O, kokį 
puikų žvėryną mes galėtume čia įsiveisti, jei tik panorėtume! 

= Žvėrių čia ir taip, kiek tik nori, — įsiterpė Džonsonas. 
Tiesa, jie ne lediniai, bet vis dėlto labai įdomūs! 

— Mes sugebėsime nuo jų apsiginti, — pareiškė karingai nu- 
siteikęs daktaras. — Grįždamas prie Sankt Peterburgo namo dar 
pridursiu, kad jame buvo stalų, tualeto staliukų, veidrodžių, sie- 
tynų, žvakių, lovų, čiužinių, priegalvių, užuolaidų, kėdžių, sieni- 
nių laikrodžių, kortų, spintų — žodžiu, įvairiausių daiktų bei bal- 
dų, ir viskas buvo dailiai ištašyta, nukalta, išpjaustinėta iš ledo. 

— Tai ten buvo tikri rūmai? — paklausė Belas. 

— Puikiausi rūmai, kaip ir pridera carienei! O, tasai ledas! 

Kokia laimė, kad apvaizda jį sukūrė, nes iš ledo galima ne tik 
p Ji £ 

padaryti tokius stebuklus, jis daug padeda ir avarijos ištiktiems 
žmonėms! 

Ledinio namo įrengimas užtruko iki kovo 31 dienos, iki pat 
Velykų. Toji diena buvo skirta poilsiui; keliautojai ją praleido 
svetainėje, kur meldėsi ir skaitė bibliją. Visi greitai įvertino tiks- 
ingą naujojo būsto konstrukciją. 
lingą naujojo būsto konstrukciją 

Kitą dieną pradėjo statyti sandėlius ir parako rūsį. Cia ke- 

4 4 pradėj p | 
liautojai dirbo dar savaite, nors per tą laiką iškrovė ir „Porpoizą“, 
J c per tą laiką po1Zą 
o tai buvo gana sunku, nes per smarkius šalčius atvirame lauke il- 
gai dirbti negalima. Pagaliau balandžio 8 dieną visas maistas, ku- 
ras, parakas ir švinas buvo jau sausumoje, saugioje vietoje. Sandė- 
liai stovėjo šiaurinėje aikštelės pusėje, o parako rūsys — pietinėje, 
J J pusėje, 0 p ys- P J 
per kokius šešiasdešimt žingsnių nuo namo. Salia sandėlių buvo 
įrengta grenlandiškiems šunims nelyginant kokia būda, daktaro 
. v - -» . . 

praminta „šunų rūmais“ Dekas buvo laikomas namie. 

Paskui daktaras ėmėsi fortifikacinių darbų. Jo vadovaujami 

ų ų J 

keliautojai aplink aikštelę sukrovė ledinį pylimą, kuris saugojo 
nuo visokių užpuolimų. Pasidarė tarytum koks natūralus eskar- 
pas*, todėl fortas buvo puikiai apsaugotas. 

Statydamas tą įtvirtinimų sistemą, daktaras atrodė kaip Ster- 

ą į ų ą p 

no pavaizduotas garbingasis dėdulė Tobis, į kurį jis taip pat buvo 
panašus savo geraširdiškumu ir ramiu būdu. Reikėjo pažiūrėti, 
kaip rūpestingai daktaras apskaičiavo vidaus šlaito kampą, val- 

p rupesting Pp pą 

plotį. Darbas ėjo lengvai, 


gango** nuožulnumą arba banketo 


* Eskarpas - įtvirtinimų išorinio griovio šlaitas prie pylimo arba sienos. 
** Valgangas — žemesnė pylimo dalis vidaus pusėje. 
*** Banketas — pakilimas vidinėje žemesnėje pylimo pusėje, kur stovi šauliai. 


318 — 


nes statybinė medžiaga buvo nekietas sniegas. Sumaniam inži- 
nieriui pavyko pastatyti net septynių pėdų storio ledinį pylimą. 
Aikštelė buvo iškilusi viršum įlankos, todėl nereikėjo nei išo- 
rinio šlaito, nei kontreskarpo*, nei glasio** Ledinis parapetas*** 
aplink aikštelę šliejosi prie abiejų šoninių namo sienų. Fortifi- 
kaciniai darbai buvo baigti iki balandžio 15 dienos. Tvirtovė 
atrodė tikrai puiki, ir daktaras labai didžiavosi savo kūriniu. 

Iš tikrųjų fortas būtų galėjęs ilgai atlaikyti eskimų apgul- 
tį, jeigu tik toje platumoje būtų pasitaikę tokių priešų; bet šie 
krantai buvo visiškai negyvenami: darydamas įlankos pakrantės 
hidrografines nuotraukas Hateras nepastebėjo nė mažiausių žy- 
mių, kad čia būtų stovėjusios eskimų lūšnos, kurių paprastai 
užtinkama tose vietose, kur klajoja grenlandiečių gentys. Ma- 
tyt, žmonės iš avarijos ištiktų „Forvardo“ ir „Porpoizo“ laivų 
pirmieji prasiskverbė į šią sritį. 

Bet jeigu nebuvo reikalo būgštauti žmonių, visuomet ga- 
lėjo užpulti žvėrys, ir fortas turėjo ginti nuo jų atakų savo 
nedidelę įgulą. 


VII 
Kartografinis ginčas 


PER TAS KELIAS SAVAITES Altamontas visai pasveiko ir 
atgavo jėgas; jis net galėjo kartu su visais iškrauti laivą. Tvirtas 


* Kontreskarpas - įtvirtinimų išorinio griovio laukujis šlaitas. 
** Glasis - nuožulnus pylimas priešais išorinį įtvirtinimų griovį. 
*** Parapetas — pylimas nuo priešo šūvių apsisaugoti. 

organizmas pagaliau paėmė viršų, ir išblyškusiame veide pasiro- 
dė sveikas nuoraudis. 

Altamontas iš naujo atgimė. Jis buvo šviesaus proto, tvirtos 
valios, stiprus sangviniško temperamento vyras, tipiškas ameri- 
kietis, energingas, veiklus, drąsus, viskam pasiryžęs. Altamon- 
tas pasipasakojo, kad jis gimęs Niujorke ir nuo pat jaunystės 
plaukiojęs jūromis. Jo „Porpoizą“ parengė ir išsiuntė į poliarinę 
sritį turtinga amerikiečių prekybinė bendrovė, kurios priešakyje 
stovėjo gerai žinomas Grinelis. 

Altamontas ir Hateras turėjo nemaža bendrų bruožų, buvo 
gana panašaus būdo žmonės, bet vienas kitam nejautė nė ma- 
žiausios simpatijos! Panašūs bruožai šių dviejų žmonių anaiptol 
nesuartino, ir atidus stebėtojas greit būtų įžvelgęs, kad jie daug 
kuo skiriasi. Pažiūrėti ekspansyvus Altamontas iš tikrųjų buvo 
ne toks nuoširdus kaip Hateras; jis buvo nuolaidesnis, bet toli 
gražu nepasižymėjo tokiu tiesumu kaip kapitonas; jo būdas ne- 
žadino tokio pasitikėjimo, kaip atšiaurus Hatero temperamen- 
tas. Vieną kartą pasakęs savo mintį, Hateras vien tik ja ir tegy- 
vendavo. Amerikietis kalbėdavo daug, bet kai kada nebūdavo 
galima suvokti jo minčių. 

Tokias išvadas padarė daktaras ilgą laiką stebėjęs Altamontą, 
Klobonis ne be pagrindo nuogąstavo, kad tarp „Forvardo“ ir 
„Porpoizo“ kapitonų gali kilti nesantaika arba net neapykanta. 

Suprantama, iš dviejų kapitonų vadovauti turėjo tiktai vie- 
nas. Be abejo, Hateras būdamas vyresnis, ir stipresnis, turėjo 
rimtą pagrindą reikalauti, kad Altamontas jo klausytų. Bet pir- 
masis vadovavo savo įgulai, o antrasis buvo savo laive. Ir tai jau 
buvo juntama. 

Kažkokiais sumetimais ar gal instinktyviai Altamontas suartė- 
jo su daktaru, kuriam turėjo būti dėkingas už gyvybę; tačiau šiam 
garbingam vyrui jis jautė greičiau simpatiją nekaip dėkingumą. 

Taip jau daktarui visada būdavo: draugai augdavo aplink jį 
kaip saulės spindulių gaivinamos varpos. Sakoma, jog kai kurie 
žmonės neriasi iš kailio norėdami įsigyti priešų, bet daktarui ir 
tas nieko nebūtų padėję. 

Naudodamasis Altamonto palankumu daktaras stengėsi su- 
žinoti, koks yra tikrasis jo poliarinės kelionės tikslas. Bet ame- 
rikietis, daug prišnekėjęs, iš esmės nieko nepasakė ir grįžo prie 
savo pamėgtos temos — Šiaurės vakarų kelio. 

Daktaras įtarė, kad Altamonto ekspedicija turėjo visiškai 
kitą tikslą, kaip tik tą, kurio taip bijojo Hateras. Todėl jis nu- 
sprendė neleisti, kad tarp varžovų kiltų ginčai šia opia tema. 
Tačiau jam ne visuomet tai sekėsi. Nekalčiausias pokalbis galėjo 
bet kuriuo momentu nukrypti į šalį, ir kiekvienas žodis galėjo 
sukelti varžovų susidūrimą. 

Netrukus toks susidūrimas ir įvyko. Kai buvo baigta namo 
statyba, daktaras nutarė tai atšvęsti ir suruošti iškilmingus pi- 
etus; jam atėjo į galvą puiki mintis atgaivinti poliariniame že- 
myne europietiškus papročius ir pramogas. Belas kaip tik laiku 
nušovė keletą kurapkų ir baltąjį kiškį, pirmą artėjančio pavasa- 
rio pranašą. 

Puota įvyko balandžio 14 dieną, pirmą sekmadienį po Atve- 
lykio. Oras buvo giedras, nesnigo ir šaltis nedrįso skverbtis į le- 
dinio namo vidų: linksmai ūžiančios krosnys bematant jį būtų 
įveikusios. 

Visi sočiai papietavo: su pasigardžiavimu valgė šviežieną 
vietoj įgrisusio pemikano ir sūdytos mėsos; du kartus į sceną 
buvo iškviestas daktaro pagamintas nuostabus pudingas. Mo- 
kytas virėjas su prijuoste ir su peiliu prie diržo būtų galėjęs įtik- 
ti pačiam lordui kancleriui. 

Po pietų buvo paduota vyno. Altamontas blaivybės drau- 
gijai nepriklausė, todėl nė negalvojo atsisakyti taurelės džino 

ar degtinės. Kiti puotautojai, šiaip nuosaikūs žmonės, galėjo 
be jokios žalos truputį nukrypti nuo taisyklių. Taigi, daktarui 
leidus, tų linksmų pietų pabaigoje kiekvienas galėjo su draugais 
susidaužti stikliukais. Kai buvo keliami tostai Jungtinių Valstijų 
garbei, Hateras atkakliai tylėjo. 

Po pietų daktaras palietė vieną įdomų klausimą. 

— Mano bičiuliai, — tarė jis, — mes laimingai perplaukėme 
sąsiaurius, įveikėme ledkalnius, perėjome ledo laukus ir pagaliau 
atsikraustėme į šią vietą. Bet tai dar ne viskas. Siūlau duoti pava- 
dinimą tam svetingam kraštui, kuriame išsigelbėjome ir radome 
poilsį. Taip nuo seno daro viso pasaulio jūrininkai, ir nė vienas iš 
jų niekuomet nepamiršo to, atsidūręs tokioje padėtyje kaip mes. 
Greta hidrografinio krantų aprašymo mes turime duoti vardus 
šio krašto kyšuliams, įlankoms ir viršukalnėms. Tai būtina! 

— Gerai sugalvota! - šūktelėjo Džonsonas. — Reikia tik pa- 
vadinti žemę kokiu nors žinomu vardu, ir ji tau atrodo nebe 
tokia svetima, ir jautiesi nebe toks vienišas ir pradingęs neži- 
nomame krašte! 

— O be to, — pridūrė Belas, — tada bus lengviau duoti nu- 
rodymus kelionėje ir atlikti uždavinius. Eidami kur nors į žygį 
arba medžiodami, mes galime nuklysti į skirtingas puses, o no- 
rint surasti kelią, reikia žinoti, kaip jis vadinasi. 

— Taigi, — pareiškė daktaras, - mano pasiūlymas priimtas. 
Dabar pasistengsime susitarti dėl vardų ir neužmiršime nei savo 
tėvynės, nei savo draugų. Žiūrėdamas į žemėlapį aš visuomet 
džiaugiuosi, kai matau savo tėvynainio vardą, prie kurio nors 
kyšulio, salos ar vidury jūros. Tatai, taip sakant, draugystės įsi- 
kišimas į geografiją. 

— Teisybę sakote, daktare, — įsiterpė Altamontas. — Be to, 
jūsų kalbėjimo būdas teikia dar daugiau vertės jūsų žodžiams. 

— Tad pradėsime iš eilės, — atsakė daktaras. 

Hateras prie bendros kalbos nesidėjo: jis sau vienas kažką 
įtemptai svarstė; tačiau pastebėjęs, kad į jį nukrypo draugų 
žvilgsniai, kapitonas atsistojo ir tarė: 

— Aš siūlau, tikėdamasis, kad niekas neprieštaraus, — ir Ha- 
teras pažvelgė į Altamontą, - mūsų namams duoti sumanaus jų 
statytojo, iš mūsų visų garbingiausio žmogaus vardą ir pavadin- 
ti juos „Daktaro namais“ 

— Gerai pasakyta! — sušuko Belas. 

— Puikiai! — pritarė Džonsonas. —- Daktaro namai! 

— Geriau ir nesugalvosi! — pasakė Altamontas. — Tegyvuoja 
daktaras Klobonis! 

Visi tris kartus sušuko „valio“, o Dekas pritarė džiugiu lojimu. 

— Taigi, — tarė Hateras, — tegu mūsų namai ir bus taip vadi- 
nami, tikėsimės, jog po kurio laiko mūsų bičiulio vardu pava- 
dinsime kokį nors naują žemyną. 

— Ak! — sušuko Džonsonas. — Jei žemės rojus dar neturėtų 
pavadinimo, daktaro vardas kaip tik jam tiktų! 

Sujaudintas Klobonis iš kuklumo dar bandė atsisakyti tos 
garbės, bet, deja, nepavyko. Teko nusileisti. Taigi buvo iškil- 
mingai paskelbta, kad tie linksmi pietūs įvyko Daktaro namų 
didžiojoje svetainėje, kad jie buvo pagaminti Daktaro namų 
virtuvėje ir kad visa linksmai nusiteikusi draugija eis ilsėtis į 
Daktaro namų miegamąjį. 

— O dabar, - pareiškė Klobonis, — pereisime prie esminges- 
nių mūsų atradimų. 

— Pirmiausia, — atsakė Hateras, — aplink mus tyvuliuoja di- 
džiulė jūra, kurios bangų dar nėra skrodęs nė vienas laivas. 

— Kaip tai nė vienas laivas? — atkirto Altamontas. — Man 
rodos, nereikia užmiršti „Porpoizo“ Juk jis čia neatplaukė sau- 


sumos keliu, — pašaipiai pridūrė amerikietis. 

— Iš tikrųjų taip ir galima pagalvoti žiūrint į uolas, ant kurių 
jis parvirtęs! — įgėlė Hateras. 

— Jūsų teisybė, kapitone, — atsakė opiai užgautas Altamon- 
tas. — Bet tai vis dėlto geriau, negu išlėkti į orą, kaip išlėkė jūsų 
„Forvardas“! 

Hateras jau norėjo atšauti, bet į kalbą įsikišo daktaras. 

— Mano bičiuliai, — priminė jis, - mes kalbame ne apie lai- 
vus, 0 apie naują jūrą... 

— Šita jūra visai nėra nauja, — prieštaravo Altamontas. — Ji 
pažymėta visuose poliarinių kraštų žemėlapiuose ir vadinasi 
Arkties vandenynas, todėl aš nematau jokio pagrindo keisti 
pavadinimą. Jei kada nors suseksime, kad čia tiktai įlanka ar 
sąsiauris, tada ir pagalvosime, kaip jį pavadinti. 

— Tebūnie taip! — sutiko Hateras. 

— Klausimas išspręstas, — tarė daktaras jau pradėdamas gai- 
lėtis, kad palietė tokią opią temą, kuri žadino tautinį rungty- 
niavimą. 

— Bet grįžkime prie tos žemės, kurioje esame dabar, — vėl 
prašneko Hateras. — Kiek žinau, ji nebuvo pažymėta net nau- 
jausiuose žemėlapiuose. 

Taip sakydamas jis prisispyręs žiūrėjo į Altamontą; šis ra- 
miai atlaikė jo žvilgsnį ir atsakė: 

— Ir šį kartą klystate, Haterai! 

— Klystu? Kaip? Šis neištirtas kraštas, ši nauja žemė... 

— Jau turi pavadinimą, — ramiai atsakė Altamontas. 

Hateras nutilo. Jo lūpos drebėjo. 

— Kokį gi? — paklausė daktaras, šiek tiek suglumintas tokių 
amerikiečio žodžių. 

— Brangusis daktare, — atsakė Altamontas, — visų šalių jū- 
rininkai turi paprotį, o gal net ir teisę, duoti pavadinimą tam 


324 


kraštui, į kurį jie atplaukia pirmieji. Man rodos, šiuo atveju aš 
galėjau ir net privalėjau pasinaudoti ta neginčijama teise... 

— Tačiau... - buvo bepradedąs Džonsonas, kuriam nepatiko 
atžarus Altamonto būdas. 

— Man rodos, - kalbėjo toliau amerikietis, - sunku paneigti 
tą faktą, jog „Porpoizas“ atplaukė prie šitų krantų, nors jis būtų 
plaukęs ir sausuma, — pridūrė jis dėbtelėjęs į Haterą. — Čia nėra 
ko ginčytis! 

— Tokios pretenzijos neleistinos! — griežtai, nors ir valdyda- 
masis, atšovė Hateras. — Norint duoti žemei pavadinimą, reikia 
ją bent jau atrasti, o šito, mano manymu, jūs nepadarėte. Jūs 
reiškiate kažkokias teises, o kur dabar būtumėte, jeigu ne mes? 
Aštuonių pėdų gilumoje po sniegu! 

— O jeigu ne aš, gerbiamasis, — kandžiai atkirto amerikie- 
tis, — jeigu ne mano laivas, kas būtų jums nutikę? Visi jau seniai 
būtumėte išmirę badu ir nuo šalčio. 

— Mano bičiuliai, - buvo bemėginąs įsikišti daktaras, — nu- 
siraminkite, visa tai galima sutvarkyti. Paklausykite manęs! 

Misteris Hateras, kalbėjo Altamontas rodydamas į 
kapitoną, — gali duoti pavadinimus visoms kitoms žemėms, 
kurias jis atras, — jeigu tiktai jis atras, — bet šita žemė priklau- 
so man! Aš net negaliu leisti, kad ji turėtų du pavadinimus, 
panašiai kaip Grinelio žemė, kuri dar vadinama ir Princo Al- 
berto Žeme, nes ją beveik tuo pat metu atrado amerikietis ir 
anglas. Bet šiuo atveju viskas yra kitaip. Aš turiu neginčijamą 
pirmenybės teisę! Prieš mane dar nė vienas laivas neraižė šių 
vandenų ir žmogaus koja nebuvo įžengusi į šitą žemyną. Aš 
jam daviau vardą, kuris ir liks! 

— Kokį vardą? — paklausė daktaras. 


— Naujoji Amerika! — atsakė Altamontas. 

Hateras mėšlungiškai sugniaužė kumščius, bet prisivertęs 
nutylėjo. 

— Ar galite įrodyti, — vėl prašneko Altamontas, - kad anglas 
įžengė į šį žemyną pirmiau negu amerikietis? 

Belas ir Džonsonas tylėjo, nors išdidus Altamonto pasiti- 
kėjimas savimi juos erzino ne mažiau už patį kapitoną. Bet jie 
neturėjo kaip atsikirsti. 

Keletą minučių viešpatavo slegianti tyla, pagaliau daktaras 
prabilo: 

— Mano bičiuliai, aukščiausias žmonių įstatymas yra teisingu- 
mas; jis apima visus kitus įstatymus. Taigi būkime teisingi ir ne- 
duokime valios blogiems jausmams! Altamonto pirmenybė, man 
rodos, yra aiški. Ilgiau ginčytis neverta. Mes sulauksime atpildo 
ateityje, ir Anglijai teks nemaža mūsų būsimų atradimų. Tad 
palikime šiai žemei Naujosios Amerikos vardą. Bet Altamontas, 
taip ją pavadinęs, manau, dar nedavė vardų jos įlankoms, kyšu- 
liams bei viršukalnėms, ir, tikiuosi, jog niekas mums nesutruk- 
dys, pavyzdžiui, štai šį užutėkį pavadinti Viktorijos užutėkių. 

— Niekas, — atsakė Altamontas, — bet su sąlyga, kad anas 
kyšulys bus pavadintas Vašingtono kyšuliu. 

— Jūs galėtumėte parinkti kitą vardą, — šūktelėjo įtūžęs Ha- 
teras, — ne tokį nemalonų anglo ausiai! 

Bet negalėčiau rasti vardo, malonesnio amerikiečio au- 
siai, — išdidžiai atkirto Altamontas. 

— Klausykite, ponai, — tarė daktaras, iš visų jėgų stengdama- 
sis sutaikyti varžovus, — prašau jūsų nesiginčyti tokiomis temo- 
mis. Tegu amerikiečiai didžiuojasi savo tėvynės didžiais žmo- 
nėmis. Pagerbkime genijų, kaip pridera, vis tiek, kur jis būtų 
gimęs! Altamontas jau pasakė savo pageidavimą, dabar mūsų 
eilė. Tegu mūsų kapitono garbei... 

— Ne, daktare! Kadangi čia amerikietiška žemė, aš nenoriu, 
kad su ja būtų susietas mano vardas. 

— Ar tai galutinis jūsų sprendimas? — paklausė daktaras. 

— Galutinis! — atsakė Hateras. 

Klobonis daugiau nebesispyrė. 

— Dabar mūsų eilė, — kreipėsi jis į bocmaną ir Belą. — Pa- 
liksime čia savo apsilankymo pėdsakus. Siūlau mūsų bocmano 
garbei tą salą už trijų mylių pavadinti Džonsono sala. 

— Ka jūs, daktare! — droviai sumurmėjo senasis jūrininkas. 

— O aną kalną vakaruose, jei mūsų dailidė neprieštaraus, 
pavadinsime Belo kalnu. 

— Per daug man garbės, — pratarė Belas. 

— Jūs to tikrai nusipelnėte, — pasakė daktaras. 

— Puiku! — įsiterpė Altamontas. 

— Dabar mums belieka duoti vardą tiktai fortui, — kalbėjo 
toliau Klobonis, — ir čia ginčytis nereikės. Jeigu mes jame rado- 
me prieglobstį, tai turime būti dėkingi ne jos didenybei ir ne 
Vašingtonui, bet tiktai Dievui, kuris reikiamu momentu mus 
visus suvedė draugėn ir išgelbėjo iš pražūties. Taigi šis fortas 
tegu bus vadinamas Apvaizdos fortu. 

— Gera mintis! —- sušuko Altamontas. 

— Apvaizdos fortas — kaip gražiai skamba! — šūktelėjo Džon- 
sonas. Vadinasi, grįždami iš šiaurės, iš savo ekskursijų, mes 
keliausime link Vašingtono kyšulio, paskui įsuksime į Viktori- 
jos užutėkį, o iš ten drošime tiesiai į Apvaizdos fortą ir Daktaro 
namuose galėsime pailsėti bei pasistiprinti. 

Taigi reikalas sutvarkytas! — tarė daktaras. Vėliau, kai 
bus naujų atradimų, mums ir vėl reikės duoti pavadinimus, 
bet, tikiuosi, jog daugiau tai nebesukels ginčų. Mano bičiu- 
liai, čia turime vienas kitą mylėti ir vienas kitam padėti. Šiame 

nykiame krante mes juk esame vieninteliai žmonių padermės 
atstovai. Tad neįsileiskime į savo širdį tų baisių aistrų, kurios 
drasko žmonių visuomenę, sutelkime savo jėgas, kad bendro- 
mis pastangomis, drąsiai ir ištvermingai galėtume pakelti visas 
negandas. Kas žino, kokius pavojus ir kokias kančias dangus 
mums dar pasiųs, kol mes išvysime tėvynę! Tad būkime visi 
penki kaip vienas ir atsižadėkime bet kokio rungtyniavimo, ku- 
rio apskritai tarp žmonių neturėtų būti, o juo labiau čia! Girdi- 
te, Altamontai, ir jūs, Haterai! 

Hateras ir Altamontas nieko neatsakė, bet daktaras dėjosi 
to nematąs. 

Paskui keliautojai pakeitė kalbą ir ėmė šnekėtis apie me- 
džioklę. Reikėjo papildyti mėsos atsargas: artinosi pavasaris, 
ir netrukus turėjo pasirodyti kurapkos, kiškiai, lapės ir lokiai. 
Taigi buvo nutarta pirmą gražią dieną eiti pasižvalgyti po Nau- 
josios Amerikos žemyną. 


VIII 


Ekskursija į šiaurę nuo 
Viktorijos užutėkio 


KITĄ DIENĄ ANKSTI RYTĄ Klobonis nutarė užkopti ant 
uolos, prie kurios buvo prisišlieję Daktaro namai. Gana sunkiai 
jis įlipo pakopomis į pačią viršūnę. Nuo čia prieš jo akis atsivėrė 
platus vaizdas. Aplinkui toli toli žemės paviršius buvo sudarky- 
tas vulkaninių jėgų. Sniegas lyg begalinė balta marška dengė 
žemyną ir jūrą, todėl buvo sunku juos vieną nuo kito atskirti. 

Vos tiktai Klobonis įsitikino, kad uola, ant kurios jis stovi, 
aukščiausiai iškilusi tarp aplinkinių lygumų, jam į galvą atėjo 
viena mintis, kuri, tiesą sakant, nebūtų nustebinusi nė vieno 
daktaro pažįstamo. 

Jis įtemptai galvojo, visais atžvilgiais apsvarstydamas ir įver- 
tindamas tą idėją; sugrįžęs į ledo namus, jis galėjo savo drau- 
gams pranešti jau visiškai jo galvoje subrendusį planą. 

— Man atėjo mintis, — pareiškė jis, — ant uolos šalia mūsų 
namų pastatyti švyturį. 

— Švyturį? — vienu balsu sušuko jo draugai. 

— Taip, švyturį! Jis bus naudingas dviem atžvilgiais: kai mes 
naktį grįšime iš tolimų ekskursijų, jis rodys mums kelią, o ilgais 
žiemos mėnesiais apšvies aikštelę. 

— Be abejo, — atsakė Altamontas, — toks aparatas mums būtų 
labai naudingas. Bet kaip jį padaryti? 

— Reikia tam paimti vieną „Porpoizo“ žibintą. 

— Puiku! Bet kas tame žibinte degs? Nejau ruonio taukai? 

— O ne! Ruonio taukai skleidžia per silpną šviesą, kuri mi- 
gloje vargu ar būtų matyti. 

— Tai gal jūs ketinate iš akmens anglies gauti šviečiamąsias 
dujas? 

— Ir šis apšvietimo būdas šiuo atveju netinkamas; be to, mes 
negalime eikvoti kuro. 

— Tuomet, — tarė Altamontas, — aš jau nežinau... 

— Na, o aš manau, — pareiškė Džonsonas, — jog nėra pa- 
saulyje tokio dalyko, kurio daktaras negalėtų padaryti! Kai jis 
padarė gyvsidabrio kulką, ledinį lęšį ir pastatė Apvaizdos for- 
tą, aš... 

— Bet sakykite, kaip manote įrengti švyturį? — įsiterpė Al- 

— Labai paprastai, - atsakė daktaras. — Aš įrengsiu elektrinį 
švyturį! 

— Elektrinį švyturį? 

— Žinoma! Juk „Porpoize“ yra Bunzeno baterija, ir manau, 
ji nesugedusi? 

— Taip, — atsakė Altamontas. 

— Turbūt ją pasiėmėte kokiems nors bandymams su elektra; 
juk čia yra viskas, ko tik reikia: ir izoliuoti laidai, ir elementams 
būtina rūgštis. Vadinasi, nesunku gauti elektros šviesą. Ir šviesu 
mums bus, ir ne toks jau sudėtingas čia darbas. 

— Puiku, — sušuko Džonsonas, — ir juo greičiau... 

— Ką gi, medžiagos mes turime, — pasakė daktaras, — ir per 
kokią valandą pastatysime dešimties pėdų aukščio ledinį stulpą. 
To mums visiškai pakanka. 

Daktaras išėjo į lauką; draugai paskui jį užkopė ant uolos; 
užvirė darbas, ir netrukus ant stulpo jau buvo įtaisytas iš „Por- 
poizo“ atneštas žibintas. 

Paskui daktaras pritaisė prie žibinto laidus, kurių kitas galas 
buvo prijungtas prie baterijos, pastatytos, ledinio namo svetai- 
nėje, kur jai negalėjo pakenkti šaltis. Iš ten laidai ėjo iki pat 
švyturio. 

Viskas buvo padaryta labai greitai, ir keliautojai laukė tik- 
tai vakaro, norėdami pasigėrėti nauju efektu. Kai sutemo, jie 
suartino du anglies strypus, įtaisytus žibinto viduje per tam ti- 
krą atstumą vienas nuo kito, — ir iš žibinto tvykstelėjo ryškus 
spindulių pluoštas nušviesdamas visą apylinkę. Šita šviesa nesil- 
pnėjo ir negeso nuo vėjo. Nuostabus reginys buvo tie elektros 
spinduliai, tokie par balti, kaip ir sniegynai; visos aukštumos, 
kalvos ir ledujai metė ryškius šešėlius. 

Džonsonas iš džiaugsmo ėmė ploti rankomis. 

— Mūsų daktaras toks gudrus, jog padarė saulę! - sušuko jis. 
Reikia visko po trupučiuką mokėti, kukliai atsakė 
Klobonis. 

Tačiau šaltis buvo gana smarkus ir greit padarė galą jų džiū- 
gavimams. Visi grįžo namo sušilti po antklodėmis. 

Gyvenimas ledo name slinko pamažu. Nuo balandžio pen- 
kioliktos iki dvidešimtos dienos oras buvo nepastovus. Tempe- 
ratūra smarkiai svyravo: per keletą valandų ji kartais pašokdavo 
arba nukrisdavo dvidešimt laipsnių; protarpiais imdavo snigti ir 
pustyti, ir vėl spigindavo sausi šalčiai, todėl kiekvieną kartą, ei- 
nant iš namų, reikėdavo turėti galvoje, kad oras gali pasikeisti. 

Bet šeštadienį vėjas nurimo, ir keliautojai galėjo leistis į 
ekskursiją; buvo nutarta tą dieną medžioti ir taip papildyti 
maisto atsargas. 

Altamontas, daktaras ir Belas, ginkluoti dvivamzdžiais šau- 
tuvais, pasiėmę užtektinai parako, nedidelį kirvį ir ledkirtį, jei- 
gu kartais prireiktų įsirengti prieglaudą, rūškaną rytmetį leidosi 
į kelionę. 

Kol jie medžios, Hateras turėjo apžiūrėti krantus ir padaryti 
kai kurias hidrogratines nuotraukas. Daktaras neužmiršo užži- 
binti švyturio, kurio šviesa sėkmingai rungėsi su saulės spindu- 
liais. Iš tikrųjų vien tik elektros šviesa, lygi trijų tūkstančių žva- 
kių arba trijų šimtų dujų ragelių šviesos stiprumui, gali varžytis 
su saulės šviesa. 

Oras buvo sausas, šaltas ir tykus. Medžiotojai pasuko į Va- 
šingtono kyšulį; kieta sniego pluta eiti buvo nesunku. Per pusę 
valandos jie nužygiavo tris mylias: tiek kelio buvo nuo Apvaiz- 
dos forto ligi kyšulio. Dekas linksmai šokinėjo apie keleivius. 

Kranto linija krypo į rytus; aplink Viktorijos įlanką stūk- 


santys kalnai į šiaurę žemėjo. Tuo remiantis buvo galima spėti, 

kad Naujoji Amerika yra sala. Tačiau šį kartą keliautojai netu- 
rėjo užsibrėžę tikslo nustatyti jos kontūrų. 

Medžiotojai sparčiai žingsniavo pakrante niekur neužtikda- 
mi jokių žymių, kad čia būtų gyvenę žmonės. Jie keliavo per 
nepramintą žemę, kur dar žmogaus koja nebuvo žengusi. 

Per pirmąsias tris valandas medžiotojai nužygiavo apie pen- 
kiolika mylių; eidami jie užkandžiavo. Atrodė, jiems nebuvo 
lemta sėkmingai pamedžioti. Iš tikrųjų užtiko tiktai kiškių, la- 
pių ir vilkų pėdų. Kai kur jau skraidė snieginės startos, pavasa- 
rio pranašai. 

Medžiotojai pasuko į šalį aplenkdami gilius tarpeklius ir 
stačias uolas, prisišliejusias prie Belo kalno. Be reikalo sugaišę 
keletą valandų, jie vėl sugrįžo į pakrantę. Ledas buvo dar ne- 
pajudėjęs. Kiek tik akys aprėpia, jūra visur atrodė sukaustyta, 
bet iš ruonių pėdsakų buvo matyti, kad šie gyvūnai jau išlen- 
da į ledo paviršių pakvėpuoti oru. Sprendžiant iš didžiulių 
pėdsakų sniege ir iš ekečių, keletas ruonių buvo išlindę ant 
kranto visai neseniai. 

Šie gyvūnai labai mėgsta saulę ir mielai išlenda į sausumą 
pasimėgauti jos gaivinančiais spinduliais. 

Daktaras į šią aplinkybę atkreipė draugų dėmesį. 

— Gerai įsidėmėkite šitą vietą, — pasakė jis, — galimas daiktas, 
kad vasarą čia rasime šimtus ruonių. Mažai gyvenamose vietose 
prie jų labai lengva prisiartinti, be to, juos ir šaudyti nesunku. 
Tik nereikia jų baidyti, nes tuomet ruoniai dingsta lyg užkerėti 
ir nebepasirodo. Kai kada neprityrę medžiotojai, užuot pavie- 
niui šaudę ruonius, užpuola juos visu būriu, triukšmaudami ir 
šūkaudami, todėl laimikis nuo jų pasprunka. 

— Ar ruoniai medžiojami tik dėl kailių ir taukų? — paklausė 


Belas. 

— Europiečiai medžioja tik dėl to, bet eskimai ruonius val- 
go, nors krauju ir taukais aptekusi žalia ruoniena anaiptol nėra 
gardi. Tačiau viskas priklauso nuo mokėjimo, ir aš apsiimu pa- 
gaminti nuostabius ruonienos kotletus, kuriais nepasišlykštės 
net didžiausias smaguris, jei tik nepabūgs juosvos jų spalvos. 

— Tad ko gi betrūksta? — tarė Belas. - Pamėginkime. Duodu 
žodį, kad suvalgysiu tiek ruonienos kotletų, kiek tik jums pa- 
tinka. Girdite, daktare? 

— Brangusis Belai, jūs turbūt norite pasakyti — kiek tik galė- 
site suvalgyti. Tačiau kad ir kaip stengtumėtės, rajumu vis tiek 
neprilygsite grenlandiečiui, kuris kasdien suvalgo nuo dešimties 
iki penkiolikos svarų ruonienos. 

— Penkiolika svarų! — sušuko Belas. — Nieko sau pilvas! 

— Poliarinis pilvas, — atsakė daktaras, —- nuostabus pilvas: jis 
pagal norą išsiplečia ir susitraukia, gali pakelti ilgą badavimą ir 
maisto perteklių. Pietų pradžioje eskimas liesas, o pabaigoje jo 
nebepažinsi — taip jis sustorėja! Tiesa, neretai eskimas pietauja 
visą dieną. 

— Maryt, toks rajumas būdingas tiktai šaltųjų kraštų gyven- 
tojams, — tarė Altamontas. 

— Turbūt, — atsakė daktaras. — Arktiniuose kraštuose reikia 
daug valgyti; tai būtina ne tik jėgoms, bet ir pačiai gyvybei pa- 
laikyti. Todėl Hadsono įlankos bendrovė kasdien kiekvienam 
žmogui skiria aštuonis svarus mėsos, arba dvylika svarų žuvies, 
arba du svarus pemikano. 

— Tiek suvalgęs, kur nebūsi stiprus! — pareiškė Belas. 

— Ne tiek jau daug jėgų teikia toks maitinimasis, kaip jūs 
manote, mielasis: indėnas suvartojęs tiek daug maisto atlieka 
ne daugiau darbo kaip anglas suvalgęs svarą jautienos ir išgėręs 
pintą alaus. 

Vadinasi, viskas į gera, daktare! 

— Suprantama. Tačiau eskimų pietūs gali bet ką nustebinti. 
Seras Džonas Rosas žiemodamas Butijos žemėje nuolat stebėjosi 
savo palydovų rajumu. Beje, jis pasakojo, kad du eskimai, - įsi- 
dėmėkite, tiktai du, — vieną rytą suvalgė visą ketvirtį muskusi- 
nio jaučio. Jie pjaustė mėsą ilgomis juostomis ir kimšo į burną; 
paskui kiekvienas prie pat lūpų nurėždavo į burną netilpusią 
tos juostos dalį ir paduodavo savo draugui. Kartais tie rajūnai 
mėsos juostas iškabindavo tokiu būdu, kad jos karodavo iki part 
žemės, ir pamažu jas rydavo, o paskui gulėdami ant žemės virš- 
kindavo kaip smauglys prarytą jautį. 

— Brrr! Koks šlykštus vaizdas! — sušuko Belas. 

— Kiekvienas pietauja savaip, — filosofiškai įterpė Altamontas. 

— Laimė, kad iš tiesų yra taip! — atsakė daktaras. 

— Taip, — tarė Altamontas, — matyt, poliariniuose kraštuose 
maisto poreikiai nepaprastai dideli. Nenuostabu, kad poliari- 
niai keliautojai savo aprašymuose nuolat mini valgį. 

— Jūsų teisybė, — sutiko Klobonis, — aš pats tai pastebėjau! 
Taip yra ne tik dėl to, kad poliariniuose kraštuose žmogui reikia 
daugiau maisto, bet dar ir dėl to, kad ten kartais labai sunku jo 
gauti. Noromis nenoromis nuolat galvoji apie valgį, o apie ką 
galvoji, apie tą ir kalbi. 

— Tačiau, kiek atsimenu, — tarė Altamontas, — Norvegijos 
šiaurėje valstiečiai nereikalauja tokio stipraus maisto ir tenki- 
nasi nedideliu kiekiu pieno, kiaušinių, duonos su beržo tošies 
priemaiša, kartais lašišomis. Mėsos jie niekuomet nevalgo, o 
kad jūs pamatytumėt, kokie jie tvirti! 

— Viskas priklauso nuo fizinių sąlygų, — atsakė daktaras, — ir 
aš neapsiimu to išaiškinti, bet manau, jeigu norvegai persikeltų 
į Grenlandiją, tai antroji arba trečioji jų karta pradėtų maitintis 

taip, kaip grenlandiečiai. Jeigu ir mums būtų lemta ilgai pasi- 
likti šiame palaimingame krašte, tai ir mes, bičiuliai, panašiai 
kaip eskimai, turbūt taptume tikrais besočiais. 

— Daktaras tiek daug kalbėjo apie maistą, jog aš net įsinorė- 
jau valgyti, — pasakė Belas. 

— Žinot, ne, — tarė Altamontas, — man po jūsų kalbų net šlykš- 
tu pagalvoti apie ruonieną. Aha! Nagi štai, rodos, yra proga save 
išmėginti, — žiūrėkite, antai ant ledo kažkoks didelis gyvūnas! 

— Tai jūros vėplys! - sušuko Klobonis. — Tyliau! Pirmyn! 

Iš tikrųjų per du šimtus jardų nuo medžiotojų ant ledo gu- 
lėjo didžiulis jūros vėplys; jis mėgaudamasis raivėsi ir vartėsi 
nuo vieno šono ant kito šildydamasis blyškiuose poliarinės sau- 
lės spinduliuose. 

Medžiotojai nuėjo į skirtingas puses, norėdami apsupti jū- 
ros vėplį ir užkirsti jam kelią pasitraukti. Slapstydamiesi už le- 
dujų jie prisiartino per keletą tuazų ir trenkė salve. 

Jūros vėplys nuvirto, bet jėgų dar neprarado ir stengėsi pra- 
laužti ledą norėdamas pasprukti nuo medžiotojų. Altamontas 
jį puolė su kirviu ir keletą kartų jam smogė. Gyvulys įnirtingai 
gynėsi, bet keli šūviai jį pribaigė, ir nebegyvas vėplys išsitiesė 
ant krauju aptaškyto ledo. 

Tai buvo stambus gyvūnas, nuo snukio iki uodegos turįs 
penkiolika pėdų ilgio; iš jo būtų galima gauti keletą statinai- 
čių taukų. 

Geriausias vėplio mėsos dalis daktaras išpjovė, o visa kita 
paliko varnoms, kurios jau skraidė viršum ledų. 

Temo. Metas buvo grįžti į Apvaizdos fortą; dangus nusigie- 
drino; mėnulis dar netekėjo, ir skaisčiai spindėjo žvaigždės. 

— Eikime! — tarė daktaras. - Jau vėlus laikas. Šiandien mums 

žvėrienos, tai neturi teisės skųstis. Grįšime trumpiausiu keliu ir 
pasistengsime nepaklysti. Žvaigždės mums rodys kryptį. 

Tačiau ne taip lengva orientuotis pagal Šiaurės žvaigždę to- 
kiame krašte, kur ji spindi stačiai viršum keliautojo galvos. Iš 
tikrųjų, kada šiaurė yra zenite, kitas pasaulio šalis sunku nusta- 
tyti. Laimė, kad surasti kelią daktarui padėjo mėnulis ir didieji 
žvaigždynai. 

Norėdamas sutrumpinti kelią daktaras nusprendė eiti ne 
vingiuota pakrante, o tiesiai forto link. Taip buvo arčiau, bet 
rizikinga, — ir tikrai, nepraėjo nė keletas valandų, o medžiotojai 
visiškai pasiklydo. 

Jie jau buvo begalvoją pernakvoti ledo namelyje, o rytą grįž- 
ti į pakrantę ir eiti ledo lauku. Bet daktaras žinojo, kad Hateras 
ir Džonsonas nerimaus, todėl reikalavo keliauti toliau. 

— Mus ves Dekas, — pasakė jis, — o Dekas negali paklysti. 
Jis turi gerą instinktą, ir jam nereikalingas nei kompasas, nei 
žvaigždės. Eikime paskui jį. 

Dekas tipseno priekyje; keliautojai visiškai pasitikėjo jo 
nuojauta. Ir neapsiriko, nes netrukus horizonte pasirodė šviesa; 
tai negalėjo būti žvaigždė, nes pro tirštą rūką jokiu būdu nebū- 
tum galėjęs jos įžiūrėti. 

— Tai mūsų švyturys! — sušuko daktaras. 

— Jūs taip manote? — suabejojo Belas. 

— Esu tikras! Einam! 

Keliautojams artėjant šviesa darėsi vis ryškesnė. Netrukus 
jie įžengė į švytinčių dulkių ruožą ir toliau ėjo milžiniško spin- 
dulio nutvieksti; užpakaly ant spindinčio sniego driekėsi di- 
džiuliai ryškūs jų šešėliai. 

Keliautojai paspartino žingsnį ir po pusvalandžio jau kopė 
šlaitu į Apvaizdos fortą. 

IX 


Šiluma ir šaltis 


HATERAS IR DŽONSONAS nerimaudami laukė draugų. 
Medžiotojai labai nudžiugo, kai pagaliau parėjo į šiltą jaukų 
kampelį. Vakare temperatūra smarkiai nukrito, ir termome- 
tras rodė —23* (-31*C). 

Nusikamavę, sušalę medžiotojai visai nebeturėjo jėgų. Lai- 
mė, kad gerai kūrenosi krosnys ir virykla buvo pakurta. Daktaras 
ėmėsi virėjo pareigų ir iš jūros vėplio mėsos iškepė keletą kotletų. 
Devintą valandą vakaro visi penki sėdo valgyti sočios vakarienės. 

— Dievaži, — tarė Belas, tegu mane vadina eskimu, bet 
turiu pripažinti, kad valgis poliarinio žiemojimo metu yra svar- 
bus. Jei tau pakliuvo geras kąsnis, kimšk, kiek telpa! 

Visi valgė pilna burna, ir nė vienas negalėjo Belui iš karto 
atsakyti. Bet daktaras pritardamas linktelėjo galvą. 

Jūros vėplio kotletai buvo tikrai skanūs. Tiesa, jų niekas ne- 
gyrė, bet sparčiai juos šveitė, o tai tolygu pagyrimui. 

Vaišių pabaigoje daktaras kaip paprastai pagamino kavos. 
Klobonis niekam neleisdavo virti šio puikaus gėrimo, pats jį 
gamindavo čia pat ant stalo, užkaitęs kavinuką ant spiritinės 
lempelės, ir patiekdavo dar verdantį. Jei kava jam neplikindavo 
liežuvio, daktaras nesiteikdavo jos gerti. Tą vakarą jis gėrė tokią 
karštą kavą, jog niekas negalėjo pasekti jo pavyzdžiu. 

— Juk jūs išsiplikysite burną, daktare, — pasakė Altamontas. 

— Niekuomet, - atsiliepė jis. 

— Tai bene jūsų gomurys alavuotas? — paklausė Džonsonas. 

— Visai ne, mano bičiuliai. Patariu jums imti pavyzdį iš ma- 
nęs. Kai kurie žmonės, tarp jų ir aš, geria kavą, turinčią šimtą 
trisdešimt vieną laipsnį temperatūros (+55 *C). 

— Šimtą trisdešimt vieną laipsnį! - sušuko Altamontas. — Bet 

juk tokios temperatūros net ranka negali išlaikyti! 

Suprantama, Altamontai, kadangi ranka pakenčia ne 
aukštesnę temperatūrą kaip penkiasdešimt laipsnių. Tačiau go- 
murys ir liežuvis yra ne tokie jautrūs ir pakenčia tokį karštį, 
kokio negali pakęsti ranka. 

— Jūs mane stebinate, — tarė Altamontas. 

— Ką gi, pasistengsiu jus įtikinti. 

Daktaras paėmė termometrą, įkišo į karštą kavą, palaukė, 
kol gyvsidabris nukrito iki penkiasdešimt penkių laipsnių, o 
tada su aiškiu malonumu išgėrė tą gaivinantį skystį. 

Belas norėjo pasekti daktaro pavyzdžiu, bet nusiplikino lie- 
žuvį ir suriko nesavu balsų. 

— Mat jūs nepripratęs, - nusišypsojo Klobonis. 

— Gal pasakytumėt, daktare, — paklausė Altamontas, — ko- 
kią temperatūrą žmogus gali išlaikyti! 

— Mielai, — atsakė daktaras. — Buvo atlikti tam tikri bandy- 
mai, reikia pasakyti, labai įdomūs. Galiu pateikti keletą įsidėmė- 
tinų faktų. Jie jums įrodys, kad galima prie visko priprasti, net 
prie tokios temperatūros, kurioje kepa bifšteksas. Yra žinoma, 
kad Prancūzijoje, Laroštuko mieste, visuomeninėje kepykloje 
dirbusios merginos dešimt minučių išbuvo krosnyje, įkaitintoje 
iki trijų šimtų laipsnių (+132 *C), taigi temperatūra buvo aš- 
tuoniasdešimt aštuoniais laipsniais aukštesnė už vandens viri- 
mo temperatūrą. Šalia jų krosnyje kepė obuoliai ir jautiena. 

— Tai bent merginos! — sušuko Altamontas. 

— O štai ir kitas neabejotinas faktas. Aštuoni mūsų tautie- 
čiai — Fordaisas, Benksas, Solanderis, Blagdinas, Homas, Nutas, 
lordas Sifortas ir kapitonas Filipsas — tūkstantis septyni šimtai 
septyniasdešimt ketvirtais metais išlaikė dviejų šimtų devynias- 

dešimt penkių laipsnių temperatūrą (+128 *C) tokioje krosny- 
je, kur tuo metu kepė rostbifas ir virė kiaušiniai. 

— Ir jie buvo anglai? — pasididžiuodamas paklausė Belas. 

— Taip, Belai, anglai, - atsakė daktaras. 

— O, amerikiečiai dar ne taip būtų padarę, — pareiškė Al- 
tamontas. 

— Jie būtų iškepę, — nusijuokė Klobonis. 

— O kodėl? - atkirto amerikietis. 

— Šiaip ar taip, jie nebandė to padaryti, todėl aš apsiribosiu 
savo tautiečiais. Paminėsiu dar vieną faktą, kuris atrodo tiesiog 
neįtikimas, tačiau jo liudytojų negalima įtarti melagyste. Ragu- 
zos hercogas ir daktaras Jungas, prancūzas ir austras, patys savo 
akimis matė, kaip vienas turkas pasinėrė į vonią, kurios tempe- 
ratūra siekė šimtą septyniasdešimt laipsnių (+78 *C). 

— Man rodos, — pasakė Džonsonas, — kad tai anaiptol ne 
toks didelis žygdarbis, kaip tas, kurį padarė visuomeninės ke- 
pyklos tarnautojos ir mūsų tautiečiai. 

— Atleiskite, — tarė daktaras, — bet vienas dalykas yra iš- 
kęsti karštą orą, o kitas pasinerti į karštą vandenį. Karštame 
ore žmogus prakaituoja, ir tai apsaugo kūną nuo nudegimo, 
o karštame vandenyje mes neprakaituojame, taigi nudega- 
me. Todėl rekomenduojama, kad vonios temperatūra būtų ne 
aukštesnė kaip šimtas septyni laipsniai (+42 *C). Matyt, tas 
turkas turėjo nepaprastą organizmą, jei galėjo iškęsti tokią 
aukštą temperatūrą. 

— Sakykite, daktare, — paklausė Džonsonas, — kokia apskri- 
tai yra gyvūnų temperatūra? 

— Įvairios gyvūnų klasės turi skirtingą temperatūrą, — atsa- 
kė Klobonis. Pavyzdžiui, aukščiausia temperatūra pasižymi 
paukščiai, ypač vištos ir antys. Jų kūno temperatūra prašoka 


= 202 


šimtą dešimt laipsnių (+43 *C), tuo tarpu apuoko temperatūra 
ne aukštesnė kaip šimtas keturi laipsniai (+40 *C). Po to seka 
žinduoliai ir žmonės; anglų kūno temperatūra yra šimtas vienas 
laipsnis (+37 *C). 

Esu tikras, kad Altamontas ir čia įrodinės amerikiečių 
pranašumą, — nusijuokė Džonsonas. 

— Taip, tarp mūsiškių yra labai karštų žmonių, — tarė Alta- 
montas, — bet kadangi man neteko matuoti jų temperatūros nei 
po pažastimi, nei burnoje, aš nedrįstu ko nors tvirtinti. 

— Skirtingų rasių žmonės, — kalbėjo toliau daktaras, — bū- 
dami tokiomis pat sąlygomis, nepasižymi dideliu temperatūros 
skirtumu; maisto pobūdis taip pat neturi ypatingos reikšmės. 
Galiu net pasakyti, kad žmogaus kūno temperatūra ties pusiau- 
ju ir ašigalyje yra tokia pat. 

— Vadinasi, — paklausė Altamontas, - mūsų kūno šiluma yra 
vienoda ne tik čia, bet ir Anglijoje? 

Beveik vienoda, — atsakė daktaras. — O kitų žinduolių 
temperatūra yra truputį aukštesnė už žmogaus temperatūrą. 
Šiuo atžvilgiu artimiausi žmogui yra arklys, kiškis, dramblys, 
delfinas ir tigras; katė, voverė, žiurkė, pantera, avis, jautis, šuo, 
beždžionė, ožys, ožka turi šimtą tris laipsnius temperatūros, 
bet kiaulė pralenkia juos visus, nes jos temperatūra prašoka net 
šimtą keturis laipsnius (+40 *C). 

— Žmonėms dėl to tiesiog apmaudu, — pasakė Altamontas. 

— Po to galiu paminėti ir žuvis, kurių temperatūra keičiasi 
priklausomai nuo vandens temperatūros. Gyvatės temperatū- 
ra — tiktai aštuoniasdešimt šeši laipsniai (+30 *C), varlės - sep- 
tyniasdešimt (+25 *C); ryklio temperatūra maždaug tokia pat, 
kaip varlės. Pagaliau vabzdžiai turi, matyt, tokią temperatūrą, 
kaip aplinkinis oras ar vanduo. 

— Visa tai labai įdomu, — staiga prašneko Hateras, kuris iki 
tol nesikišo į pokalbį, — ir aš be galo dėkingas daktarui, kad jis 
noriai pasakoja mums ką žinodamas. Bet mes taip ilgai kalba- 
me apie aukštą temperatūrą, jog gali pagalvoti, kad mūsų lau- 
kia baisūs karščiai. Man rodos, labiau tiktų pakalbėti apie šaltį 
ir sužinoti, kokia yra buvusi žemiausia temperatūra. 

— Tai tikrai būtų pravartu, - įsiterpė Džonsonas. 

— Gerai, - atsakė Klobonis. —- Galiu jums ir apie tai papa- 
sakoti. 

— Aišku! — sušuko Džonsonas. — Jūs geriausiai apie tai žinote! 

— Mano bičiuliai, aš žinau tiktai tą, ko išmokau iš kitų, ir kai 
jums papasakosiu, jūs žinosite ne mažiau už mane. Taigi štai ką 
galiu jums pasakyti apie šalčius Europoje. Priskaičiuojama nema- 
žai atmintinų žiemų; matyt, žiauriausios žiemos pasikartoja kas 
keturiasdešimt vieneri metai, ir tai sutampa su tuo laikotarpiu, 
kada atsiranda didžiausias skaičius saulės dėmių. Galiu paminėti 
tūkstantis trys šimtai šešiasdešimt ketvirtų metų žiemą, kada Rona 
buvo užšalusi iki pat Arlio; tūkstantis keturi šimtai aštuntų metų 
žiemą, kada Dunojus buvo ledo sukaustytas nuo ištakų iki žiočių 
ir vilkai ledu pereidavo Kategatą; tūkstantis penki šimtai devintų 
metų žiemą, kada Adrijos ir Viduržemio jūros buvo užšalusios ties 
Venecija, Setu ir Marseliu, o Baltijos jūra balandžio dešimtą dieną 
dar nebuvo laisva nuo ledų; tūkstantis šeši šimtai aštuntų metų 
žiemą, kada Anglijoje žuvo visi gyvuliai; tūkstantis septyni šimtai 
aštuoniasdešimt devintų metų žiemą, kada Temzė buvo užšalusi 
iki pat Greivsendo, šešios mylios žemiau Londono; tūkstantis aš- 
tuoni šimtai tryliktų metų žiemą, apie kurią prancūzai dar tebe- 
turi tiek baisių prisiminimų, ir pagaliau tūkstantis aštuoni šimtai 
dvidešimt devintų metų žiemą, ankstyviausią ir ilgiausią iš visų 
devyniolikto šimtmečio žiemų. Taip buvo Europoje. 

— O čia, už speigiračio, iki kurio laipsnio nukrinta tempera- 
tūra? — paklausė Altamontas. 

Po šimts pypkių, — tarė daktaras, rodos, mums teko 
pakelti didžiausius šalčius, kokie tik kada yra buvę žemėje, nes 
spiritinis termometras kartą rodė minus septyniasdešimt du 
laipsnius (-58 *C). Jei neklystu, iki šiol poliariniams keliau- 
tojams teko stebėti Melvilio saloje minus šešiasdešimt vieną 
laipsnį, Felikso uoste — minus šešiasdešimt penkis, Vilties tor- 
te — minus septyniasdešimt (-56,7 *C). 

— Taip, — šūktelėjo Hateras, - mus labai ne laiku sutrukdė 
atšiauri Žiema. 

— Sutrukdė žiema? — paklausė Altamontas įdėmiai žiūrėda- 
mas į kapitoną. 

— Kelyje į vakarus, — skubiai pridūrė daktaras. 

— Vadinasi, — tęsė Altamontas grįždamas prie nutraukto po- 
kalbio, — žmogus gali išlaikyti maždaug dviejų šimtų laipsnių 
temperatūrų skirtumą? 

— Taip, — atsakė daktaras. — Atvirame lauke termometras, 
apsaugotas nuo atsimušusių spindulių veikimo, niekuomet 
nepakyla aukščiau kaip iki šimto trisdešimt penkių laipsnių 
(+57 *C), spiginant baisiausiam šalčiui, nenukrinta žemiau kaip 
iki septyniasdešimt dviejų (-58 *C). Taigi, mano bičiuliai, mes 
galime prisitaikyti prie bet kokios temperatūros. 

— O kas būtų, jei saulė imtų ir užgestų? — paklausė Džonso- 
nas. — Turbūt žemė bematant sušaltų? 

— Saulė neužges, — atsakė daktaras, — o jeigu net ir užges- 
tų, temperatūra tikriausiai nenukristų žemiau tos ribos, kurią 
minėjau. 

— Tai įdomu! 

— Jūs žinote, seniau mokslininkai spėjo, kad kosminėje er- 
dvėje už Žemės atmosferos ribų viešpatauja kelių tūkstančių 

laipsnių šaltis; tačiau tą skaičių teko gerokai sumažinti, kada 
prancūzų mokslininkas Furjė padarė bandymus. Jis įrodė, kad 
jeigu kosminėje erdvėje, kurioje skrieja Žemė, viešpatautų toks 
baisus speigas, tai ašigaliuose būtų daug šalčiau negu dabar, o 
tarp dieninės ir naktinės temperatūros būtų didžiulis skirtumas. 
Vadinasi, už keleto milijonų mylių nuo Žemės yra ne šalčiau 
kaip arktiniuose kraštuose. 

— Sakykite, daktare, — paklausė Altamontas, — ar tiesa, kad 
Amerikos temperatūra žemesnė už kitų šalių temperatūrą? 

Be abejonės, tačiau tik nesumanykite tuo didžiuotis, — 
nusišypsojo daktaras. 

— Kuo tai paaiškinama? 

— Iki šiol įrikinamo paaiškinimo dar nerandama. Pavyzdžiui, 
Halėjus spėjo, jog kadaise Žemę užkliudžiusi pro šalį lekianti ko- 
meta ir nuo smūgio pakrypusi Žemės ašis, drauge ir ašigaliai. 
Jo nuomone, Šiaurės ašigalis, kadaise buvęs Hadsono įlankoje, 
pasislinko į rytus, o toje srityje, kur seniau buvo ašigalis, iki šiol 
išsilaikė žemesnė temperatūra, nors ją daugel amžių šildo saulė. 

— Bet jūs šios hipotezės nepripažįstate? 

— Nė trupučio. Ji patvirtinta rytinių Amerikos krantų at- 
žvilgiu, bet visiškai nepagrįsta vakarinės pakrantės atžvilgiu, nes 
ten temperatūra gerokai aukštesnė. Ne, reikia daryti prielaidą, 
kad egzistuoja nuo lygiagrečių nepriklausomos izoterminės zo- 
nos, ir viskas! 

— Ar ne tiesa, daktare, — pasakė Džonsonas, — labai smagu 
kalbėtis apie šaltį sėdint šiltoje patalpoje. 

— Teisybė, seni! Mes net galime savo teorijas patikrinti prak- 
tiškai. Poliariniai kraštai yra milžiniška laboratorija, kur galima 
daryti įdomius bandymus, kaip naudoti žemą temperatūrą. Tik 
reikia būti atsargiems ir protingiems: jei kuri nors kūno dalis 
jums pradeda šalti, kuo greičiau ją trinkite sniegu, kad atgaivin- 

tumėte kraujo apytaką. Be to, būkite atsargesni ir tuomet, kai sė- 
dite prie ugnies, kadangi galima nejučiomis smarkiai nusideginti 
rankas arba kojas. Tuomet jas reikėtų amputuoti, o poliariniuose 
kraštuose mes neturime palikti nė mažiausios savo kūno dalelės. 
O dabar, mano bičiuliai, būtų neblogai keletą valandų pailsėti. 

— Su mielu noru, - atsiliepė daktaro draugai. 

— Kas šiandien budi prie krosnies? 

— Aš, — atsakė Belas. 

— Tad žiūrėkite, kad ugnis krosnyje neužgestų, nes šiandien 
velnioniškas šaltis. 

— Nesirūpinkite, daktare! Šaltis tai šaltis, bet pažvelkite — vi- 
sas dangus liepsnoja. 

Taip, — tarė daktaras prieidamas prie lango, — nuostabi 

šiaurės pašvaistė! Koks puikus reginys! Negaliu atsižiūrėti. 

Daktaras visada gėrėdavosi tuo meteorologiniu reiškiniu, į 
kurį jo draugai nekreipdavo ypatingo dėmesio. Jis pastebėjo, 
kad prieš pasirodant šiaurės pašvaistei kiekvieną kartą blaškosi 
magnetinė strėlė, ir tuo klausimu jau galvojo rašyti straipsnį į 
„Oro knygą“ 

Belas atsisėdo budėti prie krosnelės, o jo draugai sugulė Io- 
vose ir netrukus kietai užmigo. 


X 


Žiemojimo pramogos 


GYVENIMAS POLIARINIUOSE kraštuose slegiamai vie- 
nodas. Žmogus yra priverstas nusilenkti oro užgaidoms, nes, 
žiūrėk, čia siautėja pūga, čia vėl svilina šaltis. Didžiąją laiko dalį 

negalima nė nošies į lauką iškišti ir reikia sėdėti ledo namely- 
je. Ilgi mėnesiai slenka nieko neveikiant, žiemotojai tūno kaip 
kurmiai savo urvuose. 

Rytojaus dieną keliais laipsniais nukrito temperatūra ir pa- 
kilo smarki pūga. Pro balzganą miglą nieko negalėjai įžiūrėti. 
Daktaras noromis nenoromis sėdėjo namie ir beveik neturėjo 
ką veikti; reikėjo tiktai kone kas valandą valyti koridorių, nes 
jį bematant pripustydavo, ir šluostyti ledines sienas, ant kurių 
nusėsdavo kūrenant atsiradusi drėgmė. Bet pats ledinis namas 
buvo pastatytas tvirtai, o pūga storai apipustydama sienas darė 
jį dar stipresnį. 

Sandėliai taip pat buvo puikiai įrengti; iš laivo atgabentus 
daiktus keliautojai kuo tvarkingiausiai sukrovė „intendantū- 
roje“, taip pasakė daktaras. Nors sandėliai stovėjo per kokius 
šešiasdešimt žingsnių nuo namo, tačiau per pūgą buvo beveik 
neįmanoma iki jų nusikasti. Todėl dalį produktų kasdieniam 
vartojimui keliautojai laikė virtuvėje. 

„Porpoizas“ buvo laiku iškrautas. Ledai palengva, nepaste- 
bimai spaudė laivą ir galėjo pamažu jį sutriuškinti. Buvo aišku, 
kad iš laivo nuolaužų nieko doro negalima pastatyti. Vis dėlto 
daktaras tikėjosi šiaip taip padirbti nedidelę valtį grįžti į Angli- 
ją. Tačiau apie tai buvo dar anksti galvoti. 

Ilgas dienas žiemotojai leido negalėdami nusitverti jokio 
darbo. Hateras amžinai susimąstęs kiaurą dieną gulėdavo lovo- 
je, Altamontas gerdavo arba miegodavo, o daktaras nė nema- 
nydavo blaškyti jiems to snūdulio, bijodamas kokių nors naujų 
nemalonių susidūrimų. Abu kapitonai retai tesikalbėdavo. 

Per pietus apdairusis daktaras stengdavosi taip pakreipti 
kalbą, kad nebūtų paliestos opios. ir keblios temos, ir suma- 
niai jas aplenkdavo. Klobonis kaip įmanydamas siekė kuo nors 


= 345 


sudominti savo draugus, mokydavo juos ir linksmindavo. Jis 
arba tvarkydavo savo kelionės užrašus, arba šnekučiuodavosi 
su draugais istorinėmis temomis, pasakodamas apie meteoro- 
loginius reiškinius arba apie keliones ir pateikdamas labai pa- 
mokomų faktų. Jis kalbėdavo patraukliai, kartais įsileisdamas į 
filosofiją ir darydamas įdomias išvadas, atrodytų, iš menkiausių 
faktų. Jo atmintis buvo tiesiog neišsenkama ir visados gerai jam 
tarnavo. Klobonis puikiai prisitaikydavo prie savo klausytojų ir 
pateikdavo jiems daugybę įdomių faktų, teoriją papildydamas 
sąmojingomis pastabomis. 

Šis garbingas žmogus, tikra to žodžio prasme, buvo nedi- 
delės draugijos siela, nuoširdumo ir teisingumo įsikūnijimas. 
Draugai daktaru visiškai pasitikėjo; jis kėlė pagarbą net Ha- 
terui, kuris jį labai mylėjo. Jis visiems duodavo pavyzdį ir žo- 
džiais, ir darbais, ir jo dėka tų penkių žmonių gyvenimas ledo 
dykumoje per šešetą laipsnių nuo ašigalio įėjo į normalias vėžes. 
Kai daktaras kalbėdavo, būdavo galima pagalvoti, kad jis sam- 
protauja sėdėdamas savo darbo kabinete Liverpulyje. 

Tačiau koks nepanašus buvo mūsų keliautojų likimas į tų 
jūrininkų likimą, kurių sudūžta laivas Ramiajame vandenyne ir 
kurie išmetami į negyvenamą salą, į likimą tų robinzonų, ku- 
riems skaitytojai neretai pavydi jų nuotykių. Iš tikrųjų derlinga 
atogrąžų žemė ir klestinti gamta palengvina žmogui gyvenimą. 
Tuose puikiuose kraštuose, turint šiek tiek nuovokos ir nepa- 
gailėjus trupučio jėgų, galima apsirūpinti visais būtinais daly- 
kais. Gamta ten žmogui labai palanki: iš medžioklės ir žūklės jis 
gauna visa, ko tik reikia; medžiai jam teikia vaisių, olose jis ran- 
da saugią prieglaudą, upeliuose — gėrimui vandens; ūksmingi 
medžiai saugo nuo svilinančių spindulių, žiemą negresia šalčiai: 
į derlingą žemę nerūpestingai numesti grūdai po kelių mėne- 

sių duoda gausų derlių — žodžiu, ten galima toli nuo žmonių 
mėgautis nedrumsčiama laime. Be to, tos nuostabios salos, tos 
klestinčios žemės esti kaip tik prie jūros kelių. Avarijos ištiktas 
žmogus gali visuomet tikėtis, kad jį paims koks nors laivas, ir, 
džiaugdamasis gyvenimu ramiai sau laukti, kol jį kas išvaduos. 

Bet čia, Naujosios Amerikos pakrantėse, — kokia priešingy- 
bė! Dažnai daktarui ateidavo į galvą toks palyginimas, tačiau 
draugams tų minčių jis nepasakodavo ir tik keikdavo, kad yra 
priverstas dykinėti. 

Klobonis nekantriai laukė atlydžių, norėdamas vėl leistis 
į ekskursijas, bet kartu būgštavo, kad pavasarį tarp Hatero ir 
Altamonto nekiltų naujų rimtų susidūrimų. Kuo baigsis šių 
dviejų Žmonių rungtyniavimas, jeigu jiems pavyks kada nors 
pasiekti ašigalį? 

Reikėjo varžovus pamažu paveikti, kad jie pradėtų vienas 
kitą suprasti ir pasitikėtų vienas kitu. Tačiau koks sunkus už- 
davinys — sutaikyti anglą ir amerikietį, tokius žmones, kurie 
užsikrėtę tautine nesantaika, išdidų britą ir veiklų, drąsų, 
šiurkštoką Naujojo Pasaulio sūnų! 

Mąstydamas apie negailestingą kovą dėl būvio ir apie tauti- 
nę konkurenciją daktaras niekuomet su panieka negūžčiodavo 
pečiais, bet nuoširdžiai sielodavosi dėl žmonių silpnybių. 

Neretai jis ta tema šnekučiuodavosi su Džonsonu. Senasis 
jūrininkas ir daktaras gerai vienas kitą suprato. Jie abu suko gal- 
vas: kokio manevro griebtis kapitonams sutaikyti? Dėl jų prie- 
šiškumo ateityje galėjo kilti rimtų nemalonumų ir painiavų. 

Tuo tarpu oras vis dar nesitaisė, ir nebuvo ko nė galvoti 
nors ir trumpam laikui išeiti iš Apvaizdos forto. Reikėjo dieną 
naktį sėdėti lediniame name. Nuobodžiavo visi, tiktai daktaras 


nuolat būdavo kuo nors užsiėmęs. 

— Argi negalima susirasti kokios nors pramogos? — pasakė 
vieną vakarą Altamontas. — Tai ne gyvenimas, o kažkoks apsnū- 
dimas; mes panašūs į gyvates, kurios žiemą sulenda į urvus. 

Jūsų teisybė, — atsakė daktaras. — Deja, mūsų per mažai, 
kad būtų galima sugalvoti kokią nors pramogą. 

— Tai jūs manote, — tarė Altamontas, — kad būtų lengviau 
kovoti su nuoboduliu, jeigu mūsų būtų daugiau? 

— Be abejonės. Kai poliariniuose kraštuose žiemodavo visa 
įgula, sugalvodavo, kaip išblaškyti nuobodulį. 

Norėčiau žinoti, tarė Altamontas, kaip tai pavyk- 
davo! Reikia labai sumanaus proto, kad sugebėtum nors kiek 
pralinksminti tokioje niaurioje aplinkoje. Nejaugi jie duodavo 
vienas kitam spėti šaradas? 

— To visai nereikėjo. Jų pramogos būdavo literatūra ir teatras. 

— Kaip? Jie leisdavo laikraščius? — nustebo Altamontas. 

— Ir rengdavo vaidinimus? — sušuko Belas. 

— Suprantama, ir tai jiems teikdavo daug smagumo. Žiemo- 
damas Melvilio saloje Paris pasiūlė savo įgulai šias dvi pramogų 
rūšis, ir jo pasiūlymas turėjo didžiausią pasisekimą. 

— Prisipažinsiu, aš norėčiau būti jų vietoje, — tarė Džonso- 
nas. — Tikriausiai buvo labai linksma. 

— Linksma ir įdomu, Džonsonai. Leitenantas Bičis tapo tea- 
tro direktoriumi, o kapitonas Sabinas — vyriausiuoju redaktoriu- 
mi ir leido „Žiemos kroniką, arba Šiaurės Georgijos laikraštį“ 

— Vykusiai parinkti pavadinimai! — tarė Altamontas. 

— Laikraštis ėjo pirmadieniais nuo tūkstantis aštuoni šimtai 
devynioliktų metų lapkričio pirmos dienos iki tūkstantis aštuo- 
ni šimtai dvidešimtų metų kovo dvidešimtos dienos. Jame buvo 
aprašomi visi įžymūs žiemojimo įvykiai, medžioklės, įvairūs nuo- 
tykiai, pateikiami meteorologiniai ir temperatūros duomenys; 

laikraštyje buvo daugiau ar mažiau įdomi kronika. Žinoma, ten 
nereikėjo ieškoti Sterno sąmojo ar patraukiančių „Deili telegraf“ 
straipsnių, bet žmonės darė, ką galėjo, o svarbiausia, įgulai buvo 
pramoga. Skaitytojai buvo nereiklūs, neišpaikinti, ir, rodos, dar 
nė vienas žurnalistas niekada nerašė su tokiu užsidegimu. 

— Garbės žodis, — tarė Altamontas, — labai norėčiau, bran- 
gusis daktare, susipažinti su to laikraščio ištraukomis; bet tur- 
būt straipsniai ten nuo pirmojo iki paskutinio žodžio buvo šalti 
kaip ledas. 

— Nė kiek, — prieštaravo daktaras. — Šiaip ar taip, kas at- 
rodytų naivoka Liverpulio filosofinei draugijai arba Londono 
literatūros institutui, tas visiškai parenkino po sniegu palaidotą 
įgulą. Gal norite tuo įsitikinti? 

— Kaip? Nejaugi jūs mokate atmintinai?.. 

— Ne, tačiau „Porpoize“ aš radau Perio kelionės aprašymą, ir 
man tereikia perskaityti, ką pasakoja tas garsusis jūrininkas. 

— Paskaitykite! — sušuko daktaro draugai. 

— Nėra nieko lengviau! 

Klobonis išėmė svetainėje iš spintos knygą ir greitai surado 
tą vietą, apie kurią buvo kalbama. 

— Štai, — tarė jis, — keletas ištraukų iš „Šiaurės Georgijos 
laikraščio“ Tai laiškas vyriausiajam redaktoriui: 

„Mes karštai sveikiname jūsų sumanymą leisti laikraštį. Esa- 
me įsitikinę, kad jūsų redaguojamas laikraštis suteiks mums ti- 
krą malonumą ir padės iškęsti šimtą dienų viešpataujančią niū- 
rią žiemos tamsą. 

Gana susidomėjęs aš sekiau, kokį įspūdį jūsų skelbimas pa- 
darė mūsų draugijai. Vartodamas Londono spaudoje paplitusį 
posakį, galiu jus užtikrinti, kad tarp publikos tai sukėlė tikrą 


sensaciją. 

Jums paskelbus apie laikraštį, jau kitą dieną laive buvo jau- 
čiamas nepaprastas, tiesiog negirdėtas rašalo pareikalavimas. 
Žalia gelumbė buvo sėte nusėta plunksnų drožlėmis, o dėl to 
didį sielvartą patyrė mūsų dvasiškasis tarnas: nukratydamas tas 
drožles, jis vieną spaigliuką įsivarė į panagę. 

Pagaliau iš patikimo šaltinio aš sužinojau, kad seržantas 
Martinas per dieną išgalando ne mažiau kaip dešimt peiliukų 
plunksnoms drožti. 

Stalai net braška nuo rašalinių, kurios jau du mėnesius 
nematė šio pasaulio. Net kalbama, kad ne kartą buvo prasi- 
vėrusios triumo gelmės, išversdamos pundus popieriaus, kuris 
tikrai nesitikėjo, kad taip greitai bus sutrikdyta jo nedrums- 
čiama ramybė. 

Jaučiu pareigą jums pranešti, jog kai kas ketina įmesti į jūsų 
dėžutę tokių straipsnių, kurie nieku būdu negali jums tikti dėl 
nepakankamo originalumo, nes jų negalima laikyti nepaskelb- 
tais. Drįstu jus tikinti, jog ne seniau kaip vakar žmonės matė 
autorių, kuris pasilenkęs prie stalo vienoje rankoje laikė atverstą 
„Žiūrovo“ tomą, o kitoje — rašalinę šildydamas ant lempos raša- 
l4. Nėra ko nė sakyti, tokios apgaulės jūs turite saugotis. „Žie- 
mos kronikos“ skiltyse neprivalo pasirodyti straipsnių, kuriuos 
mūsų senoliai pusryčiaudami skaitė jau prieš šimtą metų. 

— Puiku, — tarė Altamontas, kai daktaras baigė skaityti. — Iš 
tiesų tai labai įdomu; iš visko sprendžiant, laiško autorius buvo 
mitrus vyrukas. 

— Tikrai mitrus, — atsakė daktaras. — O štai gana linksmas 
skelbimas: 

„Reikalingas vidutinio amžiaus ir gero elgesio asmuo „Šiau- 
rės Georgijos karališkojo teatro“ artistėms rengti. Bus paskirtas 
nemažas atlyginimas; arbata ir alus — pagal pareikalavimą. 

Kreiptis į teatro komitetą. N.B. Pirmenybė bus teikiama 
našlei. 

Vis dėlto mūsų tautiečiai buvo linksmi vyrai, tarė 
Džonsonas. 

— O kaip, ar našlė atsirado? — paklausė Belas. 

— Rodos, atsirado, — atsakė daktaras, — nes štai ir atsakymas 
teatro komitetui: 

„Gerbiamieji ponai, aš esu našlė, dvidešimt šešerių metų 
amžiaus, ir galiu pateikti nenuginčijamų įrodymų, kad esu ne- 
peiktino elgesio ir turiu didelių gabumų. Bet prieš apsiimdama 
tvarkyti jūsų teatro artisčių tualetą, norėčiau žinoti, ar jos vaikš- 
čios su kelnėmis ir ar gausiu į talką keletą stiprių jūrininkų, 
kurie padėtų užtempti ir suveržti toms damoms korsetus? Tuo- 


met, gerbiamieji ponai, esu pasiruošusi jums patarnauti. 


A.B. 
PS. Ar negalėtumėt vietoj alaus duoti degtinės?“ 


— Bravo! — sušuko Altamontas. — Aš, rodos, matau tas kam- 
barines, su špiliu* veržiančias artistėms korsetus. Linksmi žmo- 
nės buvo kapitono Pario jūreiviai! 

— Kaip ir visi, kurie pasiekia savo tikslą, — atsakė Hateras. 

Po šios replikos kapitonas vėl nutilo. Daktaras nenorėdamas 
šia tema kalbėti skaitė toliau. 

— O štai arktinių negandų paveikslas, — tarė jis. | Jį būtų 
galima įvairinti iki begalybės, bet čia pasitaiko gana taiklių pas- 
tabų. Spręskite patys: 


* Špilis - būgno pavidalo suktuvas inkarui pakelti. 

„Išeini rytą pakvėpuoti grynu oru, išlipi iš laivo ant ledo - ir 
vos žengęs pirmą žingsnį įsmunki į eketę ir prieš savo norą išsi- 
maudai šaltoje vonioje. 

Išeini medžioti, prisiartini prie puikaus elnio, nutaikai, pa- 
spaudi gaiduką ir baisiai nusivili, nes pamatai, kad parakas šau- 
tuvo kaminėlyje sudrėkęs. 

Iškeliauji su gabalu šviežios duonos kišenėje, įsinori val- 
gyti ir įsitikini, kad duona sušalusi kaip akmuo, kad ji gali 
sutrupinti tau dantis, tačiau dantimis jokiu būdu nepavyks 
sutrupinti duonos. 

Išgirdęs, kad netoli laivo pasirodė vilkas, skubiai atsikeli iš 
užstalės ir išeini į lauką, o sugrįžęs įsitikini, kad tavo pietus 
suvalgė kiti. 

Grįžti iš pasivaikščiojimo nugrimzdęs į gilius ir naudingus 
apmąstymus ir staiga pasijunti lokio glėbyje.“ 

— Mums, bičiuliai, — tarė daktaras, — yra vieni niekai įsivaiz- 
duoti ir kitas poliarinės žiemos negandas, bet kai patiri tokias 
nelaimes, apie jas pasakoti darosi jau smagu. 

— Garbės žodis, — tarė Altamontas, — „Žiemos kronika“ 
nepaprastai įdomus laikraštis, ir labai gaila, kad mes negalime 
jo užsiprenumeruoti. 

— O jeigu mes patys pabandytume leisti laikraštį? — paklausė 
Džonsonas. 

— Ar penkiese? — šūktelėjo daktaras. — Mes visi penki būtu- 
me autoriais, ir tikriausiai neatsirastų skaitytojų. 

Neatsirastų ir žiūrovų, jei sumanytume rengti vaidini- 
mus, — pasakė Altamontas. 

Beje, daktare, — kreipėsi Džonsonas, — papasakokite ką 
nors apie kapitono Pario teatrą. Ar jame buvo vaidinamos nau- 


jausios pjesės? 

— Suprantama. Iš pradžių buvo panaudoti „Heklos“ laive 
rasti du tomai draminių kūrinių, vaidinimai vyko pirmadie- 
niais, kas antrą savaitę. Bet paskui, kai repertuaras išsisėmė, 
darbo ėmėsi visiškai nauji dramaturgai, ir pats Paris Kalėdų 
proga sukūrė dienos tema komediją, pavadintą „Šiaurės vakarų 
kelias, arba kelionės pabaiga“; ji turėjo labai didelį pasisekimą. 

— Puikus pavadinimas, — tarė Altamontas, — bet jeigu man 
tektų imtis tokio siužeto, prisipažįstu, nežinočiau, ką daryti su 
atomazga. 

— Jūsų teisybė, — tarė Belas, — kas žino, kuo visa tai pasibaigs. 

— Bet kam galvoti apie paskutinį veiksmą, jei pirmiesiems 
sekasi gerai? — sušuko daktaras. — Palikime viską likimo valiai, 
mano bičiuliai; kuo geriausiai atlikime savo vaidmenis, bet ka- 
dangi atomazga priklauso nuo visatos Kūrėjo, tad neabejokime 
jo išmintimi. Jis tikrai žino, kaip mums padėti, 

— Visa tai mes susapnuosime, — tarė Džonsonas. — Jau vėlu, 
metas į miegonis. 

— Jūs per daug skubate į lovą, seni, — pasakė daktaras. 

— Ką padarysi, daktare! Man lovoje taip smagu! Be to, aš 
visados sapnuoju malonius sapnus; jaučiuosi pakliuvęs į šiltuo- 
sius kraštus, ir, tiesą pasakius, pusė mano gyvenimo praslenka 
ties pusiauju, o kita pusė — ties ašigaliu. 

— Po velnių, — tarė Altamontas, — kokia laiminga jūsų pri- 
gimtis! 

— Taigi, — atsakė Džonsonas. 

— Jeigu taip, — pridūrė daktaras, — būtų nuodėmė kankinti 
mieliausiąjį Džonsoną. Jo laukia atogrąžų saulė. Einam gulti. 

Įtrartinos pėdos 


BALANDŽIO DVIDEŠIMT ŠEŠTOS dienos naktį oras pa- 
sikeitė. Temperatūra gerokai nukrito. Daktaro namų gyvento- 
jai tuojau tai pajuto, nes po antklodėmis ėmė skverbtis šaltis. 
Prie krosnies budėjęs Altamontas nešykštėjo malkų norėdamas 
viduje palaikyti ne žemesnę temperatūrą kaip penkiasdešimt 
laipsnių (+10 *C). 

Oro atšalimas buvo ženklas, kad netrukus liausis pūga, ir 
daktaras tuo džiaugėsi. Vadinasi, reiškė, kad prasidės įprasti 
darbai, medžioklė, apylinkių žvalgymas ir baigsis priverstinis 
dykinėjimas, kuris gali sugadinti net ir geriausią charakterį. 

Kitą dieną daktaras atsikėlė anksti ir ledo pakopomis užsi- 
korė ant uolos, kur stovėjo švyturys. 

Vėjas pasisuko į šiaurę; oras buvo vaiskus. Lygumą dengė 
vientisa sniegynų plynė. 

Netrukus ir kiti keliautojai išėjo į lauką ir pirmiausia ėmė 
nuo savo namo valyti sniego pusnis. Aikštelės nebebuvo galima 
pažinti: niekur nesimatė jokių žymių, kad čia gyventų žmonės. 
Pūga užpustė visus nelygumus. Žemę dengė sniego sluoksnis, 
turįs ne mažiau kaip penkiolika pėdų storio. 

Visų pirma reikėjo nukasti sniegą aplink pastatus; paskui 
keliautojai grąžino namui buvusią architektūrinę formą, atkasė 
užpustytas sienas ir suteikė joms reikiamą statumą. Tai padaryti 
buvo nesunku: pirmiau nukapojo ledą kirtikliu, o paskui grei- 
tai aptašė sienas iki reikalingo storio. 

Dvi valandas uoliai padirbėjus, visas ledas buvo nukapotas 
ir pasirodė granitinis dirvožemis; po to atkasė taką į sandėlius 
ir į parako rūsį. 

Kadangi čia buvo toks nepastovus klimatas ir visuomet ga- 
lėjai tikėtis pūgos, keliautojai iš sandėlio atnešė į virtuvę naują 
maisto atsargą. Visiems jau buvo atsipykusi sūdyta mėsa ir no- 
rėjosi šviežienos. Valgį būtinai reikėjo pagerinti. Tai buvo me- 
džiotojų reikalas, ir jie ėmė ruoštis į žygį. 

Balandis jau baigėsi, bet poliarinio pavasario dar nebuvo nė 
ženklo, dar neatėjo laikas atgyti arktinei gamtai: reikėjo laukti 
ne mažiau kaip šešias savaites. Silpni saulės spinduliai negalėjo 
įšildyti sniego lygumos ir pažadinti skurdžios šiaurės augme- 
nijos. Maža tebuvo vilties sumedžioti paukščių ar žvėrių. Tuo 
tarpu kiškis, keletas baltųjų kurapkų ar net jauna šiaurės lapė 
būtų visiškai patenkinę nelabai reiklius Daktaro namų gyven- 
tojus. Taigi medžiotojai davė sau žodį negailestingai persekioti 
bet kokį gyvį, kuris tik prisiartins per šūvio atstumą. 

Daktaras, Belas ir Altamontas nutarė išžvalgyti apylinkes. 
Amerikietis, sprendžiant iš jo manierų, buvo sumanus, drąsus 
medžiotojas ir taiklus šaulys, nors ir mėgo pasigirti. Prie jų pri- 
sidėjo ir Dekas, toks pat karštas medžiotojas kaip Altamontas, 
bet nelinkęs į pagyras. 

Trys medžiotojai iškeliavo į rytus, perkopė per gretimą uolą 
ir nuėjo tolyn begaline sniego lyguma. Tačiau nebuvo reikalo 
toli eiti, nes jau už dviejų mylių nuo forto jie užtiko žvėrių 
pėdų, vingiuojančių Viktorijos užutėkio pakrantėmis. Atrodė, 
pėdos juosė fortą koncentriniais ratais. 

Medžiotojus tai sudomino; kurį laiką jie ėjo pėdomis, pas- 
kui sustoję pažvelgė vienas į kitą. 

— Na, taip! Dabar man viskas aišku! - sušuko daktaras. 

— Aišku kaip dieną, — pritarė Belas. — Tai lokių pėdos. 

— Puikūs žvėrys, — pareiškė Altamontas, — bet, man rodos, 
šiuokart jie mums nelabai tinka. 


— Kodėl? — paklausė Klobonis. 

— Jų čia labai daug, — atsakė Altamontas. 

— Ką tuo norite pasakyti? — paklausė Belas. 

— Čia aiškiai galima atskirti penkių lokių pėdas, — to jau 
per daug! 

— Ar jūs tikras? — paklausė daktaras. 

— Pažiūrėkite ir spręskite patys: štai šitos pėdos visai nepa- 
našios į anas, kurių nagai daug labiau išskėsti. O štai dar vieno, 
mažesnio lokio pėdos. Kaip reikiant palyginkite ir nedideliame 
plote suseksite penkių baltųjų lokių pėdas. 

— Taip ir yra, — atidžiai įsižiūrėjęs patvirtino Belas. 

— Jeigu taip, - pasakė Klobonis, — neverta tuščiai dėtis di- 
deliais drąsuoliais. Atvirkščiai, reikia būti atsargiems. Atšiaurios 
žiemos pabaigoje lokiai visuomet labai išbadėję. Dabar jie ne- 
paprastai pavojingi, o kadangi mes jau žinome, kiek jų... 

— Taip pat jų kėslus, — pridūrė Altamontas. 

— Jūs manote, — paklausė daktaras, — kad jie aptiko, jog šioje 
pakrantėje mes gyvename? 

— Tikriausiai. Tiesa, galbūt mes užėjome tiktai taką, kuriuo 
nuėjo lokiai... Bet kodėl tuomet pėdos eina ne tiesia linija, o 
suka ratus? Matyt, lokiai atėjo iš pietryčių, čia sustojo ir pradėjo 
savo ieškojimus. 

— Tikra teisybė, — tarė daktaras. — Be abejonės, šiąnakt jie 
buvo čia. 

— Turbūt ir kitas naktis, — atsakė Altamontas, — tik jų pėdas 
užpustė. 

— Ne, - prieštaravo Klobonis, — greičiausiai žvėrys laukė, 
kol liausis pūga, paskui ėjo įlankos kranto link tikėdamiesi už- 
klupti kokį nors ruonį ir tuo metu užuodė mus. 

— Matyt, taip ir buvo, — sutiko Altamontas. Bet lengva 
sužinoti, ar šiąnakt jie vėl čia ateis. 

— O kaip tai sužinoti? — paklausė Belas. 

Reikia kuriame nors ruože užlyginti jų pėdas. Jei rytoj 
rasime naujų pėdų, vadinasi, lokiai tikrai mus seka. 

— Taip ir padarysime, — tarė daktaras. — Tada bent jau žino- 
sime, ką toliau veikti. 

Medžiotojai ėmėsi darbo, ir netrukus pėdos buvo užlygin- 
tos per kokį šimtą tuazų. 

— Kaip keista! — tarė Belas. - Kokiu būdu lokiai galėjo taip 
toli mus užuosti? Juk mes nedeginome jokių riebalų, kurių kva- 
pas būtų galėjęs juos privilioti. 

— O! Lokiai turi nepaprastai aštrias akis ir jautrią uoslę, — at- 
sakė Klobonis. Be to, jie yra labai sumanūs žvėrys, gal net 
protingiausi iš visų gyvūnų; jie greit pajuto, kad čia dedasi kaž- 
kas nepaprasta. 

— O kas gali garantuoti, — pridūrė Belas, — kad per pūgą jie 
nebuvo atėję prie pat forto? 

— Bet kodėl šiąnakt jie sustojo taip toli nuo mūsų? — paklau- 
sė Altamontas. 

— Sunku pasakyti, — atsiliepė daktaras, — bet galima tikėtis, 
kad savo ratus aplink Apvaizdos fortą jie pamažu vis siaurins. 

— Pažiūrėsim, — tarė Altamontas. 

— Einam toliau, — pareiškė Klobonis, — tik prašom nežiop- 
soti: būkite atsargūs! 

Medžiotojai žingsniavo be galo apdairiai: juk lokiai galėjo 
būti pasislėpę kur nors už ledo kalnelio. Neretai lokiu jie palai- 
kydavo aukštą baltą pusnį, tačiau kiekvieną kartą su džiaugsmu 
įsitikindavo, jog buvo apsirikę. 

Grįždami jie užlipo ant gretimos kūgiškos uolos ir nuo jos 
viršūnės atidžiai apžvalgė visą lygumą nuo Vašingtono kyšulio 
iki Džonsono salos. 


Jie nieko nepastebėjo. Viskas buvo sustingę, balta ir negyva: 
nei garso, nei čiužesio... 

Medžiotojai sugrįžo į ledo namus. 

Jie papasakojo Haterui ir Džonsonui, kas nutiko; buvo nu- 
tarta laikytis labai atsargiai. Atėjo naktis; niekas netrikdė iškil- 
mingos jos ramybės, niekas nepranašavo artimo pavojaus. 

Kitą dieną auštant Hateras ir jo draugai gerai apsiginklavę 
išėjo apžiūrėti sniegynų ir užtiko tokias pat pėdas kaip vakar, 
bet jau arčiau namų. Matyt, priešai ruošėsi Apvaizdos forto 
apgulčiai. 

— Jie vėl klaidžioja aplink mus, — pasakė daktaras. 

— Ir net pasistūmėjo pirmyn, — pridūrė Altamontas. — Pa- 
žiūrėkite į tas pėdas, kurios eina aikštelės link. Tai didžiulio 
lokio pėdos. 

— Taip, pamažu lokiai artinasi prie mūsų, — tarė Džonso- 
nas. — Aišku, jie nori mus atakuoti. 

— Nėra jokios abejonės, — atsakė daktaras. — Taigi be reikalo 
nevaikščiosime. Mums bus sunku su jais susidoroti. 

— Bet kurgi dėjosi tie prakeikti žvėrys? — sušuko Belas. 

Turbūt mūsų tyko, pasislėpę už ledų kur nors rytuose. 
Mums negalima nutolti nuo namų. 

— Na, o kaip bus su medžiokle? — paklausė Altamontas. 

— Keletą dienų ją atidėsime, — atsakė daktaras. — Dabar už- 
lyginkime artimiausias pėdas, o rytoj rytą pažiūrėsime, ar atsi- 
ras naujų. Taip galėsime sekti priešo veiksmus. 

Medžiotojai paklausė daktaro patarimo. Teko vėl užsidaryti 
forte. Netoliese bastėsi pikti žvėrys, ir leistis į ekskursijas nebu- 
vo galima. Iš sskimo punkto keliautojai atidžiai žvalgė Viktori- 
jos užutėkio pakrantes. Švyturį nuėmė, nes dabar iš jo nebebu- 
vo naudos, jis galėjo tiktai patraukti žvėrių dėmesį. Žibintą ir 

elektros laidus sunešė į patalpą, paskui visi iš eilės ėmė budėti 
viršutinėje aikštelėje. 

Teko vėl nuobodžiauti. Bet ką buvo galima daryti? Stoti į 
nelygią kovą nevertėjo; kiekvieno gyvybė buvo per daug brangi, 
kad ja rizikuotų. Nematydami žmonių lokiai gal bus suklaidin- 
ti; bet jeigu žvėrys pradėtų rodytis po vieną, būtų prasminga 
juos medžioti. 

Šiuokart dykinėjimas nebuvo toks sunkus, nes reikėjo būti 
budriems, ir keliautojai su mielu noru ėjo sargybą. 

Visą balandžio 28 dieną priešai nesirodė. Kitą dieną keliau- 
tojai išėjo apžiūrėti lokių pėdų, ir tai, ką jie pamatė, be galo 
juos nustebino. 

Niekur jokio pėdsako! Iki pat akiračio plytėjo švarūs baltu- 
tėliai sniegynai. 

— Kaip puiku! — šūktelėjo Altamontas. — Lokiai suklaidin- 
ti. Jiems neužteko ištvermės, trūko kantrybės, ir jie pasišalino. 
Laimingos kelionės balandėliai! O dabar - į medžioklę! 

Na, na! Neskubėkit! — atšovė daktaras. — Sąžinei nura- 
minti, mano bičiuliai, reikia dar vieną kitą dienelę pasisaugoti. 
Matyt, priešas nesiartino šiąnakt prie mūsų... iš šitos pusės... 

— Apeisime aplink aikštelę, — tarė Altamontas. — Tada ir nu- 
tarsime, ką daryti. 

— Gerai, — sutiko daktaras. 

Keliautojai kuo atidžiausiai išžvalgė sniegynus aplinkui per 
dvi mylias, bet niekur neužtiko lokių pėdų. 

— Ką gi, dabar būtų galima ir pamedžioti? — pasiūlė nekan- 
trusis Altamontas. 

— Verčiau palaukime iki rytojaus, — patarė daktaras. 

— Na, ką gi, atidėsime iki rytojaus, — nenoromis sutiko Al- 


tamontas. 

Medžiotojai grįžo į fortą. Kaip ir vakar, kiekvienas po valan- 
dą budėjo sekimo poste. 

Kai atėjo Altamonto eilė, jis užlipo į uolos viršūnę pakeisti 
Belo. 

Vos tik jis išėjo, Hateras susišaukė draugus. Daktaras atidėjo 
į šalį savo užrašus, o Džonsonas paliko krosnis. 

Buvo galima tikėtis, jog Hateras ims kalbėti apie gresiantį 
pavojų. Bet apie tai jis nė negalvojo. 

— Mano bičiuliai, — tarė jis, — kol nėra amerikiečio, pasišne- 
kėsime apie savo reikalus. 

Kapitono draugai susižvalgė, nesuprasdami, kur jis kreipia 
kalbą. 

— Aš nusprendžiau su jumis susitarti, — tęsė Hateras, — kaip 
mums toliau veikti. 

Ir labai gerai, — atsakė daktaras. Pasišnekėsime, kol 
mes vieni. 

— Po mėnesio, — tarė Hateras, — "daugiausia po šešių savai- 
čių, bus galima vėl leistis į tolimus žygius. Ar jūs galvojote, ką 
mums reikės daryti vasarą? 

— O jūs, kapitone? — paklausė Džonsonas. 

— Galiu drąsiai pasakyti, kad aš dieną ir naktį apie tai tegal- 
voju. Tikiuosi, jūs nė vienas nenorite grįžti atgal? 

Visi tylėjo, sugluminti tokio klausimo. 

— Aš pats ketinu pasiekti Šiaurės ašigalį, — pareiškė Hate- 
ras, — nors man tektų eiti vienam. Mes esame per kokius tris 
šimtus šešiasdešimt mylių nuo ašigalio. Dar niekuomet žmogus 
nebuvo taip arti prie to trokštamo tikslo, ir aš tokios progos 
nepraleisiu. Aš padarysiu viską, net tai, kas neįmanoma! O ką 
jūs ketinate daryti? 

— Tą pat, ką ir jūs, — guviai atsakė daktaras. 

— O jūs, Džonsonai? 

— Tą par, ką ir daktaras, — atsakė bocmanas. 

— Na, o ką jūs pasakysite, Belai? — kreipėsi Hateras į dailidę. 

Kapitone, — atsakė Belas, — tiesa, Anglijoje nė vieno iš 
mūsų nelaukia šeima, bet tėvynė vis dėlto lieka tėvyne!.. Argi 
jūs negalvojate grįžti į Angliją? 

— Grįžti galima ir tuomet, kai atrasim ašigalį, — tarė ka- 
pitonas. — Tada net bus daug lengviau. Sunkumai nepadidės, 
nes keliaudami į šiaurę užpakaly paliksime šalčiausią Žemės 
rutulio sritį. Maisto ir kuro mums užteks dar ilgai. Niekas 
negali mūsų sulaikyti, ir jeigu mes nepasieksime tikslo, tai 
padarysime nusikaltimą. 

— Na, ką gi, — tarė Belas, — mes sutinkame, kapitone. 

Puiku! Aš niekuomet jumis neabejojau, — atsakė Hate- 
ras. Mes laimėsime, bičiuliai, ir mūsų atradimo garbė pri- 
klausys Anglijai! 

— Bet tarp mūsų yra amerikietis, — pasakė Džonsonas. 

Hateras apmaudingai mostelėjo ranka. 

— Žinau, — niūriai suburbėjo jis. 

— Čia jo palikti negalime, — tarė daktaras. 

— Ne, negalime, — pakartojo Hateras. 

— Jis keliaus su mumis! 

— Taip. Bet kas tuomet bus viršininkas? 

— Žinoma, jūs, kapitone. 

— Aš neabejoju, kad jūs manęs klausysite. Bet kas bus, jeigu 
jankis atsisakys? 

— Nemanau, kad jis išdrįstų, — atsiliepė Džonsonas. — Bet 
sakykime, kad Altamontas nesutiks vykdyti jūsų įsakymų... 

— Tada jis turės reikalą su manimi! 

Kapitono draugai tylėdami pažvelgė į jį. 

— O kuriuo keliu mes eisime? — prašneko daktaras. 

Kiek bus įmanoma, keliausime pakrantėmis, — atsakė 
Hateras. 

— O jeigu prieisime laisvą jūrą? Juk tai galimas daiktas! 

— Ką gi, tuomet perplauksime jūrą. 

— Ber kaip? Juk laivo mes neturime. 

Hateras nieko neatsakė. Jis atrodė sumišęs. 

— Galbūt, — pasiūlė Belas, — iš „Porpoizo“ likučių pavyks 
pasidirbti valtį? 

— Niekados! — karštai riktelėjo Hateras. 

— Niekados? — paklausė Džonsonas. 

Daktaras palingavo galvą: jis suprato, ko taip irzo kapitonas. 

— Niekados! — pakartojo Hateras. — Valtis, padirbta iš ame- 
rikiečių laivo likučių, bus amerikietiška valtis!.. 

— Ber, kapitone... — buvo bepradedąs Džonsonas. 

Daktaras davė bocmanui ženklą nebesispirti. Reikėjo šį 
klausimą atidėti iki palankesnio momento. Klobonis suprato 
kapitono dvasinę būklę, nors ir nepritarė jo jausmams. Vis dėl- 
to jis tikėjosi, kad jam pavyks priversti savo draugą absurdiško 
sprendimo atsisakyti. 

Jis ėmė kalbėti kita tema ir pareiškė, kad į tą nežinomą Že- 
mės rutulio tašką, vadinamą Šiaurės ašigaliu, jiems galbūt pa- 
vyks nukeliauti sausuma. 

Žodžiu, daktaras nuo to keblaus dalyko sumaniai išsisuko. 
Pokalbis buvo nutrauktas, nes parėjo Altamontas. 

Amerikietis nieko naujo nepranešė. 

Taip pasibaigė diena; naktis irgi praėjo ramiai. Matyt, lokiai 
buvo pasišalinę. 

XII 


Ledo kalėjimas 


RYTOJAUS DIENĄ HATERAS, Altamontas ir Belas nuta- 
rė eiti į medžioklę. Lokių pėdų niekur nebuvo matyti: turbūt 
žvėrys atsisakė forto apgulos. Jie arba pabūgo nežinomų priešų, 
arba nematydami žmonių pagalvojo, kad ten, po sniego vėpū- 
tiniais, nėra nė gyvos dvasios. 

Kol namie nebus medžiotojų, daktaras norėjo apsilankyti 
Džonsono saloje, ištirti ledą ir padaryti kai kurias hidrografines 
nuotraukas. Šaltis buvo smarkus, bet žiemotojai prie speigų jau 
buvo pripratę ir lengvai juos pakentė. 

Džonsonas turėjo likti Daktaro namuose ir juos saugoti. 

Medžiotojai ėmė ruoštis į žygį. Kiekvienas buvo ginkluotas 
dvivamzdžiu graižtviniu šautuvu, užtaisomu kūgiškomis kulko- 
mis. Pasiėmė truputį pemikano, jei kartais kelionėje juos už- 
kluptų naktis, taip pat ledkirčius, kurie poliariniuose kraštuose 
būtinai reikalingi; apsivilkę visi buvo elnio odos striukėmis, o 
už diržo užsikišę po kirvuką. 

Šiltai apsirengę, be jokio krovinio, su lengvais ginklais, jie 
galėjo toli nueiti; visi buvo puikūs šauliai, taigi reikėjo tikėtis 
sėkmingos medžioklės. 

Aštuntą valandą ryto pabaigę ruoštis jie iškeliavo. Dekas 
linksmai šokinėdamas bėgo priekyje. Medžiotojai perkopė kalvą, 
stūksančią rytuose, aplenkė uolą, kur pirmiau stovėjo švyturys, ir 
sniego laukais nužygiavo pietų link, kur dunksojo Belo kalnas. 

Daktaras susitarė su Džonsonu, kad kilus kokiam nors pa- 
vojui duos vienas kitam signalą; paskui jis nusileido į pakrantę 
ir ėmė skverbtis į ledų užgrioztą Viktorijos užutėkį. 

Džonsonas liko vienas Apvaizdos forte, bet nesėdėjo sunėręs 
rankų. Pirmiausia jis išleido į lauką grenlandinius šunis, kurie 
lojo ir neramiai blaškėsi „šunų rūmuose“; iš pasiutiško džiaugs- 
mo, jie ėmė raičiotis po sniegą. Paskui senasis jūrininkas kibo 
į namų ūkio darbus. Reikėjo papildyti kuro ir maisto atsargas, 
sutvarkyti sandėlius, pataisyti kai kuriuos rakandus, sulopyti 
suplyšusias antklodes, taip pat apavą, nes vasarą laukė tolimos 
ekskursijos. Darbo buvo iki kaklo, bet Džonsonas dirbo sparčiai 
ir mikliai, nes kiekvienas jūrininkas yra visų amatų meistras. 

Dirbdamas jis visą laiką galvojo apie vakarykštį pokalbį, 
apie stebėtiną Hatero atkaklumą: kapitonas jokiu būdu neno- 
rėjo plaukti į ašigalį drauge su amerikiečiu amerikietiška valti- 
mi. Tiesą sakant, tai buvo pagirtinas, didvyriškas atkaklumas. 

„Ber kaip perplaukti vandenyną be valties? — galvojo Džon- 
sonas. = Kai prieisime laisvą jūrą, kaip nori sukis, tačiau be 
laivelio nieko nepadarysi. Gali būti nors ir geriausias iš visų 
anglų, vis tiek trijų šimtų mylių plaukte nenuplauksi. Turbūt 
galima būtų patriotizmo ir atsižadėti. Tačiau pagyvensim — pa- 
matysim. Turime dar daug laiko, be to, ir daktaras dar nepasakė 
paskutinio savo žodžio. Jis prityręs žmogus ir tikriausiai sugebės 
kapitoną įkalbėti. Galiu kirsti lažybų, kad eidamas į salą dakta- 
ras apžiūrės „Porpoizo“ nuolaužas ir nuspręs, ar galima iš jų ką 
nors padirbti. 

Tokios mintys spietėsi Džonsono galvoje, kai išėjo medžio- 
tojai. Bet praslinko valanda, ir staiga už dviejų ar trijų mylių 
pavėjui driokstelėjo sausas, skardus šūvis. 

— Puiku! Tikriausiai jau užtiko žvėrių, — tarė sau Džonso- 
nas, — be to, nelabai toli, nes šūvis gerai girdėti. Tiesa, oras 
labai tyras. 

Trenkė antras šūvis, paskui trečias. 

— Taip. Turbūt užėjo puikų laimikį, - pamanė Džonsonas. 

Vėl supyškėjo trys šūviai, bet jau arčiau. 

„Šeši šūviai! — pagalvojo Džonsonas. Visos kulkos išleis- 
tos... Matyt, čia nebe juokai... Nejaugi... 

Bocmanas pabalo; išbėgęs iš namų jis užkopė ant uolos. 

Tai, ką jis pamatė, jį tiesiog sukrėtė. 

— Lokiai! — suriko jis. 

Medžiotojai, paskui kuriuos sekė Dekas, bėgo kiek įkabin- 
dami, o juos vijosi penki didžiuliai lokiai. Paleidus šešis šūvius, 
nepavyko nudėti nė vieno žvėries. Lokiai jau baigė medžiotojus 
pasivyti. Hateras bėgdamas užpakaly stengėsi sulaikyti lokius 
per tam tikrą atstumą: jis numetė jiems pirma savo kepurę, pas- 
kui kirvuką ir pagaliau šautuvą. Lokiai savo papratimu susto- 
davo ir iš smalsumo apuostydavo tuos daiktus, taip atsilikdami 
nuo medžiotojų, nors šiaip bėgo greičiau už arklius. 

Hateras, Altamontas ir Belas uždusę pribėgo prie Džonsono 
ir kartu su juo kūlversčia nusirito šlaitu prie namo. 

Dar akimirksnis, ir lokiai būtų juos pasiviję; kapitonui vos 
pavyko medžiokliniu peiliu atremti milžiniškos letenos smūgį. 

Hateras ir jo draugai bematant užsidarė namo viduje. Lo- 
kiai neryžtingai sustojo plokščioje uolos viršūnėje. 

Na, dabar mes dar pažiūrėsim, kas nugalės! pareiškė 
Altamontas. — Penki prieš penkis! 

— Keturi prieš penkis! — drebančiu balsu pasakė Džonsonas. 

— Kaip tai? — paklausė Hateras. 

— Daktaras!.. — atsakė Džonsonas rodydamas į tuščią svetainę. 

— Ką daktaras? 

— Jis išėjo į salą. 

— Ak, nelaimingasis! — šūktelėjo Belas. 

— Argi galima jį palikti vieną! — tarė Altamontas. 

— Bėkim! — sušuko Hateras. 

Jis atvėrė duris, bet tučtuojau jas vėl užtrenkė, nes lokys 
savo letena vos nesuknežino jam kiaušo. 

— Lokiai čia! — riktelėjo jis. 

Visi penki? — paklausė Belas. 
Visi! — atsakė Hateras. 

Altamontas puolė prie lango ir ėmė grūsti į jo angą nuo sie- 
nos atskeltus ledo gabalus. Jo draugai netardami nė žodžio, ėmė 
kimšti kitus langus. Tylą trikdė tiktai duslus Deko urzgimas. 

Visus kamavo ta pati mintis. Užmiršdami jiems patiems 
gresiantį pavojų jie galvojo tiktai apie daktarą. Apie jį, o ne 
apie save! Vargšas Klobonis! Toks geraširdis, toks atsidavęs, ne- 
didelio jų būrelio siela! Pirmą kartą jo nebuvo su jais... Kas jį 
ištiks? Juk jam gresia toks baisus pavojus, gal net mirtis! Nieko 
neįtardamas jis ramiai grįš namo ir staiga prieš save išvys įnir- 
tusius žvėris. Ir svarbiausia negalima jo įspėti. Bandyti veržtis iš 
namo būtų beprotybė. 

— Aš vis dėlto tikiuosi, — tarė Džonsonas, — kad daktaras da- 
bar jau budrus. Šūviai jį įspėjo, kad gresia pavojus, ir jis turbūt 
suvokė, jog atsitiko kažkas negera. 

— O jeigu tuo momentu jis buvo per daug toli? Jeigu jis ne- 
suvokė, kas atsitiko? — paklausė Altamontas. — Žodžiu, aštuoni 
galimumai iš dešimties, kad jis grįš namo, net nenumanydamas 
apie pavojų. Lokius užstoja eskarpas, ir jis jų nepamatys. 

— Tada reikia atsikratyti tais žvėrimis, kol dar neparėjo dak- 
taras, — pareiškė Hateras. 

— Ber kaip? — paklausė Belas. 

Atsakyti į tokį klausimą buvo nelengva. Daryti išpuolį būtų 
buvę beprotiška. Tiesa, jie užvertė ledo luitais koridorių, bet 
lokiai, žinoma, galėtų šią kliūtį įveikti ir įsibrauti į vidų. Dabar 

žvėrys žinojo, kad turi reikalą tik su keturiais priešais, kurie už 
juos gerokai silpnesni. 

Apgultieji išsiskirstė po kambarius ir ėmė laukti puolimo. 
Buvo girdėti, kaip žvėrys sunkiai trypinėja po sniegą, dusliai 
riaumoja ir nagais drasko ledines sienas. 

Reikėjo veikti. Altamontas nutarė iškirsti sienoje skylę ir pa- 
leisti į apgulėjus ugnį. Jis labai greitai kiaurai prakirto ledinę 
sieną, bet vos tiktai iškišo pro tą skylę šautuvą, ginklas buvo 
plėšte išplėštas jam iš rankų. Amerikietis net nesuskubo iššauti. 

— Po velnių! Na ir galybė! — sušuko Altamontas. 

Ir jis skubiai užkišo angą. 

Praslinko valanda; jokios išeities nebuvo matyti. Keliautojai 
vėl ėmė tartis, ar nebūtų galima pulti. Laimėti tebuvo labai ma- 
žai šansų, nes susidoroti su lokiais pavieniui neįmanoma. Tačiau 
Hateras ir jo draugai nekantravo norėdami kuo greičiau išsiva- 
duoti iš tos bėdos; teisybę pasakius, jiems buvo gėda, kad lokiai 
juos įvarė į spąstus, — ir jie jau buvo besiryžtą atviram puolimui, 
tik staiga kapitonui į galvą atėjo naujas gynybos būdas. 

Jis pagriebė geležinį žarsteklį, kuriuo Džonsonas iškasda- 
vo anglis, ir įkišo į krosnį; paskui ėmė kirsti sienoje skylę, ta- 
čiau kiaurai neprakirto, palikdamas iš lauko pusės ploną ledo 
sluoksnį. 

Hatero draugai tylėdami žiūrėjo į visą tą pasiruošimą. Kai 
žarsteklis įkaito baltai, Hateras pasakė: 

— Aš atstumsiu lokius įkaitintu žarstekliu, o kai jie pasi- 
trauks, mes pro langą imsime į juos šaudyti, ir jiems nepavyks 
išplėšti mums šautuvų. 

— Gudriai sugalvota! — šūktelėjo Belas prieidamas prie ka- 
pitono. 

Hateras ištraukė iš krosnies žarsteklį ir greitai įkišo į pra- 
kirstą skylę. Sniegas garsiai sušnypštė, nuo žarsteklio pūkštelėjo 


368 


garai. Pribėgo du lokiai, griebė įkaitintą žarsteklį ir baisiai su- 
riaumojo. Vienas po kito driokstelėjo keturi šūviai. 

— Pataikėm! — sušuko Altamontas. 

— Pataikėm! — pakartojo Belas. 

— Reikia pakartoti, — tarė Hateras greitai užkimšdamas šau- 
domąją angą. 

Žarsteklį vėl įdėjo į krosnį, ir po kelių minučių jis vėl įkaito. 

Altamontas ir Belas užtaisę šautuvus sustojo į vietas. Hate- 
ras iš naujo pramušė skylę ir iškišo įkaitintą žarsteklį. 

Bet šį kartą jis atsirėmė į kažkokį kietą daiktą. 

— Prakeikimas! — šūktelėjo amerikietis. 

— Kas yra? — paklausė Džonsonas. 

— Ogi tas, kad prakeiktieji žvėrys verčia ledo luitus vieną ant 
kito, nori mus užmūryti name ir gyvus palaidoti! 

— Negali būti! 

— Pažiūrėkite patys: žarsteklis toliau nebelenda. Tai pagaliau 
darosi juokinga! 

Tačiau buvo jau nebejuokinga, — padėtis darėsi vis bloges- 
nė. Sumanūs žvėrys nusprendė priešus numarinti badu. Jie ėmė 
versti prie įėjimo ledus. 

— Kaip bjauru! — bambėjo įširdęs Džonsonas. — Kad nors 
būtų Žmonės, o čia — žvėrys! 

Praslinko dvi valandos. Apgultųjų padėtis darėsi baisi. Prie 
sienos suversti ledo luitai taip ją sustorino, jog iš lauko nebuvo 
girdėti jokio garso. Altamontas susijaudinęs vaikščiojo iš vieno 
kampo į kitą. Jį tiesiog siutino mintis, kad jam, nors ir tokiam 
drąsiam, tenka nusileisti lokiams. 

Hateras pasibaisėdamas galvojo apie daktarą ir apie tai, koks 
siaubingas pavojus jam gresia grįžtant namo. 

— Ak, jeigu daktaras būtų čia! - graužėsi Džonsonas. 

— Na ir kas? Ką jis čia padarytų? — paklausė Altamontas. 

Jeigu aš tai žinočiau, man nebūtų reikalingas ir dakta- 
ras, — atsakė Džonsonas. Vis dėlto numanau, ką jis dabar 
mums patartų! 

— Ką būtent? 

— Užkąsti. Tai nė kiek nepakenktų. Kaip jūs manote, Al- 
tamontai? 

— Ką gi, aš mielai pavalgyčiau, nors mūsų tokia kvaila, tie- 
siog žeminanti padėtis, — atsakė Altamontas. 

— Einu lažybų, — tarė Džonsonas, - kad po pietų mes sugal- 
vosime, kaip išsisukti iš tos bėdos. 

Niekas jam neatsakė. Visi susėdo prie stalo. 

Kaip tikras daktaro mokinys, Džonsonas stengėsi į pavojus 
žiūrėti filosofiškai, bet jam tai prastai sekėsi. Pokštai jam už- 
kliūdavo už liežuvio. Be to, apgultieji pradėjo jausti negalavi- 
mą. Atmosfera aklinai uždarytoje patalpoje darėsi vis sunkesnė, 
grynas oras beveik negalėjo įeiti, nes krosnyse buvo bloga trau- 
ka. Ugnis netrukus turėjo užgesti. Plaučių ir krosnies sunaudo- 
jamas deguonis pamažu keitėsi anglies dvideginiu. 

Hateras pirmasis pajuto tą naują pavojų ir nenuslėpė jo nuo 
savo draugų. 

— Vadinasi, reikia žūtbūt išeiti į lauką! — sušuko Altamontas. 

— Taip, — tarė Hateras, — tačiau palauksime nakties. Lubose 
prakirsime skylę, ir įeis gryno oro; vienas iš mūsų palypės iki 
tos skylės ir šaudys į lokius. 

— Daugiau nieko ir nebelieka, — atsakė Altamontas. 

Taip nutarę visi ėmė laukti tinkamo momento. Praslinko 
keletas valandų. Altamontas keikė susidariusią padėtį. 

— Kur tai girdėta, — kalbėjo jis, — kad lokiai priremtų prie 


sienos Žmones? 

XIII 
Mina 


ATĖJO NAKTIS. Lempa dėl deguonies trūkumo pradėjo 
pamažu gesti. 

Aštuntą valandą pasiruošimas buvo baigtas. Apgultieji rū- 
pestingai užtaisė šautuvus ir ėmė kirsti lubose skylę. 

Dirbama jau buvo keletą minučių. Belas vikriai kapojo ledą, 
tik staiga Džonsonas, stovėjęs sargyboj miegamajame, skubiai 
priėjo prie draugų. 

Jis buvo sunerimęs. 

— Kas jums? — paklausė kapitonas. 

Nieko, šiaip sau... neryžtingai atsakė senasis jūrinin- 
kas. — Tačiau... 

— Kas atsitiko? — paklausė Altamontas. 

— Tyliau! Ar jūs nieko negirdite? 

— Kur? 

— Štai ten... sienoje darosi kažkas negera. 

Belas metė darbą ir ėmė klausytis. 

Netrukus jis nugirdo duslų krebždesį. Atrodė, šoninėje sie- 
noje kažkas gremžia skylę. 

— Rausiasi, — tarė Džonsonas. 

— Be abejonės, — atsakė Altamontas. 

— Nejaugi lokiai? — paklausė Belas. 

— O kas gi kitas? — sušuko Hateras. 

— Jie pakeitė taktiką, — kalbėjo senasis jūrininkas, — matyt, 
nebegalvoja mūsų marinti badu. 

— Jie mano, kad mes jau užtroškome, — atsakė Altamontas 
pradėdamas ne juokais niršti. 

— Greitai jie čia įsilauš, — tarė Belas. 

— Na, ką gi, — atsakė Hateras. — Teks grumtis! 

— Po velnių! — sušuko Altamontas. — Man rodos, tai daug 
geriau! Įsipyko man tie nematomi priešai. Bent jau matysime 
tuos nenaudėlius. 

— Taip, — pasakė Džonsonas, — bet vargu ar galėsime panau- 
doti šautuvus: čia per ankšta. 

— Ir labai gerai! Kausimės peiliais ir kirviais! 

Triukšmas ėjo vis smarkyn. Jau aiškiai buvo girdėti, kaip 
krebžda nagai. Lokiai rausė skylę toje vietoje, kur siena buvo 
prisišliejusi prie įsirėmusio į uolą sniego pylimo. 

— Lokys dabar ne toliau kaip per šešias pėdas nuo mūsų, — 
pareiškė Džonsonas. 

— Jūsų teisybė, Džonsonai, — tarė Altamontas. — Tuojau mes 
tą balandėlį kaip reikiant pavaišinsime! 

Amerikietis viena ranka nusitvėrė kirvį, kita — peilį, atstatė 
į priekį dešinę koją ir atsilošė atgal pasiruošęs gintis. Hateras 
ir Belas pasekė jo pavyzdžiu. Džonsonas dėl viso pikto užtaisė 
savo šautuvą. 

Dunkseno dabar jau visai arti; buvo girdėti, kaip ledas, 
gremžiamas geležiniais nagais, byrėjo į gabalus. 

Tik plonas ledo sluoksnis beskyrė keliautojus nuo priešų. 
Staiga ledo pluta susprogo, kaip lanke sprogsta klouno praplėšia- 
mas popierius, ir į tamsoką kambarį įsirito didžiulis kamuolys. 

Altamontas užsimojo kirviu. 

— Stokit! Dėl Dievo! — pasigirdo pažįstamas balsas. 

— Daktaras! Daktaras! - sušuko Džonsonas. 

Tikrai, tai buvo daktaras; netekęs pusiausvyros jis kūlversčia 
nuriedėjo į kambario vidurį. 

Visi apstulbo, bet nustebimas tuojau pavirto neapsakomu 
džiaugsmu. Kiekvienas norėjo apkabinti garbingąjį Klobonį; 

susijaudinęs Hateras ilgai jį laikė priglaudęs prie krūtinės, o 
daktaras karštai paspaudė kapitonui ranką. 

— Nejaugi čia jūs, daktare? — šūktelėjo bocmanas. 

— Aš pars, seni, kaip mane matote. Ir aš net labiau nerima- 
vau dėl jūsų, negu jūs dėl manęs. 

— Bet kaip jūs sužinojote, kad mus laiko apgulę lokiai? — pa- 
klausė Altamontas. — Mes juk labiausiai bijojome, kad jūs galite 
kuo ramiausiai grįžti į fortą net nenujausdami pavojaus. 

— O! Aš puikiai viską mačiau! — atsakė daktaras. — Jūsų šū- 
viai mane įspėjo. Tuo metu aš buvau prie „Porpoizo“; užlipau 
ant ledujų ir matau — jus vejasi penki lokiai. Na ir išsigandau 
dėl jūsų! Paskui matau, kad jūs galvotrūkčiais nusiritote nuo 
uolos, o lokiai abejodami sustojo jos viršūnėje. Tada šiek tiek 
nusiraminau, nes supratau, kad spėjote užsidaryti namuose. 
Ėmiau palengva slinkti į priekį, tai šliaužte šliauždamas, tai 
slapstydamasis už ledujų. Tokiu būdu prisiartinau prie forto. 
Čia pamačiau, kad lokiai darbuojasi tartum milžiniški bebrai: 
griebia ledo luitus ir verčia prie sienos, žodžiu — nori jus užmū- 
ryti. Laimė, jiems neatėjo į galvą risti ledų nuo uolos, nes jus 
būtų suploję į blyną. 

— Bet juk ir jums, daktare, grėsė didelis pavojus, — tarė Be- 
las, — lokiai galėjo kiekvienu momentu jus pulti. 

— Jiems ne tas rūpėjo. Džonsono išleisti grenlandiniai šunys 
keletą kartų buvo prisiartinę prie forto, bet lokiai visai neketino 
jų persekioti; ne, jie tikėjosi pasmaguriauti gardesnės mėselės. 

— Ačiū už komplimentą! — nusijuokė Altamontas. 

— O, čia nėra kuo didžiuotis! Kai tik aš atspėjau lokių tak- 
tiką, tuojau pat nutariau prasiskverbti pas jus. Išmintingumas 
reikalavo palaukti nakties. Sutemus aš patyliukais prisėlinau 
prie pylimo iš tos pusės, kur yra parako rūsys. Tą vietą pasirin- 


kau todėl, kad iš ten buvo lengviausia prakasti sieną. Emiausi 

darbo ledą kapodamas ledkirčiu peiliu; ta proga pasakysiu, kad 
tai labai naudingas įnagis. Geras tris valandas aš rausiau, kirtau, 
kasiau, visai nusikamavau, išalkau kaip šuo, bet vis dėlto prisi- 
kasiau iki jūsų... 

— Kartu su mumis laukti to paties likimo? — paklausė Alta- 
montas. 

— Mūsų visų išgelbėti. Bet pirmiausia duokite man džiūvė- 
sėlį ir gabalą mėsos: aš mirštu iš bado. 

Netrukus daktaras jau kimšo už abiejų žandų geroką gabalą 
sūdytos mėsos. Tai jam nekliudė atsakinėti į klausimus, kuriais 
jis buvo apibertas iš visų pusių. 

— Mūsų išgelbėti? — pakartojo Belas. 

— Na, suprantama, — atsakė daktaras energingai krutinda- 
mas žandikaulius. 

— Iš tikrųjų, — tarė Belas, — mes galime pasprukti tuo pačiu 
keliu, kuriuo atėjo daktaras. 

— Še tai tau! — sušuko Klobonis. — Užleisti priešui savo pozi- 
cijas! Juk tie kenksmingi padarai kaipmat suuostų, kur sudėtos 
maisto atsargos, ir viską sušveistų! 

— Nėra ką daryti, teks čia pasilikti, — tarė Hateras. 

— Žinoma. Bet reikia žūtbūt atsikratyti lokių. 

— Vadinasi, jūs radote kokią nors priemonę? — paklausė Belas. 

— Ir ner labai tikrą, — atsakė daktaras. 

— Na, ar aš nesakiau! — sušuko Džonsonas trindamas ran- 
kas. — Kol daktaras su mumis, negalima nukabinti nosies: jis 
visada ras kokį nors būdą išsisukti. 

— Klausykite, daktare, — pasakė Altamontas, — ar lokiai ne- 
gali čia įsibrauti jūsų iškastu urvu? 

— O ne, aš tvirtai uždėjau angą. Dabar galime kuo ramiau- 
siai vaikščioti į parako rūsį, lokiai to net nenumanys. 

— Bet sakykit gi pagaliau, kaip manote mus išvaduoti nuo 
neprašytų svečių? 

— Ogi labai paprastai; tam reikalui aš kai ką jau net pa- 
ruošiau. 

— Ką būtent? 

— Tuoj pamatysite. Bet aš ir užmiršau, kad parėjau ne vienas. 

— Kaip tai? — nustebo Džonsonas. 

— Leiskite jums pristatyti savo draugą. 

Taip taręs Klobonis išsitraukė iš prakirstos sienoje angos ne- 
seniai jo nušautą šiaurės lapę. 

— Lapė! — šūktelėjo Belas. 

— Tai mano šios dienos laimikis, — kukliai paaiškino dakta- 
ras. — Šita lapė mums labai pravers! 

— Tačiau koks gi jūsų planas? — nekantriai paklausė Alta- 
montas. 

— Susprogdinti visus lokius. Tam. tikslui reikės šimto svarų 
parako. 

Visi nustebę sužiuro į daktarą. 

— O kur parakas? — paklausė jie. 

— Parako rūsyje. 

— Na, o kaip pasiekti rūsį? 

— Mano urvas eina tiesiai į jį. Ne be reikalo aš išrausiau de- 
šimties tuazų ilgio koridorių. Būčiau galėjęs prakasti brustverą 
ir arčiau namo, bet žinojau, ką darau. 

— O kur manote padėti miną? — paklausė amerikietis. 

Vidury pylimo, kuo toliau nuo namo, parako rūsio ir 
sandėlių. 

— Bet kaip ten privilioti visus lokius iš karto? 

— Tai jau mano reikalas, — atsakė Klobonis. — Bet gana ple- 
pėti, prie darbo! Mes turime per naktį iškasti šimto pėdų ilgio 

urvą: tai nelengvas darbas, bet penkiese, pasikeisdami, mes jį 
padarysime. Tegu pradeda Belas, o mes truputį pailsėsime. 

— Po velnių! — sušuko Džonsonas. — Puikiai jūsų, daktare, 
sugalvota! 

Daktaras ir Belas įlindo į tamsų urvą, o kur galėjo prašliauž- 
ti Klobonis, ten nebuvo ankšta ir kitiems. Netrukus minuotojai 
pateko į parako rūsį, kur stovėjo eilėmis išrikiuotos statinaitės 
su paraku. Daktaras paaiškino Belui, ką reikia daryti, ir dailidė 
ėmė kirsti sieną, prie kurios buvo prisišliejęs brustveras, Klobo- 
nis grįžo į ledo namą. 

Belas dirbo jau visą valandą ir iškirto kokių dešimties pėdų 
ilgio urvą, kuriuo buvo galima šliaužte šliaužti. Belą pakeitė Al- 
tamontas ir per valandą padarė ne mažiau kaip dailidė. Sniegas 
buvo nešamas į virtuvę, kur daktaras ant viryklos jį tirpino, kad 
užimtų mažiau vietos. 

Altamontą pakeitė Hateras, kapitoną — Džonsonas. Per de- 
šimt valandų, iki aštuntos valandos ryto, urvas buvo iškastas. 

Auštant Klobonis pro šaudomąją angą, jo iškirstą parako 
rūsio sienoje, pažiūrėjo į lokius. 

Kantrūs žvėrys nesitraukė iš savo vietų. Jie slankiojo šen 
ir ten, uostė orą, riaumojo — žodžiu, saugojo su pavyzdingu 
budrumu eidami aplink ledo namą, kuris buvo pradingęs po 
krūva suverstų lyčių. Pagaliau jie pritrūko kantrybės, ir daktaras 
pastebėjo, kad lokiai pradeda ardyti savo suneštus ledo luitus. 

— Tai gražiausia! — šūktelėjo jis. 

— Ką jie ketina daryti? — paklausė greta stovintis kapitonas. 

— Matyt, jiems nusibodo laukti: jie velka ledo luitus į šalis ir 
nori prieiti prie mūsų. Bet palaukit, balandėliai! Mes su jumis 
susidorosime. Tačiau reikia skubėti! 

Klobonis nušliaužė į kamerą, iškastą pylimo viduje, kur tu- 
rėjo būti padėta mina; jis liepė kamerą gerokai padidinti. Ne- 

trukus jos lubose beliko tik pėdos storumo ledo sluoksnis, — 
reikėjo lubas paremti, kad jos neįgriūtų. 

Į ledinę aslą keliautojai įkalė stulpą, įtvirtindami jį grani- 
tiniame grunte; prie stulpo pririšo negyvą lapę; apačioje prie 
stulpo pririšo virvę, kuri buvo nutiesta urvu iki pat rūsio. 

Daktaro draugai viską darė, kaip jis nurodinėjo, nors ir ne- 
labai suprato, kas iš to bus. 

— Štai masalas, — rodydamas į lapę tarė daktaras. 

Jis liepė prie stulpo atridenti statinaitę, kurioje buvo apie 
šimtą svarų parako. 

— O štai ir mina, - pridūrė Klobonis. 

— O mes patys, ar neišlėksime į orą drauge su lokiais? — pa- 
klausė Hateras. 

— Ne! Mes būsime gana toli nuo sprogimo vietos; be to, 
namas yra tvirtai pastatytas. O jeigu jis ir supleišėtų, nesunku 
bus tuos plyšius užtaisyti. 

— Gerai, — tarė Altamontas. — Bet kaipgi jūs veiksite? 

— Ogi štai kaip. Patraukę virvę, mes nuversime stulpą, kuris 
laiko parėmęs viršum minos ledines lubas. Negyva lapė tuojau 
pasidarys matoma, ir alkani lokiai bematant supuls prie to ne- 
tikėto grobio. 

— Aiškus daiktas. 

— Tada aš susprogdinu miną, ir visa kompanija išlekia į orą. 

Hateras visiškai pasitikėdamas savo draugu nereikalavo jo- 
kių paaiškinimų. Jis laukė. Tačiau Altamontas norėjo viską ži- 
noti iki mažiausių smulkmenų. 

— Ar jūs galite, daktare, taip apskaičiuoti degiklio ilgį, kad 
sprogimas įvyktų reikiamu momentu? 

— Tai labai paprasta, ir man nereikės net skaičiuoti. 

— Vadinasi, jūs turite šimto pėdų degiklį? 


— Jokio degiklio aš neturiu! 

— Tad norite padaryti parako takelį? 

— O ne! Tai nepatikima priemonė! 

Vadinasi, tuomet vienas kuris turime pasiaukoti ir su- 
sprogdinti miną? 

— Ką gi, aš galiu! — pasisiūlė Džonsonas. 

— Nėra reikalo, brangus bičiuli, — atsakė daktaras spausda- 
mas bocmanui ranką. — Kiekvieno mūsų gyvybė yra brangi, ir, 
jei duos Dievas, visi liksime gyvi. 

— Na, tada aš jau nebežinau, - pasakė Altamontas. 

— Menkas aš būčiau fizikas, — šyptelėjo Klobonis, — jei to- 
kiomis aplinkybėmis nemokėčiau išsisukti iš bėdos! 

— Ak, štai kaip, pasitelkiama fizika! —- sušuko Džonsonas ir 
plačiai nusišypsojo. 

— Žinoma! Argi mes neturime galvaninės barerijos ir reikia- 
mo ilgio laidų, kuriuos naudojome švyturiui? 

— Na ir ką? 

— Taigi mes galime susprogdinti miną bet kuriuo momentu 
ir be jokios rizikos. 

— Valio! — riktelėjo Džonsonas. 

Valio! — pritarė jo draugai nesibaimindami, kad juos gali 
išgirsti lokiai. 

Laidai buvo nutiesti nuo namo iki parako rūsio. Vienas jų 
galas buvo prijungtas prie galvaninio elemento, kitas įleistas į 
parako statinaitę; laidai ėjo arti vienas kito. 

Iki devintos valandos ryto viskas buvo paruošta. Delsti ne- 
buvo galima, nes lokiai ėmė įnirtingai ardyti namą. 

Atėjo lemiamas momentas. Parako rūsyje buvęs Džonsonas 
turėjo patraukti prie stulpo pririštą virvę. Jis užėmė savo postą. 

— Būkite pasiruošę, — pasakė daktaras draugams, — jei kar- 
tais lokiai nebūtų iš karto užmušti. Stokite šalia Džonsono ir 
po sprogimo tučtuojau bėkite į lauką. 

Hateras, Altamontas ir Belas nušliaužė į parako rūsį, dakta- 
ras liko prie elektros aparato. 

Netrukus pasigirdo prislopintas Džonsono balsas: 

— Ar jau? 

— Viskas gerai! — atsakė Klobonis. 

Džonsonas smarkiai patraukė virvę, stulpas susvyravo. Boc- 
manas prišoko prie šaudomosios angos ir susijaudinęs ėmė žiū- 
rėti. Ledo skliautas įgriuvo, iš po skeveldrų pasirodė lapės lavo- 
nas. Iš pradžių lokiai sumišo, bet paskui godžiai puolė grobį. 

— Ugnis! —- sukomandavo Džonsonas. 

Daktaras sujungė laidus; trenkė griausmingas sprogimas; 
namas susiūbavo tartum nuo požeminio smūgio, sienose atsi- 
vėrė plyšiai. Hateras, Altamontas ir Belas iššoko iš parako rūsio 
su atstatytais šautuvais. 

Bet šauti nebuvo į ką. Keturi lokiai buvo nudėti vietoje, ir 
sužaloti, apanglėję jų lavonai drybsojo ant sniego, o penktasis 
lokys apsvilintu kailiu spruko kiek galėdamas. 

— Valio! Valio! Valio! — ėmė šaukti daktaro draugai. 

Nušvitusį Klobonį visi puolė glėbesčiuoti. 


AIV 


Poliarinis pavasaris 


BELAISVIAI IŠSIVADAVO. Visi džiūgavo ir karštai dėko- 
jo daktarui. Tiesa, senasis bocmanas gailėjo lokių kailių, kurie 
buvo apdeginti ir niekam nebetiko, bet tai nelabai aptemdė jo 
džiaugsmą. 

Visą dieną keliautojai taisė ledinį namą, kuris nuo sprogimo 
buvo smarkiai nukentėjęs. Jie nurinko lokių suverstus ledo lui- 

tus ir sutvirtino suskeldėjusias sienas. Bocmanas traukė links- 
mas daineles, dirbti buvo lengva. 

Kitą dieną staiga pasikeitė vėjas ir kur kas atšilo oras, ter- 
mometras pakilo iki +15* (-9 *C). Ši permaina greitai paveikė 
ir žmones, ir gamtą; viskas aplinkui įgijo linksmesnį vaizdą. 
Papūtus pietų vėjui pasirodė ir pirmieji poliarinio pavasario 
požymiai. 

Toks palyginti šiltas oras išsilaikė keletą dienų; termometras 
nuo vėjo apsaugotoje vietoje rodė +31* (-1 *C); ledas pradėjo 
po truputį tirpti. 

Ledo laukus išvagojo plyšiai; šen ir ten iš po ledo tryško sū- 
rus vanduo primindamas anglų parkų fontanus; po kelių dienų 
prapliupo smarkus lietus. 

Viršum sniego lygumų driekėsi tirštas rūkas, tai buvo 
geras ženklas, pranašaująs, kad sniegynai pradės greitai tirpti. 
Blyškus saulės rutulys pamažu darėsi vis ryškesnis ir danguje 
skriejo vis didesnį ratą. Naktys buvo trumpos, truko vos trejetą 
valandų. 

Kitas, ne mažiau reikšmingas požymis buvo tas, kad pa- 
sirodė ištisi pulkai baltųjų kurapkų, poliarinių žąsų, sėjikų ir 
jerubių. Aplinkui skambėjo skardus jų čirikavimas, jūrininkų 
atmenamas dar nuo praėjusio pavasario. Užutėkio pakrantėse 
atsirado kiškių, kuriuos keliautojai sėkmingai medžiojo, taip 
pat arktinių pelių lemingų, kurių urveliai lygiomis eilėmis buvo 
išgraižę visą krantą. 

Daktaras atkreipė savo draugų dėmesį, kad beveik visi žvė- 
rys ir paukščiai metė baltus žieminius drabužius ir ėmė rengtis 
vasariškai. Jie skubiai ruošėsi pavasariui, o gamta savo ruožtu 
rengė jiems maistą — samanas, aguonas, uolaskėles ir žemastie- 
bes žoles. Po tirpstančiais sniegynais jau kėlėsi nauja gyvybė. 

Bet kartu su tais nekenksmingais gyvulėliais sugrįžo ir iš- 
badėję jų priešai — šiaurės lapės ir vilkai. Trumpomis naktimis 
aidėdavo gūdus jų kauksmas. 

Poliarinių kraštų vilkai yra labai artimi šunų giminaičiai; 
jie net loja. Atskirti juos iš lojimo nuo šunų labai sunku, todėl 
jie gali apgauti net šunį. Kalbama, kad vilkai naudoja šitokią 
gudrybę norėdami privilioti šunis ir pasmaguriauti jų mėsa. Šis 
faktas, pastebėtas palei Hadsono įlanką, daktaro buvo patikrin- 
tas Naujojoje Amerikoje. Džonsonas neleido į lauką važiuoja- 
mųjų šunų bijodamas, kad jų neprisiviliotų vilkai. 

O Dekas, tas visko matęs šuo, buvo per daug atsargus, kad 
galėtų pakliūti vilkams į nasrus. 

Ištisas dvi savaites keliautojai smarkiai medžiojo; šviežie- 
nos buvo užtenkamai. Šaudė kurapkas ir startas — labai skanius 
paukščius. Tačiau medžiotojai toli nuo Apvaizdos forto nenu- 
eidavo. Smulkūs skrajūnai, taip sakant, patys prašyte prašėsi 
šaudomi. Paukščių pulkai gyvino nykų krantą, ir Viktorijos 
užutėkis įgijo neįprastą, malonią išvaizdą. 

Taip praslinko pusė mėnesio nuo to laiko, kai buvo nuga- 
lėti lokiai. Pavasaris jau žengė tvirtais žingsniais. Termometras 
pakilo iki +32* (0 *C); daubose šniokštė upeliai, kalvų šlaitais 
garmėjo kaskadomis nesuskaitomi srautai. 

Daktaras nuvalė vieną akrą žemės ir apsėjo pipirnėmis, 
rūgštynėmis ir krienažolėmis — priešskorbutiniais augalais. Iš 
žemės jau buvo išsikalę mažyčiai želmenėliai, bet staiga vėl 
spustelėjo šaltis. 

Per naktį, pučiant;žvarbiam šiaurės vėjui, termometras nu- 
krito beveik keturiasdešimt laipsnių ir rodė -8* (-22 “C). Vis- 
kas užšalo; paukščiai, keturkojai, amtibijos dingo, tartum ste- 
buklinga lazdele kam pamojus; ruonių eketės apsitraukė ledu, 

plyšiai ledo laukuose susiglaudė; ledas vėl sukietėjo kaip grani- 
tas, o šalčių sukaustytos kaskadų srovės sustingo skaidriais kriš- 
toliniais kaspinais. 

Taip staigiai oras pasikeitė naktį iš gegužės vienuoliktosios į 
dvyliktąją. Išėjęs į smarkų šaltį Belas vos nenušalo nosies. 

— Ak, poliarinė gamta! — šūktelėjo kiek suglumęs Klobo- 
nis. - Kokius pokštus ji krečia! Ką darysi, reikės man iš naujo 
rūpintis pasėliais. 

Hateras tą permainą traktavo ne taip filosotiškai kaip dak- 
taras, jis negalėjo nusėdėti vietoje. Bet noromis nenoromis 
teko laukti. 

— Ar ilgai šalčiai spigins? — paklausė Džonsonas. 

— Ne, mano mielas, — atsakė Klobonis. — Tai paskutinis žie- 
mos spustelėjimas. Šaltis čia yra visagalis šeimininkas ir be pa- 
sipriešinimo nepasitrauks. 

— Tačiau smarkiai jis ginasi, — pasakė Belas trindamasis nosį. 

Taip! Bet aš turėjau tai numatyti, — tarė daktaras, — ir 
veltui neeikvoti sėklų, kaip koks nemokša, juo labiau kad buvo 
galima jas sudaiginti virtuvėje prie židinio. 

— Kaip, — paklausė Altamontas, — jūs galėjote numatyti, kad 
atšals oras? 

— Žinoma, nors aš ir nesu pranašas. Reikėjo man savo pasė- 
lius pavesti švento Mamerto, Pankrato ir Gervazo globai, — tų 
šventųjų atminimas švenčiamas šio mėnesio vienuoliktą, dvy- 
liktą ir tryliktą dieną. 

— Sakykite, meldžiamasis, - sušuko Altamontas, — kokią įta- 
ką gali padaryti orui tie trys šventieji? 

— Netgi labai didelę, jei tikėsime sodininkais, kurie juos va- 
dina „trimis šalčių šventaisiais“ 

— Leiskite paklausti, dėl kurios priežasties? 

— Kadangi gegužės mėnesį periodiškai užeina šalčiai. Ir įsi- 
dėmėkite — labiausiai temperatūra nukrinta paprastai tarp vie- 
nuoliktos ir tryliktos dienos. 

— Faktas tikrai įdomus, bet kaip jis aiškinamas? — paklausė 
Altamontas. 

— Aiškinama dvejopai: arba dėl to, kad tuo metų laiku tarp 
Žemės ir Saulės praskrieja didelis skaičius asteroidų, arba tie- 
siog dėl to, kad tirpsta sniegynai sugerdami be galo daug šilu- 
mos. Ir vienas, ir kitas aiškinimas yra įtikimas. Bet ar galima 
juos pripažinti besąlygiškai? Į tai atsakyti aš neapsiimu. Šiaip 
ar taip, negaliu abejoti pačiu faktu. Visa tai išleidau iš akių ir... 
pražudžiau pasėlius. 

Klobonis sakė tiesą. Dėl įvairių priežasčių iki gegužės pa- 
baigos spigino smarkūs šalčiai. Teko atsisakyti medžioklės ne 
tiek dėl šalčių, kiek dėl to, kad pradingo paukščiai. Laimė, kad 
šviežienos atsargos buvo toli gražu dar neišsibaigusios. 

Ledinio namo gyventojai vėl buvo priversti sėdėti be jokio 
darbo. Per dvi savaites, nuo gegužės 11 iki 25 dienos, monoto- 
nišką jų gyvenimą sudrumstė tiktai vienas įvykis: dailidė neti- 
kėtai susirgo sunkia, piktybine angina. 

Daktaras iš karto nustatė šią baisią ligą, nes smarkiai padi- 
dėjo ligonio glandos ir jas padengė apnašos. 

Bet čia jau buvo Klobonio amatas, ir liga, dėl sumanios jo 
taktikos staiga užklupta, turėjo greitai pasitraukti. Gydymas 
buvo labai paprastas, vaistinė — čia pat pašonėje. Daktaras dėjo 
pacientui į burną nedidelius ledo gabaliukus; po keleto valandų 
patinimas pradėjo mažėti, apnašos išnyko. Rytojaus dieną Belas 
jau buvo ant kojų. 

Visus nustebino toks paprastas gydymo būdas. 

— Čia yra anginų kraštas, — mokė Klobonis, — todėl reikia, 
kad būtų ir vaistų prieš tą ligą. 

Vaistų tai vaistų, bet svarbiausia, kad būtų gydytojas! — 
pridūrė Džonsonas, kurio akyse daktaras iškilo į nepasiekiamas 
aukštumas. 

Klobonis nutarė laisvalaikiu rimtai pasišnekėti su Hateru. 
Reikėjo atkalbėti kapitoną, kad jis nebeketintų keliauti į šiaurę, 
nepasiėmęs nei valties, nei jokio laivelio, nei rąstgalio, kuriuo 
būtų galima persikelti per įlanką ar sąsiaurį. Kaip visada ištiki- 
mas savo principams, kapitonas jokiu būdu nesutiko plaukti 
valtimi, padaryta iš amerikiečių laivo likučių. 

Daktaras nežinojo, kaip tvarkyti šį reikalą, tuo tarpu reikėjo 
greitai ką nors nuspręsti: birželio mėnesį buvo jau metas leistis 
į kelionę. Ilgai apie tai galvojęs pagaliau jis pasivedėjo Haterą į 
šalį ir meiliai paklausė: 

— Sakykite, Haterai, ar jūs laikote mane savo draugu? 

— Žinoma, — karštai atsakė kapitonas, — geriausiu, galima 
sakyti, vieninteliu draugu! 

— Jeigu aš jums duosiu vieną neprašytą patarimą, — tęsė Klo- 
bonis, — ar patikėsite, kad patariu atvira širdimi? 

— Taip, kadangi jūs niekuomet nesivadovaujate egoistiniais 
sumetimais. Bet kas gi yra? 

— Palaukite, Haterai, aš noriu jums pateikti dar vieną klau- 
simą. Ar jūs mane laikote geru anglu, kuriam, kaip ir jums, 
brangi tėvynės garbė? 

Hateras stebėdamasis pažvelgė į daktarą. 

— Taip, — atsakė jis, — bet kodėl mane to klausiate? 

Jūs veržiatės į Šiaurės ašigalį, — kalbėjo Klobonis. — Aš 
suprantu jūsų ambiciją ir jums pritariu; tačiau, norint pasiekti 
tikslą, reikia padaryti viską, kas nuo jūsų priklauso. 

— Kaip, argi iki šiol aš neaukojau visko, kad tik sėkmingai 
baigtųsi mano žygis? 

— Ne, Haterai, jūs nepaaukojote savo nusistatymų ir dabar at- 
metate tokią priemonę, kuri būtinai reikalinga tolesnei kelionei. 

— Aha! — sušuko kapitonas. — Jūs kalbate apie valtį ir apie 
tą Žmogų? 

Klausykit, Haterai, pasikalbėkime ramiai. Pasvarstykime 
klausimą įvairiapusiškai. Labai galimas daiktas, kad toji žemė, 
kur mes praleidome šią žiemą, nesiekia ašigalio, iki kurio yra dar 
šešetas laipsnių. Jeigu žinios, kuriomis jūs iki šiol taip tikėjote, 
bus teisingos, vasarą turime prieiti laisvą nuo ledų jūrą. Dabar aš 
jūsų klausiu: ką darysime, išvydę prieš akis laisvą, plaukiojimui 
palankų Šiaurės vandenyną, jei neturėsime kuo jį perplaukti? 

Hateras tylėjo. 

— Argi jūs sustosite per keletą mylių nuo ašigalio vien dėl to, 
kad nebus, kaip jį pasiekti? 

Hateras nuleido galvą ant rankų. 

— O dabar, — kalbėjo daktaras, — pasvarstykime klausimą 
moralės požiūriu. Aš suprantu, kad kiekvienas anglas yra pasi- 
ryžęs paaukoti gyvybę ir turtą savo tėvynei išgarsinti. Bet jeigu 
valtis, sukalta iš lentų, kurios bus paimtos iš sudužusio ir bet 
kokios vertės netekusio amerikiečių laivo, jeigu tokia valtis, sa- 
kau, prisiirs prie nežinomo kranto arba perplauks neištirtą van- 
denyną, argi tai sumažins jūsų atradimo šlovę? Jeigu šioje pa- 
krantėje rastumėte įgulos paliktą laivą, argi nesiryžtumėte juo 
pasinaudoti? Argi ne ekspedicijos vadui priklauso visa atradimo 
garbė? Dabar aš jus klausiu: ar tokia valtis, padirbta keturių 
anglų ir valdoma keturių anglų įgulos,-ar nebus tokia valtis an- 
gliška nuo kilio iki pat stiebo galiuko? 

Hateras tylėjo. 

— Ne! - tęsė Klobonis. — Kalbėsime atvirai: jums kelia neri- 
mą ne valtis, bet Altamontas. 

Taip, daktare, atsakė kapitonas. — Aš neapkenčiu to 
amerikiečio, kaip tik gali neapkęsti anglas! Likimas jį pastatė 
man skersai kelio, kad... 

— Kad jus išgelbėtų! 

— Kad pražudytų mane! Man rodosi, kad jis tyčiojasi iš ma- 
nęs, tvarkosi čia kaip“šeimininkas, tariasi atspėjęs mano planus 
ir vaizduojasi, kad mano likimas yra jo rankose. Argi jis neišsi- 
davė, koks yra, kai reikėjo duoti pavadinimus naujai atrastoms 
žemėms? Ar jis sakėsi nors kartą, kas jį atvedė į šias platumas? 
Jūs neįstengsite man iš galvos išvaryti minties, kuri mane tie- 
siog gniuždo: šis žmogus yra ekspedicijos vadas, o tą ekspediciją 
surengė Jungtinių Valstijų vyriausybė... 

— Tegu ir taip, Haterai. Bet kodėl esate įsitikinęs, kad toji 
ekspedicija keliavo į ašigalį? Argi Amerika, lygiai kaip Angli- 
ja, neturi teisės pabandyti atrasti Šiaurės vakarų kelio? Šiaip 
ar taip, Altamontas nežino, kokie jūsų planai, nes nė vienas iš 
mūsų — nei Džonsonas, nei Belas, nei aš, nei jūs — nė karto jam 
girdint apie tai nekalbėjo. 

— Todėl tegu jis niekuomet nesužino mano planų! 

— Galų gale jis vis tiek juos sužinos; juk mes negalime jo čia 
vieno palikti! 

— O kodėl ne? — kiek suirzęs paklausė kapitonas. — Argi jis 
negali pasilikti Apvaizdos torte? 

— Jis su tuo nesutiks, Haterai. Be to, mes pasielgtume ne- 
žmoniškai, jei paliktume Altamontą vieną! Juk be mūsų jis len- 
gvai čia gali žūti! Ne, Altamontas turi keliauti su mumis! Ber 
dabar dar per anksti jam sakyti, koks mūsų tikslas, - juk jis gal- 
būt nieko nenuvokia. Todėl mes jam pasakysime, kad norime 
pasidirbti valtį ir su ja ištirti naujai atrastos žemės krantus. 

Hateras ilgai nesileido įtikinamas savo draugo argumentų. 
Daktaras niekaip negalėjo sulaukti atsakymo. 

— O jeigu jis nesutiks paaukoti savo laivo? — pagaliau pa- 
klausė kapitonas. 

— Tada pasinaudosime stipresniojo teise. Jūs padirbsite valtį 
be jo sutikimo, ir jis nebegalės reikšti jokių pretenzijų! 

— Duok Dieve, kad jis nesutiktų! — šūktelėjo Hateras. 

— Galbūt, jis ir neatsisakys, — tarė daktaras. — Reikia jo pa- 
klausti. Aš apsiimu tai padaryti. 

Tą patį vakarą, kai susėdo vakarieniauti, Klobonis pradėjo 
kalbą apie numatomas vasaros ekskursijas ir apie hidrografines 
krantų nuotraukas. 

— Aš manau, Altamontai, — tarė jis, — kad keliausite su mu- 
mis? 

— Žinoma, — atsakė Altamontas. — Reikia juk sužinoti, ar 
toli tęsiasi Naujoji Amerika. 

Hateras įdėmiai pažvelgė į savo varžovą. 

O tam, kalbėjo Altamontas, — reikia gerai išnaudoti 
„Porpoizo“ nuolaužas. Iš jų bus galima padirbti tvirtą valtį, ku- 
ria galėsime toli nuplaukti. 

— Girdite, Belai! — džiaugsmingai tarė daktaras. — Rytoj pat 
imkitės darbo! 


XV 


Šiaurės vakarų kelias 


KITĄ DIENĄ BELAS, Altamontas ir daktaras nuėjo prie 
sudužusio „Porpoizo“ Medžio buvo užtenkamai; ypač pravertė 
sena valtis išmuštu dugnu: jos griaučius b4vo nutarta panaudo- 
ti naujai valčiai. Dailidė tuojau ėmėsi darbo. Reikėjo padirbti 

tvirtą valtį, visiškai tinkamą plaukti jūra ir kartu gana lengvą, 
kad būtų galima ją vežti ant rogių. 

Paskutinėmis gegužės dienomis temperatūra pakilo; termo- 
metras laikėsi užšalimo taške; pavasaris šį kartą jau galutinai 
sugrįžo, ir keliautojams reikėjo nusimesti žieminius drabu- 
žius. Dažnai praūždavo lietus; polaidžio vandenys kaskadomis 
šniokštė per akmenis ir kupstus. 

Hateras iš visos širdies džiaugėsi, kad prasidėjo atlydys. 
Laisva jūra jam nešė laisvę. 

Jis tikėjosi netrukus patikrinti savo pirmtakų parodymus 
apie poliarinį baseiną. Nuo to priklausė kelionės sėkmė. 

Vieną vakarą po gana šiltos dienos, kai ledai buvo jau pra- 
dėję gerokai tirpti, Hateras užmezgė kalbą jaudinančia jį tema 
apie laisvą jūrą. 

Jis pateikė įprastinius savo argumentus ir kaip visada susira- 
do karštą savo teorijos šalininką — daktarą. Tiesą sakant, Hatero 
išvados buvo gana įtikinamos. 

— Nėra abejonės, — kalbėjo jis, — jeigu vandenynas išvarys 
ledus palei Viktorijos užutėkį, liks laisva ir pietinė jo dalis iki 
pat Kornvalio salos ir Karalienės sąsiaurio. Penis ir Belčeris ten 
matė laisvą jūrą, ir, žinoma, jie negalėjo suklysti. 

— Ir aš taip manau, Haterai, — atsakė Klobonis, — juo la- 
biau kad nėra pagrindo abejoti tų šaunių jūrininkų teisingumu. 
Tiesa, kai kas tvirtina, kad juos suklaidinęs miražas, bet toks 
spėjimas abejotinas. Jie taip įsitikinę kalba apie laisvą jūrą, jog 
negalima tuo abejoti. 

— Aš visą laiką buvau tokios pat nuomonės, — prašneko ligi 
tol tylėjęs Altamontas. — Poliarinis baseinas tęsiasi ne tiktai į 
vakarus, bet ir į rytus. 

— Tuo visiškai galima tikėti, — įsiterpė Hateras. 

— Būtinai reikia tuo tikėti, — atsakė Altamontas, — nes lais- 
vą jūrą, kurią kapitonas Penis ir Belčeris matė Grinelio Žemės 
pakrantėse, matė ir leitenantas Mortonas, Keino bendražygis, 
sąsiauryje, vadinamame šio drąsaus mokslininko vardu. 

— Bet, deja, mes dabar esame ne Keino sąsiauryje, — šaltai 
tarė Hateras, — ir negalime to fakto patikrinti. 

— Tačiau galima sutikti, kad taip yra, —- pasakė Altamontas. 

— Žinoma, — pritarė daktaras norėdamas nutraukti nerei- 
kalingą ginčą. — Altamontas sako tiesą, ir jeigu tik aplinkinės 
žemės nesiskiria kokiomis nors ypatybėmis, tai vienodose pla- 
tumose visada galima tikėtis vienodų reiškinių. Todėl manau, 
kad laisva jūra tęsiasi ir į vakarus, ir į rytus. 

— Šiaip ar taip, mums tai neturi ypatingos reikšmės, — pa- 
sakė Hateras. 

— Aš su jumis nesutinku, Haterai, — prieštaravo amerikie- 
tis, kurį jau pradėjo pykinti apsimetamas kapitono abejingu- 
mas. Labai galimas daiktas, kad po kurio laiko šis dalykas 
mums turės reikšmės. 

— Kada gi, leiskite paklausti? 

— Kai sumanysime grįžti. 

— Grįžti! - sušuko Hateras. — O kas apie tai galvoja? 

— Niekas, — atsakė Altamontas, — bet aš manau, jog kur nors 
vis dėlto turėsime sustoti. 

— Kur būtent? — paklausė Hateras. 

Klausimas buvo tiesus. Daktaras būtų davęs ranką sau nu- 
kirsti, kad tik būtų galėjęs nutraukti tą pokalbį. 

Altamontas nieko neatsakė; kapitonas pakartojo savo 
klausimą. 

— Kur būtent? — kvotė jis. 

— Ten, kur mes keliaujame, — ramiai atsakė Altamontas. 


— Kas gali tai pasakyti? — tarė Klobonis bandydamas nura- 
minti varžovus. 

— Taigi aš manau, — kalbėjo Altamontas, — jeigu mes no- 
rėsime grįžti poliariniu baseinu, galima bandyti prasiskverbti į 
Keino sąsiaurį, kuriuo nukeliausime tiesiog į Bafino įlanką. 

— Jūs taip manote? — pašaipiai paklausė Hateras. 

— Taigi, manau. Taip pat manau, jeigu poliarinės jūros kada 
nors pasidarys prieinamos, į jas bus vykstama kaip tik tuo keliu, 
nes jis trumpiausias. Daktaro Keino atradimas — didis atradimas! 

— Iš tikrųjų? — pasakė Hateras, iki kraujo prikandęs lūpas. 

— Argi galima tai ginčyti? — paklausė daktaras. — Reikia kiek- 
vieną pagerbti, kaip pridera. 

— Ką jau kalbėti apie tai, — atkakliai ęsė amerikietis, — kad 
prieš tą garsųjį jūrininką dar niekas nebuvo nukeliavęs taip toli 
į šiaurę. 

— Man džiugu pagalvojus, — atkirto kapitonas, — kad šiuo 
metu anglai nukeliavo toliau negu jis. 

— O amerikiečiai? — sušuko Altamontas. 

— Kuo čia dėti amerikiečiai? — tarstelėjo Hateras. 

— O aš argi ne amerikietis? — išdidžiai pakėlė galvą Alta- 
montas. 

Jūs esate keistas Žmogus, — vos susitvardydamas pasakė 
Hateras. — Argi galima statyti lygia greta laimingą atsitiktinumą 
ir mokslą? Tiesa, tas jūsų amerikietis kapitonas pasistūmėjo toli 
į šiaurę, bet tik atsitiktinai... 

— Atsitiktinumas! — nutraukė jį Altamontas. — Ir jūs drįstate 
sakyti, kad Keinas dėl to didžio atradimo turi būti dėkingas ne 
savo energijai, ne savo išsimokslinimui? 

— Aš sakau, — atsiliepė Hateras, — kad to Keino vardą ne- 
tiktų net minėti tokiame krašte, kurį savo atradimais išgarsino 

anglai Paris, Franklinas, Rosas, Belčeris, Penis ir pagaliau Ma- 
kliuras, perplaukęs Šiaurės vakarų kelią... 

— Makliuras! — piktai sušuko Altamontas. — Jūs prisimenate 
šį Žmogų ir neigiate atsitiktinumų vaidmenį? Argi Makliurui ne 
atsitiktinai pasisekė? 

— Ne! — atkirto Hateras vis labiau karščiuodamasis. — Ne! 
Ne atsitiktinai, bet dėl jo sumanumo ir atkaklumo, kurio dėka 
jis keturias žiemas praleido tarp ledų... 

— Kur jau ne! — prieštaravo Altamontas. — Jį suspaudė ledai, 
plaukti atgal buvo neįmanoma, todėl Makliuras pagaliau paliko 
savo laivą „Investigeitorių“ ir grįžo į Angliją. 

— Mano bičiuliai... — buvo bepradedąs daktaras. 

— Tačiau paliksime nuošalyje žmones, — nutraukė jį Alta- 
montas, — ir pažvelgsime tik į pasiektus rezultatus. Jūs kalbate 
apie Šiaurės vakarų kelią, bet juk tą kelią reikia dar atrasti. 

Hateras net pašoko: tautinė jo ambicija buvo opiai užgauta. 

Daktaras vėl mėgino įsikišti į pokalbį. 

— Jūs neteisus, Altamontai, — tarė jis. 

— Aš tebesilaikau savo nuomonės, — tęsė užsispyręs ameri- 
kietis. — Šiaurės vakarų kelias dar neatrastas, arba, jei norite, dar 
reikia jį nuplaukti. Makliuras jo nenuplaukė, ir dar nė vienas 
laivas, išplaukęs iš Beringo sąsiaurio, nepasiekė Bafino įlankos. 

Tai buvo neginčijamas faktas. Kas galėjo tam prieštarauti? 

Bet Hateras pašokęs iš vietos pareiškė: 

— Aš nepakęsiu, kad mano akivaizdoje būtų ginčijama anglų 
kapitono garbė! 

— Jūs nepakęsite? — pašoko ir Altamontas. — Bet faktai aiš- 
kūs, pabandykite juos nuneigti! 

— O Viešpatie! — šūktelėjo Hateras pabalęs iš pykčio. 

Mano bičiuliai, tarė daktaras, nusiraminkite! Mes 


svarstome mokslinį faktą. 

Geraširdis Klobonis norėjo įžvelgti vien mokslinį ginčą ten, 
kur viską lėmė tautinė nesantaika. 

— Aš galiu jums pateikti faktus, — grasinamu balsu pareiškė 
Hateras. 

— Ir aš taip pat! - sušuko Altamontas. 

Džonsonas ir Belas nežinojo, kaip nuraminti įsismarkavu- 
sius kapitonus. 

— Ponai, — oriai pasakė Klobonis, — aš prašau žodžio! Aš rei- 
kalauju žodžio! Visus tuos faktus žinau ne blogiau už jus, gal net 
geriau, ir tikiuosi, kad neabejojate, jog kalbėsiu visai nešališkai. 

— Taip, taip! — sušuko Belas ir Džonsonas; pokalbis darėsi 
vis aštresnis, ir jie skubėjo pritarti daktarui. 

— Papasakokite mums, daktare, — pasakė Džonsonas. - Abu 
kapitonai jus išklausys, be to, ir visiems bus naudinga sužinoti 
tuos faktus. 

— Ką gi, kalbėkite, — nenoromis pratarė amerikietis. 

Galvos linktelėjimu parodęs, kad sutinka, Hateras atsisėdo 
ant kėdės ir susinėrė rankas ant krūtinės. 

— Aš jums išdėstysiu faktus visiškai objektyviai, — pareiškė 
daktaras. — Jūs galite mane sustabdyti, jei pastebėsite, kad aš ką 
nors praleidžiu arba iškraipau. 

— Mes juk pažįstame jus, daktare, — pasakė Belas. — Dėsty- 
kite viską, kaip yra. 

Daktaras išsiėmė iš spintos su tuo dalyku susijusius doku- 
mentus. 

— Štai poliarinių jūrų žemėlapis, — tarė jis. — Pagal jį bus lengva 
atsekti, kaip keliavo Makliuras, ir jūs patys galėsite viską spręsti. 

Klobonis ant stalo ištiesė admiraliteto įsakymu išleistą pui- 
kų žemėlapį, kuriame buvo pažymėti visi pastarųjų laikų atra- 


dimai poliarinėse jūrose. Paskui prašneko: 

Jūs žinote, kad tūkstantis aštuoni šimtai keturiasdešimt 
aštuntais metais dū laivai — „Heraldas“, vadovaujamas kapito- 
no Keleto, ir „Ploveris“ vadovaujamas kapitono Muro — buvo 
išsiųsti į Beringo sąsiaurį ieškoti Eranklino ekspedicijos. Jų ieš- 
kojimai buvo nesėkmingi. Tūkstantis aštuoni šimtai penkiasde- 
šimtais metais prie jų prisidėjo Makliuras. Jis vadovavo „Investi- 
geitoriui“ kuriuo jis tūkstantis aštuoni šimtai keturiasdešimt 
devintais metais plaukiojo Džeimso Roso vadovaujamas. Pas- 
kui Makliurą „Enterpraizo“ laivu plaukė jo viršininkas, kapito- 
nas Kolinsonas. Bet Makliuras Kolinsoną pralenkė ir atvykęs į 
Beringo sąsiaurį pareiškė, kad jo nelauks ir keliaus toliau; jis dar 
pasakė, kad prisiima atsakomybę už tolesnius įvykius ir ketina 
suieškoti Frankliną arba atrasti Šiaurės vakarų kelią, — ar jūs 
girdite, Altamontai? 

Altamontas tylėjo, nei pritardamas, nei paneigdamas. 

— Tūkstantis aštuoni šimtai penkiasdešimtais metais rugpjū- 
čio penktą dieną, — pasakojo daktaras, — atsisveikinęs su „Plo- 
veriu“ Makliuras išplaukė į rytinius vandenis beveik neištirtais 
keliais. Pažiūrėkite: žemėlapyje vos pažymėti žemyno krantai. 
Rugpjūčio trisdešimtą dieną jaunasis karininkas išvydo Batersto 
kyšulį, o rugsėjo šeštą dieną atrado Beringo Žemę, kuri, kaip 
vėliau įsitikino, sudarė dalį Benkso Žemės, ir pagaliau — Princo 
Alberto Žemę. Paskui Makliuras drąsiai leidosi į ilgą sąsiaurį, 
skiriantį tas dvi dideles salas, ir jį pavadino Velso Princo sąsiau- 
riu. Mintyse ir mes pasukime į sąsiaurį kartu su tuo drąsiuoju 
jūrininkų. Makliuras tikėjosi — ir ne be pagrindo — prasiskverb- 
ti į mūsų perplauktą Melvilio baseiną, tačiau sąsiaurio gale 
jam kelią užkirto neįveikiama ledų užtvara. Makliuras buvo 
priverstas ten praleisti tūkstantis aštuoni šimtai penkiasdešim- 
tų-tūkstantis aštuoni šimtai penkiasdešimt pirmų metų žiemą; 

tą Žiemą jis atliko kelionę ledais norėdamas išsiaiškinti, ar tas 
sąsiauris jungiasi su Melvilio baseinu. 
— Tai tiesa, — tarė Altamontas, — bet sąsiaurio jis neperplaukė. 
— Palaukite, — sustabdė jį daktaras. "To žiemojimo metu 
Makliuro karininkai ištyrė aplinkinius krantus: Kresvelis — Be- 
ringo Žemę, Hasveltas — Princo Alberto Žemę, Vinetas — Vol- 
kerio kyšulį šiaurėje. Liepos mėnesį, prasidėjus pirmiems atly- 
džiams, Makliuras vėl bandė prasiskverbti į Melvilio baseiną, 
prisiartino prie jo per dvidešimt mylių vos per dvidešimt 
mylių! — bet vėliau jį nubloškė į pietus, ir jam nepavyko įveikti 
visų tų kliūčių. Tuomet Makliuras nutarė nusileisti Velso Prin- 
co sąsiauriu ir apiplaukti Benkso Žemę, žodžiu, neradęs kelio 
rytuose, bandė jį rasti vakaruose. Jis pasuko kitu halsu. Liepos 
aštuonioliktą dieną jis buvo prie Keleto kyšulio, devynioliktą — 
netoli Princo Alberto kyšulio, dviem laipsniais aukščiau, paskui 
po baisių grumtynių su ledkalniais sustojo Benkso protakoje, 
kur prasideda visa virtinė sąsiaurių, einančių į Bafino įlanką. 
— Tačiau jis negalėjo jų perplaukti, — vėl įsiterpė amerikietis. 
Palaukite, Altamontai, būkite kantrus, imkite pavyzdį 
iš Makliuro. Rugsėjo dvidešimt šeštą dieną kapitonas sustojo 
žiemoti Gailestingumo užutėkyje, Benkso Žemės šiaurėje, kur 
išbuvo iki tūkstantis aštuoni šimtai penkiasdešimt antrų metų. 
Atėjo balandžio mėnuo; maisto atsargų Makliurui bebuvo likę 
vos pusantrų metų laikotarpiui. Nenorėdamas grįžti atgal jis 
rogėmis pervažiavo Benkso sąsiaurį ir pasiekė Melvilio salą. 
Mintyse ir mes sekime paskui jį. Tose pakrantėse Makliuras ti- 
kėjosi užtikti laivus, kuriuos kapitonas Ostinas buvo pasiuntęs 
jo pasitikti per Bafino įlanką ir Lankasterio sąsiaurį. Balandžio 
dvidešimt aštuntą dieną Makliuras atkeliavo į Žiemos uostą, 
kur prieš trisdešimt trejus metus buvo žiemojęs Paris. Jokių 

laivų ten nebuvo. Bet vienoje akmenų piramidėje kapitonas 
rado dokumentą, iš kurio sužinojo, kad prieš metus čia pra- 
plaukė leitenantas Maklintokas, Ostino palydovas. Kitas dėl 
to būtų visai netekęs vilties, bet Makliuras nenusiminė. Dėl 
viso ko toje pat piramidėje jis paliko naują dokumentą, pažy- 
mėdamas, jog ketina grįžti į Angliją savo atrastu Šiaurės vakarų 
keliu per Lankasterio sąsiaurį ir Bafino įlanką. Jeigu nuo jo 
nebūsią žinių, vadinasi, jį bus nunešę į šiaurę arba į vakarus 
nuo Melvilio salos. Paskui Makliuras neprarasdamas drąsos 
grįžo į Gailestingumo užutėkį, kur praleido tūkstantis aštuoni 
šimtai penkiasdešimt antrų-penkiasdešimt trečių metų žiemą, 
žiemojo jau trečią kartą. 

— Aš niekuomet neabejojau Makliuro drąsa, — pareiškė Alta- 
montas, — bet abejojau, ar sėkminga buvo jo kelionė. 

> Žiūrėkime toliau, — tarė daktaras. — Tą žiemą dėl smarkių 
šalčių mažai tebuvo ką medžioti, ir jau kovo mėnesį reikėjo 
trečdaliu sumažinti maisto davinį. Makliuras nutarė pusę savo 
įgulos parsiųsti į Angliją arba per Bafino įlanką, arba Maken- 
zio upe ir Hadsono įlanka. Antroji pusė įgulos turėjo parvesti 
į Europą „Investigeitorių“ Makliuras išrinko silpniausius jū- 
reivius, kuriems ketvirtoji žiema galėjo būti pražūtinga. Iške- 
liauti buvo numatyta balandžio penkioliktą dieną, viskas buvo 
jau paruošta. Tačiau balandžio šeštą dieną vaikščiodamas po 
ledą su savo leitenantu Kresvelu Makliuras staiga išvydo ledu 
atbėgantį žmogų, kuris smarkiai mojavo rankomis. Tai buvo 
Pimas, „Heraldo“ kapitono Keleto leitenantas, to paties Kele- 
to, kurį Makliuras, kaip jau sakiau, prieš dvejus metus buvo 
palikęs Beringo sąsiauryje. Atvykęs į žiemos uostą Keletas 
rado Makliuro ten paliktą dokumentą. Tokiu būdu sužinojęs, 
kad drąsuolis jaunasis jūrininkas stovi Gailestingumo užutė- 

kyje, kapitonas Keletas pas jį nusiuntė savo leitenantą Pimą. 
Leitenantą lydėjo būrys „Heraldo“ jūreivių; tame būryje buvo 
prancūzų leitenantas de Brė, savanoriu tarnavęs kapitono Ke- 
leto štabe. Tikiuosi, jūs neabejojate, kad mūsų tautiečiai tikrai 
buvo susitikę? 

— Nė kiek, — atsakė Altamontas. 

— Na, tai eisime toliau ir pažiūrėsime, ar buvo nuplaukta 
Šiaurės vakarų keliu. Atkreipkite dėmesį: jei sujungsime Pario 
atradimus su Makliuro atradimais, išeis, kad tie keliautojai api- 
plaukė šiaurinius Amerikos krantus. 

— Taip, bet ne tuo pačiu laivu, — atkirto Altamontas. 

— Užtat apkeliavo vienas žmogus. Bet toliau. Makliuras iš- 
vyko pas kapitoną Keletą į Melvilio salą ir per dvylika dienų 
nukeliavo šimtą septyniasdešimt mylių nuo Gailestingumo 
užutėkio iki Žiemos uosto. Susitaręs su „Heraldo“ kapitonu, 
kad atsiųs pas jį ligonius, Makliuras grįžo į savo laivą. Kas 
nors kitas būtų nusprendęs, kad jau pakankamai nuveikta, bet 
drąsusis jaunuolis sumanė dar kartą išbandyti laimę. Prašom 
įsidėmėti: jo leitenantas Kresvelis, lydėjęs sergančius „Investi- 
geitoriaus“ jūreivius, išvyko iš Gailestingumo užutėkio, priėjo 
Žiemos uostą ir nukeliavęs ledais šimtą septyniasdešimt mylių 
birželio antrą dieną pasiekė Bičio salą ir po kelių dienų su dvy- 
lika jūreivių jau buvo „Fenikso“ laive. 

— Aš tuomet tarnavau „Fenikse“, — tarė Džonsonas. — Jam 
vadovavo kapitonas Inglfildas, su kuriuo grįžome į Europą. 

— Tūkstantis aštuoni šimtai penkiasdešimt trečių metų spa- 
lio septintą dieną, — tęsė daktaras, — Kresvelis atvyko į Londoną 
perėjęs visą kelią nuo Beringo sąsiaurio iki Farvelo kyšulio. 

— Na, tai kaip, — tarė Hateras, — įeiti iš vienos pusės ir išeiti 
iš kitos — argi tai nereiškia pereiti? 

Tai tiesa, — atsakė Altamontas, — bet juk keturis šimtus 
septyniasdešimt mylių jis nukeliavo ledais. 

— Na ir kas? 

— Čia visa esmė! — sušuko amerikietis. — Aš jus klausiu: ar 
Makliuro laivas nuplaukė tą kelią, ar ne? 

— Ne, - atsakė daktaras, — nes po ketvirto žiemojimo Ma- 
kliuras buvo priverstas palikti savo laivą tarp ledų. 

Jūros keliu turi keliauti ne žmogus, bet laivas. Jei kada 
nors Šiaurės vakarų kelias taps prieinamas, juo plaukios laivai, 
o ne rogėmis važinės žmonės. Todėl būtina, kad jį perplauktų 
laivas arba bent jau valtis. 

— Valtis? — šūktelėjo Hateras amerikiečio žodžiuose įžiūrėjęs 
tam tikrą užuominą. 

— Altamontai, — skubiai įsikišo daktaras, — jūs kabinatės prie 
žodžių, ir kiekvienam aišku, kad ne jūsų teisybė. 

— Jums lengva sakyti, ponai, kad ne mano teisybė, - atkirto 
Altamontas, — jūs keturiese, o aš vienas. Bet vis dėlto aš nepa- 
keičiu savo nuomonės. 

— Ir nekeiskite! — suriko Hateras. — Bet tiktai laikykite lie- 
žuvį už dantų. 

— Kokią teisę turite su manimi taip kalbėti? — užsidegė Al- 
tamontas. 

— Kapitono teisę! — išdidžiai pareiškė Hateras. 

— Argi aš jūsų pavaldinys? — atrėžė Altamontas. 

— Be jokios abejonės. Ir saugokitės! Jei... 

Tuo metu daktaras, Džonsonas ir Belas juodu išskyrė. Var- 
žovai svaidė vienas į kitą grasinamus žvilgsnius. Daktaras buvo 
smarkiai susikrimtęs. 

Tačiau po dviejų ar trijų taikių žodžių Altamontas švilpau- 
damas tautinę dainelę „Jankis Dudlis“ išsitiesė lovoje. Nežinia, 
ar jis miegojo, ar ne, bet daugiau nepratarė nė žodžio. 

Hateras išėjo į lauką ir ėmė dideliais žingsniais vaikščioti 
po atviru dangumi. Po valandos jis sugrįžo ir atsigulė taip pat 
neprataręs nė žodžio. 


AVI 


Poliarinė arkadija 


GEGUŽĖS DVIDEŠIMT DEVINTĄ dieną saulė pirmą 
kartą visiškai nenusileido: ji tik truputėlį palietė horizontą ir 
tuojau vėl pakilo į padangę. Prasidėjo ilgos dienos, trunkančios 
ištisą parą. Rytojaus dieną spinduliuojantis šviesulys pasirodė 
apsuptas didingo žiedo, žėrinčio visomis vaivorykštės spalvo- 
mis. Tokie reiškiniai pasikartodavo dažnai ir visuomet domin- 
davo daktarą, — jis žymėdavo, kurią dieną ir valandą pasirodė 
žiedai, koks jų dydis ir pavidalas. Bet eliptinis žiedas, jo matytas 
tą dieną, buvo gana retas reiškinys. 

Netrukus pasirodė pulkai rėksmingų paukščių; iš tolimosios 
Floridos ir Arkanzaso atskridę einiai ir kanadietiškosios žąsys 
stebėtinai sparčiai lėkė tolyn į šiaurę. 

Atrodė, jie ant savo sparnų parnešė pavasarį. Daktarui pa- 
vyko nušauti keletą tų paukščių, taip pat tris ar keturias gerves 
ir net gandrą. 

Saulė greitai leido sniegą, kurį tirpdyti padėjo ir jūros van- 
duo išsiliedamas ant ledo laukų pro plyšius ir ruonių pragrauž- 
tas eketes. Sumišęs su jūros vandeniu sniegas pavirto nešvaria 
pliurza, kurią arktiniai keliautojai vadina „koše“ 

Daktaras vėl ėmė rūpintis pasėliais; sėklų jam nestigo. Jis 
labai nustebo, kai tarp pradžiūvusių akmenų užtiko tam tikros 

atmainos rūgštynių daigų. Klobonis negalėjo atsistebėti kūry- 
binėmis gamtos galiomis, pasireiškiančiomis net ledų ir šalčio 
viešpatijoje. Jo pasėtos pipirnės po trijų savaičių išleido kokių 
dešimties linijų ilgio jaunus daigus. 

Viržių krūmeliuose nedrąsiai ėmė skleistis mažyčiai, šviesiai 
rusvi, beveik bespalviai žiedeliai; atrodė, tartum nenusimananti 
ranka būtų pripylusi į jų dažus per daug vandens. Apskritai 
Naujosios Amerikos augmenija vešlumu nepasižymėjo. Bet vis 
dėlto buvo džiugu žiūrėti į tuos skurdžius, nedrąsiai besikalan- 
čius želmenis: tai buvo visa, ką galėjo pažadinti gyvenimui sil- 
pni saulės spinduliai; rodės, apvaizda dar ne visai buvo užmir- 
šusi tuos tolimus kraštus. 

Pagaliau nusistovėjo šiltas oras: birželio 15 dieną termo- 
metras rodė +57* (+14 *C). Daktaras vos galėjo patikėti savo 
akimis. Aplinka pasikeitė; saulės įšildytų kalvų šlaitais garmėjo 
nesuskaitomi srautai; ledas suskeldėjo, ir netrukus turėjo paaiš- 
kėti svarbus klausimas — ar jūra liks laisva. Aplinkui be atvangos 
dundėjo sniego griūtys: nuo kalvų sniegas slinko į daubas. Ledo 
laukų poškėjimas virto nepaliaujamu skardžiu gaudesiu. 

Keliautojai surengė ekskursiją į Džonsono salą. Tai buvo 
menkutė salelė, dyka ir bevaisė; tačiau senasis bocmanas džiū- 
gavo, kad jo vardu pavadinta toji vieniša uola vandenyno pla- 
tybėse. Jis būtinai norėjo aukštame skardyje įrėžti savo vardą ir 
kopdamas vos nenusisuko sprando. 

Hateras per savo iškylas kruopščiai ištyrė visas apylinkes iki 
Vašingtono kyšulio. Nutirpus sniegui vietovės pobūdis smarkiai 
pasikeitė: ten, kur dar neseniai plytėjo lygi, vienoda sniegynų 
danga, dabar iškilo aikštėn kalneliai ir duburiai. 

Namas ir sandėliai pradėjo irti, reikėjo nuolatos juos taisyti; 
tačiau poliariniuose kraštuose labai retai tebūna penkiasdešimt 


— 400 


septyni laipsniai šilumos, ir vidutinė temperatūra vasarą pakyla 
tik truputį aukščiau nulio. 

Iki birželio 15 dienos valties statyba jau gerokai pasistūmėjo. 
Prie jos dirbo Belas ir Džonsonas, o jų draugai eidavo medžioti, 
ir jiems neblogai sekėsi. Nušovė net keletą elnių. Prie šių gyvu- 
lių labai sunku prieiti, bet Altamontas stvėrėsi gudrybės, kuri 
paplitusi Šiaurės Amerikoje tarp indėnų: šautuvo vamzdžiu ir 
pirštais jis vaizduodavo nelyginant kokius ragus, taip apgauda- 
mas baikščius gyvulius. Prisiartinęs, kiek reikia, jis šaudavo ir 
tikrai pataikydavo. 

Bet itin vertingi ŽVĖLYS, muskusiniai jaučiai, kurių gausias 
bandas Paris buvo sutikęs Melvilio saloje, čia, Viktorijos užutėkio 
pakrantėse, nesirodė. Todėl buvo nutarta leistis į tolimą ekskursi- 
ją tų puikių žvėrių pamedžioti, taip pat ištirti rytinės žemyno da- 
lies. Keliaudamas į ašigalį Hateras neketino eiti tomis vietomis, 
o daktaras norėjo su jomis susipažinti. Taigi buvo nuspręsta eiti 
pasižvalgyti į rytus nuo Apvaizdos forto. Altamontas tikėjosi pa- 
medžioti. Suprantama, ekspedicijoje turėjo dalyvauti ir Dekas. 

Pirmadienį, birželio 17-ąją, pasitaikė graži diena, termome- 
tras rodė +41* (+5 “C), oras buvo tyras ir vaiskus. Medžioto- 
jai apsiginklavę dvivamzdžiais šautuvais, pasiėmę kirtiklius ir 
peilius ledui kapoti šeštą valandą ryto kartu su Deku išėjo iš 
Daktaro namų. Žygis turėjo užtrukti dvi ar tris dienas, todėl jie 
pasiėmė reikiamą kiekį maisto. 

Iki aštuntos valandos Hateras ir du jo draugai nužygiavo jau 
apie septynias mylias. Kaip tyčia, jiems nepasitaikė užtikti jokio 
gyvūno, ir jie beveik jau nebesitikėjo ką nors nušauti. 

Prieš jų akis toli toli tęsėsi plati lyguma, išraižyta daugybės 
naujai atsiradusių upelių; nužerti įstrižų saulės spindulių, švytė- 
jo didžiuliai balokšniai, panašūs į kūdras. 


— 40I 


Tarpais ledas buvo nutirpęs, ir reikėjo eiti plika žeme; grun- 
tą čia sudarė pagrindinės nuosėdinės uolienos, taip paplitusios 
visame Žemės rutulyje. 

Kartais pasitaikydavo riedulių, tačiau buvo sunku paaiškinti, 
iš kur čia jie atsiradę, — taip jie skyrėsi nuo tos vietos uolienų. 
Kiekviename žingsnyje buvo pilna molio skalūnų ir įvairiausių 
klinčių; daktaro dėmesį patraukė visiškai skaidrūs, bespalviai kris- 
talai, kai kuriomis savo ypatybėmis panašūs į islandišką špatą. 

Nors daktarui neteko šaudyti, bet geologiniams užsiėmi- 
mams jam neužteko laiko, nes jo draugai per daug sparčiai 
žingsniavo. Vis dėlto kiek galėdamas jis tyrinėjo dirvožemį. Ge- 
raširdis Klobonis stengėsi kuo daugiau kalbėti, antraip mažasis 
būrelis būtų ėjęs visiškai tylėdamas. Altamontas neturėjo jokio 
noro šnekėtis su kapitonu, o šis nebūtų jam nė atsakinėjęs. 

Iki dešimtos valandos ryto medžiotojai nužygiavo apie dvy- 
lika mylių į rytus; jūra dingo už horizonto. Daktaras pasiūlė 
sustoti ir papusryčiauti. Paskubomis užkandę po pusvalandžio 
medžiotojai iškeliavo toliau. 

Vietovė nuožulniais šlaitais ėjo vis žemyn. Daubose ir uolų 
pakriūtėse sniegas buvo dar neištirpęs ir gulėjo bangomis, dėl 
to lyguma atrodė panaši į siautėjančią jūrą. 

Aplinkui niekur nesimatė jokios augmenijos, ir rodėsi, kad 
tose vietose negalima užtikti nė vieno gyvūno. 

— Sėkminga medžioklė, nėra ko sakyti, - bambėjo Altamon- 
tas. — Tiesa, šis kraštas ne iš derlingųjų, bet man atrodo, kad 
poliariniai gyvūnai neturi teisės būti tokie užgaidūs ir galėtų 
elgtis mandagiau. 

— O vis dėlto nusiminti dar per anksti, — tarė daktaras. 
Vasara ką tik prasidėjo, ir jeigu Paris sutiko tiek daug įvairių 
gyvūnų Melvilio saloje, tai kodėl mes negalime čia jų sutikti? 

— Bet juk mes nukeliavome į šiaurę toliau negu Paris, — pa- 
sakė Altamontas. 

— Žinoma, bet šiuo atveju tai neturi reikšmės. Juk šalčiausia 
yra aplink šalčio polių, kaip tik tuose ledo laukuose, kur mes 
žiemojome „Forvarde“ Tačiau artėdami į ašigalį mes tolstame 
nuo šalčiausios Žemės rutulio srities. Todėl visa, ką Paris ir Ro- 
sas užtiko vienapus šalčio poliaus, mes turime rasti ir kitapus. 

— Šiaip ar taip, — atsidusęs tarė Altamontas, — iki šiol mes 
buvome labiau keliautojai, nekaip medžiotojai. 

Kantrybės! — atsakė daktaras. Vietovė pamažu prade- 
da keistis, ir būtų labai stebėtina, jei neužtiktume medžioklės 
laimikio daubose, kur tikriausiai yra prisiglaudusi šiokia tokia 
augmenija. 

— Mavyt, šis kraštas visiškai negyvenamas, — pareiškė Alta- 
montas, — be to, vargu ar kas galėtų čia gyventi. 

— Negyvenamas! — sušuko daktaras. — Tokių kraštų, mano 
manymu, nėra. Atkakliu darbu, per didelius vargus, daugelio 
kartų pastangomis, pritaikydamas visus žemdirbystės moks- 
lo laimėjimus, žmogus gali bet kokį kraštą galų gale padaryti 
derlingą. 

— Jūs taip manote? — suabejojo Altamontas. 

— Žinoma. Jeigu aplankytumėte žiloje senovėje pagarsėju- 
sius kraštus, kur buvo Tėbai, Ninevija ir Babilonas, tuos tur- 
tingus slėnius, kurie kadaise klestėjo ir kur buvo įsikūrę mūsų 
protėviai, jūs turbūt pagalvotumėt, kad jie niekuomet nebuvo 
gyvenami. Netgi tų kraštų klimatas pablogėjo, kai ten nustojo 
gyventi žmonės. Pagal visuotinį gamtos dėsnį, visi negyvena- 
mieji kraštai pasižymi nederlingumu ir nesveiku klimatu. Tad 
žinokite, kad žmogus pats sudaro sau reikiamas gyvenimo sąly- 
gas: aplinką labai veikia jo gyvenimo būdas, jo buvimas, net jo 

kvėpavimas. Pamažu ne tik keičiasi krašto atmosferinės sąlygos 
ir dirvožemio išskiriami garai, bet žmogus gyvendamas pats sa- 
vaime daro tas sąlygas sveikesnes. Aš sutinku, kad yra negyve- 
namų kraštų, bet niekados nepatikėsiu, kad būtų tokių kraštų, 
kur žmogus negalėtų gyventi. 

Taip šnekučiuodami medžiotojai, pavirtę gamtininkais, 
keliavo tolyn ir pagaliau įžengė į platų slėnį, kuriame rangėsi 
beveik išsivadavęs nuo ledų upelis. Slėnis tęsėsi į pietus, ir jo at- 
šlaites dengė skurdi augmenija. Atrodė, dirvožemį būtų lengva 
padaryti derlingą: reikėjo tik užberti keletą colių juodžemio, ir 
slėnis būtų galėjęs duoti neblogą derlių. Daktaras į tai atkreipė 
draugų dėmesį. 

— Pažiūrėkite, — tarė jis, — argi verslūs kolonistai negalėtų 
apsigyventi šiame slėnyje? Jei kas sumaniai imtųsi darbo ir kaip 
reikiant paplušėtų, po kurio laiko šios vietos nebūtų galima pa- 
žinti. Aš nenoriu pasakyti, kad čia atsirastų tokie pat laukai, 
kaip vidurinėje klimato juostoje, bet, šiaip ar taip, slėnis įgytų 
labai malonią išvaizdą. O štai ir keturkojai jo gyventojai. Tie 
gudruoliai žino, kur reikia apsigyventi. 

— Juk tai poliariniai kiškiai! — sušuko Altamontas taikyda- 
mas šauti. 

— Palaukit, — riktelėjo daktaras, — palaukit, pašėlęs medžio- 
tojau! Vargšai žvėreliai nė negalvoja nuo mūsų bėgti. Nelieskite 
jų, — jie patys eina pas mus. 

Trys ar keturi kiškiukai liuoksėjo tarp nuskurdusių viržių 
ir jaunų samanų; jie artinosi prie medžiotojų, visai jų nepa- 
stebėdami. Tačiau nekalta kiškiukų išvaizda Altamonto nesu- 
graudino. 

Netrukus jie atsidūrė prie pat daktaro kojų; jis ėmė juos 


glostyti kalbėdamas: 


404 


— Argi galima pasitikti šūviais tą, kuris prašosi glamonėja- 
mas? Kokia mums nauda šaudyti šituos žvėrelius! 

— Jūsų teisybė, daktare, — pasakė Hateras. — Tegu sau gyvena. 

— Kaip! Mes paleisime ir baltąsias kurapkas, kurios pačios 
skrenda pas mus, — sušuko Altamontas, — ir gerves, taip išdi- 
džiai žingsniuojančias ilgomis kojomis! 

Paukščiai pulkeliais skrido prie medžiotojų nenumanydami, 
kokio pavojaus išvengė daktaro dėka. Net Dekas buvo neįpras- 
tai santūrus ir atrodė nustebintas. 

Smalsu ir graudu buvo žiūrėti į tuos gražučius žvėrelius; jie 
lakstė, šokinėjo, gulė prie daktaro kojų, meilinosi; paukščiai 
nerūpestingai skrajojo ir tūpė geraširdžiui Kloboniui ant pečių. 
Atrodė, slėnio gyventojai stengėsi kuo geriausiai priimti savo 
svečius. Linksmai krykaudami artyn skrido vis nauji paukš- 
čių būreliai. Daktaras buvo panašus į tikrą burtininką. Pulko 
paukščių ir žvėrelių lydimi medžiotojai žingsniavo drėgna upe- 
lio pakrante prieš srovę. 

Staiga už posūkio jie išvydo aštuonetą ar dešimt elnių, kurie 
ramiausiai ganėsi rupšnodami iš po sniego samanas. Tai buvo 
žavingi, grakštūs ir romūs gyvuliai šakotais ragais, kuriuos pa- 
relė nešioja taip pat išdidžiai kaip ir patinas. Švelniaplaukis jų 
kailis jau metė baltą žiemos spalvą ir dengėsi tamsiai pilku vasa- 
ros atspalviu. Žmonių jie nesibaimino ir buvo tokie pat meilūs 
kaip to taikingo krašto kiškiai ir paukščiai. 

Galima manyti, kad tokie buvo pirmojo žmogaus santykiai 
su pirmaisiais gyvūnais tuo laiku, kai pasaulis buvo dar jaunas. 

Medžiotojai įėjo į bandos vidurį, tačiau elniai nė negalvojo 
bėgti. Šį kartą Kloboniui buvo gana sunku nuramdyti krau- 
geriškus Altamonto instinktus. Amerikietis negalėjo abejingai 


žiūrėti į tuos puikius žvėris, jį apėmė kraujo troškimas. Sugrau- 

dintas Hateras stebėjo, kaip tie romūs gyvuliai trynė snukius į 
daktaro petį, jausdami, kad jis yra visų gyvų būtybių draugas. 

— Na, kas gi čia dabar pagaliau, — niurnėjo Altamontas. 
Argi mes čionai atėjome ne medžioti? 

— Medžioti, bet tiktai muskusinių jaučių, — atsakė dakta- 
ras. — Kam mums reikalingi šitie žvėreliai? Maisto juk turime 
pakankamai. Verčiau pasigrožėkime šiuo jaudinančiu reginiu: 
kaip pasitikėdami glaustosi prie mūsų tie romūs gyvulėliai! 

— Tai rodo, kad-jie niekados dar nėra matę žmogaus, — tarė 
Hateras. 

— Suprantama, — atsakė Klobonis, — ir iš to galima padaryti 
išvadą, kad tie gyvuliai kilę ne iš Amerikos. 

— Kodėl? — paklausė Altamontas. 

— Jeigu jie būtų gimę Amerikos šiaurėje, turbūt žinotų, kas 
toks yra dvikojis ir dvirankis žinduolis, vadinamas žmogumi, ir, 
mums pasirodžius, tučtuojau būtų pasislėpę. Ne, tikriausiai jie 
atėję iš šiaurės; jie yra kilę iš tų neištirtų Azijos sričių, kur dar 
nėra buvęs žmogus, ir čia atkeliavo palei ašigalį esančiomis že- 
mėmis. Vadinasi, Altamontai, jūs neturite teisės jų laikyti savo 
tėvynainiais. 

— O! - sušuko Altamontas. - Medžiotojui tokios smulkmenos 
visai nerūpi, ir laimikis visada priklauso tam, kas jį nušauna. 

— Nusiraminkit, brangusis Nimrodai*! Aš pats greičiau su- 
tikčiau niekuomet gyvenime nebešaudyti, negu sudrumsti šių 
simpatingų padarų ramybę. Pažiūrėkit, net Dekas broliuojasi 
su tais gražiais gyvūnėliais. Gerumas — didi jėga! 

— Na, gerai gerai, - sumurmėjo Altamontas, kuriam toks 
sentimentalumas buvo nesuprantamas. — Norėčiau pamatyti, 


* Nimrodas - legendinis Babilonijos įkūrėjas, pagarsėjęs medžiokliniais žygiais. 

kaip jūs apsiginklavęs vien tik gerumu vaikščiotumėt tarp lo- 
kių ir vilkų. 

— Aš neketinu žavėti plėšriųjų žvėrių, — atsakė Klobonis, — ir 
nelabai tikiu Orfėjo* apžavais. Tiesą sakant, lokiai ir vilkai nei- 
tų prie mūsų kaip šitie kiškiai, kurapkos ir elniai. 

— Jeigu jie niekuomet nematę žmonių, tai kodėl negalėtų 
ateiti? — paklausė Altamontas. 

— Todėl, kad jie iš prigimties yra žiaurūs, o kas piktas, tas ir 
įtarus. Tai patikrinta ir su žmonėmis, ir su žvėrimis. Sakyti: „Jis 
piktas“ yra tolygu sakyti: „Jis įtarus“ Baimės jausmas būdingas 
tam, kas pats gali sukelti baimę. 

Šia trumpa filosofijos paskaita baigėsi visas pašnekesys. 

Visą dieną medžiotojai išbuvo slėnyje, kurį daktaras draugų 
pritariamas pavadino Poliarine Arkadija** Po vakarienės, kuri 
nepareikalavo nė vienos to krašto gyvybės, medžiotojai sumigo 
oloje, tartum tyčia sukurtoje, kad jie turėtų ramų prieglobstį. 


XVII 


Altamontas atsilygina 


DAKTARAS IR JO DRAUGAI pabudo anksti ramiai pra- 
leidę visą naktį. Tiesa, paryčiui veidą pradėjo gnaibyti šaltukas, 
bet jie buvo šiltai apsikamšę ir ramių gyvulių apsaugoje pui- 
kiausiai išsimiegojo. 


* Orfėjas - mitologinis graikų dainininkas, kuris savo dainomis išjudindavęs 
uolas ir sutramdydavęs laukinius žvėris. 
** Arkadija — idiliškos laimės kraštas. 

Oras buvo labai gražus, ir medžiotojai nutarė tą dieną tyri- 
nėti vietovę ir ieškoti muskusinių jaučių. Altamontui iš anksto 
buvo suteikta teisė šauti į juos, net ir tuomet, jeigu jie būtų nai- 
viausi gyvūnai pasaulyje. Jų mėsa, kad ir smarkiai atsiduodanti 
muskusu, yra skani, ir medžiotojai svajojo parsinešti į Apvaiz- 
dos fortą keletą išmėsinėtų jaučių ir aprūpinti draugus šviežiu 
sveiku maistu. 

Iš pradžių medžiotojai keliaudami neužtiko nieko įdomaus. 
Šiaurės rytuose gamtovaizdis pradėjo gerokai keistis. Pasirodė 
kalvos ir aukštumos — pirmieji kalnuotos vietovės ženklai. Jei 
Naujoji Amerika ir nebuvo žemynas, tai, šiaip ar taip, buvo 
didelė sala. Tačiau keliautojai visai nesirengė tos geografinės 
problemos aiškintis. 

Dekas bėgo priekyje. Staiga jis išsitempęs sustojo, nes užti- 
ko ištisos muskusinių jaučių bandos pėdas. Paskui šuo pasileido 
pirmyn ir greitai dingo medžiotojams iš akių. Jie nuskubėjo 
paskui jį. Skardus, įnirtingas lojimas rodė, kad ištikimasis šuo 
pagaliau rado, ko jie troško. 

Po pusantros valandos medžiotojai išvydo du gana didelius, 
pažiūrėti labai piktus jaučius. Deko užpuolimas tuos keistus 
žvėris, rodos, šiek tiek nustebino, bet nė kiek jų neišgąsdino: jie 
ramiai pešiojo žemėje besidriekiančias rausvas samanas. Dakta- 
ras tuojau pažino muskusinius jaučius iš nedidelio ūgio, plačiai 
išskėstų, pašaknėje suartėjusių ragų, iš buko snukio, panašaus 
į avies snukį, ir labai trumpos uodegos. Gamtininkai musku- 
sinius jaučius pavadino avijaučiais, nes kūno sudėjimu jie pa- 
našūs ir į avį, ir į jautį. Jų plaukai rudos spalvos, tankūs, ilgi ir 
švelnūs kaip šilkas. 

Pamatę medžiotojus jaučiai leidosi bėgti; keliautojai kiek 
įkabindami šoko juos vytis. 

Tačiau pavyti jaučius buvo neįmanoma; ilgai persekioję me- 
džiotojai visai nusikamavo. Hateras ir jo draugai sustojo. 

— Kas per velniava! —- sušuko Altamontas. 

Tikrai velniava, — atsakė daktaras vos atgaudamas kva- 
pą. — Tie atrajotojai turbūt „amerikiečiai“, bet jie, matyt, nela- 
bai geros nuomonės apie jūsų tėvynainius. 

— Tai rodo, kad amerikiečiai yra geri medžiotojai, — išdidžiai 
atsakė Altamontas. 

Pastebėję, kad jų niekas nebepersekioja, jaučiai sustojo ir 
nustebę žiūrėjo į žmones. Buvo aišku, kad jų nepavysi, todėl 
reikėjo juos apsupti. Jaučiai stovėjo ant kalnelio, dėl to buvo 
lengviau atlikti sumanytą manevrą. Dekas lodamas atitraukė 
jaučių dėmesį, tuo tarpu medžiotojai nusileido į artimiausią 
daubą ketindami apeiti kalnelį. Altamontas ir daktaras pasi- 
slėpė už uolos iškyšulio vienoje kalnelio pusėje, o Hateras, 
staiga pasirodęs iš kitos pusės, turėjo atvaryti gyvulius link 
medžiotojų. 

Po pusvalandžio visi buvo savo vietose. 

— Kodėl gi jūs sutinkate šauti į tuos keturkojus? — kandžiai 
paklausė Altamontas. 

— Tai bus garbingas karas, — atsakė daktaras, nors ir labai 
geros širdies žmogus, tačiau aistringas medžiotojas. 

Jiems besikalbant į juos staiga pasuko Deko persekiojami 
jaučiai; už jų pasirodė Hateras, kuris garsiais šauksmais vijo gy- 
vulius tiesiog į daktarą ir Altamontą; šie iššoko iš savo užuolan- 
dos ir puolė priešais jaučius. 

Jaučiai staiga sustojo ir supratę, kad vienas medžiotojas 
mažiau pavojingas negu du, apsisukę ėmė bėgti į Haterą; ka- 
pitonas be baimės jų laukė; nutaikęs į artimiausią jautį jis iš- 
šovė. Bet kulka pataikiusi jaučiui tiesiai į kaktą jo nesustabdė. 

Antrasis Hatero šūvis jaučius tiktai įpykino, jie puolė medžio- 
toją ir akies mirksniu jį parbloškė. 

— Jis žuvęs! — beviltišku balsu šūktelėjo Klobonis. 

Altamontas žengė į priekį ir buvo jau bepuoląs Haterui į 
pagalbą, bet staiga sustojo, matyt, kovodamas pats su savimi. 

— Ne! - sušuko jis. — Tai būtų niekšiška!.. 

Ir kartu su daktaru puolė į mūšio lauką. 

Jo svyravimas netruko nė sekundės. Bet jeigu daktaras pats 
matė, kokia kova vyko amerikiečio širdyje, tai Hateras suvo- 
kė, ir jis greičiau būtų leidęsis sudraskomas, negu prašęs savo 
varžovo pagalbos. Tačiau jam nebuvo kada samprotauti — Alta- 
montas jau pribėgo prie kapitono. 

Ant žemės parmestas Hateras stengėsi peiliu atsiginti nuo 
jaučių, kurie jį badė ragais ir trypė kojomis, tačiau tokios grum- 
tynės negalėjo ilgai tęstis. 

Jaučiai Haterą tikrai būtų sutrypę, bet staiga trinktelėjo du 
šūviai, ir virš kapitono galvos prazvimbė kulkos. 

— Laikykitės! — sušuko Altamontas ir metęs tuščią šautuvą 
puolė įnirtusius jaučius. 

Vienas jautis, kuriam kulka pataikė į širdį, krito lyg žai- 
bo trenktas, o antrasis įtūžęs jau būtų perplėšęs nelaimingajam 
Haterui pilvą, bet tuo akimirksniu Altamontas viena ranka su- 
varė į pražiotus jaučio nasrus ledkirtį peilį, o kita — baisiu kirvio 
smūgiu suskaldė jam kiaušą. 

Jautis susvyravo ir nudribo žemėn. 

— Valio! Valio! - šūktelėjo Klobonis. 

Hateras buvo išgelbėtas. 

Už savo gyvybę jis turėjo būti dėkingas žmogui, kurio labiau- 
siai neapkentė. Kas dėjosi tą akimirką jo širdyje? Ką jis jautė? 

Tai visam laikui liks slaptuose jo širdies kampeliuose. 

Šiaip ar taip, Hateras nesvyruodamas priėjo prie savo varžo- 
vo ir iškilmingai tarė: 

— Jūs išgelbėjote man gyvybę, Altamontai. 

— O jūs — man, - atsakė amerikietis. 

Po trumpos pauzės Altamontas pridūrė: 

— Dabar mes esame atsiteisę, Haterai! 

— Ne, Altamontai, — atsakė kapitonas. — Kai daktaras jus 
ištraukė iš ledų kapo, aš nežinojau, kas jūs esate, o jūs mane 
išgelbėjote rizikuodamas gyvybe ir puikiai žinodamas, kas aš 
toks. 

— Jūs mano artimas, — atsakė Altamontas, — ir amerikietis 
negali būti niekšas. 

— Na, žinoma, — sušuko daktaras, — juk jis toks pat žmogus, 
kaip ir jūs, Haterai! 

— Ir amerikietis kartu su mumis susilauks tos pačios garbės. 

— Atras Šiaurės ašigalį? — paklausė Altamontas. 

— Taip! — iškilmingai atsakė kapitonas. 

Vadinasi, aš įspėjau! — sušuko Altamontas. — Jūs išdrįsote 
leistis į tokią kelionę? Jūs ryžotės pasiekti rą neprieinamą Žemės 
rutulio tašką? O, tai puiki mintis! Dievaži, tai didis žygis! 

Bet argi jūs keliavote ne į ašigalį? — skubiai paklausė 
Hateras. 

Altamontas, rodės, svyravo, ką atsakyti. 

— Na, ką? — tarė Klobonis. 

— Ne, — atsakė Altamontas. — Ne! Teisybė turi būti aukščiau 
ambicijos. Ne, aš neturėjau to didžio tikslo, kuris jus čia atvedė. 
Aš tik norėjau perplaukti Šiaurės vakarų keliu, ir viskas! 

— Altamontai, — tarė kapitonas duodamas amerikiečiui ran- 
ką, — būkite mūsų garbės dalininkas, ir drauge keliausime at- 
rasti Šiaurės ašigalio! 

Ir buvusieji priešai karštai, iš visos širdies paspaudė vienas 
kitam ranką. 

Atsigręžę į daktarą jie pamatė jį verkiantį. 

— Ak, mano bičiuliai, murmėjo jis šluostydamasis aša- 
ras, — rodos, širdis man plyš iš džiaugsmo. O, brangūs mano 
draugai, bendros sėkmės labui jūs atmetėte tautinius prietarus! 
Jūs patys sau pasakėte, kad Anglija ir Amerika čia neturi nieko 
bendro ir kad artimos draugystės ryšiai turi jus susieti didžiam 
tikslui pasiekti. Kad tik Šiaurės ašigalis būtų atrastas, o kas jį 
atras — ne taip jau svarbu! Kam save žeminti, puikuotis anglų 
arba amerikiečių kilme, kada galima su pasididžiavimu sau pa- 
sakyti: aš esu žmogus! 

Susigraudinęs daktaras spaudė savo glėbyje susitaikiusius 
priešus negalėdamas numaldyti jį apėmusio džiaugsmo. 

Naujieji draugai suprato, kad šio garbingo Žmogaus meilė 
dar glaudžiau juos tarpusavy susieja. Klobonis be atvangos kal- 
bėjo, kokia beprotybė yra bet koks konkuravimas ir kaip reika- 
linga santarvė tokiems žmonėms, kurie nublokšti taip toli nuo 
tėvynės. Jo žodžiai, ašaros ir glamonės liejosi iš širdies gilumos. 

Pagaliau bent dvidešimt kartų apkabinęs Haterą ir Alra- 
montą jis nusiramino. 

— O dabar - prie darbo! Prie darbo! — tarė jis. — Aš buvau 
niekam tikęs medžiotojas, tad išnaudokite bent jau kitus mano 
gabumus. 

Ir Klobonis ėmė kapoti į dalis jautį, kurį pavadino „san- 
taikos jaučiu“ Jis tai darė stebėtinai mikliai, tarytum prityręs 
anatomas per skrodimą. 

Draugai šypsodamiesi žiūrėjo į jį. Per keliolika minučių jis 
sumaniai išdarinėjo apie šimtą svarų geriausios mėsos ir pada- 
lijo ją į tris dalis; kiekvienas medžiotojas paėmė savo dalį, ir 
būrelis pasuko atgal į Apvaizdos fortą. 

Dešimtą valandą vakaro, saulei metant į žemę įstrižus spin- 
dulius, medžiotojai priėjo Daktaro namus, kur Džonsonas ir 
Belas jau buvo jiems pagaminę gerą vakarienę. 

Bet daktaras dar neatsisėdęs prie stalo iškilmingai pasakė 
Džonsonui rodydamas į savo medžioklės draugus: 

— Klausykit, seni, aš išsivedžiau anglą ir amerikietį, ar ne taip? 

— Taip, daktare, — atsakė bocmanas. 

— O parvedžiau du brolius! 

Jūrininkai nuoširdžiai ištiesė Altamontui rankas; Klobonis 
papasakojo, ką amerikietis kapitonas padarė kapitonui anglui, 
ir tą naktį ledinis namas buvo penkių visiškai laimingų žmonių 


prieglauda. 


AVIII 


Paskutiniai pasiruošimai 


KITĄ DIENĄ ORAS PASIKEITĖ, vėl spustelėjo šaltis; kele- 
tą dienų pamainomis tai lijo, tai snigo, tai siautė pūgos. 

Belas pabaigė dirbti valtį, kuri visiškai tiko numatytai kelio- 
nei. Iki pusės ją dengė denis, ji buvo su aukštais bortais; iškėlus 
foką ir kliverį, ji galėjo atsilaikyti prieš audrą atviroje jūroje. Be 
to, ji buvo lengva, todėl šunys galėjo nelabai sunkiai ją vežti 
ant rogių. 

Pagaliau poliarinėje jūroje įvyko, ko buvo ilgai laukta: ledas 
įlankoje pajudėjo. Vandens graužiamos didžiulės lytys pirmai 
audrai kilus turėjo atitrūkti nuo kranto ir virsti plaukiojančiais 
ledkalniais. Tačiau Hateras norėjo iškeliauti dar neišėjus ledo 
laukams. Dalį kelio buvo manoma nueiti sausuma, todėl tuo 

metu neturėjo reikšmės, ar jūra laisva nuo ledų. Taigi išvykti jis 
numatė birželio 25 dieną; iki to laiko reikėjo baigti visus pasi- 
ruošimus. Džonsonas ir Belas sutaisė roges, sustiprino jų viršų 
ir uždėjo naujas pavažas. Keliautojai nutarė išnaudoti tas kelias 
savaites, kada tolimosios šiaurės kraštuose esti gražus oras. Taip 
jie galėjo išvengti nereikalingo vargo ir lengviau įveikti kliūtis. 

Kelios dienos prieš išvykstant, birželio 20-ąją, tarp ledų at- 
sirado laisvų protakų. Keliautojai tuo pasinaudojo ir išplaukė į 
Vašingtono kyšulį norėdami išmėginti valtį. Tiesa, jūra toli gra- 
žu dar nebuvo išsivadavusi nuo ledo, bet jis nebebuvo vientisas 
ir tvirtas, todėl leistis į tokią kelionę pėstiems per suirusį ledą 
atrodė nebeįmanoma. 

Toje išvykoje keliautojai galėjo įvertinti jūrines valties 
savybes. 

Grįždami jie matė įdomų reginį, kaip didžiulis lokys me- 
džiojo ruonį. Laimė, lokys buvo labai užsiėmęs savo darbu ir ne- 
pastebėjo valties, nes tikrai būtų ją vijęsis. Jis kiūtojo prie eketės, 
į kurią, matyt, buvo pasinėręs ruonis. Lokys laukė, kada pasiro- 
dys gyvūnas, ir laukė su tokia kantrybe kaip tikras medžiotojas 
arba, tiksliau, žvejys, nes iš teisybės jis žvejojo. Jis tykojo grobio 
tartum sustingęs, neišsiduodamas jokiu garsu nei judesiu. 

Staiga vandens paviršius subangavo: amtfibija kilo pakvė- 
puoti oru. Lokys išsitiesė ant ledo ir letenomis apglėbė eketę. 

Dar po akimirkos ruonis iškišo iš vandens galvą, bet pasi- 
nerti nebespėjo: lokio letenos susispaudė kaip replės, su baisia 
jėga sugniaužė ruonį ir ištraukė jį iš gimtosios stichijos. 

Grumtynės truko neilgai; keletą akimirkų ruonis dar spur- 
dėjo, bet veikiai milžino priešo glėbyje buvo pasmaugtas; lokys 
be jokio vargo tempė didžiulį gyvūną ir lengvai šokinėdamas 


nuo vienos lyties ant kitos pradingo su savo grobiu. 

— Laimingos kelionės! — šūktelėjo Džonsonas. — Na, ir bai- 
sios to vikruolio letenos! 

Netrukus valtis įplaukė į mažą užtakėlį, Belo aptiktą tarp 
ledų. 

Iki kelionės beliko keturios dienos. Hateras skubino drau- 
gus; jis norėjo kuo greičiau palikti Naująją Ameriką, nes čia 
buvo ne jo žemė, ne jis davė jai pavadinimą, ir čia jis nesijautė 
kaip namie. 

Birželio 22 dieną į roges pradėti krauti stovyklos reikme- 
nys, palapinė ir maistas. Keliautojai ėmė šimtą svarų sūdytos 
mėsos, tris dėžes daržovių ir mėsos konservų, penkiasdešimt 
svarų sūrymo ir citrinų sulčių, penkis kvarterius* miltų, keletą 
maišelių pipirnių bei krienažolių iš daktaro „plantacijų ; visa 
tai, įskaitant du šimtus svarų parako, prietaisus, ginklus, įvai- 
rius smulkius daiktus, pripučiamą laivelį ir valtį, svėrė pusantro 
tūkstančio svarų, — keturiems šunims tai buvo nemažas krovi- 
nys. Eskimai savo šunis verčia dirbti tiktai keturias dienas iš ei- 
lės, bet mūsų keliautojai neturėjo šunų pamainos, tad vargšams 
gyvuliams reikėjo tempti roges be poilsio. Keliautojai nutarė 
prireikus šunims padėti ir kasdien daryti tik nedidelius žygius. 
Nuo Viktorijos užutėkio iki ašigalio buvo trys šimtai penkias- 
dešimt mylių; šitiek kelio buvo galima nužygiuoti per vieną mė- 
nesį einant kasdien po dvylika mylių. O jeigu jie prieis žemyno 
kraštą, kelionę bus galima baigti valtimi jau be jokių rūpesčių 
ir nevarginant šunų. Be to, ir žmonės, ir gyvuliai buvo sveiki; 
žiema, nors ir atšiauri, baigėsi palankiai. Daktarui patariant pa- 
vyko išvengti poliariniam klimatui būdingų ligų. Visi truputį 
sulyso, ir garbingasis daktaras dėl to džiūgavo. Atšiauriomis są- 


* Kvarteris — svorio matas, lygus 12,7 kg. 

lygomis jie užsigrūdino dvasia ir kūnu, puikiai aklimatizavosi, 
ir dabar jiems buvo lengviau pakelti nuovargį bei šaltį. 

Be to, jie keliaus tiesiai į tikslą, į nepasiekiamą ašigalį. Visus 
penkis ekspedicijos dalyvius glaudžiai siejo draugystė, kuri tu- 
rėjo padėti jiems nugalėti visus kelyje pasitaikančius sunkumus, 
ir nė vienas neabejojo žygio sėkme. 

Kelionė turėjo ilgai užtrukti, ir Klobonis patarė draugams iš 
anksto jai pasiruošti ir kaip reikiant pasitreniruoti. 

— Mano bičiuliai, kalbėjo jis, — aš jums nepatariu sekti 
anglų bėgikais, kurie po dviejų dienų treniruotės numeta aštuo- 
niolika svarų, o po penkių dienų - dvidešimt penkis svarus. Bet, 
šiaip ar taip, būtinai reikia pasiruošti ilgai kelionei. Treniravimo- 
si tikslas — pašalinti iš organizmo riebalų perteklių, o tai pasie- 
kiama vidurių paleidžiamaisiais bei prakaitą varomaisiais vaistais 
ir smarkiu judėjimu. Lenktynių jojikai ir bėgikai tiksliai žino, 
kiek svorio jie neteks nuo tam tikrų vaistų, todėl kartais pasie- 
kia stebėtinų rezultatų. Kai kas prieš treniruotę negali nubėgti 
neuždusęs nė vienos mylios, o pasitreniravęs lengvai sukaria dvi- 
dešimt penkias mylias. Kalbama, kad garsusis bėgikas Taunsedas 
nesustodamas nubėgdavęs per dvylika valandų šimtą mylių. 

— Čia tai puiku! — tarė Džonsonas. Tiesa, mes nelabai 
stori, bet, jei reikia... 

To visai nereikia, Džonsonai. Bet negalime neigti, kad 
treniravimasis turi gerųjų pusių: jis stiprina kaulus, suteikia 
raumenims elastingumo, lavina klausą ir regėjimą. Tai reikia 
atsiminti. 

Birželio 23 dieną, šiek tiek pasitreniravę, keliautojai buvo 
jau pasiruošę išvykti. Buvo sekmadienis, ir tą dieną visi ilsėjosi. 

Apvaizdos forto gyventojai gana susijaudinę laukė tos va- 
landos, kada iškeliaus. Jiems buvo sunku skirtis su ledo namais, 


kurie teikė saugią prieglaudą, su Viktorijos užutėkiu, su svetin- 
ga pakrante, kur jie praleido paskutinius žiemos mėnesius. Ar 
sugrįžę jie beras savo pastatus? Ar nepatvarios jų sienos neištirps 
nuo saulės spindulių? 

Daktaro namuose buvo išgyventa nemaža džiaugsmingų 
valandų! Per vakarienę Klobonis tai priminė draugams dėkoda- 
mas dangui už visas jiems suteiktas gėrybes. 

Tą dieną visi sugulė anksčiau norėdami atsikelti su aušra. 
Taip praslinko paskutinė naktis Apvaizdos forte. 


XIX 


Žygis į šiaurę 


RYTOJAUS DIENĄ, vos prašvitus, Hateras davė ženklą ke- 
liauti. Šunis pakinkė į roges. Gerai atpenėti ir palankiomis sąly- 
gomis per žiemą pailsėję, vasarą šunys galėjo daug pasitarnauti. 
Jie mielai leidosi pakinkomi. 

Grenlandiniai šunys — labai simpatiški gyvūnai. Pamažu ėjo 
švelnyn įgimtas laukinis jų būdas, nyko vilkiški įpročiai, ir jie 
vis labiau panėšėjo į Deką, tą tobuliausią šunų veislės atstovą; 
žodžiu, šunys tapo civilizuoti. 

Labai daug už ką jie turėjo būti dėkingi Dekui, kuris jiems 
rodė gero išauklėjimo pavyzdį ir mokė juos manierų, įprastų 
padorioje draugijoje. Kaip tikras anglas, jis buvo labai skrupu- 
lingas etiketo atžvilgiu ir ilgai nesileido į bičiuliškus santykius 
su šunimis, „kurie su juo nebuvo supažindinti“, iš principo su 
jais nesišnekėjo. Bet kadangi jie visi kartu išgyveno pavojus 
ir vargus, visas likimo negandas, tai pamažu užsimezgė drau- 

gystė. Dekas būdamas nepaprastai geros širdies žengė pirmą 
žingsnį, ir netrukus visi keturkojės draugijos nariai jau sudarė 
vieną šeimą. 

Daktaras glostė grenlandinius šunis, ir Dekas be pavydo 
žiūrėjo į tuos mylavimus, dosniai teikiamus jo giminaičiams. 

Žmonės jautėsi taip pat gerai kaip ir šunys; šunys buvo pa- 
siryžę gerai vežti, o keliautojai — spėriai žygiuoti. 

Būrelis iškeliavo šeštą valandą ryto. Oras buvo labai gra- 
žus. Aplenkęs Viktorijos užutėkio krantus ir praėjęs pro Va- 
šingtono kyšulį Hateras pasuko į šiaurę; septintą valandą ke- 
liautojams iš akių jau dingo uola, ant kurios stovėjo švyturys 
ir Apvaizdos fortas. 

Kelionė prasidėjo gerai, daug geriau negu toji ekspedicija 
vidužiemį vykstant ieškoti anglies. Tuomet Hateras savo laive 
paliko maištingą ir nusiminusią įgulą ir leidosi į kelionę abejo- 
damas. Jis paliko pusgyvius, šalčio nukamuotus žmones ir žy- 
giavo su draugais, nusilpusiais per sunkų žiemojimą; visa širdi- 
mi verždamasis į šiaurę jis buvo priverstas eiti į pietus. O dabar, 
atvirkščiai, kartu su tvirtais, sveikais draugais, kurie jį rėmė, 
drąsino ir įkvėpė, jis keliavo į ašigalį, į savo gyvenimo tikslą. 

Atrodė, jis buvo taip arti to didžio atradimo, kuris turėjo 
suteikti garbės ir jam, ir jo tėvynei. 

Ar ateidavo jam į galvą tokia mintis? Sprendžiant iš pakilios 
jo nuotaikos buvo galima taip spėti, o daktaras net buvo tuo 
įsitikinęs. Geraširdis Klobonis džiaugėsi kartu su savo draugu, 
o po to, kai susitaikė abu kapitonai, abu jo draugai, jis jautėsi 
laimingiausias iš visų mirtingųjų. Tam tauriam žmogui buvo be 
galo svetima neapykanta, pavydas ar rungtyniavimas. Kas bus 
toliau? Kuo baigsis ta kelionė? Sunku tai žinoti, bet jos pradžia 
buvo gera. O tai jau daug ką reiškia. 

Už Vašingtono kyšulio vakarinis Naujosios Amerikos pa- 
kraštys buvo išraižytas daugybės įlankų. Kad nereikėtų aplink 
jas eiti, keliautojai perkopę pirmąsias Belo kalno atšakas pasuko 
į šiaurę aukštu plokštikalniu. Taip jie kur kas sutrumpino ke- 
lia. Hateras ketino, jei tik nepasitaikys kokių nenumatytų kliū- 
čių — sąsiaurių arba kalnų, — tiesia linija nukeliauti tris šimtus 
penkiasdešimt mylių nuo Apvaizdos forto iki ašigalio. 

Kol kas jokių sunkumų nebuvo. Plokštikalnis plytėjo lyg 
begalinis baltas kilimas, rogės siera ištrintomis pavažomis čiuo- 
žė lengvai, o keliautojai su slidėmis žygiavo sparčiai ir guviai. 

Termometras rodė +37* (+3 *“C). Oras dar ne visai buvo nusi- 
stovėjęs, čia užeidavo rūkas, čia vėl išsigiedrydavo; bet nei šalčiai, 
nei pūgos nebūtų sustabdę į priekį besiveržiančių keliautojų. 

Kryptį buvo lengva nustatyti pagal kompasą, kurio rodyklė 
tolstant nuo magnetinio poliaus darėsi vis pastovesnė. Ji nebesi- 
blaškė, tiktai pasisuko galu į priešingą pusę (į magnetinį polių) 
ir vietoj šiaurės ėmė rodyti pietus. Tačiau priešinga jos kryptis 
nekliudė teisingai apskaičiuoti. 

Be to, daktaras sugalvojo labai paprastą krypties nustatymo 
būdą, ir nebereikėjo nuolat žiūrėti į kompasą. Nustatę savo bu- 
vimo vietą keliautojai giedru oru įsidėmėdavo šiaurėje už dviejų 
trijų mylių kokį nors daiktą, žygiuodavo tiesiai į jį, o priėję pa- 
sirinkdavo ta pačia kryptimi kitą tašką, ir taip toliau. Jie beveik 
nenukrypdavo nuo tiesaus kelio. 

Pirmąsias dvi dienas būrelis žygiavo po dvidešimt mylių per 
dvylika valandų; likusį laiką keliautojai ilsėjosi ir valgė; miegant 
palapinė juos saugojo nuo šalčio. 

Temperatūra vis kilo. Vietomis ant kalnelių ir kauburių 
sniegas buvo jau visiškai nutirpęs, o kartais dar tebespindėjo 
skaisčiu baltumu. Vienur kitur telkšojo vandens klanai, kartais 

ir nemaži tvenkiniai; turint šiek tiek vaizduotės, juos buvo ga- 
lima palaikyti ežerėliais. Keliautojai brido per juos iki kelių ir 
iš visos širdies juokėsi. Klobonis tiesiog džiūgavo, kad teko taip 
netikėtai išsimaudyti. 

Vandeniui šiame krašte nepridera mus šlapinti, — kalbėjo 
jis. — Čia jis turi teisę būti vien tiktai kieto arba dujinio būvio, 
o jeigu yra ir skystas, tai tikras įžūlumas. Mes pripažįstame ledą 
ir garus, bet — jokio skysčio! 

Keliaudami jie neužmiršo ir medžioklės, nes reikėjo pasirū- 
pinti šviežienos. Altamontas ir Belas per daug nenuklysdami į 
šalį slankiojo po artimiausias daubas ir šaudė kurapkas, narū- 
nėlius, žąsis ir pilkuosius kiškius. Tie paukščiai ir žvėreliai pa- 
sidarė nepaprastai baikštūs ir atsargūs, prie jų prisiartinti buvo 
nelengva, ir be Deko pagalbos medžiotojai būtų tiktai veltui 
eikvoję paraką. 

Hateras jiems patarė nenueiti į šalį daugiau kaip mylią. Lai- 
ko gaišti nevertėjo, nes buvo galima tikėtis, kad gražus oras lai- 
kysis tik trejetą mėnesių. 

Be to, keliautojams reikėjo būti savo poste prie rogių sun- 
kiai pereinamose vietose, siauruose tarpekliuose arba stačiose 
nuokalnėse. Tada jie įsikinkydavo į roges, jas paremdavo, stum- 
davo arba prilaikydavo. Ne kartą teko roges iškrauti, bet tai ne- 
gelbėjo nuo smarkių sutrenkimų, pasitaikydavo avarijų, ir Belas 
kaip mokėdamas taisydavo gedimus. 

Trečią kelionės dieną, trečiadienį, birželio 26-ąją, būrelis 
priėjo ežerą, apimantį kelis akrus ploto; jis dar tebebuvo už- 
šalęs, nes aukšti kalnai jį saugojo nuo saulės spindulių. Ledas 
buvo toks tvirtas, jog puikiausiai galėjo išlaikyti keliautojus ir 
jų roges. Atrodė, jis buvo susidaręs per keletą žiemų, kad ežeras 

kaip veidrodis jo paviršiui nepadarydavo jokio poveikio. Šį spė- 
jimą, be kita ko, patvirtino dar ir tai, kad ežero krantus dengė 
sausas sniegas, kurio apatiniai sluoksniai, be abejo, buvo susi- 
kloję prieš kelis metus. 

Daktaras suprato, kad toji žemė negali tęstis toli į šiaurę. 
Tikriausiai Naujoji Amerika buvo sala, nesiekianti ašigalio. 
Kraštas pamažu darėsi vis lygesnis; vakaruose neaiškiai dunkso- 
jo melsvu šydu apsitraukusios kalvos. 

Iki tol keliautojai su dideliais sunkumais nesusidūrė, ir 
juos kamavo tiktai akinamas sniegynų blizgesys, sukeliamas 
atsimušančių saulės spindulių; nuo to blizgesio jie galėjo su- 
sirgti akių uždegimu, bet apsisaugoti buvo neįmanoma. Kitu 
metų laiku jie būtų galėję žygiuoti nakčia ir to pavojaus iš- 
vengti. Bet dabar naktų nebuvo. Laimė, sniegas jau tirpo ir 
pradėjo nebe taip blizgėti. 

Birželio 28 dieną temperatūra pakilo iki +45 * (+7 *C). Atši- 
lus orui, prapliupo smarkus lietus, kurį keliautojai ištvermingai 
atlaikė ir net jautė šiokį tokį malonumą. Nuo lietaus pradėjo 
greičiau tirpti sniegas, todėl teko vėl apsiauti elnio odos mo- 
kasinais ir kitaip perstatyti rogių pavažas. Suprantama, kelionė 
dėl to susitrukdė. Bet kadangi jokių kliūčių nebuvo, būrelis vis 
dėlto stūmėsi į priekį. 

Kartais daktaras paimdavo nuo kelio apskritus arba plokščius 
akmenis, kurie buvo panašūs į jūros bangų nugludintus riedulius. 
Tai davė jam pagrindo manyti, kad būrelis artėja prie poliarinio 
baseino. Tačiau lyguma tęsėsi tolyn, kiek tik akys aprėpia. 

Niekur nebuvo matyti nė menkiausių gyvenamosios vie- 
tos ženklų, jokių piramidžių nei eskimų slaptaviečių. Turbūt 
prieš mūsų keliautojus žmogaus koja dar nebuvo žengusi per 
tą žemę. Grenlandijos eskimai, klajojantieji po arktinius kraš- 

tus, taip toli neatklysta, tuo tarpu medžioklė tose vietose tiems 
nelaimingiems, amžinai alkaniems žmonėms būtų labai nau- 
dinga. Retkarčiais pasirodydavo lokių, kurie pavėjui sekdavo 
paskui būrelį, matyt, visai neketindami žmonių pulti. 

Paskui tolumoje pasirodė didelės muskusinių jaučių ir elnių 
bandos. Daktaras labai norėjo sugauti keletą elnių ir įkinkyti į 
roges, bet jie buvo nepaprastai atsargūs ir nesileido pagaunami. 

Birželio 29 dieną Belas sumedžiojo šiaurės lapę, Altamontui 
pavyko nušauti gana stambų muskusinį jautį, ir draugai dar 
kartą įsitikino, koks jis drąsus ir apsukrus. Iš tiesų Altamontas 
buvo puikus medžiotojas, ir Klobonis, gerai tą dalyką išmanąs, 
žavėjosi jo sumanumu. Jautį keliautojai sukapojo į dalis ir taip 
apsirūpino šviežiu maistu. 

Kiekvieną kartą keleiviai džiaugdavosi, jeigu jiems pasitai- 
kydavo skaniai papietauti; net patys saikingieji su tam tikru 
malonumu žiūrėdavo į šviežią mėsą. Ir pats daktaras kartais 
juokdavosi iš savęs susizgribęs, kad per daug jau džiūgauja dėl 
gardaus kąsnelio. 

— Nėra čia ko varžytis, valgykit savo malonumui, — sakyda- 
vo jis, — poliarinėse ekspedicijose gerus pietus reikia vertinti. 

Ypač kai jie priklauso nuo daugiau ar mažiau sėkmingo 
šūvio, — pritarė Džonsonas. 

Jūsų teisybė, seni. Žinodamas, kad virtuvėje reguliariai 
gaminama sriuba, žmogus apie valgį negalvoja. 

Birželio 30 dieną visai netikėtai vietovės pobūdis smarkiai 
pasikeitė; atrodė, žemės paviršius sudarkytas vulkaninių jėgų. 
Kiek tik akys užmato, aplinkui dunksojo uolos ir gana aukštos 
viršukalnės. 

Pakilo stiprus pietryčių vėjas, netrukus virtęs tikru uraganu. 
Jis staugdamas skriejo tarp uolų, apvainikuotų sniego kepurė- 

mis, ir tarp ledkalnių, nors ir stovinčių ant žemės, bet panašių į 
ledujus ir ledkalnius. Net daktarui, mokančiam viską išaiškinti, 
buvo nesuprantama, kaip tos uolos galėjo atsirasti ant aukšto 
plokštikalnio. 

Po audros oras atšilo ir atidrėko. Prasidėjo tikras atlydys; iš 
visų pusių aidėjo ledų poškėjimas, kartu grėsmingai dundėjo 
sniego griūtys. 

Keliautojai stengėsi nesiartinti prie kalnų ir šnekėjosi pusbal- 
siu, nes skardus balsas sudrebinęs orą galėjo sukelti katastrotą. 
Dažnai jiems tekdavo matyti baisias griūtis, kurių iš anksto ne- 
buvo galima nuspėti. Poliarinės griūtys skiriasi nuo Norvegijos ir 
Šveicarijos griūčių staigumu. Europos kalnuose pradžią lavinai 
duoda nedidelis sniego gurvolis; risdamasis šlaitu jis užgriebia vis 
daugiau sniego, tolydžio didėja ir lekia vis greičiau laužydamas 
medžius ir nušluodamas ištisus kaimus. Bet, šiaip ar taip, kol la- 
vina nukrinta, praeina tam tikras laiko tarpas, ir nuo jos galima 
išsigelbėti. Visai kitaip yra arktiniuose kraštuose. Ledo luistai ten 
nugriūva akimirksniu, žaibo greitumu, ir žmogus pastebėjęs, kad 
ledo luistas susiūbavo į jo pusę, neišvengiamai žūva po skeveldrų 
krūva. Savo greičiu lavina prilygsta patrankos sviediniui, o griau- 
namuoju veikimu — žaibui. Atitrūkęs nuo viršukalnės ledo luistas 
skrieja žemyn ir viską naikina. Lavina griūva perkūniškai dundė- 
dama, per kalnus ir slėnius toli nuaidi gūdus griaudėjimas. 

Kartais prieš suglumusių keliautojų akis įvykdavo nuos- 
tabūs pakitimai; po staigaus atlydžio vietoj kalnų atsiverdavo 
lygumos; lietaus vanduo subėgdavo į ledų plyšius, per naktį už- 
šaldavo ir plėsdamasis suskaldydavo lytis į gabalus; irimas vyko 
stebėtinai greit. 

Keliautojai buvo visą laiką budrūs ir laimingai perėjo pavo- 
jingas vietas. Bet štai gamtovaizdis vėl pasikeitė, už jų pasiliko 

statūs kalnagūbriai, šlaitai, viršukalnės ir ledo kalvos. Liepos 3 
dieną keliautojai atsidūrė lygumoje, kur žygiuoti pasidarė daug 
lengviau. Čia juos nustebino naujas netikėtas fenomenas, ilgą 
laiką tyrinėtas Naujojo ir Senojo pasaulio mokslininkų. Būrelis 
ėjo išilgai kalvų virtinės, turinčios ne daugiau kaip penkiasde- 
šimt pėdų aukščio. Matyt, tas kalvynas tęsėsi keletą mylių, ryti- 
nį jo šlaitą dengė ryškiai raudonas sniegas. 

Iš nustebimo keliautojai net šūktelėjo; pirmąją akimirką tas 
raudonas sniegas jiems padarė klaikų įspūdį. Daktaras paskubė- 
jo savo draugus nuraminti. Jam buvo žinomos raudono sniego 
savybės iš de Kandolio, Volestono ir Bauerio veikalų. Jis papasa- 
kojo, kad raudono sniego užtinkama ne tik arktiniuose kraštuo- 
se, bet ir Šveicarijoje, Alpėse. Gana daug tokio sniego Sosiūras 
surinko 1760 metais, o vėliau kapitonas Rosas, Sabinas ir kiti 
jūrininkai atgabeno raudono sniego iš poliarinių ekspedicijų. 

Altamontas ėmė klausinėti daktarą apie tą nepaprastą me- 
džiagą, ir Klobonis jam pasakė, kad raudoną spalvą sniegui 
suteikia jame esantieji mikroorganizmai. Chemikai ilgą laiką 
sprendė klausimą, kokios kilmės yra tie organizmai, augalinės 
ar gyvulinės, ir pagaliau įsitikino, kad jie priklauso mikroskopi- 
nių grybelių šeimai iš Uredo rūšies, todėl Baueris ir pasiūlė juos 
vadinti Uredo nivalis. 

Kasinėdamas sniegą geležimi apkaustyta lazda daktaras paro- 
dė draugams, kad raudonas sluoksnis turi devynias pėdas storio, 
o paskui jiems pasiūlė suskaičiuoti, kiek grybelių yra kvadratinėje 
mylioje, jeigu viename kvadratiniame centimetre, mokslininkų 
paskaičiavimu, jų esti apie keturiasdešimt tris tūkstančius. 

Raudonas sniegas sprendžiant iš jo sluoksnių padėties kal- 
vos šlaite buvo susidaręs prieš daugelį metų; sniegui tirpstant 

Šis fenomenas, nors ir išaiškinamas, vis dėlto atrodė labai 
keistas. Raudona spalva gamtoje mažai paplitusi. Nuo raudo- 
no sniego atsimušę saulės spinduliai sudarydavo keisčiausius 
šviesos efektus, o aplinkiniai daiktai, uolos, gyvuliai ir žmonės 
įgydavo ugninį atspalvį, tartum būtų apšviesti ryškios liepsnos. 
Tam sniegui tirpstant atrodydavo, kad keliautojams prie kojų 
sruvena kraujo upeliai. 

Daktaras tokį sniegą pirmą kartą matė ant Raudonųjų uolų 
Bafino įlankoje, bet tąsyk jis negalėjo prie jo prieiti, o dabar 
prisisėmė keletą butelių raudono sniego. 

Per tris valandas keliautojai perėjo tą „kraujo lauką“, kaip jį 
pavadino daktaras, o toliau vietovė vėl įgijo įprastinį vaizdą. 


XX 


Pėdsakai sniege 


LIEPOS 4-ĄJĄ VISĄ DIENĄ buvo tirštas rūkas. Būrelis 
šiaip taip laikėsi tiesios krypties į šiaurę, bet kelią nuolat reikėjo 
tikrinti pagal kompasą. Gerai dar, kad per tokį rūką neatsitiko 
jokios nelaimės, tiktai Belas sulaužė į uolos iškyšulį savo slides. 

— Dievaži, — tarė Džonsonas, — maniau, niekur kitur pasau- 
lyje nebūna tokio rūko, kaip pas mus prie Temzės ar Mersio. 
Dabar, matau, būsiu apsirikęs. 

— Ką gi, uždekime deglus, kaip tai daroma Londone arba 
Liverpulyje, — pasiūlė Belas. 

— O kodėl ne? — sušuko daktaras. — Puiki mintis! Tiesa, de- 
glai nelabai apšvies mums kelią, bet užtat galėsime matyti tą, 
kuris eina priešaky, ir bus lengviau laikytis tiesios krypties. 

— O kur gausime deglus? — paklausė Belas. 

— Suvilgykite spiritu pakulas, užvyniokite ant lazdos — štai 
jums ir deglas. 

— Puiku! — sušuko Džonsonas. — Mes juos tučtuojau pasi- 
darysime. 

Po ketvirčio valandos būrelis deglų šviesoje drąsiai žygiavo 
per drėgną miglą. 

Vis dėlto keliautojai, nors ir galėdami laikytis tiesios kryp- 
ties, ir toliau ėjo taip pat lėtai. Rūkas išsisklaidė tik liepos 6 die- 
ną. Žemė atvėso, ir staiga papūtęs smarkus šiaurys rūką išblaškė 
tartum suplėšyto audeklo skutus. 

Klobonis tuojau nustatė, kurioje vietoje buvo atsidūręs bū- 
relis; paaiškėjo, kad keliautojai žygiavo vidutiniškai po aštuo- 
nias mylias per dieną. 

Liepos 6-ąją norėdami atsigriebti už sugaištą laiką keliau- 
tojai išvyko labai anksti. Altamontas ir Belas ėjo priešakyje rū- 
pestingai apžiūrinėdami kelią ir neretai išbaidydami paukščius. 
Dekas bėgo priešais. Oras, kaip visad nepastovus, greitai pasi- 
keitė, liko giedras ir sausas. Nors priekyje einantieji buvo per 
dvi mylias nuo rogių, bet pro daktaro akis nepraslysdavo nė 
vienas jų judesys. 

Staiga jis nustebęs pamatė, kad Altamontas ir Belas sustojo. 
Jie atrodė suglumę ir įdėmiai žiūrėjo į tolį. 

Antai jie pasilenkė prie žemės, ėmė kažką atsidėję tyrinėti, 
paskui vėl atsitiesė. Belas, rodos, norėjo eiti toliau, bet Alra- 
montas jį sulaikė už rankos. 

— Ką jie ten veikia? — paklausė daktaras Džonsono. 

— Aš net akis pražiūrėjau, daktare, — atsakė senasis jūrinin- 
kas, — bet niekaip negaliu suprasti, kas ten jiems atsitiko. 

— Turbūt užtiko žvėrių pėdas, — spėjo Hateras. 

— Negali būti! — pareiškė Klobonis. 

— Kodėl? 

— Tuomet Dekas tikrai būtų pradėjęs loti. 

— Ber vis dėlto jie žiūrinėja kažkokias pėdas. 

— Einam greičiau pas juos ir įsitikinsim, kas ten yra, — pa- 
sakė Hateras. 

Džonsonas paragino šunis, ir jie ėmė sparčiau bėgti. 

Per dvidešimt minučių Hateras, daktaras ir Džonsonas pa- 
sivijo Belą ir Altamontą ir patys labai nustebo. 

Sniege aiškiai buvo matyti žmonių pėdos, visiškai dar nese- 
niai pramintos, tarytum žmonės čia būtų praėję tiktai vakar. 

— Tai eskimai, — tarė Hateras. 

— Taip, — atsakė Klobonis, — antai ir jų slidžių vėžės. 

— Jūs taip manote? — paklausė Altamontas. 

— Žinoma. 

— Na, o kas čia? — Ir amerikietis parodė visiškai kitokias 
pėdas. 

— Ar štai šitos pėdos? 

— Na taip, gal jūs manote, kad ir čia eskimo pėdos? 

Daktaras ėmė atsidėjęs žiūrėti ir tiesiog netikėjo savo aki- 
mis. Sniege aiškiai buvo atsispaudęs europietiškas batas — ir vi- 
nys, ir padas, ir kulnis. 

— Europiečiai — čionai! — nejučiomis šūktelėjo Hateras. 

— Aišku kaip dieną, — tarė Džonsonas. 

— Neįtikima, — pareiškė Klobonis, — jog neverta iš anksto ką 
nors spėlioti, pirmiau reikia gerai ištirti šias pėdas. 

Daktaras dar kartą įdėmiai žiūrinėjo į pėdas ir turėjo pripa- 
žinti, kad jos atsiradusios labai keistai. 

Danieliaus Defo herojus tikriausiai buvo taip pat sukrėstas, 
kai pamatė žmogaus pėdą smėlėtoje savo salos pakrantėje. Ro- 

binzonas dėl to išsigando, o Hateras pajuto didelį apmaudą. Iš 
tikrųjų: europietis taip netoli ašigalio! 

Būrelis patraukė tolyn apžiūrinėdamas pėdas; jos ėjo ketvirtį 
mylios susipindamos su slidžių vėžėmis ir mokasinų pėdsakais, 
paskui suko į vakarus. 

Priėję tą vietą keliautojai sustojo svarstydami, ar verta toliau 
eiti pėdomis. 

— Ne, — pasakė Hateras. — Eisime... 

Jį nutraukė daktaro šūktelėjimas: Klobonis rado ant snie- 
go tokį daiktą, kuris daug ką sakė. Tai buvo kišeninio žiūrono 
objektyvas. 

— Dabar, — tarė Klobonis, — negalima abejoti, kad čia bus 
nuėję keliautojai. 

— Pirmyn! — sušuko Hateras. 

Jis tai pasakė su tokiu įkarščiu, jog visi tučtuojau leidosi 
paskui jį. Sustojusios rogės vėl ėmė šliuožti. 

Kiekvienas atidžiai žvalgė horizontą, tiktai Hateras duso iš 
pykčio ir nieko prieš save nematė. Reikėjo imtis šiokių tokių at- 
sargumo priemonių, jei pasitaikytų sutikti nežinomų keliautojų 
būrį. Ir kaip baisiai nesiseka: kažkas juos aplenkė dar neištir- 
tame kelyje! Tiesa, daktaras nepasidavė pykčiui, kaip Hateras, 
bet vis dėlto, nepaisant visos jo filosofijos, jis jautė šiokį tokį 
apmaudą; Altamontas taip pat buvo smarkiai įširdęs, o Belas ir 
Džonsonas kažką niauriai bambėjo panosėje. 

— Ką darysi! Reikia nusilenkti likimui, — pagaliau pratarė 
Klobonis. 

— Prisipažinsiu, — sumurmėjo Džonsonas taip tyliai, kad jo 
nenugirstų Altamontas, — pasivaikščioti iki ašigalio ir rasti vietą 
jau užimtą... 


— Taip, — atsakė Belas, — dabar jau nebegalima tuo abejoti. 

— Deja, tai tiesa, — tarė daktaras. — Kad ir kaip aš suku galvą, 
kad ir kaip stengiuosi save įtikinti, jog tai negalima, neįmano- 
ma, bet galų gale tenka pripažinti faktą. Juk pats batas sniege 
neatsispaudė. Jis buvo ant kojos, o koja pritvirtinta prie žmo- 
gaus liemens. Eskimai būtų dar nieko, bet europiečiai... 

— Iš tikrųjų, — atsakė Džonsonas, — jeigu pasaulio pakrašty 
visos lovos viešbutyje bus užimtos, kaip tada bus pikta! 

— Baisiai pikta, — sutiko Altamontas. 

— Tačiau mes dar pažiūrėsime, — pridūrė Klobonis. 

Ir būrelis žygiavo toliau. 

Tą dieną jie nebeužtiko jokių pėdsakų, kurie rodytų, kad 
toje Naujosios Amerikos dalyje lankėsi kiti keliautojai. Vakarop 
būrelis sustojo poilsio. 

Pakilo smarkus šiaurės vėjas, ir saugios vietos palapinei rei- 
kėjo ieškoti giliai dauboje. Artėjo audra. Ilgos debesų virtinės 
svaiginamu greičiu skriejo pačia pažeme; akys vargiai galėjo 
sekti pasiutišką jų lėkimą. Kartais debesų skiautės užkliūdavo 
už uolų; palapinė vos atlaikė uragano siautulį. 

Naktis, matyt, bus bjauri, pasakė po vakarienės 
Džonsonas. 

— Tiesa, ne šalta, bet užtat audringa, — pridūrė daktaras. 
Reikia gerai sustiprinti akmenimis palapinę. 

— Teisingai, daktare. Jeigu ją nuneš uraganas, mes, ko gero, 
tos pabėgėlės nebesugausime. 

Palapinė buvo kuo tvirčiausiai sustiprinta, o po to nuvargę 
keliautojai sugulė. 

Tačiau užmigti jiems nepavyko. Įsismarkavo audra; su pa- 
šėlusiu įnirtimu ji skriejo iš pietų į šiaurę. Debesys lėkė viršum 
lygumos kaip garo kamuoliai iš sprogusio katilo. Uragano išju- 
dintos lavinos ritosi į daubas, ir jų dundesys aidėjo lyg duslus 

griaustinis. Atrodė, įnirtingai kaunasi oras ir vanduo - tie įpykę 
rūstūs gaivalai; trūko tiktai ugnies. 

Garsų chaose įtempta klausa nugirsdavo ypatingą triukšmą; 
tai buvo ne krintančių sunkių masių bildesys, bet tarytum lūž- 
tančių kūnų trenksmas. Tarp viso to dundesio stūgaujant vėtrai 
buvo galima aiškiai atskirti ryškų, skambų poškėjimą, panašų į 
dūžtančio plieno trenksmą. 

Dundesį lengvai galėjai paaiškinti tuo, kad krinta lavinos, 
bet daktaras visiškai nežinojo, iš kur tas keistas trenksmas. 

Trumpomis akimirkomis, kai įsivyraudavo gūdi tyla, kai 
uraganas, rodos, atsikvėpdavo prieš naują, dar smarkesnį siau- 
tulį, keliautojai pasakydavo vieni kitiems savo spėliojimus. 

Taip paprastai trankosi ledkalniai, susidurdami su ledo 
laukais, — kalbėjo daktaras. 

Teisybė, — atsakė Altamontas. — Galima pagalvoti, kad 
plyšta Žemės pluta. Girdite? | 

— Jeigu būtume netoli jūros, — tarė Klobonis, - pagalvočiau, 
kad pajudėjo ledas. 

— Iš tikrųjų, — atsakė Džonsonas, — kitaip to trenksmo ir 
nepaaiškinsi. 

— Argi mes būtume priėję jūrą? — sušuko Hateras. 

— Visiškai galimas daiktas, — atsakė daktaras. — Klausykit, — 
pridūrė jis pasigirdus skardžiam trenksmui, — argi tai nepanašu 
į susiduriančių ledų dundesį? Labai gali būti, kad mes esame 
visai netoli vandenyno. 

Jeigu taip, — pareiškė Hateras, — galiu nors ir dabar eiti 
ledo laukais pasižvalgyti. 

— Ką jūs! — šūktelėjo daktaras. — Juk audra juos tikriausiai 
sulaužys. Pažiūrėsim, kas bus rytoj. Šiaip ar taip, man nuošir- 
džiai gaila tų, kurie keliauja tokią naktį. 

Uraganas šėlo dešimt valandų be arvangos, ir palapinėje pri- 
siglaudę keliautojai smarkaus nerimo kamuojami negalėjo nė 
valandėlei užmigti. 

Iš tikrųjų bet koks įvykis, audra ar griūtis, jiems trukdė ke- 
liauti, o tai galėjo turėti rimtų pasekmių. Daktarui labai rūpėjo 
pažiūrėti, kas dedasi lauke, bet kaip išeiti per tokį šėlsmą? 

Laimė, švintant audra nurimo. Pagaliau buvo galima išeiti iš 
palapinės, kuri puikiai atsilaikė prieš uraganą. Netoliese stūkso- 
jo kalva, turinti apie tris šimtus pėdų aukščio, daktaras, Hateras 
ir Džonsonas nesunkiai įkopė į jos viršūnę. 

Vietovė buvo neatpažįstamai pasikeitusi: aplinkui riogsojo 
stačios uolos, smailūs kalnagūbriai, į padangę stiepėsi viršukal- 
nės. Audra išblaškė žiemą, ir staiga prasidėjo vasara. Sniegas 
nuo žemės paviršiaus buvo nuskustas tartum aštriu peiliu, ir 
žemė pasirodė visu pirmykščiu savo nuogumu. 

Hateras akylai žvelgė į šiaurę. Horizontą gaubė tamsių garų 
uždanga. 

— Labai galimas daiktas, kad tie garai kyla iš vandenyno, — 
tarė daktaras. 

— Jūsų teisybė, — atsakė Hateras, — ten tikrai turi būti jūra. 

— Tokie debesys būna kaip tik viršum laisvos jūros: tą spalvą 
mes vadiname jūros atošvaiste, — pasakė Džonsonas. 

— Taigi, — patvirtino Klobonis. 

— Einam prie rogių! — sušuko Hateras. Reikia greičiau 
pasiekti tą nežinomą vandenyną. 

— Matau, jūs laimingas, Haterai! —- pasakė daktaras. 

— Žinoma, — džiugiai atsakė kapitonas, — greit būsime ašiga- 
lyje! O jūs, daktare, argi nesate patenkintas? 

— Aš visada patenkintas, ypač matydamas, kad kiti laimingi. 

Trys anglai sugrįžo į daubą, sutvarkė roges ir nuėmė pa- 
lapinę. Būrelis iškeliavo toliau. Visi baimingai ieškojo vaka- 
rykščių pėdsakų, bet niekur nebeužtiko nei svetimšalių, nei 
čiabuvių pėdų. 

Po trijų valandų keliautojai priėjo jūros krantą. 

— Jūra! Jūra! — sušuko visi vienu balsu. 

— Ir dargi laisva jūra! — pridūrė kapitonas. 

Buvo dešimta valanda ryto. 

Uraganas išvalė poliarinį baseiną; sudaužytos, išblaškytos 
ledo lytys plaukė į visas puses; dideli ledkalniai buvo ką tik 
„pakėlę inkarą“, kaip sako jūrininkai, ir slinko į atvirą jūrą. 
Naktį ledo laukus įnirtingai ardė vėtra. Aplinkines uolas dengė 
ledų nuolaužos, putos ir lediniai purslai. Pakrantėje kur ne kur 
dar buvo likę priešalo. Ant uolų, skalaujamų putojančios ban- 
gų mūšos, plačiais ruožais driekėsi jūros dumbliai ir šiurpsojo 
bespalvių samanų kuokštai. 

Prieš akis tyvuliavo neapžvelgiamos vandenyno platybės; 
horizonte nebuvo matyti nei salų, nei žemyno krantų. 

Rytuose ir vakaruose į vandenyną nuožulniais šlaitais lei- 
dosi du kyšuliai; į uolas triukšmingai plakėsi bangos, ir lengvi 
baltų putų dribsniai skrido pavėjui. Taigi Naujosios Amerikos 
žemynas baigėsi lėkštais, ramiais šlaitais sudarydamas plačią 
įlanką — atvirą reidą, supamą dviejų kyšulių. Vidury įlankos, 
už išsikišusios uolos, buvo nedidelis, iš trijų pusių apsaugotas 
natūralus užutėkis, kurį sudarė gana plataus upokšnio žiotys; 
tirpstant ledams tas upokšnis nešė į jūrą polaidžio vandenis ir 
dabar buvo virtęs audringu srautu. 

Atidžiai apžiūrėjęs krantus Hateras nusprendė tą pačią die- 
ną pradėti ruoštis į kelionę, nuleisti į vandenį valtį ir išardyti 
roges, kurių galėjo prireikti būsimiems žygiams. 

Tuo besirūpinant praėjo visa ta diena. Keliautojai pasistatė 
palapinę ir sočiai papietavę kibo į darbą. Tuo tarpu daktaras pa- 
siėmęs prietaisus išėjo pažymėti žemėlapyje, kur yra jų būrelis, 
ir daryti hidrogratinių užutėkio nuotraukų. 

Hateras ragino draugus skubėti; jis norėjo greičiau palikti 
sausumą ir išplaukti pirma tų nežinomų keliautojų, kurie irgi 
galėjo atvykti į pajūrį. 

Penktą valandą vakaro Džonsonas ir Belas darbą baigė. Ma- 
žyčiame uoste grakščiai suposi valtis su nuleistu kliveriu ir su- 
trauktu foku. Į ją sudėjo roges ir maistą; rytojaus dieną beliko 
pernešti palapinę ir stovyklos reikmenis. 

Kol sugrįžo daktaras, visi pasiruošimai buvo jau baigti. Kai jis 
pamatė nuo vėjo apsaugotą valtį, jam dingtelėjo mintis duoti ma- 
žajam užutėkiui vardą, ir jis pasiūlė jį pavadinti Altamonto vardu. 

Dėl to niekas neprieštaravo. 

Taigi užutėkis buvo iškilmingai pavadintas Altamonto uostu. 

Daktaro paskaičiavimu, uostas buvo 87* 5' platumos ir 
118“ 35' ilgumos pagal Grinvičo dienovidinį, taigi mažiau kaip 
trys laipsniai nuo ašigalio. Nuo Viktorijos užutėkio iki Alta- 
monto uosto keliautojai buvo nužingsniavę du šimtus mylių. 


AAI 


Laisva jūra 


KITĄ DIENĄ NUO PAT ANKSTYVO RYTO Džonsonas 
ir Belas ėmė krauti į valtį stovyklos reikmenis. Iki aštuntos va- 
landos viskas buvo paruošta išplaukti. Bet daktaras prisiminė 
keliautojus, ir ši aplinkybė vis nedavė jam ramybės. 

Ar tik neketino tie žmonės pasiekti ašigalio? Ar jie turi laivą, 
kuriuo galėtų išplaukti į poliarinę jūrą? Ar neteks dar kartą jų 
sutikti savo kelyje? 

Jau trys dienos nebepasiraikė jų pėdų. Šiaip ar taip, nepažįs- 
tamiesiems vargu ar pavyko pasiekti Altamonto uostą. Matyt, 
tose pakrantėse dar nebuvo žengusi žmogaus koja. 

Tokios mintys nėjo jam iš galvos, ir Klobonis nutarė pa- 
skutinį kartą apsižvalgyti, dėl to įkopė į kalvą, turinčią apie 
šimtą pėdų aukščio. Iš ten jis galėjo apžvelgti visą pietinę ho- 
rizonto dalį. 

Pasiekęs kalvos viršūnę daktaras prisidėjo prie akių žiūroną. 
Ir kaip jis nustebo, kada ničnieko nepamatė ne tik toli lygumo- 
je, bet ir už keleto žingsnių. Tai jį suglumino: jis vėl pažvelgė 
pro žiūroną, o paskui apžiūrėjo prietaisą... Žiūrone nebebuvo 
objektyvo. 

— Objektyvas! — sušuko daktaras. 

Lengva atspėti, kokia mintis šovė Kloboniui į galvą. Jis gar- 
siai riktelėjo, kad jį išgirstų draugai, kurie ne juokais nusigan- 
do, pamatę galvotrūkčiais nuo kalvos lekiantį mokslininką. 

— Kas ten atsitiko? — paklausė Džonsonas. 

Uždusęs daktaras ilgai negalėjo nė žodžio ištarti, pagaliau 
prabilo: 

— Pėdos... ten... Būrys!.. 

— Kas yra? — susijaudinęs paklausė Hateras. — Ar matėt ke- 
liautojus? 

— Ne, nel.. — Atsakė daktaras. — Objektyvas... objektyvas... 
mano objektyvas. 

Ir jis parodė savo žiūroną. 

— Vadinasi, jūs jį pametėte! — šūktelėjo Altamontas. 


— Taip. 

— Tuomet tos pėdos... 

— Mūsų pačių, mano mieli! — sušuko Klobonis. — Migloje 
mes buvome paklydę. Mes sukiojomės į visas puses ir pagaliau 
užėjome savo pačių pėdas. 

— Na, o batų pėdsakai? — paklausė Hateras. 

— Tai Belo pėdos, nes jis sulaužė slides ir visą dieną ėjo per 
sniegą su batais. 

— Tikra teisybė, — atsiliepė Belas. 

Apsirikimas buvo toks aiškus, jog visi prapliupo garsiai kva- 
totis, tiktai Hateras nesijuokė, nors ir jis ne mažiau už kitus 
buvo patenkintas tuo atradimu. 

— Tai graži istorija! - pasakė daktaras nutilus linksmam juo- 
kui. - Kiek mes visaip spėliojome! Žmonės šioje pakrantėje! To 
dar betrūko! Reikia pirmiau galvoti, ką sakai! Bet mums nebėra 
ko būgštauti, belieka tiktai kuo greičiau išplaukti. 

— Keliaujam! — tarė Hateras. 

Po ketvirčio valandos kiekvienas užėmė valtyje savo vietą; 
iškėlė foką ir kliverį, ir valtis greitai išplaukė iš Altamonto 
uosto. 

Jūros kelionė prasidėjo trečiadienį, liepos 10-ąją. Jūrininkai 
buvo visai netoli ašigalio, vos už kokio šimto septyniasdešimt 
penkių mylių. Ir jeigu toje Žemės rutulio dalyje būtų žemynas, 
plaukti reikėtų visiškai neilgai. 

Pūtė silpnas, bet palankus vėjas. Termometras rodė +50“ 
(+10 *C). Stojo šilti orai. 

Valtis, atvežta ant rogių, buvo nė kiek nenukentėjusi; ji 
atrodė visiškai tvarkinga, ją vairuoti buvo nesunku. Džonso- 
nas atsisėdo prie vairo, daktaras Belas ir Altamontas patogiau 
įsitaisė tarp daiktų, kurių dalis buvo sukrauta ant denio, kita 
dalis — po deniu. 

Hateras stovėjo valties priekyje įsmeigęs akis į vieną tašką, 
kur jį traukė nenugalima jėga, kaip magnetinis polius traukia 
kompaso rodyklę. Jei pasirodys koks nors žemynas, Hateras no- 
rėjo pirmas jį pamatyti. Ši garbė jam teisėtai priklausė. 

Jis pastebėjo, kad poliarinio vandenyno paviršiuje ritasi 
trumpos bangos, kaip vidinėse jūrose. Jo nuomone, tai buvo 
ženklas, kad netoli krantai; daktaras pritarė Hatero nuomonei. 

Nesunku įspėti, kodėl Hareras taip karštai troško rasti Šiau- 
rės ašigalyje sausumą. Kaip baisiai nusiviltų kapitonas, jeigu 
ten, kur jis svajojo išvysti nors sklypelį žemės, plytėtų beribės 
vandenyno platybės! Iš tikrųjų, argi galima kokiu nors vardu 
pavadinti tašką tarp amžinai raibuliuojančių vandenų? Argi ga- 
lima iškelti tautinę vėliavą jūros bangose? Ir argi galima jos di- 
denybės karalienės vardu paimti į savo valdžią dalį vandenyno? 

Įsmeigęs žvilgsnį į tolumą, su kompasu rankoje, Hateras 
stengėsi įsismelkti akimis į šiaurę. 

Bekraštis poliarinis baseinas tyvuliavo iki pat horizonto ne- 
pastebimai susiliedamas su giedru dangumi. Jūra plaukė ledkal- 
niai, rodos, užleisdami kelią drąsiems jūrininkams. 

Ši vandenyno dalis buvo labai savotiška. Bet galbūt tokį 
įspūdį ji darė tiktai be galo susijaudinusiems ir sudirgusiems 
keliautojams? Sunku ką nors tvirtinti. Tačiau daktaras savo die- 
noraštyje pažymėjo neįprastą vandenyno išvaizdą, patvirtinda- 
mas tą patį, ką kitados kalbėjo Penis, pasak kurio, tie vandenys 
„atrodo tikrai nuostabiai, nes jūroje knibždėte knibžda milijo- 
nai gyvūnų 

Šviesiai žydro atspalvio vanduo buvo nepaprastai skaidrus, 
ir žvilgsnis galėjo prasiskverbti iki pat dugno. Susidarė įspūdis, 
tarytum poliarinis baseinas būtų apšviečiamas iš apačios lyg 
koks milžiniškas akvariumas; tikriausiai Čia turėjo įtakos kažko- 

kie elektros procesai, vykstantieji jūros gilumoje. Valtis, rodės, 
buvo pakibusi viršum bedugnės prarajos. 

Viršum tų nuostabių vandenų, nelyginant tamsūs audros 
debesys, skraidė nesuskaitomi pulkai paukščių. Čia buvo ke- 
liaujantieji krantiniai ir vandeniniai paukščiai, atstovai didelės 
vandens paukščių šeimos, pradedant albatrosais, pietinių kraštų 
gyventojais, ir baigiant arktinių jūrų pingvinais, — tačiau jie visi 
buvo milžiniško dydžio. Viršum jūros be atvangos aidėjo skar- 
dus klegesys. Žiūrėdamas į paukščius, daktaras turėjo prisipa- 
žinti, kad ornitologijos jis neišmanė; jis nežinojo, kaip vadinasi 
daugelis tų keistų paukščių, ir jam nuolat reikėdavo palenkti 
galvą, kai jie, su švilpesiu skrosdami sparnais orą, greit praskrie- 
davo viršum jo. 

Kai kurie iš tų paukščių buvo tikri oro milžinai: išskėsti jų 
sparnai siekė dvidešimt pėdų ilgio; praskrisdami viršum valties, 
paukščiai ją visiškai uždengdavo. Čia buvo ištisi legionai įvairių 
sparnuočių, kurių vardai dar nebuvo įtraukti į Londono orni- 
tologinį indeksą. 

Apstulbęs, suglumęs daktaras, kad ir koks mokytas, pasijuto 
visai išmuštas iš vėžių. 

Kai jo žvilgsnis atitrūkęs nuo oro stebuklų nuslysdavo ra- 
miu vandenyno paviršiumi, tai išvysdavo jūrų pasaulio stebu- 
klus, beje, kone trisdešimties pėdų pločio medūzas. Jos buvo 
pagrindinis oro gyventojų maistas ir plaukiojo lyg tikros salelės 
tarp milžiniškų dumblių. Tai buvo nuostabu! Koks skirtumas 
tarp šių medūzų ir tų, mikroskopinių, kurias stebėjo Skorsbis 
Grenlandijos jūrose! To jūrininko paskaičiavimu, dviejose kva- 
dratinėse myliose jūros paviršiuje tokių medūzų yra apie dvi- 
dešimt tris trilijonus aštuonis šimtus aštuoniasdešimt aštuonis 
bilijonus milijardų. 

O kai žvilgsnis įsiskverbdavo gilyn į vandenį, atsiverdavo ne 
mažiau nuostabus vaizdas: aplink valtį knibždėjo begalės viso- 
kių Žuvų. Jos čia greitai grimzdavo gilyn, palengva mažėdamos, 
ir pagaliau visiškai išnykdavo tartum užburti šešėliai, čia palik- 
davo vandenyno gelmes ir pamažu didėdamos kildavo į pavir- 
šių. Jūros pabaisos, matyt, valties nė kiek nebijojo ir ne kartą 
praplaukdamos užkliudė ją didžiuliais pelekais. Profesionalai 
banginių medžiotojai gana pagrįstai būtų dėl to pasibaisėję, 
bet mūsų keliautojai net nenumanė, koks pavojus jiems gresia, 
nors kai kurie jūros gyvūnai buvo tikri milžinai. 

Žaisdamos bangose, ramiai sau nardė jaunos jūros karvės; 
į pasakišką vienaragį panašus narvalas, ginkluotas ilga smailia 
iltimi, kuria jis pralaužia ledą, persekiojo smulkiuosius ban- 
ginius; begalinė daugybė banginių su būdingu švilpesiu leido 
vandens ir gleivių fontanus; grenlandinis banginis smarkiai 
išlavėjusia uodega ir plačiais uodegos pelekais rijo ne mažiau 
vikrias kaip jis menkes ir skumbres, o tingus baltasis delfinas 
ramiai mėgavosi tokiais pat nepaslankiais ir nerūpestingais 
minkštakūniais. 

Dar giliau smailiasnukiai finvalai, ilgi juodi grenlandiniai 
anarnakai, visose jūrose paplitę milžiniški kašalotai plaukiojo 
tarp pilkos ambros telkinių. Gelmėje kartais kildavo baisingos 
kautynės, nuo kurių vandenynas nusidažydavo krauju per kele- 
tą mylių. Cilindrinės „galeros“, didžiuliai Labradoro teguzikai, 
delfinai su nugaros pelekais, panašiais į kardą, visa šeima jūros 
vėplių ir ruonių, jūros šunys, jūros arkliukai, jūros lokiai, liūtai 
ir drambliai, rodos, ganėsi drėgnose vandenyno ganyklose, ir 
nustebęs daktaras taip lengvai galėjo stebėti tas nesuskaitomas 
jūros gyvūnų bangas, tarytum būtų žiūrėjęs į vėžiagyvius ir žu- 
vis pro skaidrius baseino stiklus zoologijos sode. 


440 


Koks gamtos grožis, koks įvairumas, kokia neišsenkama ga- 
lia! Kaip nuostabu buvo visa tat matyti taip netoli ašigalio! 

Atmosfera darėsi nenatūraliai vaiski ir, rodos, buvo perso- 
tinta deguonimi. Jūrininkai mėgaudamiesi kvėpavo tuo gaivi- 
nančiu oru. 

Jų organizme vyko intensyvus degimas, kurį sunku net įsi- 
vaizduoti. Visi procesai, pradedant psichiniais ir baigiant virški- 
nimu bei kvėpavimu, vyko greitai ir intensyviai. Smegenyse kilu- 
sios idėjos įgydavo milžinišką mastą; per vieną valandą jūrininkai 
išgyvendavo tai, ko įprastai negalėtų patirti per visą dieną. 

Tarp visų tų stebuklų valtis ramiai plaukė varoma viduti- 
niško vėjo, kurį didžiuliai albatrosai protarpiais sustiprindavo 
sparnų mostais. 

Vakarop iš akių dingo Naujosios Amerikos krantai. Vidu- 
tinėje ir ekvatorinėje juostoje buvo jau naktis, o čia saulė, vis 
platesniais ratais skriedama aplink, suko padangėje ratą, lygia- 
gretį vandenyno horizontui. Įstrižų spindulių nušviesta valtis 
visą laiką buvo šviesos juostoje, slenkančioje kartu su ja. 

Bet tolimosios šiaurės gyvūnai pajuto artėjantį vakarą, tary- 
tum dienos šviesulys būtų jau nusileidęs už horizonto. 

Paukščiai, žuvys ir banginiai pranyko. Kur jie pasislėpė? 
Kokiose padangių aukštybėse ir vandenyno gelmėse? Kas būtų 
galėjęs tai pasakyti? Nuščiuvo klegesys ir švilpavimas, bangų 
neberaižė jūros pabaisos, viskas nutilo ir tarsi sustingo; bangos 
nurimo, vos pastebimai raibuliavo, ir nors saulė skaisčiai žėrė 
savo spindulius, gamtą užvaldė naktis. 

Nuo Altamonto uosto valtis buvo jau nuplaukusi į šiaurę 
vieną laipsnį. Tačiau ir kitą dieną horizonte niekas nepasirodė, 
nebuvo matyti nei aukštų kalnų, nei tų būdingų ženklų, iš ku- 
rių jūrininkai atspėja, kad netoli yra salos arba žemynas. 

Vėjas buvo palankus, nors ir nestiprus; jūra palengva ban- 
gavo; vėl sugrįžo vakarykštė nesuskaitoma paukščių ir žuvų pa- 
lyda. Pasilenkęs prie vandens daktaras stebėjo, kaip banginiai 
plaukė iš gilių savo užuolandų ir pamažu kilo į jūros paviršių. 
Tiktai vienas kitas ledkalnis ir šen bei ten išmėtytos ledo lytys 
gyvino slegiantį monotonišką vandenyno vaizdą. 

Bet apskritai ledų čia pasitaikydavo retai, ir jie negalėjo 
kliudyti laivams plaukioti. Reikia pažymėti, kad valtis tuo metu 
buvo dešimt laipsnių į šiaurę nuo šalčio poliaus, o tai lygiai 
tas pat, jeigu ji būtų buvusi dešimt laipsnių į pietus nuo to 
poliaus, — izoterminė zona buvo ta pati. Taigi nenuostabu, kad 
tuo metų laiku jūra čia buvo taip pat laisva nuo ledų kaip ir pa- 
lei Disko įlanką Bafino įlankoje. Vadinasi, čia visą vasarą laivai 
gali plaukioti be jokių kliūčių. 

Ši aplinkybė turi svarbią praktinę reikšmę. Iš tiesų, jeigu 
būtų įmanoma Šiaurės Azijos arba Amerikos jūromis prasi- 
skverbti į poliarinį baseiną, banginių medžiotojai galėtų savo 
laivų triumus greitai prisikrauti laimikio, nes ši vandenyno da- 
lis, matyt, yra pasaulinis žuvų telkinys, svarbiausias banginių, 
ruonių ir visokių jūros gyvūnų rezervuaras. 

Vidudienį jūra vis dar tebebuvo susiliejusi su horizontu, ir 
daktaras jau pradėjo abejoti, ar toje platumoje yra kokia nors 
žemė. 

Bet šiek tiek pasvarstęs Klobonis priėjo išvadą, kad tose vie- 
tose sausuma būtinai turi būti. Iš tikrųjų pasaulio aušroje, atvė- 
sus Žemės plutai, atmosferos garams kondensuojantis atsiradę 
vandenys dėl išcentrinės jėgos turėjo palikti nejudamus Žemės 
rutulio taškus ir suplūsti į pusiaujo sritį. Vadinasi, aplink aši- 
galius turėjo atsirasti žemynai. Toks samprotavimas daktarui 
atrodė labai įtikimas. 

Taip galvojo ir Hateras. 

Kapitonas stengėsi žvilgsniu prasiskverbti pro miglos šydą, 
kuris buvo aptraukęs horizontą. Jis nenuleido akių nuo žiūro- 
no. Stebėdamas vandens spalvą, bangų formą ir vėjo kryptį, jis 
ieškojo ženklų, kurie patvirtintų, kad arti yra žemė. Jis stovėjo 
ištempęs kaklą, ir visa jo išvaizda rodė tokią energiją, tokį tvirtą 
veržimąsi į priekį, kad net Hatero planų nežinąs žmogus neju- 
čiomis būtų pradėjęs juo gėrėtis. 

Artėjant prie ašigalio 


SLINKO VALANDA PO VALANDOS, bet nieko naujo ne- 
atsitiko. Aplinkui vis tokia pat vandens plynė. Nieko daugiau 
nematyti, vien tik jūra ir dangus. Jūros paviršiuje neplaukiojo 
pakrantės žolės, kurias pamačius Kristupui Kolumbui suvirpėjo 
širdis, nes jis artėjo prie nežinomo žemyno. 

Hateras vis žiūrėjo į tolį. 

Pagaliau šeštą valandą vakaro viršum jūros pasirodė neaiš- 
kaus pavidalo garai, panašūs į dūmų kamuolius. Dangus buvo 
visiškai giedras, taigi tat negalėjo būti debesys; garai Čia išsi- 
sklaidydavo, čia vėl pasirodydavo, ir visą laiką judėjo. 

Hateras pirmas pastebėjo tą keistą reiškinį, tuos neišaiškina- 
mus dūmus, užtikęs juos žiūrėdamas pro žiūroną. Gerą valandą 
jis atsidėjęs žiūrėjo. 

Staiga kapitonas, matyt, kažką pastebėjęs, ištiesė ranką į ho- 
rizontą ir garsiai sušuko: 

— Žemė! Žemė! 

Išgirdę tuos žodžius visi pašoko iš vietų, tarytum elektros 
srovės nukrėsti. 

Viršum vandenyno aiškiai buvo matyti dūmų kamuoliai. 

— Matau! Matau! — šūktelėjo daktaras. 

— Taip, taip! — patvirtino Džonsonas. 

— Ten debesis, — skeptiškai pasakė Altamontas. 

— Žemė! Žemė! — tvirtai tuo įsitikinęs kartojo Hateras. 

Keliautojai ėmė žiūrėti su dvigubai didesniu dėmesiu. Ber, 
kaip dažnai atsitinka, kada stebi kokį nors tolimą, neaiškiai ma- 
tomą daiktą, dūmai netikėtai pranyko. Paskui jie vėl pasirodė, 
ir už dvidešimt ar dvidešimt penkių mylių į šiaurę Klobonis 
pastebėjo lyg trumpą ugnies atošvaistę. 

— Tai ugnikalnis! - sušuko jis. 

— Ugnikalnis? — nustebo Altamontas. 

— Nėra jokios abejonės! 

— Tokioje atšiaurioje platumoje? 

— O kodėl ne? — atšovė daktaras. — Argi Islandija — ne vulka- 
ninės kilmės? ji visa, galima sakyti, susideda vien iš ugnikalnių. 

— Na, tegu Islandija... Bet taip arti ašigalio!.. — pasakė Alta- 
montas. 

— Argi garsusis mūsų tėvynainis kapitonas Džeimsas Rosas 
neatrado Antarkties žemyne, šimtas septyniasdešimt laipsnių 
ilgumos ir septyniasdešimt aštuoni laipsniai pietų platumos, 
dviejų veikiančių ugnikalnių Erebuso ir Teroro? Klausimas, ko- 
dėl tokių ugnikalnių negali būti ir Šiaurės ašigalyje? 

— Ką gi, labai gali būti, — sutiko Altamontas. 

— Aš visai aiškiai jį matau! šūktelėjo Klobonis. Tai 
ugnikalnis! 

— Tad pasuksime tiesiai į jį! - pareiškė Hateras. 

— Kaip pikta, kad vėjas eina silpnyn! — tarė Džonsonas. 

— Ištempkite foko škotą! Burę laikykite labiau prieš vėją. 

Tačiau po to manevro valtis ėmė tolti nuo stebimojo taško, 
kuris netrukus visai dingo iš akių. 

Vis dėlto nebuvo galima abejoti, kad netoli yra žemė. Nors 
kelionės tikslas ir nebuvo dar pasiektas, bet, šiaip ar taip, ke- 
liautojai jį pamatė, ir nepraėjus nė dvidešimt keturioms valan- 
doms, žmogaus koja įžengs į nežinomą žemę. Apvaizda leido 
drąsiesiems jūrininkams prisiartinti prie naujos Žemės, taigi ne- 
sukliudys jiems ir išsikelti į jos krantą. 

Tačiau, kad ir kaip keista, niekas dėl to puikaus atradi- 
mo nereiškė didelio džiaugsmo. Visi paskendo savo mintyse, 
kiekvienas galvojo, kokia galėtų būti naujai atrastos poliarinės 
žemės gamta. Atrodė, visi gyviai jos vengė. Vakare paukščiai, 
užuot ieškoję prieglobsčio toje žemėje, paskubomis skrido į pie- 
tus. Nejaugi tas kraštas toks nesvetingas, kad net kirai ir balto- 
sios kurapkos negali jame prisiglausti? Net žuvys ir didžiuliai 
banginiai skubiai tolinosi nuo jo krantų. Kaip paaiškinti baimę, 
kurią jautė visos gyvos būtybės toje Žemės rutulio dalyje? 

Nejučiomis ir patys jūrininkai pradėjo jausti tą baimę; bet 
pamažu jie nusiramino, ir jiems ėmė merktis akys. 

Atėjo eilė budėti Haterui. Jis atsisėdo prie vairo. Altamon- 
tas, daktaras, Džonsonas ir Belas atsigulę ant suolelių greit už- 
migo ir nuskrido į sapnų viešpatiją. 

Hateras stengėsi nugalėti miegą nenorėdamas gaišti bran- 
gaus laiko; bet vienodas valties supimas ir jį užliūliavo, nejučio- 
mis jis užsnūdo. 

Valtis vos judėjo. Burė bejėgiškai nukaro išilgai stiebo. Toli 
vakaruose atmušdamos saulės spindulius vandenyno paviršiuje 
žėrėjo keletas nejudančių ledo lyčių. 

Hateras miegojo neramiai. Jam prieš akis prabėgo visas 
gyvenimas. Kaip kad esti sapnuojant, jo mintys skriejo tokiu 

greičiu, kurio dar nepavyko išmatuoti nė vienam mokslinin- 
kui. Neseniai patirti išgyvenimai iškilo prieš jo akis visai realiai: 
jis matė, kas buvo atsitikę žiemojant, matė Viktorijos užutėkį, 
Daktaro namus, Apvaizdos fortą ir po sniegu rastą Altamontą. 

Prieš jį iškilo tolesnė praeitis, ir jam ėmė vaidentis jo laivas, 
sudegintas „Forvardas“, ir išdavikiškai jį palikę draugai. Kas 
juos ištiko? Hateras prisiminė Šandoną, Volą, storžievį Peną. 
Kur jie? Ar nuėjo ledais iki Bafino įlankos? 

Jo vaizduotėje praslinko ir dar senesni įvykiai: jis sapnavo 
savo išvykimą iš Anglijos, ankstesnes savo keliones, nesėkmin- 
gus bandymus, patirtas nelaimes. Ir jis užmiršo dabartinę savo 
padėtį, jo laukiantį artimą triumtą ir savo viltis, kurios jau pra- 
dėjo pildytis. Taip iš dabarties džiaugsmų vaizduotė Haterą nu- 
nešė į neramius praeities išgyvenimus. 

Tas slogutis truko dvi valandas; paskui Hatero mintys pa- 
krypo kita linkme, ir jis išvydo save ašigalyje: jis tarsi stovėjo 
naujai atrastoję žemėje iškilmingai skleisdamas Jungtinės Kara- 
lystės vėliavą. 

Hateras snaudė, tuo tarpu į padangę apniaukdamas visą 
jūrą kilo didžiulis tamsiai alyvinės spalvos debesis. 

Sunku įsivaizduoti, kaip žaibiškai arktiniuose kraštuose atū- 
žia uraganai. Pusiaujo šalyse susidarę garai kondensuodamiesi 
viršum milžiniškų Šiaurės ledynų traukia su savimi oro mases, 
kurios baisiu greičiu veržiasi į praretėjusią atmosferą. Dėl to 
poliarinės audros taip įnirtingai ir siautėja. 

Praūžus pirmam vėjo gūsiui kapitonas ir jo draugai pabudo 
ir ėmė ruoštis kovai su audra. 

Jūroje kilo aukštos stačios bangos; valtis tai nėrė į gilią pra- 
rają, tai iškilusi suposi ant smailios keteros, pasvirusi daugiau 
kaip keturiasdešimt penkių laipsnių kampu. 

Hateras tvirta ranka laikė vairo svertą, kurį reikėjo nuolat 
sukioti. Džonsonas ir Belas be atvangos pylė iš valties vandenį, 
kurio prisisemdavo nardant valčiai po bangas. 

— Tiesą sakant, nesitikėjau tokios audros, - tarė Altamontas 
rankomis įsitvėręs suolelio. 

— Čia visko galima tikėtis, — atsakė daktaras. 

Jo žodžius nustelbė vėjo kauksmas ir jūros šniokštimas; ura- 
ganas draskė bangas ir siautė į šalis vandens purslus. Žmonės 
beveik negalėjo girdėti vienas kito. 

Sunku buvo laikytis kurso į šiaurę; pro tirštą rūką niekaip 
negalėjai įžiūrėti už keleto tuazų; nesimatė nė vieno taško, pa- 
gal kurį būtų buvę galima orientuotis. 

Toji audra, staiga užėjusi tuo momentu, kai taip arti jau 
buvo tikslas, atrodė tarsi lemtingas ženklas; sujaudrinta ke- 
liautojų vaizduotė čia įžiūrėjo lyg draudimą toliau plaukti. 
Gal pati gamta kliudo prieiti prie ašigalio? Nejaugi tą Žemės 
rutulio tašką supa uraganų ir audrų zona, neleidžianti prie jo 
prisiartinti? 

Bet vos tik pažvelgęs į energingus jūrininkų veidus, būtum 
įsitikinęs, kad tie žmonės nepabūgs nei vėtros, nei bangų ir pa- 
sieks savo kelionės tikslą. 

Visą dieną jie grūmėsi su audra, nuolat žvelgdami mirčiai 
į akis; jie neplaukė tolyn į šiaurę, bet ir nesitraukė atgal. Juos 
merkė šiltas lietus, taškė bangos, audra tėškė jiems į veidą purs- 
lus ir putas. Vėjo stūgavimui kartais pritardavo šiurpūs paukš- 
čių riksmai. 

Bet per patį audros įniršį, šeštą valandą vakaro, staiga įsivyra- 
vo tyla. Vėjas lyg per stebuklą nuščiuvo. Jūros paviršius pasidarė 
ramus ir lygus, tarytum nebūtų bangavęs ištisas dvylika valandų. 
Rodės, audra tą poliarinio vandenyno dalį buvo aplenkusi. 

Kas gi atsitiko? Tai buvo nepaprastas, nuostabus fenome- 
nas, kurį matė ir kapitonas Sabinas plaukiodamas Grenlandi- 
jos jūrose. 

Rūkas neišsisklaidė, bet ėmė keistai švytėti. 

Valtis slinko elektros šviesos ruožu, gaubiama akinamai ryš- 
kių, bet šaltų švento Elmo ugnių aureolės. Juodi stiebo, burių ir 
takelažo siluetai aiškiai skyrėsi spinduliuojančio dangaus fone. 
Keliautojai pasinėrė į skaisčių spindulių bangas, jų veidus nu- 
tvieskė ugniniai atšvaitai. 

Tokią staigią tylą toje vandenyno dalyje, be abejo, sukėlė 
greitas oro masių slinkimas: oro stulpai kilo aukštyn, o į jų 
vietą veržėsi naujos srovės, ciklonas greitai sukosi aplink ne- 
judantį centrą. 

Švytinti atmosfera Haterui davė vieną mintį. 

— Tai ugnikalnis! - sušuko jis. 

— Na, ką jūs, argi gali būti? —- paklausė Belas. 

— Ne, ne! — atsakė daktaras. — Jeigu jo liepsna būtų mus 
pasiekusi, tikriausiai būtume žuvę. 

— Gal tai ugnikalnio atšvaitas migloje, — spėjo Altamontas. 

— Irgi ne! Jei būtume prisiartinę prie kranto, žinoma, girdė- 
tume, kaip dunda išsiveržęs ugnikalnis. 

— Na tai kas čia pagaliau?.. - paklausė kapitonas. 

— Tai kosminis reiškinys, iki šiol mažai dar teištirtas fenome- 
nas, — atsakė Klobonis. — Jei plauksime toliau, netrukus šviesos 
zona pasibaigs, ir vėl pateksime į audrą ir tamsą. 

— Kas bus, tas bus — pirmyn! — šūktelėjo Hateras. 

— Pirmyn! — pritarė jo draugai, kuriems nė į galvą neatėjo 
ilsėtis ramiame baseine. 

Burė nukabo išilgai spindinčio stiebo, jos klostės tviskėjo 
ugnimi. Irklai sklandžiai pasinerdavo į liepsnojančias bangas ir 
vėl iškildavo taškydami žaižaruojančių purslų fontanus. 

Hateras pažvelgęs į kompasą vėl pasuko valtį šiaurėn. 
Rūkas pamažu tarytum nublanko ir liko nebe toks vaiskus. 
Kažkur netoliese, už keleto tuazų nuo valties, pasigirdo vėjo 
staugimas; smarkaus viesulo pagauta, valtis staigiai pasviro ir 
įlėkė į audros zoną. 

Laimė, uraganas šiek tiek nukrypęs į pietus, ir palankus vė- 
jas ėmė nešti valtį tiesiai į ašigalį; nuolat rizikuodama apvirsti ji 
skriejo svaiginamu greičiu. Užlėkusi ant povandeninio akmens, 
uolos ar ledo lyties, valtis būtų sudužusi į šipulius. 

Tačiau toks pašėlęs lėkimas nieko negąsdino, nė vienas apie 
pavojų net negalvojo. Visus apėmė tikra beprotybė, nežinomy- 
bės troškimas. Tartum apakę jie veržėsi į priekį, ir jų nekantru- 
mas buvo toks didelis, jog jiems norėjosi dar sparčiau pavaryti 
valtį. Hateras tvirtai laikė vairą viena kryptimi, ir valtis drąsiai 
skrodė putojančias ir nuo vėjo kunkuliuojančias bangas. 

Bet jau buvo jaučiamas krantų artumas, padvelkė kažkas 
neįprasta. Staiga rūkas prasiskyrė tarsi vėjo perplėšta uždanga, 
ir horizonte trumpą akimirką pasirodė į padangę iškilęs milži- 
niškas ugnies stulpas. 

— Ugnikalnis! Ugnikalnis!.. 

Šis žodis išsiveržė visiems kartu. Bet fantastinis reginys išny- 
ko, ir vėjas, pasisukęs į pietryčius, vėl ėmė varyti valtį tolyn nuo 
nesvetingo kranto. 

Prakeikimas! — sušuko Hateras. — Mes buvome vos už 
trijų mylių nuo kranto! 

Neįstengdamas atsispirti uraganui Hateras laviravo prieš 
vėją, siautėjantį įnirtingais viesulais. Kartais valtis smarkiai pa- 
krypdavo į šoną vos neapvirsdama. Bet kiekvieną sykį klausy- 
dama vairo ji vėl atsitiesdavo, nelyginant nuvarytas žirgas, kuris 
pradeda klupinėti, tačiau raitelis įtempęs kamanas ir spustelėjęs 
pentinais jį padrąsina. 

Hateras stovėjo valties užpakalyje, jo plaukai plaikstėsi pa- 
vėjui, tvirta ranka jis laikė suspaudęs vairo svertą; atrodė, jis 
buvo to laivelio siela, sutapęs su juo į vieną kūną, kaip arklys ir 
žmogus kentaurų laikais. 

Staiga jis išvydo baisų reginį. 

Ne toliau kaip už dešimties tuazų ant putotos bangos kete- 
ros suposi didžiulė ledo lytis; ji leidosi ir kilo kartu su valtimi ir 
galėjo kas akimirką ant jos užgriūti; jeigu lytis būtų užkliudžiu- 
si valtį, ši tuojau būtų paskendusi. 

Prie šio pavojaus prisidėjo dar kitas, ne mažiau grėsmingas: 
ant tos bangos blaškomos lyties buvo prisiglaudę baltieji lokiai; 
paklaikę iš baimės, jie spaudėsi vienas prie kito. 

— Lokiai, lokiai! — dusliu balsu šūktelėjo Belas. 

Tada ir visi kiti pastebėjo žvėris. 

Ledo lytis grėsmingai siūbavo ir kartais taip smarkiai pa- 
svirdavo, jog lokiai griūdavo vienas ant kito. Per audros gaudesį 
girdėjosi jų riaumojimas; nuo to pragariško koncerto net šiur- 
pas krėtė. Jei tik tas ledinis laivas būtų apvirtęs, lokiai tučtuojau 
būtų puolę prie valties ieškodami joje išsigelbėjimo. 

Visą ketvirtį valandos, pavirtusį amžinybe, valtis ir plaukio- 
jantis žvėrynas slinko kartu, tai nutoldami vienas nuo kito ko- 
kius dvidešimt tuazų, tai kone susidurdami. 

Kartais lytis tarsi pakibdavo viršum valties, ir lokiai lengvai 
būtų galėję į ją nušokti. Grenlandiniai šunys drebėjo iš baimės; 
Dekas tūnojo sustingęs vietoje. 

Hateras ir jo draugai tylėjo; jiems nė į galvą neatėjo pasukti 
į šalį nuo tų pavojingų kaimynų, ir jie atkakliai plaukė ta pačia 
kryptimi. 

Juos apėmė neaiškus jausmas, greičiau nustebimas negu bai- 
mė. Jie nejučiomis ėmė žavėtis: šiurpus reginys tarytum papildė 
didingą stichijų kovos vaizdą. 

Pagaliau lytis pamažu ėmė tolti varoma vėjo, prieš kurį val- 
tis su savo burėmis galėjo laikytis; netrukus ji dingo migloje, 
tik retkarčiais pasigirsdavo, kaip tolumoje riaumoja baisingas 
jos ekipažas. 

Tuo tarpu uraganas ėmė siautėti su dvigubu įniršiu. Aplin- 
kui viskas susimaišė į neapsakomą staugiantį chaosą. Iš vandens 
išplėšta valtis staiga ėmė suktis svaiginamu greičiu. Burę vėtra 
nuplėšė, ir ji nuskrido į miglą tarsi didžiulis baltas paukštis. 
Tarp bangų atsirado milžiniškas sūkurys — savotiškas Malstri- 
mas; verpeto pagauta valtis skriejo tokiu greičiu, jog atrodė, 
kad vandens sluoksniai aplink nejuda, nors jie pašėlusiai sukosi. 
Pamažu valtis grimzdo į sūkurį. Rodės, gelmė godžiais nasrais 
siurbė į save jūrininkus stengdamasi juos gyvus praryti. 

Visi penki pašoko ant kojų ir paklaikusiomis akimis žvalgėsi 
į šalis. Galva svaigo. Gelmė nesulaikomai juos traukė... 

Staiga valtis atsistojo piestu, tartum iššokusi iš baisaus ver- 
peto. Išcentrinė jėga išplėšė ją iš pašėlusio sūkurio, ir ji nuskri- 
do liestine linija kaip iš patrankos iššautas sviedinys. 

Altamontas, daktaras, Džonsonas ir Belas nuvirto nuo suo- 
lelių. Atsikėlę jie pamatė, kad valtyje nebėra Hatero. 

Buvo antra valanda nakties. 


XXIII 


Anglijos vėliava 


KAI JŪRININKAI ATSIKVOŠĖJO, jiems iš krūtinės išsiver- 
žė riksmas. 

— Hateras! — šūktelėjo daktaras. 

— Dingo! — vienu balsu sušuko Džonsonas ir Belas. 

— Žuvo! 

Jie apsidairė. Audringos jūros paviršiuje nieko nebuvo ma- 
tyti. Dekas kaip pasiutęs lojo norėdamas šokti į jūrą, ir Belui 
vos pavyko jį sulaikyti. 

— Sėskit prie vairo, Altamontai, — tarė daktaras, — ir stengsi- 
mės išgelbėti mūsų nelaimingąjį kapitoną. 

Džonsonas ir Belas susėdo savo vietose ant suolelių, Alta- 
montas nusitvėrė vairo svertą, ir valtis vėl pasisuko prieš vėją. 

Džonsonas ir Belas iš visų jėgų užgulė irklus, valtis ištisą va- 
landą nepaliko katastrofos vietos. Bet visi ieškojimai buvo tušti. 
Nelaimingasis Hateras žuvo, jį nunešė uraganas. 

Žuvo! Ir taip arti prie tikslo! Taip arti prie ašigalio, į kurį 
jam pavyko tik trumpai žvilgtelėti! 

Klobonis šūkavo, ūksėjo, šaudė; jo šauksmui pritarė graudus 
Deko lojimas, bet niekas neatsiliepė. Didis sielvartas apėmė dak- 
tarą, jis nuleido galvą ant rankų, ir draugai išgirdo jį raudant. 

Krantas buvo toli, ir Hateras neturėdamas po ranka nei ir- 
klo, nei jokio medgalio, negalėjo gyvas pasiekti sausumos, ir tik 
išbrinkęs, sužalotas jo lavonas išplauks į trokštamą žemę. 

Įsitikinę, kad ieškojimas yra bergždžias, jūrininkai nuta- 
rė plaukti tolyn į šiaurę grumdamiesi su paskutiniais audros 
protrūkiais. 

Liepos 11 dieną, penktą valandą ryto, vėjas nuščiuvo; ban- 
gavimas pamažu nurimo, dangus vėl pasidarė vaiskus, kaip pa- 
prastai esti poliariniuose kraštuose, ir už kokių trijų mylių visu 
didingumu iškilo krantas. 

Tai buvo sala, arba, tikriau, ugnikalnis, tarytum švyturys 
iškilęs Šiaurės ašigalyje. 

Iš ugnikalnio fontanu veržėsi akmenys ir baltai įkaitusios 
uolų nuolaužos; atrodė, jis ritmingai drebėjo, ir tai buvo pana- 

šu į milžino alsavimą. Išmestos šlako masės lėkė aukštai į orą, 
sudarydamos ryškų ugnies stulpą; kalno šlaitais tekėjo lavos 
srautai. Ugninės gyvatės rangėsi tarp rūkstančių uolų, tamsiai 
raudonoje migloje krito degantys kriokliai; šimtai ugninių srau- 
tų liejosi į liepsnojančią upę, kuri šnypšdama tekėjo į verdančią 
jūros gelmę. 

Ugnikalnis, rodos, turėjo tik vieną kraterį, iš kurio veržėsi 
ugnies stulpas, varstomas žaibų zigzagų. Matyt, vykstant šiam 
didingam reiškiniui, nemažą vaidmenį vaidino elektra. 

Viršum banguojančios liepsnos siūbavo milžiniškas dūmų 
stulpas, tamsiai raudonas apačioje ir juodas viršuje; jis didingai 
kilo į padangę, ir juodi kamuoliai vilnijo toli į šalis. 

Dangus ties ugnikalniu buvo pelenų spalvos; dabar paaiškė- 
jo, kodėl audros metu viešpatavo tokia tamsa, kurios daktaras 
pirma nemokėjo išaiškinti: saulę nepermatomu šydu buvo už- 
dengę pelenų kamuoliai. Šis reiškinys Kloboniui priminė ana- 
logišką fenomeną, įvykusį 1812 metais Barbadoso saloje, kurią 
vidury dienos apgaubė juodžiausia tamsa, — tiek pelenų išmetė 
Švento Vincento saloje. 

Didžiulis ugnikalnis, iškilęs prieš keliautojus vidury vande- 
nyno, turėjo tūkstantį tuazų aukščio, taigi buvo ne žemesnis už 
Heklą. 

Nuo kalno viršūnės iki papėdės išvesta linija su horizontu 
sudarė kokių vienuolikos laipsnių kampą. 

Artėjant prie kranto kalnas tarsi kilo iš bangų. Jame nebuvo 
matyti jokių augmenijos žymių. Rodės, net ir pakrantės nebu- 
vo: skardingi šlaitai leidosi stačiai į jūrą. 

— Ar pavyks mums priplaukti? — paklausė daktaras. 

— Vėjas mus neša tiesiai į salą, — atsakė Altamontas. 

— Bet krantas toks status, jog visiškai nėra kur išsikelti! 

— Taip tik iš tolo atrodo, - pasakė Džonsonas. — Šiaip ar 
taip, vietos valčiai atsiras. O tai viskas, ko mums reikia. 

— Pamėginsim, — liūdnai tarė daktaras. 

Klobonis nenorėjo net žiūrėti į tą keistą salą. Ašigalis buvo 
kaip tik čia, bet žmogaus, atradusio šią žemę, jau nebebuvo tarp 
gyvųjų. 

Per penkis šimtus žingsnių nuo pakrantės uolų jūra tarsi 
virė nuo požeminės ugnies. Aplink bangų skalaujamą salą buvo 
ne daugiau kaip devynios ar dešimt mylių; jeigu Žemės ašis per 
ją ir nėjo, vis dėlto sala turėjo būti prie pat ašigalio. 

Artėdami prie kranto jūrininkai pastebėjo mažytę įlankėlę, 
kur valtis lengvai galėjo prisiglausti. Jie tučtuojau pasuko ten, 
nors ir būgštaudami, kad gali rasti kapitono kūną, audros iš- 
mestą ant uolų. 

Tačiau nelabai buvo galima tikėtis, kad lavonas bus išmestas į 
krantą. Juk saloje beveik nebuvo pakrantės, ir jūros bangos dužo į 
stačias uolas. Storas pelenų sluoksnis, per kurį nuo amžių nebuvo 
žengusi žmogaus koja, dengė uolas aukščiau bangų mūšos lygio. 

Pagaliau valtis įsmuko į siaurą praėjimą tarp dviejų rifų, vos 
išsikišusių iš vandens, ir įplaukė į užutėkį; čia ji buvo gerai ap- 
saugota nuo bangų. 

Graudus Deko staugimas sustiprėjo; nelaimingasis šuo ta- 
rytum šaukė kapitoną, reikalavo jo iš negailestingos jūros, iš 
nebylių uolų. Daktaras jį glostė, bandė nuraminti, bet staiga iš- 
tikimasis šuo, lyg norėdamas pavaduoti savo šeimininką, smar- 
kiai liuoktelėjo ir pirmasis atsidūrė ant uolos; aplink jį pakilo 
ištisas debesis pelenų. 

— Dekai! Dekai, šen! — šaukė Klobonis. 

Bet Dekas jo šauksmo negirdėjo ir greitai dingo iš akių. Jūri- 
ninkai ėmė keltis į krantą; atsidūrę žemėje jie tvirtai pririšo valtį. 

Altamontas norėjo užlipti ant didžiulės akmenų krūvos, tik 
staiga netoliese pasigirdo nepaprastai energingas Deko lojimas 
reiškęs greičiau liūdesį negu pyktį. 

— Klausykit! — tarė daktaras. 

— Turbūt užtiko kokio nors žvėries pėdas, — pasakė bocmanas. 

— O ne! - krūptelėjęs atsakė Klobonis. — Tai graudus kauks- 
mas, jame girdėti ašaros. Šuo bus radęs Hatero kūną... 

Po šių žodžių visi keturi leidosi bėgti Deko pėdomis, per 
akinančių pelenų sūkurį; jie nusileido prie nedidelio užtakėlio, 
kur ant žemo kranto, turinčio kokius dešimt pėdų pločio, pa- 
lengva rimo bangų mūša. 

Dekas lojo stovėdamas prie lavono, įsisupusio į Anglijos vė- 
liavą. 

— Hateras! Hateras! — sušuko daktaras puldamas prie savo 
draugo kūno. 

Staiga Klobonis garsiai suriko. 

Po jo ranka suvirpėjo kruvinas, matyt, be sąmonės kūnas. 

— Jis gyvas, gyvas! — riktelėjo daktaras. 

— Taip, — atsiliepė silpnas balsas. — Aš gyvas ir esu prie ašiga- 
lio, kur mane išmetė audra! Aš esu Karalienės saloje! 

— Valio! Tegyvuoja Anglija! — sušuko visi penki vienu balsu. 

— Tegyvuoja Amerika! — pridūrė daktaras paduodamas vieną 
ranką Haterui, o antrą Altamontui. 

Dekas taip pat šaukė „valio“, tiesa, saviškai, bet nė kiek ne 
blogiau už kitus. Iš pradžių tie šaunūs žmonės nesitvėrė džiuge- 
siu suradę gyvą savo draugą, kurį jau buvo apraudoję; džiaugs- 
mo ašaros užplūdo jiems akis. 

Daktaras apžiūrėjo Haterą. Laimė, kapitonas nebuvo gavęs 
smarkių sutrenkimų. Vėjas jį nunešė prie salos, tačiau pasiekti 
krantą buvo labai sunku; keletą kartų bangos drąsųjį jūrininką 

nešė tolyn į jūrą, bet pagaliau jam pavyko sukaupus likusias 
jėgas išsikapstyti į sausumą. 

Įsisupęs į tautinę vėliavą jis neteko sąmonės ir atsipeikėjo 
tik nuo Deko mylavimų ir lojimo. 

Kai jam buvo suteikta pirmoji pagalba, Hateras jau galėjo 
atsistoti; atsirėmęs į daktaro ranką jis nužingsniavo prie valties. 

— Ašigalis! Šiaurės ašigalis! — kartojo jis eidamas. 

— Koks jūs laimingas, Haterai! — pasakė Klobonis. 

Taip, laimingas! O jūs, mano drauge, ar ne laimingas? 
Argi nesidžiaugiate, kad mes čia esame? Juk žemė, ant kurios 
mes stovime, yra ašigalio žemė! Jūra, kurią mes perplaukėme, 
yra ašigalio jūra! Oras, kuriuo kvėpuojame, yra ašigalio oras! 
O, Šiaurės ašigalis, Šiaurės ašigalis! 

Hateras kalbėjo dusdamas iš susijaudinimo; jis buvo tarsi 
karštligės apimtas, ir daktaras veltui stengėsi jį nuraminti. Ka- 
pitono akys keistai žibėjo, mintys virte virė jo galvoje. Daktaro 
manymu, Hateras taip smarkiai buvo susijaudinęs dėl to, kad 
jam teko patirti daug baisių pavojų. 

Kapitonui aiškiai reikėjo pailsėti, todėl jo draugai ėmė ieš- 
koti patogios vietos apsistoti. 

Altamontas tarp chaotiškai suvirtusių luitų netrukus rado 
nedidelę įdubą, lyg savotišką olą. Džonsonas ir Belas sunešė į ją 
produktus ir išleido į krantą grenlandinius šunis. 

Iki vienuoliktos valandos viskas buvo paruošta. Ant žemės 
patiesta palapinė atstojo staltiesę; pusryčiams jau buvo paduota 
pemikano, sūdytos mėsos, kavos ir arbatos, reikėjo tiktai sėsti 
ir valgyti. 

Bet pirmiausia Hateras norėjo nustatyti geografinę padėtį. 

Daktaras ir Altamontas pasiėmė prietaisus ir atlikę stebėjimus 
nustatė, kad ola yra 89* 59' 15" šiaurės platumos. Ilguma tokio- 

je platumoje nebeturėjo reikšmės, nes visi dienovidiniai kirtosi 
viename taške, kuris buvo aukščiau už keleto šimtų pėdų. 

Taigi sala iš tikrųjų buvo Šiaurės ašigalyje, ir devyniasdešim- 
tasis laipsnis šiaurės platumos, nutolęs nuo jų olos tiktai ketu- 
riasdešimt penkias sekundes, arba tris ketvirčius mylios, ėjo per 
ugnikalnio viršūnę. 

Sužinojęs stebėjimo rezultatus Hateras liepė juos įtraukti į 
protokolą, kuris turėjo būti surašytas dviem egzemplioriais ir 
vienas iš jų paliktas ant kranto pastatytoje piramidėje. 

Daktaras pasiėmė plunksną ir surašė tokį dokumentą, kurio 
vienas egzempliorius šiuo metu saugomas Karališkosios geogra- 
finės draugijos archyve Londone. 

„1861 metų liepos 11 dieną „Forvardo“ kapitonas Hateras 
iš Liverpulio atrado Karalienės salą, esančią Šiaurės ašigalyje, 
89 59' 15" šiaurės platumos. Šį dokumentą pasirašė kapitonas 
Hateras ir jo draugai. 

Kas atras šį dokumentą, prašomas jį pristatyti į admiralitetą. 

Pasirašė: Džonas Hateras — „Forvardo“ kapitonas, daktaras 
Klobonis, Altamontas = „Porpoizo“ kapitonas, Džonsonas — 
bocmanas, Belas — dailidė. 

— O dabar, mano bičiuliai, prašom prie stalo! — linksmai 


pakvietė daktaras. 

Poliarinės kosmogratijos kursas 


NĖRA KO NE SAKYTI, kad, sėdant prie stalo, reikėjo atsi- 


sėsti ant žemės. 

Kas neatiduotų visų pietų ir visų pasaulio valgyklų, 
tarė daktaras, — už pietus čia, aštuoniasdešimt devyni laipsniai 
penkiasdešimt devynios minutės penkiolika sekundžių šiaurės 
platumos! 

Keliautojai nieko daugiau negalvojo, tik apie savo esamą 
padėtį; jiems iš galvos nėjo Šiaurės ašigalis. Pavojai, patirti ke- 
liaujant į jį, ir negandos, su kuriomis reikės grumtis grįžtant 
atgal, — viskas buvo užmiršta, apsvaigus nuo negirdėto pasiseki- 
mo. Buvo nuveikta, ko negalėjo nuveikti nei senosios, nei nau- 
josios tautos, nei europiečiai, nei amerikiečiai, nei azijiečiai. 

Todėl daktaro draugai atidžiai jo klausėsi, kai jis ėmė jiems 
pasakoti visa, ką pats žinojo apie Šiaurės ašigalį. 

Klobonis su nuoširdžiu džiaugsmu pirmąjį tostą pasiūlė ka- 
pitono garbei. 

— Už Džoną Haterą! - sušuko jis. 

— Už Džoną Haterą! — vienu balsu pakartojo draugai. 

— Už Šiaurės ašigalį! — atsakė kapitonas smarkiai susijaudi- 
nęs, ir tai labai nesiderino su įprastu jo šaltumu ir santūrumu. 

Visi susidaužė taurelėmis ir išgėrę karštai paspaudė vieni ki- 
tiems rankas. 

— Tai žymiausias mūsų epochos atradimas! — pareiškė dakta- 
ras. — Kas būtų galėjęs pagalvoti, kad Šiaurės ašigalis bus ištirtas 
pirmiau negu kai kurios Centrinės Afrikos arba Australijos sri- 
tys? Haterai, jūs iškilote aukščiau už Stenlį, Livingstoną, Berto- 
ną ir Bartą! Garbė jums! 

Jūsų teisybė, daktare, pasakė Altamontas. = Turint 
galvoje, koks sunkus yra toks žygis, buvo galima manyti, kad 
Šiaurės ašigalis bus atrastas paskiausiai. Jei kuri nors vyriausybė 
panorėtų žūtbūt ištirti Centrinę Afriką, tai neabejotinai pavyk- 
tų, tik reikėtų šiek tiek pinigų ir žmonių aukų. O kai keliauji į 

Šiaurės ašigalį, argi gali būti tikras, kad pasiseks? Juk visuomet 
galima tikėtis neįveikiamų kliūčių. 

Jokių neįveikiamų kliūčių!) karštai sušuko Hateras. 
Neįveikiamų kliūčių nėra. Žmogaus valia viską nugali! 

— Šiaip ar taip, bet mes esame ašigalyje, o tai svarbiausia, — 
tarė Džonsonas. — Ar jūs pagaliau pasakysite, daktare, kuo gi 
ypatingas tas Šiaurės ašigalis? 

— Pirmiausia tuo, brangusis Džonsonai, kad tiktai šis Žemės 
rutulio taškas nejuda, tuo tarpu visi kiti sukasi didesniu arba 
mažesniu greičiu. 

— Tačiau aš nepastebiu, — atsakė Džonsonas, - kad mes ma- 
žiau judėtume kaip Liverpulyje. 

— Ne tik Liverpulyje, bet ir čia Žemės judėjimo jūs nepa- 
stebite, nes judate arba esate rimties būvyje kartu su ja. Bet vis 
dėlto tai faktas. Žemė per dvidešimt keturias valandas apsisuka 
aplink savo ašį, kurios galai eina per Šiaurės ir Pietų ašigalius. 
Taip mes esame viename tos nejudančios ašies gale. 

— Vadinasi, mūsų tautiečiai greitai sukasi, o mes ramiai sto- 
vime vietoje? — paklausė Belas. 

— Beveik vietoje, kadangi dabar nesame pačiame ašigalyje. 

Jūsų teisybė, daktare, palingavęs galvą rimtai pasakė 
Hateras. — Iki ašigalio yra keturiasdešimt penkios sekundės. 

— Tai toks mažas atstumas, — tarė Altamontas, - jog galima 
sakyti, kad esame rimties būvyje. 

— Taip, — atsakė Klobonis, — o pusiaujo gyventojai lekia po 
tris šimtus devyniasdešimt šešias Ijė* per valandą. 

— Ir nė kiek nepavargsta! — nustebęs sušuko Belas. 

— Visiškai teisingai, — atsakė daktaras. 


* Ljė - senovinis prancūzų ilgio matas, apie 4 km. 

— Tačiau Žemė sukasi ne tik aplink savo ašį, — tarė Džonso- 
nas, — bet ir aplink Saulę? 

— Taip, per metus Žemė apskrieja aplink Saulę. 

Ir šis Žemės judėjimas greitesnis kaip sukimasis aplink 
savo ašį? — paklausė Belas. 

— Nepalyginti greitesnis! Nors ir būdami ašigalyje, dėl to 
pirmyneigio judėjimo mes lekiame kaip ir visi kiti Žemės gy- 
ventojai. Tariamoji mūsų rimtis tėra tiktai chimera. Mes neju- 
dame kitų Žemės rutulio taškų atžvilgiu, bet tiktai ne Saulės 
atžvilgiu. 

— O aš jau maniau, kad visiškai nejudu! — su komišku ap- 
maudu šūktelėjo Belas. — Tai būtų tiktai iliuzijos! Iš tiesų šiame 
pasaulyje niekur negali rasti nė valandėlės ramybės. 

— Tavo teisybė, Belai, — tarė Džonsonas. — Gal pasakysite, 
daktare, koks to pirmyneigio judėjimo greitis? 

— Labai didelis, — atsakė daktaras. — Žemė skrieja aplink 
Saulę septyniasdešimt šešis kartus greičiau už dvidešimt keturių 
svarų sviedinį, kuris lekia šimtą devyniasdešimt penkis tuazus 
per sekundę. Vadinasi, Žemės greitis — septynios ir šešios de- 
šimtosios Ijė per sekundę. Kaip matote, ji skrieja daug greičiau, 
nekaip sukasi bet kuris pusiaujo taškas. 

— Po velnių! — sušuko Belas. — Tiesiog nesinori tikėti, dakta- 
re! Daugiau kaip septynias Ijė per sekundę! Argi Viešpats Die- 
vas negalėjo padaryti taip, kad mes nejudėtume! 

— Gana jums, Belai! — tarė Altamontas. — Pats nežinote, ką 
kalbate. Juk tuomet nebūtų nei dienos, nei nakties, nei vasaros, 
nei pavasario, nei rudens, nei žiemos. 

Ką jau kalbėti apie dar baisesnes pasekmes, — pridūrė 


Klobonis. 


— Kokias? — paklausė Džonsonas. 

— Juk mes nukristume į Saulę. 

— Į Saulę? — pakartojo nustebęs Belas. 

Be abejonės. Jei Žemė staiga sustotų, nukristų į Saulę, 
tiesa, tik per šešiasdešimt keturias su puse dienos. 

— Tai bent kritimas! — šūktelėjo Džonsonas. — Šešiasdešimt 
keturias dienas! 

— Nei daugiau, nei mažiau, — atsakė daktaras. — Žemei rei- 
kėtų nulėkti trisdešimt aštuonis milijonus Ijė. 

— O kiek Žemė sveria? — paklausė Altamontas. 

— Penkis tūkstančius aštuonis šimtus aštuoniasdešimt vieną 
trilijoną tonų. 

— Na, tokie skaičiai man nieko nepasako. Jie visai nesuvo- 
kiami, — tarė Džonsonas. 

— Todėl, brangusis Džonsonai, aš pateiksiu du pavyzdžius, 
kurie greičiau įstrigs jums į atmintį. Tad įsidėmėkite: Žemei at- 
sverti reikėtų septyniasdešimt penkių Mėnulių, o Saulę atsvertų 
trys šimtai penkiasdešimt tūkstančių žemės rutulių. 

— Pritrenkiantys skaičiai! - sušuko Altamontas. 

— Tikrai pritrenkiantys, — sutiko Klobonis. — Tačiau grįžki- 
me prie ašigalio; man rodos, paskaita šia tema labiausiai tinka 
šitame Žemės rutulio taške. Ber gal aš jums nusibodau? 

— Pasakokit, daktare, pasakokit, — tarė Altamontas. 

— Aš jums sakiau, — pradėjo daktaras, kuris taip pat mielai 
mokydavo kitus, kaip kiti jo klausydavo, — aš jums sakiau, kad 
ašigalis nejuda kitų Žemės rutulio taškų atžvilgiu. Bet iš tikrųjų 
ne visai taip. 

— Kaip! — šūktelėjo Belas. — Jūs atsižadate savo žodžių? 

— Matot, Belai, ašigalis ne visuomet buvo toje vietoje, kur 
dabar yra, ir Šiaurės žvaigždė kadaise buvo toliau nuo dangaus 
poliaus negu dabar. Vadinasi, mūsų ašigalis šiek tiek juda ir 

apsuka ratą maždaug per dvidešimt šešis tūkstančius metų. Tai 
sąlygoja vadinamoji ekvinokcijų precesija, ir apie tai aš jums 
tuojau papasakosiu. 

— Ber argi negali taip atsitikti, - paklausė Altamontas, — kad 
ašigalis kada nors persikels labai toli? 

Brangusis Altamontai, — atsakė daktaras, jūs iškėlėte 
svarbų klausimą, kurį mokslininkai ilgai svarstė dėl vieno keis- 
to radinio. 

— Kokio radinio? 

— Ogi štai kas. Tūkstantis septyni šimtai septyniasdešimt pir- 
mais metais Arkties vandenyno pakrantėje buvo rasta ragano- 
sio gaišena, tūkstantis septyni šimtai devyniasdešimt devintais 
metais Sibiro pakrašty — dramblio lavonas. Kaip šiltųjų kraštų 
žvėrys pateko į tokią geografinę platumą? Tai sukėlė baisų ge- 
ologų sąmyšį, bet jie nebuvo tokie įžvalgūs kaip prancūzas Eli 
de Bomonas, vėliau įrodęs, kad tų žvėrių kadaise gyventa gana 
atšiauriose platumose ir kad jų kūnai srautų arba upių nunešti į 
tas vietas, kur jie buvo rasti. Bet kol dar nebuvo šios hipotezės, 
ar žinote, ką sugalvojo mokslininkai? 

— Mokslininkai viską gali sugalvoti, — nusijuokė Altamontas. 

Taip, jie nieko nesivaržo, kad tik galėtų išaiškinti kokį 
faktą. Taigi, jų manymu, ašigalis kadaise buvęs ties pusiauju, o 
pusiaujas — ašigalyje. 

— Na, ką jūs? 

— Parikėkit, aš visai nemanau juokauti. Bet kadangi Žemė 
prie ašigalio suplota, tartum įspausta daugiau kaip penkias Ijė, 
tai jūros, persikėlus ašigaliui, išcentrinės jėgos nublokštos į 
naują pusiaują, apsemtų net aukščiausias Himalajų viršūnes, o 
visi kraštai palei speigratį — Švedija, Norvegija, Rusija, Sibiras, 
Grenlandija ir Naujoji Britanija - nugrimztų į vandenį penkių 

ljė gilumon; tuo pat metu pusiaujo sritys, persikėlusios prie aši- 
galio, sudarytų penkių Ijė aukščio plokščiakalnius. 
— Tai bent permaina! — sušuko Džonsonas. 
— O, mokslininkų tai nė kiek nesuglumino. 
— Ber kaipgi jie aiškino tą perversmą? — paklausė Altamontas. 
— Kad Žemė susidūrusi su kometa. Kometa yra mokslinin- 


kų „Deus ex machina“* 


Kiekvieną kartą, kai ponams moks- 
lininkams sunku atsakyti į kokį nors kosmogratinį klausimą, 
jie šaukiasi į pagalbą kometą. Kiek žinau, kometos yra užvis 
paslaugiausi šviesuliai: vos tik mokslininko pašaukti, jie tuoj 
pasirodo ir viską išsprendžia. 

Tad jūs, daktare, manote, kad toks perversmas negali- 
mas? — paklausė Džonsonas. 

— Negalimas. 

— O jeigu jis įvyktų? 

Tuomet pusiaujo sritys per dvidešimt keturias valandas 
pasidengtų ledais. 

— Neduok Dieve, jeigu dabar įvyktų toks perversmas, — tarė 
Belas, — turbūt sakytų, kad mes nebuvome ašigalyje. 

— Nesirūpinkit, Belai. Grįždami prie to fakto, kad Žemės 
ašis nejuda, mes prieiname tokias išvadas: jei būtume čia žie- 
mą, tai pamatytume, kad žvaigždės suka aplink mus visiškai 
taisyklingus ratus. O Saulė pavasario ekvinokcijos dieną, kovo 
dvidešimt pirmąją (į refrakciją aš neatsižvelgiu), mums atrody- 
tų horizonto linijos perkirsta pusiau, paskui imtų pamažu kilti 
į padangę, brėždama labai pailgėjusius lankus. Įdomiausia, kad 
čia Saulė, pasirodžiusi danguje, nebenusileidžia ir esti matoma 


* „Deus ex machina“ (/or.) - „Dievas iš mašinos“, atomazga iškilus nenuma- 


tytai aplinkybei. 

ištisus šešis mėnesius. Paskui rudens ekvinokcijos dieną, rug- 
sėjo dvidešimt trečiąją, ji vėl paliečia horizonto liniją, o po to 
nusileidžia ir visą žiemą nebepasirodo danguje. 

— Jūs ką tik sakėte, kad Žemė palei ašigalius suplota, — tarė 
Džonsonas. — Būkite toks malonus, daktare, paaiškinkite, ko- 
dėl taip yra. 

— Nagi klausykit, Džonsonai. Kadaise Žemė buvo skysta, 
ir dalis skystos masės, jai sukantis, buvo nublokšta į pusiaują, 
kur yra stipriausia išcentrinė jėga, — tikiuosi, jums tai supran- 
tama? Jei Žemė nejudėtų, ji būtų taisyklingo rutulio pavidalo, 
tačiau sukdamasi įgijo elipsoidės pavidalą, ir ašigalio taškai 
yra maždaug penkiais ir trečdaliu Ijė arčiau Žemės centro kaip 
pusiaujo taškai. 

Taigi, — tarė Džonsonas, - jei mūsų kapitonas sumanytų 
keliauti į Žemės centrą, mums iš čia būtų penkiomis Ijė arčiau 
kaip iš kitų Žemės rutulio taškų. 

— Tikrai taip, mano mielas. 

Ką gi, kapitone, tai neabejotinas pliusas. Tokios progos 
negalima praleisti! 

Hateras tylėjo. Matyt, jis nesekė pokalbio arba klausėsi ma- 
šinaliai, nieko nesuvokdamas. 

— O žinote, — tarė Klobonis, — kai kurių mokslininkų nuo- 
mone, tokia kelionė galima. 

— Nejaugi?! — sušuko Džonsonas. 

— Leiskite man baigti, — tęsė daktaras. — Apie tai papasakosiu 
paskui. Dabar noriu jums paaiškinti, kodėl Žemės priplotumas 
ašigaliuose sąlygoja ekvinokcijų precesiją, kitaip sakant, kodėl 
pavasario ekvinokcija kasmet ateina anksčiau, negu ji ateitų, jei 
Žemė būtų taisyklingas rutulys. Taip atsitinka todėl, kad Saulės 
trauka pusiaujo zoną, labiausiai iškilusią Žemės rutulio dalį, vei- 

kia kitaip negu kitus taškus; toje dalyje pasireiškia atgalinis judė- 
jimas, o dėl to ašigalis, kaip jau sakiau, šiek tiek keičia savo vietą. 
Ber nepriklausomai nuo to Žemės priplorumas ašigaliuose sukelia 
dar vieną įdomų reiškinį, tiesiogiai liečiantį mus, ir mes jį paste- 
bėtumae, jei tik sugebėtume matematiniu tikslumu jausti svorį. 

— Ką jūs norite pasakyti? — paklausė Belas. 

— Tai, kad čia mes sunkesni kaip Liverpulyje. 

— Kaip sunkesni? 

— Nagi taip. Ir ne tik mes, bet ir mūsų šunys, prietaisai ir 
šautuvai. 

— Ar tai galimas daiktas? 

— Netgi labai galimas, ir dėl dviejų priežasčių: pirma, mes 
esame arčiau Žemės centro, vadinasi, ir trauka čia veikia su di- 
desne jėga, o juk svoris ne kas kita kaip traukos jėga; antra, 
ašigalyje nėra išcentrinės jėgos, kuri dėl Žemės sukimosi labai 
žymi ties pusiauju, taigi ten visi daiktai stengiasi nutolti nuo 
Žemės ir todėl darosi lengvesni. 

— Kaip! — šūktelėjo Džonsonas. — Argi iš tiesų įvairiose vie- 
tose mes sveriame nevienodai? 

— Žinoma, Džonsonai. Pagal Niutono dėsnį kūnų traukos 
jėga yra tiesiogiai proporcinga masei ir atvirkščiai proporcinga 
nuotolio kvadratui. Čia aš daugiau sveriu, nes esu arčiau trau- 
kos centro, o kitoje planetoje būčiau lengvesnis arba sunkesnis 
priklausomai nuo planetos masės. 

— Štai kaip! — tarė Belas. — Vadinasi, Mėnulyje... 

— Mano svoris, Liverpulyje siekiąs du šimtus svarų, Mėnu- 
lyje būtų tiktai trisdešimt du svarai. 

— O Saulėje? 

— O, Saulėje aš sverčiau daugiau kaip penkis tūkstančius 
svarų! 

— Dieve mano! — sušuko Belas. — Tuomet jūsų kojas reikėtų 
kelti domkratu. 

— Galimas daiktas, — atsakė daktaras šypsodamasis, kad Be- 
las taip nustebo. — Bet ašigalyje mes skirtumo nė nepajustume, 
ir, Belai, tiek pat įtempęs raumenis čia, galite iššokti į tokį pat 
aukštį, kaip ir Liverpulio krantinėje. 

— Tegu bus taip. Na, o Saulėje? — atkakliai klausinėjo suglu- 
mintas Belas. 

— Mano bičiuli, — atsakė daktaras, — iš viso, kas buvo pasa- 
kyta, galima padaryti išvadą, kad mums ir čia gerai, todėl nėra 
ko toliau eiti. 

— Jūs ką tik sakėte, — priminė Altamontas, — jog negalima 
neigti, kad įmanoma pasiekti Žemės centrą! Argi kas nors gal- 
vojo apie tokią kelionę? 

— Tuojau sužinosite, ir tai bus viskas, ką norėjau jums papa- 
sakoti apie ašigalį. Nė viena Žemės rutulio vieta nekėlė tiek daug 
hipotezių ir chimerų. Senovėje žmonės, menkai tenusimanyda- 
mi apie kosmografiją, galvojo, kad palei ašigalį yra Hesperidžių 
sodai* Viduramžiais buvo manoma, kad Žemė sukasi aplink 
milžinišką ašį, kurios galai išlindę ašigaliuose. Bet kai pasirodė, 
kad kometos laisvai pralekia viršum ašigalių, teko nuo tokio Že- 
mės ramsčio atsisakyti. Vėliau prancūzų astronomas Belji tvirti- 
no, kad palei ašigalį gyveną Atlantai — išnykusi kultūringa tauta, 
kurią mini Platonas. Pagaliau, jau mūsų laikais, buvo spėjama, 
kad ašigaliuose esanti didžiulė skylė, iš kurios spinduliuojan- 
ti šiaurės pašvaistė ir pro kurią galima patekti į Žemės rutulio 


* Hesperidžių sodai — senovės graikų mitologijoje — dievų karalienės Heros 
sodai, kuriuose titano Atlanto dukterys Hesperidės saugojusios auksinius 
obuolius, teikiančius amžiną jaunystę. 

vidų. Be to, buvo manoma, kad tuščiavidurėje Žemės sferoje 
esančios dvi planetos, Plutonas ir Prozerpina, ir kad toji sfera 
pilna oro, švytinčio dėl smarkaus slėgimo po žeme. 

— Ir apie tokius dalykus buvo kalbama rimtai? — paklausė 
Altamontas. 

— Ne tik kalbama, bet ir rašomi moksliniai straipsniai. Mūsų 
tėvynainis kapitonas Sinesas siūlė Hemtriui Deiviui, Humboldtui 
ir Arago keliauti į Žemės centrą. Tačiau mokslininkai atsisakė. 

— Ir gerai padarė! 

— Aš irgi taip manau. Dabar matote, mano bičiuliai, kaip 
žmonės fantazuodavo kiekvieną kartą, kai tik imdavo kalbėti 
apie ašigalį. Tačiau metas grįžti į tikrovę, pažvelgti į faktus. 

— Na gerai, netrukus patys pamatysime, kas ten yra, — tarė 
Džonsonas, kuriam galvoje buvo įstrigusi kažkokia mintis. 

— Atidėkime ekskursiją iki rytojaus, — šypsodamasis pasakė 
daktaras, nes jam buvo smagu, kad senasis jūrininkas taip nepa- 
sitiki, — ir jeigu ašigalyje rasime skylę, einančią į Žemės centrą, 
visi drauge leisimės į kelionę. 


AXV 


Hatero kalnas 


PO ŠIO ĮDOMAUS POKALBIO visi patogiau sugulė po 
akmeniniu skliautu ir netrukus užmigo. 

Visi, išskyrus Haterą. Bet kodėl gi tas nepaprastas žmogus 
nemiegojo? 

Argi jis nepasiekė savo gyvenimo tikslo? Ar neįvykdė savo 
taip puoselėtų drąsių planų? Kodėl nenurimo karšta jo širdis? 

Galbūt po išgyvento pakilimo užėjo reakcija ir nusilpusiems 
jo nervams reikėjo poilsio? Visai nenuostabu, jei Hateras būtų 
jautęs neaiškų nusivylimą, kuris neretai apima patenkinus karš- 
tą troškimą. 

Bet ne. Hateras atrodė labiau negu kada nors sudirgęs. Ta- 
čiau jį jaudino ne mintis apie tai, kad reikės grįžti į tėvynę. Gal- 
būt jis norėjo keliauti dar toliau? Nejaugi jo ambicija neturėjo 
ribų? Ar tik pasaulis jam neatrodė per ankštas, kai jis, Hateras, 
apkeliavo aplink Žemės rutulį? 

Šiaip ar taip, tačiau jis negalėjo užmigti, nors pirmoji naktis 
prie ašigalio buvo giedra ir rami. 

Sala buvo visiškai negyvenama. Nė vieno paukščio įkaitu- 
siame ore, nė vieno žvėrelio pelenais apsidengusioje žemėje, nė 
vienos žuvies verdančiose bangose. Tik tolumoje girdėti, kaip 
dusliai grumena ugnikalnis, kurio viršūnę gaubia tamsiai rau- 
donų dūmų kamuoliai. 

Kai Altamontas, Belas, Džonsonas ir daktaras pabudo, Ha- 
tero šalia jų nebebuvo. Susirūpinę jie išėjo iš urvo ir pamatė 
kapitoną stovint ant uolos. Jo žvilgsnis buvo įsmeigtas į ugni- 
kalnio viršūnę. Rankoje Hateras laikė prietaisus: matyt, jis ką 
tik buvo baigęs daryti kalno nuotraukas. 

Daktaras nuėjo pas jį. Kapitonas buvo taip giliai paskendęs 
savo mintyse, jog reikėjo keletą kartų jį šūktelėti, kol jis paga- 
liau atsiliepė. 

Keliausim! — tarė Klobonis įdėmiai žiūrėdamas į Hate- 
rą. — Apeisim aplink salą. Tai bus paskutinė mūsų ekskursija. 

— Jūsų tiesa, paskutinė, — keistu balsu atsakė Hateras tarytum 
kliedėdamas. — Bet užtat visų puikiausia! — karštai pridūrė jis. 

Taip taręs jis perbraukė ranka sau per kaktą, lyg stengdama- 
sis nuraminti vidinę audrą. 

Tuo metu prie kapitono priėjo Altamontas, Belas ir Džon- 
sonas. Hateras, rodės, nubudo iš klejonių. 

Mano bičiuliai,  susijaudinęs prašneko jis, = dėkoju 
jums, kad buvote tokie drąsūs ir tvirti, dėkoju už tas antžmo- 
giškas pastangas, kurios padėjo mums pasiekti šią žemę! 

Kapitone, atsakė Džonsonas, mes tiktai klausėme 
jūsų; šio žygio garbė priklauso jum vienam. 

Ne! Ne! karštai atkirto Hateras. — Mums visiems: ir 
man, ir Altamontui, ir daktarui, žodžiu — visiems! O, leiskite 
man viską išsakyti! Rodos, širdis man tuoj plyš nuo susikaupu- 
sių jausmų — toks didelis mano džiaugsmas ir dėkingumas! 

Hateras su įkarščiu spaudė šauniesiems draugams rankas. Jis 
blaškėsi į visas puses, matyt, negalėdamas susitvardyti. 

— Mes tiktai atlikome savo pareigą kaip tikri anglai, — tarė 
Belas. 

— Ir kaip ištikimi draugai, — pridūrė daktaras. 

Taip, — atsakė Hateras, — bet ne visi ją atliko. Kai ku- 
rie neištvėrė. Tačiau reikia atleisti ir išdavikams, ir tiems, ku- 
rie buvo sukurstyti prisidėti prie išdavystės. Nelaimingieji! Aš 
jiems atleidžiu! Girdite, daktare! 

— Taip, — atsakė Klobonis pradėdamas rimtai nuogąstauti, 
kad Hateras taip sudirgęs. 

— Aš nenoriu, kad jie netektų to nedidelio turto, dėl kurio 
leidosi į tokią tolybę. Ne! Aš nepakeisiu savo ankstesnių patvar- 
kymų. Jie bus turtingi... jeigu tik sugrįš į Angliją. 

Šiuos žodžius kapitonas pasakė taip jausmingai, jog visi 
buvo sugraudinti. 

— Galima pamanyti, kapitone, — prisiversdamas pajuokavo 
Džonsonas, — kad ruošiate savo testamentą. 

— Galbūt ir taip, — rimtai atsakė Hateras. 

— Tačiau jums prieš akis puikus ir šlovingas gyvenimas, — 
tarė senasis jūrininkas. 

— Ką gali žinoti, —- samurmėjo Hateras. 

Visi gana ilgai tylėjo. Daktaras nežinojo, kaip suprasti pa- 
skutinius kapitono žodžius. 

Bet Hateras netrukus pasisakė. 

Išklausykit manęs, mano bičiuliai, prašneko jis, neį- 
stengdamas sutvardyti savo jausmų. — Tiesa, mes pasiekėm žy- 
mių rezultatų, bet dar daug ką mums reikia nuveikti. 

Kapitono draugai nustebę susižvalgė. 

— Taip, mes esame arti ašigalio, bet dar ne pačiame ašigalyje. 

— Kaip tai? — paklausė Altamontas. 

— Gana jums! — sušuko daktaras su pasibaisėjimu pradėjęs 
suvokti, kur kreipia kalbą Hateras. 

— Taip, — karštai tęsė kapitonas, — aš sakiau, kad anglo koja 
stovės ašigalyje. Aš taip sakiau, ir anglas taip padarys! 

— Ką būtent? — paklausė daktaras. 

— Mes esame per keturiasdešimt penkias sekundes nuo ne- 
žinomo taško, — vis su didesniu pakilimu kalbėjo Hateras, — ir 
aš jį pasieksiu! 

— Tačiau jis yra ugnikalnio viršūnėje, — atšovė daktaras. 

— Aš įlipsiu! 

— Tai neprieinamas kalnas. 

— Aš įlipsiu! 

— Atviras kriokiantis krateris. 

— Aš įlipsiu! 

Sunku apsakyti, kaip atkakliai Hateras ištarė paskutiniuo- 
sius žodžius. Jo draugai buvo sukrėsti. Nejučiomis pasibaisėję 
žiūrėjo jie į ugnikalnį, viršum kurio siūbavo ugninis stulpas. 

Daktaras ėmė priekaištauti; jis įkalbinėjo, reikalavo, kad 
Hateras atsisakytų savo sumanymo; jis išsakė visa, ką jam pa- 

diktavo mylinti širdis; jis pradėjo nedrąsiu prašymu ir baigė 
draugiškais grasinimais, bet viskas buvo veltui: Haterą apėmė 
beprotybė, kurią būtų galima pavadinti „ašigalio manija“ 

Draugai tiktai jėga būtų galėję sustabdyti pamišėlį, besiver- 
žiantį į pražūtį. Tačiau daktaras, žinodamas, kad prievarta gali 
dar labiau sudirginti kapitoną, nutarė jos griebtis tiktai blo- 
giausiu atveju. 

Be to, jis dar tikėjosi, kad toks žygis bus fiziškai neįmano- 
mas ir kad neįveikiamos kliūtys sulaikys Haterą ir sutrukdys 
jam įvykdyti savo sumanymą. 

— Jeigu taip, — tarė jis, — ir mes kartu eisime. 

— Gerai, — atsakė kapitonas, — bet tiktai iki pusės kalno, ne 
toliau. Jūs turite nugabenti į Angliją protokolo nuorašą apie 
mūsų atradimą, jei kartais... 

— Tačiau... 

— Nutarta! - atkirto Hateras. — Aš jūsų prašiau kaip draugas, 
bet manęs nepaklausėte, o dabar įsakau jums kaip kapitonas. 

Daktaras nebesispyrė, ir po keleto minučių nedidelis būre- 
lis pasiruošęs sunkiam kopimui į kalną kartu su Deku leidosi 
į kelionę. 

Dangus spinduliuote spinduliavo. Termometras rodė +52“ 
(+11*C). Atmostera skaisčiai švytėjo, kaip dažnai esti atšiaurio- 
se platumose. Buvo aštunta valanda ryto. 

Hateras žingsniavo priešaky su savo ištikimuoju šunim; 
Belas, Altamontas, daktaras ir Džonsonas sekė iš paskos, šiek 
tiek atsilikę. 

— Aš pradedu būgštauti, — tarė Džonsonas. 

— Bijoti nėra ko, - atsakė daktaras. — Juk mes esame šalia jo. 

Ir kokia nuostabi ta sala! Sunku apsakyti, kokia ji savotiška: 


kiekviename žingsnyje buvo kas nors netikėta, neįprasta, nematy- 

ta. Atrodė, tas ugnikalnis atsiradęs dar nelabai seniai, ir geologai 
būtų galėję gana tiksliai nustatyti, kuriuo laikotarpiu jis iškilęs. 

Netvarkingai viena ant kitos suvirtusios uolos laikėsi kaž- 
kokiu stebuklu. Iš tikrųjų tas kalnas buvo tik milžiniška akme- 
nų krūva. Nei sklypelio žemės, nei samanų driekanos, nei žo- 
lelės, nei kerpės, nei menkiausių augmenijos žymių. Kraterio 
išmestas anglies dvideginis dar nebuvo spėjęs susijungti nei su 
vandens vandeniliu, nei su debesų amoniaku, kad galėtų saulės 
spindulių veikiamas sudaryti organinę medžiagą. 

Toji sala vidur vandenyno buvo atsiradusi susikaupus ugni- 
kalnio išmestiems 4kmenims ir lavai. Taip iškilo daugelis ugni- 
kalnių Žemės rutulyje. Iš kraterio išsiveržusių medžiagų užten- 
ka jiems susidaryti. Tokia yra Etna, išmetusi daugiau lavos negu 
pats to kalno tūris; toks yra Monte Nuovo netoli Neapolio, 
susidaręs iš šlakų per kokias keturiasdešimt aštuonias valandas. 

Tikriausiai uolos, iš kurių susidėjo Karalienės sala, buvo iš- 
siveržusios iš žemės gelmių, nes sala, be abejo, buvo vulkaninės 
kilmės. Toje vietoje, kur ji dabar stūksojo, kadaise tyvuliavo 
bekraštė jūra, atsiradusi žiloje senovėje, kada vėstant Žemės ru- 
tuliui ėmė kondensuotis vandens garai. Bet kai vieni arba kiti 
Naujojo ir Senojo pasaulio ugnikalniai užgesdavo, arba, tiks- 
liau, užsikimšdavo, vietoj jų iškildavo nauji. 

Ir tikrai Žemę galima prilyginti milžiniškam sferiniam kari- 
lui, kuriame dėl centrinės ugnies susidaro didžiulės garų masės, 
o jų slėgimas lygus daugeliui tūkstančių atmosferų; tie garai 
seniai būtų susprogdinę Žemę, jeigu jos paviršiuje nebūtų ap- 
sauginių vožtuvų. 

Ugnikalniai kaip tik ir yra tokie vožtuvai. Kai užsidaro vie- 
nas vožtuvas, tučtuojau atsidaro kitas. Nenuostabu, kad prie 
ašigalio atsiranda ugnikalnių: juk dėl Žemės priplotumo jos 
pluta ten yra plonesnė kaip kitur. 

Daktaras eidamas paskui Haterą stebėjo tas salos ypatybes. 
Jis žengė per vulkaninį tufą, per susitelkusius klodus pemzos, 
šlakų, pelenų ir išsiveržusių uolienų, panašių į sienitą ir islan- 
dišką granitą. 

Klobonis spėjo, kad salelė atsiradusi palyginti neseniai, nes 
joje dar nebuvo spėjusios susidaryti nuosėdinės nuogulos. 

Vandens saloje taip pat nebuvo. Jeigu Karalienės sala būtų 
egzistavusi jau keletą šimtmečių, iš jos gelmių tikriausiai būtų 
tryškę karšti šaltiniai, kaip paprastai būna ugnikalnių apylinkė- 
se. Tuo tarpu salelėje ne tiktai nebuvo nė lašo vandens, bet ir ga- 
rai, kylantieji viršum lavos srautų, atrodė visiškai bevandeniai. 

"Taigi sala, be abejo, buvo naujausios formacijos, ir kaip ne- 
tikėtai iš vandenų ji iškilo, taip galėjo bet kuriuo momentu ir 
išnykti, vėl nugrimzdama į vandenyno gelmes. 

Kopti į kalną darėsi vis sunkiau ir pavojingiau, šlaitai ėjo vis 
statyn. Kiekviename žingsnyje reikėjo saugotis griūčių. Kartais 
pelenų debesis vos neužtroškindavo drąsuolių; neretai jiems ke- 
lią užkirsdavo lavos-srautai. Kai kur horizontaliose aikštelėse 
lava buvo jau sustingusi ir apsitraukusi kieta pluta, po kuria 
tekėjo ištirpusi masė. Reikėjo nuolat zonduoti žemę, kad neį- 
smuktum į ugninį srautą. 

Protarpiais krateris išmesdavo raudonai įkaitusias uolų nuo- 
laužas; kai kurios sprogdavo ore lyg bombos, ir jų skeveldros 
lėkdavo į visas puses. 

Aišku, su kokiais pavojais buvo susijęs kopimas į ugnikalnį. 
Tiktai beprotis galėjo išdrįsti leistis į tokį žygį. 

Tačiau Hateras kopė stebėtinai vikriai ir drąsiai, net be ap- 
kaustytos geležimi lazdos lipo beveik ant stačių kalno pakopų. 

Netrukus jis pasiekė apskritos uolos viršūnę, kur buvo ne- 
lyginant kokia aikštelė, turinti apie dešimt pėdų pločio. Uolą 

juosė ugnies upė, iškyšulio perskirta į dvi šakas; tad tebuvo tik 
siauras praėjimas, kuriuo Hateras drąsiai prasmuko. 

Čia jis sustojo, prie jo prisiartino draugai. Rodės, jis matavo 
žvilgsniu, 'ar dar toli reikia eiti. Horizontaliai keliautojai buvo 
tik per šimtą tuazų nuo kraterio, tai yra nuo ašigalio matemati- 
nio taško; bet vertikaliai iki ašigalio dar buvo likę daugiau kaip 
tūkstantis penki šimtai pėdų. 

Jau buvo kopiama geras tris valandas; Hateras, matyt, nė 
kiek nepavargo, bet jo palydovai visai nusikamavo. 

Ugnikalnio viršūnė atrodė neprieinama. Daktaras nuspren- 
dė žūtbūt sulaikyti Haterą. Jis bandė kapitoną paveikti protin- 
gais argumentais, bet Hatero sudirgimas jau buvo virtęs tikra 
beprotybe. Lipant į kalną pasirodė pirmieji pamišimo ženklai, 
ir žmonėms, gerai pažinusiems ir stebėjusiems kapitoną įvai- 
riais jo gyvenimo laikotarpiais, tai labai krito į akis. Kai Hateras 
kopė vis aukščiau jūros lygio, jo sudirgimas kaskart didėjo; jis 
jau nebegyveno šiame pasaulyje, jam rodės, kad jis auga ir grei- 
tai pats iškils sulig kalnu. 

— Gana, Haterai! - sušuko daktaras. — Mes nebeturime jėgų. 

— Pasilikite čia, — kažkokiu keistu balsu atsakė Hateras, - o 
aš eisiu toliau. 

— Ko? Juk ir taip esate prie pat ašigalio. 

— Ne, ne! Ašigalis aukščiau! 

— Mano bičiuli, tai aš jums sakau, aš — daktaras Klobonis. 
Argi manęs nebepažįstate? 

— Aukščiau, aukščiau! — kartojo pamišėlis. 

— Nagi ne! Mes neleisime... 

Daktarui nespėjus baigti sakinio, Hateras nežmoniškai įtem- 
pęs jėgas peršoko per verdančios lavos srautą ir dingo draugams 


iš akių. 

Visi suriko manydami, kad Hateras įkrito į ugninę upę; bet 
štai kapitonas pasirodė kitame krante, lydimas Deko, kuris ne- 
siskyrė su šeimininku. 

Hateras dingo už dūmų šydo, buvo girdėti tolumoj aidintis 
jo balsas. 

— Į šiaurę, į šiaurę! — šaukė jis. — Į Hatero kalno viršūnę! 
Atminkite Hatero kalną! 

Prieiti prie pamišėlio nebuvo ko nė galvoti, buvo dvide- 
šimt šansų prieš vieną, kad ten, kur su nežmonišku bepročio 
vikrumu pavyko prasiskverbti kapitonui, kitų laukia pražūtis. 
Nebuvo galima nei pereiti ugninio srauto, nei apeiti aplink. 
Veltui Altamontas stengėsi persigauti į kitą pusę; jis vos nežuvo 
kunkuliuojančioje lavoje, ir draugai vargiai jį sulaikė. 

— Haterai! Haterai! — šaukė daktaras. 

Bet kapitonas kopė vis aukštyn, ir į šauksmą atsiliepdavo 
tiktai vos girdimas Deko lojimas. 

Protarpiais kapitonas pasirodydavo dūmų kamuoliuose, 
gaubiamas pelenų lietaus. Išnirdavo tai jo galva, tai rankos, pas- 
kui jis vėl pranykdavo ir pasirodydavo jau aukščiau, ant uolos 
pakopos. Jis greit ėjo mažyn kaip lekiantis į viršų daiktas. Per 
pusvalandį jo figūra sumažėjo du kartus. 

Aplinkui sklido duslus gaudesys; kalnas griaudėjo ir šniokštė 
kaip verdančio vandens katilas; jo šonai drebėjo. Hateras kopė 
vis aukštyn ir aukštyn. Paskui jį sekė Dekas. 

Kartais kažkur visai arti atitrūkdavo uolienos; didžiulis lui- 
tas lėkdavo žemyn vis didėjančiu greičiu šokinėdamas per uolų 
keteras ir krisdavo į poliarinio vandenyno gelmę. 

Hateras net nesidairė. Prie savo lazdos, kaip prie koto, jis 
prisirišo Anglijos vėliavą. Sukrėsti draugai sekė kiekvieną ka- 
pitono judesį. Hateras dabar atrodė visai mažytis, o Dekas ne 
didesnis už žiurkę. 

Vieną akimirką vėjas pasiautė į jų pusę liepsną, kuri juos 
uždengė tamsiai raudonu šydu. Daktaras iš siaubo suriko, bet 
Hateras vėl pasirodė mosuodamas vėliava. 

Daugiau kaip valandą truko tas baisus kopimas į kalną. Ro- 
dės, pamišėlis atlieka neįmanomą žygį grumdamasis su siūbuo- 
jančiomis uolomis, šokinėdamas per užpiltas pelenais duobes, 
kur kartais įsmukdavo iki juosmens. Jis tai kildavo aukštyn, ke- 
liais ir nugara atsirėmęs į uolos iškyšulius, tai įsikibdavo ranko- 
mis į smailią keterą, vėjo supamas kaip sausų žolių kuokštas. 

Pagaliau jis užlipo iki ugnikalnio viršūnės, iki pat kraterio. 
Klobonis tikėjosi, kad nelaimingasis pasiekęs savo tikslą pasuks 
atgal ir jam teks patirti pavojus leidžiantis žemyn. 

— Haterai, Haterai! — riktelėjo jis paskutinį kartą. 

Daktaro šauksmas iki širdies gilumos sujaudino Altamonrą. 

— Aš išgelbėsiu kapitoną! — sušuko jis. 

Amerikietis vienu šuoliu peršoko per ugninį srautą rizikuo- 
damas į jį įkristi ir dingo tarp uolų. 

Daktaras nespėjo Altamonto sulaikyti. 

Įkopęs į ugnikalnio viršūnę Hateras nuėjo išilgai uolos, 
stūksančios ties praraja. Aplink kapitoną biro ištisas akmenų 
lietus. Dekas sekė iš paskos. Vargšą gyvulį, rodos, traukė be- 
dugnė. Hateras mosavo vėliava, nutvieksta ugninių atšvaitų, 
ir raudonas audeklas plačiomis klostėmis pleveno viršum kra- 
terio žiočių. 

Viena ranka Hateras mosikavo vėliava, kita rodė į zenitą, į 
dangaus sferos polių. Matyt, jis abejojo. Akimis jis ieškojo to 
matematinio taško, kuriame susikerta visi Žemės dienovidiniai 
ir kur jis su nesuprantamu užsispyrimu norėjo pastatyti koją. 

Staiga po juo nugriuvo uola. Hateras dingo. Baisus jo drau- 
gų riksmas nuskardėjo iki pat kalno viršūnės. Praėjo sekundė — 

ištisas šimtmetis! Daktaras jau buvo nusprendęs, kad jo draugas 
žuvo, amžinai pradingo ugnikalnio krateryje. 

Bet tuo akimirksniu, kai Hateras jau krito į bedugnę, prie 
jo spėjo pribėgti Alramontas ir jį sugriebė. Po pusvalandžio siel- 
varto prislėgti draugai jau nešė sąmonės netekusį „Forvardo“ 
kapitoną ant rankų. 

Kai jis atsipeikėjo, daktaras ėmė su nerimu žiūrėti jam į 
akis. Bet Hateras žvelgė į jį nieko nematydamas, tartum aklas. 
— O didis Dieve! - sušuko Džonsonas. - Juk jis apakęs! 

— Ne! - atsakė daktaras. - Mano bičiuliai, mes išgelbėjome 
tik Hatero kūną. Jo siela pasiliko ugnikalnio viršūnėje. Protas 
jam aptemo. 

— Jis pamišo! — pasibaisėję suriko Džonsonas ir Altamontas. 

— Taip, — atsakė Klobonis. 


Ir stambios ašaros ėmė riedėti jam iš akių. 


XXVI 
Atgal į pietus 


Tokia liūdna buvo kapitono Hatero nuotykių atomazga. 

Po trijų valandų daktaras, Altamontas ir du jūrininkai sėdė- 
jo oloje ties ugnikalnio papėde. 

Reikėjo nuspręsti, ką toliau daryti. Draugai pasiklausė dak- 
taro nuomonės. 

— Mano bičiuliai, — pasakė jis, — neverta gaišti laiko Ka- 
ralienės saloje. Prieš mus tyvuliuoja laisva jūra, maisto turime 
užtenkamai. Reikia kuo greičiau keliauti į Apvaizdos fortą, o 
ten palauksime pavasario. 

— Ir aš taip manau, — pritarė Altamontas. — Vėjas palankus, 
ir rytoj pat išplauksime. 

Liūdnai baigėsi toji diena. Kapitono pamišimas jo drau- 
gus labai prislėgė; visiems keturiems darėsi šiurpu pagalvojus, 
kad reikės dar grįžti atgal, ir jie jautėsi tokie vieniši toli po- 
liarinėje dykynėje. Jie nebuvo tokios tvirtos dvasios žmonės 
kaip Hateras. 

Bet netrukus jie atgavo drąsą, pasiryžę nepasiduoti ir iki 
galo grumtis su stichijomis, o jei reikės, tai ir su savo silpnybe. 

Kitą dieną, liepos 13-ąją, šeštadienį, į valtį buvo sukrauti 
stovyklos reikmenys. Artėjo laikas išplaukti. 

Daktaras prieš amžinai palikdamas tą uolą įvykdė Hate- 
ro norą ir pastatė piramidę toje vietoje, kur kapitonas išlipo į 
krantą. Piramidė buvo sukrauta iš didelių akmens luitų ir galė- 
jo būti lengvai pastebimas ženklas, jei tiktai jos pasigailės išsi- 
veržęs ugnikalnis. 

Viename šoniniame akmenyje Belas kaltu iškirto trumpą 
užrašą: 


DŽONAS HATERAS 
1861 


Dokumento nuorašas apie didį Hatero atradimą buvo įdė- 
tas į hermetiškai uždarytą metalinį cilindrą ir paliktas pirami- 
dės viduje ant plikos uolos. 

Po to keturi keliautojai, o su jais ir kapitonas — pasigailė- 
jimo vertas kūnas, iš kurio, rodės, buvo išlėkusi siela, ir išti- 
kimasis jo Dekas, liūdnas ir paniuręs, leidosi į kelionę. Buvo 
dešimta valanda ryto. Jūrininkai iškėlė naują burę pasidarę ją iš 


palapinės. Valtis išplaukė iš Karalienės salos pučiant palankiam 

vėjui; vakare daktaras atsistojo ant suolelio ir paskutinį kartą 
atsisveikino su tolumoje žioruojančiu Hatero kalnu. 

Valtis skriejo labai sparčiai, plaukti laisva nuo ledų jūra 
buvo nesunku. Atrodė, keliauti tolyn nuo ašigalio daug leng- 
viau, negu prie jo artintis. 

Bet Hateras nieko nesuvokė, kas aplinkui dedasi; jis gulėjo 
valtyje bežadis, užgesusiomis akimis, susinėręs ant krūtinės ran- 
kas; Dekas susirietęs tūnojo prie jo kojų. Veltui daktaras kalbi- 
no kapitoną: Hateras jo net negirdėjo. 

Keturiasdešimt aštuonias valandas pūtė palankus vėjas, jūra 
palengva raibuliavo. Daktaras ir jo draugai leidosi nešami šiau- 
rės vėjo. 

Liepos 15 dieną pietuose jie išvydo Altamonto uostą. Ka- 
dangi poliarinis vandenynas visur buvo išvaręs ledus, keliau- 
tojai, užuot važiavę per Naująją Ameriką, rogėmis nutarė jos 
pakrante plaukti aplinkui iki pat Viktorijos užutėkio. 

Plaukė jie greitai ir sėkmingai. Važiuodami rogėmis toje 
kelionėje jie sugaišo penkiolika dienų, o dabar užtruko tik aš- 
tuonias paras, nors jiems reikėjo aplenkti smarkiai išraižytus 
krantus, kurių kontūrus rūpestingai pažymėjo žemėlapyje. Pir- 
madienį, liepos 23-ąją, jie atvyko į Viktorijos užutėkį. 

Valtį paliko pakrantėje ant inkaro ir nuskubėjo į Apvaizdos 
fortą. Bet ką jie čia išvydo! Daktaro namai, sandėliai, parako 
rūsys, įtvirtinimai — viskas buvo ištirpę nuo vasaros saulės spin- 
dulių, o produktus buvo išgrobstę laukiniai žvėrys. 

Liūdnas, slegiantis vaizdas! 

Maistas keliautojams jau baigėsi, ir jie tikėjosi jį papildyti 
Apvaizdos forte. Buvo aišku, kad čia žiemoti nebegalima. To- 
dėl keliautojai ilgai negalvoję nutarė trumpiausiu keliu plaukti 
į Bafino įlanką. 

— Nieko kito mums nebelieka, — pasakė daktaras. — Iš čia iki 
Bafino įlankos mažiau kaip šeši šimtai mylių. Mes plauksime 
tol, kol po valtimi bus vandens, įsuksime į Džonso sąsiaurį, o iš 
ten pasieksime danų gyvenvietes. 

Taip, — atsakė Altamontas. — Susirinksim maisto liku- 
čius — ir į kelionę. 

Rūpestingai visur išieškoję, keliautojai rado keletą atsitik- 
tinai išlikusių dėžių pemikano ir dvi statinaites mėsos konser- 
vų. Dabar jie turėjo šešioms savaitėms produktų ir užtektinai 
parako. Visas atsargas sudėjo į vieną vietą, paskui visą dieną 
kamšė ir tvarkė valtį. Rytojaus dieną, liepos 24-ąją, vėl išplaukė 
į jūrą. 

Apie aštuoniasdešimt trečią laipsnį platumos krantas suko 
į rytus. Galimas daiktas, kad tas žemynas jungėsi su Grinelio, 
Elsmiro ir Šiaurės Linkolno žemėmis, prieinančiomis prie Ba- 
fino įlankos. Buvo galima spėti, kad Džonso sąsiauris, panašiai 
kaip Lankasterio sąsiauris, eina į vidines jūras. 

Valtis sparčiai lėkė į priekį, lengvai išvengdama plaukiojan- 
čių ledų. Numatydamas, kad kelionėje gali pasitaikyti kliūčių, 
Klobonis nutarė pusiau sumažinti maisto davinį. Keliautojai 
nelabai pavargdavo, ir visi buvo sveiki. 

Kartkartėmis jie šaudė antis, žąsis ir narūnėlius apsirūpinda- 
mi šviežiu, sveiku maistu. Vandens atsargą lengvai papildydavo 
iš pasitaikančių gėlavandenių lyčių, atskeldami nuo jų ledo ga- 
balus. Keliautojai nesitolino nuo kranto, nes atvira jūra valtis 
negalėjo plaukti. 

Jau pradėjo šalventi. Oras visai suniuro, lietūs liovėsi, bet 
dažnai jau drėbė sniegas; saulė pradėjo liesti horizonto liniją ir 
kasdien vis giliau grimzdo į jūrą. Liepos 30 dieną saulė pirmą 
kartą dingo iš akių, ir keletą minučių užėjo naktis. 

Tačiau valtis skriejo greitai, per parą dažnai nuplaukdama 
nuo šešiasdešimt iki šešiasdešimt penkių mylių. Jūrininkai nė 
valandėlei nesustodavo, žinodami, kokie sunkumai ir kokios 
kliūtys jų laukia sausumoje. O juk sąsiauriai netrukus turėjo 
užšalti; tai vienur, tai kitur jau užsidėdavo plonas ledas. Žiema 
poliariniuose kraštuose ateina tuoj pat po vasaros, ten nebūna 
nei pavasario, nei rudens. Todėl reikėjo skubėti. 

Liepos 31 dieną dangus saulėlydžio metu buvo giedras, ir 
zenite sužibo pirmosios žvaigždės. Nuo tos dienos jūrą nuolat 
gaubė rūkas, kuris gerokai trukdė plaukti. 

Daktarui kėlė nerimą artėjanti žiema. Jis žinojo, su kokiais 
sunkumais kovojo Džonas Rosas, kada palikęs savo laivą sten- 
gėsi pasiekti Bafino įlanką. Jau po pirmojo bandymo kiek to- 
liau nužygiuoti tas drąsusis jūrininkas buvo priverstas grįžti į 
savo laivą ir žiemoti ketvirtą kartą. Bet atšiauriu metų laiku jis 
turėjo bent kur prisiglausti, turėjo maisto ir kuro. 

Jei tokia pat nelaimė būtų ištikusi mūsų keliautojus, jeigu 
jiems būtų tekę sustoti arba grįžti atgal, jie, žinoma, būtų žuvę. 
Daktaras savo būgštavimų draugams nesakė, tačiau juos skubi- 
no; reikėjo pasistūmėti kuo toliau į rytus. 

Pagaliau, rugpjūčio 15-ąją, trisdešimt dienų gana sėkmin- 
gai plaukę ir dvi dienas praleidę grumtynėse su besitelkiančiais 
protakose ledais, kur vos nepražudė savo valties, jūrininkai ga- 
lutinai sustojo: toliau plaukti buvo nebeįmanoma. Jūra visur 
užšalo, ir termometras pastarosiomis dienomis nebuvo pakilęs 
aukščiau kaip +15* (-9 *C). 

Bet čia nuolat pasitaikydavo bangų mūšos nuzulintų plokš- 
čių, suapvalėjusių akmenų, ir tai buvo ženklas, kad šiaurėje ir ry- 
tuose netoli yra krantas. Neretai maišėsi ir gėlųjų vandenų ledo. 

Altamontas labai tiksliai atliko stebėjimus ir nustatė geogra- 
finę padėtį: 777 15' šiaurės platumos ir 85* 2' vakarų ilgumos. 

Vadinasi, štai kur mes patekome, — pasakė daktaras. 

Mes pasiekėme Šiaurės Linkolną, kaip tik prie Edeno kyšulio, 
kur prasideda Džonso sąsiauris. Jei būtume čia atvykę keliomis 
dienomis anksčiau, sąsiauris tikriausiai būtų buvęs laisvas nuo 
ledų iki pat Bafino įlankos. Bet mums gėda skųstis likimu. Jei- 
gu mano vargšas Hateras anksčiau būtų radęs taip lengvai per- 
einamą jūrą, greitai būtų nukeliavęs į ašigalį, draugai nebūtų jo 
palikę, ir jis nuo sunkių išgyvenimų nebūtų pamišęs. 

— Jeigu taip, — tarė Altamontas, — mums belieka tik palikti 
valtį ir rogėmis keliauti į rytinį Linkolno Žemės krantą. 

— Taip, reikia palikti valtį ir važiuoti rogėmis, — atsakė Klobo- 
nis, — tačiau aš siūlau, užuot keliavus per Linkolno Žemę, ledu 
persikelti per Džonso sąsiaurį ir išeiti į Šiaurės Devono krantus. 

— Kodėl? — paklausė Altamontas. 

— Juo arčiau mes būsime prie Lankasterio sąsiaurio, juo la- 
biau galime tikėtis sutikti banginių medžiotojų. 

Jūsų teisybė, daktare, nors aš bijau, kad ledo lytys dar 
nelabai stipriai sušalusios ir jomis nebus galima eiti. 

— Ką gi, pamėginsim, — atsakė daktaras. 

Valtis buvo iškrauta; Belas ir Džonsonas vėl sutvarkė roges, 
kurių visos dalys tebebuvo geros. Kitą dieną buvo pakinkyti šu- 
nys, ir būrelis išžygiavo pakrante tikėdamasis prieiti ledo lauką. 

Vėl prasidėjo kelionė, jau ne kartą mūsų aprašyta, varginan- 
ti ir lėta. Altamonto būgštauta ne be reikalo: ledu dar nebuvo 
galima eiti. Per Džonso sąsiaurį nepavyko persikelti, ir teko ke- 
liauti Linkolno Žemės pakrante. 

Rugpjūčio 21 dieną keliautojai įstriža linija sutrumpinę ke- 
lią priėjo Ledyno sąsiaurį, nusileido į ledo lauką, kitą dieną pa- 
siekė Koburgo salą ir mažiau kaip per dvi dienas ją perėjo, nors 
siautė baisi pūga. 

Paskui jie vėl žygiavo patogesniu ledo keliu ir rugpjūčio 24 
dieną pasiekė Šiaurės Devoną. 

— Dabar, — pasakė daktaras, — mums belieka tik pereiti šitą 
kraštą ir nukeliauti iki Vorenderio kyšulio, kur prasideda Lan- 
kasterio sąsiauris. 

Bet oras visiškai sugedo; šalčiai vis stiprėjo, pūgos šėlo kaip 
per patį vidužiemį. Keliautojams seko jėgos. Maistas baigėsi. 
Ir jo davinį reikėjo sumažinti iki trečdalio; žmonės savo dalį 
atiduodavo šunims, nes jie, kaip reikiant nepašerti, būtų nebe- 
įstengę pavežti rogių. 

Vietovė buvo nepaprastai raižyta, ir tai labai sunkino kelio- 
nę. Šiaurės Devonas — kalnuotas kraštas. Teko skverbtis nepe- 
reinamais Trauterio kalnų tarpekliais kovojant su įniršusiomis 
stichijomis. Žmonės, šunys ir rogės vos nepasiliko ten amžinai, 
ir poliariniuose žygiuose užsigrūdinusius drąsuolius jau ne kar- 
tą buvo apėmusi neviltis. Keliautojai buvo išvargę moraliai ir 
fiziškai. Bet argi galėjo be pasekmių praeiti tie pusantrų metų 
nepaliaujamo įtempimo ir jaudinimosi, ta nepastovi laimė ir 
nuolatinis vilčių dužimas? Be to, žygiuoti į priekį visuomet len- 
gviau — padeda dvasinis pakilimas ir veržimasis prie tikslo, o 
grįžtant to jau nebėra. Nelaimingieji keliautojai vos bepavilko 
kojas; jie ėjo iš inercijos eikvodami paskutinius jėgų likučius. 

Tik rugpjūčio 30 dieną jie išsikrapštė iš chaotiškų kalnų, 
apie kuriuos negali duoti jokio supratimo vidutinės juostos oro- 
grafija, — išsikrapštė nusikamavę ir pusiau sušalę. Daktaras jau 
nebegalėjo teikti pagalbos kitiems, nes pats nebeturėjo jėgų. 

Šiaip taip išsikapstę iš Trauterio kalnų jie atsidūrė banguo- 
toje lygumoje; žemės paviršius buvo sudarkytas tais senaisiais 
laikais, kai pirmąkart susidarė kalnai. 

Reikėjo keletą dienų pailsėti; žmonės vos begalėjo paeiti; du 
šunys išsekę nugaišo. 

Būrelis prisiglaudė prie ledo lyties. Termometras rodė —2“ 
(-19 *C). Keliautojams neužteko jėgų net palapinei pasistatyti. 

Maisto bebuvo likę visai mažai ir, kad ir kaip taupiai val- 
gant, galėjo užtekti vos aštuonioms dienoms. Paukščių ir žvėre- 
lių pasitaikydavo retai, nes prieš žiemą visi gyviai buvo išsikėlę 
į šiltesnio klimato juostą. Prieš nuvargusius keliautojus iškilo 
bado mirties šmėkla. 

Altamontas visuomet pasiruošęs dėl draugų pasiaukoti su- 
kaupė paskutines jėgas ir ryžosi eiti į medžioklę tikėdamasis ką 
nors nušauti. 

Jis pasiėmė šautuvą, šūktelėjo Deką ir nužingsniavo lyguma 
į šiaurę. Daktaras, Belas ir Džonsonas abejingai žiūrėjo, kaip jis 
tolsta. Visą valandą jie neišgirdo nė vieno šūvio. Bet staiga jie 
pamatė, kad Altamontas bėga atgal, matyt, kažko išsigandęs. 

— Kas atsitiko? — paklausė daktaras. 

— Ten!.. po sniegu!.. — siaubo apimtas pratarė Altamontas 
rodydamas kažkur į šalį. 

— Kas ten? 

— Ištisas būrys žmonių!.. 

— Gyvų! 

— Mirusių... jie sušalę ir net... 

Altamontas nebaigė sakyti, bet jo veidas rodė begalinį išgastį. 

Daktaras, Belas ir Džonsonas pakilo ant kojų, nervinis su- 
dirgimas jiem grąžino jėgas, ir jie nukiūtino paskui Altamontą 
per sniego lygumą į tą pusę, kur jis rodė ranka. 

Netrukus jie priėjo gilią daubą, suspaustą tarp kalvų, ir ten 
išvydo klaikų vaizdą. 

Iš pusnyno kyšojo sustingę lavonai, pusiau palaidoti po bal- 
ta sniego danga; vienur matyti ranka mėšlungiškai sugniaužtais 
pirštais, kitur koja, toliau — viena galva, kita, trečia... Veiduose 


sustingusi bejėgiško įniršio ir nevilties išraiška. 

Priėjęs daktaras staiga pasitraukė atatupstas, visas perbalęs, 
pasikeitusiu veidu. Dekas kraupiai ir nerimastingai lojo. 

— Koks siaubas! — šūktelėjo Klobonis. 

— Kas čia? — paklausė Džonsonas. 

— Argi jų nepažinote? — drebančiu balsu paklausė daktaras. 

— Ką norite pasakyti? 

— Žiūrėkit! 

Ši dauba dar nelabai seniai buvo kovos arena, kur vyko pa- 
skutinės žmonių grumtynės su šalčiu, neviltimi ir badu: kai 
kurie šiurpūs likučiai rodė, kad tie vargšai maitinosi žmonių la- 
vonais, galbūt dar tebevirpančia mėsa. Daktaras pažino Šando- 
ną, Peną... nelaimingąją „Forvardo“ įgulą. Tuos vargšus apleido 
jėgos, maisto atsargos išsibaigė, jų valtis galbūt pakliuvo po la- 
vina ir buvo sudaužyta arba nukrito į prarają, ir jie nebegalėjo 
pasinaudoti laisva nuo ledų jūra. Taip pat galimas daiktas, kad 
nepažįstamoje žemėje jie paklydo. Be to, tarp žmonių, kurie 
iškeliavo pakėlę maištą, negalėjo būti moralinės vienybės, lei- 
džiančios atlikti didelius žygius. Maištininkų vadas visados turi 
tik netvirtą valdžią, ir Šandonas, be abejo, netrukus prarado 
autoritetą. 

Šiaip ar taip, „Forvardo“ įgula, kol priėjo prie tokios karas- 
trofos, turėjo iškentėti nepaprastas kančias, bet jos nelaimių pa- 
slaptis kartu su žmonėmis buvo amžinai palaidota poliariniuose 
sniegynuose. 

— Bėkim! Bėkim! — suriko daktaras. 

Ir jis nutempė savo draugus tolyn nuo katastrofos vietos. 
Baimė trumpam suteikė jiems energijos, ir jie nudūlino toliau. 

XXVII 
Pabaiga 


Plačiai nebeaprašinėsime tų vargų, kuriuos patyrė gyvi išlikę 
ekspedicijos dalyviai. Jie ir patys vėliau negalėjo smulkiai prisi- 
minti viso to, kas su jais dėjosi tą savaitę po klaikaus atradimo. 
Bet rugsėjo 9 dieną, parodę nuostabią energiją, keliautojai pa- 
siekė Šiaurės Devone Horsburgo kyšulį. 

Jie vos nemirė iš bado. Jau keturiasdešimt aštuonias valandas 
jie nė trupinėlio neturėjo burnoje: paskutiniai jų pietūs buvo 
gabalėlis paskutinio grenlandinio šuns mėsos. Belas nebepajėgė 
toliau eiti, o senasis bocmanas jautė, kad jėgos jį apleidžia. 

Jie buvo Bafino įlankos pakrantėje, iš kur ėjo kelias į Eu- 
ropą. Įlankos pakraštys buvo užšalęs, ir už trijų mylių bangos 
triukšmingai dužo į aštrias ledo laukų briaunas. 

Reikėjo kantriai laukti, kol pasirodys koks nors banginių 
medžiotojų laivas. 

Bet ar jis pasirodys? Ir kiek laiko teks jo laukti?.. 

Tačiau dangus pasigailėjo nelaimingųjų, nes kitą dieną Alta- 
montas horizonte aiškiai pamatė burę. 

Aišku, kaip jaudina ir kiek vilčių sužadina horizonte pasiro- 
dęs laivas, kaip baisu tų vilčių netekti! Atrodo, laivas tai tolsta, 
tai artėja. O kokia kančia, jeigu viltys virsta nusiminimu! Ir 
neretai atsitinka, kad tuo akimirksniu, kai avarijos ištikti jū- 
rininkai jau tariasi būsią išgelbėti, burė ima tolti ir netrukus 
dingsta už horizonto. 

Daktaras ir jo draugai patyrė visas tas kančias. Galutinai nu- 
sikamavę, prilaikydami vienas kitą, pagaliau jie pasiekė vakarinį 
ledo lauko pakraštį ir pasibaisėję išvydo, kad laivas pamažu tolsta. 
Veltui jie signalizavo šaukdamiesi pagalbos, — jų nepastebėjo. 

Bet staiga daktarui atėjo įkvėpimas, jo sumanus protas ir šį 
kartą jam pasitarnavo. 

Netikėtai į ledo lauką atsitrenkė pasroviui plaukianti lytis. 

— Lytis! — pasakė jis rodydamas į ją ranka. 

Niekas jo nesuprato. 

— Persikelkim ant lyties! - sušuko daktaras. 

Tada jo draugus lyg žaibas nutvieskė. 

— Ak, daktare, daktare! — kartojo Džonsonas bučiuodamas 
Kloboniui rankas. 

Belas Altamonto prilaikomas nuėjo prie rogių, atsinešė spy- 
rį, pastatė jį ant lyties kaip stiebą ir pritvirtino virvėmis. Pala- 
pinės audeklą keliautojai suplėšė ir šiaip taip padarė iš jo burę. 
Vėjas buvo palankus; visi penki sušoko ant to menko plausto ir 
nuplaukė tolyn nuo ledo lauko. 

Praslinkus dviem valandoms, po neapsakomų vargų ir pa- 
stangų, paskutiniai „Forvardo“ įgulos atstovai jau buvo danų 
banginių medžiojimo laive „Hansas Kristianas“, kuris grįžo į 
Deivio sąsiaurį. 

Nelaimingieji buvo nebepanašūs į žmones ir atrodė kaip 
gyvi lavonai. Kapitonas buvo taurus žmogus, iš pirmo žvilgsnio 
suprato, kas atsitiko, su didžiausiu atidumu ėmė išgelbėtaisiais 
rūpintis ir grąžino juos į gyvenimą. 

Po dešimties dienų Klobonis, Džonsonas, Belas, Altamontas 
ir kapitonas Hateras išlipo Korsere, Danijoje. Iš ten jie garlaiviu 
nuplaukė į Kylį, o paskui per Altoną ir Hamburgą iškeliavo 
į Londoną, kur atvyko rugsėjo 13 dieną vos atsigavę po ilgų, 
sunkių išbandymų. 

Daktaras pirmiausia paprašė Karališkąją geografinę drau- 
giją, kad leistų jam padaryti svarbų pranešimą. Posėdis buvo 
paskirtas spalio 15 dieną. 

Galima įsivaizduoti, koks buvo mokslininkų korporacijos 
nustebimas ir su kokiu entuziazmu šaukė visi posėdžio dalyviai, 
kai buvo paskelbtas Hatero dokumentas! 

Ta vienintelė tokio pobūdžio kelionė, neturinti panašių 
mokslo metraščiuose, reziumavo visus ankstesnius atradimus 
poliariniuose kraštuose, siejo tarpusavy Pario, Roso, Franklino, 
Makliuro ir kitas ekspedicijas, užpildė spragas arktinių kraštų 
žemėlapiuose tarp šimtojo ir šimto penkioliktojo dienovidinio 
ir baigėsi tuo, kad pagaliau buvo pasiektas iki tol neprieinamas 
punktas — Šiaurės ašigalis. 

Dar niekuomet, tikrai niekuomet anglų nejaudino tokia 
pritrenkianti naujiena! 

Kaip žinoma, anglai karštai domisi geografiniais atradimais. 
Ir lordas, ir paskutinis gatvės berniūkštis, ir laivų savininkas, ir 
dokeris — visi žavėjosi ir jautė tautinį pasididžiavimą. 

Žinia apie didįjį atradimą žaibo greitumu pasklido viso- 
mis telegrafo linijomis po visą Jungtinę Karalystę. Laikraščiai 
straipsnių antraštėse minėjo Haterą kaip mokslo kankinį, ir 
visa Anglija virpėjo iš pasididžiavimo. 

Daktaras ir jo draugai buvo tiesiog garbinami, ir lordas kan- 
cleris juos iškilmingai pristatė karalienei. 

Vyriausybė patvirtino, kad uolynas Šiaurės ašigalyje būtų 
vadinamas Karalienės sala, ugnikalnis — Hatero kalnu, Naujo- 
sios Amerikos įlanka — Altamonto uostu. 

Altamontas neišsiskyrė su nelaimės ir šlovės draugais, kurie 
tapo geriausiais jo bičiuliais. Jis išvyko su daktaru, Belu ir Džonso- 
nu į Liverpulį, ir miestas iškilmingai sveikino tuos žmones, kuriuos 
jau seniai laikė žuvusiais ir palaidotais amžinuose ledynuose. 

Bet Klobonis jų atlikto žygio garbę visuomet priskirdavo 
tam, kuris buvo to žygio siela. Savo pranešime apie kelionę, 

pavadintame „Anglai Šiaurės ašigalyje“ ir po metų išleistame 
Karališkosios geografinės draugijos, Džoną Haterą jis prilygino 
prie didžiausių pasaulio keliautojų, prie tų didvyrių, kurie au- 
kojasi mokslo labui. 

Tuo tarpu nelaimingasis Hateras, tapęs taurios aistros auka, 
leido savo dienas netoli Liverpulio, Sen Kotedžo ligoninėje, kur 
jį nuvežė pats daktaras. Kapitono pamišimas buvo ramus, jis 
nieko nekalbėjo ir nieko nesuprato: rodės, kartu su protu jis 
buvo netekęs ir žado. Tik vienas jausmas jį siejo su išoriniu 
pasauliu — prisirišimas prie Deko, ir nebuvo ryžtasi Hatero su 
juo išskirti. 

Toji liga, tas „poliarinis pamišimas“ vystėsi ramiai, be ypa- 
tingų pakitimų. Bet kartą daktaras nuolat lankęs nelaimingą- 
jį savo draugą susidomėjo keistais jo įpročiais. Jau kuris laikas 
kapitonas Hateras, lydimas ištikimojo šuns, liūdnai ir meiliai 
žiūrinčio į savo šeimininką, kasdien ilgai vaikščiodavo eidamas 
vis į tą pačią pusę, viena Sten Kotedžo alėja. Priėjęs alėjos galą 
kapitonas grįždavo atbulas. Jeigu jį kas sustabdydavo, jis pirštu 
rodydavo danguje kažkokį tašką. Jeigu jį kas priversdavo apsi- 
sukti, jis pykdavo, o Dekas, širsdamas kaip ir Hateras, imdavo 
pasiutusiai loti. 

Daktaras, atidžiai stebėdamas savo draugą, netrukus įspėjo, 
kodėl Hateras taip keistai užsispyręs, ir suprato, kodėl jis vaikš- 
to vis ta pačia kryptimi, lyg traukiamas nematomo magneto. 

Kapitoną Džoną Haterą visą laiką traukė į šiaurę. 

VIII. 


TURINYS 


Pirmoji dalis 


ANGLAI ŠIAURĖS AŠIGALYJE 


„Forvardas“ 


„ Netikėtas laiškas. 
„ Daktaras Klobonis 


Šuo kapitonas 

Atviroje jūroje 

Didžioji poliarinė srovė. 
Deivio sąsiauris. 
Matrosų šnekos. 
Naujiena 

Pavojingas plaukiojimas 
„Velnio pirštas 
Kapitonas Hateras 


„ Hatero planai. 

. Ekspedicija, pasiųsta ieškoti Franklino 
. „Forvardas“ nublokštas į pietus 

„ Magnetinis polius 

„ Kaip žuvo Franklino ekspedicija. 

„ Į šiaurę 

„ Banginio medžioklė. 

„ Bičio sala. 

„ Belo mirtis 
„ Maišto pradžia. 
„ Grumtynės su ledaiš 


Pasiruošimas žiemojimui 
Senoji Džeimso Roso lapė. 
Paskutinis anglies gabalėlis 


„ Kalėdiniai šalčiai 
„ Pasiruošimas kelionei 


„ Ledo laukais 


Piramidė 
Simpsono mirtis. 


„Grįžimas į brigą 


Antroji dalis 
LEDO DYKUMA 


Daktaro inventorizacija. 


„ Pirmieji Altamonto žodžiai. 


Septyniolika dienų kelionėje 
Paskutinis parako užtaisas 
Ruonis ir lokys 

„Porpoizas“ 

Kartografinis ginčas. 


. Ekskursija į šiaurę nuo Viktorijos užutėkio 


Šiluma ir šaltis. 
Žiemojimo pramogos. 
Įtartinos pėdos. 
Ledo kalėjimas. 


„Mina. 

182 
191 
198 
208 
214 
222 
227 

245 

. Poliarinis pavasaris 


Šiaurės vakarų kelias 


Poliarinė Arkadija. 


„ Altamontas atsilygina 

„ Paskutiniai pasiruošimai. 

„ Žygis į šiaurę. 

„ Pėdsakai sniege 

„ Laisva jūra 

„ Artėjant prie šiaurės ašigalio. 
„ Anglijos vėliava. 


Poliarinės kosmografijos kursas 
Hatero kalnas. 


Atgal į pietus 


i. (DADA1 S Arsisusiiautis sak 


2-4) 4) 4) .) o) i) 


Verne, Jules 

Ve-177 Kapitono Hatero nuotykiai [romanas] / Jules Verne iš 
prancūzų kalbos vertė Jonas Stukas ; iliustravo N. Kočerginas. 
Vilnius : Alma littera, 2008. — 496 p. iliustr. 


ISBN 978-9955-38-088-7 


Garsaus prancūzų rašytojo, vieno iš mokslinės fantastikos pradininkų 
romanas. Jame vaizduojama drąsaus jūrininko kapitono Hatero kelionė 
Šiaurės ašigalį. Valia, ištvermė ir žinios padeda herojui ir jo draugams 
įveikti daugelį kliūčių. Ar pavyks kapitonui Haterui įgyvendinti savo troš- 
kimą, sužinosite, perskaitę šį nuotykių romaną. 


UDK 840-93 


Jules Verne 
KAPITONO HATERO NUOTYKIAI 


Iš prancūzų kalbos vertė Jonas Stukas 


Redaktorė Simona Kaziukonytė 
Korektorės Rasa Praninskienė ir Indrė Petrėtytė. 
Viršelio dailininkė Irma Sujetovaitė 
Iliustravo N. Kočerginas 
Viršelyje panaudotas Lars Sundstrėm fotografijos fragmentas 
Maketavo Jurga Morkūnienė 


Tiražas 1500 egz. 
Išleido leidykla „Alma littera“, A. Juozapavičiaus g. 6/2, LT-09310 Vilnius 
Interneto svetainė: www.almalittera.lt 
Spaudė Standartų spaustuvė, S. Dariaus ir S. Girėno g. 39, LT-02189 Vilnius 


O metų balandžio 5 dieną iš Liverpulio 
"uosto išplaukia brigas „Forvardas“. Net ir patyrusius 
jūros vilkus stebina neįprasta laivo įranga bei tai, kad 
laivas plaukia nežinoma kryptimi ir neturi kapitono. 
Paslaptingojo kapitono nurodymus perduoda didžiulis 
šuo, o pats kapitonas pasirodo tik tada, kai „Forvardui“ 
iškyla pavojus būti sutraiškytam ledkalnių. Paaiškėja, 
kad tas žmogus — garsus ir patyręs jūrininkas Hateras, 
siekiantis įgyvendinti didžiausią savo troškimą — 
iškelti Šiaurės ašigalyje Anglijos vėliavą. Susidūrus su 
didžiuliais sunkumais, kapitoną išduoda dalis įgulos. 
Ar pavyks Haterui ir jo ištikimiems draugams įveikti 


nepaprastus pavojus ir pasiekti tikslą? 


“knygų 


klubas 


Tapkite Knygų klubo nariu! 


Nemokamas knygų katalogas kiekvieną ketvirtį 
Naujausios ir populiariausios knygos 
Ypatingi pasiūlymai 


Knygų pristatymas į namus, darbovietė ar paštą 


91789955V58088/7 


Informacijos telraukitės nemokamu tel, 8 800 20022 


WWww.knydauklubas.lt 


